

****

**Bosna i Hercegovina**

**Federacija Bosne i Hercegovine**

**Županija Zapadnohercegovačka**

**Ministarstvo obrazovanja, znanosti, kulture i sporta**

**NASTAVNI PLAN I KURIKUL NA HRVATSKOME JEZIKU ZA PRVI RAZRED OPĆE GIMNAZIJE U ŽUPANIJI ZAPADNOHERCEGOVAČKOJ**

## Široki Brijeg, lipnja 2025. godine



Sadržaj:

[1. NASTAVNI PLAN ZA PRVI RAZRED OPĆE GIMNAZIJE U ŽUPANIJI ZAPADNOHERCEGOVAČKOJ 4](#_Toc172148169)

[2. PREDMETNI KURIKULI 5](#_Toc172148170)

[2.1. KURIKUL NASTAVNOGA PREDMETA HRVATSKI JEZIK 6](#_Toc172148171)

[2.2. KURIKUL NASTAVNOGA PREDMETA ENGLESKI JEZIK 24](#_Toc172148172)

[2.3. KURIKUL NASTAVNOGA PREDMETA NJEMAČKI JEZIK 47](#_Toc172148173)

[2.4. KURIKUL NASTAVNOGA PREDMETA LATINSKI JEZIK 79](#_Toc172148174)

[2.5. KURIKUL NASTAVNOGA PREDMETA GLAZBENA UMJETNOST 88](#_Toc172148175)

[2.6. KURIKUL NASTAVNOGA PREDMETA LIKOVNA UMJETNOST 103](#_Toc172148176)

[2.7. KURIKUL NASTAVNOGA PREDMETA POVIJEST 120](#_Toc172148177)

[2.8. KURIKUL NASTAVOGA PREDMETA VJERONAUK 137](#_Toc172148178)

[2.9. KURIKUL NASTAVNOGA PREDMETA ETIKA 15](#_Toc172148179)8

[2.10. KURIKUL NASTAVNOGA PREDMETA MATEMATIKA 173](#_Toc172148180)

[2.11. KURIKUL NASTAVNOGA PREDMETA FIZIKA](#_Toc172148181) 190

[2.12. KURIKUL NASTAVNOGA PREDMETA KEMIJA](#_Toc172148182) 209

[2.13. KURIKUL NASTAVNOGA PREDMETA BIOLOGIJA](#_Toc172148183) 227

[2.14. KURIKUL NASTAVNOGA PREDMETA GEOGRAFIJA](#_Toc172148184) 242

##### KURIKUL NASTAVNOGA PREDMETA INFORMATIKA......................259

##### KURIKUL NASTAVNOGA PREDMETA TJELESNA I ZDRAVSTVENA KULTURA .................................................................................…….282

[3. KURIKULI MEĐUPREDMETNIH TEMA](#_Toc172148185) 301

[3.1. GRAĐANSKI ODGOJ I OBRAZOVANJE](#_Toc172148186) 301

[3.2. OSOBNI I SOCIJALNI RAZVOJ](#_Toc172148187) 311

[3.3. PODUZETNOST](#_Toc172148188) 320

[3.4. UPOTREBA INFORMACIJSKE I KOMUNIKACIJSKE TEHNOLOGIJE](#_Toc172148189) 331

|  |  |  |
| --- | --- | --- |
| **Nastavni predmeti** | **Tjedni broj nastavnih sati** | **Godišnji broj nastavnih sati** |
| 1. Hrvatski jezik | 4 | 140 |
| 2. Prvi strani jezik | 3 | 105 |
| 3. Drugi strani jezik | 2 | 70 |
| 4. Latinski jezik | 2 | 70 |
| 5. Glazbena umjetnost | 1 | 35 |
| 6. Likovna umjetnost | 1 | 35 |
| 7. Povijest | 2 | 70 |
| 8. Vjeronauk/Etika | 1 | 35 |
| 9. Matematika | 4 | 140 |
| 10. Fizika | 2 | 70 |
| 11. Kemija | 2 | 70 |
| 12. Biologija | 2 | 70 |
| 13. Geografija | 2 | 70 |
| 14. Informatika | 2 | 70 |
| 15. Tjelesna i zdravstvena kultura | 2 | 70 |
| 16. Sat razrednog odjela | 1 | 35 |
| **Ukupno** | 32 + 1 (33) | 1155 |

#### NASTAVNI PLAN ZA PRVI RAZRED OPĆE GIMNAZIJE U ŽUPANIJI ZAPADNOHERCEGOVAČKOJ

#### PREDMETNI KURIKULI

##### KURIKUL NASTAVNOGA PREDMETA HRVATSKI JEZIK

**Koordinator Jezično-komunikacijskog područja:**

dr. sc. Jelena Jurčić, doc.

**Voditelj predmetne Radne skupine:**

Lucija Mikulić, prof.

**Radna skupina za izradu predmetnog kurikula:**

Draženka Penavić

Mara Kožul

Sanela Popović

Stjepana Kesten

Lidija Jerković

Nives Panić

Dijana Mikulić

Jasna Ćorić

Branka Bojčetić

Ivana Rosić

Ana Kordić

Marija Marinčić

Ružica Živković

**Recenzenti:**

dr. sc. Ivona Baković, doc.

prof. dr. sc. Katica Krešić

**A/ OPIS PREDMETA**

Hrvatski jezik je materinski jezik Hrvata te jedan od tri službena jezika u Bosni i Hercegovini. Osposobljenost učenika za komunikaciju na hrvatskom standardnom jeziku ključna je za učenje svih nastavnih predmeta. Povezujući organski idiom i hrvatski standardni jezik, učenici stječu komunikacijsko-jezične vještine te osnove čitalačke, medijske, informacijske i međukulturne pismenosti. Svrha učenja i podučavanja predmeta Hrvatski jezik jest osposobljavanje učenika za jasno, točno i prikladno sporazumijevanje hrvatskim standardnim jezikom, odnosno usvajanje znanja o jeziku kao sustavu. Čitanje i upoznavanje književnosti učeniku omogućuje stjecanje književnog znanja, književne kulture, slobodno izražavanje misli, osjećaja i stavova, a čitanjem hrvatske književnosti spoznaje vlastiti jezično-kulturni i nacionalni identitet.

Izučavanjem predmeta učenik razvija stav o nužnosti upotrebe hrvatskog standardnog jezika i pravila kulturne komunikacije, pri čemu se naglašava i potreba očuvanja hrvatskih dijalekata i govora. Omogućuje mu se razumijevanje i prevladavanje kulturnih i jezičnih stereotipa, potiče ga se na poštovanje i uvažavanje jezika drugih naroda u Bosni i Hercegovini. Književnost za učenika nije samo izvor znanja, već i izvor iskustava te spoznaje o sebi i svijetu oko sebe, spoznaje o vrijednostima čovječanstva. Osobito je važno poticati učenika na literarno i estetsko čitanje književnih tekstova kako bi se razvili u cjeloživotne čitatelje i ljubitelje umjetnosti riječi.

Podučavanjem predmeta Hrvatski jezik na svim razinama obrazovanja ostvaruju se ciljevi određeni *Zakonom o osnovnom školstvu*  i *Zakonom o srednjem školstvu* te se učenici osposobljavaju za cjeloživotno učenje u suvremenom svijetu.

Učenje i podučavanje Hrvatskog jezika potiče i osigurava kod učenika sposobnost komunikacije na materinskom jeziku i međukulturne komunikacije, sposobnost kulture izražavanja, kreativnost i potrebu za istraživanjem, osjećaj za estetske vrijednosti, preuzimanje odgovornosti za vlastito učenje, sposobnost kritičkog i logičkog razmišljanja te sigurno korištenje informacijsko-komunikacijske tehnologije, što doprinosi njegovom cjelovitom razvoju, uspješnom školovanju, cjeloživotnom učenju te kritičkom odnosu prema nizu pojava u društvu i poslovnom svijetu.

Učenik ovladava temeljnim jezičnim vještinama slušanja, govorenja, čitanja i pisanja koje se ostvaruju njihovim međudjelovanjem te primanjem, razumijevanjem, vrednovanjem i stvaranjem različitih govornih i pisanih tekstova svjesnom primjenom komunikacijskih strategija. Učenik se osposobljava za učinkovito usmeno i pismeno izražavanje poštujući norme hrvatskog standardnog jezika i pravila kulturne komunikacije.

Podučavanje predmeta Hrvatski jezik doprinosi osobnom razvoju učenika i razvoju njegovih socijalnih vještina, poželjnih oblika ponašanja učenika kao pojedinca i aktivnog člana društva. Slušanjem, odnosno čitanjem različitih vrsta tekstova iz različitih izvora učenik razvija znanja, vještine i stavove koji mu omogućuju da pretvori ideje u aktivnosti. Odgovornim i stvaralačkim korištenjem informacijskih i komunikacijskih tehnologija u nastavi Hrvatskog jezika učenika se potiče na cjeloživotno učenje u suvremenom svijetu.

Hrvatski jezik pripada jezično-komunikacijskom području sa stranim jezicima s kojima je usko povezan, budući da je poznavanje materinskog jezika važan preduvjet za učenje stranih jezika. Predmet je povezan i s predmetima društveno-humanističkog područja, a osobito s nastavom Povijesti, budući da povijesna zbivanja izravno utječu na razvoj jezika. Izučavanje kulturno-povijesnih razdoblja poveznica je s predmetima iz umjetničkog područja.

Primjenom suvremenih koncepcija učenja i podučavanja učenika se stavlja u središte pozornosti, nastavni proces prilagođen je njegovim interesima, potrebama i sposobnostima te ga se potiče na samoaktivnost i na interakciju s drugima u procesu učenja. Nastava Hrvatskog jezika osposobljava učenika za cjeloživotno učenje te postupno preuzimanje brige i odgovornosti za vlastiti razvoj i život u suvremenom društvu.

Hrvatski jezik se podučava kao obvezan predmet na svim odgojno-obrazovnim razinama, odnosno u svim razredima osnovnoškolskog i srednjoškolskog obrazovanja.

**B/ CILJEVI UČENJA I PODUČAVANJA PREDMETA**

1. Osposobiti učenika za primjenu temeljnih jezično-komunikacijskih vještina čitanja, pisanja, slušanja i govorenja te njihovog međudjelovanja, primjenu znanja o hrvatskom standardnom jeziku i znanja o hrvatskom jeziku kao sustavu.
2. Osposobiti učenika za stvaranje govorenih i pisanih tekstova različitih oblika, sadržaja, funkcionalnih stilova, strukture i namjene u osobne i javne svrhe te bogaćenje rječnika.
3. Razvijati kod učenika sposobnosti izražavanja i prenošenja misli, informacija, osjećaja i stavova na materinskom jeziku u različitim komunikacijskim situacijama, putem različitih medija i u različite svrhe.
4. Poticati učenika na razvijanje čitalačke pismenosti, čitalačke kulture i čitalačkih navika čitanjem i interpretiranjem književnih tekstova (različitih sadržaja i struktura) na temelju stečenog znanja o književnosti i osobnog čitateljskog iskustva; razvijanje kritičkog mišljenja, izgradnju vlastitog svjetonazora i njegovanje moralnih vrijednosti na temelju refleksije o sebi i drugima te poticati razvoj literarnog/čitalačkog ukusa.
5. Postići kod učenika informacijsku, medijsku i međukulturnu pismenost prikupljanjem informacija iz različitih izvora, poticati ga na kritičko promišljanje o pročitanom, na odgovorno korištenje informacijama te preuzimanje odgovornosti za vlastiti govoreni i pisani izričaj.
6. Razvijati kod učenika vlastiti jezično-kulturni identitet, jačati nacionalni identitet i pripadnost svom narodu upoznavanjem i njegovanjem kulturno-povijesne baštine Hrvata, poticati ga na poštovanje jezično-kulturnog identiteta i vrijednosti drugih naroda u Bosni i Hercegovini.

**C/ PREDMETNO PODRUČJE KURIKULA**

**A / Jezik i komunikacija**

U okviru predmetnog područja *Jezik i komunikacija*  poseban se naglasak stavlja na ovladavanje temeljnim jezičnim vještinama slušanja, govorenja, čitanja i pisanja odnosno na osposobljavanje učenika za jasno, točno i prikladno sporazumijevanje hrvatskim standardnim jezikom. Usvajanjem znanja o jeziku kao sustavu, koji kroz integraciju svojih dijelova dovodi do razvoja kulture izražavanja, u prvom redu djeluje se na sposobnost komunikacije na materinskom jeziku i međukulturne komunikacije.

Predmetno područje Jezik i komunikacija podrazumijeva ovladavanje i primjenu gramatičkih, pravopisnih, pravogovornih, leksičkih i stilističkih pravila u cilju čitanja, pisanja, analiziranja i interpretacije različitih tekstova kao i razumijevanje konteksta, odnosno značenjskih nijansi.

Ovo predmetno područje također utječe na razvijanje učenikovih stavova o nužnosti upotrebe hrvatskog standardnog jezika, ali i potrebe očuvanja hrvatskih dijalekata i govora koji su od posebne važnosti za očuvanje nacionalnog i kulturnog identiteta Hrvata u Bosni i Hercegovini.

Zastupljenost predmetnog područja Jezik i komunikacija zauzima od 50 do 60 % ovisno o godini učenja i podučavanja.

**B / Književnost i stvaralaštvo**

Predmetno područje *Književnost i stvaralaštvo* doprinosi osobnom razvoju učenika, razvijanju poželjnih oblika ponašanja i kao pojedinca i kao aktivnog člana društva.

Podučavanjem kroz ovo predmetno područje se nastoji djelovati na učenika kako bi mu se omogućilo ne samo stjecanje književne kulture i znanja, već kako bi ga se potaknulo na slobodno izražavanje misli i osjećaja, izricanje stavova, preuzimanje odgovornosti za vlastito učenje te razvijanje sposobnosti kritičkog razmišljanja i prosuđivanja. Analizirajući uzročno-posljedične veze kroz nastavu književnosti učenika se potiče na povezivanje sadržaja književnih tekstova i djela sa svakodnevnim i učeniku bliskim situacijama. Stoga je potrebno poticati kod učenika kulturu čitanja uvažavajući, koliko to nastavni sadržaj dopušta, njegov čitateljski ukus. Čitanjem tekstova iz različitih izvora, učenik razvija vještine, znanja i stavove koji mu omogućuju pretvaranje ideja u aktivnosti.

Kroz dio koji se odnosi na stvaralaštvo, učenika je potrebno motivirati na stvaralačko, kreativno izražavanje u različitim formama pri tom cijeneći njegovu samostalnost, kreativnost, njegove mogućnosti te, u ovom slučaju, poštujući njegovu pjesničku slobodu.

Zastupljenost predmetnog područja Književnost i stvaralaštvo zauzima od 30 do 40 %, ovisno o godini učenja i podučavanja.

**C / Kultura i mediji**

*Kultura i mediji* je predmetno područje koje obuhvaća najmanji dio nastave Hrvatskog jezika, ali sadržaj ovog dijela je itekako važan. Naime, ono podrazumijeva analizu i primjenu informacija iz različitih izvora poštujući tuđe vlasništvo, odnosno autorska prava. U današnjem svijetu je potreba biti informacijski, medijski i digitalno pismena osoba te sigurno, kreativno i kritički primjenjivati informacije kako bi se podigla svijest učenika i potaknula ga na cjeloživotno učenje.

Kroz ovo se predmetno područje također nastoji utjecati na izgrađivanje vlastitog nacionalnog i kulturnog identiteta, ali i upoznavanje drugih kultura i vrijednosti te uvidjeti kako kultura ima veliku ulogu u oblikovanju identiteta učenika i razvijanje njegovih stavova.

Zastupljenost predmetnog područja Kultura i mediji u učenju i podučavanju zauzima 10 %.

**D/ ODGOJNO-OBRAZOVNI ISHODI**

**1.razred gimnazije / 140 nastavnih sati godišnje/**

|  |  |  |  |
| --- | --- | --- | --- |
| **PREDMETNO PODRUČJE: A/ Jezik i komunikacija** | | | |
| **Odgojno-obrazovni ishod učenja** | **Razrada ishoda** | | |
| **A.I.1.** Učenik piše/govori tekstove različitih funkcionalnih stilova i namjena u skladu s temom i prema danom planu. | * stvara različite vrste tekstova poštujući norme hrvatskoga standardnoga jezika * prepoznaje važnost pisanja/govorenja kao načina priopćavanja i umjetničkog stvaranja * koristi se navodima, polunavodima i parafraziranjem tuđih mišljenja u raščlambi * opisuje poštujući značajke logičke i jezične organizacije opisa. * oblikuje tekst s obilježjima opisnoga i pripovjednoga diskursa u skladu s određenom strukturom, oblikom te administrativnim i publicističkim funkcionalnim stilom. | | |
| **Poveznice sa ZJNPP** | [**JZK-4.2.1**](https://kurikulum-zzoo.ba/hr/node/1478)[**JZK-4.1.3**](https://kurikulum-zzoo.ba/hr/node/1477)[**JZK-2.1.1**](https://kurikulum-zzoo.ba/hr/node/1458) | | |
| **Ključni sadržaji** | | | |
| * pripovijedanje, opisivanje; jezična i strukturna obilježja opisa i pripovijedanja; natuknica, publicistički stil, administrativni stil. * pisano/govoreno izražavanje (jezična, pravopisna i stilska korektnost) * navođenje, polunavođenje, parafraziranje * školska zadaća (najmanje dvije školske zadaće tijekom školske godine). | | | |
| **Preporuke za ostvarenje ishoda** | | | |
| Pokazati učenicima različite strategije pisanja.  Inzistirati na pisanju školskim rukopisnim pismom.  Inzistirati na primjeni gramatičkih i pravopisnih/pravogovornih pravila. Preporučeni su tekstovi s obilježjima opisnoga i pripovjednog diskursa za ostvarenje odgojno-obrazovnih ishoda: vijest, izvješće, tehnički ili objektivni opis, reportaža, putopis, životopis, intervju, razgovor o temi, tekst s poveznicama (hipertekst), autobiografija  Ovaj ishod se može povezati s ishodima iz ostalih predmetnih područja ovog predmeta, s ishodima predmeta iz Društveno-humanističkog i Umjetničkog područja, kao i s ishodima međupredmetnih tema, ovisno o sadržaju koji učitelj koristi za ostvarenje ishoda. | | | |
| **Odgojno-obrazovni ishod učenja** | **Razrada ishoda** | | |
| **A.I.2.** Učenik analizira tekst izvodeći zaključke o strukturnim i stilskim obilježjima. | * razlikuje tekstove s obilježjima opisnoga i pripovjednog diskursa različitih oblika i funkcionalnih stilova i iz različitih izvora u skladu s određenom svrhom čitanja (javna, osobna) i namjeni (informiranje, uvjeravanje, pregovaranje) * objašnjava strukturna obilježja teksta pripadajućega funkcionalnog stila i oblika * izdvaja informacije u skladu sa svrhom čitanja * razlikuje informacije po važnosti * određuje glavne ideje u tekstu | | |
| **Poveznice sa ZJNPP** | [**JZK-2.3.1**](https://kurikulum-zzoo.ba/hr/node/1464)[**JZK-2.2.2**](https://kurikulum-zzoo.ba/hr/node/1462) | | |
|  |  | | |
| **Ključni sadržaji** | | | |
| * opisivački tekst * pripovjedački tekst * umjetnički i znanstveni opis * dinamični i statični opis * opis vanjskog i unutarnjeg svijeta * tumačenje * raščlamba * dijalog, monolog i unutarnji monolog. | | | |
| **Preporuke za ostvarenje ishoda** | | | |
| Poticati učenike na uspoređivanje različitih vrsta tekstova uz argumentaciju i pozivanje na već usvojeno znanje iz prethodnih razreda.  Učenike na reprezentativnim primjerima tekstova upoznati s pojmovima tumačenje i raščlamba. Preporučeni su tekstovi s obilježjima opisnoga i pripovjednog diskursa za ostvarivanje odgojno-obrazovnih ishoda: vijest, izvješće, tehnički ili objektivni opis, reportaža, putopis, životopis, intervju, razgovor o temi, tekst s poveznicama (hipertekst), autobiografija.  Ovaj ishod se može povezati s ostalim ishodima predmeta Hrvatski jezik, ishodima svih drugih nastavnih predmeta te s ishodima međupredmetnih tema, ovisno o sadržaju koji učitelj koristi za ostvarivanje ishoda. | | | |
| **Odgojno-obrazovni ishod učenja** | | **Razrada ishoda** | |
| **A.I.3.** Učenik analizira značenjske odnose među riječima pomoću rječnika. | | * opisuje strukturu jezičnoga znaka * razlikuje jednoznačnost od višeznačnosti i potkrepljuje ju primjerima * objašnjava uzroke i posljedice višeznačnosti te načine postanka * razlikuje osnovno i izvedeno te denotativno i konotativno značenje leksema u zadanome kontekstu * razlikuje osnovna i prenesena značenja: metaforu, metonimiju i oksimoron * tumači leksičko-semantičke odnose u zadanom kontekstu * opisuje strukturu rječničkoga članka * služi se rječnicima pri razvijanju vokabulara. | |
| **Poveznice sa ZJNPP** | | [**JZK-1.2.1**](https://kurikulum-zzoo.ba/hr/node/1482) | |
| **Ključni sadržaji** | | | |
| * jezični rječnici općega i ograničenoga leksičkog sloja * leksičko-semantički odnosi: sinonimija, homonimija, antonimija, hiperonimija i hiponimija u zadanom kontekstu | | | |
| **Preporuke za ostvarenje ishoda** | | | |
| Usvajanje je leksičkih znanja u gimnazijama je usmjereno razvoju komunikacijske jezične kompetencije i svijesti o hrvatskome jeziku.  Ovaj ishod se može povezati s ostalim ishodima predmeta Hrvatski jezik, ishodima svih drugih nastavnih predmeta te s ishodima međupredmetnih tema, ovisno o sadržaju koji učitelj koristi za ostvarivanje ishoda. | | | |
| **Odgojno-obrazovni ishod učenja** | | **Razrada ishoda** | |
| **A.I.4.** Učenik analizira morfosintaktička obilježja riječi u rečenici i primjenjuje znanja pri oblikovanju teksta.. | | * objašnjava rečenicu kao sintaktičku i komunikacijsku jedinicu * objašnjava riječ kao morfološku i sintaktičku jedinicu * raščlanjuje rečenicu na nezavisne i zavisne rečenične članove * određuje uloge i gramatičke veze među sastavnicama sintagme * opisuje sintaktičku službu i značenja promjenjivih i nepromjenjivih riječi u rečenici * razlikuje apsolutnu i relativnu uporabu glagolskih vremena i načina * objašnjava subjektno-predikatnu sročnost * primjenjuje morfosintaktička znanja o vrstama riječi pri oblikovanju teksta. | |
| **Poveznice sa ZJNPP** | | [**JZK-4.3.1**](https://kurikulum-zzoo.ba/hr/node/1464) | |
| **Ključni sadržaji** | | | |
| * riječ kao sintaktička i morfološka jedinica * spojevi riječi (sintagma; sročnost, upravljanje, pridruživanje) * rečenica (jednostavna, složena, nezavisnosložena, zavisnosložena) * gramatičko ustrojstvo rečenice (predikat, subjekt, objekt, priložna oznaka, atribut i apozicija) * obavijesno ustrojstvo iskaza/teksta: tema i rema. | | | |
| **Preporuke za ostvarenje ishoda** | | | |
| Usvajati metajezična znanja iz sintakse komunikacijskim pristupom povezano s odgovarajućim tekstovima, kad god je moguće. Ponavljati i ukazivati na sva prethodno naučena gramatička i stilistička znanja. Provoditi gramatičke vježbe vezane za gramatičko ustrojstvo rečenice i rečenične vrste.  Poticati učenike na prepoznavanje i primjenu različitih vrsta reda riječi s obzirom na jezični i govorni kontekst. Učenici sami ili uz pomoć mogu izraditi tabelarni prikaz svih sintaktičkih jedinica, s vrstama i podvrstama, definicijama i primjerima koristeći se IKT-om.  Ovaj ishod se može povezati s ostalim ishodima predmeta Hrvatski jezik, ishodima svih drugih nastavnih predmeta te s ishodima međupredmetnih tema, ovisno o sadržaju koji učitelj koristi za ostvarivanje ishoda. | | | |
| **Odgojno-obrazovni ishod učenja** | | **Razrada ishoda** | |
| **A.I.5.** Učenik primjenjuje pravogovorna i pravopisna pravila hrvatskoga standardnog jezika | | * koristi rečenične i pravopisne znakove poštujući vrednote govorenog jezika. * piše veliko početno slovo u jednorječnim i višerječnim imenima * točno piše pravopisne znakove u rečenici * primjenjuje pravopisna pravila pri pisanju (određenih i neodređenih pridjeva, brojeva i složenih glagolskih oblika). | |
| **Poveznice sa ZJNPP** | | [**JZK-4.3.2**](https://kurikulum-zzoo.ba/hr/node/1493) | |
| **Ključni sadržaji** | | | |
| * pisanje vlastitih imena (osobnih i zemljopisnih), pisanje određenih i neodređenih pridjeva, pisanje brojeva, pisanje složenih glagolskih oblika * rečenični i pravopisni znakovi (interpunkcijski znakovi) * standardnojezične norme. | | | |
| |  | | --- | | **Preporuke za ostvarenje ishoda** | | | | |
| Pravopisna i pravogovorna znanja stečena u prethodnim razredima se podrazumijevaju i nadograđuju.  Razvijati kontinuirano kod učenika svijest o pravogovornim i pravopisnim pravilima kao najvažnijim sastavnicama jezične kulture.  Provoditi vježbe najčešćih pravogovornih i pravopisnih pogrešaka, izrađivati plakate, prezentacije, kvizove.  Ovaj ishod se može povezati s ostalim ishodima predmeta Hrvatski jezik, ishodima svih drugih nastavnih predmeta te s ishodima međupredmetnih tema, ovisno o sadržaju koji učitelj koristi za ostvarivanje ishoda. | | | |
| **Odgojno-obrazovni ishod učenja** | | **Razrada ishoda** | |
| **A.I.6.** Učenik uspoređuje organske govore i hrvatski standardni jezik | | * objašnjava odnos između jezika, govora i pisma * objašnjava pojam idioma * opisuje razliku između hrvatskog standardnog jezika i supstandardnih idioma * istražuje primjere organskih i neorganskih idioma * uočava značajke organskih i neorganskih idioma kroz odabrane tekstove * uspoređuje idiome prepoznajući njihovu ulogu za jezični i nacionalni identitet * razlikuje norme hrvatskoga standardnoga jezika primjenjujući ih u govoru i pismu. | |
| **Poveznice sa ZJNPP** | | [**JZK-4.3.1**](https://kurikulum-zzoo.ba/hr/node/1473) | |
| **Ključni sadržaji** | | | |
| * pojam idioma * organski i neorganski idiomi * standardni jezik * norme hrvatskoga standardnog jezika. | | | |
| **Preporuke za ostvarenje ishoda** | | | |
| Obilježja narječja i govora društvenih skupina svladavaju se prema načelu zavičajnosti i bliskosti (primjerenosti) te aktualnosti i preporučuje se povezati ih s medijskim tekstovima. Potaknuti kreativnost pri odabiru teksta (ne mora biti književni tekst).  Motivirati učenike na sudjelovanje u razrednim projektima poput izrade rječnika zavičajnog govora i sl.  Ovaj ishod se može povezati sa ostalim ishodima predmeta Hrvatski jezik, ishodima svih drugih nastavnih predmeta te s ishodima međupredmetnih tema, ovisno o sadržaju koji učitelj koristi za ostvarivanje ishoda. | | | |
| **Odgojno-obrazovni ishod učenja** | | | **Razrada ishoda** |
| **A.I.7.** Učenik prezentira podatke o razvoju hrvatskoga jezika kroz povijest prosuđujući njihovu važnost za razvoj jezičnog identiteta. | | | * prikuplja činjenice vezane uz razvoj hrvatskoga jezika kroz povijest * povezuje standardizaciju hrvatskoga jezika s povijesnim okolnostima * izdvaja značajke jezika i pisma hrvatskih spomenika od početaka do kraja XV. stoljeća * istražuje o drugim narodima i njihovim kulturama razvijajući osjećaj za drugo i drukčije * povezuje razvoj i značaj jezika za nacionalni i jezični identitet. |
| **Poveznice sa ZJNPP** | | | [**JZK-4.4.1**](https://kurikulum-zzoo.ba/hr/node/1483) |
| **Ključni sadržaji** | | | |
| * hrvatski jezik kroz povijest * jezik i pismo hrvatskih pisanih spomenika od početaka do kraja XV. st. | | | |
| **Preporuke za ostvarenje ishoda** | | | |
| Usmjeriti učenike na istraživanje povijesnoga razvoja hrvatskoga jezika kroz stoljeća.  Uključivanjem učenika u različite aktivnosti/projekte razvijati svijest o značaju materinskog jezika kao bitne sastavnice nacionalnog i kulturnog identiteta (obilježavanje značajnijih datuma iz povijesti hrvatskog jezika, organiziranje natjecanja/kviza s tematikom vezanom za razvoj hrvatskog jezika, manji istraživački projekti).  Potaknuti učenika na stvaranje prezentacije o razvoju hrvatskoga standardnoga jezika kroz povijest.  Ovaj ishod se može povezati s ishodima iz ostalih predmetnih područja ovog predmeta, s ishodima predmeta iz Društveno-humanističkog, Matematičkog i Umjetničkog područja, kao i s ishodima međupredmetnih tema, ovisno o sadržaju koji učitelj koristi za ostvarenje ishoda. | | | |

|  |  |
| --- | --- |
| **PREDMETNO PODRUČJE: B/ Književnost i stvaralaštvo** | |
| **Odgojno-obrazovni ishod učenja** | **Razrada ishoda** |
| **B.I.1.** Učenik objašnjava temeljne pojmove o književnosti: književnost kao umjetnost, znanost o književnosti i  podjelu na književne rodove i vrste. | * objašnjava pojam književnosti * razlikuje grane znanosti o književnosti * objašnjava odnos književnosti i jezika, književnosti i društva * razlikuje književne rodove i vrste * prepoznaje povezanost književnosti i drugih umjetnosti * prepoznaje svrhu i važnost učenja i proučavanja književnosti. |
| **Poveznice sa ZJNPP** | [**JZK-2.3.1**](https://kurikulum-zzoo.ba/hr/node/1464)[**JZK-1.4.3**](https://kurikulum-zzoo.ba/hr/node/1456)[**JZK-1.1.2**](https://kurikulum-zzoo.ba/hr/node/1446) |
| **Ključni sadržaji** | |
| * književnost, naziv i pojam * rodovi i vrste * znanost o književnosti (književna kritika, metodologija, teorija, povijest književnosti) * odnos književnosti i jezika * književnost i društvo * književnost i ostale umjetnosti * svrha proučavanja književnosti. | |
| **Preporuke za ostvarenje ishoda** | |
| Potaknuti učenike na prezentiranje stečenoga znanja kroz kreativne uratke (pravljenje plakata ili multimedijskog sadržaja).  Poticati učenike na stalno uspoređivanje naučenog i primjenu stečenih znanja.  Poželjno bi bilo na jednom tekstu obraditi više nastavnih jedinica iz ovog područja.  Uputiti učenike na izradu razrednih plakata o književnosti, znanosti o književnosti te odnosu književnosti i drugih grana znanosti i umjetnosti koje učenici tijekom godine dopunjavaju.  Ovaj ishod se može povezati s ishodima iz ostalih predmetnih područja ovog predmeta, s ishodima predmeta iz Društveno-humanističkog i Umjetničkog područja, kao i s ishodima međupredmetnih tema, ovisno o sadržaju koji učitelj koristi za ostvarenje ishoda. | |
| **Odgojno-obrazovni ishod učenja** | **Razrada ishoda** |
| **B.I.2.** Učenik interpretira književni tekst primjenjujući književnoteorijske pojmove i uspoređujući tematski i  žanrovski povezane tekstove. | * objašnjava djelo određenog roda i vrste * povezuje obilježja književnog teksta s obilježjima roda i vrste kojima pripada * uspoređuje osobine tematski i žanrovski povezanih tekstova * razlikuje strukturu književnih tekstova s obzirom na pripadnost rodu i vrsti * razlikuje diskurzivne književne oblike * prepoznaje stilska izražajna sredstva * opisuje osobitosti hrvatskog usmenoknjiževnog stvaralaštva. |
| **Poveznice sa ZJNPP** | [**JZK-1.4.3**](https://kurikulum-zzoo.ba/hr/node/1456)[**JZK-1.2.3**](https://kurikulum-zzoo.ba/hr/node/1450) |
| **Ključni sadržaji** | |
| * književni rodovi i vrste * lirika - pojam, lirske vrste prema temi i tradiciji; svojstva stiha; stilska izražajna sredstva * epika - ustrojstvo epskog djela, jednostavni epski oblici, epsko pjesništvo (epska pjesma, ep, epopeja) * epika u prozi - pripovjedačka proza * drama - pojam, povijest i ustrojstvo * dramske vrste i podvrste - tragedija, komedija i drama u užem smislu * diskurzivni književni oblici - pojam, vrste, podvrste i podjela (esej, putopis, biografija, autobiografija, polemika, feljton, dnevnik, memoari) * narodna (usmena) književnost | |
| **Odgojno-obrazovni ishod učenja** | **Razrada ishoda** |
| **B.I.3.** Učenik analizira obilježja književnopovijesnih razdoblja na književnom tekstu prepoznajući njihove značajke. | * prepoznaje osobine književnih razdoblja * uspoređuje obilježja književnopovijesnih razdoblja * povezuje obilježja književnih djela unutar određenih književnopovijesnih razdoblja * objašnjava korelaciju književnih i društvenih pojava |
| **Poveznice sa ZJNPP** | [**JZK-1.2.3**](https://kurikulum-zzoo.ba/hr/node/1450)[**JZK-1.4.3**](https://kurikulum-zzoo.ba/hr/node/1456) |
| **Ključni sadržaji** | |
| * društveno-povijesni okviri, filozofske podloge, poetike, predstavnici i djela: klasična književnost (temeljna civilizacijska književna djela i antika), srednjovjekovna književnost (europsko srednjovjekovlje, hrvatsko srednjovjekovlje, bh. srednjovjekovlje) * prva dva cjelovita teksta prema danom slijedu s Popisa književnih tekstova su predlošci za književnopovijesnu i usporednu povijesnu analizu ključnih razdoblja: klasične i srednjovjekovne književnosti. | |
| **Preporuke za ostvarenje ishoda** | |
| Nastavnik samostalno odabire ostale tekstove za cjelovito čitanje ili čitanje ulomaka s Popisa književnih tekstova. Tekstovi su iz hrvatske, svjetske i bosanskohercegovačke književnosti.  Potaknuti učenike na komentiranje odabranih književnih djela i pojava karakterističnih za ta djela.  Na razini analize usporediti obilježja razdoblja. Učenik na osnovi pročitanoga teksta ovladava obilježjima književnopovijesnoga razdoblja i poetike svojstvenima zadanome tekstu i njemu pripadajućem kontekstu.  Ovaj ishod se može povezati s ishodima iz ostalih predmetnih područja ovog predmeta, s ishodima predmeta iz Društveno-humanističkog i Umjetničkog područja, kao i s ishodima međupredmetnih tema, ovisno o sadržaju koji učitelj koristi za ostvarenje ishoda. | |
| **Odgojno-obrazovni ishod učenja** | **Razrada ishoda** |
| **B.I.4.** Učenik interpretira književni tekst odabran prema svome čitateljskom ukusu izgrađujući vlastite stavove. | * objašnjava utjecaj književnoga teksta na vlastitu osobnost * opisuje osjećaje i razmišljanja potaknute odabranim književnim djelom * povezuje značaj književnosti i umjetnosti za život pojedinca * raspravlja o vlastitim stavovima kroz interpretaciju književnih djela, tema, likova, ideja i razdoblja u kojem je djelo nastalo * povezuje sadržaj s osobnim iskustvom i vremenom u kojem živi * argumentira preporuku odabranog književnog teksta |
| **Poveznice sa ZJNPP** | [**JZK-1.1.3**](https://kurikulum-zzoo.ba/hr/node/1447)[**JZK-2.2.3**](https://kurikulum-zzoo.ba/hr/node/1463) |
| **Ključni sadržaji** | |
| * književni tekst po vlastitome izboru * književnoteorijski pojmovi * osobine književnih razdoblja. | |
| **Preporuke za ostvarenje ishoda** | |
| Poticati kod učenika kulturu čitanja uvažavajući njegove sklonosti koliko je to moguće.  Organizirati predstavljanje djela koje je učenik odabrao prema vlastitom izboru pri čemu treba poticati kreativnost i samostalnost.  Ostala lektirna djela bira nastavnik s Popisa književnih tekstova, koja učenici samostalno interpretiraju prema ishodima navedenim u unutarpredmetnoj korelaciji. Ovaj ishod se može povezati sa ishodima iz ostalih predmetnih područja ovog predmeta, s ishodima predmeta iz Društveno-humanističkog, Matematičkog i Umjetničkog područja, kao i s ishodima međupredmetnih tema, ovisno o sadržaju koji učitelj koristi za ostvarenje ishoda. | |
| |  |  | | --- | --- | | **Odgojno-obrazovni ishod učenja** | **Razrada ishoda** | | |
| |  |  | | --- | --- | | **B.I.5.** Učenik stvara literarni uradak potaknut književnim tekstom / umjetničkim djelom. | * osmišljava svoj pismeni uradak određene teme, svrhe i prezentacije potaknut književnim tekstom / umjetničkim djelom * individualno ili timski stvara uradak u korelaciji s drugim umjetnostima * stvara koristeći različite medije prema vlastitom izboru * tumači književno djelo kroz vlastiti uradak * potkrepljuje primjerima stavove na temelju doživljaja i iskustva. | | |
| **Ključni sadržaji** | |
| * pismeno izražavanje * pjesma, esej ili kratka priča * plakat * prezentacija (digitalna ili u nekom drugom primjerenom obliku) | |
| **Preporuke za ostvarenje ishoda** | |
| Nastavnik može potaknuti pisanje uratka kojim će učenik kreativno odgovoriti na temu iz književnosti, interpretirati je, tematizirati određeni problem ili cjelovito književno djelo.  Potaknuti učenike na uočavanje korelacije između književnosti i drugih umjetnosti.  Ovaj ishod se može povezati s ishodima iz ostalih predmetnih područja ovog predmeta, s ishodima predmeta iz Društveno-humanističkog, Matematičkog i Umjetničkog područja, kao i s ishodima međupredmetnih tema, ovisno o sadržaju koji nastavnik koristi za ostvarenje ishoda. | |
| * Šest književnih tekstova za cjelovito čitanje prema danom slijedu s Popisa književnih tekstova, koji su predlošci za književnoteorijsku i usporednu analizu. | |

|  |  |
| --- | --- |
| **PREDMETNO PODRUČJE: C/ Kultura i mediji** | |
| **Odgojno-obrazovni ishod učenja** | **Razrada ishoda** |
| **C.I.1.** Učenik analizira valjanost informacija iz različitih digitalnih medija. | * raščlanjuje podatke iz različitih medijskih izvora * koristi provjerene medijske izvore da bi istražio valjanost podataka * prepoznaje važnost i količinu utjecaja digitalnih medija na svakodnevni život pojedinca * objašnjava važnost valjanih podataka koji dolaze iz različitih medija. |
| **Poveznice sa ZJNPP** | [**JZK-4.4.2**](https://kurikulum-zzoo.ba/hr/node/1484)[**JZK-5.1.2**](https://kurikulum-zzoo.ba/hr/node/1489) |
| **Ključni sadržaji** | |
| * tekstovi (književni, obavijesni, znanstveni, stručni, znanstveno-popularni) * auditivni, vizualni ili audiovizualni izvori. | |
| **Preporuke za ostvarenje ishoda** | |
| Učenik po vlastitome izboru ili po procjeni nastavnika istražuje podatke iz teksta te zaključuje. Nakon toga prezentira svoja promišljanja o važnosti istinitih informacija koje nam svakodnevno dolaze iz medija.  Učenik može strukturirati vlastiti tekst s valjanim informacijama.    Ovaj ishod se može povezati sa ostalim ishodima predmeta Hrvatski jezik, ishodima svih drugih nastavnih predmeta te s ishodima međupredmetnih tema, ovisno o sadržaju koji nastavnik koristi za ostvarivanje ishoda. | |
| **Odgojno-obrazovni ishod učenja** | **Razrada ishoda** |
| **C.I.2.** Učenik objašnjava važnost kulturno-umjetničkih događaja. | * prati određen kulturno-umjetnički događaj i kritički se odnosi prema istome * promišlja o važnosti kulturno-umjetničkih događaja u životu pojedinca i zajednice * sažima iskustvo posjeta (posjet uživo ili na koji drugi način kakav nam različiti mediji omogućuju) stvarajući određenu vrstu gramatički i pravopisno ispravnog teksta * razvija sposobnost promatranja, sudjelovanja i stjecanje novih iskustava. |
| **Poveznice sa ZJNPP** | [**JZK-2.4.1**](https://kurikulum-zzoo.ba/hr/node/1467)[**JZK-4.2.3**](https://kurikulum-zzoo.ba/hr/node/1480) |
| **Ključni sadržaji** | |
| * kazališna predstava * posjeti sajmovima, izložbama, književnim susretima, muzejima, kinu (određen kulturno-umjetnički događaj) * putopis, reportaža, recenzija, životopis, autobiografija, reklama ili popularnokulturni tekst. | |
| **Odgojno-obrazovni ishod učenja** | **Razrada ishoda** |
| **C.I.3.** Učenik prezentira razvoj animiranog filma i kazališta u Bosni i Hercegovini i Hrvatskoj. | * objašnjava razvoj animiranog filma i kazališta u Bosni i Hercegovini i Hrvatskoj koristeći podatke iz digitalnih medija * prepoznaje važnost animiranog filma i kazališta za razvoj pojedinca i zajednice * koristi suvremena multimedijska sredstva u prezentiranju. |
| **Poveznice sa ZJNPP** | [**JZK-4.4.3**](https://kurikulum-zzoo.ba/hr/node/1485)[**JZK-5.2.2**](https://kurikulum-zzoo.ba/hr/node/1492)[**JZK-5.2.1**](https://kurikulum-zzoo.ba/hr/node/1491) |
| **Ključni sadržaji** | |
| * razvoj animiranog filma i kazališta u Bosni i Hercegovini i Hrvatskoj * auditivni, vizualni ili audiovizualni izvori. | |
| **Preporuke za ostvarenje ishoda** | |
| Koristeći digitalne medije po vlastitome izboru, učenik može napraviti povijesni pregled razvoja animiranog filma i kazališta u Bosni i Hercegovini i Hrvatskoj usmeno predstavljajući s naglaskom na važnost njihove pojave za pojedinca i društvo.  Ovaj ishod se može povezati s ishodima iz ostalih predmetnih područja ovog predmeta, s ishodima predmeta iz Društveno-humanističkog i Umjetničkog područja, kao i s ishodima međupredmetnih tema, ovisno o sadržaju koji nastavnik koristi za ostvarenje ishoda. | |

|  |
| --- |
| **E/ UČENJE I PODUČAVANJE** |

Predmet Hrvatski jezik omogućuje učenicima razvijanje vještina, stavova i vrijednosti nužnih za život i cjeloživotno učenje. To znači da u svim godinama učenja i podučavanja, na svim razinama, svim učenicima treba ponuditi jednake mogućnosti za razvijanje vještina slušanja, čitanja, pisanja i govorenja. Razvijanje čitalačke pismenosti i kulture izražavanja je preduvjet za razvoj i ostalih vrsta pismenosti, odnosno učenja svih ostalih predmeta i međupredmetnih tema.

Svaki učenik u procesu učenja pripada odjelnoj i školskoj zajednici, ali je i individua sa svojim karakteristikama u procesu učenja. Uključivanje učenika na osobnoj, odnosno individualnoj razini preko zadataka kroz koje može izraziti vlastite stavove i mišljenja vodi njegovoj samoaktualizaciji.

Učenici s posebnim potrebama (učenici s teškoćama u razvoju i učenju i daroviti učenici) su dio obrazovnog sustava koji je često sveden na margine te posebnu pozornost treba posvetiti upravo njima. Inkluzija ili uključivanje znači stvaranje takvog okružja u kojem svako dijete ima priliku razviti svoje potencijale. Učitelj/nastavnik prepoznaje granice učenikovih sposobnosti, prilagođava mu ljestvicu postignuća. Svakom učeniku je potrebna odgojno-obrazovna podrška kako bi kontinuirano napredovao u svojim postignućima. Interakcija i komunikacija između učenika i učitelja/nastavnika je ključ uspjeha odgojno-obrazovnog procesa.

Prvi, drugi i treći razred osnovnoškolskog obrazovanja obuhvaćaju razdoblje početnog čitanja i pisanja. U ovom razdoblju učenika se najčešće motivira kroz igru te mu je potrebno približiti sadržaje kroz njegova iskustva iz svakodnevnog života i okruženja.

Učenje i podučavanje mora uključivati samoinicijativno istraživanje i otkrivanje novih informacija koje će motivirati učenike za angažman i rad. Takvim radom učenik uči kako organizirati rad, osmisliti potrebno vrijeme za usvajanje novih sadržaja i prepoznati vlastite vrijednosti. U kasnijim fazama učenik će naučiti prepoznati i razinu usvojenosti znanja kako bi je unaprijedio pa čak i kritički samostalno vrednovao.

Cilj aktivnog učenja je potaknuti učenika na smisleno uključivanje u proces učenja i podučavanja što predstavlja sudjelovanje u planiranim aktivnostima i komunikaciji s drugima. Aktivno učenje alternativa je tradicionalnom obliku nastave u kojem je učenje najčešće bilo prikupljanje i reprodukcija činjenica.

Jezično-komunikacijsko područje prema svim suvremenim lingvističkim teorijama daje prednost komunikaciji nad klasičnim izučavanjem gramatike, odnosno daje prednost primjeni gramatičkih, pravopisnih, pravogovornih, leksičkih i stilističkih znanja. Potrebno je napraviti zaokret u načinu podučavanja, odnosno tradicionalnu nastavu u kojoj je učitelj u središtu pozornosti usmjeriti na aktivnu nastavu u kojoj će učenik biti središte odgojno-obrazovnog procesa.

Kreativnost učitelja/nastavnika osobito dolazi do izražaja u fazi planiranja nastave. Pažljivim odabirom aktivnosti učitelj/nastavnik će zainteresirati učenike na aktivnu uključenost u proces učenja što će dovesti do realizacije ishoda učenja i ciljeva predmeta.

Za pružanje kvalitetnih obrazovnih iskustava učenicima je od velikog značenja okružje u kojem žive, rade i uče, a koje treba biti poticajno i primjereno učeničkoj dobi te omogućiti različitu dinamiku učenja pri čemu se uvažavaju i prihvaćaju različita mišljenja, stavovi i vrijednosti. Uzajamni odnosi učenika i učitelja/nastavnika temelje se na međusobnom poštovanju i povjerenju što doprinosi stvaranju pozitivne razredne klime. Tijekom učenja i podučavanja u razrednome odjelu treba vladati pozitivno i radno ozračje u kojemu učenici osjećaju zadovoljstvo i pripadnost skupini. S druge strane, učitelj/nastavnik mora u svom radu koristiti inovativne pristupe u podučavanju te tako kontinuirano unaprjeđivati vlastite kompetencije u skladu sa zahtjevima suvremenoga društva, a koje će i na učenika djelovati poticajno.

Učitelj/nastavnik kreira proces učenja na način da svi učenici budu aktivno uključeni u proces učenja. Učenici se mogu organizirati i u skupine radi ostvarivanja različitih projekata (individualnih, razrednih i školskih) nadgledanja, planiranja i samoreguliranja vlastitoga napredovanja u usvajanju znanja, vještina i stavova, usvajanju kompetencija. Prvi korak je utvrditi prethodna učenička znanja u cilju povezivanja s novim znanjima koja tek treba usvojiti. Sljedeći korak je odabir odgovarajućih i relevantnih aktivnosti. Odgovarajuće aktivnosti su one koje su prikladne učeničkoj dobi, a relevantne su one aktivnosti kojima se mogu zadovoljiti postavljeni ishodi i ciljevi učenja. Zadatak učitelja/nastavnika je pronaći najbolje metode koje će omogućiti primjenu naučenog. Učenik/učitelj će osposobiti učenike za samostalno učenje, poticati razvoj kritičkog mišljenja, razvijati metakognitivnu svijest kod učenika – mišljenje o vlastitom mišljenju.

Vještine i znanja stečena u prethodnim razredima se podrazumijevaju i usložnjavaju.

Kako bi se dana iskustva mogla učinkovito organizirati u nastavnoj praksi, potrebno je osigurati različite materijale i izvore koje učitelj/nastavnik odabire ili ih sam izrađuje, a može i u suradnji s učenicima. Materijali moraju biti funkcionalni i usmjereni na ostvarenje ishoda i ciljeva predmeta definiranih predmetnim kurikulom.

Polazišni izvori nastave Hrvatskog jezika različite su vrste tekstova svih funkcionalnih stilova, različitih sadržaja i struktura u različitim medijima. Tekst je lingvometodički predložak koji se nalazi u učenicima dostupnim izvorima (udžbenicima, ali i tekstovima iz drugih izvora koje učitelj/nastavnik može pripremiti). Materijali iz digitalnih izvora koji su dostupni upotrebom IKT tehnologija, podrazumijevaju digitalnu pismenost, a takav pristup motivira učenika za nova saznanja iz različitih izvora.

U nastavi Hrvatskoga jezika potrebno je kontinuirano unaprjeđivati kompetencije da bi se održala visoka profesionalna kvaliteta podučavanja u skladu sa zahtjevima suvremenoga društva i globalizacije.

Potrebno je omogućiti učenicima fleksibilnost u pristupu, istraživanju i analiziranju informacija iz različitih izvora kako bi mogli primijeniti stečeno znanje za rješavanje problema i donošenje odluka te razvijanje kompetencija potrebnih za cijeli život (komunikacijske, pismene, čitalačke, medijske).

|  |
| --- |
| **F/ VREDNOVANJE I OCJENJIVANJE** |

Nastavni predmet Hrvatski jezik uči se i podučava tijekom svih godina osnovnoškolskog i srednjoškolskog obrazovanja. Tijekom tog razdoblja zadatak učitelja/nastavnika u odgojno-obrazovnom procesu je unaprijediti vlastito podučavanje i voditi brigu o osobnosti učenika, poticati njegovo samopouzdanje i motivirati ga za učenje i napredak - vrednovati. Vrednovanje je sustavno prikupljanje podataka u procesu učenja i postignutoj razini ostvarenosti ishoda, kompetencija, znanja, vještina, sposobnosti, samostalnosti u radu, u skladu s definiranim i prihvaćenim metodama. Načine i oblike vrednovanja treba potpuno uskladiti s kurikulskim pristupom nastavnom procesu.

Oblici vrednovanja u predmetu Hrvatski jezik su: usmena provjera, pisane provjere zadatcima otvorenog i zatvorenog tipa, samostalni učenički radovi, eseji, izvješća, projekti, seminarski radovi, rasprave, usmena izlaganja, aktivnost na satu, bilješke o praćenju rada svakog učenika i suradnje s drugim učenicima, učenikova samoprocjena.

Pravilnim odabirom i primjerenom upotrebom pojedinih oblika vrednovanja nastavnik će procijeniti, ocijeniti i evaluirati učenička postignuća u različitim razinama složenosti zadataka i različitim dimenzijama znanja.

Sumativno se vrednuje usvojenost znanja i razvijenost vještina, a prati se i procjenjuje usvojenost općeprihvaćenih stavova i vrijednosti te razvijenost navika i elementi temeljnih kompetencija. Najčešće se sumativno vrednuju postignuti ishodi učenja na kraju određene faze u procesu učenja, na primjer na kraju nastavne teme ili cjeline, polugodišta ili nastavne godine, ali je poželjno što češće davati učeniku mogućnost dobivanja ocjene. Formativno vrednovanje odvija se kontinuirano tijekom izvođenja nastavnog procesa. Važno je uočiti koji oblici rada, koje metode, kakve aktivnosti dovode do postizanja najboljih rezultata. Povratna informacija je ovdje jako važna jer se učenika usmjerava, potiče, redovito prati, savjetuje kako bi kontinuirano napredovao.

Pri tom se uočava odgovarajući način rada za postizanje najboljih rezultata, otkrivaju se darovitosti ili slabosti pojedinog učenika te ga se preciznom povratnom informacijom savjetuje i upućuje na uspješne načine postizanja još boljih rezultata. Samovrednovanje učenika također dobiva ulogu koju zaslužuje, jer je to način da učenik procijeni vlastitu usvojenost odgojno-obrazovnih ishoda u procesu učenja.

Sumativnom ocjenom se vrednuju elementi ocjenjivanja koji proizlaze iz odgojno-obrazovnih ciljeva. Neki od mogućih elemenata ocjenjivanja učenika u postupcima provjeravanja su:

*1. Jezik*

*2. Izražavanje i stvaranje*

*3. Književnost*

*4. Kultura i mediji*

*5. Kultura rada.*

Vrednovanje obuhvaća tri pristupa:

* vrednovanje za učenje
* vrednovanje kao učenje
* vrednovanje naučenog.

Praćenje, provjeravanje i ocjenjivanje su uži pojmovi od pojma vrednovanje. Vrednovanje kao učenje podrazumijeva aktivno uključivanje učenika u proces te razvoj učeničkoga autonomnog pristupa učenju pomoću samovrednovanja i vršnjačkog vrednovanja. Vrednovanje za učenje služi unaprjeđivanju i planiranju budućega učenja i podučavanja praćenjem rada učenika. Vrednovanje naučenog je ocjenjivanje razine postignuća učenika. Vrednovanje za učenje i vrednovanje kao učenje ne rezultiraju ocjenom nego kvalitativnom povratnom informacijom (formativno vrednovanje).

Preporučeni pristup vrednovanju jest koristiti sva tri navedena pristupa vrednovanja. Iako vrednovanje naučenog kao sumativno vrednovanje ne smije biti jedini pristup, on je neizbježan u nastavnom procesu. Provođenje vrednovanja je važno za poboljšanje, razvoj i napredak svih sudionika odgojno-obrazovnog procesa.

##### KURIKUL NASTAVNOGA PREDMETA ENGLESKI JEZIK

**Koordinator Jezično-komunikacijskog područja:**

dr. sc. Jelena Jurčić, doc.

**Voditelj predmetne Radne skupine:**

dr. sc. Ivana Grbavac, izv. prof.

**Radna skupina za izradu predmetnog kurikula:**

Jelena Šimunović

Kata Markota

Sanda Kamberović

Josipa Šarac

Ivana Baćilo

Vesna Lukenda-Nikšić

Ljerka Naletilić

Sofija Udovičić

**Recenzenti:**

dr. sc. Matea Džaja

dr. sc. Ivana Zovko Bošnjak, doc.

**A/ OPIS PREDMETA**

Nastavni predmet Engleski jezik pripada jezično-komunikacijskom području te je njegova svrha razvoj jezično-komunikacijske kompetencije učenika na stranom jeziku, što podrazumijeva sposobnosti za usmeno i pisano sporazumijevanje, tumačenje i izražavanje informacija, ideja, misli, osjećaja, stavova i vrijednosti u različitim kulturološkim i društvenim situacijama, u realnom i digitalnom okruženju, te razvijanje ključnih kompetencija (komunikacijska, društvena i građanska, kulturna, kreativna i produktivna, poduzetnička, informatička i učiti kako učiti). Učenje stranoga jezika potiče sustavan način razvijanja kreativnog i kritičkog mišljenja te jača intelektualni kapacitet pojedinca osposobljavajući ga za nastavak obrazovanja i razvijajući svijest o važnosti cjeloživotnog učenja u formalnom i neformalnom okružju. Ovladanost engleskim jezikom povoljno utječe na učenikovu sliku o sebi, utječe na donošenje odgovornih i neovisnih odluka te stvara preduvjet za cjeloživotno učenje. Komunikacijom s izvornim i neizvornim govornicima oblikuje se osobni identitet i integritet, razvijaju solidarnost i poštovanje drugih i drugačijih te osvješćuje znanje o vlastitoj kulturi. U cilju održavanja visokih kriterija u podučavanju važno je uskladiti sustavno podučavanje predmeta Engleski jezik s Europskim referentnim okvirom za jezike. Sposobnost komunikacije na engleskom jeziku pruža pojedincu mogućnosti veće osobne mobilnosti i snalaženja u globalnome svijetu. Učenje i podučavanje predmeta Engleski jezik bitno doprinosi međukulturnoj osviještenosti. Upoznavanjem drugih kultura učenik obogaćuju svoje vidike te razvija kritičko mišljenje uspoređujući svoju i druge kulture, tražeći ono u čemu smo isti i poštujući ono u čemu smo različiti.

Razumijevanjem drugih kultura kod učenika se razvija želja za suradnjom, uvažavanje različitosti, razvoj vlastitog identiteta i integriteta te razvoj empatije. Također se potiče stvaralaštvo i produktivnost u poduzetničkom duhu upotrebom novih, suvremenih tehnologija, samostalnim istraživanjem i timskim radom, a cijeli proces se gradi na vlastitoj refleksiji koja će kod učenika osigurati kritičko promišljanje usvojenih vrijednosti i znanja. Naročito se razvijaju komunikacijska i međukulturna kompetencija te samostalnost u ovladavanju jezikom. Nastava Engleskog jezika osposobljava učenika za povezivanje materije s različitim područjima, za izučavanje drugih nastavnih predmeta (kao što su drugi strani jezici, Hrvatski jezik, Priroda, Geografija, Biologija, Likovna i Glazbena kultura, Vjeronauk i dr.). Od početnog podučavanja Engleskog jezika do naprednog evidentna je povezanost sa ostalim predmetima. Jezik i društveni tijekovi su podložni promjenama, stoga učitelj/nastavnik Engleskog jezika mora biti spreman na promjene i praćenje metoda i pristupa u podučavanju. Podučavanje se temelji na suvremenim metodama i pristupima: kognitivna metoda, TPR ili metoda reagiranja cijelim tijelom, sugestopedija, prirodna metoda, situacijsko učenje, rad u paru, grupni rad itd. Prateći suvremeni razvoj tehnologija kao i generacijski razvoj naraštaja, metodike i strategije, podučavanje se prilagođava učeniku na način da mu se omogućuje razvoj punog kapaciteta s obzirom na njegove mogućnosti i sposobnosti kroz diferencirano podučavanje. Poticanjem i pozitivnim pristupom osiguravamo sigurno i učinkovito okružje kako bi učenik slobodno i nesmetano komunicirao na engleskom jeziku. Učitelj/nastavnik kao moderator stavlja učenika u središte osmišljavajući inovativnu i suvremenu nastavu koja motivira učenika da istražuje, primjenjuje, analizira, vrednuje i stvara. Engleski jezik se izučava u svim ciklusima i na svim razinama odgojno-obrazovnog sustava, počevši od predškolske razine. U osnovnoj školi se izučava kao prvi strani jezik od 1. do 9. razreda. U srednjoj školi se izučava u svim razredima strukovne tehničke škole, trogodišnji ili četverogodišnji program, te u općoj gimnaziji kao prvi strani jezik kroz sve razrede.

**B/ CILJEVI UČENJA I PODUČAVANJA PREDMETA**

Osposobiti učenika samostalno usmeno i pisano komunicirati na engleskom jeziku unutar lokalne i šire društvene zajednice u skladu s Europskim referentnim okvirom za jezike. Razvijati jezično-komunikacijske kompetencije kroz četiri jezične vještine: slušanje, čitanje, govorenje i pisanje, pri čemu je naglasak na razvijanju tečnosti ispred točnosti. Pripremiti učenika za interakciju sa stranim i izvornim govornicima pri čemu se učenik upoznaje s različitim sociokulturološkim kontekstima, vlastitom i drugim kulturama i tradicijama te sagledava svijet iz različitih perspektiva. Poticati učenika na kritičko mišljenje, uvažavanje različitosti i izgradnju pravednog i demokratskog društva. Osnažiti učenika za kritičku i samostalnu upotrebu različitih izvora znanja i strategija za učenje, dobivenih komunikacijom i samostalnim istraživanjem, potrebnih za donošenje odgovornih odluka utemeljenih na relevantnim informacijama. Cilj je potaknuti učenika da sam prepozna i primjeni metodu koja je najučinkovitija za samostalno usvajanje i učenje engleskog jezika te povezati i usporediti usvojene materije. Tako se potiče radoznalost učenika te ga se motivira za rješavanje problema, timski rad, razvoj kreativnosti i osobnu odgovornost za vlastiti rad. Postići samostalnost i razvijati svijest o važnosti kontinuiranog obrazovanja te razvoj emocionalne i socijalne inteligencije kroz koju učenik gradi vlastiti odnos i konstruktivan stav prema svijetu u kojem živi i pojedincima s kojima surađuje. Važno je razviti kreativno-produktivne i poduzetničke kompetencije koje doprinose osobnom i profesionalnom razvoju i pozicioniranju u realnom i digitalnom okružju.

**C/ PREDMETNO PODRUČJE KURIKULA**

**A/Jezično-komunikacijsko područje**

Stjecanje jezično-komunikacijske kompetencije postiže se primjerenim integralnim pristupom jezičnim vještinama (slušanje, govorenje, pisanje i čitanje).

Odgojno-obrazovni ishodi u ovom predmetnom području temelje se na:

* stjecanju znanja o engleskom jeziku kao komunikacijskom sustavu (vokabular, gramatika, izgovor i pravopis, stilovi govornog i pisanog jezika, obilježja verbalne i neverbalne interakcije)
* upotrebi jezičnog znanja u komunikacijskoj situaciji na engleskom jeziku (aktivno slušanje i razumijevanje, govorenje, čitanje, razumijevanje i pisanje različitih tekstova)
* jezičnoj medijaciji (prevođenju) koja uključuje naizmjeničnu jezičnu recepciju i produkciju u posredovanju između dva jezična sustava.

Progresija u stjecanju jezično-komunikacijskih kompetencija od nižih k višim razredima ostvaruje se povećavanjem kompleksnosti i dužine tekstova koje učenik razumije i stvara te porastom zahtjevnosti kognitivnih procesa obrade pri recepciji i produkciji teksta. Tekst podrazumijeva sve proizvode jezične upotrebe (govorne, pisane, vizualne i multimodalne). Multimodalni tekstovi kombiniraju jezik s drugim sustavima komuniciranja kao što su tiskani ili digitalni tekst, vizualna pomagala te zvučna ili govorna riječ.

Tekst prema dužini i trajanju može biti vrlo kratak, kratak, srednje dug i dug. Broj riječi koji definira dužinu teksta razlikuje se u receptivnim i produktivnim djelatnostima.

Za slušanje i čitanje: vrlo kratak tekst ima do 100 riječi, kratak tekst od 100 do 350 riječi (ovisno o godini učenja), srednje dug tekst od 350 do 500 riječi (ovisno o godini učenja) i dugi tekst ima više od 500 riječi.

Pisanje: vrlo kratak tekst ima do 40 riječi, kratak tekst od 50 do 150 riječi (ovisno o vrsti teksta), srednje dug tekst 100 do 200 riječi (ovisno o vrsti teksta) i dugi tekst ima više od 200 riječi.

Govorenje: monolog o vrlo kratkom tekstu koji bi trajao od ½ do 1 minute i interakcija od 1 do 1,30 minute, monolog o kratkom tekstu od 1 do 2 minute i interakcija od 1,30 do 2,30 minuta, monolog o srednje dugom tekstu od 2,30 do 3,30 minuta i interakcija od 2,30 do 5 minuta i monolog o dugom tekstu od 3,30 do 5 minuta i interakcija od 5 do 8 minuta.

Prema složenosti tekst može biti vrlo jednostavan, jednostavan, srednje složen i složen. Složenost teksta ovisi o kvantitativnim i kvalitativnim pokazateljima složenosti i učenikovu poznavanju teme teksta.

**B/ Međukulturna kompetencija**

Kroz multikulturalnost učenika pripremamo da kroz različite pisane i usmene sadržaje upozna kulturu i civilizaciju engleskog govornog područja, uoči sličnosti i razlike između vlastite kulture i anglofonih kultura, izgradi vlastiti stav savjesnoga građanina koji će, šireći vidike upoznavanjem različitih kultura, razviti empatiju i razumijevanje. Učeniku se tako osigurava lakša socijalna komunikacija, on može komunicirati s govornicima engleskoga jezika različitoga kulturnog podrijetla. Učenik postaje međukulturno kompetentan, što znači da je sposoban uočiti i interpretirati sličnosti i razlike među kulturama, otvoren je za razumijevanje, prihvaćanje i uvažavanje govornika engleskoga jezika, spreman je za recepciju književnosti i stvaralaštva na engleskom jeziku, sposoban je graditi skladne međukulturne odnose, odbacuje predrasude i stereotipe, upoznaje i poštuje ljudska prava te je osnažen za sprječavanje diskriminacije i nasilnog rješavanja sukoba. Ovo područje uči učenika kako živjeti bogatstvo različitosti.

**C/Samostalnost u ovladavanju jezikom**

Predmetno područje Samostalnost u ovladavanju jezikom kao najvažniji zadatak ima učenikovo preuzimanje odgovornosti za vlastito učenje stranog jezika. Upravo preuzimanje odgovornosti za vlastiti uspjeh i učenje kao rezultat ima učenikov afektivni i kognitivni razvoj, razvoj učenikova kritičkog mišljenja, kreativnog izražavanja i metakognitivnih sposobnosti. Samostalan učenik planira, organizira, prati i vrednuje svoje učenje, razvija motivaciju te je ustrajan i pozitivan u učenju i radu što mu omogućava uspješno ostvarivanje ciljeva. Učenik ujedno pronalazi, izabire, vrednuje i učinkovito upotrebljava informacije iz različitih izvora i medija te stalno unapređuje svoje komunikacijske i prezentacijske vještine. Preuzimanjem aktivne uloge u procesu učenja učenik razvija samopouzdanje i samopoštovanje te stvara temelje za cjeloživotno učenje.

Učenik se osposobljava za samostalno i kreativno rješavanje problema, upotrebu digitalnih alata u sigurnom okruženju. Poseban naglasak se stavlja na poduzetničke kompetencije kroz aktivnosti koje traže suradnički odnos i rad u grupama u cilju razvijanja timskog rada. Učenik se izgrađuje i osamostaljuje za sudjelovanje u samovrednovanju svojih postignuća i vrednovanju postignuća vršnjaka.

**D/ ODGOJNO-OBRAZOVNI ISHODI**

# 1. razred gimnazije /105 nastavnih sati godišnje/

|  |  |  |
| --- | --- | --- |
| **PREDMETNO PODRUČJE: A/ Jezično-komunikacijsko područje** | | |
| **Odgojno-obrazovni ishod učenja** | **Razrada ishoda** | |
| **A.I.1** Učenik čita/sluša tekst srednje dužine i prepoznaje glavne poruke pročitanoga/slušanoga teksta na poznatu temu. | * verbalno reagira na standardni govor uz mogućnost ponavljanja ili pojašnjavanja zvučnog podražaja (materijala) * razlikuje bitnu od nebitne informacije u slušanom i čitanom tekstu * povezuje intonaciju sa značenjem poruke * rješava zadatke razumijevanja nakon primjene strategija čitanja i slušanja * razlikuje razgovorni od formalnog stila. | |
| **Poveznice sa ZJNPP** | [**SJZ-2.1.2**](https://kurikulum-zzoo.ba/hr/node/1501)[**SJZ-1.1.2**](https://kurikulum-zzoo.ba/hr/node/1495) | |
| **Ključni sadržaji** | | |
| Teme:   * man (personality, feelings and emotions, appearance, clothes and accessories * home (location, parts of a house/flat and equipment, describing places) * school (types of schools, education) * work (jobs, positions, duties, career) * family and social life (stages of life, family life and relationships, household chores, free time and hobbies, clubs and societies) * food (products and dishes, preparing meals, describing food, healthy and unhealthy eating, eating out) * state and society (history, politics and economy, war, social problems and conflicts, crime and punishment) * shopping and services (shops and services, bargains, complaining, money, advertising) * travelling and tourism (holiday accomodation, journey, tourist attractions and activities) * culture (general terms, art, music and dance, theatre and cinema, literature and mass media, describing films/plays/books/works of art) * sport (sports, leisure activities and sportspeople, sports equipment and places, practising sports) * health (the human body, diseases,symptoms and complaints, treatment, keeping fit) * science and technology (science and scientists, computers and the internet, mobile phones, technology) * nature and environment (animals and pets, landscape, natural disasters, ecology and the environment).   Funkcije:   * opisivanje prošlih i sadašnjih događaja * predviđanje, planovi i namjere za budućnost * razlikovanje svršene i nesvršene radnje * izražavanje pretpostavke, (ne)slaganja i stupnja vjerojatnosti * pravljenje bilješki * brzo pretraživanje teksta za pronalaženje određene informacije (engl. scanning) * pretraživanje teksta za pronalaženje glavnih ideja (engl. skimming) * davanje i opravdavanje mišljenja.   Gramatičke strukture proizlaze iz preporučenih funkcija:   * Present Simple, Present Continuous * Present Perfect, Present Perfect Continuous * Past Simple, Past Continuous, Past Perfect * will, going to * modalni glagoli (obveza, zabrana, izostanak zabrane, sposobnost, izostanak sposobnosti, davanje savjeta). * pogodbene rečenice (0-2). | | |
| **Preporuke za ostvarenje ishoda** | | |
| Potrebno je napraviti odmak od frontalnog podučavanja; koristiti audiovizualna pomagala; primjenjivati načelo individualizacije; komunicirati isključivo na engleskom jeziku.  Greške učenika prilikom čitanja ispravljati odmah; inzistirati na ponavljanju točnog izgovora.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Građanski odgoj i obrazovanje, Osobni i socijalni razvoj i Upotreba informacijske i komunikacijske tehnologije. | | |
| **Odgojno-obrazovni ishod učenja** | | **Razrada ishoda** |
| **A.I.2**  Učenik razgovara o tekstu srednje dužine i složenosti. | | * planira tijek govora i govori o poznatim temama koristeći ključne riječi i natuknice * argumentira svoje mišljenje i osjećaje * prepričava  tekst srednje dužine i složenosti koristeći glagolska vremena, frazalne glagole i kolokacije * izražava slaganja i neslaganja na uljudan način * postavlja indirektna pitanja prilikom traženja mišljenja ili informacije od sugovornika. |
| **Poveznice sa ZJNPP** | | [**SJZ-3.2.1**](https://kurikulum-zzoo.ba/hr/node/1509) |
| **Ključni sadržaji** | | |
| Teme:   * man (personality, feelings and emotions, appearance, clothes and accessories) * home (location, parts of a house/flat and equipment, describing places) * school (types of schools, education) * work (jobs, positions, duties, career) * family and social life (stages of life, family life and relationships, household chores, free time and hobbies, clubs and societies) * food (products and dishes, preparing meals, describing food, healthy and unhealthy eating, eating out) * state and society (history, politics and economy, war, social problems and conflicts, crime and punishment) * shopping and services (shops and services, bargains, complaining, money, advertising) * travelling and tourism (holiday accomodation, journey, tourist attractions and activities) * culture (general terms, art, music and dance, theatre and cinema, literature and mass media, describing films/plays/books/works of art) * sport (sports, leisure activities and sportspeople, sports equipment and places, practising sports) * health (the human body, diseases,symptoms and complaints, treatment, keeping fit) * science and technology (science and scientists, computers and the internet, mobile phones, technology) * nature and environment (animals and pets, landscape, natural disasters, ecology and the environment).   Funkcije:   * opisivanje prošlih i sadašnjih događaja, predviđanja, planova i namjera za budućnost * razlikovanje svršene i nesvršene radnje * izražavanje pretpostavke, (ne)slaganja i stupnja vjerojatnosti * davanje i opravdavanje mišljenja.   Gramatičke strukture proizlaze iz preporučenih funkcija:   * Present Simple, Present Continuous * Present Perfect, Present Perfect Continuous * Past Simple, Past Continuous, Past Perfect * will, going to * modalni glagoli (obveza, zabrana, izostanak zabrane, sposobnost, izostanak sposobnosti, davanje savjeta) * pogodbene rečenice (0-2). | | |
| **Preporuke za ostvarenje ishoda** | | |
| Primjenjivati načelo individualizacije; izbjegavati gramatiziranje nastave, a gramatičke sadržaje podučavati u svrhu ostvarenja jezičnih funkcija. Poticati suradničko učenje; preporučuje se komunikacija isključivo na engleskom jeziku te odmak od frontalnog načina podučavanja. Učenike ne prekidati za vrijeme govorne produkcije; diskretno zabilježiti njihove pogreške te im kasnije dati povratnu informaciju o onome što bi trebalo ispraviti uz neizostavnu pohvalu za aktivno sudjelovanje.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Građanski odgoj i obrazovanje i Osobni i socijalni razvoj. | | |
| **Odgojno-obrazovni ishod učenja** | | **Razrada ishoda** |
| **A.I.3** Učenik vodi planirani duži dijalog i jednostavan neplanirani dijalog. | | * priprema tijek govora * koristi se odgovarajućim naglaskom/akcentom, ritmom, intonacijom te ih prilagođava različitim komunikacijskim situacijama * koristi složene jezične strukture za vođenje razgovora. |
| **Poveznice sa ZJNPP** | | [**SJZ-3.1.1**](https://kurikulum-zzoo.ba/hr/node/1507)[**SJZ-3.1.2**](https://kurikulum-zzoo.ba/hr/node/1508) |
| **Ključni sadržaji** | | |
| Teme:   * man (personality, feelings and emotions, appearance, clothes and accessories) * home (location, parts of a house/flat and equipment, describing places) * school (types of schools, education) * work (jobs, positions, duties, career) * family and social life (stages of life, family life and relationships, household chores, free time and hobbies, clubs and societies) * food (products and dishes, preparing meals, describing food, healthy and unhealthy eating, eating out) * state and society (history, politics and economy, war, social problems and conflicts, crime and punishment) * shopping and services (shops and services, bargains, complaining, money, advertising) * travelling and tourism (holiday accomodation, journey, tourist attractions and activities) * culture (general terms, art, music and dance, theatre and cinema, literature and mass media, describing films/plays/books/works of art) * sport (sports, leisure activities and sportspeople, sports equipment and places, practising sports) * health (the human body, diseases,symptoms and complaints, treatment, keeping fit) * science and technology (science and scientists, computers and the internet, mobile phones, technology) * nature and environment (animals and pets, landscape, natural disasters, ecology and the environment).   Funkcije:   * opisivanje prošlih i sadašnjih događaja * izražavanje predviđanja, planova i namjera za budućnost * razlikovanje svršene i nesvršene radnje * izražavanje pretpostavke, (ne)slaganja i stupnja vjerojatnosti * pravljenje bilješki, davanje i opravdavanje mišljenja.   Gramatičke strukture proizlaze iz preporučenih funkcija:   * Present Simple, Present Continuous * Present Perfect, Present Perfect Continuous * Past Simple, Past Continuous, Past Perfect * will, going to * modalni glagoli (obveza, zabrana, izostanak zabrane, sposobnost, izostanak sposobnosti, davanje savjeta) * pogodbene rečenice (0-2). | | |
| **Preporuke za ostvarenje ishoda** | | |
| Primjenjivati načelo individualizacije; poticati učenike na primjenu novih gramatičkih struktura; poticati suradničko učenje. Učenike ne prekidati za vrijeme govorne produkcije nego diskretno zabilježiti njihove pogreške te im kasnije dati povratnu informaciju o onome što bi trebalo ispraviti uz neizostavnu pohvalu za aktivno sudjelovanje.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Građanski odgoj i obrazovanje, Osobni i socijalni razvoj i Poduzetnost. | | |
| **Odgojno-obrazovni ishod učenja** | | **Razrada ishoda** |
| **A.I.4** Učenik piše srednje dug i koherentan tekst na poznatu temu. | | * opisuje iskustva, osjećaje i događaje koristeći odgovarajuće jezične i gramatičke strukture * piše kratka izvješća, neslužbene i službene e-mailove, pisma i poruke iznoseći i tražeći jednostavne informacije bez predloška. |
| **Poveznice sa ZJNPP** | | [**SJZ-4.1.2**](https://kurikulum-zzoo.ba/hr/node/1513) |
| **Ključni sadržaji** | | |
| Teme:   * man (personality, feelings and emotions, appearance, clothes and accessories) * home (location, parts of a house/flat and equipment, describing places) * school (types of schools, education), work (jobs, positions, duties, career) * family and social life (stages of life, family life and relationships, household chores, free time and hobbies, clubs and societies) * food (products and dishes, preparing meals, describing food, healthy and unhealthy eating, eating out) * state and society (history, politics and economy, war, social problems and conflicts, crime and punishment) * shopping and services (shops and services, bargains, complaining, money, advertising) * travelling and tourism (holiday accomodation, journey, tourist attractions and activities) * culture (general terms, art, music and dance, theatre and cinema, literature and mass media, describing films/plays/books/works of art) * sport (sports, leisure activities and sportspeople, sports equipment and places, practising sports) * health (the human body, diseases,symptoms and complaints, treatment, keeping fit) * science and technology (science and scientists, computers and the internet, mobile phones, technology) * nature and environment (animals and pets, landscape, natural disasters, ecology and the environment).   Funkcije:   * opisivanje prošlih i sadašnjih događaja * predviđanje, planovi i namjere za budućnost * razlikovanje svršene i nesvršene radnje * izražavanje pretpostavke, (ne)slaganja i stupnja vjerojatnosti.   Gramatičke strukture proizlaze iz preporučenih funkcija:   * Present Simple, Present Continuous * Present Perfect, Present Perfect Continuous * Past Simple, Past Continuous, Past Perfect * will, going to * modalni glagoli (obveza, zabrana, izostanak zabrane, sposobnost, izostanak sposobnosti, davanje savjeta) * pogodbene rečenice (0-2). | | |
| **Preporuke za ostvarenje ishoda** | | |
| Primjenjivati načelo individualizacije; poticati suradničko učenje; poticati učenike na pravilnu primjenu gramatičkih struktura i pravopisnih normi engleskog jezika; pismene uratke učenika često ispravljati obrazlažući nedostatke i pogreške.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupremetnim temama: Građanski odgoj i obrazovanje, Osobni i socijalni razvoj, Upotreba informacijske i komunikacijske tehnologije i Poduzetnost. | | |

|  |  |
| --- | --- |
| **PREDMETNO PODRUČJE: B/ Međukulturna kompetencija** | |
| **Odgojno-obrazovni ishod učenja** | **Razrada ishoda** |
| **B.I.1** Učenik analizira društvene pojave u vlastitoj i drugim kulturama. | * navodi povijesne, političke, lingvističke i druge specifičnosti u vlastitoj, anglofonim i drugim kulturama * uspoređuje društvene činjenice iz vlastite s činjenicama iz drugih kultura (porota, zabava, sport, hrana itd.). |
| **Poveznice sa ZJNPP** | [**PSP-4.2.4**](https://kurikulum-zzoo.ba/hr/node/1586) |
| **Ključni sadržaji** | |
| * ishodi ovog predmetnog područja ostvaruju se na sadržajima ishoda predmetnog područja A. | |
| **Preporuke za ostvarenje ishoda** | |
| Poticati kod učenika izloženost stranim medijima u svrhu razumijevanja drugih kultura; poticati prihvaćanje različitosti.  Sadržaj ove tematske cjeline može se povezati sa sadržajima nastavnih predmeta: drugi strani jezik, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Upotreba informacijske i komunikacijske tehnologije, Građanski odgoj i obrazovanje i Osobni i socijalni razvoj. | |
| **Odgojno-obrazovni ishod učenja** | **Razrada ishoda** |
| **B.I.2** Učenik preispituje stereotipe i predrasude u vlastitoj i u drugim kulturama. | * provjerava stereotipe i predrasude o vlastitom i o narodu i/ili kulturi zemalja anglofonog područja i drugih * prihvaća kulturne različitosti bez predrasuda. |
| **Poveznice sa ZJNPP** | [**GRO-1.2.4**](https://kurikulum-zzoo.ba/hr/node/1845) |
| **Ključni sadržaji** | |
| * ishodi ovog predmetnog područja ostvaruju se na sadržajima ishoda predmetnog područja A. | |
| **Preporuke za ostvarenje ishoda** | |
| Poticati kod učenika izloženost stranim medijima u svrhu razumijevanja drugih kultura; poticati ponos i poštovanje prema vlastitoj kulturi uz potpuno uvažavanje drugih i drugačijih; poticati prihvaćanje različitosti.  Sadržaji tema za ostvarivanje ishoda mogu se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Upotreba informacijske i komunikacijske, Građanski odgoj i obrazovanje i Osobni i socijalni razvoj. | |
| **Odgojno-obrazovni ishod učenja** | **Razrada ishoda** |
| **B.I.3** Učenik primjenjuje komunikacijske obrasce u skladu s kulturnim kontekstom (u digitalnom ili realnom okruženju). | * prilagođava jezično-gramatičke sadržaje ciljnoj kulturi * primjenjuje način ponašanja primjeren međukulturnoj situaciji. |
| **Poveznice sa ZJNPP** | [**SJZ-2.3.2**](https://kurikulum-zzoo.ba/hr/node/1506)[**JZK-5.2.3**](https://kurikulum-zzoo.ba/hr/node/1493) |
| **Ključni sadržaji** | |
| * ishodi ovog predmetnog područja ostvaruju se na sadržajima ishoda predmetnog područja A. | |
| **Preporuke za ostvarenje ishoda** | |
| Poticati kod učenika izloženost stranim medijima u svrhu razumijevanja drugih kultura; poticati prihvaćanje i uvažavanje međukulturnih različitosti.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Upotreba informacijske i komunikacijske tehnologije, Građanski odgoj i obrazovanje i Osobni i socijalni razvoj. | |

|  |  |
| --- | --- |
| **PREDMETNO PODRUČJE: C/ Samostalnost u ovladavanju jezikom** | |
| **Ishod učenja** | **Razrada ishoda** |
| **C.I.1** Učenik planira vlastiti način učenja engleskog jezika. | * planira i priprema aktivnosti koje potiču kreativnost (gledanje filmova, podcasta, vježbanje gramatike i vokabulara na internetu, pisanje e-mailova i sl.) * prilagođava strategije učenja engleskog jezika sebi i svojoj razini znanja * određuje značenje na temelju konteksta i prethodnoga znanja * koristi se jednojezičnim i dvojezičnim rječnicima. |
| **Poveznice sa ZJNPP** | [**SJZ-1.1.2**](https://kurikulum-zzoo.ba/hr/node/1495) |
| **Ključni sadržaji** | |
| * ishodi ovog predmetnog područja ostvaruju se na sadržajima ishoda predmetnog područja A. | |
| **Preporuke za ostvarenje ishoda** | |
| Upoznavati i poticati učenike na korištenje ELP-a (European Language Portofolio).  Sadržaj ove tematske cjeline može se povezati sa sadržajima nastavnih predmeta: strani jezici, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Upotreba informacijske i komunikacijske tehnologije i Poduzetnost. | |
| **Odgojno-obrazovni ishod učenja** | **Razrada ishoda** |
| **C.I.2** Učenik primjenjuje vlastiti način učenja engleskog jezika. | * istražuje, klasificira i objašnjava informacije iz različitih izvora procjenjujući njihovu aktualnost * tumači i procjenjuje svoje i ideje drugih pri zaključivanju i rješavanju problemskih situacija * kreira prezentacije različitih sadržaja koristeći se informacijama iz različitih izvora. |
| **Poveznice sa ZJNPP** | [**SJZ-1.2.1**](https://kurikulum-zzoo.ba/hr/node/1496) |
| **Ključni sadržaji** | |
| * ishodi ovog predmetnog područja ostvaruju se na sadržajima ishoda predmetnog područja A. | |
| **Preporuke za ostvarenje ishoda** | |
| Poticati učenike na korištenja ELP-a (European Language Portfolio).  Sadržaj ove tematske cjeline može se povezati sa sadržajima nastavnih predmeta: strani jezik, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Upotreba informacijskih i komunikacijskih tehnologija i Poduzetnost. | |
| **Odgojno-obrazovni ishod učenja** | **Razrada ishoda** |
| **C.I.3** Učenik vrednuje osobne postignute rezultate i rezultate vršnjaka. | * prati sustavno i vrednuje vlastito učenje * analizira jezični sadržaj i odlučuje koje će informacije, mišljenja, stavove i vrijednosti prihvatiti * procjenjuje svrhu različitih zadataka * valorizira svoje rezultate i rezultate vršnjaka s obzirom na odabrani način učenja. |
| **Poveznice sa ZJNPP** | [**SJZ-2.3.2**](https://kurikulum-zzoo.ba/hr/node/1506) |
| **Ključni sadržaji** | |
| * ishodi ovog predmetnog područja ostvaruju se na sadržajima ishoda predmetnog područja A. | |
| **Preporuke za ostvarenje ishoda** | |
| Poticati učenike na samostalno korištenje ELP-a (European Language Portolofio).  Sadržaj ove tematske cjeline može se povezati sa sadržajima nastavnih predmeta: drugi strani jezik, Hrvatski jezik, Latinski jezik, Likovna umjetnost, Glazbena umjetnost, Povijest (političke teme i ratovi), Biologija (prirodoslovna pismenost), Geografija i s međupredmetnim temama: Upotreba informacijske i komunikacijske tehnologije i Poduzetnost. | |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Razvijanje samostalnosti u učenju engleskog jezika ključno je za njihovu sposobnost vrednovanja vlastitih postignuća i postavljanja ciljeva za daljnji napredak. Kroz **samoanalizu** i **refleksiju**, učenici prepoznaju vlastite jake strane i područja za poboljšanje, dok im **procjena rada vršnjaka** pomaže u razumijevanju različitih pristupa učenju. Korištenje i **kreiranje rubrika** za samoocjenjivanje i vrednovanje rada drugih omogućuje učenicima da bolje strukturiraju svoje procjene, jasno definiraju ciljeve i objektivno prate napredak. Ovaj proces potiče kritičk  **Opća gimnazija**   1. **razred gimnazije (/70 sati godišnje)**  |  |  | | --- | --- | | **PREDMETNO PODRUČJE: A/ Jezično-komunikacijsko područje** | | | **Odgojno-obrazovni ishod učenja** | **Razrada ishoda** | | **A.I.1** Učenik čita/sluša kratak i jednostavan tekst. | * **prepoznaje** glavnu poruku i ključne informacije iz kratkog i jednostavnog pisanog/govorenog teksta na poznatu temu * odgovara točno na pitanja o glavnim porukama pročitanog/slušanog teksta * rješava zadatke razumijevanja nakon primjene strategija čitanja i slušanja * čita naglas kratke rečenice iz jednostavnog teksta poštujući pravila izgovora, naglaska i intonacije. | | **Poveznice sa ZJNPP** | **SJZ-1.1.1 SJZ-2.1.2.** | | **Ključni sadržaji** | | | * **Moja svakodnevica** (dnevne aktivnosti, obveze, odgovornosti,…) * **Život u školi** ( obveze u školi, odnosi, predmeti,...) * **Slobodno vrijeme** (hobiji, prijatelji, aktivnosti…) * **Moj dom, zavičaj, domovina** (obitelj, opis doma, zavičaja, tradicije,…) * **Drugi i drugačiji** (stilovi života, međusobne različitosti, kulture,…) * **Svijet oko mene** ( tehnologija, društvene mreže, sport, zdravlje,…) * **Posebni datumi** (blagdani, proslave,…) * **Aktualne društvene teme**   **JEZIK**   * **Prezent glagola biti i imati** * **There is/are** * **Imperative** * **Present Simple (potvrdni, niječni i upitni oblik)** * **Present Continuous (potvrdni, niječni i upitni oblik)** * **Modalni glagol can/can't; must/have to** * **Množina imenica** * **Brojevi: glavni i redni** * **Članovi:osnovne uporabe određenoga i neodređenoga člana** * **Osobne, pokazne, posvojne zamjenice** * **Opisni i posvojni pridjevi i saxonski genitiv** * **Prijedlozi mjesta i vremena** * **Prilozi ( now, usually, every day,...)** * **Upitne riječi (what, who, where, how,...)** | | | **Preporuke za ostvarenje ishoda** | | | Za uspješno učenje stranog jezika u prvom razredu gimnazije, ključno je stvoriti pozitivno i poticajno okruženje koje motivira učenike na aktivno sudjelovanje. Korištenjem jednostavnih tekstova, audio materijala i aktivnih metoda poput igara uloga, parafraziranja i brainstorming-a, učenici se potiču na razumijevanje, primjenu jezika i povezivanje s vlastitim iskustvom. Osim toga, važno je koristiti vizualna pomagala, postavljati refleksivna pitanja te redovito pružati povratne informacije i poticati samoprocjenu kako bi se učvrstilo razumijevanje i unaprijedio napredak.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupredmetnim temama: Građanski odgoj i obrazovanje, Osobni i socijalni razvoj i Upotreba informacijske i komunikacijske tehnologije. | |  |  |  | | --- | --- | | **Odgojno-obrazovni ishod učenja** | **Razrada ishoda** | | **A.I.2** Učenik govori jednostavnim frazama i rečenicama. | * izgovara ispravno kratke rečenice uz prethodno odslušani model poštujući fonološke, ritmičke i naglasne zakonitosti * **koristi** osnovni rječnik i gramatiku kako bi izrazio kratke, jednostavne rečenice o poznatim temama * reproducira kratak i jednostavan tekst na temelju predloška * **parafrazira** nepoznate riječi ili izraze koristeći opisne strategije. | | **Poveznice sa ZJNPP** | **SJZ-3.1.1** | | **Ključni sadržaji** | | | * Ishodi se ostvaruju istim ključnim sadržajima pomoću kojih se ostvaruju odgojno-obrazovni ishodi A.I.1 | | | **Preporuke za ostvarenje ishoda** | | | Za ostvarenje navedenih odgojno-obrazovnih ishoda preporučuje se usmjeravanje nastave na postupno razvijanje samostalne jezične produkcije kroz jasno strukturirane i podržane aktivnosti. Učenicima je korisno omogućiti ponavljano slušanje modela rečenica te vježbanje izgovora kroz fonološke, ritmičke i naglasne obrasce. Preporučuje se korištenje vizualnih i auditivnih predložaka koji olakšavaju reprodukciju kratkih i jednostavnih tekstova. Aktivnosti trebaju uključivati zadatke usmjerene na opisivanje poznatih pojmova koristeći osnovni rječnik i jednostavne gramatičke strukture. Kako bi se potaknula uporaba opisnih strategija, preporučuje se uvođenje zadataka u kojima učenici parafraziraju nepoznate izraze koristeći jednostavan opis, geste ili sinonime, čime se potiče fleksibilnost u jezičnom izražavanju.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupredmetnim temama: Građanski odgoj i obrazovanje i Osobni i socijalni razvoj. | | | **Odgojno-obrazovni ishod učenja** | **Razrada ishoda** | | **A.I.3** Učenik uspostavlja kratki dijalog i jednostavan razgovor. | * sudjeluje u kratkoj razmjeni informacija koristeći poznate izraze u svakodnevnim situacijama * **postavlja i odgovara** na osnovna pitanja o poznatim temama * **koristi** jednostavne rečenice i osnovne gramatičke strukture kako bi održao razgovor. * **prilagođava** tempo govora i koristi neverbalne signale (kimanje, geste) za održavanje komunikacije | | **Poveznice sa ZJNPP** | **SJZ-3.1.2** | | **Ključni sadržaji** | | | * Ishodi se ostvaruju istim ključnim sadržajima pomoću kojih se ostvaruju odgojno-obrazovni ishodi A.I.1 | | | **Preporuke za ostvarenje ishoda** | | | Odaberite **relevantne podteme** povezane s interesima učenika, poput hobija, školske svakodnevnice, putovanja ili tehnologije. Koristite **autentične situacije** (npr. kupovina, dogovaranje izlaska) koje odražavaju stvarne životne okolnosti. Potaknite **interaktivne metode** poput uloga, brzih dijaloga i kartica s izazovima. Stvorite **podržavajuće okružje** gdje su učenici ohrabreni da govore bez straha od grešaka, uz trenutke za razmišljanje prije govora. Time će učenici steći sigurnost i motivaciju za sudjelovanje u razgovoru.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupredmetnim temama: Građanski odgoj i obrazovanje i Osobni i socijalni razvoj. | | | **Odgojno-obrazovni ishod učenja** | **Razrada ishoda** | | **A.I.4** Učenik piše kratak i jednostavan tekst prema modelu. | * piše jednostavne rečenice o poznatim temama * piše jednostavne rečenice prema diktatu u okviru uvježbanog sadržaja * odgovara kratkim i jednostavnim odgovorima na pitanja po modelu * oblikuje tekst prema modelu s jednostavnim jezičnim strukturama poštujući pravopisne zakonitosti. | | **Poveznice sa ZJNPP** | **JZK-4.2.1** | | **Ključni sadržaji** | | | * Ishodi se ostvaruju istim ključnim sadržajima pomoću kojih se ostvaruju odgojno-obrazovni ishodi A.I.1 | | | **Preporuke za ostvarenje ishoda** | | | Kako bi učenici postigli navedene ishode, nastavnici mogu koristiti suvremene metode nastave poput igrifikacije, digitalnih alata i kreativnog pisanja. Učenici mogu vježbati odgovaranje na pitanja, pisanje jednostavnih rečenica i suradničko učenje kroz interaktivne zadatke i online platforme. Vizualni poticaji i projekti povezani s realnim životom omogućuju učenicima da primijene jezik u kontekstu koji im je blizak, potičući kreativnost i aktivno sudjelovanje.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupremetnim temama: Građanski odgoj i obrazovanje, Osobni i socijalni razvoj, Upotreba informacijske i komunikacijske tehnologije i Poduzetnost. | |  |  |  | | --- | --- | | **PREDMETNO PODRUČJE: B/ Međukulturna kompetencija** | | | **Odgojno-obrazovni ishod učenja** | **Razrada ishoda** | | **B.I.1** Učenik uspoređuje anglofone kulture s vlastitom. | * uspoređuje osnovne običaje i tradicije anglofonskih zemalja s vlastitim običajima * uspoređuje obrazovne sustave i svakodnevni život u anglofonskim zemljama s vlastitim iskustvom. | | **Poveznice sa ZJNPP** | **GRO-1.2.4** | | **Ključni sadržaji** | | | * Ključni sadržaji su prethodno navedeni u Jezično-komunikacijskom području. | | | **Preporuke za ostvarenje ishoda** | | | Za ostvarenje ovih ishoda, preporučuje se aktivnosti poput izrade plakata u grupama, gdje učenici uspoređuju običaje i tradicije anglofonskih zemalja s vlastitim. Također, mogu se koristiti igre uloga u simuliranim školskim situacijama kako bi učenici usporedili obrazovne sustave, kao i zadaci kreativnog pisanja, poput pisanja o idealnoj školi ili blagdanskoj proslavi, s naglaskom na usporedbu s engleskim govorom. Korištenjem ovih zadataka, učenici aktivno istražuju kulturne razlike i primjenjuju naučeno na kreativne i praktične načine.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupremetnim temama: Građanski odgoj i obrazovanje, Osobni i socijalni razvoj, Upotreba informacijske i komunikacijske tehnologije i Poduzetnost. | |  |  |  | | --- | --- | | **Odgojno-obrazovni ishod učenja** | **Razrada ishoda** | | **B.I.2** Učenik izražava razumijevanje prema osobama iz drugih kulturnih sredina. | * prepoznaje kulturne razlike kroz analizu običaja, jezika i vrijednosti različitih kultura * raspravlja pismeno ili usmeno o kulturama koje nisu njegove izražavajući poštovanje prema različitim običajima i vjerovanjima. | | **Poveznice sa ZJNPP** | **GRO-1.2.2** | | **Ključni sadržaji** | | | * Ključni sadržaji su prethodno navedeni u Jezično-komunikacijskom području. | | | **Preporuke za ostvarenje ishoda** | | | Za ostvarivanje ovog ishoda, preporučuje se usmjeriti nastavu na razvijanje međukulturne kompetencije kroz analizu i usporedbu kulturnih razlika unutar konteksta engleskog jezika. Učenici bi trebali imati priliku istraživati običaje, vjerovanja i ponašanja iz različitih kultura putem jezičnih aktivnosti poput rasprava, pisanja i istraživačkih zadataka. Preporučuje se korištenje autentičnih materijala (npr. članci, video sadržaji, književna djela) koji prikazuju stvarne kulturne situacije, čime se omogućava učenicima da prepoznaju specifičnosti drugih kultura i razvijaju empatiju. Također, nastavnici mogu poticati suradničko učenje kroz projekte i grupne rasprave, gdje učenici uče jedni od drugih, dijeleći vlastite kulturne perspektive, čime se dodatno potiče međusobno poštovanje i razumijevanje.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupremetnim temama: Građanski odgoj i obrazovanje, Osobni i socijalni razvoj, Upotreba informacijske i komunikacijske tehnologije i Poduzetnost. | | | **Odgojno-obrazovni ishod učenja** | **Razrada ishoda** | | **B.I.3** Učenikpokazuje poštovanje prema kulturološkim različitostima izbjegavajući stereotipe i predrasude. | * prilagođava izraze i ponašanja u komunikaciji s osobama iz drugih kulturoloških sredina pokazujući razumijevanje i poštovanje prema kulturnim razlikama * komunicira s osobama iz drugih kulturoloških sredina kroz konstruktivnu i uljudnu komunikaciju. | | **Poveznice sa ZJNPP** | **PNP-4.2.1** | | **Ključni sadržaji** | | | * Ključni sadržaji su prethodno navedeni u Jezično-komunikacijskom području | | | **Preporuke za ostvarenje ishoda** | | | Za ostvarenje ovog ishoda preporučuje se korištenje grupnih rasprava, projekata i simulacija koje se bave kulturnim razlikama, stereotipima i predrasudama. Korištenjem autentičnih materijala i igara uloga, učenici će imati priliku prepoznati i poštovati kulturne razlike, te vježbati konstruktivnu i uljudnu komunikaciju u interakcijama s osobama iz drugih kultura. Također, bilo bi poželjno ostvarivati ove ishode u realnim ili virtualnim okruženjima kroz projekte i suradnju s učenicima iz drugih škola ili kultura, što omogućava učenicima da primijene naučeno u stvarnim situacijama.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupremetnim temama: Građanski odgoj i obrazovanje, Osobni i socijalni razvoj, Upotreba informacijske i komunikacijske tehnologije i Poduzetnost. | |  |  |  | | --- | --- | | **PREDMETNO PODRUČJE: C/ Samostalnost u ovladavanju jezikom** | | | **Odgojno-obrazovni ishod učenja** | **Razrada ishoda** | | **C.I.1** Učenik planira vlastiti način učenja engleskog jezika. | * prepoznaje načine učenja koji mu najviše odgovaraju * zaključuje kojim tehnikama ili aktivnostima uspješno ostvaruje rezultate * organizira svoje učenje u vremenu. | | **Poveznice sa ZJNPP** | **KMP-1.2.3** | | **Ključni sadržaji** | | | * Ključni sadržaji su prethodno navedeni u Jezično-komunikacijskom području. | | | **Preporuke za ostvarenje ishoda** | | | Težište rada na razvoju samostalnosti u učenju treba biti usmjereno na poticanje kritičkog i kreativnog razmišljanja te samoprocjene. Učenike je važno poticati da promišljaju svrhu aktivnosti, postavljaju kratkoročne ciljeve i biraju strategije koje im pomažu prema tom cilju. Nastavnik pritom ima ulogu mentora koji postavlja pitanja, usmjerava i potiče na traženje rješenja, a ne daje gotove odgovore. Grupni rad pomaže u razvijanju organizacijskih vještina i samopouzdanja, dok refleksija o vlastitom napretku gradi temelje za cjeloživotno učenje.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupremetnim temama: Građanski odgoj i obrazovanje, Osobni i socijalni razvoj, Upotreba informacijske i komunikacijske tehnologije i Poduzetnost. | |  |  |  | | --- | --- | | **Odgojno-obrazovni ishod učenja** | **Razrada ishoda** | | **C.I.2** Učenik primjenjuje vlastiti način učenja engleskog jezika. | * primjenjuje kognitivne i jednostavne metakognitivne tehnike učenja stranog jezika * primjenjuje vlastite strategije učenja engleskog jezika koristeći elemente kritičkog mišljenja pri odabiru i prilagodbi tih strategija. | | **Poveznice sa ZJNPP** | **KMP-1.2.4** | | **Ključni sadržaji** | | | * Ključni sadržaji su prethodno navedeni u Jezično-komunikacijskom području. | | | **Preporuke za ostvarenje ishoda** | | | Za ostvarenje navedenih odgojno-obrazovnih ishoda preporučuje se poticati učenike na razvoj svijesti o vlastitim procesima učenja kroz vođene refleksije i samoprocjene. Preporučuje se uvođenje jednostavnih kognitivnih i metakognitivnih tehnika poput podcrtavanja, izrade mentalnih mapa, vođenja jezičnih bilježaka ili uporabe vizualnih organizatora. Učenicima je korisno omogućiti izbor između različitih strategija učenja (npr. slušanje, gledanje, ponavljanje, igranje uloga), uz poticanje na obrazlaganje vlastitih izbora i prilagodbu pristupa prema vlastitim potrebama. Korištenjem elemenata kritičkog mišljenja u tom procesu učenici razvijaju samostalnost, odgovornost i učinkovitost u učenju stranog jezika.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupremetnim temama: Građanski odgoj i obrazovanje, Osobni i socijalni razvoj, Upotreba informacijske i komunikacijske tehnologije i Poduzetnost. | | | **Odgojno-obrazovni ishod učenja** | **Razrada ishoda** | | **C.I.3** Učenik vrednuje osobne postignute rezultate i rezultate vršnjaka kod učenja engleskog jezika. | * prepoznaje uspjehe i područja za poboljšanje vlastitog učenja * procjenjuje točnost i uspješnost zadatka svojih vršnjaka * koristi rezultate samoprocjene i procjene vršnjaka za planiranje daljnjih koraka u učenju i postavljanje ciljeva. |   o mišljenje, samoprocjenu i odgovornost za vlastito učenje, stvarajući temelje za cjeloživotno učenje i uspješno suočavanje s izazovima.  Sadržaj ove tematske cjeline može se povezati sa sadržajima nastavnih predmeta: drugi strani jezici, Hrvatski jezik, Latinski jezik, Likovna umjetnost, Glazbena umjetnost, Povijest, Biologija, Geografija i s međupremetnim temama: Građanski odgoj i obrazovanje, Osobni i socijalni razvoj, Upotreba informacijske i komunikacijske tehnologije i Poduzetnost. |

**E/ UČENJE I PODUČAVANJE**

Učenje engleskog jezika zasnovano je na ciljevima i ishodima prethodno objašnjenim u stavkama ovog kurikula. Učenje i podučavanje treba biti prilagođeno dobi učenika koji uči ili ga se podučava, vrsti škole i društvenom kontekstu u kojem učenik boravi.

Svjedoci smo velikih promjena u svijetu na svim poljima života i rada kao i potrebe da proces učenja i podučavanja treba biti suvremen, s metodama rada koje će zainteresirati mladu osobu i doprijeti u njen mikrosvijet. Također treba naglasiti da učenje i podučavanje engleskog jezika ne smije biti isključivo učenje o jezično-komunikacijskim zakonitostima. Nove tendencije u podučavanju i učenju za svoj konačni cilj imaju cjelokupnu izgradnju mlade osobe kojoj će ovladavanje engleskim jezikom biti dodatna vještina u osobnom razvoju na svim razinama. Suvremenim pristupom omogućava se poticanje onog što učenik zna ili može, izgradnja samopouzdanja i vještine samostalnog izlaganja, poštovanje i prihvaćanje različitosti drugih i drugačijih. Ovakvim načinima učenja i podučavanja naglasak se stavlja na ključne životne kompetencije i omogućava se razvoj cjeloživotnih sposobnosti kod mlade osobe. Međupredmetno povezivanje tema dolazi do punog izražaja u svim područjima poduke engleskog jezika, što povoljno utječe na motivaciju učenika, širi im vidike, potiče radoznalost i jača samopouzdanje.

Suvremeni učitelj/nastavnik mora biti osoba koja neprestano osluškuje područja zanimanja učenika kojima predaje. Učitelj/nastavnik se mora neprestano dodatno educirati i biti aktualan u svojim pristupima podučavanja jer jedino na taj način može učenicima pružiti kvalitetnu nastavu, nastavu prilagođenu njihovim interesima i načinima usvajanja znanja. Učitelj/nastavnik je onaj koji motivira i usmjerava učenike, daje im upute i ideje, razvija suradničko i samostalno učenje. Potrebno je stvoriti odmak od načina podučavanja u kojem je učitelj/nastavnik u središtu nastavnog procesa i služi kao jedini izvor znanja. Metode poučavanja treba planirati prema strukturi odjela, mogućnostima i dobi učenika koje se podučava vodeći računa o tematskom povezivanju s ostalim predmetima.

Suvremena uloga učenika ne smije biti uloga pasivnog promatrača nastavnog procesa koji se rijetko uključuje u taj proces. Učenik treba biti suradnik/partner koji će osmišljavati teme i načine obrade nastavnih jedinica unutar kurikula. Učenik će biti taj koji će s učiteljem/nastavnikom kreirati načine vrednovanja. Aktivnim uključivanjem u svoj proces obrazovanja, mladu osobu se priprema da u budućnosti postane kompetentan građanin koji surađuje, kulturno se ophodi i primjenjuje stečene kompetencije.

Učenici mlađe dobi uče iskustveno te se preporučuje holistički pristup tj. podučavanje i učenje cijelim bićem i tijelom. TPR-metoda podučavanja kroz pokrete, igru i ples također daje odlične rezultate kod ove dobi. Učenje treba biti iskustvo u kojem su uključena sva čula: sluh, vid, okus, njuh i dodir. Kreativnim pristupom podučavanju stvara se ugodno i poticajno okružje za sve učenike u skladu s njihovim sposobnostima tj. koristi se metoda diferencijacije. Načelo individualizacije treba biti protkano kroz svaku aktivnost koju učitelj/nastavnik planira jer svaki pojedini učenik treba postići ciljani ishod.

Učenici starije dobi usvajaju gradivo kognitivno i metakognitivno pa se prethodni pristupi mogu proširivati drugim metodama. Projektna nastava i istraživačko učenje mogu biti od velike koristi u predmetnoj nastavi. Ovim metodama učenike se potiče na samostalnost, upotrebu novih medija, suradničko učenje, samostalno izlaganje i slično.

Potrebno je kroz cjelokupni proces učenja i podučavanja razvijati kritičko mišljenje kod učenika i usmjeravati ih na sagledavanje problema s raznih gledišta, što se može napraviti kroz tehnike i pristupe kao što su: tehnika šest šešira, drvo problema, Brainstorming, mape uma, debata, uz koje učenici mogu realizirati zadane teme i ciljeve.

Svi pristupi podučavanju moraju sadržavati elemente koji navode učenika na izražavanje bez straha, poticanje da iskaže ono što zna, uvažavanje osobnosti učenika i slično. Učenici prolaze kroz razne faze odrastanja tijekom obrazovanja te je potrebno voditi računa o mentalnom i emocionalnom stanju djece i mladih te shodno tome birati pristupe i načine podučavanja. Budući da je škola odgojna institucija, potrebno je u svim pristupima i komunikaciji s učenicima naglašavati tu vrlo važnu komponentu.

IKT treba biti neizostavan element u učenju i podučavanju. Potrebno je da učenici povezuju svoje informatičke sposobnosti s učenjem engleskog jezika. Preporučuje se uporaba PP prezentacija, izrada bloga, video uratka i slično. Također se učenike može potaknuti da s kolegama u razredu podijele neki primjeren i zanimljiv sadržaj s interneta na engleskom jeziku, s tim da sama prezentacija (PP prezentacija, kratki isječak s neke internet adrese ili YouTube-a) ne bi smjela biti duža od deset minuta kako bi se ostavilo vremena za raspravu o sadržaju.

**F/VREDNOVANJE I OCJENJIVANJE**

**Ocjenjivanje**je postupak kojim se, prema utvrđenim propisima, prati odgojno-obrazovni razvoj učenika i određuje razina koju je učenik postigao. Ono proizlazi iz ciljeva nastave. Ocjenjivanje bi trebalo biti objektivno, zasnovano na zajedničkim standardima i usuglašenim kriterijima.

Ocjenjivanju prilazimo iz perspektive ishoda. **Ishodi**definiraju znanja, sposobnosti, vještine, stavove i vrijednosti koje svaki učenik treba razviti tijekom obrazovanja. Ishodi moraju biti ostvarivi za sve učenike, ali i dovoljno izazovni ili dovoljno individualizirani kako bi učenici bili motivirani za ostvarenje. Ishodi, tako, predstavljaju put k diferencijaciji i individualizaciji nastavnog rada i ocjenjivanja učenika.

Vrednovanje je širi pojam od praćenja i ocjenjivanja znanja u nastavi. Naime, ono predstavlja sustav mjerenja i procjenjivanja rezultata svih obrazovno-odgojnih ishoda što implicira da se ne ograničava samo na razinu kognitivno savladanih sadržaja, nego obuhvaća i razvoj osobnosti učenika, načine ponašanja, stavove, vrijednosti, zanimanja, odnos prema radu i socijabilnost, a sve pod pedagoškim djelovanjem učitelja/nastavnika. Vrednovanje bi trebalo osigurati povratnu informaciju kako učitelju/nastavniku za učinkovitost podučavanja tako i učeniku o postignućima i ostvarenju obrazovno-odgojnih ishoda

Prilikom vrednovanja/ocjenjivanja neophodno je osigurati jednake uvjete svim učenicima kako bi se mogli ostvariti svi definirani odgojno-obrazovni ishodi. Stoga je potrebno uočiti poteškoće u procesu učenja te ukazati učeniku što i kako treba uraditi kako bi ih uklonio te potom vrednovati učenikov maksimalni napor i postignuće. Svakako bi trebalo obratiti pozornost i na one učenike koji pokazuju izraženu lakoću savladavanja pojedinih ishoda te ishode pojačati tako da budu realno izazovni kako bi učenici bili motivirani da ulože napor u njihovo ostvarenje.

Vrednovanje i ocjenjivanje bi trebalo provoditi kroz vještine kroz koje će učenici ispunjavati zadane ciljeve. Vještine treba međusobno povezivati održavajući cjelovitost i međusobnu povezanost učenja.

**Elementi**kroz koje bi trebalo vrednovati učenike su:

1. Razumijevanje čitanjem i slušanjem

2. Pismeno izražavanje

3. Govor

4. Kultura učenja.

**Vrednovanje**ima više svrha ocjenjivanja/evaluacije: dijagnostičku, formativnu i sumativnu.

**Dijagnostička svrha ocjenjivanja/evaluacije** pruža nastavniku informacije o znanju i vještinama učenika dosegnutim prije početka aktivnosti učenja. Također služi kao povratna informacija razine uspješnosti prethodno podučavanih ishoda.

**Sumativna svrha ocjenjivanja/evaluacije** je postupak kojim se, prema utvrđenim pravilnicima, prati obrazovno-odgojni rad i razvoj učenika te se određuje razina postignuća tijekom obrazovnog razdoblja ili na samom kraju. Ono se postiže različitim metodama i postupcima za praćenje i vrednovanje postignuća učenika (metode objektivnog i subjektivnog tipa). Sumativno ocjenjivanje rezultira brojčanom ocjenom na skali od jedan do pet i počinje u drugom polugodištu 3. razreda, ako pravilnikom o ocjenjivanju nije određeno drugačije.

Zaključna ocjena ne bi smjela biti isključivo rezultat aritmetičke sredine, nego, jasnim uvidom u napredak i zalaganje učenika, rezultat koji djeluje poticajno i motivirajuće. Pri donošenju zaključne ocjene učitelj/nastavnik uzima u obzir ostvarenost ishoda iz Jezično-komunikacijskog područja. Ostvarivost ishoda iz područja Međukulturna kompetencija i Samostalnost u ovladavanju jezikom, koji nisu ocijenjeni posrednim putem preko Jezično-komunikacijskog područja, prati se i opisuje formativno, a može rezultirati ocjenom u elementu Kultura učenja, isključivo kao poticajna ocjena učeniku.

Kako bi nastavnik uspješno procijenio do koje mjere su ishodi ostvareni, unaprijed postavlja jasne kriterije i pokazatelje uspješnosti za svaku razinu postignuća (za svaku ocjenu) i oni su definirani tako da ih je moguće pratiti i izmjeriti. Njihova uloga je, pored praćenja i vrednovanja, i podučavanje učenika kako da izvrše samovrednovanje i vršnjačko vrednovanje na temelju čega dobivaju informacije o svom napretku i spoznaju što trebaju učiniti da bi bili uspješniji.

Vrlo je važno da su kriteriji transparentni i jasni i učenicima i roditeljima. Također je važno znati da je ocjenjivanje pedagoški čin s jasno istaknutim predznakom humanosti, a ne postupak kojim se objektivnost shvaća kao mehanizam kojim će se kompleksna individualna psihologija učenika, tanana razvojna nit, zanemariti pod pritiscima formalnih aspekata programa, imperativima selekcije i sl.

Prilikom vrednovanja je bitno uočiti kognitivnu razinu postavljenih ishoda kako se ne bi dogodilo da se daju visoke ocjene za nisku razinu znanja. Naime, ocjenjivanje ne bi smjelo biti samo na razini činjeničnog znanja nego bi se od učenika trebalo zahtijevati da temeljna znanja znaju primijeniti, analizirati te kreirati posve nove radove ili postignuća te, u konačnici, i evaluirati cijeli proces.

Formativna svrha ocjenjivanja/evaluacije je dio podučavanja, a osnovna mu je namjena usmjeravanje aktivnosti učenika k određenim ciljevima, sadržajima i ishodima kojima se potiču naredni koraci i preuzima aktivna uloga učenika u vlastitom razvoju. Ono također osigurava povratnu informaciju učeniku i roditelju kako bi bili upoznati s prevladavanjem prepreka i postizanjem željenog cilja. Formativno vrednovanje uključuje testove, domaće zadatke, razgovor, dnevnik, učenički dosje, selektivno i kritičko prikupljanje informacija i radova u učenički portfolio i sl.

Formativno vrednovanje je višestruko i dugoročno korisno, učenici uče kako učiti. To je iznimno važno radi razvijanja kompetencije cjeloživotnoga učenja. Vrednovanje mora uključivati različite načine ocjenjivanja, jer se time povećavaju šanse da se valjano procjeni učeničko postignuće. Učitelj/nastavnik učenicima daje konkretne prijedloge kako učinkovitije koristiti svoje potencijale za učenje. Vrednovanje mora biti pažljiva i konstruktivna podrška učeniku.

Praćenje, procjenjivanje i vrednovanje je jedan od najosjetljivijih elemenata u nastavnom procesu pa se njemu treba pristupiti studiozno poznajući metodiku, didaktiku, dokimologiju i psihologiju. Ono je nerazdvojni dio procesa učenja i podučavanja i osnova za dalje planiranje i programiranje nastavnog procesa.

Kako bi se vrednovanje moglo izvesti na ispravan način, potrebno je postaviti ispravnu filozofiju odgoja koja u sebi sadrži i suvremenu filozofiju vrednovanja koja podrazumijeva osjećaj uključenosti i predanosti učitelja/nastavnika te kontinuirano aktivno profesionalno usavršavanje. Tako podižemo kvalitetu emocionalnog okruženja u kojem je važno ocijeniti što učenik zna i umije. Iznimno je važno da se vrednovanje temelji na postupcima i komentarima učitelja/nastavnika kojima se nastoji podići samopouzdanje i zainteresiranost učenika. Zato bi se povratne informacije, koje učitelji/nastavnici upućuju učeniku, trebale odnositi na dobre i jače strane njegovog rada i postignuća te konstruktivne instrukcije za napredak u ostvarenju odgojno-obrazovnih ishoda.

Pomjeranje fokusa sa samog rezultata na proces koji je doveo do njega postavlja izazov pred vrednovanje jer onda ono nije samo mjerenje konačnog rezultata učenja, već se mora pratiti i sam proces učenja te identificirati prepreke za učinkovito učenje, mora se napraviti i evaluacija kognitivnih performansi učenika kada se uklone ili smanje prepreke te se mora procijeniti potencijal neke osobe i omogućiti da učenje bude što učinkovitije

##### KURIKUL NASTAVNOGA PREDMETA NJEMAČKI JEZIK

**Koordinator Jezično-komunikacijskog područja:**

dr. sc. Jelena Jurčić, doc.

**Voditelj predmetne Radne skupine:**

Angela Bernadić, prof.

**Radna skupina za izradu predmetnog kurikula:**

Amila Kundić

Davor Mikulić

Vedrana Benković

Ivana Grgić

Mateja Knezović

**Recenzenti:**

dr. sc. Magdalena Ramljak, doc.

prof. dr. sc. Senka Marinčić, izv. prof.

**A/ OPIS PREDMETA**

Učenje i podučavanje njemačkog jezika osigurava razvoj komunikacijske i međukulturne kompetencije kod učenika, omogućava razumijevanje kulture i običaja u zemljama njemačkog govornog područja i osvješćuje pojedinca o važnosti vlastite kulture i običaja, potiče razvijanje svijesti o vlastitom kulturološkom identitetu, vlastitoj kulturnoj samosvijesti, jeziku i nasljeđu, u skladu s civilizacijskim tekovinama, upoznajući i uvažavajući druge i drugačije, poštujući različitosti i njegujući međusobno razumijevanje, trpeljivost i solidarnost među  ljudima, narodima. Specifični doprinos predmeta odgoju i obrazovanju učenika sastoji se u stjecanju međunarodno usporedivih i komparativnih jezičnih znanja i kompetencija na osnovnoškolskoj i gimnazijskoj razini, a koja su u skladu sa Zajedničkom jezgrom definiranom na ishodima učenja, Zajedničkim europskim referentnim okvirom i Europskim jezičnim portfoliom.

Učenjem njemačkog jezika, učenik pored znanja o jeziku kao sredstvu komunikacije, stječe uvid u kulturu i povijesno nasljeđe jednog naroda, što doprinosi općem razvoju kulture, osjećaju poštovanja prema drugom i drugačijem, ali i osjećaju poštovanja prema svom narodu, običajima i kulturnom nasljeđu. Opće i društvene vrijednosti kao znatiželja, težnja za novim spoznajama i saznanjima, želja za samoostvarenjem u društvu, osjećaj za pravednost, otvorenost i toleranciju su vrijednosti kojima se teži. Upoznajući način života i kulturu naroda ciljnog jezika, učenik prepoznaje stereotipe i predrasude što doprinosi uklanjanju istih.

Vladajući njemačkim jezikom mladi ljudi unaprjeđuju i učvršćuju svoju konkurentnost na domaćem i inozemnom tržištu rada usvajajući vještine, znanja i vrijednosti koje proizlaze iz Kvalifikacijskog okvira, a utemeljene su na ishodima učenja, što osposobljava učenika za cjeloživotno učenje. Učenici prepoznaju vlastite osjećaje i zanimaju se i poštuju kulturu i običaje njemačkog govornog područja te postaju svjesni kulturno-gospodarskih interferencija sa zemljama njemačkog govornog područja.  Ovim se postiže razumijevanje vlastitog narodnog identiteta i sebe kao pripadnika određene skupine u interakciji s kulturnim identitetom Europe i ostatka svijeta. Kod učenika se budi svijest o europskom i svjetskom kulturnom nasljeđu i o kulturnoj i jezičnoj raznolikosti njemačkog govornog područja. Poznavanje lingvističkih i kulturnih posebnosti društva i zajednica u kojima se govori njemački jezik doprinosi razvijanju i primjeni prikladnih strategija za komunikaciju.

Učenjem i podučavanjem njemačkog jezika pokazuje se pozitivan stav prema svim ključnim kompetencijama cjeloživotnog učenja, npr. učenjem stranih jezika, učenik posjeduje osjećaj za inicijativu i poduzetništvo i građanske kompetencije. Prema Europskom referentnom okviru pismenost se građanina ogleda u poznavanju najmanje dva strana jezika te se učenjem njemačkog jezika odgovara na izazove koje postavlja Europska unija i prisutna globalizacija. Međukulturna i komunikacijska kompetencija su ključne kompetencije koje su neizostavne za cjeloviti razvoj učenika i time ga čine punopravnim građaninom Europske unije i građaninom svijeta.

Na jezično-komunikacijskom području doprinosi se  razvoju različitih oblika komunikativnih aktivnosti kao što su sposobnost recepcije (jezično primanje), interakcije (jezično međudjelovanje), produkcije (jezična proizvodnja kao što su pisanje i govorenje), jezične medijacije (jezično posredovanje) što se postiže uvježbavanjem vještine slušanja, čitanja, govorenja, pisanja i jezičnoga posredovanja na njemačkom jeziku.

U ishode učenja i sadržaje  uvršteni su ishodi učenja kroskurikularnih i međupredmetnih tema, ovisno o mogućnostima njihovog ostvarenja u predmetu Njemački jezik čime se učenici osposobljavaju za cjeloživotno učenje, preuzimanje odgovornosti i donošenje odluka. Samostalnost u učenju i razvijanje IKT-vještina  (Vještine informacijske i komunikacijske tehnologije) omogućuju učeniku odgovoriti na izazove tehnološkog i ekonomskog razvoja zajednice.

Njemački se  jezik uči kao drugi strani jezik i ubraja se u jezično-komunikacijsko područje.  U osnovnoj se školi uči kao obvezni drugi strani jezik dva puta tjedno, što čini 70 sati godišnje. Po završetku osnovne škole, nakon pet godina učenja njemačkog kao obveznog drugog stranog  jezika, učenik prema Zajedničkom europskom referentnom okviru za jezike može postići razinu A 2.1.

U gimnaziji broj sati ovisi o odabranom modulu.

Učenicima je omogućeno opredijeliti se za jedan od dva modula:

1. modul i 2. modul.

U okviru 1. modula nastava se njemačkog jezika u 1. razredu i 2. razredu gimnazije odvija tijekom dva školska sata tjedno, a u 3. razredu i 4. razredu gimnazije 3 školska sata tjedno, dakle ukupan iznos školskih sati njemačkog jezika tijekom 4 godine gimnazije u 1. modulu je 350 sati. Nakon završene osnovne škole, nastavak učenja njemačkog jezika u gimnaziji odvija se ponavljanjem razine A 2.1, a nakon  završenog drugog razreda postiže se osnovna razina A 2.2. Na kraju četvrtog razreda gimnazije učenici mogu postići naprednu razinu B 1.2.

U II. modulu njemački je jezik od 1. razreda do 4. razreda gimnazije raspoređen na 2 školska sata tjedno, dakle ukupan iznos školskih sati njemačkog jezika  tijekom 4 godine gimnazije u II. modulu je 280 sati. Nakon završene osnovne škole, nastavak učenja njemačkog jezika u gimnaziji odvija se ponavljanjem razine A 2.1, a nakon  završenog drugog razreda postiže se osnovna razina A 2.2. Na kraju četvrtog razreda gimnazije učenici mogu postići razinu B 1.1.

Odobreni udžbenici i vježbenice sadrže vidljivu oznaku razine definirane Europskim referentnim okvirom za jezike koja se postiže u određenom razredu.

Naglasak je stavljen na jezik kao sredstvu komunikacije radi svladavanja autentičnih situacija. Pri tome gramatika služi kao sredstvo kojim se postiže uspješnost u komunikaciji, a cilj učenja njemačkog jezika je komunikacija.  Nastava koja se temelji na ishodima učenja usmjerena je na učenika, a ne na učitelja/nastavnika i sadržaje, što mijenja tradicionalnu ulogu učitelja/nastavnika kao pukog  prenositelja znanja te on prema tome preuzima ulogu mentora koji primjenjujući različite nastavne oblike i koristeći se autentičnim nastavnim materijalom inicira interakciju učenika kako bi povećao govorni udio učenika u nastavi njemačkog jezika, uzimajući u obzir spoznaje iz razvojne psihologije uključujući  različite razine predznanja i sposobnosti učenika koji sudjeluju u nastavnom procesu.

Ciljna su skupina učenici od 5. do 9.razreda osnovne škole i od 1. do 4. razreda gimnazije. Njemački se jezik uči kao drugi strani jezik od petog do devetog razreda. Broj sati u gimnaziji ovisi o izabranom modulu gimnazijskog programa.

**B/ CILJEVI UČENJA I PODUČAVANJA PREDMETA**

Osposobljavanjem učenika za samostalno, aktivno, svrsishodno i učinkovito svladavanje formalnih, poluformalnih i neformalnih autentičnih situacija iz svakodnevice na njemačkom jeziku u interakciji s izvornim i neizvornim govornicima njemačkog jezika doprinosi se  razvoju višejezične kompetencije prateći razvoj suvremenih okolnosti života u Europi i svijetu i time će se odgovoriti na izazove koji su nastali povećanom potrebom za mobilnošću.

Cilj je učenja njemačkog jezika osposobljavanje učenika za uspostavljanje primjerene usmene i pismene komunikacije na njemačkom jeziku o raznovrsnim temama iz svakodnevnog života, pri čemu se vodi računa o praćenju suvremenih kretanja. Usvajanje rječnika i jezičnih vještina (slušanje, govor, pisanje i čitanje)  potrebnih za receptivni i produktivni razvoj jezičnih vještina, kako u pisanom tako i u govornom obliku doprinijet će razvoju sposobnosti za uspješno razumijevanje, govor i pisanje.

Upoznavanje učenika s kulturom naroda njemačkog govornog područja, razumijevanje i poštivanje drugih  kultura omogućit će njegovu integraciju u napredno društvo Europske unije. Usvajanje znanja o povijesnom nasljeđu, umjetnosti i znanosti njemačkog govornog područja koje je ostavilo traga na naše društvo doprinijet će razvoju međukulturne kompetencije učenika. Njemački jezik igra značajnu ulogu u razvijanju individualnih vrijednosti i omogućava mu otkrivanje potpuno novih svjetova što pobuđuje znatiželju za novim saznanjima i uključuje ih u cjeloživotno učenje.

Razvijanjem interkulturne i komunikativne sposobnosti razvijat će se učenikova sposobnost u prepoznavanju predrasuda i odstranjivanju istih što će unaprijediti njegovu spremnost na toleranciju i suživot u zajednici Europske unije.

Samostalnost u ovladavanju njemačkim jezikom čine samostalnost u učenju stranog jezika pomoću koje učenici razvijaju strategije za aktivno sudjelovanje u usmenoj i pisanoj komunikaciji i medijska pismenost kojom se učenici osposobljavaju za pristup i analizu podataka kao i za njihovu procjenu i stvaranje. Posebnim načinima obrade informacija doprinosi se poboljšanju razumijevanja, učenja i zadržavanja informacija. Samostalnost u ovladavanju jezikom stječe se nastavom koja je usmjerena na učenika i na ishode učenja. U takvoj nastavi učitelj napušta tradicionalnu ulogu pukog prenositelja znanja preuzimajući ulogu mentora koji primjenjuje različite nastavne oblike i materijale kojim inicira interakciju učenika kako bi povećao govorni udio učenika u nastavi. Povećavanje govornog udjela učenika u nastavi njemačkog jezika postiže se poticanjem razvoja i primjene tehnike kreativnog izražavanja i vještina kritičkog mišljenja. Samostalan je učenik cjeloživotni učenik.

Senzibiliziranjem učenika za ispravno artikuliranje, ispravan izgovor glasova i njihov utjecaj na značenje riječi doprinijet će se samostalnom ovladavanju jezikom. Učenici će se upoznati s osnovama fonetike (nauka o fiziološkim pojavama glasova) fonologije (nauka o zvukovima i glasovima) njemačkog jezika i ovladat će korektnim izgovorom pri usmenoj upotrebi njemačkog jezika. Zbog važnosti pravilnog artikuliranja izgovora koje ima utjecaj i na ortografiju i semantiku potrebno je posvetiti se uvježbavanju fonetike i fonologije. Posebno je važno ukazati na glasove uslijed kojih dolazi do promjena koje nisu zastupljene u glasovnom sustavu materinskog jezika, npr. samoglasnici s prijeglasom, diftonzi (dva vezana samoglasnika iz kojih proizlaze dva nova samoglasnika koja se na jedan način pišu, a na drugi načini izgovaraju).

U interkulturnom smislu fonetika se može koristiti kod upotrebe germanizama u materinskom jeziku. Krajnji cilj jeste samostalno ovladavanje pravilnim izgovorom.

**C/ PREDMETNO PODRUČJE KURIKULA**

**Komunikacijska jezična kompetencija**

U skladu s kontekstom i svrhom komunikacijske situacije komunikacijska jezična kompetencija podrazumijeva učinkovito služenje jezičnim opusom. Sposobnost razumijevanja te usmenoga i pismenog iznošenja informacija, ideja, misli, osjećaja, stavova i vrijednosti u skladu s različitim kulturnim i društvenim kontekstima temelj je takve komunikacije.

Odgojno-obrazovni ishodi iz domene Komunikacijska jezična kompetencija temelje se na:

* usvajanju znanja o njemačkom jeziku (rječnik, gramatika, pravopis, izgovor, stilovi i registri govorenoga i pisanog izričaja u njemačkome jeziku; obilježja tekstnih vrsta, načini planiranja i strukturiranja tekstova, načini prikladnoga ostvarenja jezičnih funkcija u interakciji).
* razvijanju sposobnosti i ovladavanju vještinama za upotrebu jezičnoga znanja u komunikacijskome činu (sposobnosti i vještine koje omogućuju slušanje i razumijevanje poruka, govorenje, čitanje, razumijevanje i pisanje tekstova, jezično posredovanje).
* jezično posredovanje (jezična medijacija) jest složena jezična djelatnost koja uključuje istovremeno ili naizmjenično jezično primanje (recepciju) i proizvodnju (produkciju). U usmenome jezičnom posredovanju jedna osoba omogućuje međudjelovanje drugih osoba koje ne govore isti jezik.
* pismeno ili kombinirano jezično posredovanje podrazumijeva sažimanje ili prevođenje više pisanih ili govorenih tekstova u skladu s kulturološkim obilježjima zemlje ciljnoga jezika za potrebe druge osobe. Razvojem komunikacijske jezične sposobnosti, kao procesa izražavanja svoga identiteta i razumijevanja identiteta svoga sugovornika, potiče se socijalizacija i cjelokupan razvoj osobnosti učenika. Stjecanjem navedene kompetencije potiče se razvoj metajezičnih i metakognitivnih sposobnosti, intelektualna znatiželja, kreativnost i interes za učenjem jezika.

**Međukulturna kompetencija**

Razvojem procesa globalizacije, digitalnog gospodarstva i društava stvara se potreba za komunikacijom  u višejezičnome i višekulturnome svijetu te se time postavljaju određena očekivanja koja trebaju ispuniti obrazovni sustavi uvrštavanjem višejezičnosti i međukulturnosti u nastavni predmet Njemački jezik na svim razinama obrazovanja, kako bi se doprinijelo učenikovoj spoznaji o važnosti prihvaćanja i učenja o postojećim kulturološkim različitostima.

Međukulturna komunikacijska kompetencija podrazumijeva razumijevanje i komuniciranje među govornicima njemačkoga jezika različitoga kulturnog podrijetla. Ostvarivanjem odgojno-obrazovnih ishoda unutar ovog predmetnog područja učenik postaje međukulturno kompetentan što znači da je:

* sposoban objektivno sagledati sličnosti i razlike među kulturama - sposoban učinkovito i primjereno kontekstu komunicirati s izvornim i neizvornim govornicima njemačkoga jezika, što dovodi do uvažavanja sugovornika različitih kulturnih identiteta i izgrađivanja skladnih međukulturnih odnosa. U tom smislu je poželjno koristiti literarne sadržaje koji najvjernije oslikavaju univerzalne poveznice između različitih kultura i promovirajući trajne humanističke vrijednosti.
* empatičan, prilagodljiv i otvoren za razumijevanje, prihvaćanje i uvažavanje govornika njemačkoga jezika i njihove kulture.

Razvoj međukulturne komunikacijske kompetencije pomaže učeniku u odbacivanju predrasuda, osnažuje ga u sprječavanju diskriminacije, potiče na nenasilno rješavanje sukoba te doprinosi razumijevanju, proširivanju i produbljivanju učenikova pogleda na svijet. Na taj način mu se omogućuje uspješno sudjelovanje u užoj i široj zajednici, kako u stvarnom, tako i u digitalnom okružju, pri čemu se povećavaju mogućnosti za mobilnost i upošljavanje.

Kroz ovo predmetno područje upoznaje se i usvaja sadržaj o povijesti i kulturi, činjenice o ključnim događajima,  najvažnijim osobama i njihovim postignućima glede zemljoznanstva njemačkog govornog područja.

**Samostalnost u ovladavanju jezikom**

Samostalno ovladavanje jezikom čine samostalno učenje stranog jezika i medijska pismenost. O samostalnom učenju jezika  govorimo kad učenici sami donose odluke o svom učenju. Učenik  je svjestan procesa i ritma učenja koji odgovaraju  njegovom tipu i stilu učenja. Takva nastava potiče individualnost učenika, što ne znači da je učenik prepušten sebi. Primjenom raznolikih metoda i stimuliranjem više kanala percepcije (jezično primanje) tijekom nastavnog procesa učenik postaje svjestan svojih individualnih potreba i vlastitog tipa učenja. Samostalnost učenja ostvaruje se reflektiranjem vlastitog učenja, a postiže se primjenom različitih metoda, strategija i tehnika učenja.

Samostalnost u ovladavanju jezikom podržava učenikov afektivni i kognitivni razvoj, što posebno naglašava njenu ulogu u učenju jezika. Samostalan učenik planira, organizira, prati i vrednuje svoje učenje, razvija motivaciju, ustrajan je i pozitivan u učenju i radu, što mu omogućuje uspješno ostvarivanje ciljeva. Samostalnost u ovladavanju jezikom ogleda se uostalom i u samoprocjeni svojega znanja što je ujedno odlika samostalnosti u učenju stranog jezika i vrednovanja kao učenje. Za realnu samoprocjenu znanja neophodna je sustavna analiza vlastitog učenja koja se kontinuirano uvježbava uz primjenu odgovarajućih strategija uz potporu nastavnika.

Autonomija u učenju ne podrazumijeva isključivo samostalan rad, nego jačanje socijalnih kompetencija kroz različite oblike partnerskog ili tandemskog, timskog i grupnog rada, ali s ciljem postizanja autonomije u učenju, čime se ostvaruju međupredmetne teme Poduzetnost i Građanski odgoj i obrazovanje.

Unutar predmetnog područja ostvaruju se  međupredmetne teme:

* Građanski odgoj i obrazovanje
* Poduzetnost
* Osobni i socijalni razvoj
* Upotreba informacijske i komunikacijske tehnologije.

Korelacija s ostalim nastavnim predmetima je moguća i poželjna. Pod korelacijom s drugim predmetima podrazumijeva se pristup kojim se u nastavu njemačkog jezika integriraju sadržaji različitih nastavnih predmeta, to jest područja, u cilju potpunog, svrsishodnog i cjeloživotnog učenja koje je primjenjivo u svakodnevnim životnim situacijama. Potrebno je definirati korelacijsko-integracijski sustav s obilježjima koja donosi sa sobom. Nastava se njemačkog jezika dade povezati s književnošću, filmskom i scenskom umjetnošću, jezikom, izražavanjem i stvaranjem, područjima koja se svrstavaju u predmete Hrvatski jezik, Engleski jezik, Likovna kultura i Glazbena kultura. Korelacija s predmetom Matematika ostvaruje se u nastavi njemačkog jezika sadržajima kao što su redni brojevi, kardinalni brojevi, računske operacije, pisanje nadnevka itd. Tekstovi zasićeni brojkama koriste se kao input od kojeg se od učenika očekuje da jezično oblikuje matematički zadatak. Sadržaji iz predmeta Povijest i Zemljopis pogodni su za usvajanje znanja o povijesnim i zemljopisnim temama, pružajući priliku za razvijanje receptivnih I produktivnih vještina njemačkog jezika. Učenik ujedno pronalazi, izabire, vrednuje i učinkovito se služi informacijama iz različitih izvora i medija. Služeći se tehnologijom, u početku uz pomoć i potporu učitelja, a kasnije samostalno, učenici razvijaju odgovornost za svoje učenje, čime se ostvaruje međupredmetna tema Upotreba komunikacijske i informacijske tehnologije. Samostalan učenik razvija svoje sposobnosti svjesne, prilagodljive i učinkovite primjene strategija učenja te receptivne i produktivne upotrebe jezika koje mu pomažu unaprijediti ovladavanje njemačkim jezikom. Na taj način se postižu ishodi međupredmetne teme Osobni i socijalni razvoj. Uz to učenik razvija svoju medijsku pismenost i komunikacijske i prezentacijske vještine. Preuzimanjem aktivne uloge u procesu učenja učenik razvija samopouzdanje i samopoštovanje te stvara temelje za cjeloživotno učenje.

**D/ ODGOJNO-OBRAZOVNI ISHODI**

**1. razred gimnazije /70 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Jezično-komunikacijska kompetencija** | |
| **Odgojno-obrazovni ishod učenja** | **Razrada ishoda** |
| **A.I.1** Učenik sluša s razumijevanjem kratak tekst. | * sluša kratak tekst od 100 do 350 riječi, ovisno o godini učenja * koristi obrađeni rječnik i stavlja ga u određeni kontekst * prepoznaje i izdvaja fraze, riječi, poruke i informacije u verbalnom i neverbalnom (gestikulacija) govoru i nadopunjuje kratak pisani tekst * povezuje kratak tekst i informacije izdvojene iz zvučnog zapisa i videozapisa o poznatim temama sa slikom, pokretom ili tekstom * formulira kratka i jasna pitanja i odgovore o poznatim temama * prepoznaje i razvrstava dobivene informacije i sadržaje iz zvučnih zapisa i videozapisa o svakodnevnim situacijama. |
| **Poveznice sa ZJNPP** | [**SJZ-1.2.1**](https://kurikulum-zzoo.ba/hr/node/1496)[**SJZ-1.1.2**](https://kurikulum-zzoo.ba/hr/node/1495)[**SJZ-1.1.1**](https://kurikulum-zzoo.ba/hr/node/1494) |
| **Ključni sadržaji** | |
| * razgovori u učionici, pozdravi i predstavljanje * škola, raspored, pribor * snalaženje u prostoru (stanovanje, prostorije, opis puta) * odjevni predmeti * slobodno vrijeme i svakodnevne aktivnosti * prehrana, zdravlje i dijelovi tijela * blagdani i običaji. | |
| **Preporuke za ostvarenje ishoda** | |
| Primjena različitih strategija slušanja doprinosi  poboljšanju razumijevanja slušanjem kod učenika:  Prije slušanja: Razgovarajući o temi koja će biti obrađena u tekstu na njemačkom jeziku učenik aktivira svoje prethodno znanje i iskustvo. Učenik treba postaviti ciljeve slušanja kako bi znao što očekuje i što želi postići tijekom slušanja teksta. Pod ciljevima slušanja podrazumijeva se globalno, selektivno i detaljno slušanje, ovisno o tome jesu li potrebne sve informacije iz teksta, kao npr. Najava dolaska zrakoplova (detaljno slušanje) ili je potrebno samo prepoznati relevantne činjenice u tekstu (selektivno slušanje). Kod globalnog slušanja potrebno je prepoznati temu i razumjeti glavnu misao. Na temelju naslova, slika ili poznatih informacija učenik može pokušati predvidjeti o čemu će tekst govoriti.  Tijekom slušanja: Učenik aktivno sluša tekst, fokusirajući se na ključne informacije, glavne ideje i važne pojedinosti. Mulitple Choice zadatci/zadatci alternativnog odabira su zadatci kojima se dade provjeriti razumijevanje slušnog teksta. Učenik bilježi ključne riječi i izraze tijekom slušanja kako bi olakšao razumijevanje i kasnije ponavljanje. Preporuča se učenicima podijeliti tekst audio snimke u obliku teksta s prazninama. Učenici tijekom slušanja audio zapisa čitaju isti tekst i upisuju riječi koje nedostaju. Povremeno se pauzira tijekom slušanja kako bi učenik provjerio svoje razumijevanje.  Nakon slušanja: Učenik ponovno sluša tekst kako bi učvrstio svoje razumijevanje i raspravlja o tekstu kako bi provjerio razumijevanje i izmijenio mišljenja o sadržaju, razgovara o ključnim idejama, pojedinostima, osjećajima i mislima vezanim uz tekst. Učenik rješava vježbe koje provjeravaju njegovo razumijevanje teksta, poput odgovaranja na pitanja, popunjavanja praznina ili sastavljanja sažetka. Učenik uspoređuje svoje predviđanje s onim što je zapravo čuo kako bi vidio koliko su njegove pretpostavke bile točne. Učenik prima povratne informacije o svom razumijevanju i naglašava koje su točne informacije.  Sadržaj ove tematske cjeline može se povezati sa sadržajima nastavnih predmeta: Hrvatski jezik (svi sadržaji), Engleski jezik (svi sadržaji), Geografija (zemlje, gradovi, jezici, kontinenti, znamenitosti), Biologija (hrana, zdravlje, životinje, dijelovi tijela), Matematika (brojevi), Likovna kultura (boje, materijal, uzorci), Tjelesna i zdravstvena kultura (sport i hobiji), Vjeronauk (religija, običaji, tradicije) i s međupredmetnim temama: Osobni i socijalni razvoj ((hrana, ljudsko tijelo, navike, bolesti, kulturni identitet, doprinos zajednici, komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, dom i obitelj, priroda, okoliš, odnosi prema okolini), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (radovi, crteži, zvučni zapisi i videozapisi). | |

|  |  |
| --- | --- |
| **Odgojno-obrazovni ishod učenja** | **Razrada ishoda** |
| **A.I.2**   Učenik čita kratak tekst. | * čita različitim intenzitetom (glasno, tiho, oponašanjem) kratak tekst od 100 – 350 riječi, ovisno o godini učenja * spaja fraze, poruke, razgovore i kratke tekstove * izdvaja i navodi  riječi, fraze, poruke iz kratkih  tekstova s istim fonološkim obilježjima * klasificira različite vrste i oblike pisanih tekstova (poruke, tekstove, pisma, e-mail, oglas, itd.) * predviđa značenje riječi iz konteksta. |
| **Poveznice sa ZJNPP** | [**SJZ-2.2.3**](https://kurikulum-zzoo.ba/hr/node/1504)[**SJZ-2.2.1**](https://kurikulum-zzoo.ba/hr/node/1502)[**SJZ-2.1.2**](https://kurikulum-zzoo.ba/hr/node/1501) |
| **Ključni sadržaji** | |
| * Tko je odsutan?, Mogu li van?, ime i prezime, starosna dob, podrijetlo, zemlje, mjesto stanovanja, hobiji, oslovljavanje, broj telefona, jezici, brojevi od 1 do 100 * dani u tjednu, doba dana, godišnja doba, mjeseci, vrijeme, školski predmeti, školski pribor, raspored, redni brojevi * opisati put i prostorije, kućanski poslovi, brojevi od 1 do milijun * odjeća, boje, materijal, uzorak, izraziti sviđanje/ne sviđanje * ispričati tijek dana, sportske aktivnosti, opisati slobodno vrijeme, kućni ljubimci, opis proteklog vikenda, ljeto, zimu itd. * voće, povrće, namirnice, zdrava i nezdrava hrana, dijelovi tijela, izraziti što boli, kako se osjeća itd. * Božić, Uskrs i običaji za blagdane, čestitka za Božić, Uskrs, rođendan. | |
| **Preporuke za ostvarenje ishoda** | |
| Strategije i tehnike za selektivno, detaljno i globalno čitanje teksta na stranom jeziku izvrsni su načini za razvijanje različitih aspekata jezičnih vještina. One omogućuju učenicima da se usmjere na različite razine razumijevanja teksta.  U daljnjem tekstu navode se primjeri za svaku vrstu čitanja:  Selektivno čitanje:  Učenici odgovaraju na niz pitanja koja zahtijevaju kratke odgovore. Učenici trebaju pronaći odgovore u tekstu, usredotočujući se samo na specifične informacije.  Učenicima se na raspolaganje stavlja popis riječi koje će tražiti u tekstu. Učenici trebaju pronaći i označiti svaku riječ kada je pronađu.  Učenicima se na raspolaganje stavljaju tablice na raspolaganju u čije ćelije unose tražene podatke iz teksta.  Detaljno čitanje:  Učenicima se stavlja na raspolaganje tekst s pitanjima koja zahtijevaju opsežnije odgovore. Potrebno je pažljivo pročitati tekst kako bi pronašli sve potrebne informacije za odgovore.  Učenici prema naputku pronalaze određeni broj činjenica, primjera ili pojedinosti u tekstu.  Učenici pišu sažetak teksta s glavnim idejama i ključnim informacijama.  Globalno čitanje:  Učenici odgovaraju na opća pitanja o cijelom tekstu koja zahtijevaju razumijevanje glavne teme i svrhe teksta.  Učenicima se stavlja na raspolaganje tekst bez naslova i potrebno je da smisle prikladan naslov koji odražava glavnu temu teksta.  Učenici mogu raditi na usmenom izvještaju o tekstu, iznoseći glavne ideje i ključne informacije bez upotrebe teksta kao pomoći.  Važno je prilagoditi strategije i tehnike prema razini jezičnih vještina i dobnim skupinama učenika. Određenim vježbama potiču se različiti aspekti čitanja i razumijevanja teksta na njemačkom jeziku što će učenicima pomoći da postanu bolji čitatelji i razviju vještine potrebne za učinkovito učenje njemačkog jezika.  Sadržaj ove tematske cjeline može se povezati sa sadržajima nastavnih predmeta: Hrvatski jezik (svi sadržaji), Engleski jezik (svi sadržaji), Geografija (zemlje, gradovi, jezici, kontinenti, znamenitosti), Biologija (hrana, zdravlje, životinje, dijelovi tijela), Matematika (brojevi), Likovna kultura (boje, materijal, uzorci), Tjelesna i zdravstvena kultura (sport i hobiji), Vjeronauk (religija, običaji, tradicije) i s međupredmetnim temama: Osobni i socijalni razvoj ((hrana, ljudsko tijelo, navike, bolesti, kulturni identitet, doprinos zajednici, komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, dom i obitelj, priroda, okoliš, odnosi prema okolini), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (radovi, crteži, zvučni zapisi i videozapisi). | |
| **Odgojno-obrazovni ishod učenja** | **Razrada ishoda** |
| **A.I.3** Učenik govori vrlo kratak tekst. | * govori monologom od pola minute do minutu * govori interakcijom od pola minute do minutu * odgovara na kratka i jasna pitanja i postavlja kratka i jasna pitanja * pravilno intonira pitanja * prepričava kratkim i jasnim rečenicama događaj * opisuje situacije, ljude, događaje i stvari koristeći riječi i kratke rečenice * pravilno koristi izgovor riječi prema zadanom predlošku. |
| **Poveznice sa ZJNPP** | [**SJZ-3.1.1**](https://kurikulum-zzoo.ba/hr/node/1507)[**SJZ-3.3.1**](https://kurikulum-zzoo.ba/hr/node/1510)[**SJZ-3.2.1**](https://kurikulum-zzoo.ba/hr/node/1509) |
| **Ključni sadržaji** | |
| * prezent (pravilnih, nepravilnih i modalnih glagola, rastavljivih i nerastavljivih glagola, refleksivni glagoli) * brojevi * deklinacija (određeni i neodređeni član) * prijedlozi (dativ i akuzativ; glagoli koji idu uz određene padeže) * komparacija pridjeva * imperativ * perfekt (pravilnih, nepravilnih i modalnih glagola, rastavljivih i nerastavljivih glagola, refleksivni glagoli). | |
| **Preporuke za ostvarenje ishoda** | |
| Impulsi i povodi za razgovor u nastavi njemačkog jezika igraju ključnu ulogu u poticanju učenika na aktivno sudjelovanje u komunikaciji na stranom jeziku. Učeniku se predočuju različiti impulsi i povodi koji mu pomažu u stjecanju vještina govorenja na njemačkom jeziku:  Fotografije, slike ili ilustracije služe kao povod za raspravu o temama vezanim uz svakodnevni život, putovanja, kulturu ili prirodu njemačkog govornog područja. Na temelju audio zapisa, snimaka razgovora, intervjua ili glazbe učenici postavljaju pitanja, izražavaju svoja mišljenja i dojmove.  Učenik pretražuje i donosi izvješća o aktualnim vijestima na njemačkom jeziku, nakon čega slijedi grupna ili individualna rasprava o tim temama. Učenik sudjeluje u simulaciji putovanja na njemačkom govornom području, od planiranja itinerera i rezervacije smještaja do izražavanja interesa za lokalnu kulturu i gastronomiju. U igri uloga, poput kupca i prodavača, turista i lokalnog stanovnika, učenik preuzima različite uloge kako bi potaknuo komunikaciju u određenim situacijama. U debati o kontroverznim temama vezanim uz društvo, kulturu ili tehnologiju, učenik izražava svoja mišljenja na njemačkom jeziku. Učenik piše priče, eseje ili priprema govorne prezentacije o određenoj temi na njemačkom jeziku te ih prezentira pred razredom. Učenik se suočava s situacijama koje zahtijevaju rješavanje problema na njemačkom jeziku, poput organizacije događaja ili rješavanja izazova u skupinama. Učenik istražuje određene aspekte njemačke kulture, povijesti ili suvremenog društva te predstavlja svoje spoznaje u obliku prezentacija. Učenik postavlja pitanja kako bi se upoznao s drugima i vježbao osnovne konverzacijske vještine.  Jezični obrasci ili izrazi za komunikaciju (Redemittel) su izrazi koji se često koriste u kontekstu jezičnih materijala ili udžbenika kako bi se označili standardni izrazi, fraze ili rečenice koje se mogu koristiti u određenim situacijama ili tematskim područjima za lakšu komunikaciju na stranom jeziku.  Sadržaj ove tematske cjeline može se povezati sa sadržajima nastavnih predmeta: Hrvatski jezik (svi sadržaji), Engleski jezik (svi sadržaji), Geografija (zemlje, gradovi, jezici, kontinenti, znamenitosti), Biologija (hrana, zdravlje, životinje, dijelovi tijela), Matematika (brojevi), Likovna kultura (boje, materijal, uzorci), Tjelesna i zdravstvena kultura (sport i hobiji), Vjeronauk (religija, običaji, tradicije) i s međupredmetnim temama: Osobni i socijalni razvoj (hrana, ljudsko tijelo, navike, bolesti, kulturni identitet, doprinos zajednici, komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, dom i obitelj, priroda, okoliš, odnosi prema okolini), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (radovi, crteži, zvučni zapisi i videozapisi). | |
| **Odgojno-obrazovni ishod učenja** | **Razrada ishoda** |
| **A.I.4** Učenik piše kratak tekst. | * piše od 50 do 150 riječi, ovisno o vrsti teksta * piše pitanja i odgovore o poznatim temama * zapisuje kratke tekstove slušajući govornika * primjenjuje pravopisna i gramatička pravila * piše i nadopunjuje razglednice, oglase, pisma, e-mailove i kratke tekstove pomoću predloška. |
| **Poveznice sa ZJNPP** | [**SJZ-4.1.2**](https://kurikulum-zzoo.ba/hr/node/1513)[**SJZ-4.1.1**](https://kurikulum-zzoo.ba/hr/node/1512)[**SJZ-4.3.1**](https://kurikulum-zzoo.ba/hr/node/1517) |
| **Ključni sadržaji** | |
| * razglednica * oglas * pismo * e-mail. | |
| **Preporuke za ostvarenje ishoda** | |
| Nastavnik njemačkog jezika koristi različite pristupe kako bi potaknuo razvoj vještine pisanja kod svojih učenika. Jedan od tih pristupa su popisi riječi i mreže ideja u kojima učenici ne proizvode tekst, nego pripremaju učenika za pisanje teksta. Na taj se način aktivira predznanje, pišu riječi na određenu temu i skupljaju ideje i asocijacije koje se koriste kao inspiracija za pisanje. Nastavnik može prikazati primjere eseja, pisama, putopisa i drugih vrsta tekstova kako bi učenici stekli uvid u strukturu i organizaciju tih tekstova.  Drugi pristup je kroz istraživanje, gdje se učenici potiču na istraživanje različitih izvora informacija na njemačkom jeziku kako bi prikupili građu za pisanje svojih radova. Učenici mogu koristiti knjige, članke, internetske stranice i druge izvore u svrhu prikupljanja relevantnih informacija za svoj rad.  Strukturirajuće vježbe pisanja pomažu učenicima pri organiziranju svojih misli i teksta na logičan način. Na primjer, kroz vježbe mapiranja uma (mind mapping) ili organiziranja informacija u obliku naslova i podnaslova, učenici razvijaju jasnu strukturu svog pisanja. Vježbama rečenične strukture učenicima se stavlja rečenicu s miješanim redom riječi na raspolaganje koju trebaju preurediti na ispravan način. Pri vježbi povezivanja rečenica od učenika se očekuje napisati dvije ili više rečenica koje su povezane veznikom kako bi stvorili smislenu cjelinu. Tijekom vježbe dopunjavanja rečenice učenici odgovarajućim izrazima dopunjuju rečenicu s prazninama. Pisanje odgovora na razglednicu ili na pismo na njemačkom jeziku može biti izvrsna vježba za učenike kako bi prakticirali svoje jezične vještine, vokabular i gramatičke strukture. U svom odgovoru, učenik koristi osnovne elemente pisanja na njemačkom jeziku, uključujući pozdrave, izražavanje zahvalnosti, pohvale, opisivanje trenutnih aktivnosti i planova te izraze brige i želje za ponovnim susretom. Pisanje opisa pomaže učenicima pri razvijanju bogatog rječnika. Time se koristi prilika za prakticiranje gramatičkih struktura i stilova pisanja na njemačkom jeziku.  Sadržaj ove tematske cjeline može se povezati sa sadržajima nastavnih predmeta: Hrvatski jezik (svi sadržaji), Engleski jezik (svi sadržaji), Geografija (zemlje, gradovi, jezici, kontinenti, znamenitosti), Biologija (hrana, zdravlje, životinje, dijelovi tijela), Matematika (brojevi), Likovna kultura (boje, materijal, uzorci), Tjelesna i zdravstvena kultura (sport i hobiji), Vjeronauk (religija, običaji, tradicije) i s međupredmetnim temama: Osobni i socijalni razvoj ((hrana, ljudsko tijelo, navike, bolesti, kulturni identitet, doprinos zajednici, komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, dom i obitelj, priroda, okoliš, odnosi prema okolini), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (radovi, crteži, zvučni zapisi i videozapisi). | |

|  |  |
| --- | --- |
| **PREDMETNO PODRUČJE: B/ Međukulturna kompetencija** | |
| **Odgojno-obrazovni ishod učenja** | **Razrada ishoda** |
| **B.I.1** Učenik uspoređuje književno stvaralaštvo na njemačkom i na hrvatskom jeziku, primjenjuje osnovna pravila i norme sporazumijevanja poštujući druge kulture i vrijednosti društva te prepoznaje multikulturnost i značaj učenja stranih jezika. | * čita, sluša, piše i govori kratke, jednostavne fraze i pozdrave zemalja njemačkog govornog područja * čita, sluša i povezuje književno stvaralaštvo (Hasanaginica, Tiha noć) na stranom jeziku * uspoređuje književno stvaralaštvo s hrvatskim jezikom i razvija osjećaj za lijepo * primjenjuje osnovna pravila predstavljanja, pozdravljanja, oslovljavanja, različitih čestitki i objašnjava čitanje sata i minuta * prepoznaje i opisuje kulturne znamenitosti zemalja njemačkog govornog područja * jednostavnim rečenicama opisuje kulturne znamenitosti svoga zavičaja * opisuje gradove i pokrajine zemalja njemačkog govornog područja * opisuje gradove, regije i pokrajine svoje zemlje * uočava različitosti i sličnosti u prehrambenim navikama * prepoznaje riječi i izraze slične hrvatskom jeziku (internacionalizmi). |
| **Poveznice sa ZJNPP** | [**SJZ-4.2.2**](https://kurikulum-zzoo.ba/hr/node/1515)[**SJZ-1.3.1**](https://kurikulum-zzoo.ba/hr/node/1498) |
| **Ključni sadržaji** | |
| * Hasanaginica * Tiha noć * upoznavanje, predstavljanje, oslovljavanje * blagdanske čestitke * određivanje vremena po satu: sati, puni sati, pola sata, četvrt sata i minute * znamenitosti gradova njemačkog govornog područja i vlastite zemlje * gradovi i regije vlastite zemlje i gradovi, savezne pokrajine, regije njemačko govornog područja * internacionalizmi. | |
| **Preporuke za ostvarenje ishoda** | |
| Međukulturna kompetencija u nastavi njemačkog jezika odnosi se na sposobnost razumijevanja kulturne raznolikosti te osposobljava učenika uspješnu komunikaciju i suradnju s ljudima različitih kulturnih pozadina. Kod učenika se razvija svijest o kulturnim razlikama između njihove vlastite kulture i kulture njemačkog govornog područja. To uključuje razgovore o običajima, tradicijama, vrijednostima i percepciji svijeta drugih kultura. Učenici bi trebali vježbati komunikaciju s izvornim govornicima njemačkog jezika kako bi razvili razumijevanje različitih dijalekata, akcenata i govornih stilova. Također, trebaju naučiti prilagoditi se u komunikaciji uvažavajući kulturne razlike. Nastavnici mogu koristiti autentične materijale poput njemačkih filmova, glazbe, književnosti, internetskih izvora i medijskih članaka kako bi učenike upoznali s različitim aspektima njemačke kulture. Kroz simulacije i igre uloga, učenici mogu imitirati situacije interakcije s ljudima iz njemačkog govornog područja. To ih potiče na razmišljanje o različitim aspektima komunikacije, kulturi i međusobnom razumijevanju. Nastavnici bi trebali poticati redovitu refleksiju i otvoren dijalog o kulturnim iskustvima i percepcijama učenika. To pomaže učenicima u razumijevanju svojih osjećaja i razmišljanja te ih potiče na kritičko razmišljanje o kulturi. Senzibilizaciji učenika za predrasude i stereotipe o drugim kulturama doprinosi razgovor o njihovim uzrocima i posljedicama te poticanje empatije i razumijevanja.  Sadržaj ove tematske cjeline može se povezati sa sadržajima nastavnih predmeta: Upotreba informacijske i komunikacijske tehnologije (radovi, crteži, zvučni zapisi i videozapisi), Hrvatski jezik (Hasanaginica, Tiha noć, internacionalizmi), Matematika (glavni i redni brojevi), Zemljopis (gradovi, države), Povijesti (znamenitosti). | |

|  |  |
| --- | --- |
| **PREDMETNO PODRUČJE: C/ Samostalnost u ovladavanju jezikom** | |
| **Odgojno-obrazovni ishod učenja** | **Razrada ishoda** |
| **C.I.1** Učenik primjenjuje strategije učenja njemačkog jezika. | * tumači nepoznate riječi iz jednostavnih tekstova te izdvaja glavne ideje i bitne detalje u jednostavnim tekstovima * koristi uobičajene izraze u razgovoru, izražava svoje mišljenje i poštuje sugovornike * primjenjuje jednostavne razgovore u svakodnevnim situacijama * predviđa nastavak priče na temelju ilustracije ili naslova * izvještava o poznatim temama * izlaže uvježbane dijaloge po ulogama * surađuje s drugim učenicima i uvažava pravila rada u skupini * uspoređuje informacije iz različitih izvora * učenik upotrebljava elektronički ili dvojezični rječnik i popis riječi u udžbeniku. |
| **Poveznice sa ZJNPP** | [**SJZ-1.1.2**](https://kurikulum-zzoo.ba/hr/node/1495)[**SJZ-4.3.1**](https://kurikulum-zzoo.ba/hr/node/1517) |
| **Ključni sadržaji** | |
| * dijalozi iz autentičnog svakodnevnog života * korisni izvori informacija i internetski resursi. | |
| **Preporuke za ostvarenje ishoda** | |
| Samostalnost u ovladavanju jezikom postiže se primjenom različitih strategija. Jasni jezični ciljevi postavljaju se i organizacija vlastitog učenja provodi se kako bi se osigurala dosljednost i redovitost u pristupu jezičnom učenju. Različiti izvori za učenje njemačkog jezika koriste se kako bi se proširilo jezično znanje, uključujući knjige, online tečajeve, jezične aplikacije, videozapise i podcaste. Stjecanje različitih perspektiva i stilova učenja omogućuje se korištenjem svestranih izvora. Prilagodba nastavnih metoda i strategija prema tipovima učenja omogućuje učenicima razumijevanje  jezičnih sadržaja, što rezultira povećanom samostalnošću i učinkovitosti u ovladavanju jezikom. Nastavnici koji prepoznaju različite tipove učenja kod svojih učenika mogu im pomoći unaprijediti svoje jezične vještine i kompetencije na način koji odgovara njihovim individualnim potrebama i preferencijama, potičući time njihovu samostalnost u jezičnom učenju.  Samoocjenjivanjem se redovito procjenjuje napredak i slabosti u jezičnom znanju kako bi se napori usmjerili na problematična područja. Povezivanje s govornicima njemačkog jezika potiče se putem jezičnih razmjena, online razgovora ili sudjelovanjem u njemačkim društvenim događanjima kako bi se poboljšale govorne vještine i osjećaj sigurnosti u komunikaciji na njemačkom jeziku. Koriste se kreativne metode za učenje, poput izrade vlastitih flash kartica, pisanja dnevnika na njemačkom jeziku ili izrade kratkih priča kako bi se potaknula zainteresiranost i angažman u učenju. Samostalno rješavanje jezičnih izazova koji se pojavljuju tijekom učenja također je dio pristupa. Traže se rješenja, istražuju se gramatička pravila i primjenjuju se nova znanja u praksi kako bi se poboljšale jezične vještine.  Europski jezični portfolio pruža učenicima mogućnost preuzeti aktivnu ulogu u praćenju i vođenju svog jezičnog razvoja. Potiče ih u prepoznavanju svojih ciljeva, planiranju vlastitog jezičnog učenja i razvoju samopouzdanja u korištenju jezika. Kroz refleksiju i samoprocjenu, učenici postaju svjesni svog napretka i područja koja zahtijevaju daljnje usavršavanje. Također, Europski jezični portfolio pruža priliku za razmjenu iskustava i znanja s drugim učenicima i govornicima jezika, dajući podstrek za interakciju i međukulturalno razumijevanje.  Sadržaj ove tematske cjeline povezuje se sa sadržajima nastavnih predmeta: Biologija (spoznaja kako mozak uči, tipovi učenja), i s međupredmetnim temama: Osobni i socijalni razvoj (komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, odnos prema odgovornosti), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (samostalno korištenje aplikacija za učenje njemačkog jezika). | |

**GIMNAZIJA**

1. **razred /105 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Jezično-komunikacijska kompetencija** | |
| **Odgojno-obrazovni ishod učenja** | **Razrada ishoda** |
| **A.I.1** Učenik sluša s razumijevanjem srednje duge i srednje složene tekstove. | * Prepoznaje temu teksta pomoću oslonaca (naslov, ilustracija, ključne riječi, pitanja prije slušanja) * koristi obrađeni rječnik i primjenjuje ga u određenom i novom kontekstu * izdvaja ključne informacije iz teksta (npr. tko, što, gdje, kada) * bilježi osnovne podatke * povezuje srednje dugi tekst i informacije izdvojene iz zvučnog zapisa i videozapisa o poznatim temama sa slikom, pokretom ili tekstom * jezično uobličava pitanja i odgovore o poznatim temama * razvrstava dobivene informacije i sadržaje iz zvučnih zapisa i videozapisa o svakodnevnim situacijama * bilježi imena, datume, brojke ili konkretne činjenice * rješava zadatke „točno/netočno“ * upotpunjuje rečenice riječima iz teksta * prepričava sadržaj vlastitim riječima * objašnjava značenje izraza iz konteksta * razvrstava tvrdnje prema tematskim cjelinama * pridružuje pitanja i odgovore (matching) na temelju teksta * odgovara na pitanja u obliku e-maila, poruke ili usmenog izlaganja * popunjava obrazac ili tablicu informacijama iz slušanog teksta * ilustrira slušan sadržaj mentalnom mapom * koristi upute iz zvučnog zapisa kako bi izvršio zadatak * razlikuje glavne i sporedne informacije * uspoređuje stavove govornika * prepoznaje namjeru govornika i ton * povezuje uzroke i posljedice događaja u tekstu * rješava višestruke tvrdnje i identificira manipulativne elemente * vrednuje stav govornika (slaže se/ne slaže se – i obrazlaže vlastiti stav) * obrazlaže svoje mišljenje na temelju informacija iz teksta * piše nastavak priče ili drugu verziju događaja * stvara dijalog između likova iz teksta * osmišljava prezentaciju na temelju slušanog sadržaja * snima vlastiti zvučni zapis kao odgovor ili reakciju na sadržaj * sastavlja sažetak za radijske vijesti ili školski podcast. |
| **Poveznice sa ZNJPP** | [**SJZ-1.2.1**](https://kurikulum-zzoo.ba/hr/node/1496)[**SJZ-1.1.2**](https://kurikulum-zzoo.ba/hr/node/1495)[**SJZ-1.1.1**](https://kurikulum-zzoo.ba/hr/node/1494) |
| **Ključni sadržaji** | |
| * način življenja * obrazovanje, škola i rad, zanimanje * slobodno vrijeme, zabava * okoliš i ekologija * tehnologija i mediji * politika, društvo i aktivno građanstvo * blagdani i običaji. | |
| **Preporuke za ostvarenje ishoda** | |
| Razvijanje vještine slušanja s razumijevanjem kod učenika koji uče njemački jezik kao prvi strani jezik na razini B1.1 zahtijeva pažljivo planirane aktivnosti prije, tijekom i nakon slušanja, uz primjenu raznovrsnih strategija koje potiču aktivno slušanje, kritičko mišljenje i komunikaciju. U skladu s preporukama ZEROJ-a (Zajedničkog europskog referentnog okvira za jezike), Zajedničke jezgre za strane jezike temeljene na ishodima učenja te Standardima učeničkih postignuća (APOSO BiH), nastavnik treba učenicima omogućiti razvoj sposobnosti globalnog, selektivnog i detaljnog slušanja, uz osnaživanje njihove sposobnosti samostalnog učenja i razumijevanja raznovrsnih slušnih tekstova.  **Faza prije slušanja** usmjerena je na aktivaciju predznanja i anticipaciju sadržaja. Učenici razgovaraju o mogućoj temi teksta, izrađuju mentalne mape ili rješavaju kratke kvizove povezane s ključnim riječima iz teksta. Na taj način aktiviraju svoje prethodno znanje i povezuju ga s novim sadržajem. Kroz analizu naslova, ilustracija ili ključnih pojmova učenici predviđaju sadržaj teksta, čime se dodatno motiviraju za aktivno slušanje. U ovoj fazi učenici zajedno s nastavnikom definiraju ciljeve slušanja, odnosno odlučuju hoće li slušati globalno, selektivno ili detaljno, ovisno o prirodi zadatka koji slijedi.  **Tijekom slušanja**, učenici se usmjeravaju na različite razine razumijevanja. U prvoj fazi slušanja, usmjerenoj na globalno razumijevanje, učenici pokušavaju prepoznati temu i glavnu poruku teksta. U tu svrhu mogu odgovarati na pitanja višestrukog izbora, birati odgovarajući naslov teksta ili povezivati sadržaj s ilustracijama. U drugoj fazi, koja se odnosi na selektivno slušanje, učenici ciljano traže određene informacije – poput imena, brojeva, mjesta ili vremena – koje bilježe u unaprijed pripremljene tablice ili odgovaraju na tvrdnje točno/netočno. Detaljno slušanje omogućava učenicima razumijevanje specifičnih podataka, nijansi i odnosa među govornicima, pri čemu se koristi tekst s prazninama, dopunjavanje rečenica ili uparivanje informacija. Za vrijeme slušanja preporučuje se korištenje digitalnih alata poput Ed puzzl ili Learning App, koji omogućuju interaktivno i samostalno rješavanje zadataka. Zvučni se zapis može slušati više puta, uz planirane pauze radi provjere razumijevanja.  **Faza nakon slušanja** ima za cilj učvrstiti razumijevanje i potaknuti refleksiju. Učenici uspoređuju svoja predviđanja s onim što su zapravo čuli, izrađuju sažetke ili umne mape, raspravljaju o sadržaju i izražavaju osobna mišljenja o temama iz teksta. Osim toga, mogu dramatizirati dijelove teksta, osmisliti nastavak priče ili odigrati uloge iz teksta, čime se potiče produktivna uporaba jezika. Dodatno, učenici mogu evaluirati vlastitu izvedbu pomoću unaprijed pripremljenih kriterija (rubrika) ili jednostavnijih metoda poput „semafora razumijevanja“. Refleksija može uključivati i vođenje dnevnika slušanja ili bilježenje strategija koje su im pomogle pri razumijevanju.  Sadržaji koji se obrađuju tijekom slušanja mogu se povezati s temama i sadržajima drugih nastavnih predmeta, primjerice s Hrvatskim i Engleskim jezikom (teme komunikacije, identiteta i interkulturalnosti), Geografijom (gradovi, zemlje, znamenitosti), Biologijom (zdravlje, prehrana, tijelo), Likovnom kulturom (boje, oblici, uzorci), Tjelesnim i zdravstvenim odgojem (sport i rekreacija), kao i s predmetom Vjeronauk (običaji, tradicije). Osim međupredmetne korelacije, slušni se tekstovi mogu obraditi i u okviru međupredmetnih tema poput Osobnog i socijalnog razvoja, Građanskog odgoja i obrazovanja, Poduzetništva te Upotrebe informacijske i komunikacijske tehnologije. Na taj način slušanje ne ostaje izolirana jezična vještina, nego se razvija u kontekstu cjelovitog obrazovanja i komunikacije u stvarnim životnim situacijama. | |

|  |  |
| --- | --- |
| **Odgojno-obrazovni ishod učenja** | **Razrada ishoda** |
| A.I.2   Učenik čita srednje duge i srednje složene tekstove s razumijevanjem. | * čita različitim intenzitetom (glasno, tiho, oponašanjem) srednje dug i srednje složen tekst od 350 do 500 riječi * razlikuje glavne i sporedne informacije * sažima sadržaj teksta u nekoliko rečenica * opisuje likove, mjesta i događaje u narativnim tekstovima * objašnjava značenje nepoznatih riječi pomoću konteksta * odabire informacije prema zadatku čitanja * povezuje podatke iz različitih dijelova teksta * zaključuje o stavovima i namjeri autora * izdvaja ključne pojmove i izraze * uspoređuje sličnosti i razlike u dva slična teksta * tumači emocionalni ton i poruku teksta * primjenjuje pročitane informacije za rješavanje jednostavnog zadatka * procjenjuje istinitost ili točnost informacija u tekstu * spaja fraze, poruke, razgovore i kratke tekstove * izdvaja i navodi  riječi, fraze, poruke iz kratkih  tekstova s istim fonološkim obilježjima * klasificira različite vrste i oblike pisanih tekstova (poruke, tekstove, pisma, e-mail, oglas, itd.) * predviđa značenje riječi iz konteksta |
| **Poveznice sa ZNJPP** | [**SJZ-2.2.3**](https://kurikulum-zzoo.ba/hr/node/1504)[**SJZ-2.2.1**](https://kurikulum-zzoo.ba/hr/node/1502)[**SJZ-2.1.2**](https://kurikulum-zzoo.ba/hr/node/1501) |
| **Ključni sadržaji** | |
| * svakodnevni život: rutina, kupovina, zdravlje, prehrana, slobodno vrijeme * obrazovanje i škola: tijek školskog dana, učenje, planovi za budućnost * putovanja i orijentacija u prostoru: javni prijevoz, davanje i primanje uputa * zanimanja i rad: tipični opisi poslova, razgovori na radnom mjestu * mediji i tehnologija: korištenje interneta, mobitela, društvenih mreža * međuljudski odnosi: prijateljstvo, obitelj, rješavanje nesporazuma * blagdani i običaji: kulturni obrasci, lokalni i njemački običaji. | |
| **Preporuke za ostvarenje ishoda** | |
| Strategije i tehnike za selektivno, detaljno i globalno čitanje teksta na stranom jeziku izvrsni su načini za razvijanje različitih aspekata jezičnih vještina. One omogućuju učenicima da se usmjere na različite razine razumijevanja teksta.  U daljnjem tekstu navode se primjeri za svaku vrstu čitanja:  Selektivno čitanje:  Učenici odgovaraju na niz pitanja koja zahtijevaju kratke odgovore. Učenici trebaju pronaći odgovore u tekstu, usredotočujući se samo na specifične informacije.  Učenicima se na raspolaganje stavlja popis riječi koje će tražiti u tekstu. Učenici trebaju pronaći i označiti svaku riječ kada je pronađu.  Učenicima se na raspolaganje stavljaju tablice na raspolaganju u čije ćelije unose tražene podatke iz teksta.  Detaljno čitanje:  Učenicima se stavlja na raspolaganje tekst s pitanjima koja zahtijevaju opsežnije odgovore. Potrebno je pažljivo pročitati tekst kako bi pronašli sve potrebne informacije za odgovore.  Učenici prema naputku pronalaze određeni broj činjenica, primjera ili pojedinosti u tekstu.  Učenici pišu sažetak teksta s glavnim idejama i ključnim informacijama.  Globalno čitanje:  Učenici odgovaraju na opća pitanja o cijelom tekstu koja zahtijevaju razumijevanje glavne teme i svrhe teksta.  Učenicima se stavlja na raspolaganje tekst bez naslova i potrebno je da smisle prikladan naslov koji odražava glavnu temu teksta.  Učenici mogu raditi na usmenom izvještaju o tekstu, iznoseći glavne ideje i ključne informacije bez upotrebe teksta kao pomoći.  Važno je prilagoditi strategije i tehnike prema razini jezičnih vještina i dobnim skupinama učenika. Određenim vježbama potiču se različiti aspekti čitanja i razumijevanja teksta na njemačkom jeziku što će učenicima pomoći da postanu bolji čitatelji i razviju vještine potrebne za učinkovito učenje njemačkog jezika.  Sadržaj ove tematske cjeline može se povezati sa sadržajima nastavnih predmeta: Hrvatski jezik (svi sadržaji), Engleski jezik (svi sadržaji), Geografija (zemlje, gradovi, jezici, kontinenti, znamenitosti), Biologija (hrana, zdravlje, životinje, dijelovi tijela), Matematika (brojevi), Likovna kultura (boje, materijal, uzorci), Tjelesna i zdravstvena kultura (sport i hobiji), Vjeronauk (religija, običaji, tradicije) i s međupredmetnim temama: Osobni i socijalni razvoj ((hrana, ljudsko tijelo, navike, bolesti, kulturni identitet, doprinos zajednici, komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, dom i obitelj, priroda, okoliš, odnosi prema okolini), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (radovi, crteži, zvučni zapisi i videozapisi). | |
| **Odgojno-obrazovni ishod učenja** | **Razrada ishoda** |
| **A.I.3** Učenik govori srednje duge i jednostavne tekstove. | * planira i oblikuje kraće i srednje duge govorne iskaze o poznatim temama iz svakodnevice i školskog života * opisuje ljude, mjesta, predmete i svakodnevne situacije koristeći jednostavan, ali razumljiv vokabular * sažima informacije iz pročitanog, slušanog ili vizualnog materijala i prenosi ih jednostavnim rečenicama * izražava osobne stavove, osjećaje i mišljenja koristeći osnovne funkcionalne izraze (npr. *Ich denke, dass…*, *Meiner Meinung nach…*) * aktivno sudjeluje u jednostavnom dijalogu: postavlja i odgovara na pitanja, traži pojašnjenje, pokazuje suglasnost ili neslaganje * razmjenjuje informacije u svakodnevnim situacijama (npr. kupovina, dogovor, razgovor o hobijima, planiranje putovanja) * prepoznaje stupanj formalnosti situacije i djelomično prilagođava svoj govor (npr. razlika između neformalnog i formalnog pozdrava) * u spontanom govoru koristi naučene strukture i fraze, ali pokazuje i sposobnost improvizacije u poznatim kontekstima * relativno jasno izgovara riječi, uz prepoznatljivu intonaciju i pravilno naglašavanje poznatog vokabulara * koristi jednostavna sredstva za organizaciju govora (npr. *zuerst, dann, schließlich*, *aber, und, weil*). |
| **Poveznice sa ZNJPP** | [**SJZ-3.1.1**](https://kurikulum-zzoo.ba/hr/node/1507)[**SJZ-3.3.1**](https://kurikulum-zzoo.ba/hr/node/1510)[**SJZ-3.2.1**](https://kurikulum-zzoo.ba/hr/node/1509) |
| **Ključni sadržaji** | |
| • prezent, perfekt i preterit pravilnih i učestalih nepravilnih, jednostavnih i složenih glagola; futur I.; imperativ  • konjunktiv II. glagola haben, sein, mögen  • pasiv (prezent)  • imenice s određenim i neodređenim članom; osnove uporabe određenoga, neodređenoga i nultoga člana  • pridjevi kao dio predikata i kao atributi nakon određenoga i neodređenoga člana  • stupnjevanje pridjeva  • negacije nicht, nein, kein  • osobne i posvojne zamjenice  • upitne, neodređene i pokazne zamjenice,  • odnosne zamjenice der/die/das u nominativu i akuzativu;  • prilozi vremena, mjesta, uzroka, načina  • prijedlozi s dativom, akuzativom  • red riječi u jednostavnim proširenim rečenicama (TeKaMoLo, glagoli s dva objekta),  • nezavisnosložene rečenice  • zavisnosložene rečenice s veznicima wenn, als, weil, dass, damit  • red riječi u zavisnosloženoj i nezavisnosloženoj rečenici  • infinitivna grupa kao dopuna glagolu. | |
| **Preporuke za ostvarenje ishoda** | |
| Impulsi i povodi za razgovor u nastavi njemačkog jezika igraju ključnu ulogu u poticanju učenika na aktivno sudjelovanje u komunikaciji na stranom jeziku. Učeniku se predočuju različiti impulsi i povodi koji mu pomažu u stjecanju vještina govorenja na njemačkom jeziku:  Fotografije, slike ili ilustracije služe kao povod za raspravu o temama vezanim uz svakodnevni život, putovanja, kulturu ili prirodu njemačkog govornog područja. Na temelju audio zapisa, snimaka razgovora, intervjua ili glazbe učenici postavljaju pitanja, izražavaju svoja mišljenja i dojmove.  Učenik pretražuje i donosi izvješća o aktualnim vijestima na njemačkom jeziku, nakon čega slijedi grupna ili individualna rasprava o tim temama. Učenik sudjeluje u simulaciji putovanja na njemačkom govornom području, od planiranja itinerera i rezervacije smještaja do izražavanja interesa za lokalnu kulturu i gastronomiju. U igri uloga, poput kupca i prodavača, turista i lokalnog stanovnika, učenik preuzima različite uloge kako bi potaknuo komunikaciju u određenim situacijama. U debati o kontroverznim temama vezanim uz društvo, kulturu ili tehnologiju, učenik izražava svoja mišljenja na njemačkom jeziku. Učenik piše priče, eseje ili priprema govorne prezentacije o određenoj temi na njemačkom jeziku te ih prezentira pred razredom. Učenik se suočava s situacijama koje zahtijevaju rješavanje problema na njemačkom jeziku, poput organizacije događaja ili rješavanja izazova u skupinama. Učenik istražuje određene aspekte njemačke kulture, povijesti ili suvremenog društva te predstavlja svoje spoznaje u obliku prezentacija. Učenik postavlja pitanja kako bi se upoznao s drugima i vježbao osnovne konverzacijske vještine.  Jezični obrasci ili izrazi za komunikaciju (Redemittel) su izrazi koji se često koriste u kontekstu jezičnih materijala ili udžbenika kako bi se označili standardni izrazi, fraze ili rečenice koje se mogu koristiti u određenim situacijama ili tematskim područjima za lakšu komunikaciju na stranom jeziku.  Sadržaj ove tematske cjeline može se povezati sa sadržajima nastavnih predmeta: Hrvatski jezik (svi sadržaji), Engleski jezik (svi sadržaji), Geografija (zemlje, gradovi, jezici, kontinenti, znamenitosti), Biologija (hrana, zdravlje, životinje, dijelovi tijela), Matematika (brojevi), Likovna kultura (boje, materijal, uzorci), Tjelesna i zdravstvena kultura (sport i hobiji), Vjeronauk (religija, običaji, tradicije) i s međupredmetnim temama: Osobni i socijalni razvoj (hrana, ljudsko tijelo, navike, bolesti, kulturni identitet, doprinos zajednici, komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, dom i obitelj, priroda, okoliš, odnosi prema okolini), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (radovi, crteži, zvučni zapisi i videozapisi). | |
| **Odgojno-obrazovni ishod učenja** | **Razrada ishoda** |
| **A.I.4** Učenik piše srednje duge i srednje složene tekstove. | * opisuje osobe, predmete, događaje i situacije u skladu s temom * izražava osobno mišljenje u jednostavnom pisanom obliku * navodi razloge i primjere za svoje stavove. * organizira tekst u logične cjeline (uvod, razrada, zaključak) * piše kratko pismo, e-mail, bilješku ili obavijest * sažima kraći izvorni tekst koristeći vlastite riječi * oblikuje dijalog na zadanu temu * koristi povezane rečenice kako bi osigurao koherenciju teksta * odabire prikladne izraze i strukture u skladu s vrstom teksta * uređuje tekst prema jezičnim i sadržajnim kriterijima * ispravlja vlastite jezične pogreške nakon povratne informacije * upotrebljava poveznike i signalne riječi kako bi unaprijedio jasnoću poruke * piše pitanja i odgovore o poznatim temama * zapisuje kratke tekstove slušajući govornika * primjenjuje pravopisna i gramatička pravila * piše i nadopunjuje razglednice, oglase, pisma, e-mailove i kratke tekstove pomoću predloška. |
| **Poveznice sa ZNJPP** | [**SJZ-4.1.2**](https://kurikulum-zzoo.ba/hr/node/1513)[**SJZ-4.1.1**](https://kurikulum-zzoo.ba/hr/node/1512)[**SJZ-4.3.1**](https://kurikulum-zzoo.ba/hr/node/1517) |
| **Ključni sadržaji** | |
| * osobni i službeni e-mail * pismo (osobno, motivacijsko, pritužba, upit) * članak za školski časopis * sastavak/esej s argumentacijom * osvrt na knjigu ili film * izvješće o događaju * jednostavne upute/procedure * piše tekstove vezane uz teme osobnog, obrazovnog i društvenog interesa (zdravlje, tehnologija, obrazovanje, ekologija, mediji...). | |
| **Preporuke za ostvarenje ishoda** | |
| Nastavnik njemačkog jezika koristi različite pristupe kako bi potaknuo razvoj vještine pisanja kod svojih učenika. Jedan od tih pristupa su popisi riječi i mreže ideja u kojima učenici ne proizvode tekst, nego pripremaju učenika za pisanje teksta. Na taj se način aktivira predznanje, pišu riječi na određenu temu i skupljaju ideje i asocijacije koje se koriste kao inspiracija za pisanje. Nastavnik može prikazati primjere eseja, pisama, putopisa i drugih vrsta tekstova kako bi učenici stekli uvid u strukturu i organizaciju tih tekstova.  Drugi pristup je kroz istraživanje, gdje se učenici potiču na istraživanje različitih izvora informacija na njemačkom jeziku kako bi prikupili građu za pisanje svojih radova. Učenici mogu koristiti knjige, članke, internetske stranice i druge izvore u svrhu prikupljanja relevantnih informacija za svoj rad.  Strukturirajuće vježbe pisanja pomažu učenicima pri organiziranju svojih misli i teksta na logičan način. Na primjer, kroz vježbe mapiranja uma (mind mapping) ili organiziranja informacija u obliku naslova i podnaslova, učenici razvijaju jasnu strukturu svog pisanja. Vježbama rečenične strukture učenicima se stavlja rečenicu s miješanim redom riječi na raspolaganje koju trebaju preurediti na ispravan način. Pri vježbi povezivanja rečenica od učenika se očekuje napisati dvije ili više rečenica koje su povezane veznikom kako bi stvorili smislenu cjelinu. Tijekom vježbe dopunjavanja rečenice učenici odgovarajućim izrazima dopunjuju rečenicu s prazninama. Pisanje odgovora na razglednicu ili na pismo na njemačkom jeziku može biti izvrsna vježba za učenike kako bi prakticirali svoje jezične vještine, vokabular i gramatičke strukture. U svom odgovoru, učenik koristi osnovne elemente pisanja na njemačkom jeziku, uključujući pozdrave, izražavanje zahvalnosti, pohvale, opisivanje trenutnih aktivnosti i planova te izraze brige i želje za ponovnim susretom. Pisanje opisa pomaže učenicima pri razvijanju bogatog rječnika. Time se koristi prilika za prakticiranje gramatičkih struktura i stilova pisanja na njemačkom jeziku.  Sadržaj ove tematske cjeline može se povezati sa sadržajima nastavnih predmeta: Hrvatski jezik (svi sadržaji), Engleski jezik (svi sadržaji), Geografija (zemlje, gradovi, jezici, kontinenti, znamenitosti), Biologija (hrana, zdravlje, životinje, dijelovi tijela), Matematika (brojevi), Likovna kultura (boje, materijal, uzorci), Tjelesna i zdravstvena kultura (sport i hobiji), Vjeronauk (religija, običaji, tradicije) i s međupredmetnim temama: Osobni i socijalni razvoj ((hrana, ljudsko tijelo, navike, bolesti, kulturni identitet, doprinos zajednici, komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, dom i obitelj, priroda, okoliš, odnosi prema okolini), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (radovi, crteži, zvučni zapisi i videozapisi). | |

|  |  |
| --- | --- |
| **PREDMETNO PODRUČJE: B/ Međukulturna kompetencija** | |
| **Odgojno-obrazovni ishod učenja** | **Razrada ishoda** |
| **B.I.1** Učenik uspoređuje odabrane elemente kulture njemačkog govornog područja i vlastite kulture, te pokazuje otvorenost i poštovanje prema kulturnoj različitosti u poznatim komunikacijskim situacijama. | * prepoznaje i opisuje osnovne običaje, blagdane, obrasce ponašanja i društvene norme u zemljama njemačkog govornog područja (npr. način pozdravljanja, kulturna pravila u školi, ponašanje za stolom). * uspoređuje sličnosti i razlike između kulturnih obilježja svoje i ciljane kulture, npr. načini obilježavanja blagdana (Božić, Uskrs, Dan žena), svakodnevne rutine, školski sustav. * pokazuje osnovno razumijevanje značenja kulturnih simbola (npr. njemačka kobasica, Oktoberfest, D-A-CH simbolika). * razlikuje formalne i neformalne situacije u komunikaciji i djelomično se prilagođava kulturnom kontekstu (npr. koristi *Sie* i *du* ovisno o situaciji) * u svakodnevnim govornim situacijama (razgovor, pisanje e-maila) pokazuje prihvaćanje i toleranciju prema kulturnim razlikama * služeći se jednostavnim jezičnim sredstvima, izražava znatiželju i interes za drugačije navike i način života u zemljama njemačkog govornog područja * sudjeluje u jednostavnim aktivnostima koje potiču kulturološku razmjenu (npr. pisanje razglednice prijatelju iz druge zemlje, kratka prezentacija o nekom blagdanu) * primjenjuje osnovna pravila predstavljanja, pozdravljanja, oslovljavanja, različitih čestitki i objašnjava čitanje sata i minuta * prepoznaje i opisuje kulturne znamenitosti zemalja njemačkog govornog područja * jednostavnim rečenicama opisuje kulturne znamenitosti svoga zavičaja * opisuje gradove i pokrajine zemalja njemačkog govornog područja * opisuje gradove, regije i pokrajine svoje zemlje * uočava različitosti i sličnosti u prehrambenim navikama * prepoznaje riječi i izraze slične hrvatskom jeziku (internacionalizmi). |
| **Poveznice sa ZNJPP** | [**SJZ-4.2.2**](https://kurikulum-zzoo.ba/hr/node/1515)[**SJZ-1.3.1**](https://kurikulum-zzoo.ba/hr/node/1498) |
| **Ključni sadržaji** | |
| * tipičan dan jednog učenika u Njemačkoj * obiteljski život i praznici (npr. razlike u proslavi Božića) * hrana i prehrambene navike * kultura odmora i putovanja * učtivo ponašanje u različitim kontekstima (restoran, trgovina, škola) * blagdani i običaji u D-A-CH zemljama * medijska kultura i mladi * upoznavanje, predstavljanje, oslovljavanje * blagdanske čestitke * određivanje vremena po satu: sati, puni sati, pola sata, četvrt sata i minute * znamenitosti gradova njemačkog govornog područja i vlastite zemlje * gradovi i regije vlastite zemlje i gradovi, savezne pokrajine, regije njemačko govornog područja * internacionalizmi. | |
| **Preporuke za ostvarenje ishoda** | |
| Međukulturna kompetencija u nastavi njemačkog jezika odnosi se na sposobnost razumijevanja kulturne raznolikosti te osposobljava učenika uspješnu komunikaciju i suradnju s ljudima različitih kulturnih pozadina. Kod učenika se razvija svijest o kulturnim razlikama između njihove vlastite kulture i kulture njemačkog govornog područja. To uključuje razgovore o običajima, tradicijama, vrijednostima i percepciji svijeta drugih kultura. Učenici bi trebali vježbati komunikaciju s izvornim govornicima njemačkog jezika kako bi razvili razumijevanje različitih dijalekata, akcenata i govornih stilova. Također, trebaju naučiti prilagoditi se u komunikaciji uvažavajući kulturne razlike. Nastavnici mogu koristiti autentične materijale poput njemačkih filmova, glazbe, književnosti, internetskih izvora i medijskih članaka kako bi učenike upoznali s različitim aspektima njemačke kulture. Kroz simulacije i igre uloga, učenici mogu imitirati situacije interakcije s ljudima iz njemačkog govornog područja. To ih potiče na razmišljanje o različitim aspektima komunikacije, kulturi i međusobnom razumijevanju. Nastavnici bi trebali poticati redovitu refleksiju i otvoren dijalog o kulturnim iskustvima i percepcijama učenika. To pomaže učenicima u razumijevanju svojih osjećaja i razmišljanja te ih potiče na kritičko razmišljanje o kulturi. Senzibilizaciji učenika za predrasude i stereotipe o drugim kulturama doprinosi razgovor o njihovim uzrocima i posljedicama te poticanje empatije i razumijevanja.  Sadržaj ove tematske cjeline može se povezati sa sadržajima nastavnih predmeta: Upotreba informacijske i komunikacijske tehnologije (radovi, crteži, zvučni zapisi i videozapisi), Hrvatski jezik (Hasanaginica, Tiha noć, internacionalizmi), Matematika (glavni i redni brojevi), Zemljopis (gradovi, države), Povijesti (znamenitosti). | |

|  |  |
| --- | --- |
| **PREDMETNO PODRUČJE: C/ Samostalnost u ovladavanju jezikom** | |
| **Odgojno-obrazovni ishod učenja** | **Razrada ishoda** |
| **C.I.1** Učenik pokazuje početnu samostalnost u planiranju i praćenju vlastitog učenja njemačkog jezika, koristeći različite izvore i strategije za usvajanje jezika te razvijajući svijest o vlastitim jezičnim potrebama i napretku. | * postavlja jednostavne ciljeve učenja u dogovoru s nastavnikom i prati vlastiti napredak (npr. pomoću jezičnog dnevnika, kontrolnih lista, ELP-a) * koristi osnovne strategije za učenje novih riječi i fraza (vođenje vokabularske bilježnice, samostalno pretraživanje značenja riječi u rječnicima, kontekstualno zaključivanje značenja) * traži pomoć i traži objašnjenje kada ne razumije (u razgovoru ili pisanju). * planira i organizira vlastito učenje uz vođenje nastavnika (npr. redovito ponavljanje gradiva, priprema za test) * sudjeluje u jednostavnim refleksijama o vlastitim jakim i slabim stranama u učenju jezika * koristi različite medije i digitalne alate za učenje jezika (npr. jezične aplikacije, slušanje glazbe, gledanje kratkih videa s titlovima) * iskazuje motivaciju i inicijativu za učenje izvan nastave (npr. prati sadržaje na društvenim mrežama na njemačkom jeziku) * po potrebi prilagođava stil učenja (vizualni, auditivni...) na temelju osobnog iskustva * surađuje s drugim učenicima i uvažava pravila rada u skupini * uspoređuje informacije iz različitih izvora * učenik upotrebljava elektronički ili dvojezični rječnik i popis riječi u udžbeniku. |
| **Poveznice sa ZNJPP** | [**SJZ-1.1.2**](https://kurikulum-zzoo.ba/hr/node/1495)[**SJZ-4.3.1**](https://kurikulum-zzoo.ba/hr/node/1517) |
| **Ključni sadržaji** | |
| * vođenje vokabularske bilježnice * kategorizacija riječi (tematski, gramatički) * tehnike ponavljanja (mind map, flashcards, kvizovi) * prepoznavanje vlastitog stila učenja * korištenje jednostavnih upitnika za samoprocjenu * praćenje napretka kroz jezične mape (npr. Sprachenportfolio) * prepoznavanje pogrešaka i strategije za ispravak * formuliranje jednostavnih kratkoročnih ciljeva (npr. „naučiti 10 novih glagola”) * planiranje učenja na tjednoj razini * analiza rezultata i prilagodba plana * uporaba digitalnih alata (npr. Quizlet, Duolingo, YouTube) * rad s internetskim rječnicima i glosarima * snalaženje u platformama za samostalno učenje * povezivanje učenja sa svakodnevnim životom i interesima * izražavanje vlastitih potreba i prijedloga za nastavu * ustrajnost i strategije za samomotivaciju. | |
| **Preporuke za ostvarenje ishoda** | |
| Samostalnost u ovladavanju jezikom postiže se primjenom različitih strategija. Jasni jezični ciljevi postavljaju se i organizacija vlastitog učenja provodi se kako bi se osigurala dosljednost i redovitost u pristupu jezičnom učenju. Različiti izvori za učenje njemačkog jezika koriste se kako bi se proširilo jezično znanje, uključujući knjige, online tečajeve, jezične aplikacije, videozapise i podcaste. Stjecanje različitih perspektiva i stilova učenja omogućuje se korištenjem svestranih izvora. Prilagodba nastavnih metoda i strategija prema tipovima učenja omogućuje učenicima razumijevanje  jezičnih sadržaja, što rezultira povećanom samostalnošću i učinkovitosti u ovladavanju jezikom. Nastavnici koji prepoznaju različite tipove učenja kod svojih učenika mogu im pomoći unaprijediti svoje jezične vještine i kompetencije na način koji odgovara njihovim individualnim potrebama i preferencijama, potičući time njihovu samostalnost u jezičnom učenju.  Samoocjenjivanjem se redovito procjenjuje napredak i slabosti u jezičnom znanju kako bi se napori usmjerili na problematična područja. Povezivanje s govornicima njemačkog jezika potiče se putem jezičnih razmjena, online razgovora ili sudjelovanjem u njemačkim društvenim događanjima kako bi se poboljšale govorne vještine i osjećaj sigurnosti u komunikaciji na njemačkom jeziku. Koriste se kreativne metode za učenje, poput izrade vlastitih flash kartica, pisanja dnevnika na njemačkom jeziku ili izrade kratkih priča kako bi se potaknula zainteresiranost i angažman u učenju. Samostalno rješavanje jezičnih izazova koji se pojavljuju tijekom učenja također je dio pristupa. Traže se rješenja, istražuju se gramatička pravila i primjenjuju se nova znanja u praksi kako bi se poboljšale jezične vještine.  Europski jezični portfolio pruža učenicima mogućnost preuzeti aktivnu ulogu u praćenju i vođenju svog jezičnog razvoja. Potiče ih u prepoznavanju svojih ciljeva, planiranju vlastitog jezičnog učenja i razvoju samopouzdanja u korištenju jezika. Kroz refleksiju i samoprocjenu, učenici postaju svjesni svog napretka i područja koja zahtijevaju daljnje usavršavanje. Također, Europski jezični portfolio pruža priliku za razmjenu iskustava i znanja s drugim učenicima i govornicima jezika, dajući podstrek za interakciju i međukulturalno razumijevanje.  Sadržaj ove tematske cjeline povezuje se sa sadržajima nastavnih predmeta: Biologija (spoznaja kako mozak uči, tipovi učenja), i s međupredmetnim temama: Osobni i socijalni razvoj (komunikacijske kompetencije, emocije i ponašanja, obrazovni i profesionalni razvoj), Građanski odgoj i obrazovanje (školski sustav, odnos prema odgovornosti), Poduzetnost (vrijeme, organizacija, timski rad, komunikacija, radne navike), Upotreba informacijske i komunikacijske tehnologije (samostalno korištenje aplikacija za učenje njemačkog jezika). | |

**E/ UČENJE I PODUČAVANJE**

Nastava je uvijek drugačija i živi proces. Razlozi su brojni. Svaki razred, učenik i sat je individualan i zahtijeva različite pristupe i resurse da bi se postigli željeni ciljevi i ishodi učenja. Osnovni uvjet za uspješan nastavni sat je priprema učitelja/nastavnika koja uključuje i različite nastavne metode kako bi se postigla zanimljiva nastava i uspješno usvajanje nastavnog sadržaja i vještina. Učitelju/nastavniku bi se trebala omogućiti i sva nastavna sredstva i pomagala kao i prilagodba učionice za suvremenu nastavu. Suvremena nastava je orijentirana na učenika. Zbog toga je za uspješan i plodonosan nastavni sat i nastavni sadržaj motivacija ključna.

Motivacija svakog učenika je jako važan dio nastavnog procesa. Na motivaciju učenika utječe više čimbenika.  Svaki učenik posjeduje različit i individualan karakter i zbog toga je važno pronaći način za poticanje motivacije, te je važno učiniti nastavu zanimljivom i plodonosnom kako bi se uspješno postigli ciljevi i obradili ishodi, te usvojile vještine. Svaki učenik dolazi iz drugačije obitelji, odrasta u različitom okruženju, posjeduje individualne interese i emocionalnu i socijalnu inteligenciju, sklonosti i ambicije. Različitim nastavnim metodama učitelj/nastavnik potiče znatiželju i motivaciju svakog učenika za nastavni sat.

Motivaciju učitelj/nastavnik potiče tako što kod učenika budi radoznalost i želju za aktivnim sudjelovanjem, dodatno ga motivirajući određenim nagradama, pohvalama ili ocjenama. Učenici mogu voditi vlastiti portfolio koji učitelj/nastavnik ne ocjenjuje. Portfolio služi učeniku za brzo i pregledno praćenje vlastitog napretka u učenju.

U suvremenoj nastavi Njemačkog jezika potiče se samostalnost u učenju, tijekom koje učenik svjesno koristi određene strategije učenja i promišlja o vlastitom učenju. Učenici su svjesni kojem tipu učenika pripadaju tako mogu ubrzati proces učenja i učiniti ga učinkovitijim. Nastava je tako osmišljena da odgovara na izazove koje postavljaju različiti stilovi učenja.

Svaki učenik voli sudjelovati u nastavi kada su teme zanimljive, ali ponekad se mogu osjećati nedovoljno potaknutima ako već poznaju gradivo ili ako se ne osjećaju dovoljno potaknutima trenutnim zahtjevima. To može rezultirati manjkom motivacije i angažmana. Učitelji bi trebali biti svjesni ovih situacija i prilagoditi nastavu kako bi unaprijedili optimalan razvoj učenika. Potrebno je zadovoljiti odgojno-obrazovne potrebe učenika s teškoćama u razvoju, kao i darovitih učenika polazeći od iskustva učenja odabirom strategija primjerenih osobnom razvoju učenika te prikladno vrednovati postignuća. Učitelj/nastavnik u tom slučaju planira individualizirani/diferencirani pristup kako bi se što bolje ostvarili postavljeni ciljevi.

Postavljanje ciljeva i svrhe učenja na transparentan način potiče učenike u boljem shvaćanju važnosti gradiva. Tim se pristupom omogućuje praćenje vlastitog napretka i postizanje postavljenih ciljeva, što učenike motivira na aktivno sudjelovanje u procesu učenja i unaprjeđuje usvajanje nastavnog sadržaja. Na početku svake godine, obrazovnog razdoblja ili nastavnog sata, moguće je kratko objasniti svrhu obrade određenog nastavnog sadržaja, način povezivanja teme s drugim predmetima i kako će koristiti učenicima sada i u budućnosti u svakodnevnom životu. Učitelj ili nastavnik u pripremi sata uzima u obzir starosnu dob učenika i njihovo interesno područje.

Aktiviranjem predznanja učenik se aktivno uključuje u nastavni proces. Aktivnosti kao što su asociogrami, mentalne mape, razgovori u plenumu će doprinijeti razumijevanju teme koja se obrađuje. Aktiviranjem predznanja učenik postaje znatiželjan i njegova se usredotočenost usmjerava na zadanu temu. Prednost aktiviranja predznanja sastoji se u tome što se novo povezuje s poznatim. Učenik se osjeća uspješnim primjenjujući postojeće znanje. Učenik na temelju naslova i ilustracije pretpostavlja o čemu se u tekstu radi. Učitelj/nastavnik kod učenika  aktivira predznanje ilustracijama i ciljanim pitanjima.  Kod strukturiranja sata produktivnim zadatcima prethode receptivni zadatci. Tijekom nastavnog procesa važnost se daje svim jezičnim vještinama: receptivnim (slušanje i čitanje) i produktivnim (govor i pisanje).  Nastava usmjerena na djelovanje učenika uvažava predznanja učenika i razinu znanja koju donose sa sobom i interese ciljne skupine.

Materijal za slušanje i čitanje u udžbenicima prikladan je starosnoj dobi ciljne skupine i djeluje motivirajuće na učenike. Udžbenik nudi barem pet različitih vrsta  i registara tekstova.  Učenici se mogu identificirati s tekstovima za slušanje i za čitanje koji ujedno pozivaju na razgovor. Teme tekstova iz zemljoznanstva trebaju biti autentični i pojedini dulji od tri minute. Učenici se osposobljavaju za razumijevanje čitanjem i slušanjem motivirajućim  zadatcima prije, tijekom i nakon slušanja i čitanja.

Poticajno razredno - nastavno ozračje  za učenika stvara učitelj/nastavnik svojim pristupom, karakterom i pripremom nastavnoga sata. Učitelj/nastavnik bi trebao biti vedar, pristupačan, empatičan, motiviran, objektivan, pratiti razvoj i aktivnost svakog učenika i individualno ga poticati na napredak, poticati ga na preispitivanje i samostalno i vlastito učenje te steći njegovo povjerenje i uspostaviti međusobno poštivanje. Učitelj/nastavnik promišlja o svojoj nastavi i sposoban ju je sagledati očima učenika. Nastava usmjerena na učenika mijenja tradicionalnu ulogu učitelja/nastavnika, pri čemu se nastavni proces usmjerava na djelovanje učenika. Učitelj/nastavnik preuzima ulogu moderatora i trenera. Govorni udio učitelja/nastavnika tijekom nastave se izjednačava s govornim udjelom učenika što doprinosi ostvarenju komunikativne nastave.  Važno je i pratiti odnose među učenicima i njihovu suradnju te otkloniti nesigurnost i napetost među učenicima. Greške koje učenik čini tijekom upotrebe stranog jezika neophodne su i treba ih iskoristiti za daljnje planiranje nastavnog procesa. Učitelj/nastavnik je u stanju sagledati situaciju iz učenikove perspektive i osmisliti potrebne korake u nastavnom procesu kako bi učenik shvatio u čemu griješi.

Senzornom integracijom učenik koristi osjet opipa, sluha, okusa, vida  kako bi usvojio rječnik. TPR metodom (Total physical response) usklađuju se motoričke aktivnosti s pažljivo odabranim nastavnim sadržajima što na učenike i učenice djeluje motivirajuće. Posebno je učinkovita u prvim godinama učenja i doprinosi razigranom ozračju u nastavi Njemačkog jezika. Metodički - didaktičko razrađene pjesme učinit će nastavu raznolikom i primamljivom za učenike te će istovremeno učiniti sat dinamičnijim.

Upotreba informacijsko-komunikacijske tehnologije je u suvremenoj nastavi neizostavna i jedna je od ključnih kompetencija koju je nužno razvijati kroz nastavu. Informacijsko-komunikacijska tehnologija unaprjeđuje pripremu nastavnog sata, učinkovitu obradu nastavnog sadržaja, postignuće ciljeva i ishoda i uspješnost usvojenosti različitih vještina. Primjenom informacijsko-komunikacijske tehnologije doprinosi se inovativnosti, dinamici, kreativnosti, fleksibilnosti i raznolikosti nastavnog procesa.  Pristup internetu omogućuje pretraživanje informacija iz cijeloga svijeta, a ujedno služi za slanje vlastitih informacija u cijeli svijet.  Pri izviđanju pomoću internetske stranice učenici provode virtualno istraživanje i pomoću PPT-a prikazuju rezultate rada. Postoji niz zanimljivih alata za osmišljavanje kvizova npr. Kahoot, Mentimeter ili osmišljavanje animiranih filmova (Toontastic) itd. kojima se nastavni sadržaj dade provjeriti i prezentirati.

Okruženje u kojem se odvija nastava njemačkog jezika također je ključni čimbenik za ostvarivanje uspješnog nastavnog sata. Učenik se u učionici treba osjećati ugodno i prihvaćeno. Učitelj/nastavnik određenim pristupom uspostavlja interakciju između sebe i učenika, te između učenika. Uređenje učionice također igra veliku ulogu u stvaranju ugodnog okruženja za učenike. U ukrašavanju učionice  različitim plakatima, bojama, slikama, zidnim novinama i crtežima koji su vezani za nastavni sat i sadržaj aktivno sudjeluju i odlučuju učenici zajedno s učiteljem/nastavnikom. Na taj se način indirektno djeluje na raspoloženje i motivaciju svakog učenika i ujedno se predmet čini opipljivim. Ukrašavanje učionice slikama, crtežima i plakatima mogu uvelike pojednostaviti učitelju/nastavniku i učeniku održavanje nastave, jer im je time potrebni nastavni materijal na raspolaganju. Time se ne gubi vrijeme na pisanje određenog nastavnog sadržaja na ploči nego se vrijeme može iskoristiti za učinkovit rad učenika na određenim zadatcima. Raspored sjedenja utječe na međusobnu i kvalitetnu komunikaciju i suradnju među učenicima. U frontalnoj je nastavi zastupljena praksa sjedenja učenika okrenutim prema naprijed pri čemu se učenici jedni drugima gledaju u potiljak. Sjedenje u krugu, skupinama ili U-formi omogućava  interakciju što se odražava na dinamiku nastave. Učitelj/nastavnik bira, ovisno o ishodu učenja, prikladni socijalni oblik u nastavi: individualni, tandem, rad u skupinama ili kuglični ležaj.

**F/VREDNOVANJE I OCJENJIVANJE**

Vrednovanje predstavlja kontinuirano i sustavno prikupljanje i analiziranje podataka u procesu učenja i ostvarenosti odgojno-obrazovnih ishoda definiranih kurikulom.

Na temelju prikupljenih podataka predmetni učitelj/nastavnik procjenjuje postignuća učenika. Procjena se izražava brojčano kroz elemente vrednovanja. Vrednovanje pruža informaciju o učeničkom postignuću, potpora je učenju, motivira učenike, pomaže roditeljima u praćenju ostvarenosti zadanih ishoda vlastite djece.

Elementi vrednovanja proizlaze iz ciljeva predmeta, a to su četiri jezične vještine:

1. **slušanje s razumijevanjem**
2. **čitanje s razumijevanjem**
3. **govorenje**
4. **pisanje**
5. **kultura rada**

Peti element ocjenjivanja, kultura rada, uključuje vrednovanje za učenje (postavljanje pitanja, opažanja, domaći uradak i sl.).

S obzirom na kognitivnu složenost vještine pisanja u prvim godinama učenja (1. i 2. godina) ocjenjuje se poznavanje pravopisnih pravila na razini riječi i kasnije jednostavne kratke rečenice. Jezične strukture ili zakonitosti ocjenjuju se kroz produktivne vještine jer same po sebi nisu svrha već sredstvo pomoću kojeg dolazimo do krajnjeg cilja, tj. do usmene i pisane komunikacije na stranom jeziku.

S obzirom na svrhu, vrednovanje može biti dijagnostičko, sumativno i formativno.

**Dijagnostičko vrednovanje** se provodi u pravilu na početku nastavne godine u svrhu inicijalne procjene. Na temelju prikupljenih informacija učitelj/nastavnik planira i prilagođava nastavni proces. Vrednovanje ne rezultira brojčanom ocjenom, već se broj ostvarenih bodova ili postotka riješenosti testa unosi u obliku opisne ocjene.

**Sumativno vrednovanje** se provodi na kraju procesa učenja (nastavne teme, nastavne cjeline, obrazovnog razdoblja) i rezultira brojčanom ocjenom. Ono se temelji na procjeni učeničkih postignuća.

**Formativno vrednovanje** ne rezultira ocjenom nego povratnom informacijom kako bi učenici popravili nedostatke u učenju, a učitelji/nastavnici prilagodili svoje nastavne strategije.

Tri su osnovna pristupa/aspekta vrednovanju:

**Vrednovanje kao učenje** provodi se formativno i može se shvatiti kao prilika za učenje i poboljšanje učeničkih slabosti i poteškoća. Ovaj koncept vrednovanja iziskuje od učenika razumijevanje svoje uloge tijekom procesa učenja i vrednovanja. Učitelj/nastavnik i učenik zajedno odlučuju je li i u kojoj je mjeri učenje uspješno, te zajedno prikupljaju i sistematiziraju pokazatelje naučenog.  Učenici trebaju razumjeti koliko su već usvojili i što im je potrebno za postizanje ciljeva kako bi razvili svijest o učenju, bili sposobni za cjeloživotno učenje i postali samostalni. Zbog toga ih treba uključiti u izradu kriterija za vrednovanje i samovrednovanje. Učitelj ili nastavnik treba pružiti učenicima precizne povratne informacije koje su razumljive i primjenjive. Tim se pristupom omogućuje učenicima ispravljanje svojih grešaka i usmjeravanje pažnje učenika na aspekte koje trebaju dodatno razvijati. Brojne su strategije i tehnike samovrednovanja i samoevaluacije:

* vršnjačko vrednovanje - učenici jedni drugima daju povratne informacije o postignućima učenja.
* samovrednovanje - učenici prepoznaju što su uradili dobro i što trebaju uraditi kako bi sljedeći put bili uspješniji.

Europski portfolio za jezike pomoći će učenicima u praćenju svojih postignuća. Sposobnost realistične procjene vlastitog znanja uključujući spoznaju o neučinkovitim navikama u učenju vještine su koje učenici stječu tijekom procesa samovrednovanja i vršnjačkog vrednovanja. Zadatak učitelja/nastavnika je uspostaviti ozračje povjerenja unutar učionice kako bi se postigla učinkovitost vršnjačkog vrednovanja. Jedino ako učenik spozna kriterije uspješnosti sposoban je realno procijeniti svoja postignuća.

**Vrednovanje za učenje** formativne je prirode i sastavni je dio procesa učenja i podučavanja i ne rezultira brojčanom ocjenom nego povratnom informacijom učitelja/nastavnika kojoj je cilj poticanje motivacije i treba učinkovito djelovati na poboljšanje rezultata učenja. Učitelj/nastavnik tijekom nastavnog procesa prati i bilježi napredak učenika, a zatim daje učenicima povratnu informaciju na koji način riješiti nedostatke i poteškoće. Istovremeno  učitelj/nastavnik procjenjuje uspješnost postavljenih ishoda te na osnovu toga prilagođava metode i strategije koje koristi u podučavanju. Povratna informacija mora biti jasna i konkretna, s kojom je učenik upoznat prije ocjenjivanja. Tako učenici znaju što su dobro napravili, gdje su im slabosti i kako ih savladati. Informacije o vrednovanju za učenje  mogu se  prikupljati  na različite načine: portfolio, grupne rasprave, razgovor, domaće zadaće…

**Vrednovanje naučenog** se provodi najčešće nakon obrađene nastavne teme, nastavne cjeline ili na kraju obrazovnog razdoblja i njime se procjenjuje razina postignuća učenika u učenju. Ovaj način vrednovanja rezultira brojčanom ocjenom. Mjerna obilježja vrednovanja su: objektivnost, valjanost, pouzdanost, transparentnost, osjetljivost i obuhvatnost.

Učenici se unaprijed upoznaju s ciljem vrednovanja, s metodama i kriterijima vrednovanja. Ovisno o tome koje odgojno-obrazovne ishode ispituje, učitelj/nastavnik osmišljava metode i kriterije vrednovanja. Prilikom vrednovanja naučenog potrebno je koristiti različite metode vrednovanja. Time se osigurava kvalitetna i vjerodostojna procjena učeničkih postignuća, a istodobno se učenicima pruža prilika da na njima najpogodniji način pokažu usvojenost ishoda. Metode vrednovanja kao i zadatci moraju biti jasni, primjereni dobi i mogućnostima učenika, različite složenosti i obuhvaćati različite kognitivne razine. Kriteriji ocjenjivanja očekivane su razine postignuća učenika u određenome trenutku tijekom odgojno-obrazovnoga procesa koje u pravilu određuje učitelj. Standardi konkretiziraju i diferenciraju učenička postignuća po razinama, a postavljene su na tri razine postignuća:

* osnovna razina
* srednja razina
* napredna razina,

koje služe kao kriterij provjere učeničkih postignuća ("prevođenjem" u test-zadatke), te predstavljaju instrument razvoja nastavne kulture. Kriteriji vrednovanja očekivane su razine postignuća učenika u određenome trenutku tijekom odgojno-obrazovnoga procesa koje u pravilu određuje učitelj. Na temelju kriterija vrednovanja učitelj sastavlja ljestvice za ocjenjivanje i rubrike za konkretnu metodu i situaciju vrednovanja. Pri određivanju kriterija vrednovanja učitelj se koristi razinama usvojenosti odgojno-obrazovnih ishoda koje predstavljaju očekivane razine postignuća učenika na kraju obrazovnog razdoblja. Primjenom Standarda učeničkih postignuća za strani jezik nastavnici se suočavaju sa zadatkom kako najbolje ocijeniti i izvještavati o učenju učenika u pogledu tih standarda. Standardi koji se tiču kriterija, uspoređuju postignuća svakog učenika s jasno navedenim opisima postignuća koji razlikuju razine kvalitete. Nastavnici ocjenjuju uspješnost učenika prema onomu što svaki učenik radi, bez obzira na to koliko dobro ili loše rade njihovi učenici. (Standardi učeničkih postignuća, Sarajevo: 2002.).

Pri ocjenjivanju pismenog uratka se pored određenog broja riječi u obzir uzimaju čimbenici kao što su sposobnost organizacije teksta, jasnost izražavanja, korišteni vokabular, te pravopis i gramatika, a kod usmene komunikacije se pri definiranju ocjene na određenoj jezičnoj razini ZEROJ-a, pored navedenog trajanja monologa ili interakcije, većim dijelom uzima u obzir izgovor, razumijevanje, koherentnost i kohezija teksta kao i gramatička točnost razina primijenjenog vokabulara. Na ovaj se način doprinosi razumijevanju roditelja, učenika i nastavnika što svaka ocjena točno predstavlja u smislu jezičnih vještina.

Tekst prema duljini i trajanju može biti vrlo kratak, kratak, srednje dug i dug. Broj riječi koji određuje dužinu teksta razlikuje se u receptivnim i produktivnim djelatnostima.

Za slušanje i čitanje: vrlo kratak tekst ima do 100 riječi, kratak tekst od 100 do 350 riječi (ovisno o godini učenja), srednje dug tekst od 350 do 500 riječi (ovisno o godini učenja) i dugi tekst ima više od 500 riječi.

Pisanje: vrlo kratak tekst ima do 40 riječi, kratak tekst od 50 do 150 riječi (ovisno o vrsti teksta), srednje dug tekst 100 do 200 riječi (ovisno o vrsti teksta) i dugi tekst ima više od 200 riječi.

Govorenje: monolog o vrlo kratkom tekstu koji bi trajao od ½ do 1 minute i interakcija od 1 do 1,30 minute, monolog o kratkom tekstu od 1 do 2 minute i interakcija od 1,30 do 2,30 minuta, monolog o srednje dugom tekstu od 2,30 do 3,30 minuta i interakcija od 2,30 do 5 minuta i monolog o dugom tekstu od 3,30 do 5 minuta i interakcija od 5 do 8 minuta.

Prema složenosti tekst može biti vrlo jednostavan, jednostavan, srednje složen i složen. Složenost teksta ovisi o kvantitativnim i kvalitativnim pokazateljima složenosti i učenikovu poznavanju teme teksta.

Za svaki element ocjenjivanja potrebno je pri vrednovanju napraviti razradu/objašnjenje za određenu ocjenu (opseg znanja, razumijevanja i vještine) i pri tome voditi računa o dobi učenika i razini njegovog jezičnog umijeća.

Prilikom pismene provjere usvojenog znanja učenika, broj osvojenih bodova pretvara se u brojčane ocjene prema sljedećoj skali: 0-35% nedovoljan (2); 35% - 55% = ocjena dovoljan (2); 56-70% = dobar (3); 71-85% = vrlo dobar (4); 86-100% = odličan (5).

U diktatima se koriste poznate i uvježbane riječi i izrazi, ali u novom kontekstu. Greškom smatramo neispravno napisanu riječ, a više puta ponovljene netočno napisane riječi smatraju se jednom greškom, ukoliko je učenik napravio jednu te istu grešku u datoj riječi.

##### KURIKUL NASTAVNOGA PREDMETA LATINSKI JEZIK

**Koordinator Jezično-komunikacijskog područja:**

dr. sc. Jelena Jurčić, doc.

**Voditelj predmetne Radne skupine:**

dr. sc. Jelena Jurčić, doc.

**Radna skupina za izradu predmetnog kurikula:**

Vanda Herceg

Sandra Ivanković

**Recenzent:**

prof. dr. sc. Luciana Boban, izv. prof.

|  |
| --- |
| **A/ OPIS PREDMETA** |

Svrha učenja i podučavanja predmeta Latinski jezik je razvijanje znanja i stavova kod učenika o jezičnom i kulturnom kodu rimske civilizacije. Specifični doprinos ovoga predmeta je prenošenje znanja o tome kako jezik funkcionira kao sustav što povećava učeničku sposobnost za razumijevanjem indoeuropske skupine jezika, osobito romanskih. Koristeći latinski kao metajezik, učenici će lakše usvajati gramatička znanja vezana za učenje bilo kojeg jezika. Dodir s latinskim tekstovima pospješuje kod učenika sposobnost analize i sinteze, potiče kreativno i kritičko mišljenje, razvija pozitivan stav prema rimskoj kulturi i civilizaciji i želju za istraživanjem njezinih svevremenskih vrijednosti. Pored gramatičkih saznanja, naglasak se stavlja i na kulturološke teme iz rimske kulture i civilizacije i njezine baštine u cilju kulturne osviještenosti i povezanosti.

Uranjajući u svijet rimske kulture nudi im se siguran prostor za raspravljanje o kontroverznim pitanjima etničke pripadnosti, klasa, religija, vrijednosti što potiče učenike da razmišljaju o sebi, ali i o idejama o demokraciji, građanskim i političkim vrijednostima kroz proučavanje tekstova i razmatranje povijesnih ličnosti. Time se stvara preduvjet odgovornog i aktivnog građanina.

Koristeći latinski jezik kao metajezik učenici će pospješiti svoje komuniciranje na materinskom jeziku i drugim stranim jezicima te sustavno i učinkovito upravljati učenjem novih jezika. Čitajući i prevodeći tekstove na latinskom jeziku, učenici vježbaju preciznost, pažnju na detalje i rješavanje problema što su korisne vještine za matematičku i znanstvenu kompetenciju. Analizirajući aspekte iz rimske kulture i latiniteta u Bosni i Hercegovini i Hrvatskoj omogućuje se razvoj kulturne svijesti i ispituju se ideje o demokraciji, građanskim i političkim vrijednostima te se stvaraju preduvjeti za sposobnost učinkovitog i konstruktivnog sudjelovanja u vlastitom društvenom životu. Nove tehnologije dopustit će uvid u mnoge virtualne prikaze naše i rimske prošlosti, uz sigurnu i kritičku upotrebu informacija vezanih za digitalnu humanistiku.

Učeći latinski jezik učenici postaju svjesni kako jezik funkcionira kao sustav povezujući već sa znanjima koje imaju o drugim jezicima. Pored usvajanja gramatičkih kompetencija (fonologije, morfologije, sintakse i leksika) učenici kroz kulturnu leću rimske civilizacije uče o vrijednostima i praksama antičkog svijeta ali i o baštini rimskog svijeta na području Bosne i Hercegovine i Hrvatske u cilju istraživanja kulturnih praksi i povećanja svijesti o vlastitom kulturnom okružju i baštini.

Uzimajući u obzir sve specifičnosti nastavnog predmeta Latinski jezik, međupredmetna tema *Građanski odgoj i obrazovanje* moći će se ostvarivati kroz kulturološke cjeline o građanskim vrijednostima. Međupredmetna tema *IKT* pružit će učenicima pristup dijelovima materijalne kulture i povijesnim znamenitostima koje nikada ne bi mogli iskusiti u realnom svijetu. Ističući kulturne prakse i povijesne ličnosti, uči se cijeniti tradiciju i vrijednosti drugih u cilju izgradnje odgovornog i aktivnog građanina, što predstavlja realizaciju međupredmetne teme *Osobni i socijalni razvoj.*

Podučavanjem latinskog jezika nastoje se razvijati vještine, znanja i stavovi o latinskom jeziku i rimskoj kulturi i baštini u cilju razumijevanja teksta i poruke. Prilikom procesa podučavanja jezičnih zakonitosti preporučuje se da tekst ne bude u funkciji gramatike nego gramatika u funkciji teksta. U procesu odabira kulturoloških i baštinskih jedinica bitno je uzeti učeničke preferencije.

Latinski jezik pripada jezično-komunikacijskom području i uči se kao obvezan predmet u svim općeobrazovnim gimnazijama. Nastavni predmet Latinski jezik se podučava u 1. i 2. razredu općeobrazovnih gimnazija (70 sati godišnje).

|  |
| --- |
| **B/ CILJEVI UČENJA I PODUČAVANJA PREDMETA** |

Prvi cilj je postići kod učenika jezičnu pismenost kroz usvajanje morfoloških i sintaktičkih elemenata. Cilj je osposobiti učenike za prepoznavanje gramatičkih kategorija te njihovo povezivanje u smislene sintaktičke odnose. Definirajući jezične strukture latinskog jezika, učenici koriste latinski kao metajezik za definiranje i povezivanje poznatih, ali i nepoznatih jezičnih konstrukcija u hrvatskome jeziku. Usvajanjem jezičnih zakonitosti učenike se osposobljava za analizu kraćih tekstova i prijevod s latinskog na hrvatski i s hrvatskog na latinski.

Drugi cilj nastavnog predmeta Latinski jezik je postići kod učenika kritičko mišljenje o bitnim segmentima rimske kulture i civilizacije.

Treći cilj je osposobiti učenika za procjenu povezanosti rimske književnosti, civilizacije i kulture i njihovog utjecaja na područje Hrvatske i Bosne i Hercegovine. Čitajući djela latinista i povezujući ih s karakteristikama jezika, kulture i vremena u kojem su nastali potiče se kod učenika socijalna svijest i odgovoran odnos prema sebi i svojoj domovini.

Četvrti cilj je promovirati dijakronijsku komunikaciju. Uočavajući sličnosti i razlike civilizacijskih, književnih i jezičnih sadržaja, cilj je osposobiti učenike da promišljaju o ljudskom djelovanju kroz vrijeme i procjenjuju poruke književnih tekstova i razumijevanje sadržaja unutar i izvan vremena u kojem su pisani.

|  |
| --- |
| **C/ PREDMETNO PODRUČJE KURIKULA** |

Nastava iz predmeta Latinski jezik ostvaruje se kroz tri predmetna područja:

1. Jezične zakonitosti
2. Kultura i civilizacija
3. Baština antičkog Rima

## A/ Jezične zakonitosti

## Predmetno područje Jezične zakonitosti obuhvaća vokabular, gramatiku latinskog jezika, analizu rečenice kao i prijevod jednostavnijih tekstova kao rezultat primjene usvojenih gramatičkih pravila. Unutar ove domene učenik će usvojiti pravila klasičnog i tradicionalnog izgovora, deklinacije imenskih riječi i konjugacije svih glagolskih vremena, komparacije pridjeva i priloga, sintakse padeža, glagolskih konstrukcija i rečenica te postupno prijeći na prijevod tekstova.

## B/ Kultura i civilizacija

Predmetno područje Kultura i civilizacija obuhvaća elemente građanstva antičkog Rima, povijesti i ustroja vladavine (kraljevstva, republike i carstva). Potiče se razumijevanje rimske književnosti, kulture, religije i antičke mitologije. Predmetno područje Kultura i civilizacija podrazumijeva sve aspekte rimske književnosti, kulture i civilizacije koje su postale temelj za razvoj književnosti, jezika, prava, arhitekture, tehnologije i ratnog umijeća u zapadnom svijetu.

## C/ Baština antičkog Rima

Predmetno područje Baština antičkog Rima podrazumijeva materijalne i nematerijalne ostavštine koje smo preuzeli iz toga svijeta. To podrazumijeva: latinizme, latinitete (hrvatski latinitet i latinitet u Bosni i Hercegovini) i materijalne kulturne znamenitosti.

|  |
| --- |
| **D/ ODGOJNO-OBRAZOVNI ISHODI** |

**1. razred gimnazije /70 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Jezične zakonitosti** | |
| **Odgojno-obrazovni ishod učenja** | **Razrada ishoda** |
| **A.I.1.** Učenik primjenjuje elemente fonologije. | * primjenjuje pravila čitanja i pisanja latinskih riječi. * razlikuje klasični i tradicionalni izgovor latinskog jezika. * prepoznaje latinski korijen u suvremenoj riječi. |
| **Poveznice sa ZJNPP** | **SJZ-1.2.1** |
| **Ključni sadržaji** | |
| * klasični i tradicionalni izgovor * latinsko pismo * naglasak. | |
| **Preporuke za ostvarenje ishoda** | |
| Usporediti abecedu hrvatskog i latinskog jezika te naglasiti diftonge u latinskog jeziku i razliku klasičnog i tradicionalnog izgovora i objasniti dužinu diftonga u latinskom jeziku.  Uvijek ispravljati pogrešan naglasak ponavljanjem riječi izgovarajući točan naglasak.  Poticati učenike na uočavanje latinskih korijena u riječi.  Sadržaj ove tematske cjeline može se povezati sa sadržajima nastavnog predmeta Hrvatski jezik (abeceda, korijen) i stranih jezika (korijeni). | |
| **Odgojno-obrazovni ishod učenja** | **Razrada ishoda** |
| **A.I.2.** Učenik tvori morfološke oblike imenskih i glagolskih riječi. | * deklinira imenske riječi uz dostupnu informaciju o nastavcima. * konjugira glagolske oblike uz dostupnu informaciju o nastavcima. * komparira pridjeve i priloge. |
| **Poveznice sa ZJNPP** | **SJZ-4.1.1** |
| **Ključni sadržaji** | |
| * deklinacije imenica 1.-5. * pridjevi 1.- 3. deklinacije, pravilna i nepravilna komparacija * prilozi * sva glagolska vremena u aktivu i pasivu (indikativ, konjunktiv i imperativ) * brojevi * zamjenice. | |
| **Preporuke za ostvarenje ishoda** | |
| Osvijestiti osnovu imenskih riječi i od koje se osnove tvore glagolska vremena te istaknuti dostupnost predloška na kojem su svi nastavci za tvorbu imenica i glagola. Naglasiti koje vrste riječi je bitno učiti napamet.  Od brojeva je bitno naglasiti glavne i redne (te funkcionalnost ostalih vrsta brojeva).  Prilikom objašnjavanja komparacije pridjeva bitno je objasniti i pravilnu i nepravilnu komparaciju, uz pronalaženje primjera  koje su nastale u modernim jezicima iz nepravilne komparacije latinskih pridjeva. | |

|  |  |
| --- | --- |
| **Odgojno-obrazovni ishod učenja** | **Razrada ishoda** |
| **A.I.3.** Učenik prevodi jednostavne rečenice. | * prepoznaje kanonski oblik riječi i funkciju riječi u rečenici. * morfološki analizira rečenicu. * povezuje gramatičke strukture, objašnjava ih i prevodi. * uspoređuje imenske riječi i glagolske oblike hrvatskog i latinskog jezika. |
| **Poveznice sa ZJNPP** | **SJZ-4.2.3** |
| **Ključni sadržaji** | |
| * funkcija riječi u rečenici * metode analize morfoloških oblika riječi u rečenici. | |
| **Preporuke za ostvarenje ishoda** | |
| Bitno je naglasiti pravilan način navođenja imenica (N, G, rod), istaknuti kongruenciju (povezanost S i P) te skrenuti pozornost na razlike u prijevodima glagolskih vremena i padeža imenskih riječi.  Gramatika je u funkciji teksta, a ne obrnuto. | |

|  |  |
| --- | --- |
| **PREDMETNO PODRUČJE: B/ Kultura i civilizacija** | |
| **Odgojno-obrazovni ishod učenja** | **Razrada ishoda** |
| **B.I.1.** Učenik objašnjava karakteristike razdoblja rimske književnosti i analizira prilagođene ulomke iz pojedinih razdoblja. | * opisuje razdoblja i karakteristike tih razdoblja. * opisuje likove, karakteristike te odraze društvenih okolnosti odabranih djela. |
| **Poveznice sa ZJNPP** | **SJZ-4.2.2** |
| **Ključni sadržaji** | |
| * Plaut * Vergilije * Ovidije * Horacije * periodizacija rimske književnosti. | |
| **Preporuke za ostvarenje ishoda** | |
| Koristiti prilagođene tekstove odabranih pisaca.  Sadržaj ove tematske cjeline može se povezati sa sadržajima nastavnih predmeta: Hrvatski jezik (Plaut, Eneida, Ars poetica, Piram i Tizba), Likovna umjetnost (poznata umjetnička djela inspirirana rimskom književnošću) i Engleski jezik (Romeo i Julija). | |
| **Odgojno-obrazovni ishod učenja** | **Razrada ishoda** |
| **B.I.2.** Učenik objašnjava kontekst povijesti starog Rima u odnosu na kulturu i književnost. | * opisuje periode ustroja vlasti (kraljevstvo, republika, carstvo) * navodi ključne osobe i događaje iz svih perioda * raspravlja o građanskim i ljudskim vrlinama i manama. |
| **Poveznice sa ZJNPP** | **SJZ-2.3.2** |
| **Ključni sadržaji** | |
| * legende o osnutku Rima * bitne osobe i događaji iz perioda kraljevstva, republike i carstva. | |
| **Preporuke za ostvarenje ishoda** | |
| Moguća realizacija projektne nastave za različite likove i periode rimske povijesti. Dramatizacija ključnih sadržaja.  Sadržaj ove tematske cjeline može se povezati sa sadržajima nastavnih predmeta: Povijest (osobe i događaji iz povijesti starog Rima), Geografija (granice Italije nekada i danas), Likovna umjetnost te s međupredmetnim temama: Građanski odgoj i obrazovanje (civilno društvo u razvoju demokracije) i Upotreba Informacijske i komunikacijske tehnologije (Komunikacija i suradnja u digitalnom okruženju). | |

|  |  |
| --- | --- |
| **PREDMETNO PODRUČJE: C/ Baština antičkog Rima** | |
| **Odgojno-obrazovni ishod učenja** | **Razrada ishoda** |
| **C.I.1.** Učenik opisuje kulturnu materijalnu baštinu antičkog Rima. | * prepoznaje bitne građevine u Rimu i njihovu namjenu * navodi kulturne znamenitosti antičkog Rima u Hrvatskoj i Bosni i Hercegovini i objašnjava njihovu namjenu. |
| **Poveznice sa ZJNPP** | **SJZ-2.3.2** |
| **Ključni sadržaji** | |
| * Rimski forum, Koloseum, Circus Maximus, Panteon, Pompeje * Rimska bazilika u Cimu, Dioklecijanova palača, pulska Arena, Mogorjelo, Narona, Solin. | |
| **Preporuke za ostvarenje ishoda** | |
| Moguća projektna nastava. Upotrebom digitalnih alata i virtualnih edukativnih izleta, učenicima zorno predočiti navedene građevine. Preporučuje se terenska nastava koja podrazumijeva obilazak navedenih znamenitosti (ako je to moguće).  Sadržaj ove tematske cjeline može se povezati sa sadržajima nastavnih predmeta: Povijest (povijesna strana izgradnje određenih građevina), Vjeronauk (sakralni objekti), Likovna umjetnost (izgradnja određenih građevina), Tjelesna i zdravstvena kultura (Circus Maximus) i s međupredmetnom temom Upotreba Informacijske i komunikacijske tehnologije (provodi istraživanje na zadanu temu upotrebom IKT-a). | |
| **Odgojno-obrazovni ishod učenja** | **Razrada ishoda** |
| **C.I.2.** Učenik interpretira latinske izreke. | * pravilno upotrebljava i prevodi latinske izreke * objašnjava izreke i stavlja ih u kontekst današnjice. |
| **Poveznice sa ZJNPP** | **SJZ-2.3.2** |
| **Ključni sadržaji** | |
| * dicta * sententiae | |
| **Preporuke za ostvarenje ishoda** | |
| Iz zanimljivih povijesnih događaja, anegdota iz antičkog svijeta i djela rimske književnosti izvući odgojno-moralne poruke i staviti ih u kontekst današnjice. Dramskim tehnikama osigurati točnu intonaciju i naglasak pojedinih izreka.  Sadržaj ove tematske cjeline može se povezati sa sadržajima nastavnih predmeta: Hrvatski jezik, Engleski jezik, Njemački jezik i Povijest. | |

|  |
| --- |
| **E/ UČENJE I PODUČAVANJE** |

Učenje nastavnoga predmeta Latinski jezik uključuje razumijevanje gramatike i leksika latinskog jezika, recepciju rimske kulture i civilizacije i baštine koja proizlazi iz ove kulture. Učenje latinskog jezika potiče intelektualnu radoznalost učenika te jača njihove analitičke i refleksivne sposobnosti i pospješuje kritičko i kreativno mišljenje. Učenici razvijaju vještine istraživanja, komunikacije, samoupravljanja i suradnje, a čitanjem, analizom i prevođenjem tekstova razvijaju pažnju na detalje, preciznost i točnost i time pospješuju pamćenje, upornost i logiku. Prilikom obrade kulturoloških tema učenici iznose drevne ideje, iskustva, vrijednosti i stavove, dajući naglasak nijansama značenja, čime se povećava njihova međukulturalna kompetencija. Analizom i preciznim prijevodom tekstova usmjerava se proces učenja na sustavan i discipliniran način. Uspoređujući kulture, civilizacije i baštinu kroz jezik učenici uče kritički promišljati i donositi zaključke što će biti motivirajući element pri samom usvajanju jezika.

Učenik se nalazi u središtu procesa učenja i podučavanja i nužno je birati strategije koje će dopustiti da se učenikove potrebe i potencijal u potpunosti razviju. Prema tome, nastavnik kao facilitator nastave usmjerava i bira metode i pristup samoj nastavi. Spoznavši specifičnosti svakoga učenika, nastavnik će inkorporirati njihove interese u sam sadržaj predmeta i tako stvoriti poticajno okružje za učenje. Nastavnik će poticati učenike na primjenu, analizu i sintezu novostečenih znanja. Npr. nakon predstavljanja nove gramatičke jedinice, pozvati učenike da iznesu svoja zapažanja o novoj jedinici. Usmjeravati njihovu pažnju da sami donose zaključke o jezičnim konstrukcijama i postojanju sličnih u drugim jezicima. Izbjegavati prepričavati gotova znanja. Umjesto toga, nastojati usmjeravati učenike da sami donose zaključke o lingvističkim, kulturološkim i leksičkim fenomenima koji proizlaze iz latinskog jezika.

|  |
| --- |
| **F/ VREDNOVANJE I OCJENJIVANJE** |

Proces podučavanja Latinskog jezika praćen je kontinuiranim formativnim ocjenjivanjem koje usmjerava učenje, a sumativnom ocjenom se vrednuju sljedeći elementi ocjenjivanja koji proizlaze iz odgojno-obrazovnih ciljeva:

1. ***Jezične zakonitosti*** *-* provjeravaju se fonološka, morfološka i sintaktička znanja kroz prijevode tekstova i odgovore na pitanja razumijevanja čitanih tekstova. Nastavnici mogu ispitivati nastavke svih deklinacija i konjugacija samo uz predložak (Memento), a ispituje se proceduralno znanje tvorbe određenih imenskih/glagolskih oblika.
2. ***Kultura i civilizacija*** *-* provjeravaju se činjenična kulturološka znanja koja mogu biti usmjeravana izlaznim karticama. Za procjenu ovoga elementa ocjenjivanja preporučuje se projektna nastava koja može trajati dan, tjedan, mjesec ili cijelo polugodište. Kako bi učenik osmislio projekt, on/ona mora preuzeti vodstvo nad svojim učenjem. On/ona istražuje materiju i stječe vlastito razumijevanje predmeta uz dodatne aktivnosti koje pomažu u samospoznaji. Osiguravanje da projekti predstavljaju iskustvo dubokog učenja zahtijeva određene ključne elemente: predstavljanje projekta, dizajn projekta, upotrebu IKT-a i prezentaciju. Svaki element ima svoje razvojne faze koje trebaju biti praćene i formativno ocijenjene.
3. ***Korelacija kulture, jezika i baštine*** *-* predstavlja skup promišljanja o svim sadržajima koje nalaže kurikul Latinskog jezika.

Razlikujemo tri osnovna pristupa vrednovanju: vrednovanje za učenje, vrednovanje kao učenje i vrednovanje naučenoga. Vrednovanje za učenje će usmjeriti učenike na stjecanje vještina i znanja na kojima još moraju raditi. Ovakvo vrednovanje odvija se tijekom procesa podučavanja i kao takvo je bitan element individualizacije samog procesa. Vrednovanje za učenje se vrši formativno i ne rezultira sumativnom ocjenom. Vrednovanje kao učenje je najbitniji element samovrednovanja i metakognicije. Vrši se tijekom procesa učenja i podučavanja i ne rezultira sumativnom ocjenom nego formativnom procjenom; vrednuje se sam proces usvajanja jezika kod učenika i što oni misle o korištenim strategijama usvajanja latinskog jezika. Vrednovanjem naučenoga će se preispitivati svih ishodi zastupljeni kroz predmetna područja, a koji su izravno povezani i s ciljevima nastave iz koje proizlaze elementi ocjenjivanja.

Tri elementa ocjenjivanja spojena u konačnu ocjenu rezultiraju posljednjim ciljem – dijakronijskom komunikacijom, što je odraz njihove zaključne ocjene. Jezične zakonitosti mogu odnijeti 50 % ukupne ocjene, dok kultura i civilizacija i korelacija kulture, jezika i baštine po 25 %.

##### KURIKUL NASTAVNOGA PREDMETA GLAZBENA UMJETNOST

**Koordinator umjetničkog područja:**

Marko Salavarda, mag.

**Voditelj predmetne Radne skupine:**

Iva Sušac, prof.

**Radna skupina za izradu predmetnog kurikula:**

Mladenka Marinović

Danijela Planinić

Magdalena Marić

Gordana Mišković

Marija Nedić

Ivana Pekas

Marina Bazina

Ivanka Vrhovac

**Recenzenti:**

Dunja Bilinovac, prof..

dr. sc. Lidija Vladić Mandarić, izv. prof.

|  |
| --- |
| **A/ OPIS PREDMETA** |

Učenje i podučavanje glazbe, uz ostale umjetnosti, ključno je za kvalitetan, skladan i cjelovit razvoj svakog učenika. U obrazovnom je sustavu učenje glazbe neizostavan čimbenik u oblikovanju specifično-glazbenih, ali i općih kompetencija učenika. Predmetima Glazbena kultura i Glazbena umjetnost ostvaruju se temeljne odgojno-obrazovne vrijednosti i opći ciljevi odgoja i obrazovanja. Stoga nastava Glazbene kulture/umjetnosti potiče i unaprjeđuje učenikov estetski razvoj, potiče kreativnost učenika, razvija učenikove glazbene sposobnosti i interese, razvija kod učenika svijest o očuvanju povijesno-kulturne baštine i osposobljava ga za življenje u multikulturnom svijetu.

Nastava Glazbene kulture/umjetnosti naglasak stavlja na učenikov susret s glazbom te će, ovisno o osobnim mogućnostima, učenik kao poznavatelj glazbene umjetnosti ili kao publika sudjelovati u glazbenom životu svoje sredine. Zbog toga učenje glazbe ima i višestruku društvenu ulogu. Izlaskom iz okvira škole i integracijom u širu društvenu zajednicu i kulturu, škola i lokalna zajednica povezuju se u promicanju glazbene kulture i umjetnosti, a učenici aktivnim sudjelovanjem u glazbenom životu sredine u kojoj žive pridonijet će očuvanju, širenju, prenošenju i obnavljanju kulturnog nasljeđa.

Primarna vrijednost glazbenog obrazovanja je doprinijeti kvaliteti života svih učenika razvijajući njihove sposobnosti za sudjelovanje u glazbenoj kulturi te uključivanje učenika u učenje i poboljšanje njihovih postignuća. Temeljena u sveobuhvatnom društvenom, emocionalnom i kognitivnom razvoju učenika glazba pospješuje razmišljanje, razvija kreativnost, samodisciplinu, rješavanje problema, donošenje odluka, suradnju i maštu. Glazba omogućuje učenje o sebi, drugim ljudima i čovječanstvu općenito.

Učeći Glazbenu kulturu/umjetnost učenici upoznaju i doživljavaju glazbu različita podrijetla te različitih stilskih razdoblja i vrsta, usvajaju osnovne elemente glazbenog jezika, glazbene pismenosti i sastavnica glazbenog djela. Također, predmet Glazbena kultura/umjetnost omogućava izražavanje ideja, misli i stavova čime se kod učenika razvija kritičko i kreativno mišljenje. Glazba izaziva emocije, ali se s glazbom i izražavaju emocije.

Važan dio procesa učenja i poučavanja glazbe odnosi se na izbornu nastavu kroz koju učenici pohađaju jedan vid skupnog muziciranja - zbor, orkestar ili vokalno-instrumentalni sastav. Također, odvija se i kroz fakultativnu nastavu te izvannastavne i izvanškolske aktivnosti (posjete koncertima) u okviru kojih učenici proširuju stečena znanja, vještine i stavove. Istodobno razvijaju u skladu svojih mogućnosti interese i ostvaruju estetski, socijalni, umjetnički rast i razvoj.

Zbog zastupljenosti glazbe u životu suvremenog čovjeka predmet je povezan sa svim komponentama međupredmetnih tema postavljenih u *Zajedničkoj jezgri definiranoj na ishodima učenja u Bosni i Hercegovini,*tj. Građanskom odgoju, Osobnom i socijalnom razvoju, Poduzetnosti i Upotrebi informacijsko-komunikacijskih tehnologija.

Glazbena kultura/umjetnost pripada umjetničkom području te dijeli temeljne obrazovne vrijednosti, ciljeve i pristupe s Likovnom kulturom/umjetnosti, kao i drugim područjima umjetnosti poput filma, teatra, plesa i književnosti. Poučava se u svim ciklusima i vrstama odgoja i obrazovanja kao obvezan predmet.

Nastava Glazbene kulture/umjetnosti treba biti inkluzivna, ona u kojoj svi učenici sudjeluju u nekoj od aktivnosti u skladu sa svojim mogućnostima i interesima. Učenje usmjereno na učenika stavlja veliki naglasak na učitelja koji osmišljava i provodi aktivnosti prikladne glazbenim mogućnostima učenika. Svojom glazbenom vještinom, inovativnošću, kompetencijom te upotrebom IKT-a učitelj treba osigurati visoku kvalitetu glazbe na nastavi Glazbene kulture/umjetnosti.

Predmet Glazbena kultura uči se i poučava u osnovnoj školi od prvog do devetog razreda, a predmet Glazbena umjetnost u općoj gimnaziji sve četiri godine. Broj nastavnih sati u tjednu je jedan, osim u prvom razredu osnovne škole gdje su dva sata.

|  |
| --- |
| **B/ CILJEVI UČENJA I PODUČAVANJA PREDMETA** |

* Potaknuti interes, osjećaj za estetiku, znatiželju prema glazbi i njenoj primjeni, te ukazati za značaj i ulogu glazbe u svakodnevnom životu.
* Potaknuti razvoj glazbenih sposobnosti, produkcije, reprodukcije, kreativnosti u skladu s individualnim sposobnostima učenika, te time poticati društvenu interakciju, samopouzdanje, izgradnju identiteta, disciplinu, strpljenje, odgovornost.
* Upoznati učenike s velikim izborom glazbene literature i s njom povezanih stilskih razdoblja, žanrova, kulturnom baštinom-nasljeđem glazbe BiH i cijelog svijeta.
* Upoznati učenike sa sastavnicama glazbenog djela koje će primjenjivati pri glazbenoj analizi.

|  |
| --- |
| **C/ PREDMETNO PODRUČJE KURIKULA** |

Domene predmeta Glazbena kultura/umjetnost izrazito su međusobno povezane i nadopunjuju se, što upućuje na veću ili manju prisutnost svih domena u svim ciklusima i na svim razinama učenja predmeta. Podjelom domena na različite aktivnosti omogućuje se isticanje pojedinih odgojno-obrazovnih ishoda tijekom procesa učenja  i podučavanja.

**A/ Slušanje glazbe**

Domena slušanja glazbe zastupljena je ravnopravno na svim odgojno-obrazovnim razinama i zato joj suvremena glazbena pedagogija daje veliko značenje. Slušanje glazbe na satu Glazbene kulture/umjetnosti treba biti aktivno te kao takvo postaje vrsta učenja koja omogućuje učenicima upoznavanje i bolje razumijevanje glazbe. Slušajući glazbu učenik ulazi u svijet zvukova, potiče maštu, kreativnost i razvija osjećaj za estetiku.

Učenik upoznaje i izgrađuje stav o određenom stilu, vrsti glazbe, žanru, različitim kulturama, glazbenim oblicima, glazbenim sastavnicama i skladateljima. Aktivnim slušanjem glazbe potiče se kritičko mišljenje i vrednovanje glazbe kroz razgovor, refleksiju, diskusiju i debatu.

Za ovu domenu važno je odabrati kvalitetne skladbe i dobro osmisliti metodičke postupke kako bi slušanje glazbe učenicima stvorilo ugodu i pobudilo znatiželju, što otvara mogućnost traganja za novim i složenijim glazbenim iskustvima. Za realizaciju ove domene koriste se audio i video zapisi te neposredni susreti s glazbom.

**B/ Stvaralaštvo i reprodukcija**

U ovoj domeni učenici ulaze u svijet glazbe uz vlastiti angažman kroz sviranje, pjevanje, glazbene igre, improvizacije, brojalice i pokret uz glazbu. Na kojim će aktivnostima biti naglasak ovisi o uzrastu, sposobnostima i interesu učenika.

Stvaralaštvo i reprodukcija potiče maštu i kreativnost, razvija glazbene sposobnosti i vještine (pjevanje, sviranje, osnovnu glazbenu pismenost), razvija motoriku, memoriju, jezične sposobnosti i intelektualnu znatiželju.

Ova domena postavlja temelje za realizaciju izvannastavnih aktivnosti poput pjevačkog zbora, orkestra, vokalno-instrumentalnog sastava, plesne skupine, folklornog ansambla, skladanja i individualnog sviranja. Poboljšava društvenu interakciju, jača samopouzdanje, izgrađuje identitet, disciplinu, strpljenje i odgovornost. Zastupljenost ove domene u nastavnom procesu će varirati, ovisno o dobi učenika.

Za realizaciju ove domene potrebno je osigurati glazbala primjerena uzrastu učenika, npr. Orffov instrumentarij, boomwhackers, klavijaturu, računalni glazbeni program, itd.

**C/ Razumijevanje glazbe u kontekstu**

Domena Razumijevanje glazbe u kontekstu potiče razumijevanje i primjenu usvojenog znanja. Usko je povezana i isprepleće se s domenom A i B s ciljem oblikovanja kulturnog, osobnog i socijalnog identiteta učenika te odgoja umjetničke publike.

Ova domena potiče razvijanje glazbene teorije: osnove notnog zapisa, agogika, tonska građa, forma glazbenog djela, te ostale sastavnice glazbenog djela. Učenicima omogućuje raspoznavanje, uočavanje razlika, procjenu vrijednosti, tradicijske, regionalne i globalne kulturne baštine, stilskih razdoblja te različitih vrsta i žanrova glazbe. Potiče istraživanje različitih uloga glazbe, glazbenika i publike u društvu. Nadogradnjom različitih slojeva znanja učenik počinje vrednovati, stvarati kritički stav i analizirati glazbena djela te ih uspoređivati s ostalim umjetnostima i nastavnim predmetima.

Domena Razumijevanje glazbe u kontekstu usko je povezana i prati kognitivni razvoj učenika tako da njena primjena nije podjednako zastupljena u svim razinama nastavnog procesa.

|  |
| --- |
| **D/ ODGOJNO-OBRAZOVNI ISHODI** |

1. **razred gimnazije /35 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Slušanje glazbe** | |
| **Odgojno-obrazovni ishod učenja** | **Razrada ishoda** |
| **A.I.1.** Učenik slušno razlikuje određen broj skladbi. | * slušanjem učenik razlikuje obilježja klasične, tradicijske i zabavne glazbe * objašnjava obilježja užeg i šireg zavičajnog područja, tradicijska glazbala i načine pjevanja * slušno razlikuje duhovnu i svjetovnu glazbu srednjeg vijeka i renesanse * prepoznaje glazbala i izvođačke sastave u klasičnoj glazbi * razlikuje psalmodijsko, antifonalno i responzorijalno pjevanje * razlikuje silabički i melizmatički način uglazbljivanja |
| **Poveznice sa ZJNPP** | [**UMP-4.1.1**](https://kurikulum-zzoo.ba/hr/node/1953)[**UMP-4.1.2**](https://kurikulum-zzoo.ba/hr/node/1954) |
| **Ključni sadržaji** | |
| * skladbe za slušanje iz razdoblja starog vijeka, srednjeg vijeka i renesanse * tradicijska glazba * klasična i zabavna glazba * duhovna i svjetovna glazba srednjeg vijeka i renesanse * glazbala i izvođački sastavi. | |
| **Preporuke za ostvarenje ishoda** | |
| Učenik poznaje najmanje 15 skladbi iz razdoblja starog i srednjeg vijeka te renesanse.  Prilikom slušanja skladbi poželjno je koristiti audio ili videozapis.  Preporučuje se aktivno slušanje što podrazumijeva prepoznavanje stila, skladatelja, razliku vokalne i instrumentalne glazbe, duhovne i svjetovne glazbe.  Slušanje skladbi iz različitih regija (tradicijske skladbe okolnih regija).  Sadržaj ove tematske cjeline može se povezati sa sadržajima nastavnih predmeta: Geografija (geografski prostorni identitet), Hrvatski jezik (jezik i komunikacija, antika, srednji vijek), Povijest (antika, srednji vijek), Latinski jezik (jezik i komunikacija), Biologija (ljudsko tijelo) i Vjeronauk (liturgijsko pjevanje). | |
| **Odgojno-obrazovni ishod učenja** | **Razrada ishoda** |
| **A.I.2.**Učenik analizira sastavnice glazbenog djela. | * razlikuje glazbeni slog (polifoni, homofoni i monofoni); tempo i dinamiku; tonsku građu, razlikuje ritamske figure i obilježja ritma * opisuje polifonu tehniku skladanja * slušno razlikuje različite skupine vokalnih, instrumentalnih i vokalno-instrumentalnih sastava te jednostavnije oblike glazbenog djela. |
| **Poveznice sa ZJNPP** | [**UMP-4.1.1**](https://kurikulum-zzoo.ba/hr/node/1953) [**UMP-4.2.1**](https://kurikulum-zzoo.ba/hr/node/1956) |
| **Ključni sadržaji** | |
| * glazbeni slog * tempo * dinamika * ritam i njegova obilježja * vrste glasova. * harmonija (intervali) * melodija * osnovna obilježja vokalne polifonije * jednostavni oblici glazbenog djela * vokalni, instrumentalni i vokalno-instrumentalni sastavi. | |
| **Preporuke za ostvarenje ishoda** | |
| Za upoznavanje osnovnih sastavnica glazbe kao i prepoznavanje oblika glazbenog djela, potrebno je skladbu poslušati u cijelosti, nekoliko puta.  Preporučuje se otići na koncerte s različitim izvođačima, koji će pomoći učeniku pri prepoznavanju i uočavanju razlika u različitim skupinama vokalnih, instrumentalnih i vokalno-instrumentalnih izvođača.  Sadržaj ove tematske cjeline može se povezati sa sadržajima nastavnih predmeta: Matematika (brojevi, razlomci, dijeljenje), Fizika (akustika), Biologija (ljudsko tijelo), Hrvatski jezik (rad na tekstu), Latinski jezik (rad na tekstu) i Vjeronauk (liturgijsko pjevanje). | |

|  |  |
| --- | --- |
| **PREDMETNO PODRUČJE: B/ Stvaralaštvo i reprodukcija** | |
| **Odgojno-obrazovni ishod učenja** | **Razrada ishoda** |
| **B.I.1.**  Učenik kreira različite glazbene aktivnosti u skladu s vlastitim interesima i sklonostima**.** | * primjenjuje glazbeno znanje stečeno u osnovnoj školi za sudjelovanje u svim školskim glazbenim aktivnostima, priredbama i koncertima * istražuje različite vrste glazbe * u sklopu nastave upoznaje i istražuje tradicijsku glazbu (vokalnu i instrumentalnu), glazbala i nošnje * sudjeluje na glazbenim događajima te opisuje svoj doživljaj * stvara glazbu ovisno o interesu i mogućnostima * izvodi osnovne elemente tjeloglazbe * stvara osobnu *playlistu* glazbe za različite namjene. |
| **Poveznice sa ZJNPP** | [**UMP-6.1.2**](https://kurikulum-zzoo.ba/hr/node/1965)[**UMP-6.2.3**](https://kurikulum-zzoo.ba/hr/node/1969) |
| **Ključni sadržaji** | |
| * tradicijska glazbala i nošnje * improvizacija * glazbeno stvaralaštvo * reprodukcija glazbe. | |
| **Preporuke za ostvarenje ishoda** | |
| Učenicima ponuditi glazbene aktivnosti u kojima će moći razvijati svoje vještine pjevanja i sviranja (školski zbor, orkestar ili različite glazbe priredbe).  Poticati učenike na javnu samostalnu ili skupnu izvedbu u razredu, školi, lokalnoj zajednici.  Učenik može aktivno sudjelovati u glazbi, kao sudionik, ali i kao slušatelj koji će poslije pisanim putem iznositi svoje komentare i dojmove o glazbi.  Preporučuje se posjet probama raznih kulturno-umjetničkih društava radi što boljeg upoznavanja i zbližavanja s tradicijskom glazbom užeg zavičaja.  Sadržaj ove tematske cjeline može se povezati sa sadržajima nastavnih predmeta: Hrvatski jezik (rad na tekstu, dikcija, artikulacija), Tjelesna i zdravstvena kultura (ritam, pokret, motorika, pravilno držanje tijela) te međupredmetnim temama: Građanski odgoj i obrazovanje (odgovornost, sposobnost, učenička angažiranost), Poduzetnost (suradnja, odgovornost, motivacija) i Upotreba informacijske i komunikacijske tehnologije (Stvaralaštvo i inovativnost u digitalnom okruženju). | |

|  |  |
| --- | --- |
| **PREDMETNO PODRUČJE: C/ Razumijevanje glazbe u kontekstu** | |
| **Odgojno-obrazovni ishod učenja** | **Razrada ishoda** |
| **C.I.1.** Učenik opisuje različite vrste glazbe. | * upoznaje i povezuje tradicijsku glazbu svojeg zavičaja s tradicijskom glazbom drugih naroda * razlikuje klasičnu, tradicijsku i zabavnu glazbu * različite vrste glazbe stavlja u kontekst vremena i društvenih zbivanja * opisuje vlastiti susret s glazbom * koristi se temeljnom glazbenom terminologijom. |
| **Poveznice sa ZJNPP** | [**UMP-4.2.3**](https://kurikulum-zzoo.ba/hr/node/1958) |
| **Ključni sadržaji** | |
| * vrste glazbe * tradicijska glazba u domovini i svijetu * antika, srednji vijek i renesansa. | |
| **Preporuke za ostvarenje ishoda** | |
| Na temelju slušanja i izvođenja učenik prepoznaje sličnosti i razlike pojedinih vrsta glazbe kao i različite uloge koje glazba može imati u svakodnevnom životu.  Učenik posjećuje kulturne događaje, opisuje svoje mišljenje o njima, stvara naviku posjećivanja i ponašanja u istim.  Poželjno je posjetiti festival tradicijske glazbe, obići muzeje koji čuvaju elemente iz glazbene tradicije ili obići mjesna kulturno-umjetnička društva, pratiti njihove probe, naučiti tradicijske pjesme ili plesove, ili raditi na zajedničkim projektnim aktivnostima.  Sadržaj ove tematske cjeline može se povezati sa sadržajima nastavnih predmeta: Geografija (geografski prostorni identitet), Hrvatski jezik (jezik i komunikacija, narječje, dijalekt) i Tjelesna i zdravstvena kultura (ritam, metar, ples). | |
| **Odgojno-obrazovni ishod učenja** | **Razrada ishoda** |
| **C.I.2.** Učenik povezuje povijesni razvoj glazbe od njenog nastanka do kraja 16. stoljeća. | * opisuje  glazbena djela antike, srednjeg vijeka i renesanse * stilska razdoblja povezuje s društvenim okruženjem, stupnjem razvijenosti i stilom tadašnjeg života kako bi dobio potpun uvid u umjetnički izraz i značajke pojedinog stila * usvojeno znanje povezuje s drugim predmetima i društvenim prilikama koje su utjecale na razvoj kulture i umjetnosti. |
| **Poveznice sa ZJNPP** | [**UMP-4.1.1**](https://kurikulum-zzoo.ba/hr/node/1953) |
| **Ključni sadržaji** | |
| * uloga glazbe u društvu * stilska razdoblja: stari vijek (grčka i rimska glazba), srednji vijek (crkvena i svjetovna glazba, jednoglasna i višeglasna), renesansa (vokalna polifonija). | |
| **Preporuke za ostvarenje ishoda** | |
| Kronološki poredati stilska razdoblja od nastanka glazbe do kraja renesanse te društveno-političke prilike koje su utjecale na razvoj glazbe (preporučuje se posjetiti muzej ili izložbu s eksponatima iz perioda antike, srednjeg vijeka ili renesanse).  Sadržaj ove tematske cjeline može se povezati sa sadržajima nastavnih predmeta: Hrvatski jezik (antika, srednji vijek), Latinski jezik (jezik i komunikacija) i Vjeronauk (liturgijsko pjevanje). | |

|  |
| --- |
| **E/ UČENJE I POUČAVANJE** |

Učenjem i podučavanjem Glazbene kulture/umjetnosti potiče se i unaprjeđuje učenikova ljubav prema glazbi, estetski razvoj, kreativnost, učenikove glazbene sposobnosti i interesi, svijest o očuvanju povijesno-kulturne baštine i osposobljenost za življenje u multikulturnom svijetu. Jedna od osnovnih značajki učenja i poučavanja Glazbene kulture/umjetnosti je inkluzivnost i otvorenost. Nastava se treba prilagoditi svakom učeniku tj., njegovim mogućnostima, interesima, sposobnostima, a otvorenost nudi slobodu nastavniku koji će sam odabrati metodu, strategiju, tehniku rada i didaktičko metodički pristup koji će primjenjivati. Nastavnik ima slobodu i odabira glazbenih materijala koje će obrađivati u skladu interesima i sposobnostima učenika.

Suvremeni pristup i inovativne metode poučavanja aktivno uključuju učenike u nastavni proces s naglaskom na njihovu kreativnost i stvaralaštvo gdje se odgojno- obrazovni ishodi ostvaruju u skladu sa sposobnostima i interesima učenika. Učenici će aktivnim slušanjem glazbe, pjevanjem, sviranjem, kreativnošću, igrama, projektima, istraživanjem i razgovorom sudjelovati u nastavnom procesu kako bi se usvojila znanja, potaknuo estetski razvoj i kritičko razmišljanje, kreativnost i inovacija te razvile osnovne vještine sviranja i pjevanja. Radi održavanja koncentracije i motiviranosti u razredu sat je poželjno podijeliti na kratke glazbene aktivnosti (pjevanje, sviranje, glazbene igre, slušanje glazbe) kako se ne bi stvorila monotonija i pasivnost.

Potrebno je s posebnom pozornošću pristupiti planiranju nastavnih zadataka za učenike s teškoćama i omogućiti im glazbena iskustva u skladu s njihovim mogućnostima, a za nadarene učenike poželjno je omogućiti proširenje učenja i podučavanja glazbe u vidu:

* izbornih i fakultativnih nastavnih predmeta i/ili modula
* izvanučionične nastave
* izvannastavnih i izvanškolskih aktivnosti
* različitih vrsta projekata

**Učenje glazbe u odgojno obrazovnom procesu doprinosi:**

* *Razvoju: muzikalnosti, vještine sviranja i pjevanja, memorije, govorne i čitalačke vještine, samopouzdanja, upornosti i discipline.*
* *Poticanju: kreativnosti, timskog rada, odgovornosti, preuzimanju rizika,* *svladavanju treme pred javni nastup te osobnog i društvenog razvoja.*
* *Kognitivnom razvoju učenika uključujući apstraktno mišljenje, slušnu i prostornu svijest.*
* *Razvoju kinetičko-motoričkih sposobnost.*

Nastava Glazbene kulture/umjetnosti se odvija u učionici (kabinetu) koja treba biti opremljena suvremenim nastavnim pomagalima i glazbenim instrumentima (*CD-player*, projektor, računar, klavir, Orffov instrumentarij i sl.), a glazba koja se prezentira učenicima treba biti visoko kvalitetna. Fleksibilnost procesa učenja i podučavanja nudi izvannastavne i izvanškolske aktivnosti u okviru kojih učenici proširuju stečena znanja, vještine i stavove te istodobno sustavno razvijaju svoje interese i ostvaruju kvalitetan umjetnički rast i razvoj.  
Metodički postupci zastupljeni u nastavi Glazbene kulture/umjetnosti: demonstracija, slušanje, reprodukcija, analiza, razgovor, ilustracija, čitanje i rad na tekstu.

Suvremene metode u nastavi Glazbene kulture/ umjetnosti stavljaju veliki naglasak i na primjenu IKT-a, te ako je škola opremljena IKT pomagalima bilo bi poželjno primijeniti ista. Tehnologijom u nastavi Glazbene kulture/umjetnosti otvaraju se dodatne mogućnosti razvijanja sposobnosti kod učenika. IKT može pridonijeti i učiniti nastavu pristupačnijom, kreativnijom, bogatijom (prikazivanje različitih video sadržaja mjuzikla, opere, baleta, koncerata, učenje sviranja online instrumenata putem aplikacija, itd.).

**Aktivnosti u nastavi glazbe:**

**Pjevanje** je važan element u nastavi i jedan je od najstarijih i najprirodnijih glazbenih aktivnosti. Aktivno i kontinuirano pjevanje ima za cilj njegovati glas, razvijati interes za glazbu, razvijati glazbeni ukus. Učenje pjesama u nastavi odvija se tehnikom imitacije, odnosno metodom učenja po sluhu. Moguće je lakše pjesme obraditi i po notnom zapisu ili kombinacijom tih dvaju načina. U nižim razredima to su pjesme s manjim melodijskim opsegom i jednostavnim ritamskim obrascima, dok u višim razredima spomenute sastavnice su zahtjevnije. U nastavi glazbe se na repertoaru nalaze umjetničke, tradicijske i zabavne pjesme, a izvode se uz učiteljevu/nastavnikovu adekvatnu pratnju na instrumentu (klavir, gitara, sintesajzer). Sama aktivnost pjevanja treba rezultirati lijepim i izražajnim pjevanjem u kojem učitelj treba obratiti pozornost na intonaciju i ritam, pjevačko disanje i vokalnu tehniku.

**Slušanje glazbe** zauzima središnje mjesto u nastavi Glazbene kulture/umjetnosti. Sam postupak slušanja može se podijeliti s obzirom na cilj, sadržaj i aktivnost. Oblikovati učenikov ukus za kvalitetnu, umjetničku glazbu kao i razvijati estetski odgoj učenika primarni je cilj slušanja. Sadržaj može obuhvaćati umjetničko djelo i slušni primjer, a ovisno o dobi učenika treba paziti na trajanje skladbe. Slušanje je u nastavi uvijek aktivno te mu se pristupa koncentrirano, analitičkim praćenjem sastavnica i uočavanjem istih. Slušanjem glazbe učenike treba upoznati s različitim stilskim razdobljima, stilovima i vrstama kako bi mogli razvijati glazbeni ukus, a s vremenom i kritičko mišljenje.

**Sviranje** na nastavi glazbene kulture/umjetnosti je aktivnost koja se može provoditi kao skupna ili individualna. Sviranjem se potiče razvoj kreativnosti, motorike, koordinacije, koncentracije, strpljenja i ustrajnosti, osjećaja za ritam i ono ima velik utjecaj na stvaranje samopouzdanja, emocionalnog rasta i razvoja ponašanja djeteta. Sviranje omogućava aktivno sudjelovanje učenika u izvođenju jednostavnijih glazbenih djela. Instrumenti koji se koriste prvenstveno su tijelo (ruke i noge) i Orffov instrumentarij, a kod učenika koji uspješno savladaju osnove glazbene pismenosti mogu i drugi instrumenti (najčešće sintesajzer).

**Stvaralaštvo** je važan element u procesu učenja jer potiče kreativnost, improvizaciju, intelektualni, psihološki i socijalni razvoj. Pod stvaralaštvom podrazumijevamo osmišljavanje vlastitih melodija na zadani tekst, kao i stvaranje teksta na melodiju, ilustriranje odslušanih glazbenih djela, osmišljavanje brojalica na naučene ritamske obrasce, razne vrste glazbenih improvizacija. Stvaralaštvo se može izraziti pjevanjem, sviranjem, plesom, pokretom, osmišljavanjem igrokaza, izradom jednostavnih glazbala, izražavanjem osjećaja putem ilustracija ili pisanom riječju i upotrebom IKT-a.

**Glazbene igre** jedan su od najuspješnijih sredstava za razvijanje glazbenih sposobnosti, ali i za razvijanje ličnosti. Najčešće igre u nastavi Glazbene kulture su: glazbene igre s pjevanjem, glazbene igre ritmova i melodija, brojalice, igre slušanja te računalne glazbene igre ( kvizovi, asocijacije i sl.). Pomoću glazbenih igara djeca razvijaju sposobnost zapažanja i izražavanja, pamćenje, govor, motoriku i mišljenje. Glazbene igre koriste se u razrednoj nastavi i u nižim razredima predmetne nastave jer doprinose stvaranju pozitivne atmosfere i uklanjaju monotoniju nastave. Koristeći igre u nastavi glazbe pomažemo učenicima da stječu znanje o glazbi na njima prihvatljiv i zanimljiv način. Novim znanjima učenici obogaćuju svoj rječnik te koriste osnovne glazbene pojmove. Aktivnost plesa posebno je zanimljiva djeci spomenute dobi, te ima izravan utjecaj na estetski razvoj učenika. Područje glazbenih igara zahtijeva temeljitu pripremu učitelja kako bi se ostvarila sama svrha istoga.

|  |
| --- |
| **F/ VREDNOVANJE I OCJENJIVANJE** |

Vrednovanje je proces koji se temelji na prikupljanju i analizi podataka o učeničkim postignućima i ostvarenju odgojno-obrazovnih ishoda. To je veoma složen, zahtjevan, osjetljiv i odgovoran dio posla. Kako se na temelju vrednovanja donose odluke koje su važne za učenika, ono zahtijeva profesionalni integritet i ozbiljan pristup učitelja. Učitelj na osnovu odgojno-obrazovnih ishoda kreira aktivnosti koje trebaju biti osmišljene tako da osiguraju valjano vrednovanje. Vrednovanje se vrši kontinuirano tijekom odgojno-obrazovnog procesa kako bi učenici imali priliku pokazati napredak u učenju i razvoju. Vrednovanje treba rezultirati jasnim, točnim i pravovremenim povratnim informacijama koje bi učenicima pomoglo u daljnjem radu. Vrednovanje treba imati motivacijsku ulogu u cijelom procesu.

**ELEMENTI VREDNOVANJA**

* **Slušanje glazbe**
* **Teorijska znanja**
* **Praktična primjena.**

*Slušanje glazbe*

Prepoznaje i imenuje skladatelja, naziv skladbe, vrstu glazbe, glazbeno stilsko razdoblje.

Prepoznaje sastavnice glazbenog djela: tempo, dinamiku, ritam, glazbeni slog, tonsku  
građu, izvođače.

Prepoznaje tradicijsku glazbu užeg i šireg zavičajnog područja.

Razlikuje duhovnu i svjetovnu glazbu različitih stilskih razdoblja.

Usvaja vrijednosne mjere za procjenu valjanosti glazbe.

*Teorijska znanja*

Odnosi se na: poznavanje notnog pisma, agogičkih oznaka, glazbala, ritamskih figura, sastavnica glazbenog djela, vrsta glazbe, glazbene značajke pojedinih stilskih razdoblja, razvoj glazbene umjetnosti kroz stilska razdoblja i utjecaj društvenih okruženja na razvoj glazbe.

*Praktična primjena*

Kreativno izražavanje doživljaja glazbe pjevanjem, crtežom, koreografijom plesa kao i korištenje glazbenih instrumenata improvizirajući kratke melodije s usvojenim ritmovima.  
Izvođenje glazbe kroz školske priredbe, zbor, ansambl i posjet koncertima.  
Tehnologijske vještine izražene kroz prezentacije.

Elementi vrednovanja određuju se prema godini učenja, odnosno prema odgojno-obrazovnom razdoblju. U svakom odgojno-obrazovnom razdoblju određuju se dva elementa ocjenjivanja, uz mogućnost uvođenja i trećeg elementa. Treći element ocjenjivanja treba biti usklađen s nastavnim sadržajima određenog razreda. U osnovnoj školi u izučavanju predmeta Glazbena kultura dva obvezna elementa su **Slušanje glazbe i Praktična primjena**, dok u Glazbenoj umjetnosti (srednja škola) obvezni elementi su **Slušanje glazbe i Teorijska znanja.**

**Vrednovanje usvojenosti odgojno-obrazovnih ishoda temeljimo na sljedećim pristupima:**

* **vrednovanje za učenje**
* **vrednovanje kao učenje**
* **vrednovanje naučenog.**

**VREDNOVANJE ZA UČENJE**

Vrednovanje za učenje odvija se tijekom učenja i podučavanja. Ovaj oblik vrednovanja ima ulogu prikupljanja informacija o procesu učenja, razmjene iskustava, stečenih znanja i vještina u odnosu na postavljena očekivanja. Primjenom različitih metoda vrednovanja za učenje učenicima se pruža mogućnost da tijekom procesa učenja uvide kako unaprijediti svoje učenje za ostvarenje ciljeva učenja, te da postanu svjesni koliko učinkovito uče i kako trebaju učiti. Također, primjenom različitih metoda vrednovanja za učenje, učenici imaju bolja postignuća jer primaju kontinuirane povratne informacije koliko napreduju i koliko učinkovito uče, razvijaju motivaciju za učenje i samopouzdanje. Učiteljima vrednovanje za učenje pomaže u prikupljanju informacija o početnim znanjima i iskustvima učenika, nedostatcima koje učenici imaju tijekom procesa učenja, o razinama usvojenosti znanja i vještina, stilovima učenja učenika, njihovim uvjerenjima i motivaciji za učenje. U procesu vrednovanja za učenje najčešće se primjenjuju metode kao što su zabilješke, učeničke mape, opažanja učenika tijekom individualnoga rada ili rada u skupinama, rasprave u skupinama i dr. Njihovom primjenom učenik dobiva informacije o tome gdje se nalazi na svom putu prema ostvarenosti ishoda u odnosu na postavljene ciljeve i kako unaprijediti svoje učenje. Vrednovanje za učenje ne rezultira ocjenom, već razmjenom informacija o učenju i rezultatima učenja. Nastavnik daje učenicima kvalitativnu povratnu informaciju o procesu učenja, te koliko su učinkovite njihove strategije učenja i kako bi ih mogli unaprijediti za učinkovito i potpuno ostvarenje ishoda.

**VREDNOVANJE KAO UČENJE**

Vrednovanje kao učenje temelji se na ideji da učenici vrednovanjem uče, što podrazumijeva aktivno uključivanje učenika u proces vrednovanja uz podršku nastavnika kako bi se maksimalno poticao razvoj učenikova samostalnog pristupa učenju. Vrednovanje kao učenje odnosi se na samoanalizu i samovrednovanje uspješnosti postavljanja ciljeva učenja. Pri tome je posebno važno da učenici budu potpuno uključeni u proces donošenja odluka o daljnjim koracima o učenju nakon vrednovanja. Nastavnik pomaže učeniku razumjeti kriterije za samovrednovanje, vodi proces samorefleksije i pomaže pri donošenju odluka kako unaprijediti učenje.

Pored samovrednovanja učenik je aktivno uključen u vrednovanje učenja i postignuća svojih vršnjaka, pomaže im u promatranju i nadgledanju procesa učenja svojom povratnom informacijom, pri čemu bi učenike trebalo poticati na pozitivne aspekte tuđega rada, a onda i na načine za poboljšanje istoga. Uz podršku nastavnika učenici će razvijati sposobnost vrednovanja slušanja glazbenih djela, originalnosti izvedbi te prihvaćanja djela od strane publike.

**VREDNOVANJE NAUČENOG**

Vrednovanje naučenoga jest sumativno vrednovanje kojemu je svrha procjena ostvarenosti ishoda nakon određenoga razdoblja učenja i podučavanja. Njime se sažimaju informacije o tome što učenik zna kako bi se dokumentiralo i izvijestilo o njegovim postignućima i napredovanju. Provodi se periodično, nakon obrađene nastavne cjeline, odnosno obrazovnog razdoblja. U tu se svrhu vrednovanja naučenoga u pravilu koriste ocjene. Vrednovanje naučenoga daje informaciju o postignućima u određenim točkama odgojno-obrazovnoga procesa i govori o ostvarenju ishoda. Izvješćivanje o postignutim rezultatima služi učenicima, roditeljima i nastavnicima u praćenju napredovanja učenika, planiranju učenja i daljnjega odgojno-obrazovnog puta, te za utvrđivanje je li učenik zadovoljio uvjete za prijelaz u viši razred. Unutarnje vrednovanje ostvarenosti ishoda osmišljava, planira i provodi nastavnik koji se vodi svrhom vrednovanja i odgojno-obrazovnim ishodima kurikula. Kako bi se to postiglo, učitelj treba planirati vrednovanje u trenutku dok planira i podučavanje. U izboru metoda vrednovanja učitelj treba voditi računa, ne samo o tome koje su metode primjerene i praktične za ispitivanje ostvarenosti određenih ishoda, već i o tome koliko su primjerene dobi i potrebama učenika.

**S obzirom na svrhu primjenjuje se:**

**Dijagnostičko vrednovanje** koje se provodi kako bi se utvrdila kvaliteta i razina učeničkog predznanja i vještina prije početka podučavanja, bilo neke nastavne cjeline ili same nastavne jedinice. Ovaj oblik vrednovanja je veoma koristan kako bi učenici procijenili je li i u kojoj mjeri razumiju određene pojmove i kako bi nastavnici imali informaciju s kojim znanjima i vještinama učenik raspolaže. Na temelju prikupljenih informacija učitelj prilagođava i planira nastavni proces.

**Formativno vrednovanje** je neprestano praćenje dinamike i kvalitete učeničkog napredovanja tijekom cijele školske godine. Formativnim vrednovanjem učenik prima informacije koje mu omogućuju prepoznavanje slabosti u načinu učenja, a učitelj spoznaje načine pomoću kojih učenik postiže najbolje rezultate, otkriva njegove darovitosti a i slabosti koje treba otkloniti. Na temelju dobivenih informacija učitelj vodi učenika prema željenim postignućima.

**Sumativno vrednovanje** se prikazuje ocjenom koja je odraz učenikova znanja i iskazanih vještina. Učenik ocjenu može dobiti kao procjenu znanja pisanom ili usmenom provjerom, ali i za pisanje eseja, sudjelovanje u kreiranju kulturnog javnog života škole ili svoje lokalne zajednice.

**Metode i pokazatelji kvalitete vrednovanja**

Učitelj je osoba koja osmišljava, planira i provodi vrednovanje učenika, vodeći računa o ciljevima definiranim predmetnim kurikulom. Praćenje i vrednovanje učenika dio je svakog nastavnog sata, a za uspješne rezultate važno je da bude što prirodnije i sa što manje stresa. Metode vrednovanja mogu biti različite, ali ih treba uskladiti s definiranim ishodima i ciljevima predmetnog kurikula, te s dobi i potrebama učenika. Učenici se razlikuju prema svojim glazbenim sposobnostima, pa i metode vrednovanja trebaju biti raznolike, kako bi učitelju pružile dovoljno informacija za kvalitetnu procjenu učeničkih postignuća. Pri vrednovanju učenika može se uzeti u obzir i njihova zainteresiranost za glazbu, angažman i organizaciju različitih glazbenih sadržaja.

**Metode vrednovanja:**

1. *Pisane provjere znanja i vještina* (putem različitih pisanih testova, provjerava se poznavanje činjenica iz povijesti glazbe).
2. *Usmene provjere* (kojima se, izuzev znanja, mogu provjeriti sposobnosti povezivanja različitih informacija.)
3. *Procjena slušnog poznavanja glazbene literature* (provjera poznavanja i uočavanja različitih sastavnica glazbe, kao i poznavanja stilova).
4. *Ocjena izvođačkih sposobnosti i kreativnog razmišljanja* (poticanje učenika na sudjelovanje u glazbenim aktivnostima, kao i na praćenje glazbenog života u njihovoj sredini).
5. *Procjena učeničkih radova* (analiza seminarskih radova, prezentacija, plakata, raznih projektnih aktivnosti).

**Zaključivanje ocjena**

Na kraju svake nastavne godine donosi se zaključna ocjena koja pokazuje ostvarenost odgojno-obrazovnih ciljeva u toj nastavnoj godini. Zaključna ocjena se izriče brojkom i riječju: nedovoljan (1), dovoljan (2), dobar (3), vrlo dobar (4) i odličan (5). Izuzetak su niži razredi osnovne škole gdje se u odgojno-obrazovnom procesu vrednovanje izražava opisnom ocjenom u skladu s Pravilnikom o praćenju, vrednovanju i ocjenjivanju učenika koji definira svaka Županija zasebno.

##### KURIKUL NASTAVNOGA PREDMETA LIKOVNA UMJETNOST

**Koordinator umjetničkog područja:**

Marko Salavarda. mag.

**Voditelj predmetne Radne skupine:**

dr. art. Mladen Ivešić, doc.

**Radna skupina za izradu predmetnog kurikula:**

Marijana Pažin Ivešić

Marija Jurčić

Vesna Rakić

Mario Naletilić

Đurđica Jezerčić

Saša Šantić

Anela Vidačak

**Recenzenti:**

Boris Orenčuk. mag.

Vladimir Filipović, mag.

**A/ OPIS PREDMETA**

Svrha nastave predmeta Likovna kultura i Likovna umjetnost je ovladavanje likovnim jezikom, razvijanje vizualne pismenosti kod učenika, upoznavanje kronološkoga razvoja likovnih umjetnosti i umjetničkih koncepata te razumijevanje istih. Uz sve navedeno, umjetnost potiče inicijativu, maštu, sposobnost kritičkoga mišljenja, osjećaj samostalnosti i kognitivni razvoj. Učenik na nastavi Likovne kulture stječe radne navike, poboljšava koncentraciju, razumijevanja svijeta oko sebe te izražavanja vlastitih ideja. Stvaralačke aktivnosti pridonose jačanju identiteta učenika, njegovom osobnom integritetu i samopoštovanju te razvoju kulturne i ekološke svijesti. Svrha odgoja i obrazovanja u području umjetnosti jeste stvaranje kreativnih pojedinaca koji aktivno sudjeluju u oblikovanju kulture svoje neposredne i šire okoline.

Podučavanje Likovne kulture i Likovne umjetnosti razvija interes za estetiku i pozitivne društvene vrijednosti, ljubav prema vlastitoj i tuđoj kulturnoj baštini te pomaže učeniku shvatiti vizualnu stvarnost unutar društvenoga konteksta. Podučavanje ovoga predmeta pozitivno utječe na emocionalni život učenika, njegovo intuitivno i stvaralačko/kreativno razmišljanje, oblikuje njegov sustav vrijednosti i kritički stav prema svemu što ga okružuje. Upoznavanje različitih umjetničkih formi, tehnika i medija razvija spoznajne sposobnosti i psihomotoričke vještine učenika i pridonosi razumijevanju različitih društvenih i kulturalnih kontekst.

Kroz proces razmišljanja i vrednovanja učenik stvara mnoštvo umjetničkih djela pokazujući sintezu vještina, medija i koncepata. Pritom razvija maštu i sposobnost donošenja različitih rješenja objedinjujući estetski i etički aspekt. Istodobno se njeguje osobnost učenika i potreba za izražavanjem, služeći se tradicionalnim likovnim materijalima i postupcima, ali i suvremenim vizualnim medijima i konceptima. Učenik se najprije upoznaje s osnovnim materijalima, tehnikama, medijima i likovnim elementima, koji se koriste u umjetnosti, primjenjujući brojne metode i tehnike kojima se razvija produktivnost i stvaralaštvo u ostvarivanju ideja. Učenik razvija ideje istražujući prirodu koja ga okružuje, pritom koristeći maštu i osjećaje. Upoznavanjem različitih umjetničkih djela učenik analizira metode, tehnike i sadržaje tih djela te se tako osposobljava za prepoznavanje i primjenu istih u osobnom izričaju.

Podučavanje predmeta Likovna kultura i Likovna umjetnost pridonosi razvoju vizualne pismenosti koja je od ključne važnosti, ako ne i presudan vid komuniciranja u 21. stoljeću. Učenik se osposobljava za kritičko mišljenje i argumentiranu prezentaciju te stječe osjećaj odgovornosti kroz rad u grupama. Od najnižih razreda osnovne škole do srednje škole, učenik stječe znanja o vizualnoj kulturi, različitim područjima vizualnih umjetnosti (crtež, slikarstvo, skulptura, grafika, dizajn, arhitektura, fotografija, film, strip, primijenjene i suvremene umjetničke prakse) i raznovrsnim načinima vizualne komunikacije

U nastavi Likovne kulture i Likovne umjetnosti, učenik usvaja likovni jezik te se istim koristi kako bi bolje razumio vizualnu okolinu, oblikovao vlastiti identitet, razvio kulturnu i ekološku svijest, osposobio se iskazati svoju kreativnost, znao izraziti maštu te u potpunosti doživio sebe i svijet koji ga okružuje. Istraživanjem i usporedbom umjetničkih djela u različitim kontekstima očekuje se napredak u razvoju kritičkog promišljanja učenika. Promišljanjem i kreativnom primjenom likovnoga jezika učenik razvija uvažavanje estetske raznolikosti, postajući kritički informiran stvaratelj i zreli konzument likovne kulture.

U sinergiji s drugim umjetnostima i znanostima te njima pripadajućim područjima, Likovna kultura je povezana sa svim važnim temama koji nadilaze strukturu samog predmeta. Likovna kultura je predmet u kojem do izražaja dolazi interdisciplinarnost; obrađuju se teme koje zalaze u područja drugih predmeta, a opseg realizacije međupredmetnih tema ovisi o uzrastu učenika. Uz prirodnu povezanost s glazbenom kulturom, česta je i korelacija sa sadržajima prirodne i društvene skupine predmeta. Primjerice, princip zlatnoga reza bilo bi nemoguće objasniti bez matematike, a podučavanje o bojama nezamislivo je bez pojašnjenja fizikalnih i kemijskih načela.

Predmet Likovna umjetnost pripada umjetničkom i društveno-humanističkom području odgoja i obrazovanja, a nastavni sadržaji su povezani i međusobno se prožimaju, pritom stvarajući kompaktnu cjelinu koja je s predmetima iz drugih područja povezana neraskidivom zajedničkom kronološkom lentom unutar koje su različiti društveni aspekti međusobno ovisni.

Likovna kultura jača samopouzdanje, potiče sposobnost mišljenja, naglašava važnost timskoga rada i suradnje, pridonosi razvoju zornoga i apstraktnoga načina mišljenja prodirući maštom u znanost i razumom u stvaralaštvo. Likovna kultura pomaže učeniku razviti svjetonazor, vrijednosne stavove i spoznajnu integraciju s drugima i tako omogućuje zajednice različitosti koje predstavljaju temelj društva i pluralizma. Kako bi uspješno usvojili programske sadržaje nastave Likovne kulture / Likovne umjetnosti, potrebno je pomoću digitalnih tehnologija i tradicionalnih metoda osigurati stalni kontakt učenika s vizualnim primjerima čime se razvija pozornost, koncentracija, opažanje, analitičko i kritičko mišljenje.

Program Likovne kulture osnovnoškolskog obrazovanja temelji se na procesu istraživačkog učenja i stvaranja, a struktura programa uvažava i prati razvojne faze učenikova likovnog izražavanja i stvaranja, što od učitelja zahtijeva fleksibilan pristup, poznavanje likovne problematike te likovnog i psihofizičkog razvoja učenika. Programski sadržaji Likovne umjetnosti u prvom, drugom, trećem i četvrtom razredu gimnazije općeg smjera potiču vizualnu znatiželju za stjecanjem novih iskustava likovnog doživljaja i mišljenja putem aktivnosti usmjerenih k analitičkom, kreativnom i kritičkom mišljenju.

**B/ CILJEVI UČENJA I PODUČAVANJA PREDMETA**

1. Stjecanje trajnih i uporabljivih znanja likovnog jezika, razvijanje sposobnosti i odgajanje kreativnog opažaja  i spoznajnih vrijednosti kroz likovno stvaralaštvo različitim izražajnim sredstvima proširujući kompetencije kreativnog mišljenja.
2. Razvijanje kritičkoga mišljenja, stavova i vrijednosti uspostavljanjem aktivnoga odnosa prema okolini i prostorno-vremenskom kontekstu likovnoga stvaralaštva.
3. Poticanje istraživačkog i kreativnog duha kod učenika kako bi upoznali i cijenili kulturnu baštinu, različite umjetničke pravce i globalnu kulturnu raznolikost, te prepoznali važnost likovnog stvaralaštva i različitih kulturnih pojava u suvremenom društvu.
4. Razvijanje interesa i ljubavi prema likovnoj umjetnosti, kako bi aktivno i odgovorno sudjelovali u oblikovanju kulture svoje neposredne i šire okoline

**C/ PREDMETNO PODRUČJE KURIKULA**

Likovna umjetnost i kultura uvelike doprinosi cjelovitom razvoju učenika i mlade osobe njegovanjem i poticanjem triju osnovnih područja ljudske osobnosti i aktivnosti: psiho-motoričkoga (djelatnoga), afektivnoga (osjećajnoga) i kognitivnoga (spoznajnoga) područja. Ova integracija temeljnih odgojno obrazovnih kategorija odražava se i u podjeli domena ili ključnih koncepata koje čine građu predmeta Likovna umjetnost i kultura. Razvijanje senzornih, izražajnih, praktičnih, intelektualnih i psihofizičkih (percepcija, vizualno mišljenje i pamćenje) sposobnosti i vještina sadržajno je obuhvaćeno domenom „Stvaralaštvo i produktivnost“ (A), dok je razvijanje analitičkoga i kritičkoga mišljenja kao nužnog preduvjeta za odgajanje budućega kompetentnog promatrača, u sadržajnome središtu domene „Doživljaj i kritički stav“ (B), a razumijevanje likovne umjetnosti i stvaralaštva kao integralnoga i važnoga dijela života svih ljudskih zajednica i kultura kroz povijest, temelj domene „Umjetnost u kontekstu“ (C). Glavna svrha ove podjele na tri domene je naglašavanje ključnih sadržajnih i odgojno-obrazovnih sastavnica predmeta, ali u odgojno-obrazovnome procesu domene se moraju preplitati i dopunjavati ovisno o potrebama sadržaja pojedinoga ishoda.

**A/ Stvaralaštvo i produktivnost**

Stvaralaštvo i produktivnost podrazumijeva razvijanje senzornih, izražajnih, praktičnih, intelektualnih i psihofizičkih (percepcija, vizualno mišljenje i pamćenje) sposobnosti i vještina. Ova domena posvećena je različitim aspektima i mogućnostima likovnoga izražavanja učenika te istraživanju stvaralačkoga (kreativnoga) procesa i različitih likovnih problema. Domena uključuje istraživanje, razvijanje i izražavanje ideja uporabom različitih likovnih i vizualnih materijala i medija, koristeći problemski pristup radi poticanja kreativnoga mišljenja, inovativnosti i poduzetnosti kod učenika. Tako se doprinosi razumijevanju cjelovitog stvaralačkog (od ideje do realizacije) i istraživačkoga postupka (od pripreme i refleksije do kritičkoga stava) te se stvaraju preduvjeti za razumijevanje umjetnosti, njezinih procesa i složene okoline u kojoj učenici žive.

**B/ Doživljaj i kritički stav**

Doživljaj i kritički stav  podrazumijeva sustavno i metodičko odgajanje opažaja. Poticanje učenika na aktivno promatranje, analizu i raspravljanje o likovnim djelima/stvaralaštvu i srodnim temama vodi ka otvorenosti prema različitim idejama, stavovima i umjetničkim pristupima. Nadalje, emocionalni, asocijativni, intelektualni i stvaralački pristup u poticanju svjesnoga i aktivnoga doživljaja likovnoga/vizualnoga djela i okoline doprinose razvoju percepcije, kreativnosti, komunikacijskih vještina te kritičkomu mišljenju kao trajnim vrijednostima. Istraživanje interaktivnih procesa između publike, autora i djela doprinosi kritičkom razumijevanju i potiče učenike na aktivno sudjelovanje u kulturnim i umjetničkim događajima.

**C/ Umjetnost u kontekstu**

Upoznajući se s likovnim djelima nastalima u širokome vremenskom rasponu, učenici interpretiraju njihova značenja unutar odgovarajućega društvenoga, kulturno-umjetničkog i povijesnoga konteksta povezujući ih s vlastitim stvaralačkim i/ili životnim iskustvom. Pritom se istražuje uloga umjetnosti kao društvenoga komentara te razumijevanjem uloge umjetnika u jačanju svijesti o bitnim društvenim pitanjima. Učenici se potiču da vlastitim stvaralaštvom i istraživačkim radom propituju univerzalna i globalna pitanja, da uvažavaju kulturne raznolikosti radi postizanja razumijevanja i odgovornosti te razvijanja kritičkoga stava prema okolini.

**D/ ODGOJNO-OBRAZOVNI ISHODI**

**1. razred gimnazije /35 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Stvaralaštvo i produktivnost** | |
| **Odgojno-obrazovni ishod učenja** | **Razrada ishoda** |
| **A.I.1.** Učenik stvara djelo s odlikama prapovijesne umjetnosti u odabranom mediju. | * istražuje različite likovne medije, tehnike i alate iz prapovijesti u vlastitom vizualnom izražavanju. |
| **Poveznice sa ZJNPP** | [**UMP-1.2.1**](https://kurikulum-zzoo.ba/hr/node/1926) |
| **Ključni sadržaji** | |
| * prapovijesna umjetnost * špiljsko slikarstvo * negativni otisak * animalni motiv * konglomerat kao odsustvo kompozicije * vrste skulptura, tehnike i materijali * **kiparske tehnike:**modeliranje i klesanje * organičko i geometrijsko oblikovanje, vrste formi: realistične, apstraktne i simbolične * primitivna umjetnost u modernoj umjetnosti. | |
| **Preporuke za ostvarenje ishoda** | |
| Upoznati učenike kako se služiti s nekim od predloženih umjetničkih praksi i/ili koncepcija.  U procesu stvaranja i izražavanja služiti se likovnim jezikom (likovni elementi i sintaksa) polazeći od simboličke i asocijativne vrijednosti: crte, boje, mase i prostora te kompozicijskih načela. Učenike upoznati i s drugim likovnim pojmovima ako nastavnik smatra da mu mogu pomoći u realizaciji ideje.  Učenike poticati da izraze vlastite ideje i uvjerenja likovnim izražavanjem.  Sadržaj ove tematske cjeline može se povezati sa sadržajima nastavnih predmeta: Povijest (prapovijest, kameno i metalno doba), Vjeronauk (animizam i religija). | |
| **Odgojno-obrazovni ishod učenja** | **Razrada ishoda** |
| **A.I.2.** Učenik stvara djelo kao odgovor na temu Pogled na svijet u jednom od predloženih medija. | * istražuje likovne teme i motive iz razdoblja antičke umjetnosti u vlastitom vizualnom izražavanju * stvara djelo u jednom od predloženih medija: plakat, maketa, fotografija, video, portfolio, e-portfolio, prezentacija, izrada mrežne stranice i sl. |
| **Poveznice sa ZJNPP** | [**UMP-1.3.3**](https://kurikulum-zzoo.ba/hr/node/1931)[**UMP-2.1.1**](https://kurikulum-zzoo.ba/hr/node/1932)[**UMP-1.2.3**](https://kurikulum-zzoo.ba/hr/node/1928) |
| **Ključni sadržaji** | |
| * prapovijesna umjetnost * umjetnost Egipta i Mezopotamije * starogrčka umjetnost * starorimska umjetnost * ranokršćanska umjetnost * likovne teme  (akt, portret, autoportret, mrtva priroda, krajolik, veduta, žanr slikarstvo, interijer, animalizam, sakralne teme) * linija, crtež i grafika * valer: oblikovanje svjetlom i sjenom (kjaroskuro) * neposrednost crtačkog rukopisa * crtačke i grafičke tehnike. | |
| **Preporuke za ostvarenje ishoda** | |
| U temi *Pogled na svijet* obrađuju se odabir i prikaz tema karakterističnih za pojedina razdoblja (akt, portret, mrtva priroda, krajolik, veduta, žanr slikarstvo, interijer, prikazi životinja, sakralne teme).  U svrhu ostvarivanja predviđenih ishoda važno je poticati učenike da samostalno odabiru medij i tehnike uz pomoć kojih će se u stvaralačkom procesu izražavati, dok nastavnik treba omogućiti pravovremenu podršku.  Praktični dio ishoda se može ostvariti na školskom satu ili u kombinaciji s domaćim zadatkom. Po mogućnosti poticati digitalne i računalne kompetencije učenika tako da primjenjuju likovni/vizualni jezik pri uporabi različitih medijskih tehnologija i računalnih programa u vlastitome istraživačkom procesu, prezentaciju znanja, aktivnosti, pretraživanja i vrednovanja različitih izvora podataka.  S obzirom na moguća ograničenja dostupne tehnologije, učenici mogu raditi u paru ili grupi te se zajednički služiti dostupnom tehnologijom.  Sadržaj ove tematske cjeline može se povezati s međupredmetnom temom: Upotreba IKT-a (stvaralaštvo i inovativnost u digitalnom okruženju). | |

|  |  |
| --- | --- |
| **PREDMETNO PODRUČJE: B/ Doživljaj i kritički stav** | |
| **Odgojno-obrazovni ishod učenja** | **Razrada ishoda** |
| **B.I.1.** Učenik analizira likovne elemente, načela oblikovanja i stilska obilježja umjetničkih djela od prapovijesti do kasne antike. | * uspoređuje likovne medije, tehnike i alate te formalna obilježja na primjerima umjetničkih djela od prapovijesne do kasnoantičke umjetnosti. * analizira kako likovni elementi pridonose u komuniciranju umjetničkoga djela. |
| **Poveznice sa ZJNPP** | [**UMP-2.2.4**](https://kurikulum-zzoo.ba/hr/node/1938) |
| **Ključni sadržaji** | |
| * prapovijesna umjetnost * staroegipatska i mezopotamska umjetnost * starogrčka umjetnost * starorimska umjetnost * ranokršćanska umjetnost * antička umjetnost u Hrvatskoj i Bosni i Hercegovini * umjetnost starog vijeka izvan Europe. | |
| **Preporuke za ostvarenje ishoda** | |
| Osmišljenim nizom aktivnosti osigurati učenicima neposredan doživljaj umjetničkoga djela u izvornom kontekstu ili u prostoru u kojemu je izloženo te kontinuirano poticati kritički osvrt učenika o učinkovitosti likovnog komuniciranja.  Odabrati prikladne pristupe učenju i poučavanju, kao što su: suradničko učenje, iskustveno učenje, samostalno istraživanje, istraživanje u parovima i/ili grupama, prezentacija, e-učenje, terenska nastava, integrirana nastava, korelacije, projektna nastava i upotreba novomedijskih tehnologija.  Sadržaj ove tematske cjeline može se povezati sa sadržajima nastavnih predmeta: Kemija i Fizika, i s međupredmetnom temom: Upotreba IKT-a (stvaralaštvo i inovativnost u digitalnom okruženju). | |
| **Odgojno-obrazovni ishod učenja** | **Razrada ishoda** |
| **B.I.2.** Učenik povezuje odnos teme, forme i sadržaja umjetničkih djela različitog prostorno-vremenskog konteksta. | * aktivno sudjeluje u metodičkim aktivnostima pri posrednom (u učionici), ili neposrednom kontaktu s umjetničkim djelom * analizira tematske osobitosti djela objašnjavajući ikonografske elemente, simbole, motive i sadržaj umjetničkog djela koji su korišteni u svrhu iskazivanja umjetničke ideje. |
| **Poveznice sa ZJNPP** | [**UMP-2.3.1**](https://kurikulum-zzoo.ba/hr/node/1939)[**UMP-2.3.3**](https://kurikulum-zzoo.ba/hr/node/1941) |
| **Ključni sadržaji** | |
| * gledanje i likovna umjetnost (kako gledamo, što vidimo, kako uočavamo) * likovni jezik: likovna umjetnost, likovni elementi i vrste likovnih umjetnosti * oblik i forma: oblikovanje i apstrahiranje * tema i sadržaj: ikonografija i ikonologija, sadržaj i stil * elementi kompozicije (harmonija, kontrast, ritam, ravnoteža, proporcije, dominacija, pokret, jedinstvo). | |
| **Preporuke za ostvarenje ishoda** | |
| Ishod B.I.2. ostvaruje se u skladu s preporukama za ishod B.I.1.  Preko likovnih odlika određenih umjetničkih razdoblja te značajnih predstavnika i njihovih djela, poticati razvijanje sposobnosti promatranja, uočavanja, zaključivanja, kreativnog (divergentnog) i kritičkog mišljenja.  Potrebno je omogućiti podršku u tumačenju elemenata likovnog jezika, izražajnih sredstava likovnog govora, te otkrivanju dubljeg sadržaja. odabranih umjetničkih djela. Podrška se najprije treba ogledati u verbalnoj interpretaciji zasnovanoj na metodi strukturne analize. Potrebno je kontinuirano poticati raspravljački oblik komunikacije kako bi se razmišljajući došlo do sadržaja, a ne obrnuto.  Učenicima treba dati dovoljno vremena da izraze mišljenje i ravnopravno sudjeluju u raspravi, treba uvažavati sve odgovore, poticati na preispitivanje ponuđenih odgovora i razvijati toleranciju.  Organizacija različitih nastavnih i izvannastavnih aktivnosti, te uključivanje učenika u muzejske i galerijske programe će podržati ostvarivanje ishoda. | |
| **Odgojno-obrazovni ishod učenja** | **Razrada ishoda** |
| **B.I.3.** Učenik klasificira elemente arhitekture i urbanizma, načine/ karakteristike oblikovanja pojedinih elemenata i načela oblikovanja cjeline. | * imenuje materijale, tehnike i konstrukcije arhitekture * prepoznaje odnose arhitekture i urbanizma služeći se odgovarajućom likovnom terminologijom/jezikom * istražuje prostor primjenjujući znanje o arhitektonskim djelima i urbanističkim cjelinama (u neposrednoj okolini). |
| **Poveznice sa ZJNPP** | [**UMP-3.1.1**](https://kurikulum-zzoo.ba/hr/node/1944)[**UMP-2.1.1**](https://kurikulum-zzoo.ba/hr/node/1932)[**UMP-2.2.3**](https://kurikulum-zzoo.ba/hr/node/1937) |
| **Ključni sadržaji** | |
| * prapovijesna umjetnost * umjetnost Egipta i Mezopotamije * starogrčka umjetnost * starorimska umjetnost * prostor i arhitektura * materijali i tehnike gradnje * klasični i moderni materijali * elementi konstrukcije * tipovi građevina (uzdužni, središnji i slobodni tlocrti * odnos mase i prostora (svojstva i odnosi: ritam i simetrije). * podjela arhitekture: stambena, profana, sakralna i fortifikacijska * preklapanje funkcija * pojam urbanizma (elementi i načela ustroja arhitektonskih skupova) i njegova pojava u antici * urbanizam: pravilno i raspršeno oblikovanje grada (ulice i trgovi). | |
| **Preporuke za ostvarenje ishoda** | |
| Ishod B.I.3. ostvaruje se u skladu s preporukama za ishode B.I.1 i B.I.2.  Motivirati i potjecati učenike na kontinuirano upoznavanje i istraživanje svoje likovne okoline u svakodnevnim aktivnostima i vlastitim iskustvom. Ukazivanje na činjenicu da su likovno i vizualno oblikovanje integralni dio životne zbilje, odnosno temeljni element u određivanju vizualnog identiteta zajednice i da je prisutno u svim aspektima života. Primjeri nacionalne baštine mogu se obraditi na samom lokalitetu ili u prostoru muzejskih ustanova, te po mogućnosti učenike uključiti u rad radionica u okviru muzejskih i galerijskih programa.  Sadržaj ove tematske cjeline može se povezati sa sadržajima nastavnih predmeta: Povijesti (Stara Grčka i Stari Rim), Matematika (geometrija) i Vjeronauk. | |
| **Odgojno-obrazovni ishod učenja** | **Razrada ishoda** |
| **B.I.4.** Učenik analizira kako antička umjetnička djela odražavaju ideale ljepote (ideali i stereotipi). | * povezuje ideale i kanone ljepote, stereotipe i njihovu uvjetovanost društveno-povijesnim kontekstom * primjenjuje znanje o teoriji umjetnosti u istraživanju antičkih umjetničkih djela. |
| **Poveznice sa ZJNPP** | [**UMP-2.2.3**](https://kurikulum-zzoo.ba/hr/node/1937)[**UMP-2.2.4**](https://kurikulum-zzoo.ba/hr/node/1938)[**UMP-2.3.1**](https://kurikulum-zzoo.ba/hr/node/1939) |
| **Ključni sadržaji** | |
| * starogrčka umjetnost * starorimska umjetnost * arhaično * omjeri i proporcije * egipatski i grčki kanon * kontrapost * zlatni rez * klasika i idealizam * helenizam * rimski realizam * carski idealizam. | |
| **Preporuke za ostvarenje ishoda** | |
| Ishod B.I.4. ostvaruje se u skladu s preporukama za ishode B.I.1 i B.I.2.  Prolazeći postupno kroz proces promatranja i doživljaja, sagledavanja konteksta, interpretacije i vrednovanja, učenici razvijaju kritički stav i osvještavaju vrijednost vlastitog doprinosa i mišljenja.  Cilj analize likovnog djela je odgajanje opažaja i razvoj kritičkog mišljenja kroz istraživačko proučavanje.  Odabirati primjere kulturno-umjetničkog nasljeđa različitih konteksta kako bi se potaknula želja za razumijevanjem drugih kultura. Razvijanjem pozitivnoga stava prema različitim kulturama, ruše se predrasude i uklanjaju različiti oblici diskriminacije, potiče se empatija, omogućuje izgradnja osobnog sustava vrijednosti i doprinosi socijalnom razvoju učenika te njegovu građanskom odgoju i obrazovanju.  Uspoređujući umjetnička djela različitih razdoblja (komparacijski pristup), učenici raspravljaju o promjenama u pristupu oblikovanja ljudskoga tijela.  Organizacija učenja i poučavanja omogućuje učenicima da upotrijebe svoja iskustva iz svakodnevnoga života, predznanje, znanje iz drugih nastavnih te uče od drugih učenika.  Sadržaj ove tematske cjeline može se povezati sa sadržajima nastavnih predmeta: Povijest (Stara Grčka i Stari Rim), Matematika (proporcije), Biologija (ljudsko tijelo), Vjeronauk i s međupredmetnom temom: Upotreba IKT-a (stvaralaštvo i inovativnost u digitalnom okruženju). | |

|  |  |
| --- | --- |
| **PREDMETNO PODRUČJE: C/ Umjetnost u kontekstu** | |
| **Odgojno-obrazovni ishod učenja** | **Razrada ishoda** |
| **C.I.1.** Učenik smješta analizirano umjetničko djelo u odgovarajuće umjetničko razdoblje. | * odabire i prepoznaje likovne odlike na likovnom primjeru od prapovijesti do kasne antike * prepoznaje važnost i ulogu likovne umjetnosti i umjetnika od prapovijesti do kasne antike. |
| **Poveznice sa ZJNPP** | [**UMP-3.3.1**](https://kurikulum-zzoo.ba/hr/node/1950)[**UMP-2.2.3**](https://kurikulum-zzoo.ba/hr/node/1937)[**UMP-2.2.4**](https://kurikulum-zzoo.ba/hr/node/1938) |
| **Ključni sadržaji** | |
| * prapovijesna umjetnost * umjetnost Egipta i Mezopotamije * starogrčka umjetnost * starorimska umjetnost * ranokršćanska umjetnost * monumentalna arhitektura - zigurat, piramide, egipatski i antički hram * geometričnost figura i reljefa; idealizacija i realizam * monumentalnost i autoritet skulptura * slikarske tehnike i želja za trajnošću * religijske i profane teme * ikonografska perspektiva * geometrijska perspektiva. | |
| **Preporuke za ostvarenje ishoda** | |
| Nastavnik samostalno osmišljava aktivnosti, bira odgovarajuće interaktivne metode učenja i interakcije s umjetničkim djelima, usmjeravajući proces podučavanja na stjecanje novih znanja i vještina koja se nadovezuju s prethodno stečenim.  Sposobnost razumijevanja i koncipiranja slikovnih poruka, odnosno razvijanje likovne pismenosti poticati preko reprezentativnih primjera svjetske i nacionalne kulturno-umjetničke baštine, te različitih primjera umjetničkog izražavanja.  Važno je učenike uputiti i omogućiti pristup bazama podataka koje sadrže kvalitetne informacije i digitalne reprodukcije umjetničkih djela domaće i svjetske kulturne baštine.  Sadržaj ove tematske cjeline može se povezati sa sadržajima nastavnih predmeta: Povijest, Vjeronauk i Književnost, i s međupredmetnom temom: Upotreba IKT-a (stvaralaštvo i inovativnost u digitalnom okruženju). | |
| **Odgojno-obrazovni ishod učenja** | **Razrada ishoda** |
| **C.I.2.** Učenik objašnjava društveno-povijesne okolnosti na formiranje stilskih obilježja na odabranim primjerima likovnih djela. | * tumači utjecaj društvenog konteksta na odabir i odnos motiva, teme i sadržaja umjetničkih djela od prapovijesti do kasne antike. |
| **Poveznice sa ZJNPP** | [**UMP-3.3.1**](https://kurikulum-zzoo.ba/hr/node/1950)[**UMP-3.3.2**](https://kurikulum-zzoo.ba/hr/node/1951) |
| **Ključni sadržaji** | |
| * prapovijesna umjetnost * umjetnost Egipta i Mezopotamije * starogrčka umjetnost * starorimska umjetnost * ranokršćanska umjetnost * likovne teme * likovne forme (realistične, stilizirane, simbolične i apstraktne) * oblikovanje (plošno, linearno, tonsko, kjaroskuro). | |
| **Preporuke za ostvarenje ishoda** | |
| Primjeri nacionalne baštine mogu se obraditi na samom lokalitetu ili u prostoru muzejskih ustanova, te po mogućnosti učenike uključiti u rad radionica u okviru muzejskih i galerijskih programa.  Odabirati primjere kulturno-umjetničkog nasljeđa različitih konteksta kako bi se potaknula želja za razumijevanjem drugih kultura. Razvijanjem pozitivnoga stava prema različitim kulturama, ruše se predrasude i uklanjaju različiti oblici diskriminacije, potiče se empatija, omogućuje izgradnja osobnog sustava vrijednosti i doprinosi socijalnom razvoju učenika te njegovu građanskom odgoju i obrazovanju.  Sadržaj ove tematske cjeline može se povezati sa sadržajima nastavnih predmeta: Povijest (Stari Rim) i Vjeronauk (politeizam), Hrvatski jezik (mitovi i legende) i s međupredmetnom temom: Građanski odgoj i obrazovanje. | |

**E/ UČENJE I PODUČAVANJE**

Podučavanjem Likovne kulture/umjetnosti potiče se razvijanje kreativnosti učenika više nego učenjem bilo kojeg drugog nastavnog predmeta. Stoga i nastava treba biti kreativna, poticajna za samostalni stvaralački rad kojim učenik može izraziti svoja stečena znanja, vještine i kompetencije, ali i osjećaje, mišljenje i stavove. Specifičnost nastave Likovne kulture očituje se u manje strukturiranoj organizaciji nastavnog procesa, u ispreplitanju teoretskog i praktičnog rada te u poticanju kreativnog mišljenja i izražavanja učenika, što dodatno upućuje na potrebu razvijanja otvorenog pristupa u oblikovanju nastavnoga procesa odnosno potrebu primjene vlastite kreativnosti učitelja u njegovu osmišljavanju.

Učenje i podučavanje se temelji na svrhovitosti i dosljednosti sustava koji polazi od logičko-sadržajnih, pedagoških i psiholoških zakonitosti i načela učenja i poučavanja. Načela koja su zastupljena i usmjerena na učenika su: načelo konstrukcije, samoregulacije, kontekstualizacije, fleksibilnosti te socijalne interakcije i inkluzivnosti. Multikulturalnim i interkulturalnim pristupom likovnim/vizualnim sadržajima učenici su potaknuti da osjetilima istražuju svoju okolinu i analitički promišljaju, razvijaju kritičko mišljenje i stavove. Polazište i poveznica za sve odgojno-obrazovne ishode je domena Stvaralaštvo i produkcija kojoj se u svih devet razreda osnovne škole posvećuje najviše vremena. U srednjoj školi težište se prebacuje na odgojno-obrazovne ishode iz domene Doživljaj i kritički stav i Umjetnost u kontekstu, koji vode ka razumijevanju konteksta likovnog djela i uloge likovnog stvaralaštva u društvu. Nastava se treba prilagoditi svakom pojedincu, tj. njegovim mogućnostima, interesima, sposobnostima, a otvorenost nudi slobodu učitelju/nastavniku koji će sam odabrati metodu, strategiju, tehniku rada i didaktičko metodički pristup koji će primjenjivati. Suvremeni pristup i inovativne metode podučavanja aktivno uključuju učenike u nastavni proces s naglaskom na njihovu kreativnost i stvaralaštvo gdje se odgojno-obrazovni ishodi ostvaruju u skladu sa sposobnostima i interesima učenika.

Likovnim izražavanjem, slikanjem, crtanjem, dizajniranjem, oblikovanjem, kreativnošću, projektima, istraživanjem i raspravom učenici će sudjelovati u nastavnom procesu kako bi usvojili potrebna znanja, napredovali u estetskom razvoju, kritičkom razmišljanju, kreativnosti i inovativnosti te stekli osnovne vještine likovnog i vizualnog izražavanja.

Sam proces zainteresiranosti kao i smislenog uključivanja učenika u proces učenja predmeta Likovna kultura ovisi o nekoliko pedagoških pristupa: motivacijskog, psihomotoričkog, kognitivnog, kao i naglašavanja ustrajnosti u samom procesu rada i završetka započetih likovnih radova. Da bi se učenici uključili u kreativni proces, najvažniju ulogu ima motivacija na samom početku nastavnog sata i nove nastavne jedinice. Motivacija može biti kroz razgovor, analizu analiza likovnih djela i reprodukcija, kvalitetnih, raznolikih i kreativnih fotografija kao i analiza odabrane priče, simbola i likovnih elemenata. Učitelj/nastavnik se treba postaviti kao moderator, s jasno definiranim ciljem i dobro odabranim strategijama i metodama poučavanja. Učitelj/nastavnik odabire odgovarajuće i poticajne primjere iz likovne umjetnosti, ukazuje učenicima važnost vizualnog stvaralaštva kroz koji stvaraju svoj identitet, ali i identitet okružja u kojem žive.

Udžbenici su važan, ali ne jedini izvor likovnih sadržaja za učenike. U skladu s planiranim zadatcima preporuka je izvanučionička nastava. Ona je važan dio nastave Likovne kulture i potrebno je planirati i organizirati posjete u skladu s ishodima za svaku godinu podučavanja. Posjete javnim kulturnim institucijama neophodan su dio procesa učenja jer se na izravan način podučava o značaju likovne kulture/umjetnosti za društvo i kulturni identitet. Izložbe učeničkih radova su specifičan oblik učenja i podučavanja kojim se razvija učeničko samopouzdanje, potiče interes za posjećivanje likovnih izložbi u kulturnim institucijama, kao i shvaćanje likovne kulture. Učitelji/nastavnici  postupno uključuju učenike u odabir radova i organizaciju izložbe tako da učenici starijih razreda samostalno organiziraju sve, od koncepta do promocije i kritičkih osvrta pa i novinarskih izvještaja. Školske izložbe su prilika da radove vide svi učenici škole. Učeničke izložbe mogu biti konceptualnog karaktera ili organizirane i kao virtualne prezentacije radova na odgovarajućim društvenim platformama.

Pored učiteljevih/nastavnikovih kompetencija, važnu ulogu u tome ima i pozitivno okružje. Za izvođenje nastave fizičko okružje s kvalitetnim vizualnim poticajima od velike je važnosti jer, zahvaljujući obogaćenom okružju, učenici podižu stupanj svoje uspješnosti. Podučavanje nastavnog predmeta Likovne kulture/umjetnosti se odvija u specijaliziranim učionicama (kabinetima), posebno opremljenima suvremenim nastavnim pomagalima za Likovnu kulturu/umjetnost. Preduvjet za ostvarivanje cjelovite aktivnosti i sadržaja u učenju iz predmeta Likovne kulture/umjetnosti jest učionica oblikovana prema ergonomskim zakonitostima, adekvatno i kontrolirano osvjetljenje (mogućnost zamračenja učionice), stolovi prilagodljive visine i nagiba ploče, umivaonik i pristup tekućoj vodi u samoj učionici, računalo s internetskom vezom i svim softverima pogodnim za likovno oblikovanje, projekcijsko platno za reprodukciju velikog formata, projektor visoke rezolucije s mogućnošću kvalitetne reprodukcije bez izmjene boja i proporcija, po mogućnosti preša za otiskivanje grafičkih radova, fotografski aparat i prostor za čuvanje učeničkih radova (likovnih radova, mapa, istraživačkih radova).  Pored ovako specijalizirane učionice, poželjna okruženja za izvođenje učenja i poučavanja su galerije i muzeji, umjetnička djela u javnom prostoru (skulpture, instalacijske forme i dr.), arhitektonski objekti, arheološki lokaliteti i urbanistički prostor. Svrha učenja i podučavanja u alternativnim prostorima je od velike koristi za učenika jer tako uspostavlja neposredan odnos s umjetničkim djelima, upoznaje se s aktivnostima i radom kulturnih ustanova i udruženja te postaje aktivni  sudionik kulturnoga života zajednice.

Učenici se potiču da različitim aktivnostima sudjeluju u oblikovanju vizualnoga identiteta škole i promociji rada škole (estetsko uređenje škole, izrada scenografije i rekvizita za školske priredbe i različite oblike prezentacija te oblikovanje mrežnih sadržaja koji se odnose na promociju i prezentaciju rada škole i sl.). Planiranjem školskoga kurikula potrebno je osigurati vrijeme te prostorne i materijalne uvjete za provođenje tih dodatnih aktivnosti.

Učenici se raznoliko grupiraju ovisno o vrsti zadataka ili aktivnosti, mjestu izvođenja učenja i podučavanja, istraživanju u učionici i školi i izvan učionice i škole, samostalnim zadatcima itd. Ako je u pitanju timski rad, potrebno je dobro poznavati kompetencije, ali i osobine ličnosti svakog učenika, te prema tome odabrati kome dodijeliti koju ulogu u timu. Ovisno o vrsti projektnog zadatka treba odrediti kada su bolje homogene, a kada heterogene skupine. Grupiranje učenika izvan redovne nastave moguće je i u izbornim i u fakultativnim predmetima, modulima, u izvanučioničkoj nastavi, izvannastavnim i izvanškolskim aktivnostima te u različitim vrstama projekata, koji su dio školskoga kurikula. Time se potiče razvoj individualnih interesa i sposobnosti te se naglašava međuvršnjačko učenje. Učenicima koji imaju izražen interes za umjetničko područje potrebno je osigurati produbljivanje znanja i interesa organiziranjem izbornih aktivnosti i sadržaja.

Suvremene metode u nastavi Likovne kulture/umjetnosti stavljaju naglasak i na primjenu IKT-a. Ako je škola opremljena IKT pomagalima, bilo bi poželjno da se ista i primjenjuju. Tehnologijom u nastavi Likovne kulture/umjetnosti otvaraju se dodatne mogućnosti razvijanja sposobnosti učenika. IKT može pridonijeti i učiniti nastavu pristupačnijom, kreativnijom, bogatijom (prikazivanje različitih video sadržaja, filmova, izložbi, performansa, likovni izložbi, učenje pomoću raznih aplikacija, itd.). Informacijske i komunikacijske tehnologije u nastavu Likovne kulture/umjetnosti unose nove vidike i izražajne mogućnosti i od velike su koristi kao nastavna pomagala, kako učitelju/nastavniku tako i učeniku. IKT alati mogu poslužiti i kao nastavno sredstvo, bilo u vidu modernih aplikacija za likovno stvaralaštvo, bilo kao izvor znanja putem raznih didaktičkih materijala, virtualnih online izložbi i sl. Materijali i izvori koji se koriste u odgojno-obrazovnom procesu trebaju se didaktički prilagoditi tako da budu povezani sa stvarnim situacijama te da su zasnovani na relevantnim informacijama i poticajnim sadržajima. Odabir relevantnih likovnih sadržaja treba osigurati uvid u povijesnu i kulturnu raznolikost svjetske i bosanskohercegovačke kulturne baštine. Značajan izvor informacija su svakako i udžbenici za svaku nastavnu godinu, bilo da su u tiskanom obliku ili digitalnom formatu. Likovne mape sadržajem prilagođene svim elementima kurikula, važan su resurs za uspješnu realizaciju učenja i poučavanja. Razvijanjem pozitivnog odnosa i stava kod učenika prema individualnim razlikama svakoga pojedinca i prihvaćanjem raznolikosti društvenih skupina (inkluzivnost) eliminiraju se predrasude i različiti oblici diskriminacije.

Dakle, uloga učitelja/nastavnika je motivirati učenika na kontinuirano upoznavanje i istraživanje svoje likovne/vizualne okoline s kojom je povezan svakodnevnim aktivnostima i vlastitim iskustvom. Preduvjet za provođenje cjelovite aktivnosti i sadržaja u učenju i poučavanju nastavnog predmeta Likovna kultura/umjetnost jeste specijalizirana učionica za Likovnu kulturu/umjetnost.

**F/VREDNOVANJE I OCJENJIVANJE**

Vrednovanje je dio procesa učenja i podučavanja. Ono pruža povratnu informaciju o razini ostvarenja odgojno–obrazovnih ishoda. Također, vrednovanje daje uvid u razvoj učenikova kreativnog promišljanja, samopouzdanja, kao i shvaćanja likovnih načela, tehnika i alata. Vrednovanje treba rezultirati jasnim, točnim, preciznim i pravovremenim povratnim informacijama koje bi učenicima pomogle u kvalitetnom planiranju procesa učenja s ciljem ostvarenja zadanih ciljeva i ishoda učenja.

Elementi vrednovanja u predmetu Likovna kultura/umjetnost se ne bi trebali zasnivati samo na usvojenosti činjeničnog znanja, oni se odnose i na vještinu primjene, interpretacije, analize, kreativnosti, evaluacije, kritičkog mišljenja, rješavanja likovnih problema. Elementi vrednovanja moraju biti precizni i jasni. Vrednovati se mogu likovni ili vizualni rad, skice, likovne zabilješke, izvedbeni proces, odgovoran pristup radu, motivacija, samostalnost i samoinicijativnost u izražavanju, komunikacija, uvažavanje i vrednovanje tuđega mišljenja, rad u grupi, rasprava i sl.

Elementi vrednovanja u nastavnom predmetu Likovne kulture/umjetnosti su raspoređeni u tri domene:

1. Stvaralaštvo i produktivnost (likovni i vizualni izraz te usvojenost likovnih  načela i sadržaja).

* artikuliranje i razvijanje ideje
* stvaranje originalnih ideja (izbjegavanje šablonskih i stereotipnih rješenja)
* poznavanje i primjena etapa kreativnoga procesa
* refleksija i samorefleksija (promišlja učinjeno i na temelju toga poduzima sljedeće korake)
* produktivnost (likovni i vizualni izraz: realizacija ideje u formi, materijalu i mediju)
* uporaba likovnog jezika, likovnih materijala, tehnika i/ili vizualnih medija
* estetska osjetljivost, sposobnost improvizacije
* interpretacija teme
* uloženi trud, dovršenost radova i proces prepoznavanje bitnih elemenata

problemskog zadatka

1. Doživljaj i kritički stav (način na koji učenik sagledava proces stvaranja i njegov rezultat; sagledavanje umjetničkog djela i njegovog konteksta).

* korištenje primjerenog likovnoga rječnika (terminologije) pri usmenom i

pisanom izražavanju

* korištenje primjerene informacijsko-komunikacijske tehnologije
* analiza i vrednovanje vlastitog likovnog i vizualnog uratka te uradaka drugih

učenika i umjetnika

* stvaranje poveznica između interpretirane teme, učenikova likovnoga ili

vizualnoga izraza, umjetničkih djela i konteksta

* estetska osjetljivost (umjetnička djela, učenički radovi, okolina)
* sposobnosti primjene kritičkog mišljenja, stavova i vrijednosnih sustava kroz multikulturalni i interkulturalni pristup

1. Umjetnost u kontekstu

* usvojenosti znanja vezanog za kontekst likovnog djela i ulogu likovnog stvaralaštva u društvu
* odgovoran odnos prema umjetničkoj baštini naroda Bosne i Hercegovine, Hrvatske i šire okoline

Prva domena Stvaralaštvo i produktivnost je polazište svih odgojno-obrazovnih ishoda i njome su tijekom cijelog osnovnoškolskog obrazovanja isprepletene i ostale dvije domene.

Druga i treća domena Doživljaj i kritički stav te Umjetnost u kontekstu se vrednuju zajedno, a težište procjene učeničkih postignuća se mijenja ovisno o uzrastu učenika. U prvome se ciklusu (prva tri razreda osnovne škole) veća važnost u vrednovanju ovih domena daje se doživljaju. Učenici se izražavaju kroz doživljaj i interpretaciju sadržaja i tema koje su često u korelaciji sa sadržajima iz drugih nastavnih predmeta. U drugome i trećem ciklusu (od 4. do 9. razreda osnovne škole) naglasak je na razvoju kritičkoga mišljenja i povezivanju stvaralačkoga procesa s različitim kontekstima. Također osobito važno je vrednovati razumijevanje tehnologije likovnih medija i osnova vizualnog izražavanja. Očekuje se da učenici primjenjuju etape kreativnog procesa, razvijaju originalne ideje i samostalno promišljaju. U srednjoškolskom obrazovanju se vrednuje primjena stečenih znanja u novim okolnostima, analiza likovnih vrijednosti, opisivanje stilskih razlika na relevantnim primjerima. Naglasak je na domenama Doživljaj i kritički stav te Umjetnost u kontekstu, posebno na analizi djela i estetskom doživljaju. Kreativan rad se koristi i vrednuje u kontekstu istraživanja tematskih cjelina i stilskih osobina, prezentacije izražajnih vrijednosti i koncepta.

Dijagnostičko vrednovanje se provodi kako bi se utvrdila kvaliteta i razina učeničkog predznanja i vještina prije početka poučavanja, bilo neke nastavne cjeline ili same nastavne jedinice. Ovaj oblik vrednovanja je vrlo koristan kako bi učenici procijenili razumiju li određene pojmove i kako bi nastavnici imali informaciju s kojim znanjima i vještinama učenik raspolaže. Na temelju prikupljenih informacija nastavnik planira nastavni proces.

**Vrednovanje za učenje** odvija se tijekom učenja i podučavanja i ima ulogu prikupljanja informacija o procesu učenja, stečenih znanja i vještina u odnosu na postavljena očekivanja. Primjenom različitih metoda vrednovanja za učenje učenicima se pruža mogućnost da tijekom procesa učenja steknu uvid kako unaprijediti svoje učenje da bi ostvarili ciljeve učenja. Učiteljima/nastavnicima vrednovanje za učenje pomaže u prikupljanju informacija o postojećim znanjima učenika, nedostatcima koje učenici imaju tijekom procesa učenja, o razinama usvojenosti znanja i vještina. Vrednovanje za učenje ne rezultira ocjenom, već razmjenom informacija o učenju i rezultatima učenja. Učenici dobivaju povratnu informaciju o procesu učenja i napretku njihove strategije učenja, kako bi učinkovito i potpuno ostvarili ishode.

**Formativno vrednovanje** ima za cilj neprestano praćenje učeničkog napredovanja, pružanje povratne informacije učitelju/nastavniku, učeniku i roditelju o ostvarenim ishodima učenja. Ono ne rezultira ocjenom nego bitnom procjenom koja omogućava učeniku unaprjeđivanje procesa vlastitog učenja, a učitelju/nastavniku proces podučavanja. Važno je kriterij vrednovanja unaprijed definirati i predstaviti učenicima. Učenik tako prima informacije koje mu omogućuju uočavanje slabosti u načinu učenja, a nastavniku spoznaju načina pomoću kojih učenik postiže najbolje rezultate.

**Vrednovanje kao učenje** odnosi se na samoanalizu, samovrednovanje,  kao i vrednovanje rada vršnjaka. Važno je da učenici budu uključeni u proces donošenja odluka o idućim koracima u učenju nakon vrednovanja. Učitelj/nastavnik pomaže učeniku razumjeti kriterije za samovrednovanje te pomaže pri donošenju odluka kako unaprijediti učenje. Pored samovrednovanja učenik je aktivno uključen u vrednovanje učenja i postignuća svojih vršnjaka.

**Sumativno vrednovanje** se provodi na kraju procesa učenja i podučavanja i prikazuje se ocjenom koja je odraz učenikova znanja i iskazanih vještina. Učenik ocjenu može dobiti kao procjenu znanja pisanom, usmenom provjerom ili praktičnim radom. U svakoj navedenoj provjeri moguće je ocijeniti više elemenata vrednovanja, u ovisnosti o ishodu učenja koji se provjerava. Kriterije sumativnog vrednovanja nužno je unaprijed definirati i predstaviti učenicima.

**Vrednovanje naučenoga** daje informaciju o postignućima u određenim točkama odgojno-obrazovnoga procesa i govori o ostvarenosti ishoda. Njime se sažimaju informacije o tome što učenik zna, o učeničkim postignućima i napredovanju. Provodi se kontinuirano tijekom nastavne godine. Za vrednovanja naučenoga u pravilu se koriste ocjene. Iskaz o postignutim rezultatima služi učenicima, roditeljima i nastavnicima u praćenju napredovanja učenika i utvrđivanju je li učenik zadovoljio uvjete za prijelaz u viši razred. Nastavnik mora voditi računa, ne samo o tome jesu li  metode rada praktične za ostvarenosti određenih ishoda, već i o tome koliko su primjerene dobi i potrebama učenika.

U prvih godinu i pol učenja i podučavanja postignuća učenika iz predmeta Likovna kultura na kraju obrazovnog razdoblja, preporuka je ocjenjivati opisno. Opisna ocjena predstavlja informaciju o razini postignuća učenika u odnosu na očekivanja (potrebna podrška, u skladu s očekivanjima, iznimno u odnosu na očekivanja). U nastavku školovanja postignuća učenika se opisuju brojčanom ocjenom (nedovoljan 1, dovoljan 2, dobar 3, vrlo dobar 4, odličan 5).

Učitelj/nastavnik daje procjenu kompetencija (odgovornost, samostalnost, samoinicijativnost, komunikacija i suradnja) služeći se listom procjena i ljestvicom od četiriju stupnjeva: potrebna podrška, zadovoljavajuće, dobro, vrlo dobro. Pravilnik o praćenju, vrednovanju i ocjenjivanju učenika definira svaka županija zasebno.

Zaključna (pr)ocjena iz predmeta Likovna kultura/umjetnost donosi se na kraju svakog obrazovnog razdoblja i na kraju nastavne godine te se mora temeljiti na razini usvojenosti jasno određenih i razrađenih odgojno-obrazovnih ishoda.

##### KURIKUL NASTAVNOGA PREDMETA POVIJEST

**Koordinator Društveno-humanističkog područja:**

dr. sc. Marija Naletilić

**Voditelj predmetne Radne skupine:**

dr. sc. Marija Naletilić

**Radna skupina za izradu predmetnog kurikula**

Damir Galić

Jelena Glavota

Dragan Ćosić

Žaklina Pirkl Ivanković

Franjo Pandžić

**Recenzent:**

Vjera Brković, prof.

|  |
| --- |
| **A/ OPIS PREDMETA** |

Svrha učenja i podučavanja nastavnog predmeta Povijest jest stjecanje znanja o prošlosti koje je potrebno za razumijevanje sadašnjosti, a isto tako potiče na promišljanje o budućnosti. Stečena znanja, usvojene vještine i prihvaćene vrijednosti predstavljaju temelj za razumijevanje i kritičko sagledavanje događaja i procesa koji su utjecali na razvoj ljudskog društva od najstarijih vremena do danas. Za učenika je važno učenje o vlastitoj zajednici i drugim zajednicama zbog razumijevanja procesa koji su utjecali na stvaranje osobnih i kolektivnih identiteta, primjerice lokalnih, nacionalnih, etničkih, kulturnih, socijalnih, klasnih, religijskih i drugih. Učenjem i podučavanjem predmeta kod učenika treba potaknuti interes za rad na povijesnim izvorima, sagledavanje događaja iz različitih perspektiva, donošenje zaključaka i osmišljavanje različitih oblika prezentacija. Na taj način razvija se analitičko, kritičko i kreativno mišljenje koje će im pomoći da aktivno sudjeluju u društvu.

Proučavanjem prošlosti, kroz određene tematske cjeline na konkretnim primjerima, učenici propituju i razvijaju temeljne vrijednosti kao što su život, sloboda, mir, suradnja, tolerancija, jednakost, susretanje i međusobno prožimanje različitih kultura. Kroz različite teme učenici trebaju bolje razumjeti vrijednosti svijeta u kojemu živimo. Navedene vrijednosti trebaju biti u središtu svih tema kroz sva povijesna razdoblja kako bi učenici spoznali način poimanja vrijednosti kroz dugu povijest ljudskog društva i bili osposobljeni usporediti je s vrijednostima u vremenu u kojemu živimo.

Podučavanjem nastavnog predmeta Povijest neposredno se ostvaruju vrijednosti i ciljevi određeni zakonom o osnovnom i srednjoškolskom odgoju i obrazovanju. Stečena znanja iz povijesti koriste se u svakodnevnom životu, na temelju iskustava iz prošlosti možemo predvidjeti događaje u budućnosti i aktivno sudjelovati u lokalnoj i globalnoj zajednici.

Učenje i podučavanje predmeta razvija matematičku pismenost, kompetenciju učiti kako učiti, socijalnu i građansku kompetenciju, kulturnu svijest i kulturno izražavanje i kreativno-produktivnu kompetenciju. Ove kompetencije razvijaju se korištenjem logičkog i prostornog razmišljanja prikazujući karte, grafikone i lentu vremena pri objašnjavanju povijesnog vremena. Učeći povijest učenici razvijaju suodgovornost za vlastito učenje, definiraju vlastite ciljeve, koriste različite metode i strategije učenja. Također učenje povijesti utječe na poštivanje drugih kultura, razumijevanje svoga identiteta i sposobnost empatije.

Učenjem povijesti učenici proširuju znanja o prošlosti, razvijaju analitičke vještine koje su im potrebne za kritičko sagledavanje suvremenog svijeta, povijesnih korijena i aktualnih civilizacijskih tijekova. Nakon stjecanja temeljnih povijesnih znanja o povijesti svoje nacije, regije, Europe i svijeta razvija se povijesno mišljenje koje omogućava učenicima da vrednuju dokaze, provode komparativnu i uzročno-posljedičnu analizu, interpretiraju povijesne podatke, iznose čvrste povijesne argumente i povijesne perspektive te analiziraju suvremene teme što im može pomoći u donošenju odluka u svakodnevnom životu.

Nakon ovladavanja gradiva Povijesti učenik bi trebao biti osposobljen za donošenje odluka, nastavak obrazovanja te odgovorno sudjelovanje u demokratskom društvu brzih društvenih, tehnoloških i ekonomskih promjena kako bi dao svoj doprinos izazovima na lokalnoj, regionalnoj, europskoj i globalnoj razini.

Nastavni predmet Povijest pripada društveno-humanističkom području. Kurikul Povijesti strukturiran je s četiri domene/nastavna područja a to su: Povijesni izvori i proučavanje povijesti, Povijesno vrijeme i kronologija, Kontinuitet i promjena i Uzročno-posljedični odnosi. Nastavlja se na početno učenje povijesti u predmetu Priroda i društvo.

Učenje i podučavanje Povijesti zahtijeva izbor različitih sadržaja te primjenu raznih metoda sukladno uzrastu učenika. Učenje se odvija u interakciji s drugima, potiče se suradničko učenje jer učenici nekada bolje prihvaćaju nove ideje od svojih vršnjaka. Učenik primjenjuje različite načine učenja, primjerice postavlja pitanja, samostalno zaključuje na temelju povijesnih izvora, njihove analize te prezentacije dobivenih rezultata. U središtu učenja je čovjek i temeljne vrijednosti kako bi učenici usvojili pozitivne vrijednosti i bili sposobni ostvariti vlastite potencijale.

Podučavanje prošlosti zahtijeva razumijevanje različitih kultura i civilizacija u svijetu, uključujući i analizu važnih ideja, društvenih i kulturnih vrijednosti, vjerovanja i tradicije. Učenjem povijesti učenici ispituju uvjete u kojima ljudi žive i veze i interakcije ljudi kroz vrijeme i prostor, kao i načine na koje različiti ljudi vide isti događaj iz različitih perspektiva.

Učenje o svjetskim kulturama i civilizacijama zahtijeva uspostavljanje vremenskih okvira, istraživanje različitih periodizacija, istraživanje tema kroz vrijeme i unutar određenih kultura i fokusiranje na ključne prekretnice u svjetskoj povijesti.

Proučavanje glavnog socijalnog, političkog, kulturnog i religijskog razvoja u svjetskoj povijesti uključuje i učenje o važnim ulogama i doprinosima koje su imali određeni pojedinci i skupine.

Nastavni predmet Povijest je obvezan u osnovnoj školi u šestom, sedmom, osmom i devetom razredu; obvezan je predmet u prvom, drugom, trećem i četvrtom razredu gimnazije te je izborni predmet u drugom, trećem i četvrtom razredu.

|  |
| --- |
| **B/ CILJEVI UČENJA I PODUČAVANJA** |

Cilj učenja i podučavanja Povijesti jeste poticanje interesa za izučavanje prošlosti, očuvanje kulturne baštine, razumijevanje različitih kultura i poticanje interesa za sadašnjost kako bi kritički razmišljali o svijetu u kojemu žive. Poznavanje osnovnih povijesnih činjenica potrebno je kako bi kvalitetno raspravljali o određenoj temi i razumjeli vrijeme u kojemu živimo. Potrebno je razvijati povijesno mišljenje učenjem o najvažnijim događajima, pojavama, procesima i važnim obilježjima razdoblja i društva koja proučavaju, što uključuje analitičko, kreativno i kritičko mišljenje o gospodarstvenom, društvenom, kulturnom i političkom razvoju, svakodnevnom životu, idejama, vjerovanjima i nazorima ljudi te vezama među njima.

**Cilj je osposobljavanje učenika za prepoznavanje, povezivanje i vrednovanje različitih vrsta primarnih i sekundarnih povijesnih izvora** kako bi tumačili povijesne događaje i procese. Takva nastava razvija kompetencije i postaje temelj za cjeloživotno učenje.

**Osposobljavaju se za snalaženje u povijesnom vremenu i prostoru, poštujući kronološki slijed.**

Učenik je osposobljen objasniti karakteristike pojedinih povijesnih razdoblja i odrediti njihovo trajanje u povijesnom vremenu. Određuje vremenski slijed povijesnih događaja i procesa, mjeri i računa kalendarsko vrijeme, rekonstruira tijek povijesnih događaja i njegovo trajanje.

**Prate kontinuitet razvoja društva i utjecaj na promjene u društvu kroz različita povijesna razdoblja.** Stječu različita povijesna znanja o nacionalnoj i općoj kulturi i shvaćaju civilizacijske tekovine i vrijednosti kao što su život, sloboda, mir, jednakost, suživot, suradnja, tolerancija i ravnopravnost.

**Osposobljavaju se za vrednovanje dokaza, koriste komparativnu i uzročno-posljedičnu analizu** na različite načine prikazujući i interpretirajući prošlost uz korištenje različitih metodički oblikovanih nastavnih materijala. Na taj način dolazi do lakšeg razumijevanja sadašnjosti koja je stvarna posljedica povijesnog razvoja društva.

|  |
| --- |
| **C/ PREDMETNO PODRUČJE KURIKULA** |

**A/ Povijesni izvori i proučavanje povijesti**

Upotreba primarnih i sekundarnih izvora nužna je za istraživanje prošlosti. Kada nastavnik metodički pripremi izvore (uz svaki izvor treba napisati naslov, autora, godinu nastanka i postaviti pitanje za analizu) I tek onda se oni trebaju analizirati i vrednovati te razumjeti kontekst u kojemu su nastali (vrijeme, mjesto, okolnosti i namjere autora). Vještine se razvijaju i provođenjem vlastitih malih istraživanja o određenim temama. U prikupljanju podataka i prezentaciji rezultata potrebno je koristiti djela povjesničara, povremeno kada je to primjereno igrane i dokumentarne filmove, stripove, karikature, pjesme, književna djela, muzejske postavke i informacijsko-komunikacijske tehnologije. Rezultate istraživanja učenici mogu interpretirati na različite načine (izlaganja, eseji, prezentacije, izložbe, video uradak).

**B/ Povijesno vrijeme i kronologija**

Ovom domenom razvija se osjećaj za tijek, slijed i trajanje povijesnog događaja/procesa. Omogućava usporedbu obilježja različitih povijesnih razdoblja te njihov utjecaj na kasnije događaje/procese. Kronologija je važna za istraživanje odnosa među događajima, učenici usvajaju opći kronološki okvir (povijesna razdoblja) te različite načine računanje vremena. Učenici opisuju tijek vremena, smještaju događaje, osobe i pojave u odgovarajuća povijesna razdoblja. Objašnjavaju kako su se mijenjale perspektive ovisno o vremenu i prostoru. Domena Povijesno vrijeme i kronologija važna je za razumijevanje domene Kontinuitet i promjena te domene Uzročno-posljedični odnosi.

**C/ Kontinuitet i promjena**

Društva su se kroz povijest mijenjala, a povjesničari prate promjene ali i kontinuitet, tj. ono što je ostalo isto ili slično u vrijeme velikih promjena (institucije, tradicije, politički sustavi, vrijednosti, način života...). Učenici objašnjavaju postupne promjene te iznenadne i brze promjene u društvu koje nastaju nakon ustanaka, revolucija, ratova i gospodarskih kriza (društvene, gospodarske, kulturne, religijske, političke te svakodnevni život). Prate i tumače određene oblike društva u različitim kontekstima i povijesnim razdobljima i objašnjavaju složenost promjena i njihov utjecaj u društvu. Razumiju da se neki aspekti života mogu mijenjati, a drugi ostaju isti te da svaka promjena ne dovodi do napretka.

**D/ Uzročno-posljedični odnosi**

Domenom Uzročno-posljedični odnosi objašnjavaju se višestruki uzroci pojedinih povijesnih događaja, procesa i pojava kao i njihove posljedice. Učenici razlikuju povod od uzroka povijesnih događaja, procesa i pojava. Tumače složenost povijesnih uzroka i posljedica kao i ograničenje da se ponekad  utvrdi uzrok i posljedica, što dovodi do razumijevanja zašto ljudi o tome imaju različita gledišta. Kritičko mišljenje razvija se razumijevanjem ove domene.

|  |
| --- |
| **D/ ODGOJNO-OBRAZOVNI ISHODI UČENJA** |

**1. razred gimnazije /70 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Povijesni izvori i proučavanje povijesti** | |
| **Odgojno-obrazovani ishod učenja** | **Razrada ishoda** |
| **A.I.1** Učenik odabire primarne i sekundarne izvore za proučavanje određenih tema. | * razlikuje primarne i sekundarne izvore * odabire izvore koji će mu poslužiti za istraživanje određene teme, pisanje rada ili za zadatak u skupini. |
| **Poveznice sa ZJNPP** | [**POV-1.0.3**](https://kurikulum-zzoo.ba/hr/node/1828) |
| **Ključni sadržaji** | |
| * povijest kao znanost. | |
| **Preporuke za ostvarenje ishoda** | |
| Nakon analize izvora odabrati primarne i sekundarne izvore u cilju proučavanja određene teme.  Učenici će na ovaj način steći uvid u rad arheologa i povjesničara tijekom njihovih istraživanja i proučavanja povijesti.  Povezivanje unutar predmeta: povezati s ishodom A.4  Sadržaj ove tematske cjeline može se povezati s međupredmetnom temom: Poduzetnost (timski rad). | |

|  |  |
| --- | --- |
| **Odgojno-obrazovani ishod učenja** | **Razrada ishoda** |
| **A.I.2**  Učenik stavlja u vezu povijesni izvor s određenom temom. | * analizira povijesne izvore * odabire podatke iz povijesnih izvora koji su relevantni za određenu temu. |
| **Poveznice sa ZJNPP** | [**POV-1.0.2**](https://kurikulum-zzoo.ba/hr/node/1827) |
| **Ključni sadržaji** | |
| * društveni odnosi, vjerovanja, umjetnost, nalazišta i izumi u prapovijesti * prapovijest na prostoru Hrvatske i BiH. | |
| **Preporuke za ostvarenje ishoda** | |
| Koristi tablicu za podjelu prapovijesti s određenim obilježjima svakoga razdoblja.  Provodi istraživanja na temelju kojih bira povijesne izvore koji su relevantni za određenu temu.  Sadržaj ove tematske cjeline može se povezati sa sadržajima nastavnih predmeta: Hrvatski jezik (Ilijada, Odiseja), Likovna umjetnost (slikovni izvori, kultura megalita, špiljsko slikarstvo) i s međupredmetnom temom Upotreba informacijske i komunikacijske tehnologije (istraživački proces). | |
| **Odgojno-obrazovani ishod učenja** | **Razrada ishoda** |
| **A.I.3**  Učenik objašnjava kako arheolozi i povjesničari izvode zaključke na temelju arheoloških ostataka iz prošlosti i usmene predaje. | * objašnjava kako na temelju različite vrste povijesnih izvora arheolozi i povjesničari stvaraju cjelovitu sliku o određenom razdoblju prapovijesti i starog vijeka * na temelju svoga istraživanja učenik objašnjava poveznicu arheoloških pronalazaka i rada povjesničara. |
| **Poveznice sa ZJNPP** | [**POV-1.0.2**](https://kurikulum-zzoo.ba/hr/node/1827) |
| **Ključni sadržaji** | |
| * Egipat * Mezopotamija, Židovi i Feničani, Perzija, Indija, Kina (izumi, znanost, tehnologija, razvoj pisma, religija-hinduizam i budizam). | |
| **Preporuke za ostvarenje ishoda** | |
| Izrađuju različite lente vremena.  Učenici donose različite predmete, pisane izvore i novac i objašnjavaju kako se njima služe arheolozi i povjesničari kako bi objasnili prošlost.  Sadržaj ove tematske cjeline može se povezati sa sadržajem nastavnog predmeta Vjeronauk (politeizam i monoteizam). | |
| **Odgojno-obrazovani ishod učenja** | **Razrada ishoda** |
| **A.I.4** Učenik samostalno pronalazi povijesne izvore na zadanu temu. | * učenik samostalno pronalazi određene povijesne izvore za svoja istraživanja, u cilju pisanja rada, učenja ili grupnog zadatka u nastavi povijesti koristeći IKT. |
| **Poveznice sa ZJNPP** | [**POV-1.0.1**](https://kurikulum-zzoo.ba/hr/node/1826) |
| **Ključni sadržaji** | |
| * političko uređenje grčkih polisa: Atena i Sparta * ratovi starih Grka. | |
| **Preporuke za ostvarenje ishoda** | |
| Nakon analize izvora u tablicama usporediti političko uređenje Atene i Sparte.  Izrađuju lentu vremena o ratovima starih Grka.  Sadržaj ove tematske cjeline može se povezati sa sadržajima nastavnih predmeta: Tjelesna i zdravstvena kultura (olimpijske igre), Etika (demokracija, modeli demokracije) i s međupredmetnom temom Poduzetnost (individualni rad, timski rad). | |
| **Odgojno-obrazovani ishod učenja** | **Razrada ishoda** |
| **A.I.5** Učenik prepoznaje kulturno-povijesne spomenike i najvažnije pronalaske iz starog vijeka. | * objašnjava obilježja starog vijeka * prepoznaje kulturno-povijesne spomenike i arheološke pronalaske iz starog vijeka koji obilježavaju navedeno razdoblje. |
| **Poveznice sa ZNJPP** | [**POV-1.0.3**](https://kurikulum-zzoo.ba/hr/node/1828) |
| **Ključni sadržaji** | |
| * Stara Grčka-Kreta, Mikena, Troja, grčka kolonizacija * Iliri na tlu Hrvatske i BiH. | |
| **Preporuke za ostvarenje ishoda** | |
| Učenik prezentira kulturno-povijesne spomenike iz Stare Grčke.  Objašnjava njihovu važnost, svrhu i ulogu u društvu.  Na karti ucrtava pravce grčke kolonizacije.  Na temelju izvora istražuju Ilire na tlu Hrvatske i BiH, piše esej.  Sadržaj ove tematske cjeline može se povezati sa sadržajem nastavnog predmeta: Likovna umjetnost (analiza likovnog djela). | |

|  |  |
| --- | --- |
| **PREDMETNO PODRUČJE: B/ Povijesno vrijeme i kronologija** | |
| **Odgojno-obrazovani ishod učenja** | **Razrada ishoda** |
| **B.I.1** Učenik izrađuje lentu vremena unoseći zadane podatke (godine, razdoblja, pojmove, procese i sl.). | * samostalno izrađuje različite lente vremena koristeći se određenim podatcima koje je prikupio tijekom istraživanja uz pomoć IKT-a. |
| **Poveznice sa ZJNPP** | [**POV-2.0.1**](https://kurikulum-zzoo.ba/hr/node/1829) |
| **Ključni sadržaji** | |
| * nastanak makedonske države * Filip II. | |
| **Preporuke za ostvarenje ishoda** | |
| Kronološki unosi podatke na lenti vremena.  Sadržaj ove tematske cjeline može se povezati s međupredmetnim temama: Poduzetnost (individualni rad), Upotreba informacijske i komunikacijske tehnologije (grafički prikaz). | |
| **Odgojno-obrazovani ishod učenja** | **Razrada ishoda** |
| **B.I.2** Učenik objašnjava obilježja prapovijesti i starog vijeka (društvene, gospodarske, kulturne, religijske i političke prilike). | * razlikuje  pronalaske iz prapovijesti i starog  vijeka, te ih stavlja u određeno razdoblje * objašnjava društvo, gospodarstvo, kulturu i religiju u prapovijesti * objašnjava društvo, gospodarstvo, kulturu, religiju i političke prilike u starom vijeku. |
| **Poveznice sa ZJNPP** | [**POV-2.0.3**](https://kurikulum-zzoo.ba/hr/node/1831) |
| **Ključni sadržaji** | |
| * Aleksandar Veliki * Helenizam. | |
| **Preporuke za ostvarenje ishoda** | |
| Kroz raspravu kronološki se opisuju događaji i osobe.  Sadržaj ove tematske cjeline može se povezati sa sadržajem nastavnih predmeta: Likovna umjetnost (helenistička umjetnost),  Hrvatski jezik (knjižnica u Aleksandriji). | |
| **Odgojno-obrazovani ishod učenja** | **Razrada ishoda** |
| **B.I.3** Učenik kronološki određuje važnost događaja u starom vijeku koristeći se povijesnim izvorima i kartama. | * izdvaja važne događaje iz starog vijeka i reda ih kronološki na lenti vremena koristeći se povijesnim izvorima i kartama uz pomoć IKT-a. |
| **Poveznice sa ZJNPP** | [**POV-2.0.2**](https://kurikulum-zzoo.ba/hr/node/1830) |
| **Ključni sadržaji** | |
| * nastanak Rima * Rimska Republika * doba Rimskog carstva * Rimske provincije. | |
| **Preporuke za ostvarenje ishoda** | |
| Izrađuje lentu vremena s prikazom nastanka Rima, Republike i Carstva.  Na karti označava Rimske provincije.  Sadržaj ove tematske cjeline može se povezati sa sadržajima nastavnih predmeta: Latinski jezik (nastanak Rima, rimske provincije), Geografija (širenje Rimske Republike i Carstva) i međupredmetnom temom: Upotreba informacijske i komunikacijske tehnologije (grafički prikaz). | |

|  |  |
| --- | --- |
| **PREDMETNO PODRUČJE: C/ Kontinuitet i promjena** | |
| **Odgojno-obrazovani ishod učenja** | **Razrada ishoda** |
| **C.I.1** Učenik određuje oblike društva koji su se promijenili i one koji su ostali isti kroz vrijeme. | * objašnjava oblike društva u prapovijesti i starom vijeku * prepoznaje što se promijenilo, a što je ostalo isto u ova dva navedena razdoblja ljudske prošlosti. |
| **Poveznice sa ZJNPP** | [**POV-3.0.1**](https://kurikulum-zzoo.ba/hr/node/1833) |
| **Ključni sadržaji** | |
| * podjela Carstva * pad Zapadnog Rimskog Carstva. | |
| **Preporuke za ostvarenje ishoda** | |
| Analizira povijesne izvore kako bi odredio oblike društva tijekom razdoblja starog vijeka, promjene koje su se dogodile, te kontinuitete koji su ostali do danas.  Izrađuje usporednu tablicu s navedenim kontinuitetom i promjenama.  Sadržaj ove tematske cjeline može se povezati sa sadržajem nastavnog predmeta: Informatika (izrada tablica). | |
| **Odgojno-obrazovani ishod učenja** | **Razrada ishoda** |
| **C.I.2** Učenik analizira kontinuitete i promjene društva u starom vijeku. | * analizira složenost kontinuiteta i društvenih promjena  iz razdoblja prapovijesti i starog vijeka * uspoređuje društvene odnose iz prapovijesti i starog vijeka s društvom današnjice. |
| **Poveznice sa ZJNPP** | [**POV-3.0.1**](https://kurikulum-zzoo.ba/hr/node/1833) |
| **Ključni sadržaji** | |
| * progoni kršćana * Milanski edikt. | |
| **Preporuke za ostvarenje ishoda** | |
| Analizira kontinuitete društvenih promjena u razdoblju starog vijeka.  Tijekom svog rada učenik će, koristeći se povijesnim izvorima kao i znanjem iz drugih predmeta, analizirati i usporediti društvene odnose sa društvom današnjice.  Objasnit će pozitivne promjene, njihov utjecaj na društvo u starom vijeku pišući esej.  Sadržaj ove tematske cjeline može se povezati sa sadržajem nastavnog predmeta: Vjeronauk (progoni kršćana, Milanski edikt). | |
| **Odgojno-obrazovani ishod učenja** | **Razrada ishoda** |
| **C.I.3** Učenik objašnjava promjena sastava ljudskih zajednica, migracija, raspodjele bogatstva i promjena u gospodarstvu. | * prepoznaje sastav ljudskih zajednica u starom vijeku * objašnjava razloge migracija, kolonizacija, zatim raspodjelu bogatstva (trgovina, osvajanja, društvene razlike) i promjene u gospodarstvu. |
| **Poveznice sa ZJNPP** | [**POV-3.0.3**](https://kurikulum-zzoo.ba/hr/node/1835) |
| **Ključni sadržaji** | |
| * provincije na tlu današnje Hrvatske i BiH u doba kasnog Carstva. | |
| **Preporuke za ostvarenje ishoda** | |
| Učenici se dijele u skupine, uz dodatnu literaturu iz školske knjižnice objasniti promjene u sastavu ljudskih zajednica i migracije.  Analizirat će kako su migracije dovele do promjena u društvu, do raspodjela bogatstva i promjena u gospodarstvu.  Propituju se pojmovi rob, ropstvo, sloboda, jednakost među ljudima, ljudska prava i razlike u shvaćanju slobode antičkog svijeta i suvremenog doba.  Sadržaj ove tematske cjeline može se povezati sa sadržajem nastavnog predmeta Likovna umjetnost: (kiparstvo, arhitektura) i s međupredmetnom temom Poduzetnost (timski rad). | |
| **Odgojno-obrazovani ishod učenja** | **Razrada ishoda** |
| **C.I.4** Učenik objašnjava utjecaj antičkog razdoblja na sadašnjost. | * prepoznaje utjecaje antike na sadašnjost u religijskom, društvenom, gospodarskom i kulturnom kontekstu (npr. proizvodnja i čuvanje maslinovog ulja, svile, stilovi gradnje, politeističke i monoteističke religije …). |
| **Poveznice sa ZJNPP** | [**POV-3.0.3**](https://kurikulum-zzoo.ba/hr/node/1835) |
| **Ključni sadržaji** | |
| * širenje kršćanstva na tlu današnje Hrvatske i BiH u doba Rimljana. | |
| **Preporuke za ostvarenje ishoda** | |
| Tijekom rada mogu se koristiti povijesni izvori (primarni i sekundarni) kao i povijesne karte.  Utjecaj antičkog razdoblja učenik može objasniti u religijskom, društvenom, kulturnom i gospodarskom kontekstu, navodeći primjere tih promjena.  Sadržaj ove tematske cjeline može se povezati sa sadržajem nastavnih predmeta: Vjeronauk (religijske promjene), Geografija (širenje utjecaja različitih kultura), Likovna umjetnost (stilovi gradnje). | |

|  |  |
| --- | --- |
| **PREDMETNO PODRUČJE: D/ Uzročno-posljedični odnosi** | |
| **Odgojno-obrazovani ishod učenja** | **Razrada ishoda** |
| **D.I.1** Učenik razlikuje povod, uzrok, tijek i posljedice povijesnih događaja. | * analizira uzrok, povod i posljedicu nekog povijesnog događaja u prošlosti * objašnjava uzrok i povod određenog povijesnog događaja na konkretnim primjerima. |
| **Poveznice sa ZJNPP** | [**POV-4.0.1**](https://kurikulum-zzoo.ba/hr/node/1836) |
| **Ključni sadržaji** | |
| * društveni razvoj Grka i Rimljana. | |
| **Preporuke za ostvarenje ishoda** | |
| Učenik treba uočiti razlike između povoda i uzroka određenih povijesnih događaja.  Uz stečeno znanje, koristeći povijesne karte, učenik će moći objasniti posljedice određenih povijesnih događaja, njihov utjecaj na određene narode i kulture, primjerice širenje grčke kulture (grčka kolonizacija Sredozemnog i Crnog mora), širenje Rimskog Carstva i rimske kulture…  Sadržaj ove tematske cjeline može se povezati s međupredmetnom temom: Poduzetnost (individualni rad). | |
| **Odgojno-obrazovani ishod učenja** | **Razrada ishoda** |
| **D.I.2** Učenik objašnjava kako se uzroci i posljedice događaja razlikuju po važnosti. | * izdvaja na konkretnim primjerima uzroke i posljedice povijesnih događaja. * reda po važnosti i objašnjava dugoročne-kratkoročne, lokalne-globalne, izravne-neizravne posljedice. |
| **Poveznice sa ZJNPP** | [**POV-4.0.3**](https://kurikulum-zzoo.ba/hr/node/1838) |
| **Ključni sadržaji** | |
| * gospodarstvo, znanstvena i tehnološka dostignuća antičkog društva. | |
| **Preporuke za ostvarenje ishoda** | |
| Učenik samostalno objašnjava razliku između uzroka i posljedica prema njihovoj važnosti.  Objašnjava razlike između uzroka i posljedica prema njihovoj važnosti i utjecaju, dugoročnom/kratkoročnom ili lokalnom/globalnom, navodi primjere najznačajnijih uzroka i posljedica u starom vijeku.  Sadržaj ove tematske cjeline može se povezati sa sadržajem nastavnih predmeta: Likovna umjetnost (širenje kultura, stilovi gradnje), Hrvatski jezik (širenje pisma), Geografija (širenje carstva). | |
| **Odgojno-obrazovani ishod učenja** | **Razrada ishoda** |
| **D.I.3** Učenik uspoređuje i reda po važnosti uzroke i posljedice povijesnih događaja procesa i pojava. | * reda po važnosti na lenti vremena  uzroke i posljedice povijesnih događaja, procesa i pojava koristeći IKT. |
| **Poveznice sa ZJNPP** | [**POV-4.0.2**](https://kurikulum-zzoo.ba/hr/node/1837) |
| **Ključni sadržaji** | |
| * promet, religija, filozofija i umjetnost u doba antike. | |
| **Preporuke za ostvarenje ishoda** | |
| Učenici će samostalno izraditi lentu vremena na kojoj će kronološki poredati po važnosti uzroke i posljedice povijesnih događaja, procesa i pojava.  Tijekom svog rada učenik će se koristiti IKT-om u svrhu što boljeg prezentiranja i objašnjavanja gradiva, a može koristiti saznanja iz drugih nastavnih predmeta koji mu mogu poslužiti tijekom objašnjavanja.  Sadržaj ove tematske cjeline može se povezati sa sadržajem nastavnog predmeta: Likovna umjetnost (najznačajnija likovna djela i spomenici), Filozofija (grčki i rimski filozofi). | |
| **Odgojno-obrazovani ishod učenja** | **Razrada ishoda** |
| **D.I.4** Učenik opisuje različite interpretacije uzroka i posljedica povijesnih događaja, procesa i pojava. | * opisuje različite interpretacije uzroka i posljedica, povijesnih događaja, procesa i pojava tijekom prapovijesti i starog vijeka * analizira važnost određenih osoba, događaja, procesa i pojava u različitim kontekstima u različite svrhe i promjene koje su uzrokovali. |
| **Poveznice sa ZJNPP** | [**POV-4.0.3**](https://kurikulum-zzoo.ba/hr/node/1838) |
| **Ključni sadržaji** | |
| * arheološki ostaci na tlu Hrvatske i BiH. | |
| **Preporuke za ostvarenje ishoda** | |
| Učenik će samostalno (ili u grupama) opisati različite interpretacije povijesnih događaja, procesa i pojava tijekom starog vijeka.  Tijekom svog rada učenik će objasniti različit kontekst određenih događaja i promjene koje su donijeli te njihove posljedice.  Sadržaj ove tematske cjeline može se povezati sa sadržajem nastavnog predmeta: Likovna umjetnost (graditeljski stilovi, razvoj umjetnosti, vjerske građevine). | |

|  |
| --- |
| **E/ UČENJE I PODUČAVANJE** |

Organizacija nastave Povijesti treba omogućiti ostvarenje ciljeva učenja i podučavanja pomoću četiri domene i za njih definirane odgojno-obrazovne ishode. U suvremenom kurikulu nastavni proces usmjeren je na učenika i treba omogućiti učenicima kritičko promišljanje na temelju povijesnih izvora, razvoj osjećaja za povijesno vrijeme i kronologiju, razumijevanje kontinuiteta i promjena, uzročno-posljedičnih odnosa te prezentiranje vlastitih zaključaka. Definirani odgojno-obrazovni ishodi su poželjna znanja i vještine koje se očekuju od učenika u skladu s njegovim uzrastom i godini učenja nastavnog predmeta Povijest. Ključni sadržaji određeni su prema tematsko-kronološkom principu i trebaju kod učenika potaknuti radoznalost. Teme sadrže društvene, političke, gospodarske i kulturne prilike kao i svakodnevni život u prošlosti iz svjetske i nacionalne povijesti te preporuke za učenje lokalne povijesti. Nastavna sredstva imaju jasno definiranu svrhu, određene uvjete i načine korištenja jer inače postoji mogućnost da za učenike predstavljaju tek dodatni ukras ili zabavu.

U nastavnom procesu potrebno je koristiti sljedeća osnovna načela učenja i podučavanja usmjerena na učenika:

* **načelo konstrukcije**: svako novo učenje konstruira se na temelju postojećeg znanja
* **načelo samoregulacije**: učenici postupno preuzimaju odgovornost za svoje učenje
* **načelo kontekstualizacije**: učenje koji ovisi o kontekstu u kojemu se odvija
* **načelo fleksibilnosti**: nastavu je potrebno prilagoditi individualnim karakteristikama i prethodnim znanjima i iskustvima učenika
* **načelo socijalne interakcije**: učenje se odvija kroz izravnu ili neizravnu interakciju s drugima
* **načelo inkluzivnosti**: svim učenicima osigurati kvalitetno obrazovno iskustvo.

Učitelj/nastavnik treba osmisliti i organizirati načine rada uz **korištenje izvora** i materijala za učenje koji potiču kreativno i efikasno stjecanje znanja, razvoj vještina i kompetencija kako bi se ostvarili ciljevi i definirani odgojno-obrazovni ishodi prilagođeni kognitivnim sposobnostima, interesima i talentima pojedinaca. Za učenje i podučavanje koriste se udžbenici, radne bilježnice, zbirke izvora, povijesni atlasi, slijepe karte, časopisi, fotografije, povremeno kada je to primjereno karikature, stripovi, dijelovi filmova, audiomaterijali, digitalni izvori i drugo koje učitelj/nastavnik po potrebi može didaktički oblikovati. Učitelj/nastavnik treba poticati suradničko/vršnjačko učenje jer ponekad učenici lakše uče od vršnjaka.

U radu s domenom **Povijesno vrijeme i kronologija** mogu se koristiti primjeri iz svakodnevnog života, izrada lente vremena (vlastita prošlost, prapovijest…). Potrebno je objasniti periodizaciju, služeći se matematičkim vještinama trebaju mjeriti kalendarsko vrijeme, koristiti aktivno učenje koje se realizira kroz igru, crtanje i opisivanje događaja. Preporučuje se rad na povijesnim kartama, sinkronizirana tablica, rasprave, individualni rad i rad u skupini na projektima i istraživačkim zadatcima

U radu s domenom **Kontinuitet i promjena** učenici trebaju razumjeti događaje, pojave i procese koji su oblikovali čovječanstvo uočavajući njihove sličnosti i razlike, kao i utjecaj kroz različita povijesna razdoblja. Preporučuje se korištenje primjera iz svakodnevnog života i primjera iz prethodnih razdoblja kao temelj za usporedbu razdoblja koje se trenutno poučava. Kroz rasprave učenici svoje stavove iznose uz dokaze i time razvijaju kritičko mišljenje kao i komunikacijske vještine.

U radu s domenom **Uzročno-posljedičnih odnosa** učenike je važno naučiti da razlikuju uzrok, povod i posljedice povijesnih događaja, pojava i procesa. Potrebno je analizirati višestruke uzroke i posljedice povijesnih događaja, pojava i procesa kako bi uočili one koji su izravno navedeni ili trebaju sami zaključiti o njima iako nisu izravno navedeni. Trebaju uočiti kategorije uzroka i posljedica koji se razlikuju po važnosti što utječe na pisanje o prošlosti, te razumjeti da pojedinci o tomu mogu imati različita gledišta.

Analizom i vrednovanjem u domeni **Primarnih i sekundarnih povijesnih izvora** učenici stječu proceduralna znanja te razvijaju povijesno mišljenje koje se zadaje kao glavni cilj učenja i podučavanja u nastavi Povijesti.

Da bismo odabrali odgovarajući izvor, trebamo se upitati koji cilj želimo ostvariti, daje li nam odabrani izvor odgovarajuće podatke, koji nam izvor može pomoći da zainteresiramo učenike za rad te u kojem vremenu, mjestu i pod kojim okolnostima je izvor nastao. Izvore odabrati u skladu s uzrastom učenika. Kada prikupljaju podatke i pri prezentaciji rezultata istraživanja, poželjno bi bilo da učenici koriste IKT. Interpretacija prošlosti može se promijeniti ako dođe do pronalaska nekih novih izvora ili primjenom nekih novih metoda rada. Potrebna je kompletna metodička obrada izvora; naslov, autor, godina nastanka i pitanja koja pomažu učenicima u analizi izvora. U radu s povijesnim izvorima treba koristiti vizualne izvore (slikovne: stripovi, karikature), auditivne (sve vrste audio zapisa, govori političara, radio emisije) i audiovizualne (filmovi, tv emisije).

Učitelj/nastavnik treba koristiti raznovrsne izvore u cilju usvajanja činjeničkog znanja i razvoja povijesnog mišljenja kroz kritički i analitički pristup. Važno je da učenici mogu tumačiti razne podatke, analizirati i procijeniti dokumente kako bi prosudili pouzdanost i validnost informacija i izvora.

Učenje i podučavanje povijesti treba se odvijati u sigurnom i poticajnom okruženju u učionici gdje prevladava povjerenje, solidarnost i otvorenost za uvažavanje različitog mišljenja što olakšava sudjelovanje svih učenika. Izvan škole može se odvijati u muzeju, arhivu, galeriji, knjižnici, arheološkom lokalitetu, za vrijeme školskih izleta, ekskurzija i slično što omogućava uspješan rad i učenje.

|  |
| --- |
| **F/ VREDNOVANJE I OCJENJIVANJE** |

Zahtjevan dio nastavnog procesa jeste vrednovanje koje treba biti objektivno i u kojemu će se precizno utvrditi, mjeriti i provoditi evaluacija odgojno-obrazovnih postignuća učenika. Potrebno je primjenjivati različite pristupe i načine provjeravanja, vrednovanja i ocjenjivanja koje se provodi razgovorom, raspravama, propitivanjem, pisanim provjerama, istraživačkim radovima, referatima, esejima, radom na povijesnim izvorima, zadatcima u radnim bilježnicama i listićima, kreiranjem karata i dr. Vrednovanje nam treba pokazati koliko je učenik postigao u odnosu na postavljene ciljeve i ishode. Provodi se formativno i sumativno procjenjivanje. Formativno procjenjivanje ima za cilj procjenu dobrih i loših strana procesa učenja kako bi se učenicima sugeriralo što trebaju popraviti kako bi im proces učenja bio uspješniji. Sumativno procjenjivanje ima za cilj konačnu procjenu o tome koliko su ostvareni ciljevi i ishodi. Zaključna ocjena donosi se na temelju cjelokupnih odgojno-obrazovnih postignuća, uključenosti i rada učenika.

U nastavi povijesti vrednuju se: **Temeljna povijesna znanja** koja se odnose na poznavanje najvažnijih činjenica, datuma i povijesnih osoba i poznavanje temeljnih povijesnih pojmova i procesa (činjenična znanja); **Sposobnost povijesnog mišljenja** se odnosi na vještine koje omogućavaju organizaciju, generalizaciju i strukturiranje sadržaja koji obuhvaćaju vještinu kronološkog mišljenja-kronologija, vještinu razumijevanja povijesne priče-uzročno-posljedične veze, vještine analize i interpretacije povijesnih događaja i procesa-usporedba i sučeljavanje, kontinuitet i promjene povijesnog događaja, vještine analize vrijednosnih povijesnih tema i zauzimanje stavova, empatijsko razumijevanje povijesti (konceptualno znanje); **Sposobnost povijesnog mišljenja i vještina povijesnog istraživanja** podrazumijeva poznavanje metoda prikupljanja podataka, sređivanje i obrade, interpretacije i pisanje rada eseja, rješavanje problemskih zadataka, kreiranje povijesnih karata, prezentacija i plakata (proceduralno znanje).

Sustav vrjednovanja i ocjenjivanja u inkluzivnom odgoju i obrazovanju nije posljedica unaprijed definiranih kriterija nego predstavlja proces u središtu kojeg je pojedinac sa svim posebnostima, uz preporuku primjene formativnog ocjenjivanja. Procjenu rada učenika većinom obavljaju učitelji/nastavnici, ali to mogu raditi i vršnjaci uzajamno kroz **vršnjačko ocjenjivanje**. Prvo učitelj/nastavnik sam ili s učenicima treba odrediti kriterije za dobro urađen zadatak, a učenici  moraju razvijati kompetenciju evaluacije koju će primjenjivati u ocjenjivanju zadataka svojih vršnjaka na temelju određenih kriterija. Učenici priopćavaju svoju ocjenu vršnjaku uz dodatno objašnjenje. Ovakav način ocjenjivanja koristan je posebno kada učenici rade u skupinama ili na projektima jer mogu procijeniti doprinos svakoga člana u radu na zadatku.

Učitelj/nastavnik treba razvijati i učeničku **sposobnost samoocjenjivanja,** tj. da sami prate i procjenjuju svoj rad na temelju definiranih kriterija. Ovakav način je koristan za učenike jer se uključuju u postavljanje ciljeva, kriterije za evaluaciju, procjenu vlastitog rada i postaje im jasnije kako treba dobro uraditi zadatak.

Potrebno je uskladiti taksonomsku razinu ciljeva učenja i podučavanja s prikladnim načinima vrednovanja:

**Taksonomske razine ciljeva učenja i podučavanja i prikladan način vrednovanja:**

* **zapamtiti gradivo** (npr. imenovati, navesti, prepoznati, identificirati); forma kratkih odgovora, zadatci sparivanja, označavanja, zadatci s višestrukim odgovorima
* **razumjeti gradivo** (npr. interpretirati, navesti primjer, ilustraciju, klasificirati, sažeti, usporediti, objasniti, zaključiti ili predvidjeti); esejski zadatak, problemski zadatci, pojmovne mape, dijagrami uzroka i posljedica, zadatci s višestrukim odgovorima
* **primijeniti naučeno** (npr. provesti, primijeniti, demonstrirati, upotrijebiti);  problemski zadatci, nalozi za izvođenje zadataka, simulacije
* **analizirati materijal** (npr. razlikovati, razlučiti, sistematizirati, pripisati); studije slučaja, projekti, zadatci rješavanja problema, debate, esejski zadatci, istraživački radovi
* **uraditi evaluaciju** (npr. provjeriti, pratiti, kritizirati, procijeniti); kritički prikazi, kritike, studije slučaja, komparacije, problemski zadatci
* **stvoriti, kreirati novo** (npr. generirati, napraviti hipotezu, osmisliti, planirati, proizvesti, konstruirati, spojiti); istraživački projekti, eseji, izrada zadataka, grafički prikaz gradiva.

U sljedećem tekstu navedene su vrste zadataka, što se ocjenjuje, te prednosti i nedostaci zadataka.

**Esejski zadatci:**

* pamćenje podataka i činjenica
* razumijevanje ideja
* sposobnost organiziranja materijala, razvijanja argumenata
* originalnost mišljenja
* lak za zadavanje
* traži puno vremena za ocjenjivanje
* subjektivno ocjenjivanje
* ne pokriva dobro program
* favorizira učenike koji brzo i tečno pišu.

**Esejski zadatak uz slobodno korištenje izvora (knjiga):**

* pamćenje podataka i činjenica
* bliži životnoj situaciji
* traži puno vremena za ocjenjivanje
* subjektivno ocjenjivanje
* favorizira učenika koji brzo i tečno pišu
* ograničena je povratna informacija za učenik.

**Zadatci otvorenog tipa s kratkim odgovorom:**

* pamćenje podataka i činjenica
* razumijevanje ideja i teorije
* vrlo široko pokriva program
* brzo ocjenjivanje
* objektivnije ocjenjivanje
* osigurano više povratnih informacija učenicima
* može se ispitati pamćenje i razumijevanje.

**Zadatci razvrstavanja i sparivanja:**

* pamćenje podataka i činjenica
* razumijevanje ideja
* brzo ocjenjivanje
* objektivnije ocjenjivanje
* veoma ograničena mogućnost da učenik pokaže razmišljanje, navede argument ili pokaže originalnost

**Zadatci višestrukog izbora:**

* pamćenje podataka, činjenica
* razumijevanje ideja, teorija
* promjena načela
* analitičko mišljenje
* evaluacija
* brzo ocjenjivanje
* objektivno ocjenjivanje
* vrlo široko pokriva program
* osigurano više povratnih informacija učenicima
* mogu se ispitati više kognitivne razine (primjena, analiza, evaluacija)
* ne mogu se procjenjivati umijeća organiziranja, originalnost ili sposobnost rješavanja nejasnog problema.

**Usmeno odgovaranje:**

* verbalna fluentnost
* rezoniranje koje leži iza vlastitog mišljenja
* osobne kvalitete
* fleksibilno
* korisno za potvrđivanje drugih vidova procjenjivanja
* prikladnije za predmete s usmenim komponentama
* vremenski veoma zahtjevno
* slaba objektivnost ocjenjivanja
* teško standardizirati pitanja.

**Prezentacija:**

* verbalna fluentnost, fluentnost u usmenom izražavanju
* rezoniranje koje leži iza postavljene teme ili projekta
* sposobnost organiziranja i povezivanja podataka
* fleksibilno
* korisno za potvrđivanje drugih vidova procjenjivanja
* mogu se procjenjivati ključne kompetencije, a ne samo kognitivne, kao intelektualna umijeća.

**Praktične vježbe:**

* praktična umijeća
* primjena načela
* valjana metoda samo za procjenu takvih praktičnih vještina
* vremenski zahtjevno
* slaba objektivnost ocjenjivan.

**Terenski rad (terenske vježbe):**

* umijeća, vještina terenskog rada
* primjena načela.

**Analiza (studija) slučaja:**

* sposobnost analiziranja složenih, autentičnih scenarija
* sposobnost povezivanja
* otkriva dubinu razmišljanja
* vremenski zahtjevno.

**Projektni zadatak:**

* sposobnost planiranja originalnog rada, traganja za informacijama, rješavanja problema, izvođenja malih istraživanja
* valjana metoda za procjenu ovih sposobnosti
* teško objektivno ocijeniti
* vremenski zahtjevno
* sposobnost rješavanja problema
* sposobnost izvođenja malih istraživanja.

##### KURIKUL NASTAVNOGA PREDMETA VJERONAUK

**Biskupska konferencija Bosne i Hercegovine**

**Katehetski ured Biskupske konferencije Bosne i Hercegovine**

dr. sc. don Ante Pavlović, ravnatelj KU Biskupske konferencije

dr. sc. vlč. Tomislav Mlakić

mr. sc. vlč. Marko Vidović

# A/ OPIS PREDMETA

Svrha je Katoličkoga vjeronauka u školi omogućiti učenicima sustavno, postupno i što cjelovitije upoznavanje, produbljivanje i usvajanje kršćanskoga nauka i katoličke vjere radi ostvarivanja evanđeoskog poziva na svetost i postignuća pune općeljudske, moralne i kršćanske zrelosti. Učenicima se omogućuje da dublje, istinito i sigurno upoznaju Kristovu osobu i cjelovitost njegova spasenjskoga navještaja, da svjesno, slobodno i odgovorno, na osobnoj i zajedničkoj razini, dublje upoznaju katoličku vjeru u njezinu učenju, slavljenju i življenju, da steknu znanje i razumijevanje njezinih evanđeoskih temelja i katoličkoga nauka, odnosa i nauka Katoličke Crkve prema drugim konfesijama, religijama i svjetonazorima.

Katolički vjeronauk jednako tako učenicima omogućuje poznavanje povijesnog hoda, djelovanja i utjecaja Katoličke Crkve na izgradnju ljudskoga društva i kulture i njezina doprinosa razvoju i napretku hrvatskog i europskih naroda u kulturi, znanosti i školstvu, umjetnosti i graditeljstvu. On time pridonosi cjelovitom odgoju i obrazovanju učenika u školi i ima svoje crkveno-teološko, antropološko-pedagoško, povijesno-kulturno i didaktičko-metodičko obilježje, mjesto i zadaću u školskom odgojno-obrazovnom sustavu i kurikulu.

Katolički vjeronauk u školi ima konfesionalno obilježje i usmjerenje. Kao školski predmet on sustavno posreduje, promišlja i tumači kršćansku Objavu i nauk Katoličke Crkve. Zasniva se na autonomiji znanstveno-teološkoga istraživanja i autentičnoga crkvenog priopćavanja kršćanske vjere i govora o Bogu na temelju razuma i Objave. On na teološkom i odgojnom planu ostvaruje vjernost Bogu i vjernost čovjeku. Vjernost Bogu događa se u istinitom i sigurnom upoznavanju i tumačenju cjelovitosti kršćanske Objave, evanđeoskoga navještaja i nauka Katoličke Crkve, njezine sakramentalne i povijesne stvarnosti i poslanja. Katolički vjeronauk stoga se po svom temeljnom sadržaju, odgojnoj i obrazovnoj zadaći, usredotočuje na osobu Isusa Krista u otajstvu Trojstvenog Boga: Oca, Sina i Duha Svetoga, na središnje događaje povijesti spasenja i osobito na Kristovo spasenjsko i otkupiteljsko djelo u okviru cjelovitoga nauka Katoličke Crkve.

Katolički vjeronauk je ekumenski i dijaloški vrlo otvoren, kako po svom odgojno-obrazovnom pristup tako i po svojim ciljevima i sadržajima. Zadaća mu je učenike odgajati za istinski ekumenizam i poštovanje prema pripadnicima drugih kršćanskih Crkva i zajednica te za iskreni dijalog i suživot s pripadnicima različitih religija i svjetonazora, poštujući njihova vlastita uvjerenja, stavove i tradicije.

Suvremena škola zahtijeva cjeloviti odgoj i obrazovanje učenika te ostvarenje svih njegovih psihofizičkih, intelektualnih, duhovnih, moralnih i socijalnih potencijala. Katolički vjeronauk time pridonosi ostvarenju općih ciljeva demokratske i humane škole, pogotovo što cjelovit odgoj ljudske osobe promatra u svjetlu kršćanske antropologije i čovjeka koji je Božja slika, savršeno ostvarena u Isusu Kristu. Na tim se teološko-antropološkim izvorima nadahnjuju središnji sadržaji i ciljevi Katoličkoga vjeronauka koji omogućuju izgradnju i promicanje čovjekova dostojanstva, njegove duhovno-religiozne, etičke i moralne, socijalne i kulturne svijesti te kritičkoga i objektivnoga pristupa kako prema čovjekovu životu u cjelini tako i prema različitim pojavama i izazovima suvremenoga svijeta i društva.

Katolički vjeronauk u isto vrijeme promiče i ostvaruje interdisciplinarni dijalog i međupredmetnu suradnju s drugim nastavnim predmetima unutar društveno-humanističkog i drugih odgojno-obrazovnih područja. Kako su vjeronaučni sadržaji povezani gotovo sa svim područjima znanja, ti sadržaji učenicima postaju važan interpretacijski ključ za razumijevanje ne samo religijskih sadržaja nego i razumijevanje cjelokupne ljudske, povijesne, društvene i kulturne stvarnosti u kojoj žive i djeluju.

Budući da Katolički vjeronauk, uz načelo vjernosti Bogu, promiče i načelo vjernosti čovjeku, on se odgojno i obrazovno usredotočuje na čovjeka kao Božje stvorenje i Božju sliku, na njegova temeljna pitanja o smislu života i ljudskoga postojanja. Te činjenice zahtijevaju poznavanje i vrednovanje povijesno-kulturne i egzistencijalne stvarnosti, napose općih etičkih i moralnih izazova i problema suvremenoga čovjeka i društva, pa Katolički vjeronauk po svojim općim, posebnim i pojedinačnim ciljevima želi učenicima ponuditi i omogućiti potpunije poznavanje, razumijevanje i vrjednovanje čovjeka i svijeta, različitih povijesnih izvora i područja života te bogatstvo kršćanskih iskustava i postignuća, stvaralačkog izražavanja i djelovanja, i tako pridonositi ostvarenju općega dobra čovjeka i cijele ljudske zajednice (čovječanstva).

U skladu s *Temeljnim ugovorom između Svete Stolice i Bosne i Hercegovine* (2006., čl. 16.) i sa školskim zakonodavstvom, Katolički vjeronauk se poučava u sklopu školskoga plana i programa, i u skladu s voljom roditelja ili skrbnika, u svim osnovnim i srednjim školama kao redovni i „obvezni školski predmeta za sve one koji ga izaberu, pod istim uvjetima kao za druge obvezne predmete“; „predaju ga kvalificirani vjeroučitelji s kanonskim nalogom mjesnoga dijecezanskog biskupa, pridržavajući se svih prava i dužnosti koje iz toga proizlaze“, a „Programe i sadržaje nastave Katoličkog vjeronauka, udžbenike i didaktičku građu treba pripraviti i odobriti Biskupska konferencija Bosne i Hercegovine.“

Nastava Katoličkoga vjeronauka se izvodi tijekom svih odgojno-obrazovnih ciklusa. On je u devetogodišnjoj osnovnoj školi izborni obvezni nastavni predmet za učenike čiji ga roditelji ili skrbnici slobodno izaberu i izvodi se dva sata tjedno u okviru redovne nastave i nastavne satnice, pod jednakim uvjetima kao i ostali obvezni nastavni predmeti u školi, osim u prvom razreda u kojemu je trajanje nastavne satnice prilagođuje učenicima te razvojne dobi.

Katolički vjeronauk je jednako tako izborni obvezni predmet od prvoga do četvrtoga razreda gimnazije, i dužni su ga pohađati učenici koji su ga, sa svojim roditeljima ili skrbnicima, izabrali, i izvodi se s dva sata tjedno (70 sati godišnje) u onim školama gdje je to moguće, premda se za sada, u dogovoru s mjerodavnim ministarstvima obrazovanja, izvedbeno izvodi s jednim satom tjedno (35 sati godišnje).

# B/ CILJEVI UČENJA I PODUČAVANJA PREDMETA

Katolički vjeronauk treba omogućiti da svaki učenik:

1. Razvije sposobnost postavljanja pitanja o Bogu, čovjeku, svijetu, smislu i vrijednostima života, etičkim i moralnim normama ljudskoga djelovanja te sposobnosti smislenoga predstavljanja i objašnjavanja odgovora koji na ta pitanja dolaze iz razuma, Objave i vjere Katoličke Crkve.
2. Upozna i razumije kršćansku religiju i katoličku vjeru te temeljne istine vjere u svjetlu cjelovitoga nauka Katoličke Crkve.
3. Poznaje sadržaj i osnovnu strukturu Biblije i temeljna obilježja kršćanske Objave i povijesti spasenja, da razumije značenje Božje riječi u Bibliji i crkvenom naviještanju te argumentirano raspravlja i vrjednuje njezin utjecaj na povijest čovječanstva, ljudsku kulturu i konkretan život.
4. Pronalazi vlastiti put izgradnje života i odgovornoga moralnog djelovanja prema kršćanskoj poruci i katoličkoj vjeri te postane sposoban artikulirati, graditi i vrjednovati život iz te vjerske i katoličke perspektive.
5. Upozna i vrednuje sakramente, liturgijska i crkvena slavlja te molitvu kao duhovnu snagu i duhovno-vjernički način pripadništva i života, zajedništva i slavlja u Katoličkoj Crkvi.
6. Poznaje temeljne događaje povijesti i tradicije Katoličke Crkve i shvaća njezinu sakramentalnu stvarnost, razumije da je ona zajednica Kristovih vjernika, nositeljica Objave Božje i navjestiteljica Radosne vijesti spasenja za sve ljude.
7. Shvati da je pripadnost Katoličkoj Crkvi, u okviru konkretne crkvene zajednice, poziv na svjesno i odgovorno kršćansko djelovanje i vladanje u Crkvi i u društvu.
8. Poznaje temeljna obilježja različitih religija, konfesija i svjetonazora te promiče razumijevanje i poštovanje drukčijih razmišljanja, stavova, tradicija i životnih odluka.
9. Poznaje i vrednuje ulogu i doprinos kršćanstva, osobito Katoličke Crkve u kulturnome, obrazovnome, znanstvenome i gospodarskome razvoju i napretku hrvatskoga i bosansko-hercegovačkoga društva i zapadne civilizacije u prošlosti i sadašnjosti, izgrađujući pritom vlastiti stav odgovornosti, poduzetnosti, sudioništva i solidarne humanosti u nastojanju oko izgradnje „civilizacije ljubavi“.
10. Razvije religijsku i vjersku pismenost i komunikacijsku kompetenciju da bi se osnažio u suočavanju s različitim životnim situacijama kako bi kritički i kreativno mogao promišljati te argumentirano obrazlagati važnost osobnoga odgovornog djelovanja u Crkvi i društvu.

# C/ PREDMETNO PODRUČJE KURIKULA

**A/ Čovjek i svijet u Božjemu naumu**

Katolički je vjeronauk mjesto koje omogućuje učeniku pronaći odgovore na pitanja o nadnaravnom izvoru i temeljnom smislu vlastitoga života. Uz to, on stvara prostor u kojem učenik može upoznati Boga koji je početak i stvoritelj svega stvorenoga. Po Isusu Kristu, utjelovljenom Sinu Božjemu, učeniku se nudi mogućnost učenja, ali i prihvaćanja spasenjskih Kristovih djela kao trajnoga znaka ljubavi Božje prema čovjeku. Razmišljajući nad biblijskim tekstovima i tumačeći svjedočanstva tradicije Katoličke Crkve, učenik može iskusiti Božji interes i brigu za čovjeka, posebno vidljiv i u današnjoj zadaći naviještanja kraljevstva Božjega. To je naviještanje najprije zadaća cijele Crkve, zajednice vjernika koja učenika potiče na otvorenost prema drugome, zajedništvo s Njim i zajedničko djelovanje prema svijetu i prirodi iz perspektive kršćanske vjere. Uz to, potrebno je tumačiti poruku Isusa Krista o kraljevstvu Božjemu kao poruku o razumijevanju i življenju uspješnoga života iz perspektive kršćanske vjere, što od učenika zahtijeva i sučeljavanje s različitim ponudama smisla i vrijednosti društva i kulture u kojoj žive. Na pitanja, dakle, o smislu života, smrti, patnje, ljubavi, nade, budućnosti, vječnosti učenici dobivaju odgovore utemeljene na katoličkome nauku o stvaranju čovjeka te njegovu otkupljenju i spasenju. Svijet se, u tome smislu, shvaća kao konkretno mjesto susreta Boga i čovjeka, pa u učenikovim očima postaje znak ljubavi Božje prema čovjeku koja od njega zahtijeva odgovor i brigu za stvoreno. Osim što učenik upoznaje odgovore koje daje katolička vjera, omogućeno mu je razumijevanje svijeta i čovjeka na temelju drugih religija, svjetonazora i uvjerenja. Sve to služi stalnome propitivanju i izgradnji vlastite vjere, ali i prihvaćanju drugih koji temelje života čovjeka i svijeta vide iz vlastite religijske ili filozofijske perspektive. Promišljajući, dakle, i istražujući osobna egzistencijalna i društvena pitanja, učenik razvija duhovnu dimenziju, svoj unutarnji život te uči razumjeti značenja Božjih spasenjskih i otkupiteljskih čina i djelovanja prema čovjeku u njegovoj povijesti i životu.

**B/ Riječ Božja i vjera Crkve u životu kršćana**

Katolički vjeronauk pomaže učeniku shvatiti da je Riječ Božja najprije Isus Krist, objavljeni i utjelovljeni Sin Božji, koji je s Ocem, u zajedništvu s Duhom Svetim, od početka stvaranja svijeta i čovjeka, bio jedan Bog. Učenik je omogućeno, shvaćajući otajstvo Božje objave čovjeku po Sinu, učiti da postoji i biblijska objava. Novost te biblijske objave sadržana je u činjenici da Bog govori ljudima po ljudima koji su nadahnuti Duhom Svetim. Upravo zbog tog nadahnuća, premda se služi jezikom vlastitim čovjeku različitih vremena i povijesnih epoha, Bog sam govori u pismima. Tako možemo reći: kao što je Riječ Božja postala tijelo po Duhu Svetomu u krilu Djevice Marije, *Sveto pismo*rađa se u krilu Crkve po djelovanju istoga Duha.

Djeca i učenici upoznaju *Bibliju*kao svetu knjigu kršćana te shvaćaju i tumače njezino cjelovito značenje za kršćanstvo i Katoličku Crkvu. U *Starome zavjetu*pred učenike se stavlja »ljubavna pripovijest« između Boga i židovskoga naroda dok im *Novi Zavjet*donosi navještaj i svjedočanstvo o kraljevstvu Božjemu, o spasenjskom Kristovu djelu koje se događa i ostvaruje u Kristovoj smrti i uskrsnuću. Sučeljavanje s tim biblijskim tekstovima pomaže učenicima vlastiti život povezati s Riječju Božjom. Učenik po pismima, dakle, upoznaje temelje kršćanske objave, vjere i života Crkve. Upoznaje Isusa Krista kao Sina Božjega, navjestitelja Radosne vijesti. Promišlja i otvara se njegovom životu i poruci. Upoznaje temeljne istine katoličke vjere. U životima velikih biblijskih osoba, muškaraca i žena, ali i onih koji se u biblijskim spisima pojavljuju kao oni koji su se odrekli prijateljstva s Bogom, učenik pronalazi vlastita nadahnuća za život, ali i kršćansku utjehu u teškim trenucima. Učenik u svjetlu temeljnih kršćanskih sadržaja promišlja i izgrađuje svoj duhovno-religiozni, vjerski i kulturni identitet, bira vrednote i vrijednosti koje mu mogu donijeti spas, uči se odnositi prema sebi, drugima i svemu što ga okružuje. On ujedno odgovorno prosuđuje vlastiti život i različite probleme, nade i tjeskobe suvremenoga čovjeka, društva i svijeta u duhu Evanđelja i vjere Crkve. Upoznaje i istražuje *Bibliju*kao nadahnutu knjigu koja progovara o problemima, ali i radostima čovjeka. Rad s biblijskim tekstovima učeniku pruža mogućnost da najvažnija suvremena ljudska iskustva osvijetli biblijskim značenjem i porukom te da prepozna temeljna životna pitanja na koja *Biblija*daje odgovore protkane vjerom. Uz to, učenik upoznaje različita mjesta na kojima i u kojima živi Riječ Božja: liturgija Crkve, sakramenti, molitva, obiteljski život i drugo.

**C/ Kršćanska ljubav i moral na djelu**

Učenicima se od početka njihova obrazovanja omogućuje upoznavanje značenja i važnosti pravila i zapovijedi za sebe te za dobar suživot s drugima. U njima mogu iskusit znakove koji im pomažu u usmjeravanju vlastitoga života te, s postupnom preuzimanju odgovornosti za svoje čine, i za život u zajednici. Sve to mogu doživjeti i iskusiti po izabranim biblijskim tekstovima, a posebno u radosnoj vijesti Evanđelja koje učenika čini slobodnim i upućuje ga na Božju ljubav i dobrotu, milosrđe i praštanje čovjeku. Učenici, uz biblijske tekstove, nadahnuće za prihvaćanje **evanđeoskih savjeta** pronalaze i u osobama koje su živjele prema tim pravilima i zapovijedima, te upoznaju konkretne modele i uzore odgoja za istinu, ljubav i dobrotu, pravednost, mir, solidarnost i druge vrjednote. Takav je pristup važan kako bi učenik od početka školovanja, pa nadalje, mogao razabrati, prosuditi i usvojiti da su kršćanska moralna pravila, vrjednote i vrijednosti duboko ukorijenjeni u život čovjeka, to jest da je moral konstitutivna dimenzija čovjekova života kao Božjega stvorenja. Kršćanski moral tako naznačuje stalni odnos Boga Stvoritelja i stvorenja te konačnoga pomirenja u odnosu Otkupitelja i čovjeka kao novoga stvorenja. Sukladno razvoju učenika i njegovu interesu, u ovoj se oblasti/domeni razrađuju i nude tumačenja o mnogim suvremenim »slobodama« čovjeka koje su nerijetko i ozakonjene, a nisu u skladu s moralom Katoličke Crkve. Tako učenici uče kritički prosuđivati, tumačiti, vrjednovati i prihvaćati, iz perspektive stvorenoga, oslobođenoga i otkupljenoga čovjeka, vrijednosti ljudskoga života od njegova začeća do prirodne smrti, kao i druge teme o kojima su pozvani razmišljati i zauzeti stavove. Pred učenika se također, objektivno i transparentno, stavljaju misli onih koji o pojedinim moralnim ili etičkim pitanjima imaju drukčije mišljenje i stavove od Katoličke Crkve, bilo da se govori o etičkim pitanjima (abortus, rodna ideologija, pitanje istospolnih zajednica i drugo) bilo o pitanjima o gospodarstvu i javnoj politici (korupcija, nepravedna podjele dobara, siromaštvo i drugo). U tom se pogledu pomno pazi da se učeniku cjelovito i jasno predoče i obrazlože istine kršćanske vjere i morala na temelju katoličkoga nauka. Promišljajući tako o različitim religijskim i moralnim pitanjima, učenik izgrađuje kritički odnos prema životu i svijetu, zauzima argumentirane stavove s obzirom na različita moralna pitanja i dvojbe, istražuje načine kako izgrađivati pravednije, solidarnije i tolerantnije društvo u skladu s kršćanskim odgovorima na moralna pitanja. Konačno, učenik time postaje svjestan izazova različitih sloboda i prisila današnjega svijeta i kulture, te biva osposobljen za etično utemeljene prosudbe i solidarno djelovanje na temelju proročke i oslobađajuće moći kršćanske poruke koja je objavljena u Isusu Kristu.

**D/ Crkva u svijetu**

Već su ranokršćanski crkveni oci govorili da je čitav svijet čovjeku teologija. Zbog toga Katolički vjeronauk, kao crkvena stvarnost u školskom sustavu, želi proučavati i tumačiti svijet iz kršćanske perspektive. Ne samo to. On je nastavni predmet u kojemu se pred učenika stavlja povijesni pregled kršćanskoga shvaćanja, tumačenja i djelovanja Crkve u svijetu. Pod pojmom „svijet“ podrazumijeva se stvarnost u kojoj Crkva živi i djeluje. Misli se na stvarnost s vjerskoga, odnosno religijskoga, kulturnoga, umjetničkoga i društvenoga stajališta. Na početku školovanja učenik upoznaje svoje vlastito mjesto u svijetu i društvu, u obitelji i vjerskoj zajednici kojoj pripada, i tako izgrađuje svoj vlastiti identitet. Slijedom njegova razvoja i izgradnje, učenik postupno upoznaje, razumijeva, analizira, kritički prosuđuje i zauzima odgovoran stav i odnos prema povijesnim i sadašnjim ulogama Crkve na svjetskoj, europskoj, ali i na nacionalnoj razini. Učenik u tom smislu može upoznati i razumjeti kako je kršćanstvo kao religija utjecalo na hrvatsko i bosansko-hercegovačko društvo, njegovu povijest i sadašnjost, njegov jezik, obrazovanje, kulturu, umjetnost i bogatu tradiciju koja obuhvaća i čuva kršćanske vrijednosti koje postaju integrativna sastavnica i životan snaga ljudi na ovim prostorima. Učenik također istražuje doprinos i utjecaj različitih religija, ali i drugih društvenih i kulturnih ideja koje su utjecale na hrvatsko i bosansko-hercegovačko društvo. One se uvijek dovode u svezu i kritički ih se propituje i vrjednuje iz perspektive poslanje i djelovanja Crkve. Učenik također istražuje ulogu kršćanstva, ali i religije općenito, kao prafenomena ljudske civilizacije u suvremenome društvu. Takvo istraživanje uvodi učenika u razumijevanje međusobne ovisnosti društva i religije, i ujedno mu omogućuje argumentiranu interpretaciju kulturnih izričaja povezanih s različitim religijskim predajama, osobito, pak, s kršćanskom tradicijom. Tako učenik stječe iskustvo proučavanja i istraživanja konkretnih pojava i ostvarenja u povijesti Crkve, ali i ostvarenja u području umjetnosti, književnosti, znanosti, filozofije, etike, tehnike, običaja, prava, narodnih običaja itd. Na taj način učenik otkriva povezanost evanđelja i kulture, tj. utjecaj evanđelja ne samo na našu povijest i sadašnjost, nego i utjecaj kršćanstva općenito na suvremenu Europu. Velika imena znanstvene, kulturne i umjetničke baštine hrvatskoga naroda, kako ona iz daleke povijesti tako i sadašnjosti Katoličke Crkve, pružaju učeniku mogućnost uvida u konkretne činjenice neodvojivosti Crkve i društva na našem, ali i na širem europskom i svjetskom području. Posebno mjesto u tom smislu zauzima povijesna i tradicionalna vezanost našega naroda, duboko poštovanje i ljubav prema Blaženoj Djevici Mariji koja je samo jedan od mnogih znakova vjernosti hrvatskoga naroda Bogu i Katoličkoj Crkvi.

Produbljujući sadržaje i spoznaje o drugim religijama, kulturama i svjetonazorima, učenik se osposobljava za ekumenski i dijaloški pristup drugima i drukčijima. To mu u isto vrijeme omogućava čuvanje i razvijanje vlastitoga te upoznavanje i poštovanje kulturnoga, nacionalnoga i vjerskoga, odnosno religioznoga identiteta drugih i različitih od sebe. Sve to vodi učenika prema odgovornom djelovanju u svijetu u kojemu se nalazi, i u kojemu će djelovati dijakonijski, tj. služeći mu u kršćanskoj perspektivi i izgrađujući tako solidarni humanizam prema drugima i, konačno, na taj način, biti svjedokom Crkve koja živi u svijetu i sa svijetom. Katolički vjeronauk tako omogućuje učeniku da tumači život i svijet kao mjesto Božje prisutnosti i iskustva Boga te ga time senzibilizira za sakramentalnost sveukupne stvarnosti u kojoj učenik uči simbolički razmišljati i tumačiti stvarnost oko sebe. Na taj se način učenika potiče i otvara za ono shvaćanje svijeta i života kojemu čin i milost sakramenata, stalne Božje aktualne suradnje s čovjekom, daje novi i jedinstveni smisao.

# D/ ODGOJNO-OBRAZOVNI ISHODI

1. **razred gimnazije /35 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Čovjek i svijet u Božjemu naumu** | |
| **Odgojno-obrazovni ishod učenja** | **Razrada ishoda** |
| **A.I.1** Učenik objašnjava važnost temeljnih životnih pitanja i pronalaženja odgovora na njih, prepoznaje čovjeka kao religiozno biće te objašnjava i vrednuje njegov odnos prema Bogu, posebno u spisima, nauku, moralu i kultu velikih svjetskih religija. | * prepoznaje i analizira religioznu dimenziju kao antropološku datost * iznosi vlastiti stav o važnim religioznim pitanjima i traženju životnoga smisla * navodi i prepoznaje pojmove: politeizam, monoteizam, primitivne religije * prepoznaje i opisuje odgovore na temeljna životna pitanja navedenih svjetonazora: marksizam, materijalizam, nihilizam, hedonizam, pragmatizam * navodi primjere različitih svjetonazora u vlastitome okruženju * analizira i izdvaja različite oblike izražavanja i življenja religioznosti * izražava potrebu izgradnje stava poštovanja prema osobama koje ne vjeruju i čija se religioznost razlikuje od njegove * objašnjava pojam religije i zajedničke odrednice svih religija * prikazuje i objašnjava razvojni put religija tijekom povijesti (od primitivnih i antičkih religija do religija danas) * uočava rasprostranjenost religija u svijetu. * razlikuje velike svjetske religije prema utemeljitelju, božanstvu, simbolu, nauku, moralu i kultu * uspoređuje i povezuje obilježja i posebnosti velikih svjetskih religija u odnosu na kršćanstvo. |
| **Poveznice sa ZJNPP** |  |
| **Ključni sadržaji** | |
| * Kršćanska ponuda životnoga smisla osvjedočena i povjerena kroz Bibliju, nauk, moral i kult Katoličke Crkve u usporedbi s drugim velikim svjetskim religijama. * Pojam religije i njezin povijesni razvoj, ključne odrednice velikih svjetskih religija (kult, spise, moral, utemeljitelj, nauk, vrijeme i mjesto nastanka). | |
| **Preporuke za ostvarenje ishoda** | |
| Važno je da učenici kroz ishod osvijeste specifičnu životnu dob u kojoj se nalaze i u kojoj se događa njihovo traganje za smislom i važnost religiozne dimenzije na tom putu.  Analizirati religiozne dimenzije kao antropološke datosti (čovjek je religiozno biće, tražitelj smisla, tražitelj Boga, tražitelj odgovora na važna životna pitanja...). Izabrati različite tekstove i primjere koji govore o temeljnim životnim pitanjima (koji zastupaju različite svjetonazore i filozofske pravce). Istraživati na koji način suvremeni mediji i društvene mreže daju odgovore na temeljna životna pitanja i o tome raspravljaju kroz debatu. Ukoliko je prikladno, ostvariti susret s predstavnicima drugih religija u školi ili posjetiti druge vjerske zajednice (islamska zajednica u Bosni i Hercegovini, židovska zajednica). | |
| **Odgojno-obrazovni ishod učenja** | **Razrada ishoda** |
| **A.I.2** Učenik analizira Bibliju kao pisanu i nadahnutu Božju riječ, kao knjigu temeljnih životnih iskustava, susreta čovjeka s Bogom, kao povijesno-kulturni dokument i kao vjerodostojan interpretacijski ključ ljudske egzistencije. | * razumije i objašnjava pojam nadahnuća Svetoga pisma * opisuje Bibliju kao temeljni dokument židovsko-kršćanske tradicije * istražuje i objašnjava postupnost nastanka, strukturu, povijesni i zemljopisni okvir Biblije * razvrstava biblijske knjige prema glavnim književnim vrstama * poznaje i primjenjuje način citiranja biblijskih knjiga, poglavlja i redaka * navodi neke autore i jezike na kojima su izvorno pisani biblijski tekstovi * navodi neke važnije prijevode Biblije * objašnjava ulogu Biblije u liturgiji i svakodnevnom životu kršćana * analizira aktualnost izabranih biblijskih poruka u osobnome i društvenome životu. |
| **Poveznice sa ZJNPP** |  |
| **Ključni sadržaji** | |
| * Biblija kao temeljni dokument židovsko-kršćanske civilizacije * Biblija kao pisana i nadahnuta Božja riječ čovjeku | |
| **Preporuke za ostvarenje ishoda** | |
| Kroz različite aktivnosti učenicima približiti povijesni i zemljopisni okvir Biblije koristeći biblijske atlase, virtualne šetnje kroz Svetu Zemlju.  Istražiti koja su velika književna ostvarenja u hrvatskoj književnosti inspirirana Biblijom.  Biblija se u ovom ishodu učenicima objašnjava kroz aktivnosti kojima će učenici istraživati i proučavati bitne podatke o nastanku Biblije, aktualnosti biblijske poruke u današnjem svijetu i ulozi Biblije u životu kršćana. Biblijski priručnik, Mala enciklopedija, 1989, Priredili D. i P. Alexander, Kršćanska sadašnjost. Zagreb. Rebić, Adalbert. Biblijske starine. 1983. Kršćanska sadašnjost. Zagreb. Ishodi iz domene A.I.2. ostvaruju se na temelju istih biblijskih sadržaja pomoću kojih se ostvaruju odgojno-obrazovni ishodi iz domena B.I.2., C.I.1., C.I.2. | |
| **Odgojno-obrazovni ishod učenja** | **Razrada ishoda** |
| **A.I.3** Učenik analizira biblijski i znanstveni govor o nastanku svijeta i čovjeka te argumentirano obrazlaže odnos znanosti i vjere. | * analizira i objašnjava biblijski govor o postanku svijeta i čovjeka prema Post 1, 1-2, 4a * analizira i tumači Božju nakanu da svijet povjeri čovjeku i ulogu čovjeka kao sustvaratelja * imenuje i opisuje različite znanstvene teorije o postanku svemira i čovjeka * razlikuje biblijski, slikoviti i simbolički govor od znanstvenoga govora * uspoređuje i povezuje dodirne i razlikovne točke biblijskoga i prirodoznanstvenoga pristupa stvaranju svijeta i čovjeka * analizira i objašnjava neutemeljenost dvojbe „znanost ili vjera“ * navodi primjere i misli poznatih znanstvenika vjernika. |
| **Poveznice sa ZJNPP** |  |
| **Ključni sadržaji** | |
| * Dodirne i razlikovne točke odnosa znanosti i vjere: Bog Stvaratelj, Čovjek sustvaratelj, Biblijska slika nastanka svijeta i čovjeka, * Znanstvene teorije o postanku svemira i čovjeka, Znanstvenici vjernici | |
| **Preporuke za ostvarenje ishoda** | |
| Izabrati prikladne tekstove, audiosadržaje ili videosadržaje koji aktualiziraju problematiku odnosa znanosti i vjere. Ponuditi izvore za dodatno proučavanje za rad kod kuće koji može biti vrednovan esejima ili kreativnim uradcima samih učenika na ovu temu. Prema mogućnostima sudjelovati, inicirati, organizirati i moderirati debatu ili raspravu na temu odnosa znanosti i vjere s adekvatno pripremljenim pojedincima ili skupinama, odnosno gostima koji predstavljaju znanstveni, odnosno religiozni svjetonazor. Prema mogućnostima analizirati utjecaj starih istočnjačkih mitova na nastajanje prvih jedanaest poglavlja Knjige postanka (stvaranje svijeta i čovjeka, prvi grijeh i njegove posljedice za ljudski rod). | |

|  |  |
| --- | --- |
| **PREDMETNO PODRUČJE: B/ Riječ Božja i vjera Crkve u životu kršćana** | |
| **Odgojno-obrazovni ishod učenja** | **Razrada ishoda** |
| **B.I.1** Učenik analizira i objašnjava Objavu kao Božje djelo i događaj spasenja te analizira odabrane događaje biblijske Objave. | * poznaje i opisuje značenje pojma Objave * objašnjava Objavu kao Božji odgovor na temeljna čovjekova pitanja i kao zahtjev koji traži čovjekov slobodan odgovor * navodi izvore, vrste i načine prenošenja biblijske Objave * navodi i prepričava najvažnije povijesne događaje biblijske Objave * proučava i prosuđuje arheološka otkrića s obzirom na Objavu * objašnjava ulogu i važnost Crkvenoga učiteljstva u tumačenju Objave * opisuje najvažnije događaje biblijske Objave Staroga i Novoga zavjeta. |
| **Poveznice sa ZJNPP** |  |
| **Ključni sadržaji** | |
| * Objava (vrste objave, prenošenje objave, povezanost biblijskih mjesta i događaja s arheološkim istraživanjima). * Odnos Boga i čovjeka u kojem se Bog javlja i govori čovjeku, a čovjek odgovara svojom vjerom (učenici istražuju i analiziraju Božju objavu te vrste objave i načine prenošenja objave kroz povijest). | |
| **Preporuke za ostvarenje ishoda** | |
| Naglasiti ulogu Crkve u prenošenju, tumačenju i čuvanju Božje objave. Kroz razradu ishoda naglasiti aktualnost i svevremenost Božje objave. Istražiti nazive najnovijih dokumenata Crkvenog učiteljstva i definirati im područje primjenjivosti i značenja. Upoznati dokument Dei Verbum 7.  Povezanost s predmetnim kurikulom Povijesti prisutna je u istraživanju arheoloških povijesnih nalazišta važnih za povijesnost Biblije. | |
| **Odgojno-obrazovni ishod učenja** | **Razrada ishoda** |
| **B.I.2** Učenik opisuje događaj i otajstvo Božjega utjelovljenja u osobi Isusa Krista (od povijesnoga Isusa do uskrsnuloga Krista) te izdvaja i objašnjava osnovne istine kršćanske vjere i katoličkoga nauka o Kristu i njegovu poslanju. | * objašnjava smisao i važnost Božjega utjelovljenja u osobi Isusa Krista za svijet i za svakoga čovjeka * objašnjava važnost i opisuje ulogu Marije i Josipa u događaju Božjega utjelovljenja i povijesti spasenja * navodi i tumači katoličke istine o Blaženoj Djevici Mariji te razumije tumačenja Marijina lika kod drugih kršćana * otkriva i prepoznaje u osobi Isusa Krista vrhunac i puninu Objave * analizira i iznosi povijesne, kršćanske i nekršćanske izvore i podatke o Isusu Kristu * analizira povijesne činjenice o Isusu iz Nazareta. * opisuje, na temelju biblijskih tekstova, ljudske i božanske crte Isusove osobe * objašnjava značenje imena i naziva: Mesija, Isus Krist, Gospodin, Sin Čovječji, Spasitelj * opisuje stil i prosuđuje program Isusova djelovanja navodeći primjere iz evanđelja * analizira i navodi doprinos općih Crkvenih sabora u shvaćanju osobe Isusa Krista. |
| **Poveznice sa ZJNPP** |  |
| **Ključni sadržaji** | |
| * Od povijesnoga do otajstvenoga Isusa Krista. * Istine Crkvenoga nauka o Kristu i njegovu poslanju. * Istine Crkvenoga nauka o Mariji. | |
| **Preporuke za ostvarenje ishoda** | |
| Učenik istražuje različite pristupe prikazu Isusa Krista u teologiji kroz povijest umjetnosti (Krist Dobri Pastir, Krist Pantokrator, Krist Učitelj, Sudac, Zakonodavac, pasionska baština). Izabrati biblijske tekstove koji pomažu razumijevanju naziva: Mesija, Krist, Sin Čovječji, Gospodin. | |
| **Odgojno-obrazovni ishod učenja** | **Razrada ishoda** |
| **B.I.3** Učenik razlikuje i objašnjava oblike, važnost i načine kršćaninova susreta i života s Bogom, osobito u liturgijskim i sakramentalnim činima, molitvi i pobožnostima. | * poznaje i pojašnjava oblike i načine kršćaninova susreta s Bogom * kritički razlaže sintagmu: bližnji - mjesto susreta s Bogom * navodi i vrednuje oblike i vrste molitava u kršćanstvu navodeći primjere iz Biblije i svakodnevnoga života * analizira ulogu i važnost molitve u Isusovu životu uz primjere iz evanđelja * objašnjava narav, obilježja, strukturu i djelotvornost sakramenata kao znakova i simbola susreta s Bogom i ljudima * vrednuje ulogu i važnost Crkvenih slavlja i pučkih pobožnosti u životu kršćana * poznaje i opisuje molitve i pučke pobožnosti Blaženoj Djevici Mariji * uočava važnost i ulogu religioznoga jezika, znakova i simbola u životu kršćana i Crkve * opisuje i prosuđuje mogućnosti sudioništva mladih u liturgijskim slavljima i pobožnostima. |
| **Poveznice sa ZJNPP** |  |
| **Ključni sadržaji** | |
| * Odgovor čovjeka Bogu (liturgijska slavlja, sakramenti, pobožnosti, molitva). * Oblici i načini susreta čovjeka s Bogom, Sakramenti kao najvažniji osobni događaji susreta s Bogom * Drugi načini i oblici susreta s Bogom (vjerničke pobožnosti, liturgijska slavlja, osobne i zajedničke molitve). | |
| **Preporuke za ostvarenje ishoda** | |
| Čitanje i analiza molitava i molitvenih obrazaca. Pojasniti simbolički jezik sakramenata koje učenici najčešće susreću. | |

|  |  |
| --- | --- |
| **PREDMETNO PODRUČJE: C/ Kršćanska ljubav i moral na djelu** | |
| **Odgojno-obrazovni ishod učenja** | **Razrada ishoda** |
| **C.I.1** Učenik objašnjava i vrednuje Isusov odnos prema čovjeku uspoređujući ga sa suvremenim i prevladavajućim shvaćanjima i vrednovanjima čovjeka u društvu i kulturi. | * objašnjava, na temelju biblijskih tekstova, Isusov pristup i odnos prema čovjeku, te vrednovanje čovjeka * prepoznaje i tumači razliku između Isusova odnosa prema čovjeku i načina na koji suvremeno društvo prikazuje i vrednuje čovjeka, osobito u javnost i medijima (slika o čovjeku, vrijednosti…) * iznosi i objašnjava kršćanske temelje i poziv za prihvaćanje, poštovanje i uvažavanje svih ljudi u zajednici. |
| **Poveznice sa ZJNPP** |  |
| **Ključni sadržaji** | |
| * Isusova i društvena slika čovjeka. * Odnos Isusa Krista prema drugim ljudima. | |
| **Preporuke za ostvarenje ishoda** | |
| Čitanje i analiza biblijskih tekstova koji govore o Isusovu pristupu i vrednovanju svakoga čovjeka, npr. Mk 2, 13-17; Mk 7, 31-37; Mk, 46-52; Mt 20, 29-34; Lk 7, 36-50 - (vjeroučitelj može izabrati još prigodnih novozavjetnih tekstova). Uspoređivanje vrednovanja čovjeka u suvremenome društvu i u medijima s Isusovim pristupom čovjeku. | |
| **Odgojno-obrazovni ishod učenja** | **Razrada ishoda** |
| **C.I.2** Učenik vrednuje različite ponude smisla i vrednota u ljudskome društvu te objašnjava Kristovu poruku o kraljevstvu Božjemu. | * navodi neke ponude smisla i različite sustave vrijednosti u društvu i zajednici u kojoj živi * navod i objašnjava pojam i vrednote kraljevstva Božjega: milost, istina, pravda, ljubav i mir * analizira i prepričava prispodobe o kraljevstvu Božjemu i njihovu poruku povezuje s temeljnim ljudskim težnjama i vrednotama * objašnjava Isusov govor o kraljevstvu Božjemu i njegovu značenju za cjelovito promicanje čovjekova života * prosuđuje neke društvene norme, vrijednosti i vrednote u usporedbi s vrednotama kraljevstva Božjega * kritički vrednuje važnost otvorenosti i osobnoga prihvaćanja vrednota kraljevstva Božjega u osobnome i društvenome životu. |
| **Poveznice sa ZJNPP** |  |
| **Ključni sadržaji** | |
| * Isusov govor o kraljevstvu Božjem. Biblijski tekstovi koji govore o kraljevstvu Božjemu trebaju biti ishodište učenicima za shvaćanje poruke o kraljevstvu Božjemu. | |
| **Preporuke za ostvarenje ishoda** | |
| Čitanje i analiziranje prispodobe koje govore o kraljevstvu Božjemu (Mt 13; Mk 4; Lk 13, 18 -19). Ljubav, temeljni zakon Isusova novoga Kraljevstva (Mt 22, 34-44 i 5, 43-48; Lk 6, 37-38.41-42). Analiziranje i prosuđivanje izabrane poruke Govora na gori i njihove aktualnosti. Debata o suvremenim shvaćanjima smisla života i smisla života objavljenog kroz navještaj kraljevstva Božjega. Ishod se ostvaruje u kognitivnom i afektivnom području osmišljavanjem i provedbom različitih aktivnosti u koje je učenik izravno uključen. | |
| **Odgojno-obrazovni ishod učenja** | **Razrada ishoda** |
| **C.I.3** Učenik u svjetlu Kristove poruke i kršćanskih moralnih načela kritički propituje i uspoređuje moralna i etička načela drugih religija i svjetonazora. | * objašnjava pojmove: etika, moral i kršćanski moral * navodi i vrednuje temeljna kršćanska moralna načela * predstavlja i objašnjava kršćanski moral kao moral kreposti * kritički propituje temeljna moralna načela drugih religija: islam, židovstvo, hinduizam, budizam, konfucijanizam, taoizam * opisuje moralna načela drugih religija i kršćanstva * uočava i vrednuje sličnosti i razlike temeljnih moralnih načela u različitim religijama. |
| **Poveznice sa ZJNPP** |  |
| **Ključni sadržaji** | |
| * Kršćanska moralna načela i moralna načela drugih religija. | |
| **Preporuke za ostvarenje ishoda** | |
| Projektnom nastavom istražiti i usporediti moralna načela kršćanstva i drugih religija. U okviru međupredmetne korelacije, a mogućim nastavnim metodama, provesti anketu među učenicima koji pohađaju nastavu Etike i Katoličkoga vjeronauka. Zajedničkom analizom usporediti rezultate ankete, vezane za različita područja moralnoga, odnosno etičkog područja. | |

|  |  |
| --- | --- |
| **PREDMETNO PODRUČJE: D/ Crkva u svijetu** | |
| **Odgojno-obrazovni ishod učenja** | **Razrada ishoda** |
| **D.I.1** Učenik predstavlja i objašnjava Duhovski događaj rađanja Kristove Crkve te interpretira središnje povijesne događaje širenja i života Crkve u prvim stoljećima kršćanstva. | * objašnjava pojam Crkva i povezuje rađanje i djelovanje prve Crkve s događajem Pedesetnice * opisuje i tumači značenje pouskrsnih iskustava apostolske zajednice za nastajanje prve Crkve * navodi temeljna obilježja i strukturu prve kršćanske zajednice * objašnjava ulogu i značenje sv. Pavla za razvoj kršćanstva * objašnjava razloge, uzroke, posljedice i značenje progona prve Crkve u Rimskome Carstvu i uspoređuje ih s današnjim progonima kršćana. * opisuje i tumači pojam mučeništva * navodi i objašnjava ulogu i značenje rimskih careva Konstantina i Teodozija u povijesti Crkve * opisuje nastanak i razvoj monaštva i analizira njegovu ulogu i doprinos u povijesti Crkve. |
| **Poveznice sa ZJNPP** |  |
| **Ključni sadržaji** | |
| * Povijest Crkve u prvim stoljećima od događaja Pedesetnice glavni je sadržaj ovog ishoda. Govor o nastanku prve Crkve, poteškoće s kojima se prva Crkva susretala i život prve Crkve do pojave monaštva na zapadu teme su koje učenici istražuju i analiziraju. * Zanimljiv je sadržaj za učenike analiza prve Crkve do 313.g i poslije 313.g. | |
| **Preporuke za ostvarenje ishoda** | |
| Učenik uspoređuje prvu kršćansku zajednicu i današnju Crkvu. Učenik pronalazi primjere ranokršćanskih mučenika i uspoređuje ih s vlastitom spremnošću u svakodnevnom životu svjedočiti vjeru u Isusa Krista. Pogledati dokumentarne filmove, serije ili igrane filmove koji govore o životu prve Crkve, progonu kršćana, djelovanju apostola u misijskom poslanju Crkve. Učenik upoznaje život ranokršćanskih mučenika na našim prostorima (sv. Dujam, sv. Stošija, sv. Dimitrije, sv. Kvirin, sv. Euzebije i Polion, sv. Mavro...).Analizira razloge širenja kršćanstva i uspoređuje ih s današnjim misijskim i evangelizacijskim djelovanjem Crkve. | |
| **Odgojno-obrazovni ishod učenja** | **Razrada ishoda** |
| **D.I.2** Učenik navodi, prosuđuje i objašnjava posebnosti kršćanstva u odnosu na druge religije te analizira i iznosi stav Katoličke Crkve prema njima, prepoznajući potrebu međureligijskoga dijaloga, poštovanja i suživota. | * navodi i objašnjava sličnosti i razlike između kršćanstva i drugih religija * poznaje i objašnjava temeljna polazišta i stav Katoličke Crkve prema drugim religijama * navodi i argumentira potrebu, uporišta i mogućnosti iskrena međureligijskoga dijaloga, uzajamnog poštovanja i suživota * istražuje i navodi primjere međureligijskoga dijaloga u svom okruženju. |
| **Poveznice sa ZJNPP** |  |
| **Ključni sadržaji** | |
| * Međureligijski dijalog, sličnosti i razlike kršćanstva i drugih religija, specifičnost kršćanstva u odnosu na druge religije, deklaracija Drugog vatikanskog sabora. * Nostra aetate o odnosima Crkve prema drugim religijama. | |
| **Preporuke za ostvarenje ishoda** | |
| Učenik istražuje primjere međureligijskoga dijaloga. Za ostvarenje ovog ishoda je važno istražiti sličnosti i razlike kršćanstva i drugih religija te naglasiti specifičnost kršćanstva u odnosu na druge religije. Izrada usporedne tablice sličnosti i razlike između kršćanstva i drugih religija. Interpretacija molitava i pjesama drugih religija.  Čitanje i analiza dijelova ili cijelog teksta deklaracije Nostra aetate. | |
| **Odgojno-obrazovni ishod učenja** | **Razrada ishoda** |
| **D.I.3** Učenik navodi, objašnjava i vrednuje doprinose Katoličke Crkve i kršćanstva, kao i doprinose drugih svjetskih religija u društvenom i kulturnom životu pojedinih naroda u prošlosti i sadašnjosti. | * opisuje odnos pojedinih religija prema socijalnoj i kulturnoj stvarnosti * prepoznaje i vrednuje doprinose i utjecaje vjerovanja, religijskih obreda i temeljnih vrijednosti kršćanstva i drugih religija na društveni i kulturni život, u prošlosti i sadašnjosti, u BiH i Hrvatskoj i u svijetu * prepoznaje i objašnjava važnost poštovanja duhovnih vrijednosti različitih religija, kultura i i civilizacija. |
| **Poveznice sa ZJNPP** |  |
| **Ključni sadržaji** | |
| * Odnos religija prema društvu, utjecaj i doprinos Katoličke Crkve i drugih religija kulturnom životu društva. * Pozitivni doprinos svih religija u povijesti te njihov utjecaj na stvaranje i izgradnju boljega svijeta. | |
| **Preporuke za ostvarenje ishoda** | |
| Učenik istražuje utjecaj pojedine religije na kulturni život u Bosni i Hercegovini i Hrvatskoj (arhitektura, umjetnost, književnost). | |

# E/ UČENJE I PODUČAVANJE

Zadaća je vjeronauka u školi, u procesima učenja i podučavanja, na poseban način osposobiti učenike, najprije one mlađe školske dobi, opažati svijet i život oko sebe, diviti mu se, propitivati ga i tumačiti u svjetlu vjere. Ista se zadaća, samo s drukčijim i dubljim pristupom, očekuje od vjeronauka i u kasnijim životnim dobima učenika. To je važno zbog toga što takvo učenje i podučavanje od učenika zahtijeva uporabu i kreativnu iskoristivost svih njihovih osjeta i drugih duševnih vlastitosti. Procesi učenja koji se pritom razvijaju omogućuju učenicima bolje i kvalitetnije upoznavanje i shvaćanje, življenje i svjedočenje kršćanske i katoličke vjere koja se u bitnome artikulira znakovima i simbolima, točnije simboličkim govorom. Zbog toga kod učenika mlađe školske dobi veliko značenje ima uporaba neposrednih iskustava, znakova i simbola preuzetih iz dječjega svijeta, dok je za učenike starije osnovnoškolske, ali i srednjoškolske dobi od velike važnosti dublje intelektualno poznavanje i tumačenje njihova svijeta, često skrivenoga u »kodovima« mnogih znanstvenih disciplina kojima vjeronauk kao predmet mora ići ususret. Međutim, koliko god su učenicima važni znakovi i simboli svakodnevice, toliko su im za procese učenja u vjeronaučnoj nastavi važni i »sveti znakovi« liturgijskoga života Crkve i njezine tradicije. Oni učenicima pomažu učiti sagledavati svijet iz jedne druge perspektive po kojoj zadobivaju pristup onoj stvarnosti, transcendenciji, koja ih približava otajstvima Božjega života i čovjekova spasenja.

**Riječ i pripovijedanje („*naratio“*) su i sadržaj i mjesto učenja i podučavanja**.Jedan od temeljnih oblika priopćavanja židovsko-kršćanske tradicije i vjere jest pripovijedanje. Katolički vjeronauk u školi, njegujući takav oblik priopćavanja i posredovanja sadržaja kršćanske vjere, postaje mjestom cjelovite komunikacije i zajedništva učenika okupljenih oko tradicije koja se pripovijeda. Ona postaje odgojno i obrazovno uspješnija što su vjeroučitelji sposobniji sebe vjerodostojno i kao svjedoci unijeti u odgojno-obrazovni proces. Govorni oblici podučavanja u tome kontekstu nemjerljiva su mogućnost i povlašteno mjesto postavljanja pitanja o smislu života, postanku i budućnosti čovjeka, ali i njegova odnosa s Bogom. Vjeroučitelji tim načinima podučavanja podržavaju kako propitujući tako i kritički i kreativan pristup učenju, učenike drže budnima te s njima traže i domišljaju odgovore u biblijskoj predaji i svjedočanstvu vjere opće i mjesne Crkve. Pritom učenici nedvojbeno uče da u nekim životnim situacijama pitanja ostaju otvorena, budući da u potpunosti i cjelovitosti nisu dostupna ljudskom razumu i znanju, nego da pripadaju dubokim otajstvima kršćanske vjere.

**Umreženo podučavanje i učenje.** Katolički vjeronauk i nastavni sadržaji vjeronauka u školi nastoje sustavno, postupno i što cjelovitije prikazati i zrcaliti sveukupnu vjeru Crkve i njezinu teološku sustavnost, premda to nije moguće iscrpno i u potpunosti učiniti. Upravo stoga, kako zbog same naravi i zadaće vjeronauka kao školskoga predmeta, tako i zbog razvojne dobi i mogućnosti učenika, kriterij cjelovitosti vjere podrazumijeva istinito, vjerodostojno i sustavno prikazivanje istina kršćanske i katoličke vjere koja se usredotočuje na središnje teme, odnosno na artikuliranje i razvoj središnjih, za katoličku vjeru i vjerski odgoj, važnih doktrinarnih i tematskih sadržaja. U praktičnom pogledu, vjeronaučni su sadržaji tako strukturirani da u procesima učenja i podučavanja u isto vrijeme, kako vjeroučenicima i tako i učenicima, omogućuju kumulativno i sustavno umreženo poučavanje i učenje.

**Korelacija nije samo teološko i didaktičko načelo, nego ponajprije označava susret u procesima učenja i podučavanja.** Polazi se od činjeniceda su učenje i podučavanje u Katoličkome vjeronauku odgojno-obrazovnim procesi koji se događaju u kritičkoj, kreativnoj, suradničkoj i produktivnoj (poduzetnoj) izmjeni odnosa te stalnoga uzajamnog tumačenja kršćanske tradicije, s jedne strane, i suvremenoga iskustva, s druge strane. Vjeronauk u školi, koji kao nastavni predmet korelaciju promiče i kao didaktički princip, pozvan je uvijek iznova propitivati vjerska iskustva suvremenoga čovjeka, odnosno učenika, kao i ona životna iskustva koja korespondiraju s iskustvima vjerskoga karaktera. Preduvjet uspješnom tumačenju vjerske tradicije i životne stvarnosti jest posredovanje iskustva koje se odnosi na različita područja ljudske stvarnosti. Vjeroučitelj je tako pozvan uvijek iznova reflektirati sustav podučavanja vjerskoga sadržaja u odnosu prema različitim znanstvenim i stručnim, ali i osobnim interesima, potrebama i razvojnim sposobnostima učenika.

**Suodnos sa živom zajednicom vjernika.** Učenici u vjeronauku postaju osposobljeni tumačiti religiju i vjeru kao središnje područje ljudske stvarnosti i djelovanja te upoznaju i uče razumjeti sadržaje vjere kao uporište i snagu u izgradnji vlastitoga života. Pritom priopćavanje poklada kršćanske vjere, koje je u sebi višedimenzionalno, ne smjera apstraktnom podučavanju, nego se mnogo više ostvaruje u procesima izgrađivanja povjerenja prema različitim oblicima očitovanja i izražavanja vjere, uključujući pritom i žive primjere i svjedočanstva kršćanske vjere. U tome smislu treba naznačiti da se odgoj i obrazovanje za religioznu i vjersku stvarnost u vjeronauku u školi događa u suodnosu i suradnji s konkretnom iskustvenom zajednicom vjere Katoličke Crkve. Teološki gledano, vjera i Crkva stvarnosti su koje se ne mogu odvojiti jedna od druge. Upravo takav odnos vjeronauka s konkretnom vjerničkom zajednicom daje obilježje konfesionalnom vjeronauku u školi. S obzirom na religijsku pluralnost škole, Katolički vjeronauk je pozvan osposobiti učenike da dadnu vlastiti odgovor na pitanje o pripadnosti vjerskoj zajednici i o vlastitom sudjelovanju u životu Crkve te izgraditi osobne stavove i usmjerenja u religijskim i etičkim pitanjima života. Time istraživačka i projektna nastava u procesima vjeronaučnog učenja i podučavanja postaje izvanredno mjesto i način osobne kreativnosti učenika, kao i njihova učenja o realnoj i zdravoj konkurentnosti, koja postaje korisna razvoju razrednoga zajedništva. Izgradnja vlastite svijesti i slike o sebi samome i osobnim sposobnostima, koje drugima mogu biti poticajne za prihvaćanje i poštovanje, nemjerljiv su doprinos za buđenje samopoštovanja i povjerenja u vlastite mogućnosti i sposobnosti pojedinca.

**Podučavanje, učenje i usvajanje stavova i uvjerenja bitan je dio ciljeva i zadaća vjeronauka u školi.** Podučavati učenike za stavove i uvjerenja moguće je samo djelomično. Naime, stavovi i uvjerenja ne stječu se samo unutar vjeronaučne nastave, nego su dijelom predmet djelovanja obitelji i slobodnoga vremena učenika. Bitni doprinos pri izgradnji i usvajanju stavova i uvjerenja ima i život u školi u okviru školske kulture koja daje i otvara prostore za ponude onoga što bismo mogli nazvati školskim pastoralom. U kontekstu podučavanja i učenja, a u smislu stjecanja stavova i uvjerenja, treba naglasiti sljedeće: stavovi i uvjerenja nemaju samo praktičnu ili odgojnu, odnosno afektivnu i konativnu, nego i kognitivnu dimenziju. Oni su najprije ishodi ili rezultati procesa učenja unutar kognitivnoga područja, pa su u tom smislu dio toga procesa. Oni su također uvijek povezani s kompetencijama na području stečenih iskustava i intelektualne spoznaje istinitosti, dobrote i ljepote nekog čina i predmeta promatranja i spoznavanja. Stavovi stoga iziskuju nakanu, kao i slobodno, kritičko i odgovorno odlučivanje, što ima posebno odgojno značenje i vrijednost na području usvajanja stavova, uvjerenja i ponašanja (djelovanje). Oni dobivaju i motivirajuću funkciju i potiču spremnost da se stečene vidike učini djelotvornima. Uvjerenja i stavove, stoga, treba njegovati, uvježbavati te promišljati.

**Personalna i interpersonalna komunikacija u procesima učenja i podučavanja.** Ona imasredišnju važnosti u Katoličkom vjeronauku jer se njegovo posebno obilježje ne pokazuje samo u vjeronaučnim sadržajima, nego je određeno osobama koje podučavaju, onima koji uče i onima koje se podučava. Stoga se vjeronauk i promatra kao dinamičan komunikacijski, suradnički i stvaralački susret osoba, ali i odgojni susret učenika i vjeroučitelja s otajstvom Božje riječi i Božje milosti. U aktivnu susretu s vjeroučiteljem kao „svjedokom vjere“ događa se mogućnost izgradnje sposobnosti učenika za kritičko i kreativno mišljenje, vjersku prosudbu, usvajanje vrjednota, osobni rast i izgradnju. Personalna komunikacija pridonosi također tome da se suočavanje katoličke vjere i njezinih sadržaja s vjerom drugih konfesija i religija ne događa u perspektivi distanciranoga promatrača, nego u perspektivi aktivnoga sudionika. Takva interakcija omogućava učeniku izgradnju i oblikovanje vlastitih stavova, kritičko promišljanje i sudioništvo u dijalogu, te izgradnji cjelovita identiteta učenika.

**Međureligijsko i interkulturalno podučavanje i učenje.** Ono je integrirano usadržaje i ciljeve Katoličkoga vjeronauka, i odnosi se na stjecanje osnovnih znanja o drugim religijama, posebno o židovstvu i islamu te poznavanje njihove religijske prakse. Interreligijsko učenje u tom smislu ima drukčija područja i očekivanja i od učenika i od vjeroučitelja. Pritom se ne smije zaboraviti niti susret učenika s drukčijim svjetonazorima i filozofijskim te drugim kulturnim obilježjima svijeta u kojemu oni žive. Temeljna teza takvoga međureligijskog i interkulturalnog poučavanja i učenja jest odsutnost bilo kakvog obilježja arogancije prema drukčijemu i drugomu, što je preduvjet razvijanju kritički promišljenoga i otvorenoga dijaloga i tolerancije učenika u odnosu na ljude i svijet u kojemu žive.

Za učenike s posebnim odgojno-obrazovnim potrebama (učenici s teškoćama i daroviti učenici) vjeroučitelji planiraju kurikul usmjeren na učenika. Osobitosti/teškoće učenika zahtijevaju njima sukladne individualizirane/diferencirane postupke, ciljeve učenja, razinu usvojenosti odgojno-obrazovnog ishoda, opseg i dubinu sadržaja učenja, strategije i aktivnosti poučavanja kojima se žele ostvariti postavljeni ciljevi te načini vrednovanja i ocjenjivanja ostvarenih postignuća.

# F/VREDNOVANJE I OCJENJIVANJE

U procesu vrednovanja vodi se računa o temeljnim načelima kurikula, vrijednostima, ciljevima, osobito odgojno-obrazovnim ishodima učenja. Temeljni elementi u učenju i poučavanju vjeronauka usko su povezani s oblastima/domenama, tematskim sadržajima i ishodima učenja. Elementi su vrednovanja:

**Znanje.** Ono obuhvaćausvajanje, interpretiranje, razumijevanje i argumentiranje temeljnih činjenica, pojmova, događaja i tekstova na razini zadanih oblasti/domena i definiranih odgojno-obrazovnih ishoda učenja i podučavanja koji odražavaju njihovu složenost na spoznajnom, doživljajnom i djelatnom planu.

**Stvaralačko izražavanje.** Stavljajući naglasak na učenikovo stvaralaštvo koje zahtijeva zalaganje i druge njegove sposobnosti i mogućnosti da usvojene spoznaje, znanja, stavove i vrijednosti poveže s vlastitim iskustvom, učeniku se omogućava da u procese učenja i iskazivanja naučenoga kreativno uključi različite stvaralačke aktivnosti (usmeno, pismeno, likovno, glazbeno, digitalno, scensko…). Na taj se način uvažavaju, podržavaju i razvijaju različite individualne i socijalne sposobnosti svakoga pojedinog učenika i ujedno potiče interdisciplinarnost i korelacija s drugim nastavnim predmetima, osobito s Glazbenom i Likovnom kulturom, Hrvatskim jezikom, Povijesti, Biologijom i drugo. Stvaralačko izražavanje, uz navedeno, podrazumijeva istraživački rad koji omogućuje učeniku da primjerice istražuje i upoznaje Katoličku Crkvu kao »zajednicu spomena« koja ima svoju povijest i identitet, da istražuje i kritički reflektira njezino historijsko postojanje i osobito razvoj Kristove Crkve u različitom vremenskom i prostornom kontekstu. Jednako tako, da bi se istinski moglo upoznati i razumjeti Crkvu u njezinome današnjem obliku, poslanju i djelovanju, da bi se o tome mogla donijeti argumentirana prosudba, potrebno je primjereno znanje o kontinuitetu, složenosti i relativnosti povijesno-crkvenoga razvoja, ali i povijesti općenito. Takvo anamnetsko učenje (učenje sjećanja) otvara vjeronauku u školi mogućnosti novih, sveobuhvatnih oblika učenja koji dopuštaju aktivno i interaktivno djelovanje, ali istodobno i vrednovanje. Stoga je potrebno primjenom suvremenih metoda i instrumentarija istraživati i vrednovati biblijske izvore i tekstove, crkvene dokumente, povijesne događaje, teološke i druge izvore. Riječ je ponajprije o narativnim metodama, potom o radu na izvornim dokumentima, učenju izvan učionice (terenska nastava), istraživačkom radu (oral *history*i drugo), međupredmetnoj korelacija s nastavom povijesti i drugim predmetima, stvaranju dokumentarnih priča i drugo. Konačno, ti pristupi i postupci zahtijevaju primjereno učeničko zalaganje te posjedovanje i pravilnu uporabu mentalnih procesa visoke razine, osobito logičkih sposobnosti rješavanja problema i stvaralaštva. Stoga, premda takvo istraživanje i vrednovanje zahtijeva primarno kognitivnu inteligenciju i sposobnosti učenika, ona je uvijek povezana s njihovim interesom i zalaganjem, odnosno s njihovom emocionalnom, socijalom i operativnom inteligencijom, te ih osposobljava za samostalan i skupni rad, kritičko i kreativno promišljanje te vrednovanje usvojenih sadržaja.

**Kultura međusobnoga komuniciranja.** Katolički vjeronauk ovom obliku vrednovanja pridaje posebno mjesto i važnost jer njime, trajno povezujući odgojne i obrazovne ciljeve i ishode učenja, osnažuje odgojnu dimenziju učenja i izražavanja učenika. Stoga praćenje i vrednovanje odgojnih razina ishoda i postignuća učenja, osobito kad se radi o vjeri i stavovima, vjerskim i drugim uvjerenjima učenika, ni načelno ni odgojno nije moguće izostaviti niti zanemariti. Budući da odgojna razina na poseban način obuhvaća afektivno i s njom povezano djelatno područje ljudskoga života i potrebu izgradnje stavova i vrijednosti u cjelini školskoga kurikula, moguće je odgojne ishode i postignuća vezati uz učeničku spoznaju, znanje i izražavanje o stavovima i vrijednostima, ponašanju i djelovanju, i tako ih vrednovati. Oni dijelom ulaze u područje interpersonalne i socijalne komunikacije u školi te aktivnih učeničkih odnosa u procesima učenja i poučavanja, a neki pripadaju području generičkih kompetencija koji se dijelom mogu integrirati u specifične odgojne ishode Katoličkoga vjeronauka i promatrati u ozračju kulture međusobnoga komuniciranja.

Oni se mogu vrednovati kao integralni dio učeničkih postignuća, i time kao integralni dio završne kvantitativne ocjene, što ne umanjuje potrebu izdvajanja i kvalitativne procjenu generičkih kompetencija učenika u pojedinim godištima i ciklusima.

**Vrednovanje za učenje i kao učenje** – odnosi se na oblike formativnoga vrednovanja koji teže učeničkoj većoj aktivnosti, motiviranosti, samostalnosti i kreativnosti. Ta razina vrednovanja usmjerena je na razvijanje učenikove refleksije i razumijevanja usvojenih znanja, poticanje na samoinicijativu i nove aktivnosti koje će dolaziti od samih učenika.

Vrednovanje naučenoga – ostvaruje se nakon određene tematske cjeline ili obrazovnoga razdoblja radi procjene razine usvojenosti odgojno-obrazovnih ishoda kod učenika nakon procesa poučavanja i učenja. Ono se ostvaruje kako bi se provjerila ostvarenost planiranih odgojno-obrazovnih očekivanja i ishoda, osobito primjena znanja na nove životne situacije. Taj se oblik vrednovanja primjenjuje za redovito izvještavanje o postignutim rezultatima (učenik, roditelj), a iskazuje se valjanim, objektivnim i pouzdanim ocjenjivanjem.

U praćenju učenikovih postignuća odgojno-obrazovnih ishoda učenja rabe se različite vrste vrednovanja i primjenjuju raznovrsni metodički instrumentariji koji će omogućiti vjeroučitelju u prikupljanju valjanih, kvalitetnih i pouzdanih dokaza o postignuću učenika. Pri tome se koriste različitim metodama (izravna pitanja, dnevnik učenja, učeničke mape, kratke pisane provjere, esej…).

Vrednovanje u nastavnome predmetu Katolički vjeronauk nema za cilj samo postignuće brojčanih ocjena, nego je ono ponajprije usmjeravanje i motiviranje učenika za procese razumijevanja, reflektiranja, kritičkoga i kreativnoga promišljanja te samovrednovanja

##### KURIKUL NASTAVNOGA PREDMETA ETIKA

**Koordinator Društveno-humanističkog područja:**

dr. sc. Marija Naletilić

**Voditelj predmetne Radne skupine:**

dr. sc. Dražen Barbarić, doc.

**Radna skupina za izradu predmetnog kurikula:**

Mario Damjanović

Mile Logara

Sanja Crnogorac

Ivanela Brković

Monika Bošnjak

**Recenzent:**

dr. sc. Ita Lučin, doc.

**A/ OPIS PREDMETA**

Učenje i podučavanje nastavnog predmeta Etika u srednjoj školi osigurava uvođenje učenika u etiku kao filozofijsku disciplinu koja sustavno istražuje i objašnjava filozofsko-etičke spoznaje primjenjujući ih u oblikovanju moralnih pogleda, odlučivanja i sagledavanju moralnoga ponašanja i djelovanja. Svrha je njezina učenja i poučavanja u razvijanju vještina i formiranju stajališta potrebnih za moralno odlučivanje i djelovanje te razlikovanje ispravnog od neispravnog kroz usvajanje odgojnih i obrazovnih iskustava. Znanje koje se stječe tijekom učenja i poučavanja Etike pomaže učeniku razumjeti da je za procjenu toga što je moralno ispravno ili neispravno u ponašanju potrebna refleksija o tome što je ispravno ili neispravno, a da se odluke ne donose prema subjektivnim mjerilima i trenutnim okolnostima.

Kao predmet kojim se kod učenika razvijaju moralno i etičko promišljanje i djelovanje ima naglašenu odgojnu ulogu, te je jedna od okosnica kurikula jer neposredno utječe na stvaranje vrijednosti koje su u samim temeljima odgoja i obrazovanja: znanju, slobodi, dostojanstvu, solidarnosti, odgovornosti, jednakopravnosti i dr. Učenje i poučavanje nastavnoga predmeta Etika ključno je za odgovorno sudjelovanje mladih u lokalnoj i globalnoj zajednici, osigurava osobni i moralni razvoj učenika, te potiče na stvaranje pozitivnih promjena u zajednici u kojoj žive i rade.

Etika kod učenika razvija socijalne i građanske kompetencije, a nužna je i za usmjereno i ispravno razvijanje i svih drugih ključnih kompetencija definiranih za obrazovne sustave u BiH, nužnih za uspješno sudjelovanje u društvu. Podučavanjem nastavnoga predmeta Etika kod učenika se razvija komunikacija, suradnja, sposobnost rješavanja problema, donošenja odluka, kritičko mišljenje, kreativnost, upravljanje sobom i osobnim i profesionalnim razvojem, te aktivno građanstvo.

Kada je riječ o statusu  Etike i odnosu s međupredmetnim temama, neposredno je povezana sa svim komponentama međupredmetnog područja definiranog u Zajedničkoj jezgri: Pojedinac i društvena odgovornost: poduzetništvo, karijerna orijentacija i antikorupcija. Etika je svrstana u društveno-humanističko područje iako posredno može djelovati unutar svih odgojno-obrazovnih područja. Ishodi učenja i poučavanja ovoga predmeta i etički sadržaji posredno utječu na sve predmete i međupredmetne teme.

Osnova za etičko promišljanje i moralno djelovanje u svim područjima i znanostima su filozofske metode spoznaje i kreativno mišljenje. Polazište u učenju i poučavanju treba biti neprestano povezivanje teorije i prakse na različite načine i na različitim razinama: promišljanje i djelovanje, razmatranje konkretnih situacija, informacija, proučavanje tekstova, diskusije o problemima itd. Učenje i poučavanje teorije trebalo bi poticati djelovanje, a s druge strane djelovanje može biti nadahnuće za prepoznavanje i obrazlaganje problema te argumentirano donošenje vlastitog suda o njemu.

Etika ima status alternativnog izbornog predmeta u odnosu na Vjeronauk i obvezni je dio školskoga kurikula. Učenici i njihovi roditelji imaju pravo izbora između Vjeronauka i Etike, a oni koji na početku srednje škole izaberu Etiku, ona za njih postaje obvezni predmet. U gimnazijskom obrazovanju poučava se tijekom sve četiri godine školovanja. Ovisno o mogućnostima pojedine škole i interesu među učenicima, preporučuje se nastavu Etike ponuditi kao izborni ili fakultativni predmet i učenicima koji pohađaju nastavu Vjeronauka, a uz koji žele paralelno učiti i Etiku.

**B/ CILJEVI UČENJA I PODUČAVANJA PREDMETA**

* Usvajanje temeljnih pojmova i znanja o povijesti i razvoju filozofsko-etičke misli, specifičnim pristupima problemima, teorijama, autorima i djelima, te ovladavanje specifičnim vještinama potrebnim za rješavanje (etičkih i drugih) problema.
* Razvijanje moralnih i etičkih kompetencija s naglaskom na religijska pitanja, sagledavanjem širine etičkih znanstveno-teorijskih i praktičkih pristupa u rješavanju situacija s kojima se učenik suočava osobno i kao član zajednice i društva.
* Razvijanje etičkog i bioetičkog senzibiliteta, brige za svoju dobrobit, dobrobit drugih ljudi, budućih generacija, drugih živih bića i okoliša osvještavanjem vlastite uloge u svijetu, društvu i lokalnoj zajednici.
* Suočavanje s vlastitim, zajedničkim i globalnim problemima antropologije, prava i politike, te istraživanjem, razumijevanjem, razvijanjem, preispitivanjem i obranom vlastitoga stajališta, pristupa i izbora.
* Razvoj vještina argumentacije, prezentacije i komunikacije vezanim za zanimanja (struke), poslovanje, rad i tržište, kao ključnih pretpostavki kritičkoga mišljenja, naglašavajući pritom prihvaćanje i poštovanje drugih osoba uz uvažavanje različitosti.

**C/ PREDMETNO PODRUČJE KURIKULA**

Podučavanje nastavnoga predmeta Etika, a s obzirom na postavljenje ishode, organizirano je u četiri domene:

***A:* Mitovi, religije i društvo**

***B:* Antropologija, pravo i politika**

***C:* Profesionalna etika, zanimanja i poslovanje**

***D:* Čovjek suvremenog doba**

Izrađene su na temelju međusobno prožimajućih ključnih koncepata i tematskih cjelina. Zamišljene su tako da bi se svaka mogla obraditi u svakoj od četiri godine učenja, a također se pratiti i kroz vertikalni napredak učenika u moralnom i etičkom prosuđivanju i razvoju etičkog i bioetičkog senzibiliteta. Osnovna ideja tako oblikovanih domena jest postupni osobni moralni razvoj učenika. Svaka od domena treba se obrađivati u svim godištima, pri čemu se međusobno isprepleću. U domeni Mitovi, religije i društvo naglasak je na njegovanju i razvijanju kreativnog mišljenja, razložitog govorenja i razboritog djelovanja utemeljenog na općim vrijednostima i ljudskim pravima. Tumačenjem mitova, legendi i bajki stvaraju se oslonci za moralno promišljanje i orijentiri u prosuđivanju svakodnevnog pod vidom svevremenog. U domeni Antropologija, pravo i politika učenik će se baviti subjektivnom moralnom prosudbom kako živjeti u zajednici sa sviješću o osobnom identitetu i potrebi poštivanja drugih ljudi. U sklopu ove domene učenik suočen s moralnim dilemama, stvara sustav vrijednosti radi življenja u društvu i državi, te globalnoj zajednici. Domene Profesionalna etika, zanimanja i poslovanje te Čovjek suvremenog doba, upoznavanjem s potenciranim moralnim problemima današnjice, učenika trebaju osposobiti za razlikovanje u moralnim prosudbama te za kreativno i dijaloško sudjelovanje u etičkom artikuliranju i rješavanju moralnih dilema. Učenici trebaju steći uvid kako ti problemi i dileme pogađaju sve ljude i kako ih nije moguće riješiti u izdvojenim skupinama stručnjaka, nego tek u kreativnom dijalogu svih relevantnih pristupa i stajališta.

**A/** **Mitovi, religije i društvo**

U okviru ove domene učenici usvajaju osnovna znanja o mitovima i religijama te njihovom utjecaju na nastanak i razvoj kultura i civilizacija. Spoznaju ulogu mitologije i religija u oblikovanju životne stvarnosti i moralnom razvoju pojedinca i društva. Razvijaju svijest o tome kakav utjecaj ima postojanje različitih religija na probleme suvremenog svijeta i odnose u društvu danas, te o tome kako su različite tradicije utjecale na kulturni razvoj društva u kojem žive. Usvajanje sadržaja u okviru ove domene pomoći će učenicima upoznati načine formiranja individualnih i kolektivnih identiteta, te da se na kritički i argumentiran način bave moralnim i etičkim problemima društva koji uključuju međuljudske odnose, nasije, rat, terorizam, siromaštvo i sl.

**B/ Antropologija, pravo i politika**

Domena antropologija, pravo i politika obuhvaća teme koje se tiču pojedinca, društva i države, ljudskih prava i pokreta za zaštitu ljudskih prava, te suvremene prijetnje ljudskim pravima. U okviru ove domene učenici usvajaju i interpretiraju značenje temeljnih etičkih pojmova iz područja politike i prava, vrednuju odnos pojedinca, društvenih institucija i vlasti. Analiziraju probleme u reagiranju pojedinaca, društva, institucija i vlasti na nedemokratske pojave u društvu i rješava problem na razini etičke prosudbe, ispravno koristeći etičke pojmove ili koncepte. Prihvaćaju, organiziraju i primjenjuju etičke vrijednosti kao kriterij u promišljanju o pravima i slobodama drugih ljudi te u vlastitom djelovanju prema drugima.

**C/ Profesionalna etika, zanimanja i poslovanje**

Unutar ove domene učenici usvajaju znanja o problemima vezanim uz zanimanja (struke), poslovanje, rad i tržište. Uče ispravno koristiti etičke pojmove koji se tiču profesija, što uključuje iskrenost, pouzdanost, transparentnost, odgovornost, povjerljivost, objektivnost, poštovanje, poštivanje zakona i lojalnost. Koristi zaključke moralne i etičke analize problema pojedinog zanimanja ili područja poslovanja u širenju svijesti o tim problemima i o mogućim rješenjima, te potiče na djelovanje koje je u skladu s etičkim vrijednostima.

**D/ Čovjek suvremenog doba**

U okviru četvrte domene učenici će se upoznati s bioetičkim predmetnim područjem. U ovoj domeni učeniku se postavlja izazov da razvijeni etički senzibilitet pretoče u konkretne aktivnosti kojima iskazuju skrb za dobrobit samih sebe, drugih ljudi, drugih živih bića, prirode i budućih generacija. U analizi moralnih i etičkih problema iz područja biomedicine te u oblikovanju svojih stajališta usvojit će i primjereno se koristiti pojmovima: život kao vrijednost, zdravlje kao vrijednost, smrt, dostojanstvo, pravo na život, sloboda odlučivanja, pravo na besplatnu zdravstvenu zaštitu, prigovor savjesti i dužnost pomaganja, pravo na potomstvo/roditeljstvo, dobrobit, sreća, prihvaćanje gubitka i utjeha, odgovornost, ljubav, plemenitost, skrb, suosjećanje, empatija, altruizam, solidarnost.

**D/ ODGOJNO-OBRAZOVNI ISHODI**

# razred gimnazije /35 nastavnih sati godišnje/

|  |  |
| --- | --- |
| **PREDMETNO PODRUČJE: A/ Mitovi, religije i društvo** | |
| **Odgojno-obrazovni ishod učenja** | **Razrada ishoda** |
| **A.I.1.** Učenik razlikuje moralna i etička pitanja i primjereno se koristi temeljnim etičkim pojmovima vezanim uz moralne i etičke probleme društva. | * razlikuje filozofski pristup moralu od religijskih, mitoloških i drugih učenja o moralu * primjereno koristi pojmove: etika, moral, etičko pitanje, moralno pitanje, moralna dilema, vrijednosti, vrlina, savjest, dobro, zlo, mit, religija, nereligioznost, ateizam, agnosticizam, zlatno pravilo, sekularizam, religijski fundamentalizam. |
| **Poveznice sa ZJNPP** | [**DHP-1.1.2**](https://kurikulum-zzoo.ba/hr/node/1787) |
| **Ključni sadržaji** | |
| * moralna i etička pitanja u mitovima: sudbina i sloboda, vrline i mane, pojedinac i zajednica, dobro i zlo, znanje i odgovornost * moralna i etička pitanja u religijama: moralnost i religije, moralnost i nereligioznost, etička učenja svjetskih religija * ljudska priroda: teorije o podrijetlu čovjeka, čovjek kao prirodno i društveno biće, ljudska priroda i tehnološki napredak, tradicija i suvremenost | |
| **Preporuke za ostvarenje ishoda** | |
| Ishod je moguće realizirati obradom tri obvezne teme: Moralna i etička pitanja u mitovima, Moralna i etička pitanja u religijama i Ljudska priroda.  Obvezne teme učitelj obrađuje na primjeru najmanje dviju izbornih tema koje u suradnji s učenicima izabire s priloženih popisa izbornih tema.  Neovisno o šest izabranih teme, glavni je zadatak učitelja organizirati iskustva učenja i poučavanja o moralnim i etičkim pitanja na primjerima iz mitova, religija i ljudske prirode na način da nakon susreta s odabranim temama učenici u analizi i oblikovanju svojih stajališta primjereno koriste navedene etičke pojmove.  Sadržaj ove tematske cjeline može se povezati sa sadržajima nastavnih predmeta: Hrvatski jezik (Mit o Sizifu, Antigona, Mit o Prometeju) i Latinski jezik (Rimska religija i kultura). | |

|  |  |
| --- | --- |
| **PREDMETNO PODRUČJE: B/ Antropologija, pravo i politika** | |
| **Odgojno-obrazovni ishod učenja** | **Razrada ishoda** |
| **B.I.1.**  Učenik objašnjava moralne, etičke, antropološke i političke probleme koristeći se primjerenom terminologijom. | * objašnjava moralne, etičke, antropološke i političke probleme koristeći se primjerenom terminologijom * primjereno se koristi pojmovima: sloboda, sigurnost, legitimnost i legalnost, pravednost, pojedinac i zajednica, moć i odgovornost, građanstvo, opće dobro. |
| **Poveznice sa ZJNPP** | [**DHP-4.3.1**](https://kurikulum-zzoo.ba/hr/node/1814) |
| **Ključni sadržaji** | |
| * nastanak i svrha društva i države: povijesna shvaćanja * političke doktrine i etički problemi: liberalizam, konzervativizam, socijalizam, fašizam, nacionalizam * demokracija i druga društvena uređenja: modeli demokracije, autoritarni režimi | |
| **Preporuke za ostvarenje ishoda** | |
| Ishod je preporučljivo ostvarivati obradom tri obvezne teme: Nastanak i svrha društva i države, Političke doktrine i etički problemi i Demokracija i druga društvena uređenje. Obvezne teme obrađuju se na primjeru najmanje dviju izbornih tema.  Nastavnik bi trebao organizirati učenje na način da nakon susreta s odabranim temama učenici u analizi i oblikovanju svojih stajališta ispravno koriste etičke pojmove (koncepte, probleme) navedene u razradi ishoda.  Različiti dokumentarni i edukacijski filmovi mogu se koristiti u edukaciji, a učenicima treba dati priliku da analiziraju film (diskusija u grupi, rad u grupama).  Sadržaj ove tematske cjeline može se povezati sa sadržajem nastavnog predmeta Povijest (Mezopotamija, Egipat, kultura znanost i umjetnost starih Grka, zlatno doba Atene). | |

|  |  |
| --- | --- |
| **PREDMETNO PODRUČJE: C/** **Profesionalna etika, zanimanja i poslovanje** | |
| **Odgojno-obrazovni ishod učenja** | **Razrada ishoda** |
| **C.I.1.**  Učenik analizira značenje temeljnih pojmova profesionalnih etika. | * objašnjava ključne etičke koncepte vezane za zanimanja i poslovanje * primjereno se koristi pojmovima: profesionalna odgovornost, profesionalna dužnost, suradnja i skrb za dobrobit kolektiva, zajedništvo, ravnopravnost, prava radnika, socijalna pravednost, međugeneracijska solidarnost, odgovornost poduzetnika, poštenje, prava potrošača, poštena konkurencija, etički kodeks. |
| **Poveznice sa ZJNPP** | [**KMP-1.1.2**](https://kurikulum-zzoo.ba/hr/node/1986) |
| **Ključni sadržaji** | |
| * etički kodeksi odabranih profesija: specifični problemi odabranih struka, profesionalna i etička načela odabranih struka | |
| **Preporuke za ostvarenje ishoda** | |
| Zadane teme preporučuje se  obraditi na primjerima specifičnih etičkih problema te profesionalnih i etičkih načela konkretnih struka koje učenici u suradnji s učiteljem odaberu, a  imajući na umu daljnje obrazovanje, ili sukladno podacima kojima škola raspolaže o visokoškolskim programima koje upisuju učenici škole.  Po završetku obrade tema učenici u analizi moralnih i etičkih problema i oblikovanju svojih stajališta trebaju ispravno koristiti pojmove (koncepte, probleme) profesionalnih etika navedene u razradi ishoda.  Sadržaj ove tematske cjeline može se povezati sa sadržajem međupredmetne teme Poduzetnost. | |

|  |  |
| --- | --- |
| **PREDMETNO PODRUČJE: D/ Čovjek suvremenog doba** | |
| **Odgojno-obrazovni ishod učenja** | **Razrada ishoda** |
| **D.I.1.**  Učenik na primjerima određuje i kritički prosuđuje značenje temeljnih etičkih pojmova vezanih za moralne i etičke probleme u području bioetike. | * objašnjava temeljne pojmove bioetike i ekologije: život kao vrijednost, zdravlje kao vrijednost, smrt, dostojanstvo, pravo na život, sloboda odlučivanja, pravo na besplatnu zdravstvenu zaštitu, prigovor savjesti i dužnost pomaganja, pravo na potomstvo/ roditeljstvo, dobrobit, sreća, odgovornost, ljubav, plemenitost, skrb, suosjećanje, empatija, altruizam, solidarnost. |
| **Poveznice sa ZJNPP** | [**BIO-4.3.1**](https://kurikulum-zzoo.ba/hr/node/1738)[**BIO-4.3.2**](https://kurikulum-zzoo.ba/hr/node/1739) |
| **Ključni sadržaji** | |
| * etička pitanja u vezi s nastankom života: medicinski potpomognuta oplodnja, surogat majčinstvo, prekid trudnoće, posvojenje i udomljavanje * etička pitanja u vezi s umiranjem i smrću: palijativna skrb, eutanazija, distanazija, mentalno zdravlje i samoubojstvo * etička pitanja u vezi s pravima pacijenata: odnos prema zdravlju i problem ovisnosti, zdravstveni sustavi i prava pacijenata, doniranje organa, farmaceutska industrija i prava pacijenata | |
| **Preporuke za ostvarenje ishoda** | |
| Ishod se može ostvariti obradom tri obvezne teme: Etička pitanja u vezi s nastankom života, Etička pitanja u vezi s umiranjem i smrću i Etička pitanja u vezi s pravima pacijenata, a svaka od obveznih tema obrađuje se na primjeru najmanje dviju ponuđenih izbornih tema.  Učenje o moralnim i etičkim problemima u području biomedicine treba organizirati na način da nakon susreta s odabranim temama učenici u analizi i oblikovanju svojih stajališta ispravno koriste etičke pojmove (koncepte, probleme).  Preporučuje se metoda debate kroz koju učenici razvijaju govorničke vještine i kritičko mišljenje, razvoj vlastitog stava  i slušanje i uvažavanje stavova drugih.  Sadržaj ove tematske cjeline može se povezati sa sadržajem međupredmetne teme Osobni i socijalni razvoj (osobna odgovornost i sloboda pojedinca). | |

**E/ UČENJE I PODUČAVANJE**

Učenje i podučavanje Etike u srednjoj školi usmjereno je na učenika kako bi se ostvarili ciljevi i ishodi nastavnoga predmeta. Time se želi postići usvajanje i ovladavanje temeljnim pojmovima i znanjima o povijesti i razvoju filozofsko-etičke misli, specifičnim pristupima problemima, teorijama, autorima i djelima. Naglasak je na razvijanju moralnih i etičkih kompetencija sagledavanjem širine etičkih znanstveno-teorijskih i praktičkih pristupa u rješavanju situacija s kojima se učenik suočava osobno i kao član zajednice i društva. U suvremenim koncepcijama učenja i poučavanja Etike neizostavno je razvijanje etičkog i bioetičkog senzibiliteta, brige za svoju dobrobit, dobrobit drugih ljudi, budućih generacija, drugih živih bića i okoliša osvještavanjem vlastite uloge u svijetu, društvu i lokalnoj zajednici.

U skladu s četiri domene (Mitovi, religije i društvo, Antropologija, pravo i politika, Profesionalna etika, zanimanja i poslovanje i Čovjek suvremenog doba) metodičko-didaktičko polazište ovoga predmeta je povezivanje teorije i prakse na različitim razinama i na različite načine. Cijeli proces pripreme, organizacije, vođenja nastavnoga procesa temelji se na primjeni znanja i vještina, te sustavnoga oblikovanja vrijednosti tijekom školovanja. Time se neposredno utječe na razvoj učenika i njihovih etičkih stavova u svakodnevnom i budućem profesionalnom životu.

Učenicima treba omogućiti sustavno i eksplicitno učenje i poučavanje komunikacijskih strategija i strategija učenja. Unutar njih, a na temelju potreba i interesa učenika, nastavnik demonstrira i preporučuje konkretne metode učenja, npr.: suradničkom nastavom, postavljanjem otvorenih pitanja, organiziranjem moderirane nastave, provedbom debate formatom prilagođene trajanju nastavnog sata, izradom konceptualnih i kognitivnih mapa, vođenjem heurističkog razgovora, istraživanjem različitih problema i osmišljavanjem rješenja, provedbom projekata, izradom pisanih radova i sl.

Ovladavanje strategijama i metodama učenja ovisi o učenikovu odabiru i prihvaćanju s obzirom na osobine ličnosti, stilove učenja i predmetne zadatke. Važno je da nastavnik izravno poučava učenike strategijama i metodama učenja, modelira njihovu uspješnu upotrebu do postupnoga osamostaljivanja učenika u njihovoj primjeni.

Učenje i podučavanje se ostvaruje nizom aktivnosti i procesa kojima učenik aktivno stječe znanja i razvija vještine, uči istraživanjem i otkrivanjem te primjenjuje prije stečena znanja i iskustva i preuzima odgovornost za vlastito učenje.

Uloga nastavnika u učenju i podučavanju Etike je planiranje, organiziranje i provedba aktivnosti kojima će učenik steći znanja i vještine potrebne za uspješno ovladavanje nastavnim sadržajima. Nastavnik prihvaća i primjenjuje inovativne pristupe u teoriji i praksi nastave Etike i kontinuirano unaprjeđuje svoje kompetencije da bi se održala visoka profesionalna kvaliteta poučavanja u skladu sa zahtjevima suvremenoga društva. Metode i pristupe poučavanju osmišljava i primjenjuje kreativno i samostalno radi poticanja na učenje i razvoj, razlikuje ih i prilagođava kako bi odgovorio na potrebe učenika. Nastavnik bi prije svega trebao biti moderator aktivnosti koje se tijekom učenja i poučavanja provode, a suradnički odnos treba ostvariti na razini planiranja i organiziranja nastave. Tradicionalne nastavne pristupe potrebno je u što većoj mogućoj mjeri zamijeniti aktivnim nastavnim metodama.

Izvori za učenje i poučavanje Etike mogu se pronaći u brojnim materijalnim i nematerijalnim sadržajima. Osim udžbenika, od nastavnika se očekuje korištenje različitih znanstvenih i stručnih članaka, znanstveno analiziranih i didaktički obrađenih slučajeva iz prakse, stručne literature, novinskih članaka, video sadržaja, primjera iz književnosti i umjetnosti, filmova i sl. Dopuna učenju i poučavanju su također iskustva učenika i nastavnika, kao i iskustva drugih osoba, te se ona mogu promatrati kao motivacija za moralno i etičko promišljanje i djelovanje. Kao oblik učenja i poučavanja mogu se uzeti i gostujuća predavanja, posjete stručnoj tribini, organizacija okruglih stolova i sl. U odabiru materijala i izvora nastavnik se, uz vlastitu stručnost, može osloniti na interese i potrebe učenika.

Etika se može poučavati u učionici i u raznim oblicima terenske nastave. U učionici radni prostor bi trebalo organizirati u obliku dijaloškog kruga ili, ako to zadatci zahtijevaju, u obliku više radnih skupina. Kako bi se učenje i poučavanje moglo odvijati na što je moguće višoj razini, važna je dobra opremljenost učionica. U terenskoj nastavi moguće je planirati suradnju s predstavnicima lokalnih vlasti, nevladinim sektorom, različitim organizacijama koje djeluju u lokalnoj sredini, u sklopu koje učenici mogu steći iskustva važna za realizaciju ciljeva i ishode nastavnoga predmeta.

Etika se podučava od prvog do četvrtog razreda gimnazije kao alternativni predmet za učenike koji ne pohađaju nastavni predmet Vjeronauk. Broj nastavnih sati Etike treba biti jednak broju nastavnih sati predviđenih za učenje i poučavanje Vjeronauka. Učenicima koji odaberu Etiku na prvoj godini ona postaje obvezni predmet do kraja srednjoškolskoga obrazovanja. Nastavnik je odgovoran da primjereno rasporedi raspoloživi broj sati tako da budu ostvareni ishodi iz svih domena, uz odgovarajuću upotrebu metoda i materijala. Ishodi na višim godinama učenja postavljeni su tako da podrazumijevaju detaljniju obradu sadržaja. Nastavnik samostalno planira primjeren broj sati za realizaciju pojedinih tema i odgojno-obrazovnih ishoda.

Proces učenja i poučavanja treba se održavati u sigurnom, ugodnom i poticajnom okružju u kojem učenici i nastavnici mogu ostvariti svoje mogućnosti te uspješno i motivirano učiti i podučavati. Potrebno je stvarati poticajnu okolinu za stjecanje i razvijanje predviđenih kompetencija, a odgovornost za to treba preuzeti nastavnik. On treba razvijati kvalitetne odnose s učenicima uzimajući u obzir teorijske i praktične dimenzije učenja i poučavanja, koje doprinose kvalitetnijem usvajanju i razumijevanju nastavnoga sadržaja.

Kada je riječ o grupiranju učenika, treba uzeti u obzir da je Etika alternativni predmet i da se ne može predvidjeti koliko će se učenika u pojedinom razrednom odjelu i pojedinome naraštaju odlučiti za Etiku. U skladu s tim moguće je formiranje grupe učenika iz više razrednih odjela istoga naraštaja. Unutar grupe, ovisno o zadatcima u učionici i izvan nje, te učeničkim potrebama i interesima, poželjno je formirati manje skupine koje će međusobno koordinirati osmišljavanje i provedbu aktivnosti uz poticaj nastavnika i njegovo praćenje i pomoć. Preporučuje se međugeneracijsko povezivanje učenika i interdisciplinarni pristup.

**F/VREDNOVANJE I OCJENJIVANJE**

Vrednovanje nije samo konačno ocjenjivanje učeničkih postignuća, već i praćenje, prikupljanje i analiziranje podataka o učenju i aktivnostima učenika tijekom odgojno-obrazovnog procesa. Cilj formativnog procjenjivanja je korigiranje samog procesa učenja, praćenja napretka učenika u razvoju znanja, vještina i vrijednosti tijekom jedne godine. Sumativno procjenjivanje je donošenje konačne odluke o rezultatima procesa učenja, odnosno ocjena učeničkog postignuća na kraju razdoblja ili godine učenja i poučavanja.

Cilj nastave Etike kroz domenu Mitovi, religije i društvo je njegovanje i razvijanje kreativnog mišljenja, razložitog govorenja i razboritog djelovanja, utemeljenog na općim vrijednostima i ljudskim pravima. Slikovnost i simboličnost koriste se kao poticaj za osvještavanje moralne dimenzije života. Poučiti pojedinca kako živjeti u zajednici sa sviješću o osobnom identitetu i potrebi poštivanja drugih ljudi.

U sklopu domene Antropologija, pravo i politika pojedinac, suočen s moralnim dilemama, stvara sustav vrijednosti radi življenja u krugovima zajedništva – obitelji, društvu i državi, te globalnoj zajednici. Učenje je usredotočeno na moralno orijentiranje i etičko promišljanje sveukupnosti odnosa čovjeka u društvenom okružju.

Kroz domenu Profesionalna etika zanimanja i poslovanje, cilj nastave je korištenje zaključaka moralne i etičke analize problema pojedinog zanimanja ili područja poslovanja u širenju svijesti o tim problemima i o mogućim rješenjima te, poticanje na djelovanje koje je u skladu s etičkim vrijednostima.

U domeni Čovjek suvremenog doba, cilj nastave je u upoznavanju učenika s bioetičkim pristupom i bioetičkim predmetnim područjem. Učenici trebaju steći uvid kako ti problemi i dileme pogađaju sve ljude i kako ih nije moguće riješiti u izdvojenim skupinama stručnjaka, nego tek u kreativnom dijalogu svih relevantnih pristupa i stajališta.

Od učenika se očekuje da zna, odnosno može: prepoznati i odrediti specifične etičke pojmove i pojmove srodnih disciplina, etička učenja, vrijednosne sustave, pojedine probleme koji ulaze u opseg etičkih rasprava te dvojbe i izabrane modele razrješavanja tih dvojbi; na tekstu primijeniti izabrana činjenična i konceptualna znanja i argumentacije na konkretne probleme iz etike kao filozofske discipline i na etičke probleme srodnih područja obuhvaćenih kurikulom Etike. To uključuje razumijevanje pretpostavki različitih etičkih učenja i načela, njihovo sustavno izvođenje i analizu, uspoređivanje, kritičko prosuđivanje i vrednovanje te primjenu ovih znanja na različita srodna područja kao izvorišta etičkih promišljanja, općenito razvijanje vlastitoga stajališta, obranu istoga i time dokaz ovladanosti osnovnim elementima argumentacije.

U nastavnom predmetu Etika sadržana su sva tri pristupa vrednovanja: vrednovanje za učenje, vrednovanje kao učenje i vrednovanje aktivnosti izvan škole.

Vrednovanje za učenje podrazumijeva praćenje i vrednovanje stečenoga znanja, vještina i stavova tijekom učenja i poučavanja predmeta. Ovim pristupom nastoji se motivirati učenika za stjecanje i razvijanje etičkih znanja, vještina i stajališta, te tako dvostruko pomaže nastavniku: procijeniti valjanost informacija s kojima učenik dolazi na nastavu, razinu ostvarenosti ishoda, vrijednosti i stajališta prema kojima rješava problem i odlučuje te njegov odnos i stajalište prema procesu etičkog učenja i podučavanja. Ovim pristupom nastavniku se pomaže usmjeriti proces učenja i poučavanja prema ispravljanju uočenih nedostataka u stečenom znanju, interpretiranju stajališta i ideja koje zahtijevaju etičku analizu. Učeniku ovaj pristup omogućava razumjeti što se predmetom Etika želi postići, što se od njega očekuje u procesu učenja i poučavanja, što se i kako u predmetu vrednuje te kako nastavnik ostvaruje svoju ulogu.

Vrednovanje kao učenje jest pristup u kojem učenik preuzima odgovornost za učenje, vrednuje svoj odnos prema zadatcima i aktivnostima, procjenjuje svoje rezultate i rezultate drugih učenika u svim oblicima rada. Za to je ključna nastavnikova pravodobna i pravovaljana povratna informacija, a može pomoći i vođenje mape učenja u kojoj učenik dokumentira ishode i skuplja bilješke o svojim rezultatima u učenju.

Treba istaknuti i mogućnost vrednovanja aktivnosti izvan škole. Ono se provodi tako što se procjenjuju i ocjenjuju priprema učenika za aktivnost, njegova komunikacija i ponašanje tijekom aktivnosti, učenikov izvještaj o važnosti i rezultatima provedene aktivnosti te zaključak o naučenome tijekom provedbe aktivnosti. Uz posjete radnim i kulturnim institucijama, institucijama lokalne zajednice te udrugama civilnoga društva,  nastavnicima se pruža široka mogućnost osmišljavanja školskih i međuškolskih aktivnosti, poput obilježavanja važnih datuma, organiziranja etičkih tribina, dana etike i sl.

Unutar premeta Etika zastupljena su dva elementa vrednovanje i ocjenjivanja:

* analiza i argumentacija
* istraživanje i djelovanje

Analiza i argumentacija jedan je od glavnih ciljeva procesa učenja i poučavanja, ali i bavljenja etikom kao filozofijskom disciplinom. Kroz ovaj element vrednuje se učenikova sposobnost bavljenja subjektivnom moralnom prosudbom različitih pitanja kako bi zatim, uz nastavnikovo vodstvo, svaki problem analizirao na razini sustavne i promišljene etičke prosudbe koristeći se instrumentarijem etike kao filozofijske discipline. Tako se osiguravaju obrazovna iskustva koja učeniku omogućuju uvid u složenost otvorenih pitanja, a promatranjem tih pitanja iz različitih perspektiva učenik će stjecati prijeko potrebno orijentacijsko znanje kao pretpostavku moralnoga djelovanja. U fokusu vrednovanja ovdje je približavanje etičkih problema i pristupa iskustvima učenika, naglašavanje važnosti i uloge filozofskih stajališta u rješavanju etičkih problema u različitim povijesnim razdobljima te doprinos filozofa u osmišljavanju metodologija kritičkoga mišljenja, što učeniku stvara osnove za samostalno misaono istraživanje.

Ovim elementom se vrednuje:

* primjerena upotreba pojmova, koncepcija i teorija pri analizi problema i oblikovanju stajališta
* vještina etičke argumentacije
* istraživanje, opisivanje i analiza problema
* navođenje, uspoređivanje, analiza i vrednovanje mogućeg rješenja iz očišta različitih teorija, pristupa i načela
* argumentirano zagovaranje rješenja koje smatra najboljim
* analiza etičkih izvora - prepoznavanje i artikulacija problema, teze ili rješenja, prepoznavanje izrečenih i neizrečenih premisa, uočavanje mogućih implikacija, vrednovanje argumenata.

U elementu Istraživanje i djelovanje učeniku i nastavniku postavlja se izazov da razvijeni etički senzibilitet pretoče u konkretne aktivnosti kojima iskazuju skrb za dobrobit samih sebe, drugih ljudi, drugih živih bića, prirode i budućih generacija. Pretpostavka toga jest otvaranje učenja i podučavanja Etike, ali i škole, prema svim sudionicima u školskom okruženju i društvu, čime se najbolje ostvaruje koncept iskustvenog učenja. U fokusu vrednovanja ovdje su aktivnosti koje nose obilježje moralno ispravnoga djelovanja, pri čemu se naglašava provedba projektnih i sličnih aktivnosti usmjerenih na skrb za dobrobit lokalne zajednice i šire okoline. U skladu s planiranim aktivnostima učenik se kroz različite aktivnosti suočava s izazovima i problemima o kojima promišlja tijekom nastavnoga procesa.

Ovim elementom se vrednuju:

* vještine uočavanja, artikuliranja i rješavanja konkretnih problema
* izrada različitih vrsta projekata, referata, prezentacija, studija slučajeva
* izrada kreativnih sadržaja: plakata, mapa, videozapisa
* tijek i kvaliteta procesa učenja (sudjelovanje, usredotočenost i praćenje rada izvršavanjem zadataka i obveza te napredak učenika) na nastavnim satima, te u izradi i izvršavanju domaćih zadataka
* komunikacijske vještine (razumijevanje sebe i drugih), uvjerljivost i utjecaj na druge
* naklonost i povjerenje drugih, razumijevanje važnosti pozitivne interakcije (odnos s nastavnicima, osobljem škole, drugim učenicima i dr. sudionicima interakcije), svijest o posljedicama ponašanja i sl.

Savjetuje se izbjegavanje klasičnih pisanih provjera i njihova zamjena, prije svega raspravljačkim, a zatim filozofskim esejom. Ujedno se savjetuje izbjegavanje klasičnih usmenih provjera prozivanjem učenika i njegovim izvođenjem pred školsku ploču, te se preporučuje procjenjivati ga i ocjenjivati idućim tehnikama:

* razgovor s učenikom
* organizacija rasprave među učenicima
* organizacija debate
* organizacija oluje ideja
* usmeno referiranje istraženih slučajeva (usmeni referati, prezentacije, studije slučajeva)
* izrada kreativnih sadržaja (plakati, kratki videozapisi i sl.).

Nastavnikov zadatak je osigurati zaključnu ocjenu i zaključnu procjenu za svakog učenika. U donošenju zaključne ocjene iz predmeta Etika temeljna mu je smjernica aritmetička sredina svih ocjena koje je učenik tijekom nastavne godine prikupio u obama elementima vrednovanja: analizi i argumentaciji te istraživanju i djelovanju, pri čemu oba imaju jednaku težinu. Međutim, odluka o ocjeni ne bi trebala proizići iz aritmetičke sredine, koja zrcali samo vrednovanje naučenoga, nego bi je trebala potvrditi ili promijeniti nastavnikova zaključna procjena. Budući da je vrednovanje sustavan proces koji se provodi tijekom cijele nastavne godine, zaključna procjena, uz vrednovanje naučenoga, upotpunjuje se nastavnikovim izvještajima o napretku učenika koji održavaju vrednovanje za učenje i vrednovanje kao učenje.

##### KURIKUL NASTAVNOGA PREDMETA MATEMATIKA

**Voditelj predmetne Radne skupine:**

Ivana Međugorac Rakić, prof.

**Radna skupina za izradu predmetnog kurikula:**

Mirka Vrgoč

Antonija Andabak

Ljiljana Džojić

Anela Vidačak

Ivana Bubalo

Snježana Teklić

Ružica Kraljević

Žana Sesar

Ana Jelić

Marija Cigić

Vesna Čolak

Svjetlana Križanović

Marijana Miličević

Katica Dominković

**RecenzentI:**

Iva Ćuže, mag.

Ivana Marić, mag.

|  |
| --- |
| **A/ OPIS PREDMETA** |

Svijet u kojem živimo opisan je jezikom matematike. Kvalitetno matematičko obrazovanje pruža temelj za njegovo razumijevanje. Učeći matematiku spoznajemo taj svijet i postavljamo čvrste temelje za ispisivanje novih stranica napretka civilizacije.

Matematika nam razotkriva savršenost i složenost procesa u prirodi, a ljepota matematike vidi se u harmoniji, uzorcima i strukturama brojeva i oblika, klasičnim idealima ravnoteže i simetrije. Od praiskona  pa do danas, matematika je dio svih aspekata života. Dio je priče o ljudskoj povijesti. Ljudi širom svijeta koristili su i koriste matematička znanja i vještine kako bi opisali svijet oko sebe i razvili nove matematičke koncepte.

Primjena matematike doprinosi bržem razvoju suvremenog društva i modernih tehnologija. Kroz nastavu Matematike kod učenika se razvijaju pozitivne osobine ličnosti kao što su točnost, preciznost, samostalnost, sposobnost timskog rada i preuzimanja inicijative, strpljivost, odgovornost i dr. Matematika uči razlikovati važne od nevažnih elemenata, uočavati veze među objektima te koristiti stečeno znanje u novim situacijama.

U nastavi Matematike se podučavaju matematički pojmovi i koncepti u skladu s kognitivnim razvojem učenika. Pri tome treba paziti na postupnost usvajanja matematičkih znanja kako bi učenici lakše razumjeli matematičke pojmove te ih međusobno smisleno povezivali. Osim ovladavanja računskim operacijama, posebno je važno podučavanjem Matematike osposobiti učenike da promišljaju, procjenjuju i modeliraju te tako obavljaju osobne i društvene aktivnosti i rješavaju probleme. Kroz zadavanje konkretnih problema iz učenicima bliskih situacija, potiče se kreativnost i apstraktno mišljenje.

Učeći Matematiku učenici razvijaju matematičku pismenost koja se očituje kao sposobnost kritičkog mišljenja i logičkog prosuđivanja, sposobnost prepoznavanja matematičkih problema u svijetu u kojem žive, sposobnost matematičkog izričaja i modeliranja problema, a razvijaju i matematičke vještine rješavanja problema. Razvoj ovih kompetencija na učenika djeluje motivirajuće i izazovno te mu daje smjernice za budući rad i angažman u društvu.

Podučavanjem Matematike doprinosi se osobnom i socijalnom razvoju učenika, stjecanju liderskih sposobnosti i promišljanju koje vodi ka donošenju učinkovitih odluka. Stjecanjem matematičkih znanja i uočavanjem povezanosti između koncepata, uči se kako pravilno i kvalitetno učiti. Poznavanjem, razumijevanjem i umijećem primjene matematičkih spoznaja stvara se i temelj za usvajanje digitalnih kompetencija. Matematičke spoznaje jedan su od temelja razvoja suvremenog tehnološkog društva, tehnike, graditeljstva i ekonomije, a pomažu nam i pri razumijevanju i tumačenju građanskih zakona modernog društva.

Matematika je jedini predmet koji pripada matematičkom području. Ona je u funkciji ostalih predmeta kurikula upravo zbog jasnog i konciznog jezika kojim je moguće opisati pojave u prirodi. Ta je odrednica snažno povezuje s prirodoslovnim područjem kurikula. Matematički simboli, terminologija i nedvosmisleni izričaj spona su matematike i jezičnog područja kurikula.

Koncept savršeno uređenog, apstraktnog sustava čini matematiku povezanu s društvenom-humanističkim područjem kurikula. Snaga i ljepota matematike nisu u njezinoj gotovo savršenoj primjenjivosti u svim aspektima društva, nego upravo  u njezinoj neovisnosti.

Matematika se izučava u svim razredima osnovne škole i gimnazije, a zastupljena je i u srednjem strukovnom obrazovanju. Zastupljenost pojedinih domena Matematike u strukovnim školama ovisi o programu koji učenici izučavaju za stjecanje određenog zanimanja.

|  |
| --- |
| **B/ CILJEVI UČENJA I PODUČAVANJA PREDMETA** |

Ostvarivanjem odgojno-obrazovnih ishoda propisanih kurikulom nastavnog predmeta Matematika učenici će:

**Ovladati matematičkim znanjima i vještinama**. Ovo uključuje usvajanje osnovnih matematičkih pojmova i činjenica te njihove povezanosti, razumijevanje i provođenje primjerenih matematičkih postupaka uz korištenje odgovarajućih tehničkih i tehnoloških pomagala. S obzirom na to da je matematika stroga deduktivna znanost, ovo predstavlja preduvjet za ostvarivanje svih ostalih ciljeva.

**Ovladati vještinama matematičkog razmišljanja i komunikacije**. Osim korištenja univerzalne matematičke terminologije i simbola, potrebno je razviti sposobnost matematičkog prikaza i interpretacije podataka, ali i vještinu komunikacije u čijoj su pozadini viši kognitivni procesi zaključivanja, kako induktivnog tako i deduktivnog. Učenici će razviti sposobnost logičkog i kreativnog promišljanja, izvođenja analogija i generalizacija, predviđanja te argumentiranja odabranih postupaka, dobivenih rješenja i zaključaka.

**Primijeniti matematička znanja i vještine u različitim kontekstima**. Ovo podrazumijeva razvijanje sposobnosti  rješavanja jednostavnih i složenijih problema proisteklih iz poznatih i novih situacija, primjenom usvojenih matematičkih znanja i vještina, što uključuje rastavljanje problema na niz jednostavnijih koraka, ustrajnost u traženju rješenja te interpretiranje rješenja u kontekstu problemske situacije.

**Prepoznati osobni i društveni značaj matematike**. Ovo uključuje prepoznavanje uloge matematike u razvijanju pozitivnih osobina ličnosti potrebnih za život i rad u 21. stoljeću kao i razumijevanje doprinosa matematike razvoju društva u prošlosti, ali i u suvremenom dobu.

|  |
| --- |
| **C/ PREDMETNO PODRUČJE KURIKULA** |

Tijekom osnovnoškolskog i srednjoškolskog obrazovanja od učenika se očekuje usvajanje konceptualnih znanja i proceduralnih vještina koje se mogu smjestiti u četiri odvojene, ali i međusobno povezane sadržajne cjeline koje nazivamo domenama.

**A/ Skupovi, brojevi i operacije**

Domena Skupovi, brojevi i operacije sadrži dvije komponente:

* Skupovi, brojevi i brojevni sustavi
* Računske operacije

Skupovi, brojevi i operacije su područje matematike kroz koje učenici upoznaju i predstavljaju pojmove kao što su broj, redni broj, brojevni pravac, skup, računska operacija i brojevni sustav. Nakon upoznavanja sa skupom prirodnih brojeva, skupovi se prirodno proširuju na cijele, racionalne, iracionalne, realne i kompleksne brojeve. Učenici spoznaju pojam broja, koriste veze među brojevima, procjenjuju rezultate računskih operacija te savladavaju vještine računanja.

Ovo područje posebno razvija sposobnosti učenika da daju prikladne procjene te primjenjuju svojstva brojeva i računskih operacija za rješavanje matematičkih i svakodnevnih problema.

Kroz ovu domenu učenici stvaraju percepciju o tome što nam to brojevi govore, prikazuju brojeve različitim zapisima (razlomci, decimalni brojevi, znanstveni, postotci) i koriste brojeve za predstavljanje količina. Koncepti iz domene Skupovi, brojevi i operacije osnova su svim ostalim matematičkim konceptima i oni čine temelje za daljnje učenje i primjenu matematike.

**B/ Algebra**

Domena Algebra sadrži tri komponente:

* Algebarski izrazi, funkcije, proporcije i primjena
* Jednadžbe, nejednadžbe i njihovo predstavljanje
* Elementi logike

Algebra je grana matematike koja se bavi općim svojstvima brojeva i generalizacijama što iz njih proizlaze, s ciljem da se s većom jasnoćom shvati složenost logičkih iskaza koji se temelje na matematici. Algebra predstavlja osnovu za učenje matematičkog jezika proučavajući pravilnosti i koristeći simbole i slova umjesto brojeva i operacija.

Za bolje tumačenje, rješavanje i poopćavanje matematičkih problema koriste se algebarski izrazi, tablični i grafički prikazi. U ovoj domeni definiraju se funkcije koje se dalje tumače i proučavaju, prikazuju tablično i grafički, opisuju se i definiraju njihova svojstva. Rješavaju se jednadžbe i nejednadžbe koje se primjenjuju pri rješavanju problemskih zadataka odgovarajućim algebarskim metodama, uz diskusiju o rješenjima u kontekstu problema.

Domena Algebra osposobljava učenike da matematičkim jezikom modeliraju situacije iz stvarnog života opisujući ih algebarskim izrazima ili funkcijskom ovisnošću. Tijekom obrazovanja kroz domenu Algebra učenici formuliraju pitanja svojstvena matematici te logički zaključuju i primjenjuju dokaze kao ključne matematičke aspekte. Time se izgrađuju kompetencije korištenja algebre u prirodnim znanostima i tehnologiji.

**C/ Geometrija i mjerenja**

Domena Geometrija i mjerenja sadrži dvije komponente:

* Oblik i prostor
* Mjere i mjerenja

Geometrija je područje matematike koje analizira i proučava ravninske i prostorne oblike, njihova svojstva, odnose i položaje. Koristeći prostorni zor i modeliranje, a u interakciji s ostalim domenama, učenici će pronalaziti primjenu matematičkih rješenja u različitim situacijama. Izvodit će geometrijske transformacije koristeći se geometrijskim priborom i tehnologijom te će istraživati i primjenjivati njihova svojstva. U svakodnevnom okružju prepoznat će različite geometrijske oblike i njihova svojstva pa ih upotrebljavati za opis, analizu i doživljaj prirode i svijeta oko sebe.

Mjerenje je postupak određivanja vrijednosti neke mjerne veličine. U dijelu domene koje se bavi mjerenjima usvajaju se mjerne jedinice za duljinu, masu, vrijeme, temperaturu, novac, površinu, volumen, kut i brzinu, a mjeri ih se odgovarajućim mjernim uređajima i kalendarom. Učenici se osposobljavaju za mjerenje, procjenjivanje i izračunavanje veličina te uče kako izraziti rezultate mjerenja pogodnim mjernim jedinicama. Geometrija, mjerenje i mjerne jedinice koriste se u svim prirodnim i tehničkim znanostima, a na posebno zanimljiv način i u umjetnosti.

**D/ Podatci, statistika i vjerojatnost**

Domena Podatci, statistika i vjerojatnost sadrži dvije komponente:

* Prikupljanje, organizacija, prezentacija i interpretacija podataka
* Elementi vjerojatnosti

Domena Podatci, statistika i vjerojatnost obuhvaća prikupljanje, analizu, interpretaciju i prezentaciju podataka, proučava odnose među slučajnim događajima i računa njihovu vjerojatnost. Podatke koji su zadani grafičkim ili nekim drugim prikazom treba znati ispravno očitati, protumačiti i upotrijebiti. Uz pomoć statistike računamo mjere srednje vrijednosti, mjere raspršenja, mjere položaja i korelacije podataka. Statistiku i statističke koncepte koristimo za analizu i interpretaciju podataka.

Učenici će savladavanjem osnovnih pojmova i zakona vjerojatnosti uspješno izračunavati vjerojatnost što nam omogućuje i predviđanje događaja. Statistika i vjerojatnost imaju važnu primjenu u prirodoslovnim i društveno-humanističkim znanostima. Statističke metode istraživanja se primjenjuju u svim ljudskim djelatnostima i samo su jedne u nizu poveznica matematike i stvarnog života.

|  |
| --- |
| **D/ ODGOJNO-OBRAZOVNI ISHODI** |

* 1. **razred gimnazije /140 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Skupovi, brojevi i operacije** | |
| **Odgojno-obrazovni ishod učenja** | **Razrada ishoda** |
| **A.I.1** Učenik koristi osnovne simbole matematičke logike i računa sa skupovima. | * koristi matematičke simbole, pojmove i operacije matematičke logike * definira i simbolima označava osnovne pojmove vezane za skupove * zapisuje skupove na različite načine * računa uniju, presjek i razliku skupova. |
| **Poveznice sa ZJNPP** | [**MTP-1.1.1**](https://kurikulum-zzoo.ba/hr/node/1519) |
| **Ključni sadržaji** | |
| * matematički simboli, matematički pojmovi koji se ne definiraju, definicije, aksiomi, propozicije, teoremi (poučci) i dokazi * operacije matematičke logike (iskaza) * skup * Euler-Vennov dijagram, element skupa, kardinalni broj skupa, prazan skup * operacije sa skupovima * Kartezijev umnožak skupova. | |
| **Preporuke za ostvarenje ishoda** | |
| Upoznati učenike s podjelom matematičkih simbola: konstante, varijable, znaci matematičkih operacija, znaci matematičkih relacija, kvantifikatori i ostali simboli. Opisati osnovne (temeljne) pojmove koje ne definiramo i izvedene pojmove koje definiramo. Opisati tvrdnje koje ne dokazujemo (aksiomi) i tvrdnje koje dokazujemo (teoremi ili poučci). Definirati osnovne operacije matematičke logike: konjunkcija, disjunkcija, implikacija, ekvivalencija i negacija.  Skupove prikazati na različite načine: nabrajanjem elemenata, opisivanjem općeg elementa skupa, Euler-Vennovim dijagramom.  Operacije sa skupovima povezati s operacijama matematičke logike (konjunkcija - presjek, disjunkcija - unija).  Inzistirati na pravilnoj i dosljednoj upotrebi matematičkih simbola i terminologije.  Pri računanju sa skupovima ne treba inzistirati na složenim zadatcima, već na razumijevanju i primjeni pravila.  Sadržaj ove tematske cjeline od naročitog je značaja za precizno i točno matematičko izražavanje u daljem tijeku matematičkog obrazovanja, a može se korelirati sa sadržajem nastavnog predmeta Informatika (logičke operacije u binarnoj aritmetici). | |
| **Odgojno-obrazovni ishod učenja** | **Razrada ishoda** |
| **A.I.2.** Učenik primjenjuje računanje u skupu realnih brojeva. | * opisuje prirodne, cijele, racionalne i iracionalne brojeve * predstavlja realne brojeve na brojevnom pravcu * računa u skupu realnih brojeva poštujući redoslijed i svojstva računskih operacija * primjenjuje postotni račun, proporcije i aritmetičku sredinu pri rješavanju problemskih zadataka različitih konteksta. |
| **Poveznice sa ZJNPP** | [**MTP-1.2.1**](https://kurikulum-zzoo.ba/hr/node/1521)[**MTP-1.2.2**](https://kurikulum-zzoo.ba/hr/node/1522) |
| **Ključni sadržaji** | |
| * prirodni brojevi, djeljivost, prosti brojevi, najveći zajednički djelitelj, najmanji zajednički višekratnik * cijeli brojevi * racionalni brojevi, gustoća skupa racionalnih brojeva * iracionalni brojevi * realni brojevi * svojstva realnih brojeva * brojevni pravac * postotci * aritmetička sredina * proporcionalne veličine. | |
| **Preporuke za ostvarenje ishoda** | |
| Prilikom proširivanja skupa prirodnih brojeva sve do skupa realnih brojeva potrebno je objasniti povijesne razloge za ta proširenja, uvjetovana potrebom za zatvorenošću skupa u odnosu na osnovne računske operacije.  Preporučuje se upotreba IKT-a pri pronalaženju prostih brojeva i provjere djeljivosti prirodnih brojeva.  Sadržaje ove tematske cjeline moguće je korelirati sa sadržajem nastavnih predmeta: Informatika (algoritmi za rad s cijelim brojevima, algoritam za nalaženje najvećeg odnosno najmanjeg broja, algoritam koji provjerava je li broj prost ili složen), Kemija (postotci) te međupredmetnom temom Poduzetnost. | |

|  |  |
| --- | --- |
| **PREDMETNO PODRUČJE: B/ Algebra** | |
| **Odgojno-obrazovni ishod učenja** | **Razrada ishoda** |
| **B.I.1.** Učenik primjenjuje potencije s cjelobrojnim eksponentom. | * računa vrijednosti brojevnih izraza koji sadrže potencije s cjelobrojnim eksponentom * primjenjuje operacije zbrajanja i oduzimanja te množenja i dijeljenja potencija i potenciranje potencija * koristi znanstveni zapis realnog broja. |
| **Poveznice sa ZJNPP** | [**MTP-2.1.1**](https://kurikulum-zzoo.ba/hr/node/1523) |
| **Ključni sadržaji** | |
| * pojam potencije * računanje s potencijama * znanstveni zapis realnog broja. | |
| **Preporuke za ostvarenje ishoda** | |
| Istaknuti primjere potenciranja negativnog broja kao i potenciranja umnoška i kvocijenta.  Inzistirati na poznavanju pravila potenciranja te naglasiti da se mogu zbrajati  samo potencije jednakih baza i eksponenata.  Kroz primjere problemskih zadataka različitih konteksta primijeniti potencije i zapisivati znanstvenim zapisom (npr. Udaljenost između dva grada na karti koja je u omjeru 1:3 000 000 iznosi 21.2 cm. Kolika je stvarna udaljenost?).  Sadržaje ove tematske cjeline moguće je korelirati sa sadržajima nastavnih predmeta: Fizika (znanstveni zapis realnog broja), Informatika (pretvorba brojeva iz jednog brojevnog sustava u drugi, binarna aritmetika), Geografija (prikazivanje zemljine površine). | |
| **Odgojno-obrazovni ishod učenja** | **Razrada ishoda** |
| **B.I.2.** Učenik računa s algebarskim izrazima i s algebarskim razlomcima. | * pojednostavljuje algebarske izraze * primjenjuje formule za kvadrat i kub binoma, razliku kvadrata, razliku i zbroj kubova * rastavlja na faktore algebarske izraze * računa s algebarskim razlomcima (skraćuje, množi, dijeli, zbraja i oduzima). |
| **Poveznice sa ZJNPP** | [**MTP-2.1.1**](https://kurikulum-zzoo.ba/hr/node/1523) |
| **Ključni sadržaji** | |
| * algebarski izrazi * kvadrat i kub binoma * razlika kvadrata i razlika i zbroj kubova * rastavljanje na faktore * algebarski razlomci * skraćivanje algebarskih razlomaka * računske operacije s algebarskim razlomcima. | |
| **Preporuke za ostvarenje ishoda** | |
| Odraditi nekoliko primjera nalaženja zajedničkog višekratnika algebarskih izraza.  Poželjno je učenicima pokazati faktorizaciju kvadratnog trinoma rastavljanjem srednjeg člana i inzistirati na njezinom usvajanju.  Sadržaj ove tematske cjeline moguće je korelirati sa sadržajima nastavnih predmeta: Informatika (korištenje matematičkih izraza u izradi algoritama), Fizika (izračunavanje nepoznate fizikalne veličine u jednadžbama). | |
| **Odgojno-obrazovni ishod učenja** | **Razrada ishoda** |
| **B.I.3.** Učenik koristi koordinatni sustav u ravnini. | * crta i interpretira skup točaka u koordinatnoj ravnini * primjenjuje formule za udaljenost dviju točaka, površinu trokuta, polovište dužine. |
| **Poveznice sa ZJNPP** | [**MTP-2.2.1**](https://kurikulum-zzoo.ba/hr/node/1527) |
| **Ključni sadržaji** | |
| * koordinatni sustav u ravnini * udaljenost dviju točaka * površina trokuta * polovište dužine. | |
| **Preporuke za ostvarenje ishoda** | |
| Voditi računa da su učenici već upoznati s prikazom točaka u koordinatnom sustavu te će proširiti stečena znanja uvođenjem formula za udaljenost točaka, polovište dužine i površinu trokuta zadanog koordinatama vrhova.  Po mogućnosti upotrebljavati programe dinamičke geometrije.  Sadržaje ove tematske cjeline moguće je korelirati sa sadržajima nastavnog predmeta Fizika (Mehanika). | |
| **Odgojno-obrazovni ishod učenja** | **Razrada ishoda** |
| **B.I.4.** Učenik primjenjuje linearnu jednadžbu i sustav linearnih jednadžbi. | * rješava jednadžbe s nepoznanicom u nazivniku svođenjem na linearnu jednadžbu * izražava traženu veličinu iz zadane formule * diskutira rješenja linearnih jednadžbi s parametrom * rješava sustave linearnih jednadžbi odabirući najprikladniju metodu * rješava linearne jednadžbe s apsolutnim vrijednostima * primjenjuje linearnu jednadžbu i sustav linearnih jednadžbi u problemskim zadacima različitih konteksta. |
| **Poveznice sa ZJNPP** | [**MTP-2.1.1**](https://kurikulum-zzoo.ba/hr/node/1523)[**MTP-2.2.3**](https://kurikulum-zzoo.ba/hr/node/1529) |
| **Ključni sadržaji** | |
| * linearne jednadžbe * linearne jednadžbe s parametrom * sustav linearnih jednadžbi * linearne jednadžbe s apsolutnim vrijednostima * problemski zadaci. | |
| **Preporuke za ostvarenje ishoda** | |
| Rješavajući parametarske jednadžbe raspravljati o postojanju rješenja jednadžbe ovisno o parametru kroz primjere ovog tipa:  Primjer: Uz raspravu o ovisnosti rješenja o realnom parametru k riješi jednadžbu: pr  Povezati računski dobiveno rješenje sustava jednadžbi s grafički dobivenim rješenjem.  Pri tabličnom rješavanju jednadžbi s apsolutnom vrijednošću, ukoliko se ovaj ishod ostvaruje prije B.I.5 voditi računa da učenici još nisu upoznati matematičkim simbolom za beskonačnost niti zapisom nejednakosti pomoću intervala.  Pri rješavanju problemskih zadataka obuhvatiti različita područja kao što su postotci, numerički i geometrijski problemi, problemi smjese, rada, gibanja i drugi.  Sadržaje ove tematske cjeline moguće je korelirati sa sadržajima nastavnih predmeta: Fizika i Kemija (primjena u računanju nepoznate fizikalne ili kemijske veličine iz jednadžbe). | |
| **Odgojno-obrazovni ishod učenja** | **Razrada ishoda** |
| **B.I.5.** Učenik primjenjuje linearne nejednadžbe i sustave linearnih nejednadžbi. | * koristi oznake intervala * zapisuje podskupove skupa realnih brojeva intervalima i prikazuje ih na brojevnom pravcu * rješava linearne nejednadžbe i sustave linearnih nejednadžbi * rješava linearne nejednadžbe s apsolutnim vrijednostima. |
| **Poveznice sa ZJNPP** | [**MTP-2.2.2**](https://kurikulum-zzoo.ba/hr/node/1528)[**MTP-2.2.3**](https://kurikulum-zzoo.ba/hr/node/1529) |
| **Ključni sadržaji** | |
| * uređaj u skupu realnih brojeva * linearne nejednadžbe * sustav linearnih nejednadžbi * nejednadžbe s apsolutnim vrijednostima. | |
| **Preporuke za ostvarenje ishoda** | |
| Inzistirati da učenici zapisuju rješenja nejednadžbi pomoću intervala i prikazuju ih na brojevnom pravcu. Obratiti pažnju na nejednadžbe koje nemaju rješenja i koje imaju beskonačno mnogo rješenja.  Učenicima pokazati  više načina rješavanja linearnih nejednadžbi (rastavljanjem na sustave linearnih nejdnadžbi, tablično te pomoću brojevnog pravca).  Nejednadžbe s apsolutnim vrijednostima oblika  |f(x)| <c i |f(x)|>c svoditi na sustave nejednadžbi. Npr. |f(x)| <c zapisujemo -c<f(x)<c.  Sadržaj ove tematske cjeline moguće je korelirati sa sadržajima nastavnog predmeta Kemija. | |
| **Odgojno-obrazovni ishod učenja** | **Razrada ishoda** |
| **B.I.6.** Učenik modelira linearnom funkcijom. | * računa funkcijske vrijednosti linearne funkcije * prikazuje linearne funkcije formulom, tablično i grafički * interpretira graf linearne funkcije * prikazuje grafički funkciju apsolutne vrijednosti * modelira linearnom funkcijom u problemskim zadacima različitih konteksta. |
| **Poveznice sa ZJNPP** | [**MTP-1.1.2**](https://kurikulum-zzoo.ba/hr/node/1520) |
| **Ključni sadržaji** | |
| * pojam funkcije * graf linearne funkcije * graf funkcije apsolutne vrijednosti * primjena linearne funkcije. | |
| **Preporuke za ostvarenje ishoda** | |
| Učenicima uvesti pojam funkcije objašnjavajući pojmove domene, kodomene, zakona preslikavanja i nultočke funkcije.  Naglasiti važnost i ulogu nagiba pravca.  Temeljito obraditi graf funkcije apsolutne vrijednosti oblika  f(x)=a|x|+b, f(x)=|x+a|, f(x)=|x+a|+b i objasniti transformacije grafova.  Primjenu linearne funkcije odraditi kroz primjere kao što je:  Marta je planirala putovanje i štedjela je novac godinu dana. Uštedjela je svotu od 1000 KM. Kartu za prijevoz dobila je na poklon. Računala je da joj treba 100 KM dnevno za dnevni smještaj, hranu i izlaske.  a) Koliko dana će najviše provesti na putovanju ako bude trošila prema predviđenom planu?  b) Kad bi dnevni trošak povećala na 120 KM, za koliko dana će skratiti boravak na putovanju?  Sadržaje ovo tematske cjeline moguće je korelirati sa sadržajima nastavnog predmeta Fizika (sve oblasti fizike).  Preporučuje se upotreba programa dinamičke geometrije. | |

|  |  |
| --- | --- |
| **PREDMETNO PODRUČJE: C/ Geometrija i mjerenja** | |
| **Odgojno-obrazovni ishod učenja** | **Razrada ishoda** |
| **C.I.1.** Učenik primjenjuje poučke o sukladnosti i sličnosti trokuta. | * analizira položaj karakterističnih točaka trokuta * primjenjuje Talesov poučak o proporcionalnim dužinama * koristi koeficijent sličnosti pri računanju opsega i površina sličnih trokuta * primjenjuje Heronovu formulu * primjenjuje Euklidov poučak na pravokutni trokut. |
| **Poveznice sa ZJNPP** | [**MTP-3.1.1**](https://kurikulum-zzoo.ba/hr/node/1532)[**MTP-3.1.4**](https://kurikulum-zzoo.ba/hr/node/1535) |
| **Ključni sadržaji** | |
| * sukladnost dužina i kutova * sukladnost trokuta * karakteristične točke trokuta * površina trokuta * proporcionalnost dužina * Talesov teorem * sličnost trokuta i primjena. | |
| **Preporuke za ostvarenje ishoda** | |
| Primijeniti sukladnost u dokazu nekih jednostavnih tvrdnji.  Primjer: Dokažite da su visine spuštene na krakove jednakokračnog trokuta sukladne.  Dokazati Euklidov poučak.  Uz Heronovu formulu korisno bi bilo primijeniti i formule za površinu trokuta izražene pomoću polumjera opisane i upisane kružnice.  Koristeći svojstva sličnosti geometrijskih likova računati nepoznate elemente likova prikazanih slikom.  Po mogućnosti koristiti se programima dinamičke geometrije.  Sadržaje ove cjeline moguće je korelirati sa sadržajima nastavnih predmeta: Fizika (kosina) i Likovna umjetnost. | |
| **Odgojno-obrazovni ishod učenja** | **Razrada ishoda** |
| **C.I.2.** Učenik primjenjuje trigonometrijske omjere. | * primjenjuje definicije trigonometrijskih omjera pravokutnog trokuta * računa vrijednosti trigonometrijskih omjera kutova od 30°, 45° i 60° * računa vrijednosti trigonometrijskih omjera šiljastih kutova koristeći džepno računalo * primjenjuje trigonometrijske omjere za izračunavanje nepoznatih elemenata jednakokračnog trokuta, pravokutnika, romba, jednakokračnog trapeza i pravilnog mnogokuta. |
| **Poveznice sa ZJNPP** | [**MTP-3.1.2**](https://kurikulum-zzoo.ba/hr/node/1533)[**MTP-3.1.4**](https://kurikulum-zzoo.ba/hr/node/1535) |
| **Ključni sadržaji** | |
| * definicija trigonometrijskih omjera šiljastog kuta * vrijednosti trigonometrijskih omjera kutova 30˚, 45˚ i 60˚ * odnosi među trigonometrijskim omjerima istog kuta * primjena trigonometrijskih omjera na pravokutni trokut * primjena trigonometrijskih omjera u planimetriji. | |
| **Preporuke za ostvarenje ishoda** | |
| Uočiti važnost pojma sličnosti trokuta pri definiciji trigonometrijskih funkcija.  Uočiti ovisnost promjene vrijednosti sinusa i kosinusa o promjeni kuta. Ova veza se može koristiti kao pomoć u memoriranju vrijednosti trigonometrijskih omjera kutova od 30˚, 45˚ i 60˚.  Koristiti se programom dinamičke geometrije.  Projektni zadatak:  1. Istražiti koliki je kut upada sunčeve svjetlosti za 10 predmeta različite veličine (predmetima morate računati visinu, duljinu sjene i kut upada). S obzirom na visine predmeta diskutirati veličine kutova.  2. Usporediti barem 10 različitih stepenica i izračunati pod kojim se kutom uspinjemo ovisno o njihovoj duljini i širini.  3. Odrediti utjecaj tla i količine svjetla na visinu stabala primjenom trigonometrije (izmjeriti 10 stabala u povoljnim uvjetima i 10 stabala u nepovoljnim uvjetima).  Sadržaj ove cjeline moguće je korelirati sa sadržajima nastavnog predmeta Fizika (kosina). | |

|  |  |
| --- | --- |
| **PREDMETNO PODRUČJE: D/ Podatci, statistika i vjerojatnost** | |
| **Odgojno-obrazovni ishod učenja** | **Razrada ishoda** |
| **D.I.1.** Učenik prikazuje i analizira podatke. | * razlikuje podatke prema obilježju * prikazuje podatke na različite načine (tablično, histogramom i dijagramima) * određuje mjere srednje vrijednosti podataka: težinsku aritmetičku sredinu, mod i medijan * određuje mjere raspršenosti podataka: donji i gornji kvartil te standardnu devijaciju * crta kutijasti dijagram. |
| **Poveznice sa ZJNPP** | [**MTP-4.1.1**](https://kurikulum-zzoo.ba/hr/node/1538)[**MTP-4.1.2**](https://kurikulum-zzoo.ba/hr/node/1539) |
| **Ključni sadržaji** | |
| * vrste i prikaz podataka * mjere srednje vrijednosti * mjere raspršenja * kutijasti dijagram (brkata kutija). | |
| **Preporuke za ostvarenje ishoda** | |
| Kod grafičkog prikazivanja podataka koristiti sljedeće prikaze: dijagram stablo – list, površinske grafikone te linijske grafikone. Od površinskih grafikona predstaviti stupčaste grafikone (posebno histogram), kružne dijagrame i slikovne dijagrame (piktogram).  Iz različitih grafičkih prikaza čitati podatke i određivati mjere srednje vrijednosti zadanih podataka.  Dobro bi bilo zadati učenicima projektni zadatak u kojima će oni prikupljati određene podatke, a zatim nacrtati stupčasti dijagram relativnih frekvencija za te podatke.  Zadavati primjere u kojima se mogu primijeniti usvojeni pojmovi:  Primjer: Broj krokodila u sedam zooloških vrtova u Aziji je  12, 8, 10, 3, 10, 2 i 9, a broj nilskih konja u istim zoološkim vrtovima je 6, 4, 8, 8, 2, 9 i 5.  a) Prikažite broj krokodila i nilskih konja pomoću dijagrama stablo-list.  b) Odredite srednje vrijednosti te standardne devijacije skupova podataka.  c) Prikažite skupove podataka pomoću kutijastog dijagrama (brkate kutije).  Koristiti se modernom tehnologijom pri računanju i prikazivanju podataka.  Projektni zadatak: Zapisati barem 14 cijena čokolada od 300 grama. Cijene podijeliti u razrede, prikazati ih pomoću stupičastog grafa, grafa stablo-list. Izračunati srednju cijenu, mod i medijan. Koristiti se modernom tehnologijom.  Sadržaj ove tematske cjeline moguće je korelirati sa sadržajima nastavnih predmeta: Geografija (klimatski dijagrami i stanovništvo), Kemija, Biologija (Ekologija), Fizika (sve oblasti). | |

|  |
| --- |
| **E/ UČENJE I PODUČAVANJE** |

Učenje matematike oblikuje i obogaćuje osobnost učenika s obzirom na emocije i motivaciju, poboljšava samostalno sustavno razmišljanje i pruža primjenjivo znanje. Razvijanje matematičkog razmišljanja poboljšava opću intelektualnu sposobnost učenika.

Pri izgradnji matematičkog obrazovanja primarna je pozornost usmjerena na razumijevanje sadržaja koji se podučava i razvijanje logičkog i kreativnog načina mišljenja učenika. Preciznost, dosljednost i aktivno razmišljanje učenika naglašeni su tijekom cijelog obrazovanja. Rješavajući matematičke zadatke, učenici mogu doživjeti uspjeh i radost otkrića.

Nastavne situacije iz matematike trebaju potaknuti i inspirirati učenike na postavljanje pitanja, stvaranje pretpostavki i donošenje zaključaka na temelju svojih zapažanja. Posebnu pozornost potrebno je posvetiti učvršćivanju matematičkog znanja i izgradnji čvrstih veza između matematičkih koncepata. Preporučuje se sadržaj, gdje god je to moguće, obrađivati spiralno, tj. isti matematički koncept ponoviti i nadograditi na više razina obrazovanja. Ovakvim modelom podučavanja stvara se dobra podloga za individualizaciju nastavnog procesa i osobni napredak svakog učenika.

Uloga nastave u matematici je upoznati učenike s modelima matematičkog mišljenja te temeljnim idejama i strukturama matematike, naučiti ih koristiti matematički jezik u usmenoj i pisanoj komunikaciji te razviti njihove vještine računanja i rješavanja problema. Učenje i podučavanje trebaju biti nadahnuti životnom stvarnošću učenika te uklopljeni u autentične i stvarne kontekste koji učenicima omogućuju razvijanje konceptualnog znanja i proceduralne tečnosti te uvid u ljepotu i širinu primjene matematike. Situacije učenja i podučavanja poželjno je što češće organizirati u vidu problemske nastave i rješavanja matematičkih zadataka iz različitih konteksta. Osobni kontekst odnosi se na osobni život učenika, kao i život njegove obitelji i vršnjaka. Primjeri problema ovog konteksta mogu se odnositi na pripremu hrane, kupovanje, igru, osobno zdravlje, osobni prijevoz, razonodu, sport, putovanja, osobno planiranje, osobne financije i dr.

Društveni kontekst odnosi se na zajednicu (lokalnu, nacionalnu ili globalnu) u kojoj učenici žive. Primjeri problema ovog konteksta mogu se odnositi na izborni sustav, javni prijevoz, javnu upravu, javnu politiku, demografiju, oglašavanje, zdravstvo, zabavne događaje, nacionalnu statistiku i ekonomiju i dr. Iako pojedinci sudjeluju u svim navedenim kontekstima i na osobnoj razini, fokus problema u kategoriji društvenog konteksta jest na perspektivi zajednice. Profesionalni kontekst odnosi se na svijet rada. Primjeri problema ovog konteksta mogu se odnositi na mjerenje, formiranje cijena i narudžbu građevinskog materijala, obračun plaće i računovodstvene poslove, kontrolu kvalitete, planiranje i popisivanje inventara, dizajn i arhitekturu, poslovno odlučivanje s odgovarajućom ili bez odgovarajuće tehnologije i dr. Profesionalni konteksti mogu se odnositi na sve vrste rada, od nekvalificiranog do stručnih poslova na najvišim razinama. Znanstveni kontekst odnosi se na korištenje matematike u znanosti i tehnologiji. Primjeri problema ovog konteksta mogu se odnositi na vrijeme ili klimu, ekologiju, medicinu, astronomiju, genetiku, mjerenje kao i sam svijet matematike i dr. Čisti matematički zadaci, u kojima svi elementi pripadaju svijetu matematike, mogu se svrstati u kategoriju znanstvenog konteksta.

Pri odabiru konteksta problemskog zadatka treba voditi računa o dobi učenika, njihovom interesu te bliskosti i značaju koji odabrani kontekst ima za njih, kako bi se postigao optimalan učinak primjene ovih zadataka. Učenike se potiče na razvijanje kreativnih rješenja matematičkih problema. Pri tome će učenici ispitivati veze između matematike i svakodnevnog života te svjesno koristiti, ali i dalje razvijati sve pozitivne osobine koje mogu utjecati na razvoj njihove cjelokupne osobnosti. Naglasak koji je u suvremenoj nastavi Matematike stavljen na problemsku nastavu ni u kojoj mjeri ne isključuje tradicionalne, dokazane i visokoučinkovite nastavne prakse kao što su heuristički razgovor, problemsko izlaganje, uvježbavanje proceduralnih vještina i dr. Izbor nastavne prakse nastavnici usklađuju s propisanim ishodima učenja i mogućnostima učenika te s konkretnim razrednim okruženjem. Neovisno o odabranom pristupu izvođenju nastave, učenici moraju biti upoznati s jasno definiranim ciljevima učenja, postavljenim kriterijima vrednovanja te im se kontinuirano treba pružati povratna informacija koja im je potrebna kako bi dostigli postavljeni ili željeni cilj učenja. Stvaranje homogenih ili heterogenih skupina tijekom procesa učenja i podučavanja, omogućuje učenicima rad neovisno o nastavniku, ali uz podršku svojih vršnjaka. Na ovaj način učenici jačaju svoje suradničke i komunikacijske vještine te izgrađuju pozitivne osobine ličnosti potrebne za suvremeno tržište rada i cjeloživotno učenje.

**Informacijska i komunikacijska tehnologija** (IKT) osigurava širok raspon alata koji mogu značajno proširiti i obogatiti nastavne strategije učitelja te podržati i olakšati učenicima učenje matematike. Primjena IKT-a u nastavnom procesu razvija kod učenika vještine korištenja računalnih programa u svrhu učenja i istraživanja matematike te rješavanja problemskih situacija u različitim kontekstima. IKT pruža brze i nepristrane povratne informacije koje mogu potaknuti učenike na predviđanje, razvijanje vlastitih ideja, njihovo testiranje i mijenjanje, ispravljanje ili poboljšavanje. Učenici će primjenom IKT-a razvijati vještine korištenja računalnih programa kao alata za učenje i istraživanje matematike te rješavanje problema. IKT alati se koriste za vizualizaciju, formuliranje hipoteza i ispravljanje miskoncepcija. Učenje i podučavanje Matematike može uključivati korištenje programskih alata dinamičke matematike, programa za simboličko računanje, statističkih programa, proračunskih tablica, alata za obradu teksta i, kada je to moguće, digitalnih izvora. Nastavnik ima važnu ulogu u procjeni korisnosti određenih IKT pomagala i ograničavanja njihove upotrebe.

**Domaća zadaća** je dio procesa učenja i podučavanja te ima izniman značaj u nastavi Matematike. Potiče učenike na samoobrazovanje, razvijanje radnih navika, ustrajnost, točnost i kritičnost. Domaća zadaća je osnova samoregulacijskog učenja.

Budući da je domaća zadaća važna polazna točka za rad na sljedećem nastavnom satu, treba biti pažljivo odabrana i isplanirana. Ona ima nekoliko funkcija: usavršavanje vještina, učvršćivanje znanja, samoprovjeru, učenje u novim situacijama, istraživanje itd.

Pri zadavanju domaće zadaće treba imati na umu različite stilove učenja, sposobnosti i interese učenika. Svrha domaće zadaća mora biti jasna, naslonjena na metode podučavanja na satu koji joj prethodi te mora pružiti učenicima i nastavniku jasnu povratnu informaciju o razini usvojenosti ishoda koji se njome ostvaruje.

Pri pregledu domaće zadaće potrebno je, osim o rezultatima, raspravljati i o korištenim strategijama i načinima razmišljanja. Redovita i promišljena domaća zadaća utječe na kvalitetu znanja i reflektira se na ocjenu.

Novu dimenziju ostvarenju odgojno-obrazovnih ishoda pruža **korelacija matematike s drugim područjima kurikula i međupredmetnim temama**. Ovu integraciju u nastavnom procesu moguće je promatrati s dvije točke gledišta. S jedne strane, pomoću matematičkih metoda koje se koriste u drugim područjima kurikula, učenici prihvaćaju matematiku kao temeljnu znanost koja ima svoj univerzalni jezik i metode te podržava i integrira druga područja kurikula. S druge strane, rješavanje problema iz drugih područja kurikula i stvarnog života učenicima daje viziju mogućnosti implementacije matematike i njezine tijesne povezanosti sa svijetom oko sebe. Osim toga, moćna sredstva integracije predmeta uključuju projekte i istraživanja koji podrazumijevaju suradnju s nastavnicima različitih predmeta, ali i druge suradničke aktivnosti. Najtješnja suradnja može se ostvariti s nastavnicima prirodnih znanosti. Produktivnost takve suradnje ovisi ponajviše o tome koliko nastavnik matematike poznaje sadržaje drugih predmeta te matematička znanja i vještine koji se koriste u tim predmetima, ali i o tome koliko nastavnik drugog područja prepoznaje mogućnosti korištenja matematike i njenog jezika u svom predmetu, na razuman i ispravan način.

|  |
| --- |
| **F/ VREDNOVANJE I OCJENJIVANJE** |

U nastavnom predmetu Matematika vrednovanje predstavlja dio procesa učenja i podučavanja. Vrednovanje pruža povratnu informaciju o razini usvojenosti matematičkih znanja i razvijenosti matematičkih vještina. Ono, također, daje podršku razvoju učenikova matematičkog razmišljanja i samopouzdanja te djeluje motivirajuće na sam proces učenja. Vrednovanje pomaže učeniku pri razvijanju vještina predstavljanja matematičkih rješenja, podupire ga u procesu usvajanja matematičkog promišljanja i usmjerava u ocjenjivanju vlastitog rada i rada vršnjaka. Kontinuirano prikupljanje informacija o učenikovu napretku je nužno kako za samog učenika tako i za nastavnika. Ove informacije su potrebne za kvalitetno planiranje procesa učenja i podučavanja s ciljem ostvarenja zacrtanih ishoda učenja. Neophodno je, prije podučavanja, učenike upoznati s očekivanim ishodima učenja i kriterijima vrednovanja kojima će se provjeriti njihova usvojenost. Opći ciljevi predmeta sugeriraju razvijanje učeničkih kompetencija kroz dimenzije konceptualnog razumijevanja matematičkih sadržaja, usvojenosti proceduralnih vještina, njihove primjene u različitim kontekstima te sposobnosti razmišljanja i komunikacije. Iz ovih ciljeva jasno proizlaze i elementi vrednovanja predmeta. Pored ovih obrazovnih i funkcionalnih ciljeva, Matematika kao nastavni predmet ima i ciljeve koje možemo okarakterizirati kao odgojne (prepoznavanje značaja matematike kroz povijest i u svim područjima života, kao i razvijanje pozitivnih osobina ličnosti), čija se ostvarenost može implicitno vrednovati kroz niže navedene elemente.

Elementi vrednovanja u nastavnom predmetu Matematika su:

1. **Znanje, vještine i komunikacija.**

Ovim elementom vrednovanja utvrđuje se razina usvojenosti skupine ishoda učenja koji se odnose na:

* opisivanje matematičkih činjenica i pojmova
* predstavljanje i interpretiranje matematičkih sadržaja na različite načine
* provođenje primjerenih matematičkih postupaka
* provjeravanje ispravnosti provedenih postupaka i utvrđivanje smislenosti dobivenih

rezultata

* korištenje primjerenog matematičkog jezika (simbola, zapisa i terminologije) pri usmenom i/ili pisanom izražavanju.

1. **Rješavanje problema i razmišljanje.**

Ovim elementom vrednovanja utvrđuje se razina usvojenosti skupine ishoda učenja koji se odnose na primjenu matematičkih znanja i vještina u različitim kontekstima. Pri tome se vrednuje samostalnost učenika u sljedećim matematičkim procesima:

* proces prepoznavanja bitnih elemenata problemskog zadatka i njegovog prevođenja u matematički model
* proces primjene odabrane matematičke metode pri rješavanju problemskog zadatka
* proces tumačenja, vrednovanja i strukturiranog prikaza matematičkog rješenja u kontekstu zadanog problemskog zadatka uz korištenje primjerene informacijsko-komunikacijske tehnologije kad metoda provjeravanja to podržava.

Osim kontekstnih zadataka, ovim elementom vrednovanja utvrđuje se i razina ostvarenosti svih viših misaonih procesa koje učenik pokazuje kao rezultat razmišljanja pri rješavanju zadataka koji nisu eksplicitno odrađeni u okviru nastavnog procesa:

* naslućivanje zakonitosti, analogija i generalizacija te njihovo opravdanje
* primjena usvojenih znanja i vještina pri formuliranju novih ideja.

Kako je za **Rješavanje problema** potrebno konceptualno i proceduralno predznanje učenika, ovaj element se ne primjenjuje u prvom razredu osnovne škole. U drugom razredu osnovne škole potrebno je pažljivo odabrati i prilagoditi kontekstne zadatke kojima se ovaj element vrednuje u skladu s kognitivnim razvojem, usvojenim znanjima i vještinama te razinom čitalačke pismenosti.

Suvremeni pristup procesu učenja i podučavanja razlikuje dva suštinski različita načina vrednovanja: formativno i sumativno.

Formativno vrednovanje provodi se tijekom procesa učenja i podučavanja i ima za cilj pružanje povratne informacije učitelju, učeniku i roditelju o ostvarenim učeničkim postignućima u odnosu na kurikulom propisane ishode učenja. Ovaj način vrednovanja osnova je samoregulacijskog učenja. Preporučuje se provoditi ga domaćim zadaćama, različitim kvizovima ostvarenim korištenjem informacijske i komunikacijske tehnologije, projektnim zadacima kod kojih je neophodno, osim krajnjeg rezultata, vrednovati i proces rješavanja te strukturu i jasnoću izlaganja, izradom umnih mapa koje pomažu učeniku u sistematizaciji predmetnog znanja i otkrivanju onih elemenata za čije je usvajanje potrebno uložiti dodatan trud. Vrednovanje za učenje može se ostvarivati i kroz različite vrste kratkih provjera znanja koje u konačnici ne rezultiraju ocjenom, a mogu se sastojati od zadataka dopunjavanja, višestrukog izbora, povezivanja i sl. Pri formativnom vrednovanju potrebno je obratiti pažnju na različite razine predznanja učenika, stilove učenja i moguće miskoncepcije koje je potrebno ispraviti tijekom procesa učenja i podučavanja. Formativno vrednovanje ne rezultira ocjenom nego kvalitativnom procjenom koja omogućava učeniku unaprjeđivanje procesa vlastitog učenja, a učitelju procesa podučavanja. Važno je da kriteriji formativnog vrednovanja budu unaprijed definirani i predstavljeni učenicima, a proces vrednovanja vođen od strane učitelja. Oblik formativnog vrednovanja i korištene obrasce određuje učitelj u skladu s raspoloživim resursima i potrebama učenika.

Formativno vrednovanje u predmetu Matematika ostvaruje se kroz pristupe:

* Vrednovanje za učenje - vrednovanje koje učitelj provodi tijekom nastavnog procesa prikupljanjem i interpretacijom informacija o učenikovu napretku.

Ovo vrednovanje iskazuje se opisno i predstavlja povratnu informaciju učeniku o razini usvojenosti ishoda u odnosu na očekivanja, a učitelju o uspješnosti primijenjenih metoda podučavanja.

* Vrednovanje kao učenje - vrednovanje koje provodi učenik, procjenjujući svoje trenutno postignuće (samovrednovanje) ili postignuće vršnjaka (vršnjačko vrednovanje), pod vodstvom učitelja (unaprijed pripremljeni obrasci vrednovanja: evaluacijske ili check-liste). Temelji se na ideji kako učenici vrednovanjem uče. Vrednovanjem svojih i postignuća vršnjaka učenici razvijaju kritičko mišljenje i osjećaj odgovornosti te njeguju pozitivne osobine ličnosti. U suradnji s vršnjacima učenici mogu dobiti poticajne i konstruktivne povratne informacije koje će im pomoći pri samovrednovanju postignuća i planiranju učenja.

Sumativno vrednovanje se provodi na kraju procesa učenja i podučavanja i rezultira brojčanom ocjenom. Provodi ga učitelj i ono daje mjeru ostvarenosti ciljeva učenja. Sumativno vrednovanje može se provoditi na osnovi pisane i usmene (do 15 minuta) provjere znanja te različitih vrsta projektnih zadataka u kojima je moguće procijeniti ranije navedene elemente vrednovanja. U jednoj provjeri moguće je ocijeniti više elemenata vrednovanja, u ovisnosti o ishodu učenja koji se provjerava. Zbog ograničenosti vremenskih resursa, ne preporučuje se usmeno vrednovati one elemente koji se mogu dobro provjeriti pisanim putem. Kriteriji sumativnog vrednovanja trebaju biti unaprijed definirani i predstavljeni učenicima.

Sumativno vrednovanje u predmetu Matematika ostvaruje se kroz pristup:

* Vrednovanje naučenog - vrednovanje koje provodi učitelj po okončanju procesa učenja i podučavanja. Ono rezultira ocjenom koja može biti opisna ili brojčana (ovisno o godini učenja i podučavanja) i daje učeniku, roditelju i ostalim sudionicima odgojno-obrazovnog procesa kvantitativnu povratnu informaciju o postignutoj razini ostvarenosti ishoda učenja.

U početnim godinama osnovnoškolskog učenja i podučavanja postignuća učenika iz predmeta Matematika, na kraju obrazovnog razdoblja, ocjenjuju se opisno. Opisna ocjena predstavlja informaciju o razini postignuća učenika u odnosu na očekivanja (potrebna podrška, u skladu s očekivanjima, iznimno u odnosu na očekivanja).

U nastavku školovanja postignuća učenika se opisuju brojčanom ocjenom (nedovoljan - 1, dovoljan - 2, dobar - 3, vrlo dobar - 4, odličan - 5).

Zaključna ocjena iz predmeta Matematika mora se temeljiti na razini usvojenosti ishoda učenja. U tu svrhu nužno je ostvarenost ishoda provjeravati u što više vremenskih točaka i na što više načina.

Zaključna ocjena ne treba nužno biti aritmetička sredina svih ocjena dobivenih provjeravanjem u različitim vremenskim točkama. Zbog spiralno-koncentrične nadogradnje matematičkih znanja kroz godine učenja i podučavanja preporučuje se, za prolaznu zaključnu ocjenu, usvojenost svih propisanih ishoda učenja barem na minimalnoj razini

##### KURIKUL NASTAVNOGA PREDMETA FIZIKA

**Voditelj predmetne Radne skupine:**

dr. sc. Jadranko Batista, doc.

**Radna grupa za izradu predmetnog kurikula:**

Marijana Lasić

Martina Hrkać

Dragan Tomić

Irena Mihaljević

Niko Grganović

Robert Bošnjaković

**Recenzent:**

Sanja Kapetanović, prof.

|  |
| --- |
| **A/ OPIS PREDMETA** |

Fizika proučava prirodne zakone, opće koncepte energije i materije, međudjelovanja i gibanja u prostoru i vremenu. Opisuje realni svijet od njegova najmanjeg dijela do cijelog svemira. Fizika kao temeljna prirodna znanost osnova je za sve prirodne, tehničke i biomedicinske znanosti. Fizika je teorijska znanost, upoznaje učenike s činjenicama i principima znanosti, kao i njihovim primjenama. Kao eksperimentalna znanost služi se promatranjem i mjerenjem. Vrši sustavnu analizu, razvija i stvara nove teorijske modele i osmišljenim eksperimentima vrši njihove provjere. Eksperimentima otkriva nove zakone koji omogućuju bolje razumijevanje i predviđanje vremenskih promjena materije i proizvoljno odabranih sustava. Fizika razvija kognitivne vještine koje dovode do stvaranja i potvrđivanja znanstvenih spoznaja. Zbog potreba za preciznijim mjerenjima koristi postojeće i razvija nove tehnologije, te se fizika i tehnologija međusobno podupiru.

Traganjem za univerzalnim zakonima i sveobuhvatnim teorijama, razmišljanjem o problemima slijedeći metodu istraživanja, fizika izoštrava naš intelekt i poboljšava kritičko i kreativno razmišljanje i zaključivanje. Fizika razvija svijest kod učenika o prirodi i svemiru oko nas, upoznaje nas s praktičnom primjenom znanstvenih otkrića, njihovim dobrobitima i opasnostima, razvija moralne vrijednosti traganja za istinom, uči učenike da budu intelektualno pošteni i istinoljubivi, da njeguju različitosti i poštuju temeljne slobode, te postanu punopravni članovi društva, priprema ih se za cjeloživotno učenje i buduće poslove.

Kao nastavni predmet, Fizika omogućuje optimalni razvoj učenika u skladu s uzrastom, mogućnostima i sposobnostima uz pristup informacijama i znanju, osiguravajući jednake mogućnosti za kvalitetno obrazovanje usporedivo s regionalnim i svjetskim razinama. Učenjem fizike razvija se svijest za spol, rasu, nacionalnu pripadnost, jezik, društveno i kulturno podrijetlo i vjeroispovijest, promiču se ljudske slobode, opća načela demokracije i vladavine zakona, razumijevanje različitosti uz međusobno razumijevanje i  toleranciju.

Konstruktivistički pristup učenju i podučavanju fizike potpomaže cjeloviti razvoj učenika, odabirući one modele učenja koji se oslanjaju na učeničke sposobnosti stavljajući učenika u središnje mjesto nastavnoga procesa. U nastojanju izgradnje znanja i vještina učenici se traženjem novih informacija uče upravljati vlastitim vremenom, razvijaju komunikacijske i informacijske vještine, kao i jezične kompetencije kroz usmeno i pismeno izlaganje.

Učenjem fizike se razvijaju sistematičnost, preciznost, vještine uočavanja i prepoznavanja, slušanja i izlaganja, obrazlaganja i interakcije.

Podučavanjem fizike usvajaju se matematička znanja koja se primjenjuju kako u prirodnim, tako i u ostalim znanostima. Razvijanjem modela atoma fizika se povezuje s biologijom i kemijom dajući objašnjenja korištenja fizikalnih zakona u kemijskim procesima koji su osnova svih procesa živih bića. Također, može se prepoznati u zdravim navikama i ishrani. Proučavanjem prirodnih pojava fizika daje modele podučavanja u geografiji poput klimatskih promjena, geomorfološkim procesima, dinamike atmosfere. Fizika je povezana i s umjetničkim područjem poput osnovnih zakona stojnih valova i zvuka u glazbi, učinke Dopplerovog efekta.

Nastavni predmet Fizika pripada prirodno-znanstveno-matematičkom području zajedno s matematikom, kemijom, biologijom i geografijom. Fizika kao nastavni predmet koristi matematička znanja za razvijanje modela i opis prirode. Koristeći tako razvijene modele povezuje se s kemijom, posebice preko atomske i molekularne fizike i svojstava tvari, biologijom preko fizikalnih modela koje opisuju parametre unutar bioloških sustava, te s geografijom preko geofizičkih modela primijenjene fizike kao što su zatvoreni i otvoreni sustavi, zakoni očuvanja, klima i klimatske promjene, dinamika atmosfere, itd. S drugim predmetima fizika je općenito povezana tako da izgrađuje i opisuje realne modele, kako u našem okruženju tako i u društvu i društvenim odnosima općenito.

Razvojem društva i promjenjivim zahtjevima za znanja u suvremenom društvu mijenja se i koncepcija nastave. Izbor metoda i oblika rada u nastavi je od izrazite važnosti. Za razliku od tradicionalnih metoda u kojima je nastavnik bio aktivni sudionik procesa i prenositelj znanja, a učenik pasivni sudionik, u suvremenom pristupu nastavi učenik se uključuje u nastavni proces. U skladu s tim mijenjaju se metode podučavanja i tehnike učenja. Tehnike učenja su alati kojima se pospješuje razumijevanje sadržaja poput sažetaka, kartica, mnemotehnika, bilješki, modeliranja i vizualizacija problema. Suvremene metode aktivnog podučavanja usmjerenog na učenika su: dijaloška metoda, igra, učenje putem rješavanja problema, simuliranje i istraživačka metoda.

Nastavni predmet Fizika se podučava u osmom i devetom razredu osnovne škole i u svim razredima gimnazije.

|  |
| --- |
| **B/ CILJEVI UČENJA I PODUČAVANJA PREDMETA** |

* Usvajanje znanja i razvijanje učeničkih mogućnosti za logičkim, sustavnim i kritičkim razmišljanjem, te kreativnim i inovativnim sposobnostima.

Učeći fiziku učenici će razvijati logičko i kritičko razmišljanje, rješavajući različite probleme iz oblasti fizike. Traženjem novih načina rješavanja problema razvijaju kreativnost i sposobnost za dobivanje inovativnih ideja u svakodnevnome životu i društvenom okruženju.

* Razvoj vještina rješavanja problema uz postavljanje pokusa, njihovog izvođenja, mjerenja, dobivanja i vrednovanja rezultata i njihovog modeliranja korištenjem matematičkih i računalnih alata.

Izvođenjem pokusa učenici razvijaju vještine sustavnom pristupanju problemu, postavljanju pokusa, provedbi mjerenja i analizi rezultata. Povezujući ih s dostupnim tehnologijama razvijaju vještine korištenja računalnih alata za simuliranje.

* Individualni maksimalni razvoj uz stvaranje navika pravilnog korištenja znanstveno-istraživačkih pristupa.

Razvijanje navike promatranja i istraživanja problema, sustavnog načina razmišljanja i zaključivanja te korištenja metoda fizike doprinose razvoju opće sposobnosti ispravnog korištenja jezika fizike, rješavanja problema i načinima izražavanja. Uz razvoj eksperimentalnih vještina učenika stvaraju se navike za urednost i točnost, pažljivo pristupanje problemima, njihovoj analizi, klasificiranju i sistematizaciji. U ovim procesima potrebno je nastojati postizati maksimalni razvoj i stvaranje navika u skladu s učeničkim mogućnostima.

* Poticanje i održavanje interesa za fiziku i stjecanje znanja i vještina.

Nedostatak interesa učenika može biti priličan izazov za nastavnike, stoga se interes može promatrati kao medij i cilj obrazovnih procesa. Nastavnici mogu revitalizacijom sadržaja (tema), primjenom eksperimenata i tehnologije, korištenjem učenja temeljenog na projektima, međupredmetnim povezivanjem, te pokazivanjem upotrebe koncepta fizike u budućnosti učiniti nastavu atraktivnu za učenike.

* Razvoj komunikacijskih vještina i jezika fizike razmjenom ideja i rezultata.

Korištenjem različitih izvora informacija, te prikazivanje fizikalnih ideja, teorija i eksperimentalnih rezultata u raznovrsnim oblicima (npr. usmeno, grafički, tablično, analitički) poboljšava jezično-komunikacijske vještine učenika. Dodatno razvija čitateljsku pismenost, kulturu i navike, a kritičkim promišljanjem učenici poboljšavaju procjenu korisnosti i pouzdanosti informacija. Također vlastitim prezentacijama uče se preuzimanju odgovornosti za izrečeni i pisani sadržaj uz uvažavanje identiteta drugih.

* Razvijanje pozitivnih osobnosti, urednih i zdravih navika, uz razvijanje svijesti o povezanosti fizike, prirode i društva.

Izgradnja ideja temeljenih na opažanju, mjerenju i zaključaka temeljenih na znanstvenim činjenicama zauzima temeljno mjesto u učenju i podučavanju prirodoznanstvenih predmeta. Stoga, razvijanjem prirodoznanstvene pismenosti kod učenika, tj. razvijanjem znanja, vještina i stavova ključnih za izvođenje utemeljenih zaključaka razvija kod učenika prirodoznanstveni pogled na svijet i odgovoran odnos prema prirodi, te svijest o utjecaju fizike na razvoj društva, tehnologije i važnost pristupa održivom razvoju.

|  |
| --- |
| **C/ PREDMETNO PODRUČJE KURIKULA** |

Koristeći se teorijskim pretpostavkama i eksperimentalnim istraživanjima fizika pomiče granice spoznaje i razumijevanja realnog svijeta. Ona ujedinjuje dinamička znanja i opisuje izrazito veliki skup objekata i opisuje njihove međuovisnosti. Stoga, fizika kod učenika razvija sustavno i kritičko razmišljanje istražujući veliki spektar različitih problema kako iz različitih polja tako i iz svakodnevnog života.

Pristup podjele fizike na domene nije jedinstven, a ovdje se odlučilo na podjelu koja je dobivena prirodnim razvojem znanstvenih spoznaja i ideja unutar fizike kroz njezinu povijest. Fizika se dodatno isprepliće s prirodnim, tehničkim i biomedicinskim znanostima, nastoji odgovoriti na niz pitanja iz svakodnevnog života i okruženja. Stoga se, osim tradicionalnih oblasti, definirala i dodatna oblast za međupredmetne teme. Fizika je na ovaj način podijeljena na oblasti: Mehanika, Molekularna fizika i termodinamika, Elektromagnetizam, Optika i moderna fizika i Fizika, društvo i tehnologija.

**A/ Mehanika**

Mehanika je temeljna oblast fizike i zauzima posebno mjesto u strukturi. Druge oblasti koriste mehaničke veličine i oslanjaju se na oblast mehanike kroz koncepte gibanja, međudjelovanja, energije i zakona očuvanja. Stoga, mehanika predstavlja izvrstan kontekst za ulazak u svijet fizike kroz njene sadržaje i metode te se proučava u prvoj godini obrazovanih ciklusa.

U okviru oblasti mehanike proučavaju se cjeline u kojima se opisuje gibanje tijela - kinematika, proučavaju se stanja gibanja - dinamika i statika, te opisuje koncept rada i energija. Dodatno se uči o pojmu tlaka i njegovoj primjeni u svakodnevici kroz cjelinu - mehanika fluida, dok se cjeline mehaničkog titranja i valova ostavljaju za proučavanje neposredno prije oblasti Elektromagnetizma, odnosno Optike i moderne fizike.

Dobro poznavanje mehanike preduvjet je za učenje drugih oblasti i stoga planiranje učenja i podučavanja mehanike zaslužuje posebnu pažnju. Dodatna vrijednost je u tome što se mehanika pri opisivanjima različitih sustava značajno primjenjuje u tehničkim znanostima (npr. rotacije tijela u strojarstvu, statike građevina u građevini), u medicini (npr. statika ljudskog tijela, krvotok kao sustav fluida), u sportu (poluge, stabilnost, dinamičnost ljudskog tijela) i mnogim drugim oblastima.

**B/ Molekularna fizika i termodinamika**

Odgovor na pitanje od čega je sve sastavljeno je jedno od najvećih pitanja filozofije znanosti. Polazeći od stanja tvari i njihovih fizikalnih svojstava, molekularna fizika preko molekularno-kinetičke teorije objašnjava atome, molekule i ione kao građevne elemente neprekidnih dinamičkih sustava. Ovakav model (model čestične građe tvari) je izrazito važan i u direktnoj je korelaciji s drugim prirodnim znanostima, posebno s kemijom gdje se dodatnim povezivanje ojačava razumijevanje građe tvari, međumolekularnih interakcija, izgradnje molekularnih sustava i njihovih fizikalnih svojstava i stanja, te pojava vezanih za ta stanja.

Koristeći se ovim modelom, termodinamika opisuje makroskopske sustave i njihova svojstva, proučava toplinu kao vid energije i uvjete njene transformacije, te opisuje termodinamičke procese u prirodi i tehnici koristeći se termodinamičkim zakonima.

Molekularno-kinetička teorija povezuje fiziku s kemijom i biologijom (modeli atoma i molekula), dok termodinamika povezuje fiziku s tehničkim znanostima proučavajući toplinsku energiju kao najvažniji svjetski resurs u procesima dobivanja mehaničkog rada i električne energije (kružni ciklusi, parni strojevi, termoelektrane), te ukazuje na važnost obnovljivih izvora energije i održivog razvoja.

**C/ Elektromagnetizam**

Učenje i podučavanje elektromagnetizma predstavlja izrazito zanimljivu temu jer se s jedne strane proučavaju odgovarajući fenomeni koji su izvan raspona svakodnevnih iskustava te njihova relevantnost nije odmah prepoznatljiva. S druge strane je bogata kontekstima konceptualnog razumijevanja razvoja temeljnih znanstvenih koncepata kao što su mezoskopski strukturni modeli, indukcija, polja sila i međudjelovanje na daljinu. Upravo elektromagnetsko međudjelovanje je jedno od temeljnih međudjelovanja u prirodi čiji koncept se koristi u proučavanju fizikalnih i kemijskih svojstava tvari (atomi i molekule). Radi jednostavnijeg uvida, elektricitet i magnetizam se prvo proučavaju kao odvojeni koncepti, a nakon toga se objedinjuju u teoriju elektromagnetizma. Koncepti elektromagnetskog polja i zakoni elektromagnetizma se sve više koriste u globalnom kontekstu i povezuju fiziku s tehnologijom i inovacijama. Razmatranje različitih elektromagnetskih sustava (od strujnih krugova s elementima, permanentni magneti i elektromagneti u industriji, do kućanskih uređaja) koji se koriste u svakodnevici povezuje fiziku s primjenom znanja u svakodnevnom životu i njenom značaju na društvo općenito.

**D/ Optika i moderna fizika**

Učenjem i podučavanjem optike kroz cjeline fotometrije, geometrijske i valne optike proučavaju se svjetlosni efekti i priroda svjetlosti. Optika omogućuje bolje poznavanje svjetlosnih pojava i korištenja optičkih instrumenata. Korištenjem zakona geometrijske optike proučava se ponašanje svjetlosti na granici između sredstava preko zrcala i leća te njihovih kombinacija. U valnoj optici proučavaju se valna svojstva svjetlosti i posljedični efekti. Dodatna primjena optike i optičkih uređaja često se nalazi u informacijskim znanostima (laseri, optička vlakna), medicini i industriji (laseri, mikroskopi).

Proučavanje moderne fizike daje nam moderni pogled na svijet kroz razmatranje metodologija klasične fizike (eksperimenata i hipoteza) te odnosa eksperimenta i teorije koji su primjenjivi i u kvantnoj fizici. Misaoni eksperimenti poslužili su za raspravu o temeljnim konceptima moderne fizike koji su doveli do novih eksperimenata i spoznaja. Postavljanje hipoteza, modela atoma, relacija neodređenosti, valno-čestičnog dualizma, teorije relativnosti, modela elementarnih čestica i standardnog modela svemira uvelike je promijenilo način razmišljanja i promišljanja na prostorno-vremenskoj ljestvici. Dodatno se sustavno razmatra razvoj ideja i koncepata kroz povijesno gledište fizike.

**E/ Fizika, društvo i tehnologija**

Nekoliko posljednjih desetljeća znanstvena znanja i tehnologija doživjela su izrazito ubrzan razvoj te su imala drastičan utjecaj na društvo. Društvo je postalo ovisno o tehnologiji kroz mnoge aspekte: zdravstvo, sigurnost, mobilnost, komunikacije, grijanje, rasvjetu, održivi razvoj i mnoge druge. Fizika je jedna od najvažnijih znanosti odgovornih za ovakav razvoj događaja.

Kroz oblast Fizika, društvo i tehnologija učenici se uvode u svijet fizike, uče o prirodi fizike i njenim spoznajnim metodama. Koristeći matematičke i eksperimentalne metode dolazi se do razvoja stavova o prirodi, društvenim odnosima, prednostima ali i nedostatcima korištenja tehnologija.

Dug je i složen put od nekog znanstvenog otkrića do njegove primjene i utjecaja na društvo. Čak i ako nema praktične primjene, znanstveno otkriće postaje dio kulture što povezuje fiziku i kulturu življenja.  I dok u fizici otkrivamo stvari, u tehnologiji stvaramo stvari, te tako učenici uče primjenom tehnologije mijenjati svijet i dostižemo željene gospodarske i društvene ciljeve.

|  |
| --- |
| **D/ ODGOJNO-OBRAZOVNI ISHODI** |

* 1. **razred gimnazije /70 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Mehanika** | |
| **Odgojno-obrazovni ishod učenja** | **Razrada ishoda** |
| **A.I.1.** Učenik razlikuje skalare i vektore. | * detaljno opisuje razlike između skalarnih i vektorskih fizikalnih veličina * prikazuje sile kao vektorske veličine * određuje računski i grafički rezultantnu silu primjenjujući svojstva vektorskih veličina * grafički rastavlja silu na dvije komponente. |
| **Poveznice sa ZJNPP** | **FIZ-1.2.1** |
| **Ključni sadržaji** | |
| * sila * skalar * vektor * grafički prikaz * dužina, fizikalne veličine, put, pomak | |
| **Preporuke za ostvarenje ishoda** | |
| Na primjerima iz svakodnevnog života opisati razlike između skalara i vektora. Rastavljanje i sastavljanje sila uraditi na papiru na kvadratiće zbog lakšeg crtanja. Kod grafičkog prikaza koristiti pribor za crtanje (trokut, ravnalo).  Sadržaj ove tematske cjeline može se povezati sa sadržajem nastavnoga predmeta Matematika. | |
| **Odgojno-obrazovni ishod učenja** | **Razrada ishoda** |
| **A.I.2.** Učenik primjenjuje matematičke izraze i grafičke prikaze pri razmatranju nejednolikih gibanja. | * definira pojam brzine i razlikuje srednju i trenutačnu brzinu * definira pojam ubrzanja * razlikuje srednju i trenutačnu akceleraciju * preračunava mjerne jedinice za brzinu * matematički analizira grafičke prikaze brzine i ubrzanja u raznim grafovima (v-t, a-t). |
| **Poveznice sa ZJNPP** | **FIZ-1.2.1 FIZ-1.2.2** |
| **Ključni sadržaji** | |
| * gibanje, brzina, ubrzanje * fizikalne veličine, grafički prikaz, matematički račun | |
| **Preporuke za ostvarenje ishoda** | |
| Brzinu i ubrzanje usporediti s primjerima iz svakodnevnog života; izvesti mjerne jedinice za brzinu i ubrzanje koristeći osnovne mjerne jedinice. Kod grafičkog prikaza koristiti pribor za crtanje (trokut, ravnalo...).  Sadržaj ove tematske cjeline može se povezati sa sadržajem nastavnoga predmeta Matematika. | |
| **Odgojno-obrazovni ishod učenja** | **Razrada ishoda** |
| **A.I.3**. Učenik prikazuje jednostavna i složena gibanja. | * opisuje jednoliko ubrzano i jednoliko usporeno gibanje i uspoređuje s grafičkim prikazima * na grafičkom prikazu horizontalnog hitca u proizvoljnoj točki određuje vektore brzine i ubrzanja * na grafičkom prikazu vertikalnog hitca u proizvoljnoj točki određuje vektore brzine i ubrzanja * primjenjuje pojmove centripetalne sile i centripetalne akceleracije na primjerima iz života * opisuje slobodni pad preko pojmova brzine, akceleracije, prijeđenog puta i utrošenog vremena. |
| **Poveznice sa ZJNPP** | **FIZ-1.2.1 FIZ-1.2.2** |
| **Ključni sadržaji** | |
| * vektor * brzina, ubrzanje * jednoliko ubrzano gibanje, jednoliko usporeno gibanje * grafički prikaz * fizikalne veličine * centripetalna sila, centripetalna akceleracija * put, pomak, vertikalni hitac, horizontalni hitac, slobodni pad | |
| **Preporuke za ostvarenje ishoda** | |
| Na primjerima iz svakodnevnog života objasniti razliku između jednoliko ubrzanog i jednoliko usporenog gibanja, te pojmova centripetalne sile, centripetalne akceleracije i slobodnog pada. Kod grafičkog prikaza koristiti pribor za crtanje (trokut, ravnalo...).  Sadržaj ove tematske cjeline može se povezati sa sadržajem nastavnoga predmeta Matematika. | |
| **Odgojno-obrazovni ishod učenja** | **Razrada ishoda** |
| **A.I.4.** Učenik povezuje primjere gibanja s Newtonovim zakonima. | * definira pojmove tromosti i mase tijela * tumači značenje prvog, drugog i trećeg Newtonova zakona * opisuje primjere gibanja i uspoređuje s Newtonovim zakonima. |
| **Poveznice sa ZJNPP** | **FIZ-1.2.1 FIZ-1.3.1 FIZ-1.3.2** |
| **Ključni sadržaji** | |
| * vektori * Newtonovi zakoni * masa * tromost * sila akcije * sila reakcije * temeljni zakon gibanja. | |
| **Preporuke za ostvarenje ishoda** | |
| Newtonove zakone pojasniti kroz primjere i tražiti da ih i sam učenik pojasni navodeći odgovarajuće primjere iz svakodnevice. Moguće koristiti videosimulacije. | |
| **Odgojno-obrazovni ishod učenja** | **Razrada ishoda** |
| **A.I.5.** Učenik grafički i matematički analizira djelovanje sila na tijelo. | * iz grafičkog prikaza analizira djelovanje sila na tijelo * matematički dokazuje djelovanje sila na tijelo * primjenjuje grafički prikaz djelovanja sila na tijelo prilikom dokazivanja njihovog postojanja. |
| **Poveznice sa ZJNPP** | **FIZ-1.2.1 FIZ-1.3.1 FIZ-1.3.2** |
| **Ključni sadržaji** | |
| * grafički prikaz * analiza * matematički račun * sila * tijelo * vektor | |
| **Preporuke za ostvarenje ishoda** | |
| Kod grafičkog prikaza koristiti pribor za crtanje (trokut, ravnalo...).  Sadržaj ove tematske cjeline može se povezati sa sadržajem nastavnoga predmeta Matematika. | |
| **Odgojno-obrazovni ishod učenja** | **Razrada ishoda** |
| **A.I.6**. Učenik definira pojmove elastične sile, sile napetosti, sile podloge, sile trenja i centripetalne sile. | * definira pojmove elastične sile, sile napetosti, sile podloge, sile trenja i centripetalne sile * koristi gore navedene pojmove prilikom međusobne usporedbe novih pojmova * kroz definiciju centripetalne sile navodi primjere iz svakodnevnog života. |
| **Poveznice sa ZJNPP** | **FIZ-1.2.1 FIZ-1.3.1 FIZ-1.3.2** |
| **Ključni sadržaji** | |
| * sila * elastičnost * koeficijent elastičnosti * elastična sila, sila podloge * trenje * centripetalna sila | |
| **Preporuke za ostvarenje ishoda** | |
| Prilikom definiranja gore navedenih pojmova koristiti usporedbu s primjerima iz svakodnevnog života. | |
| **Odgojno-obrazovni ishod učenja** | **Razrada ishoda** |
| **A.I.7.** Učenik kvalitativno razrađuje dijagram sila na primjeru kosine i njihala primjenjujući zakon o količini gibanja. | * prepoznaje istodobno djelovanje više sila na tijelo i prikazuje ih dijagramom sila * izražava Zakon očuvanja količine gibanja * prepoznaje Zakon očuvanja količine gibanja na primjerima iz svakodnevnog života. |
| **Poveznice sa ZJNPP** | **FIZ-1.2.1 FIZ-1.3.1 FIZ-1.3.2 FIZ-1.3.5** |
| **Ključni sadržaji** | |
| * kosina * njihalo * sila, dijagram sila * Zakon o očuvanju količine gibanja | |
| **Preporuke za ostvarenje ishoda** | |
| Koristiti primjere iz svakodnevnog života radi lakšeg usvajanja novih pojmova. Kod grafičkog prikaza dijagrama sila koristiti pribor za crtanje (trokut, ravnalo...). | |
| **Odgojno-obrazovni ishod učenja** | **Razrada ishoda** |
| **A.I.8.** Učenik iskazuje opći zakon gravitacije i gibanje nebeskih tijela. | * iskazuje opći zakon gravitacije formulom i definira svakog člana formule * opisuje gibanje nebeskih tijela * nabraja vrste nebeskih tijela * razlikuje plimu od oseke * opisuje gibanje umjetnih satelita. |
| **Poveznice sa ZJNPP** | **FIZ-1.2.1 FIZ-1.3.1 FIZ-1.3.2 FIZ-1.3.3** |
| **Ključni sadržaji** | |
| * opći zakon gravitacije * nebeska tijela * plima, oseka * umjetni sateliti. | |
| **Preporuke za ostvarenje ishoda** | |
| Poželjno je koristiti razne videouratke i simulacije radi popularizacije ovog dijela gradiva nastavnoga predmeta Fizika.  Sadržaj ove tematske cjeline može se povezati sa sadržajem nastavnoga predmeta Geografija. | |
| **Odgojno-obrazovni ishod učenja** | **Razrada ishoda** |
| **A.I.9**. Učenik povezuje rad s energijom tijela i pretvorbama energije. | * opisuje rad kao fizikalnu pojavu * povezuje rad s pretvorbama energije * definira kinetičku, potencijalnu i unutrašnju energiju. |
| **Poveznice sa ZJNPP** | **FIZ-1.3.4 FIZ-1.3.5** |
| **Ključni sadržaji** | |
| * rad * energija * kinetička energija * potencijalna energija * unutrašnja energija * pretvorbe energije | |
| **Preporuke za ostvarenje ishoda** | |
| Koristiti primjere iz života prilikom pojašnjavanja rada i energija, zbog lakšeg usvajanja novoga gradiva. | |
| **Odgojno-obrazovni ishod učenja** | **Razrada ishoda** |
| **A.I.10.** Učenik razumije primjenu snage i korisnosti na primjerima iz svakodnevice. | * definira pojam korisnosti * navodi primjere o upotrebi snage u svakodnevnom životu * povezuje i uspoređuje pojmove snage i korisnosti * opisuje primjere zakona o očuvanju energije. |
| **Poveznice sa ZJNPP** | **FIZ-1.3.4 FIZ-1.3.5** |
| **Ključni sadržaji** | |
| * snaga * korisnost * zakon o očuvanju energije | |
| **Preporuke za ostvarenje ishoda** | |
| Koristiti primjere iz svakodnevnog života prilikom definiranja korisnosti (primjer parne lokomotive). | |
| **Odgojno-obrazovni ishod učenja** | **Razrada ishoda** |
| **A.I.11.** Učenik definira gibanje krutog tijela. | * definira gibanje krutog tijela * tumači moment sile * definira pojam središta mase * tumači pojam ravnoteže krutog tijela. |
| **Poveznice sa ZJNPP** | **FIZ-1.3.4 FIZ-1.3.5** |
| **Ključni sadržaji** | |
| * gibanje * kruto tijelo * moment sile * središte mase * ravnoteža | |
| **Preporuke za ostvarenje ishoda** | |
| Središte mase moguće je pojašnjavati kroz grupni rad s različitim oblicima papira. | |
| **Odgojno-obrazovni ishod učenja** | **Razrada ishoda** |
| **A.I.12**. Učenik matematički analizira moment količine gibanja, rad, snagu i energiju pri rotaciji krutog tijela | * iskazuje matematički jednadžbu rotacije i moment količine gibanja * definira i matematički opisuje rad, snagu i energiju pri rotaciji krutog tijela * uspoređuje međusobne odnose rada, snage i energije pri rotaciji krutog tijela. |
| **Poveznice sa ZJNPP** | **FIZ-1.3.4 FIZ-1.3.5 FIZ-1.3.6** |
| **Ključni sadržaji** | |
| * rotacija * moment količine gibanja * rad, snaga, energija | |
| **Preporuke za ostvarenje ishoda** | |
| Naglasiti korisnost matematike u fizici.  Sadržaj ove tematske cjeline može se povezati sa sadržajem nastavnoga predmeta Matematika. | |

|  |  |
| --- | --- |
| **PREDMETNO PODRUČJE: E/ Fizika, društvo i tehnologija** | |
| **Odgojno-obrazovni ishod učenja** | **Razrada ishoda** |
| **E.I.1.** Učenik mjeri fizikalne veličine iz područja mehanike. | * nabraja osnovne fizikalne veličine, njihove oznake, mjerne jedinice i oznake mjernih jedinica * izvodi mjerenje pazeći na najčešće pogreške prilikom mjerenja * upotrebljava zapis za fizikalne veličine * određuje srednju vrijednost nakon više mjerenja * preračunava mjerne jedinice iz mehanike. |
| **Poveznice sa ZJNPP** | **FIZ-1.1.1 FIZ-1.1.2 FIZ-5.1.1 FIZ-5.1.2 FIZ-5.2.1**  **FIZ-5.2.2 FIZ-5.2.3** |
| **Ključni sadržaji** | |
| * svi sadržaji koji se obrađuju u prvom razredu gimnazije | |
| **Preporuke za ostvarenje ishoda** | |
| Uvođenjem novih, složenih mjernih jedinica, potrebno je učenicima naglasiti kako se svaka složena mjerna jedinica može iskazati pomoću osnovnih mjernih jedinica.  Učenici često zaboravljaju pisati mjerne jedinice kroz razradu zadatka ili smatraju da su nepotrebne. No, od velike je važnosti zahtijevati od učenika da se služe mjernim jedinicama, jer su im iste "vodilja" jesu li zadatak riješili točno ili ne. Također, rastavljanjem složenih mjernih jedinica ponavljaju prethodno naučeno gradivo što njihovo znanje čini čvršćim.  Sadržaj ove tematske cjeline može se povezati sa sadržajem nastavnoga predmeta Matematika. | |
| **Odgojno-obrazovni ishod učenja** | **Razrada ishoda** |
| **E.I.2.** Učenik predočava rezultate izvršenih mjerenja osnovnih i izvedenih fizikalnih veličina. | * razlikuje i preračunava osnovne i izvedene fizikalne veličine * mjeri duljinu koristeći se odgovarajućom mjernom napravom * određuje površinu pravilnih ploha i približnu vrijednost površine nepravilne plohe * određuje obujam pravilnog geometrijskog tijela, te obujam tekućina i nepravilnih čvrstih tijela neotopivih u vodi * definira i mjeri masu tijela, objašnjava Zakon očuvanja mase * određuje gustoću tijela koristeći se algebarskim izrazom * prepoznaje homogena, odnosno nehomogena tijela. |
| **Poveznice sa ZJNPP** | **FIZ-1.1.1 FIZ-1.1.2 FIZ-5.1.1 FIZ-5.1.2 FIZ-5.2.1**  **FIZ-5.2.2 FIZ-5.2.3** |
| **Ključni sadržaji** | |
| * svi sadržaji koji se obrađuju u prvom razredu gimnazije | |
| **Preporuke za ostvarenje ishoda** | |
| Potrebno je rješavati zadatke različite težine, te uvesti misaone zadatke tzv. zadatke bez brojeva pomoću kojih učenici mogu sami doći do određenih zaključaka i odbaciti pogrešne pretkoncepcije o određenim fizikalnim pojavama.  Sadržaj ove tematske cjeline može se povezati sa sadržajima nastavnih predmeta: Matematika i Kemija. | |
| **Odgojno-obrazovni ishod učenja** | **Razrada ishoda** |
| **E.I.3.** Učenik izvodi eksperimente iz područja mehanike. | * mjeri i preračunava dobivene rezultate mjerenja * određuje površinu pravilnih ploha i obujam pravilnih geometrijskih tijela, koristeći se podatcima koje je dobio mjerenjem * mjeri obujam tekućine i krutih tijela netopivih u vodi * određuje gustoću tijela koristeći se podatcima koje je dobio mjerenjem. |
| **Poveznice sa ZJNPP** | **FIZ-1.1.1 FIZ-1.1.2 FIZ-5.1.1 FIZ-5.1.2 FIZ-5.2.1**  **FIZ-5.2.2 FIZ-5.2.3** |
| **Ključni sadržaji** | |
| * svi sadržaji koji se eksperimentalno obrađuju u prvom razredu gimnazije | |
| **Preporuke za ostvarenje ishoda** | |
| Omogućiti svim učenicima sudjelovanje u izvođenju pokusa. Pokusi se mogu izvoditi na više načina: samostalno, u paru ili u grupi, te putem simulacija u slučaju kada nema mogućnosti izvođenja eksperimenata.  Sadržaj ove tematske cjeline može se povezati sa sadržajima nastavnih predmeta: Matematika i Kemija. | |

|  |
| --- |
| **E/ UČENJE I PODUČAVANJE** |

***Značaj predmeta Fizike u obrazovanju***

Fizika je fundamentalna prirodna znanost koja nam pomaže razumjeti kako svijet oko nas funkcionira. Fizika se prepoznaje u svim pojavama, stoga je jako bitno da učenici shvate koliko je fizika važna u životu ljudi. Bavi se proučavanjem najosnovnijih uzročno-posljedičnih veza te nam pomaže uočiti vezu između mnogih, naizgled nepovezivih fenomena. Fizika podučava učenike razumjeti temeljne prirodne zakone i na koji način funkcionira znanost; podučava ga formalnom razmišljanju i načinu znanstvenog zaključivanja što je od velike odgojne važnosti jer formulira, nadograđuje i razvija psihičke, fizičke i moralne osobine pojedinca. Fizika kao predmet je izrazito usmjerena k razvijanju i izražavanju kreativnosti, kvantitativnih i analitičkih vještina nužnih za analiziranje podataka i rješavanje problema u znanosti, tehnici, medicini, ali i u ekonomiji, financijama i mnogim drugim društvenim područjima. Kao znanost, fizika je baza mnogobrojnih modernih postignuća, kako u svijetu tehnologije i znanosti, tako i u medicini.

U nastavi Fizike potrebno je, uz pomoć primjera iz svakodnevnog života pokazati razvoj ideja tijekom povijesti te naglasiti odnos teorijskih i eksperimentalnih podataka za razvoj fizičkih ideja kroz povijest. To je bitno zbog utjecaja znanosti na razvoj društva, povezanosti fizike s razvojem drugih znanosti i tehnike. U povijesti je veliki broj fizičara dao svoj doprinos razvoju ne samo fizike, nego i drugih grana znanosti i tehnologije.

***Modeli učenja i podučavanja u nastavnom predmetu Fizika***

U fizici kao i u drugim prirodnim znanostima zbog velike povezanosti svih sadržaja izrazito je bitno izgraditi pravilnu i jasnu strukturu znanja. Stoga se učenje i podučavanje najbolje opisuje konstruktivističkim modelom u kojemu učenik svoje znanje nadograđuje na postojeće znanje. Kako bi se nastavila kontinuirana izgradnja znanja potrebno je učenike potaknuti na visoku razinu zainteresiranosti, uključiti ih u nastavne aktivnosti s ciljem poboljšanja procesa učenja i izgradnje što kvalitetnijih mentalnih modela. Kombinacija eksperimenata s brojnim fizikalnim modelima izgrađuje snažnu strukturu znanja s dugotrajnim pamćenjem.

Od početka školovanja učenici se susreću s brojnim fizikalnim konceptima, a s učenjem Fizike kao predmeta počinju u osmom razredu osnovne škole. Svoje znanje će graditi postupno, uz pomoć ranije naučenog i stjecanjem novih informacija. Može postojati intuitivno znanje, suprotno od onoga što on treba usvojiti pa će zato podučavanje zahtijevati izmjenu postojećih ideja. Upravo su miskoncepcije često čvrsta uvjerenja kojima se nastavnik treba suprotstaviti znanstvenom istinom i izvođenjem pokusa. U nastavi Fizike izrazito su važne metode promatranja i eksperimentiranja koje se dopunjuju metodama matematičkog izražavanja.

***Nastavne metode u učenju i podučavanju nastavnoga predmeta Fizika***

Tijekom nastavnog procesa važno je koristiti nastavne metode i načine podučavanja koja su usmjerena na učenika i koja omogućavaju aktivno učenje. Postignuća učenika iskazana kroz odgojno-obrazovne ishode bit će dobra ako učenici aktivno sudjeluju u nastavi i ako su motivirani, a to je potrebni preduvjet za ispravan razvoj razumijevanja, zaključivanja i sposobnosti primjenjivanja znanja i vještina.

Za aktivno učenje koristiti metode koje potiču interakciju između učenika i učitelja te učenika međusobno. Međudjelovanje potiče razmišljanje, zaključivanje i predlaganje ideja, što dovodi do novih spoznaja i do razvoja učeničkih sposobnosti. Tražiti od učenika jasno i potpuno izražavanje koje je bitno za razvoj mišljenja. Postavljati pitanja koja učenika navode i potiču na razmišljanje i zaključivanje. Interaktivne nastavne metode su brojne, a uključuju usmjerenu raspravu, kooperativno rješavanje zadataka u malim skupinama, izvođenje eksperimenata, prikupljanje odgovora cijelog razreda na konceptualna pitanja pomoću elektroničkog sustava za odgovore ili kartica i sl. Interaktivne nastavne metode omogućuju učenicima da dobiju povratnu informaciju o svojem učenju tijekom nastave, a učitelju daju dobar uvid u postignuća učenika, kao i u poteškoće s kojima se tijekom učenja suočavaju te smanjuju potrebu za klasičnim usmenim ispitivanjem. Učenje će biti najučinkovitije ako se isti koncepti susreću u različitim kontekstima, ako se na njih vraća u više navrata na različitim razinama složenosti (tzv. spiralno učenje) te ako se iskazuju kroz više različitih reprezentacija (npr. grafički, jednadžbom, riječima). Izrazito je važno, gdje god je moguće, fizičke pojave povezati sa stvarnim situacijama i učenikovim iskustvima jer to podiže motivaciju za učenje i povećava relevantnost sadržaja za učenika.

Uloga nastavnika je da učenika vodi i usmjerava, tako da učenik, kada je to moguće, sam dođe do određenih zaključaka. Neke od metoda koje su pogodne za takav rad su usmena rasprava, rad u parovima, rad u manjim grupama, izvođenje eksperimenata, međusobno podučavanje učenika. Metode kojima se služimo u nastavi Fizike su verbalne, vizualne i praktične.

Verbalne metode su:

* metoda usmenog izlaganja – kojom se nastavnik služi pri obradi novog gradiva, kada učenik nema dovoljno predodžbi ili predznanja za novi nastavni sadržaj
* metoda objašnjavanja - upoznavanje s pojmovima, isticanje konkretnih primjera iz života, raščlanjivanje pojmova i dr.
* metoda razgovora - potiče aktivnost učenika u stjecanju novog znanja ili primjeni stečenog.

Vizualne metode su:

* metoda crtanja - kojom se služimo za grafičko predočavanje, slikovni prikaz i sl.
* metoda prezentacijskog izlaganja – kojom se služe i nastavnici i učenici za izlaganje nastavnog gradiva, prikaze ilustracija kojima se olakšava razumijevanje sadržaja te povezivanje pojmova i pojava

Praktične metode (eksperiment) – metoda koja bi trebala biti najzastupljenija u nastavi Fizike. Ovom metodom aktivnog učenja učenici aktiviraju sva svoja osjetila: vid, sluh, miris, okus i opip, time se stječu trajnije kognitivne spoznaje i znanja, te se razvijaju afektivna domena i posebice psihomotoričke vještine. Stoga, eksperiment podjednako razvija sve domene znanja.

***Zainteresiranost učenika za fiziku (poticati i održavati interes za fiziku)***

Učenicima je moguće povremeno dati otvorene projekte koje mogu samostalno realizirati izvan redovne nastave - kod kuće ili u sklopu dodatne nastave. Takvi samostalni radovi mogu biti izrazito poticajni za učenike te razviti njihove sposobnosti i znanja, njihovu znatiželju i sklonost fizici. Poticati izvrsnost kod učenika te rad s darovitim učenicima i njihovo uključivanje u razna natjecanja i projekte. U tom je smislu važna suradnja škola i istraživačkih ustanova (ako je moguće) kako bi se darovitim i zainteresiranim učenicima dala prilika za istraživački rad. Učenje i podučavanje nastavnoga predmeta Fizika, koje ima naglašen istraživački aspekt, može znatno potaknuti interes učenika za prirodne i tehničke znanosti, a posebno za fiziku.

***Značaj eksperimenta u učenju i podučavanju nastavnoga predmeta Fizika***

Eksperiment je krucijalan dio nastave Fizike iz više razloga: omogućuje učenicima stjecanje direktnog iskustva o fizikalnim pojavama; čini nastavu zanimljivom i zabavnom; olakšava razumijevanje i zaključivanje.

Pomoću eksperimenta učenici u nastavi dobivaju ili potvrdu ili negaciju svojih pretpostavki i sudova te im se pokazuje kako u prirodi vlada uzročno-posljedična povezanost i zakonitost.   
Ako pokus izvode samostalno, uz nadzor nastavnika, učenici razvijaju svoja osjetila, opreznost, smisao za rad, organizaciju, timski rad s kolegama, strpljivost i moć opažanja. Uspjeh eksperimenta  je njihov osobni uspjeh što povećava motivaciju za učenjem i aktivnijim sudjelovanjem u nastavi.

***Znanstvene metode u nastavi Fizike***

Cilj nastave Fizike je razvoj sposobnosti znanstvenog razmišljanja i zaključivanja, te upoznavanje učenika s načinom stjecanja novih znanja u području prirodnih znanosti. Zato bi učenici trebali učiti o znanstvenim metodama, a ne samo o znanstvenim rezultatima. Važno je da nastava bude istraživački usmjerena.

Da bi ostvarili istraživačku usmjerenost nastava se treba provesti kroz niz strukturiranih, vođenih i usmjerenih učeničkih istraživanja. Istraživanje se najčešće izvodi pokusom.

***Zadatci u nastavi Fizike***

Rješavanje zadataka je kompleksna vještina koja od učenika zahtjeva razne sposobnosti.  
Radi što uspješnijeg rješavanja zadataka trebalo bi osposobiti učenike da prepoznaju problem (označe poznate veličine, uoče što se traži), prepoznaju odgovarajući fizikalni model i daju matematički opis (pisanje formule), provedu rješavanje, evaluiraju rezultat (provjere mjernu jedinicu, procijene realnost i smislenost rezultata).

Zadatci se trebaju razlikovati prema stupnju složenosti, od jednostavnijih ka složenijima. Povremeno koristiti zadatke u kojima nije izrazito navedeno koja se fizikalna veličina traži ili dati više podataka nego li je potrebno.

Prije numeričkih zadataka poželjno je imati i konceptualne zadatke, koji ne uključuju primjenu matematičkih operacija već razumijevanje fizikalnih koncepata.

***Učenici s posebnim odgojnim-obrazovnim potrebama (učenici s teškoćama i daroviti učenici)***

„Djetetom i učenikom s posebnim odgojno-obrazovnim potrebama u odgojno-obrazovnom sustavu smatra se svako dijete koje ima teškoće u učenju, znatno veće od svojih vršnjaka, zbog čega je tom djetetu i učeniku potrebna posebna odgojno-obrazovanja podrška. Jednako tako djetetom i učenikom s posebnim odgojno-obrazovnim potrebama smatra se svako darovito dijete koje trajno postiže natprosječne rezultate uvjetovane visokim stupnjem razvijenosti pojedinih sposobnosti, osobnom motivacijom i izvanjskim poticanjem u jednome ili više područja te je takvom djetetu i učeniku, zbog toga, potrebna posebna odgojno-obrazovna podrška.“  
Za učenike s teškoćama potrebno je organizirati profesionalnu podršku (stručni suradnici), programsku podršku (individualni nastavni plan i program, dopunska nastava) i materijalnu podršku (prilagodba učionica, nastavnih materijala).

Za darovite učenike organizira se dodatni rad prema sklonostima, sposobnostima i interesima i treba se pratiti njihov napredak.

***Obvezni materijalno-tehnički uvjeti za izvođenje nastave Fizike***

Nastava fizike nije funkcionalna bez eksperimenata. Za njezino izvođenje nužni su kabineti za fiziku. Nastava fizike nije funkcionalna bez eksperimenata. Za njezino izvođenje nužni su kabineti za fiziku. Svakako, poželjno je pratiti suvremene trendove, stoga uvođenje suvremenih tehnologija je poželjno nadopunjavati u skladu s materijalno-tehničkim mogućnostima.

|  |
| --- |
| **F/ VREDNOVANJE I OCJENJIVANJE** |

Procjena ostvarenja ciljeva učenja i podučavanja Fizike ostvaruje se vrednovanjem odgojno-obrazovnih ishoda pokazuje. Vrednovanje podrazumijeva sustavno prikupljanje podataka o napredovanju učenika tijekom učenja i podučavanja, a ostvaruje se praćenjem, provjeravanjem i ocjenjivanjem. Ono uključuje i samoprocjenu učenika o osobnom napretku tijekom procesa učenja i podučavanja. Cilj i svrha vrednovanja prije svega je unapređenje procesa učenja i napredovanja učenika te je važan dio planiranja učenja i podučavanja.  
Metode i tehnike kojima se učitelj može koristiti pri učenju i podučavanju Fizike za vrednovanje su:

* aktivnosti učenika u praćenju nastave, spremnost na sudjelovanju u raspravi,

angažiranost tijekom rada u grupi i samostalno, izlaganje i prezentacija rada, izrada školskih i domaćih uradaka

* pisana provjera znanja
* usmena provjera znanja.

Za unapređenje učenja koristi se formativno i sumativno vrednovanje.

Formativno vrednovanje prepoznaje osnovne učenikove koncepte i njihovu izradu, potiče učenika na praćenje vlastitog i procjenu rada drugih učenika i usmjereno je na poticanje učeničkog napredovanja tijekom procesa učenja, te se ne ocjenjuje.

Sumativno vrednovanje ima svrhu uvida u ostvarenje razina ostvarenosti znanja, vještina i stavova nakon učenja nastavne cjeline, više cjelina ili pri završetku nastavne godine te se ocjenjuje. Planirano ga je provoditi, najčešće usmenim i pisanim provjerama i pisanim ispitima. Elementi su vrednovanja u nastavnom predmetu Fizika: znanje i vještine, konceptualni i numerički zadatci i istraživanje fizičkih pojava.

Znanje i vještine odnosi se na pamćenje svih informacija i postupka koji se obrađuju u nastavnom procesu. Vrednuju učenikovo poznavanje, opisivanje i razumijevanje fizičkih koncepata, logičko povezivanje i zaključivanje pri objašnjenju jednadžbi, dijagrama, primjena fizičkih pojava, zakona i teorija. Ostvaruje se formativno ili sumativno, usmeno ili pisano.

Konceptualni i numerički zadatci odnose se na kognitivne procese koji nadilaze samo pamćenje podataka i postupaka, a u okviru metoda, prirode i jezika fizike. Zasnivaju se na vještini rješavanja zadataka iz fizike. Vrednuju učenikovu sposobnost primjene fizičkih koncepata u rješavanju svih tipova zadataka. Vrednuje se i kreativnost u rješavanju, sposobnost kritičkog osvrta na rješenja te korištenje određenih strategija i procedura u rješavanju zadataka. Ostvaruje se formativno ili sumativno, pisano ili usmeno. Pisani ispit treba sastavljati od ravnomjerno zastupljenih konceptualnih i numeričkih zadataka različite složenosti.  
Istraživanje fizičkih pojava odnosi se na osmišljavanje i realizaciju eksperimentalnog istraživanja i vrednovanja istog. Vrednuje se kontinuiranim praćenjem učenikove aktivnosti u istraživački usmjerenom učenju i podučavanju. Vrednovanje uključuje kontinuirano praćenje i pregledavanje učenikovih zapisa eksperimentalnog rada (npr. bilježnica, portfolio) te praćenje i bilježenje učenikovih postignuća. Nadalje, vrednuju se eksperimentalne vještine, obrada i prikaz podataka, donošenje zaključaka na temelju podataka, doprinos timskom radu pri izvođenju pokusa u skupinama, doprinos istraživanju i raspravi koji se provode frontalno, sustavnost i potpunost u opisu pokusa i zapisu vlastitih pretpostavki, opažanja i zaključaka, kreativnost u osmišljavanju novih pokusa te generiranju i testiranju hipoteza.  
Svi elementi  vrednuju se ocjenama od 1 do 5.

Nastavnik opisno procjenjuje odgovornost, samostalnost u radu, komunikaciju i suradnju s drugim učenicima. Važno je da nastavnik vrednuje postignuća učenika po svim elementima vrednovanja, različitim metodama kontinuirano tijekom nastavne godine kako bi njegova procjena bila što pouzdanija i realnija. Vrednovanje periodično završava ocjenom (ovisno o pristupu vrednovanju). Na temelju prikupljenih i dokumentiranih informacija nastavnik zaključuje ocjenu na kraju nastavne godine.

**Elementi vrednovanja u nastavnom predmetu Fizika:**

**znanje i vještine** – vrednovanje učenikovog poznavanja označavanja i definiranja pojmova, objašnjavanja i korištenja formula i simbola, prepoznavanja i objašnjavanja fizikalnih pojava, tumačenje dijagrama i grafičkih prikaza, te se ostvaruje usmeno

**zadatci**(primjena znanja i vještina) – vrednovanje sposobnosti uočavanja i prepoznavanja problema, rješavanje problema i znanje veze među fizikalnim veličinama, interpretiranje rješenja; uočiti primjenu u svakodnevnom životu; ostvaruje se pismeno ili usmeno

**istraživanje fizikalnih pojava** – vrednuje se sposobnost primjene znanja, korištenje pribora, samostalnost rada, samoinicijativno rješavanje dodatnih zadataka, provođenje pokusa, prezentiranje istraživačkog rada; ocjenjuje se nakon što učenik predstavi svoj rad u nastavi.

Zaključna ocjena je rezultat ukupnog vrednovanja tijekom nastavne godine. Zaključna ocjena izvodi se sukladno pravilniku o ocjenjivanju

##### KURIKUL NASTAVNOGA PREDMETA KEMIJA

**Voditelj predmetne Radne skupine:**

dr. sc. Stanislava Talić, red. prof.

**Radna skupina za izradu predmetnog kurikula:**

Danijela Sabljić

Tanja Čiča

Mate Boban

Anita Martinović-Bevanda

Dražana Hegediš

Ilija Mikić

**Recenzent:**

dr. sc. Amela Medar, doc.

|  |
| --- |
| **A/ OPIS PREDMETA** |

Kemija je prirodna znanost koja ima važnu ulogu u opismenjavanju učenika u području prirodnih znanosti i tehnologije. Kao znanost o tvarima, njihovom sastavu, međusobnoj pretvorbi i energiji, ona doprinosi jasnom i trajnom razumijevanju prirode i njezinih procesa. Ovaj se predmet pozitivno odražava na stvaranje realne slike o tehnološkim i energetskim problemima suvremenog društva i pomaže učenicima izabrati buduća zvanja.

U podučavanju Kemije, kao i kod drugih prirodoslovnih predmeta, važan je razvoj osobnosti učenika, samostalnosti, sposobnosti timskog rada, odgovornosti i radnih navika. Učenici razvijaju više mentalne procese aktivnim učenjem, sudjelovanjem u istraživanju, eksperimentiranju i obradi rezultata. Svrha poučavanja predmeta kemija je i razvoj pozitivnog stava prema tom predmetu i prirodoslovlju općenito. Ona kod učenika razvija osjećaj odgovornosti i poštovanja prema prirodi te sposobnost procjene rizika zbog tehnološkog razvoja društva u cjelini.

Kurikul je osmišljen kao problemski, usmjeren je na učenike te povezan sa svakodnevnim životom. Takav pristup pomaže razviti kod učenika sposobnost sustavnog i kreativnog rješavanja problema te ih motivira za cjeloživotno učenje. Učenici se osposobljavaju za ispravno korištenje različitih izvora informacija i za razlikovanje onoga što je značajno od onoga što je beznačajno. Podučavanje predmeta doprinosi ostvarenju društva znanja i dobrobiti za sve njegove članove. S drugim predmetima pomaže učenicima razumjeti osnovne strategije održivog razvoja životne sredine.

Podučavanje predmeta Kemija utječe na razvoj temeljnih kompetencija poput društveno odgovornog ponašanja i pozitivnog djelovanja prema svim članovima društva i prema okolišu. Pomaže razumjeti odnos između čistog okoliša i zdravog organizma. Učenje kemije doprinosi razvoju zdravih stilova života i zdrave prehrane s gledišta kemijskih procesa koji se odvijaju u organizmima. Pozitivno se odražava na razvoj solidarnosti, osjetljivosti i moralnog ponašanja kod učenika. Doprinosi pismenosti i komunikacijskim vještinama u području znanosti i tehnologije. Pomaže razvoju inovativnih načina rješavanja problema i donošenju ispravnih odluka.

Temeljni kemijski koncepti (tvari, energija, procesi i promjene) poučavaju se prirodoslovno-znanstvenim pristupom kroz pokuse, teoriju i problemske zadatke. Osposobljava učenike da mogu razumjeti i analizirati sastav i građu živog i neživog svijeta koji nas okružuje. Učenje ovog predmeta doprinosi razumijevanju kemijskih procesa koji se odvijaju u prirodi, u eksperimentalno osmišljenim uvjetima, tehnološkim procesima ili u tijelu čovjeka. Učenje kemije doprinosi kemijskoj pismenosti i primjeni kemijskog nazivlja i simbolike, te osposobljavanju učenika za rješavanje problemskih i istraživačkih zadataka primjenom znanstvenih metoda.

Mnogi problemi u društvu povezani su s razvojem kemijske tehnologije, te unatoč njenoj važnosti i dobrobiti, učenici se upoznaju i s njezinim štetnostima i odgovornosti pojedinaca i zajednice. Ovakve teme povezuju kemiju s Građanskim odgojem i obrazovanjem i Poduzetnošću. Prirodoznanstveni pristup kod učenika razvija uvažavanje različitosti, timski rad, socijalizaciju, komunikacijske vještine i osobni razvoj što doprinosi boljoj realizaciji međupredmetne teme Osobni i socijalni razvoj. Učeći kemiju učenici pronalaze, prikazuju, obrađuju, dijele i objavljuju prikupljene podatke korištenjem informacijsko-komunikacijskih tehnologija.

Kemija pripada području prirodoslovlja, a izučava se kao zaseban i obvezan predmet u osnovnoj i srednjoj školi. Usko je vezana s drugim prirodnim znanostima i matematikom. Osnovna kemijska načela koja učenicu usvajaju u osnovnoj i srednjoj školi pomažu boljem razumijevanju biologije, geografije, fizike i interdisciplinarnih područja. Kemija je temeljna znanost za kasnije obrazovanje u prirodoslovnim, tehničkim, biotehničkim i biomedicinskim zanimanjima.

Kemija je eksperimentalna znanost te je iskustveno učenje i istraživanje glavni način učenja, a izvođenje pokusa središnja nastavna aktivnost. Tijekom eksperimentiranja učenici stječu vještine formuliranja problema i hipoteze, planiranje i provođenje pokusa te analiziranje i tumačenje rezultata. Važnu ulogu ima usmeno i pismeno izlaganje rezultata istraživanja korištenjem različitih verbalnih i vizualnih oblika prezentacije (modeli, formule, dijagrami, grafikoni). Učenici stječu sposobnost razumijevanja i sastavljanja tekstova u svezi s kemijom koristeći različite izvore informacija, uključujući elektroničke. Budući da se neki kognitivno zahtjevniji kemijski koncepti i sadržaji ne mogu obraditi isključivo iskustvenim učenjem, potrebno je i podučavanje. Nastavne metode podučavanja uključuju velik broj postupaka koji su učiteljima Kemije na raspolaganju. Rješavanje zadataka iz kemijskog računa produbljuje učenikovo razumijevanje kemijskih problema, razvija logičke vještine razmišljanja i vještine primjene matematike. Kako bi se povećala motivacija, koriste se različiti interaktivni oblici i metode učenja: problemski i istraživački rad, rad u grupama, projektni rad, rasprave, sastavljanje koncepta, itd. Proces učenja treba se temeljiti na individualnim osobinama učenika i njihovim različitim talentima, a pozornost se pridaje i razvoju intrinzičnosti učenika. Nastavu Kemije potrebno je izvoditi u specijaliziranoj učionici, uz koju postoji i posebna prostorija za čuvanje kemikalija i pribora. Učionica ne mora imati posebne laboratorijske stolove, ali mora biti opremljena električnim i vodovodnim instalacijama, kanalizacijskim odvodom i treba imati omogućeno prirodno provjetravanje.

Kemija se kao zaseban nastavni predmet podučava i uči u 8. i 9. razredu osnovne škole te od 1. do 4. razreda gimnazije. U osnovnim školama, općim, klasičnim, jezičnim i prirodoslovno-matematičkim gimnazijama Kemija se podučava u okviru nastavnog plana u trajanju od 70 sati po godini učenja.

|  |
| --- |
| **B/ CILJEVI UČENJA I PODUČAVANJA PREDMETA** |

Poticanje interesa za Kemiju i razumijevanje njezine važnosti u svakodnevnom životu i u razvoju ljudskog društva.

Usvajanje znanja o temeljnim kemijskim konceptima (tvari, procesi i promjene, energija i prirodoznanstveni pristup).

Razvijanje kemijske pismenosti kroz primjenu kemijskog nazivlja i simbola.

Stjecanje osnovnih znanja i vještina eksperimentiranja u kemiji primjenom znanstvene metodologije.

Razvijanje sposobnosti prikupljanja i interpretacije podataka primjenom informacijsko-komunikacijskih tehnologija.

Razvijanje kritičkog promišljanja, kreativnosti, etičnosti, samopouzdanja i društveno odgovornog ponašanja.

|  |
| --- |
| **C/ PREDMETNO PODRUČJE** |

**A/ Tvari**

Tvari su središnji pojam u kemiji kao znanosti i kao školskom predmetu. Domena Tvari opisuje sastav, svojstva i unutrašnju građu tvari od atoma, molekula, makromolekula, polimera, kristala, legura i složenih smjesa tvari. Učenici upoznaju tvari na makroskopskoj, submikroskopskoj (atomi, molekule, ioni) i simboličkoj razini. Čestice se u tvarima raspoređuju, kombiniraju i povezuju na različite načine dajući specifična fizikalno-kemijska svojstva tvari o kojima ovisi i njihova primjena. Potrebno je postupno uvoditi apstraktne i nevidljive pojmove primjenom odgovarajućih nastavnih metoda i pomagala ovisno o dobi učenika. Učeći o tvarima učenici jasnije upoznaju i razumiju živu prirodu, neživu prirodu, umjetne materijale i sve što nas okružuje. Poznavanje građe tvari i njihovih svojstava učenicima će olakšati razumijevanje sastava i svojstava različitih materijala, lijekova i prehrambenih proizvoda.

**B/ Procesi i promjene**

Promjene i procesi su stalni u svijetu koji nas okružuje. Domena Promjene i procesi u kemiji objedinjuje fizikalne i kemijske promjene tvari, vrste i svojstva kemijskih veza, kemijske reakcije, ravnoteže, brzine kemijskih reakcija i uzroke kemijskih promjena. Ovi koncepti su od izuzetne važnosti za opisivanje i razumijevanje promjena i procesa u okolišu, u živom organizmu ili u proizvodno-tehnološkim procesima. Pomažu učenicima razumjeti kako ljudske aktivnosti utječu na promjene u okolišu te spoznati važnost odgovornog ponašanja prema sebi, drugima i okolišu. Tvari se kroz različite procese mijenjaju jedne u druge uz oslobađanje ili utrošak energije pa su ove teme usko vezane s domenama Tvari i Energija.

**C/ Energija**

Tvari sadrže energiju pohranjenu u kemijskim vezama među atomima ili molekulama (potencijalna energija) i energiju gibanja čestica unutar tvari (kinetička energija). Energija može biti u različitim oblicima i prelaziti iz jednog oblika u drugi te se može razmjenjivati između sustava i okoline, ali ne može se uništiti. Promjene energije mogu podrazumijevati izmjenu topline, pojavu elektriciteta, emisiju svjetlosti ili druge oblike promjena, a događaju se u neživom i u živom svijetu. U kemijskim reakcijama reaktanti prelaze u produkte, tvari drugačijih kemijskih i fizikalnih svojstava, uz promjenu energije. Prilikom kidanja veza energija se oslobađa, a prilikom stvaranja veza energija se ulaže. Reakcije u kojima se energija oslobađa nazivamo egzotermne, dok su reakcije pri kojim se energija ulaže endotermne. Učenicima su podatci o energiji kemijskih reakcija i njihovoj iskoristivosti važne za razumijevanje prirodnih ili tehnoloških procesa.

**D/ Prirodoznanstveni pristup**

Kemija je prirodna znanost utemeljena na promatranju i istraživanju prirodnih pojava i procesa. Zbog toga je važno učenike upoznati s metodologijom znanstvenog istraživanja, komuniciranja i interpretacije podataka. Ujedno se razvijaju vještine eksperimentiranja, timskog rada, kreativnosti i inovativnosti. Prirodoslovna pismenost u kemiji obuhvaća poznavanje kemijskog nazivlja (elementa, spojeva, laboratorijskog pribora i opreme), poznavanje simbolike, pisanje kemijskih reakcija i definiranje pojmova. Podatci prikupljeni promatranjem, opažanjem i mjerenjem obrađuju se i prikazuju primjenom matematičkih znanja računanja i interpretacije u obliku brojeva, grafova, tablica, statističkih podataka i dr. Ovaj pristup produbljuje i povezuje znanja iz drugih prirodoslovnih predmeta i međupredmetnih tema.

|  |
| --- |
| **D/ ODGOJNO-OBRAZOVNI ISHODI** |

* 1. **razred gimnazije /70 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Tvari** | |
| **Odgojno-obrazovani ishod učenja** | **Razrada ishoda** |
| **A.I.1** Učenik utvrđuje svojstva, sastav i vrstu tvari. | * definira tvari i navodi izvore elemenata i spojeva u prirodi * navodi svojstva agregacijskih stanja tvari * razlikuje pojmove: atomski i maseni broj, nuklid, izotop, izoelektronska čestica * analizira povijesni tijek razvoja modela građe atoma * uspoređuje tvari na temelju periodičnosti kemijskih svojstava * analizira dipolni moment molekula * navodi važnost i uspoređuje svojstva metala, nemetala i njihovih najvažnijih spojeva. |
| **Poveznice sa ZJNPP** | [**KEM-1.1.1**](https://kurikulum-zzoo.ba/hr/node/1633) |
| **Ključni sadržaji** | |
| * izvori tvari * fizikalna i kemijska svojstva tvari; agregacijska stanja tvari, talište, vrelište, gustoća, topljivost, viskoznost, površinska napetost, tlak para, tvrdoća * atom; povijesni pregled – model građe atoma; građa atoma, nuklidi, izotopi, valentni elektroni * periodni sustav elemenata; periodičnost fizikalnih svojstava atoma: polumjer atoma, energija ionizacije, afinitet prema elektronu, elektronegativnost * elektronski omotač atoma * kristali i amorfne tvari; molekulski i atomski kristali; ionski kristali; kristali metala * nazivi anorganskih i nekih organskih spojeva * određivanje empirijske i molekulske formule spoja. * anorganske elementarne tvari i njihovi spojevi; metali: Na, K, Ca, Mg, Fe, Cu, A; nemetali: H, Cl, O, S, C, N, P. | |
| **Preporuke za ostvarenje ishoda** | |
| Učenik je u osnovnoj školi usvojio znanstvenu podlogu kemije kao prirodne znanosti značajne za život, te se i nastavne cjeline o svojstvima, sastavu i vrstama tvari obrađuju ukazujući na primjere iz svakodnevnog života. Jednostavnim pokusom može se utvrditi razina znanja i pripremiti se za sadržaje koje tek treba usvojiti. Za usvajanje određenih sadržaja obuhvaćenih ovim ishodom preporučuje se obrada udžbeničkog teksta ili tekstova koji populariziraju znanost, a povezani su s obrađivanom problematikom; pregled videozapisa nakon čega slijedi rasprava i donošenje zaključaka.  Usporedba tvari po sastavu, vrsti i svojstvima: vrste tvari, vrste otopina, kristali i minerali. Pripremiti i kategorizirati smjese i predložiti metode za odvajanje.  Sadržaj ove tematske cjeline može se povezati s međupredmetnom temom Upotreba informacijske i komunikacijske tehnologije (Istraživanje na zadanu temu upotrebom IKT-a). | |
| **Odgojno-obrazovani ishod učenja** | **Razrada ishoda** |
| **A.I.2** Učenik povezuje strukturu i svojstva tvari. | * povezuje strukturu tvari s međumolekularnim silama i objašnjava karakteristike agregacijskih stanja tvari (kruto, tekuće, plinovito) * opisuje  svojstva subatomskih čestica i objašnjava njihovu organizaciju u atomu * objašnjava pojmove atomski i maseni broj i uspoređuje strukture izotopa, izobara i nuklida * utvrđuje položaj metala i nemetala u PSE-u i njihovu važnost * primjerima argumentira kemijsku sličnost elemenata po skupinama PSE-a (oksidi, baze, kiseline) * analizira povezanost svojstava atoma s njegovom strukturom i položajem u PSE-u (promjer atoma, elektronska konfiguracija, energija ionizacije, elektronski afinitet) * objašnjava prostorni raspored čestica u elementarnim tvarima, kemijskim spojevima i kristalima * objašnjava građu atoma, iona, molekula elementarnih tvari i kemijskih spojeva. |
| **Poveznice sa ZJNPP** | [**KEM-1.1.3**](https://kurikulum-zzoo.ba/hr/node/1635) |
| **Ključni sadržaji** | |
| * građa atoma, protoni, nukleoni, izotopi, izobari, atomska masa * elektronski omotač, valentni elektroni, spektri, Bohrov model atoma, redoslijed popunjavanja orbitala, elektronske konfiguracije, veličina i masa atoma * jedinica atomske mase i relativna atomska masa * otkriće pojedinih elementarnih čestica * periodni sustav elemenata - povijesni pregled * elektronska konfiguracija valentne ljuske * periodičnost svojstava elemenata (promjer, energija ionizacije, afinitet prema elektronu, elektronegativnost) * kristali – podjela prema vrsti kemijske veze i čestičnim međudjelovanjima, usporedba makroskopskih svojstava kristala, građa i svojstva ionskih, atomskih (dijamant i kristali metala) i molekulskih kristala (kristali sumpora, fosfora) * uvod u radioaktivnost - povijesni pregled. | |
| **Preporuke za ostvarenje ishoda** | |
| Nove pojmove (npr. građa atoma, subatomske čestice) uvoditi postupno povezujući strukturu i svojstva. Povezati s primjenom u drugim granama znanosti, primjerima iz svakodnevnog života. Građu elektronskog omotača obraditi na razini rasporeda elektrona po ljuskama. Atom opisati uz pomoć protonskoga i nukleonskoga broja. Neutralne atome kemijskih elemenata prikazati Lewisovom simbolikom uvodeći pojam valentnih elektrona. Agregacijska stanja tvari povezati s kinetičkom energijom čestica. Usporedba tvari po sastavu, vrsti i svojstvima: vrste tvari, vrste otopina, kristali i minerali.  Pri povezivanju čestične građe anorganskih i organskih tvari s njihovim fizikalnim i kemijskim svojstvima obratiti pozornost na vrstu čestičnih međudjelovanja i njihov utjecaj na agregacijsko stanje, reaktivnost, kiselost, lužnatost.  Za sadržaje koji ne trebaju nužno biti praćeni eksperimentom, koristiti interaktivne sadržaje, organizirati raspravu, pripremu postera, samostalni ili grupni projekt. Primjere kojima će se objasniti model građe atoma pažljivo odabrati kako bi se izbjegla pogrešna predodžba o atomu.  Sadržaj ove tematske cjeline moguće je povezati sa sadržajima nastavnih predmeta: Matematika (Geometrija, Trigonometrija) i s međupredmetnom temom Upotreba informacijske i komunikacijske tehnologije (Istraživanje na zadanu temu upotrebom IKT-a, Razvoj kompleksne ideje koristeći IKT). | |
| **Odgojno-obrazovani ishod učenja** | **Razrada ishoda** |
| **A.I.3** Učenik primjenjuje kemijsko nazivlje i simboliku za opisivanje sastava tvari. | * Lewisovim strukturama  prikazuje atome, molekule i ione * koristi kemijsko nazivlje i kemijskim formulama prikazuje anorganske spojeve i odabrane organske spojeve * prikazuje kemijske promjene jednadžbama * razlikuje i određuje empirijsku i molekulsku formulu spoja * prikazuje čestičnu građu oksida, kiselina, baza i soli. |
| **Poveznice sa ZJNPP** | [**KEM-1.1.4**](https://kurikulum-zzoo.ba/hr/node/1636) |
| **Ključni sadržaji** | |
| * nazivi elementarnih čestica i njihovi simboli * imenovanje anorganskih i organskih spojeva * formula kemijskog spoja. | |
| **Preporuke za ostvarenje ishoda** | |
| Obraditi nazivlja anorganskih i organskih spojeva. Poticati učenike na primjenu Lewisove simbolike u prikazivanju čestične građe spojeva. Postupno uvođenje funkcijskih skupina i različitih prikaza strukturnih formula, te nazivlje odabranih spojeva. | |
| **Odgojno-obrazovani ishod učenja** | **Razrada ishoda** |
| **A.I.4** Učenik razmatra primjenu i prepoznaje utjecaj kemijskih tvari na okoliš. | * razmatra upotrebu i utjecaj kemijskih promjena anorganskih i organskih tvari na okoliš * prepoznaje kemijsku namjenu tvari iz svakodnevne upotrebe i namjenu uobičajenih laboratorijskih kemikalija * procjenjuje opasnost i predviđa potrebne mjere sigurnosti pri radu s kemikalijama. |
| **Poveznice sa ZJNPP** | [**KEM-1.3.3**](https://kurikulum-zzoo.ba/hr/node/1642) |
| **Ključni sadržaji** | |
| * sigurnost u radu s kemikalijama u laboratoriju i u svakodnevnoj primjeni * rasprostranjenost i ograničeni resursi nekih elemenata (fosfor, ugljični nanomaterijali - zeleni pristup) * anorganske tvari u kemijskoj industriji - zeleni pristup * radioaktivnost - utjecaj na okoliš. | |
| **Preporuke za ostvarenje ishoda** | |
| Realizacija ovog ishoda ostvaruje primarni zadatak kemije u jačanju ekološke svijesti i promidžbi kemije kao znanosti koja pozitivno utječe na promjene i razvoj društva. Nastavnici trebaju iskoristiti priliku i učenike upoznati s važnosti kemije u svakodnevnom životu i o  sigurnom radu s kemikalijama. O anorganskim i organskim tvarima i njihovim svojstvima učiti uključujući principe Zelene kemije.  Kroz kratke rasprave, učeničke projekte i interaktivne sadržaje dodatno motivirati učenike.  Sadržaj ove tematske cjeline može se povezati sa sadržajima međupredmetnih tema: Osobni i socijalni razvoj (Verbalizacija stavova i revidiranje istih na temelju novih informacija, Samomotrenje, ekspresija, stav, samoprikazivanje) i Upotreba informacijske i komunikacijske tehnologije (Istraživanje na zadanu temu upotrebom IKT-a, Razvoj kompleksne teme koristeći IKT). | |

|  |  |
| --- | --- |
| **PREDMETNO PODRUČJE: B/ Procesi i promjene** | |
| **Odgojno-obrazovani ishod učenja** | **Razrada ishoda** |
| **B.I.1** Učenik objašnjava vrste i svojstva kemijskih veza. | * razlikuje vrste kemijskih veza i navodi njihova svojstva * prepoznaje vrstu međučestičnih privlačnih sila * prikazuje čestice reaktanata i produkata Lewisovom simbolikom * procjenjuje vrste kemijskih veza na temelju razlike u relativnom koeficijentu elektronegativnosti kemijskih elemenata. |
| **Poveznice sa ZJNPP** | [**KEM-1.1.3**](https://kurikulum-zzoo.ba/hr/node/1635) |
| **Ključni sadržaji** | |
| * kovalentna veza: Lewisova simbolika, jednostruka, dvostruka, trostruka veza, duljina i jakost veze, valencija, prostorni oblik molekula, polarnost molekula * ionsko vezivanje: prikazati ione Lewisovom simbolikom, formulska jedinka, Coulombova privlačna sila * metalno vezivanje: teorija metalnog plina, električna i toplinska vodljivost metala * međumolekulske sile: Londonova, Van der Waalsova sila i vodikova veza. | |
| **Preporuke za ostvarenje ishoda** | |
| Obraditi pojedine vrste kemijskih veza na temelju razlike u elektronegativnosti kemijskih elemenata i posljedičnu vezu s makroskopskim svojstvima i različitim načinima nastajanja spojeva. Kemijsko vezivanje obraditi kao električni fenomen bez uključivanja kvantne teorije.  Međumolekulske privlačne sile, vrsta veze, međučestične interakcije: razlikovati pojmove i sustavno ih dovesti u vezu.  Kristali i amorfi: strukturni modeli, geometrijska tijela, elementi simetrije, jedinična ćelija, kristalni sustavi. Kristalne i amorfne tvari zorno prikazati primjerima. Strukturu povezati sa svojstvima tvari.  Sadržaj ove tematske cjeline može se povezati sa sadržajima nastavnih predmeta: Matematika (Geometrija, Trigonometrija, Vektori, Pravac u koordinatnoj ravnini) i Geografija (Tvari u geoprostoru). | |
| **Odgojno-obrazovani ishod učenja** | **Razrada ishoda** |
| **B.I.2** Učenik objašnjava fizikalne i kemijske promjene anorganskih tvari | * objašnjava kemijsku promjenu i prikazuje je kemijskom jednadžbom * prikazuje karakteristične kemijske reakcije dobivanja važnijih spojeva metala i nemetala uz pomoć kemijskih jednadžbi * uočava periodičnost kemijskih svojstava elementarnih tvari i spojeva * povezuje svojstva tvari nastalih fizikalnim i kemijskim promjenama s vrstom veze * objašnjava fizikalne i kemijske promjene anorganskih i odabranih organskih spojeva na čestičnoj razini * prepoznaje utjecaj tvari i njihovih promjena na kvalitetu okoliša. |
| **Poveznice sa ZJNPP** | [**KEM-2.2.1**](https://kurikulum-zzoo.ba/hr/node/1649) |
| **Ključni sadržaji** | |
| * periodičnost svojstava tvari * reaktivnost odabranih metala i nemetala, nastajanje i svojstva oksida metala i nemetala navedenih elementarnih tvari; kloridi, hidridi i karbonati * utjecaj iskorištavanja prirodnih izvora metala na okoliš * utjecaj metala i nemetala, te njihovih spojeva na okoliš. | |
| **Preporuke za ostvarenje ishoda** | |
| Fizikalne promjene obraditi primjerima promjene agregacijskih stanja uz prigodne eksperimente.  Kemijske promjene obraditi na primjerima jednostavnih spojeva: sinteza i analiza, oksidacija (gorenje, korozija), elektroliza, fotoliza.  Pri proučavanju kemijskih promjena obratiti pozornost na reaktivnost, kiselost i lužnatost tvari.  Ukazati na utjecaj kemijskih promjena na okoliš: gorenje, kiselost/lužnatost, taložne reakcije...  Utjecaj promjena anorganskih tvari na okoliš (korozija, kiselost i lužnatost).  Sadržaj ove tematske cjeline može se povezati sa sadržajima nastavnih predmeta: Biologija (aerobni i anaerobni procesi; fotosinteza; pretvorba i iskorištenje energije) i Geografija (vrste stijena; vrste tala).  Za teme koje se ne mogu obraditi uz eksperiment potrebno je ponuditi dodatni tekst za obradu ili koristiti internet izvore za prikupljanje dodatnih informacija o predloženoj problematici koju će učenik sustavno obraditi i prikazati u učionici.  Sadržaji tematskih cjelina koji se obrađuju na ovakav način mogu se povezati sa sadržajima nastavnih predmeta: Informatika (Digitalni sadržaj, Cloud tehnologija, Edukativne platforme) i s međupredmetnom temom Upotreba informacijske i komunikacijske tehnologije (Suradnja u digitalnom okruženju, Pronalaženje i raščlanjivanje informacija iz različitih izvora). | |

|  |  |
| --- | --- |
| **PREDMETNO PODRUČJE: C/ Energija** | |
| **Odgojno-obrazovani ishod učenja** | **Razrada ishoda** |
| **C.I.1** Učenik povezuje potencijalnu energiju sustava s kemijskim i fizikalnim svojstvima tvari. | * povezuje potencijalnu energiju s kemijskim vezama između atoma u molekuli * objašnjava promjene energije sustava prilikom nastajanja i kidanja kemijskih veza * povezuje svojstva tvari s vrstom kemijske veze te na temelju građe molekule predviđa fizikalna i kemijska svojstva spojeva * povezuje potencijalnu energiju sustava s međučestičnim djelovanjem * uspoređuje energije različitih kemijskih veza i međučestičnih djelovanja. |
| **Poveznice sa ZNJPP** | [**KEM-3.1.2**](https://kurikulum-zzoo.ba/hr/node/1659) |
| **Ključni sadržaji** | |
| * energija kemijskih veza i međučestična djelovanja * energija ionizacije i afinitet prema elektronu * agregacijsko stanje, talište, vrelište, gustoća, topljivost, viskoznost, površinska napetost, tlak para, tvrdoća. | |
| **Preporuke za ostvarenje ishoda** | |
| Pri realizaciji ishoda predloženih u domeni Procesi i promjene, obradu kemijske veze i međučestičnih interakcija, ukazati na povezanost kemijske veze i potencijalne energije s promjenom unutarnje energije sustava. Fizikalna svojstva tvari povezati s vrstom kemijske veze, međučestičnim djelovanjem i temperaturom. Kemijska svojstva tvari povezati s vrstom kemijske veze i temperaturom. Fizikalne i kemijske promjene tvari pokazati eksperimentom.  Sadržaj ove tematske cjeline može se povezati sa sadržajima nastavnih predmeta: Biologija (Pretvorba i iskorištenje energije) i Geografija (Atmosfera, Klimatski modifikatori i klimatski elementi).  Sadržaj ove tematske cjeline može se povezati sa sadržajima nastavnih predmeta: Biologija (očuvanje životne sredine, ekološke teme), Matematika (ekonomski aspekti razvoja industrije), Fizika (osnovni fizikalni pojmovi - energija, temperatura, fizikalne veličine u SI sustavu) i s međupredmetnim temama: Poduzetnost (Odnos prema okolišu, Društveno odgovorno ponašanje), Osobni i socijalni razvoj ( Uloga društva, traženje optimalnih ponašanja) i Upotreba informacijske i komunikacijske tehnologije (istraživački procesi, prezentacije tematske cjeline). | |
| **Odgojno-obrazovani ishod učenja** | **Razrada ishoda** |
| **C.I.2** Učenik povezuje prosječnu kinetičku energiju čestica s promjenom temperature. | * povezuje biomolekule kao energente u živim organizmima * na primjerima kemijskih reakcija opisuje izmjenu energije sustava s okolinom * objašnjava pretvorbe različitih oblika energije na primjerima fotosinteze i staničnog disanja. |
| **Poveznice sa ZJNPP** | [**KEM-3.2.1**](https://kurikulum-zzoo.ba/hr/node/1661) |
| **Ključni sadržaji** | |
| * agregacijska stanja tvari ovisno o temperaturi i tlaku * kinetička energija čestica. | |
| **Preporuke za ostvarenje ishoda** | |
| Pri realizaciji ishoda predloženih u domeni Procesi i promjene, obradu fizikalnih promjena tvari povezati s promjenom temperature i tlaka. Brzinu reakcije povezati s agregacijskim stanjem, sastavom smjese i temperaturom. | |

|  |  |
| --- | --- |
| **PREDMETNO PODRUČJE: D/ Prirodoznanstveni pristup** | |
| **Odgojno-obrazovani ishod učenja** | **Razrada ishoda** |
| **D.I.1** Učenik povezuje rezultate kemijskih pokusa s usvojenim teorijskim znanjem. | * poznaje imena i namjenu  osnovnog kemijskog pribora i posuđa * objašnjava značenje piktograma za opasne tvari i pridržava se mjera opreza * koristi osnovna pravila rada pri izvođenju pokusa * provodi postupke odvajanja sastojaka iz homogenih i heterogenih smjesa * samostalno ili manjoj grupi izvodi jednostavne pokuse vezane za svojstva tvari i njihove promjene * koristi osnovna načela Zelene kemije u laboratorijskom radu |
| **Poveznice sa ZNJPP** | [**KEM-2.4.2**](https://kurikulum-zzoo.ba/hr/node/1656)[**KEM-3.4.2**](https://kurikulum-zzoo.ba/hr/node/1668) |
| **Ključni sadržaji** | |
| * kemijski laboratorij i osnovni kemijski pribor i posuđe * osnovna pravila rada pri izvođenju pokusa i mjere opreza * piktogrami opasnosti i znakovi upozorenja * osnovna načela Zelene kemije u eksperimentiranju * mjerenje mase, volumena i temperature * postupci odvajanja sastojaka iz smjese (taloženje, dekantiranje, filtriranje, isparavanje, odvajanje magnetom) * otopine; zasićene, nezasićene i prezasićene (pokus) * kemijske reakcije i energija: egzotermne i endotermne reakcije, toplina kao energija, pretvorbe energije * brzina kemijske reakcije. | |
| **Preporuke za ostvarenje ishoda** | |
| Odabrane eksperimente i postupke odabrati na tako da budu razumljivi učenicima kako bi ih mogli povezati s problematikom koju obrađuju, predložiti rješenja, slijediti upute, uočiti pogreške tijekom eksperimenta, donijeti samostalno zaključke, voditi evidenciju o tijeku eksperimenta, prikupiti rezultate mjerenja i obraditi ih, te povezati s korištenom literaturom.  Pokusi u okviru teme: tekućine (opće karakteristike tekućina – viskoznost, napetost površine tekućina, isparavanje tekućina), promjene agregacijskih stanja, gustoća, talište, vrelište, krivulja zagrijavanja čvrstih tvari, topljivost tvari u vodi – čvrste tvari, tekućine i plinovi, krivulja topljivosti čvrstih tvari, kemijske promjene, promjena energije u sustavu, topline, temperature, endotermne i egzotermne reakcije, reverzibilne i ireverzibilne reakcije, dokazivanje svojstva metala, nemetala i njihovih spojeva.  Sadržaj ove tematske cjeline može se povezati sa sadržajima međupredmetne teme Poduzetnost (Projektni ciklus, Resursi). | |
| **Odgojno-obrazovani ishod učenja** | **Razrada ishoda** |
| **D.I.2** Učenik primjenjuje matematička znanja i vještine. | * primjenjuje matematičke vještine za osnovni kemijski račun * izračunava množine tvari na temelju jednadžbe kemijske reakcije * primjenjuje matematičke vještine za stehiometrijske izračune. |
| **Poveznice sa ZJNPP** | [**KEM-1.4.2**](https://kurikulum-zzoo.ba/hr/node/1644) |
| **Ključni sadržaji** | |
| * osnove kemijskog računa, brojnost, množina, molarna masa, molarni volumen * određivanje empirijske i molekulske formule spoja * maseni udio; * stehiometrija kemijskih reakcija; doseg kemijske reakcije i mjerodavni reaktant * masa atoma i relativna atomska masa, odnos mase i brojnosti atoma * molarna masa, odnos mase i množine, odnos mase i brojnosti jedinki * molarni volumen, odnos množine, mase i volumena. | |
| **Preporuke za ostvarenje ishoda** | |
| Računski i problemski zadatci u okviru Prirodoznanstvenoga pristupa odnose se na kemijske reakcije anorganskih i organskih tvari navedenih u sadržaju i preporukama koncepta Tvari, Promjene i procesi. Nastavnik sam odabire tvari i zadatke najpogodnije za ostvarivanje ishoda.  Sadržaj ove tematske cjeline može se povezati sa sadržajima nastavnog predmeta Matematika (Matematička logika, Računanje u skupu realnih brojeva, Znanstveni zapis realnog broja, Algebarski izrazi i algebarski razlomci, Linearna jednadžba, Sustav linearnih jednadžbi). | |
| **Odgojno-obrazovani ishod učenja** | **Razrada ishoda** |
| **D.I.3** Učenik uočava zakonitosti uopćavanja podataka prikazanih tekstom, modelom, crtežom, tablicama i grafovima. | * prikazuje i uspoređuje podatke dobivene pokusom, uz pomoć crteža, tablica, grafova * prikazuje modelima i opisuje prostornu građu tvari * usustavljuje podatke dobivene analizom i obrađuje ih * uočava zakonitosti fizikalno-kemijskih promjena tvari i izvodi zaključe o prikazanim rezultatima * samostalno rješava zadatke, izvodi pokuse i zaključuje o svojstvima i strukturi anorganske tvari. |
| **Poveznice sa ZJNPP** | [**KEM-1.4.3**](https://kurikulum-zzoo.ba/hr/node/1645)[**KEM-2.4.3**](https://kurikulum-zzoo.ba/hr/node/1657)[**KEM-3.4.3**](https://kurikulum-zzoo.ba/hr/node/1669) |
| **Ključni sadržaji** | |
| * kemijska sinteza i analiza * ireverzibilne i reverzibilne reakcije * egzotermne i endotermne reakcije * agregacijska stanja tvari, tlak plina, topljivost tvari. | |
| **Preporuke za ostvarenje ishoda** | |
| Fizikalne i kemijske promjene anorganskih tvari, ispitane eksperimentom ili na temelju drugih izvora, prikazati tablicom i/ili grafički, te interpretirati podatke.  Prikazuje modelima čestičnu građu tvari – odnosi se na 2D i 3D modele (crtež, kalotni model, model štapića i kuglica…), modelima se koristi zbog vizualizacije i u okviru navedenih anorganskih i organskih spojeva.  Sadržaj ove tematske cjeline može se povezati sa sadržajima nastavnog predmeta Matematika (crta i interpretira skup točaka u koordinatnoj ravni, Koordinatni sustav u ravnini, Pojam funkcije, Primjena linearne funkcije, Vrste i prikaz podataka). | |

|  |
| --- |
| **E/ UČENJE I PODUČAVANJE** |

Jedan od glavnih zadataka kemije kao znanosti je aktivno sudjelovanje učenika u nastavnom procesu kroz određene etape, a to su: razumijevanje, stjecanje znanja i vještina kroz istraživanje i zainteresiranost.

Kako bismo motivirali učenike u nastavi Kemije potrebno je prilagoditi kombinirane nastavne metode podučavanja i učenja tijekom nastavnoga sata, kao i prilagoditi proces učenja individualnim karakteristikama i iskustvima učenika. To zahtijeva spremnost nastavnog osoblja da učini učenike središtem odgojno-obrazovnog procesa.

U procesu učenja i podučavanja važna je suradnja učenika i nastavnika, kako bi se ostvarili odgojno-obrazovni ishodi.

Kako bi učenici dobili mogućnost iskustvenog učenja kad god je to moguće, preporučuje se rad u laboratorijima, eksperimentiranje, bilježenje opažanja i samostalno zaključivanje. Na taj se način razvija kritičko razmišljanje kod učenika.

Istraživanja su pokazala da najmanje uspjeha ima klasična nastava u kojoj je nastavnik u središtu nastavnog procesa.

Izbor metoda i oblika rada prilikom planiranja i održavanja nastavnog sata jako je bitno pitanje za svakog nastavnika. Suvremene nastavne metode će potaknuti aktivno sudjelovanje učenika tijekom nastavnog procesa, kao i njihovu angažiranost u samostalnom procesu učenja. Cilj je upravo motivirati učenike, potaknuti ih na kreativniji način usvajanja gradiva, probuditi sposobnosti kritičkog razmišljanja, prosuđivanja i logičkog zaključivanja. Aktivno učenje je smisleno učenje, odnosno učenje putem otkrivanja.

Da bismo uspjeli učenike potaknuti na aktivno učenje možemo se koristiti različitim:

* nastavnim metodama: razgovor, izlaganje, demonstracije, rad na tekstu, diskusije, samostalni rad, laboratorijski rad, kao i praktični rad
* nastavnim sredstvima i pomagalima: korištenjem modela, grafikona, publikacija, slika, crteža, shema, dijagrama, prirodnih sredstava, karti, modela, eksperimentalnog pribora, računala i prezentacija
* oblicima rada: frontalni, grupni, individualni, rad u parovima i interaktivni rad.

Upravo na ovaj način možemo još više potaknuti učenike da nauče samostalno doći do informacija, kako ih obraditi i upotrijebiti, te povezati kemiju sa svakodnevnim životom.

Za uspješnu pripremu poticajnog okružja za učenje, osim motivirajućeg i kvalitetnog nastavnika, neophodne su raznovrsne metode: pristup internetu, dobri udžbenici, specijalizirana učionica (laboratorij), unutarnje i vanjsko uređenje škole u kojem će učenik tijekom nastavnoga sata pokazati interes za temu koja se obrađuje i ostvariti suradnju s nastavnikom i ostalim učenicima.

Za uspješno učenje i podučavanje učenika iz Kemije preporučuje se nastavu organizirati po mogućnosti u dvosatu; veće skupine učenika (razred) podijeliti na nekoliko manjih skupina, što doprinosi uspješnijemu procesu učenja i podučavanja, te omogućuje postizanje najboljih rezultata učenja. Postupci koji se mogu primijeniti tijekom takvih oblika rada su: radionice, seminari, proučavanje slučaja (case study), oluja ideja (brain storming) i sl. Osim stjecanja kognitivnih znanja svi ti postupci omogućuju socijalizaciju učenika, jačaju njihovu samostalnost i samopouzdanje, razvijaju njihove komunikacijske vještine te sposobnost kreativnoga i kritičkoga promišljanja.

Za primjenu IKT-a u nastavi važno je osvijestiti važnost moderne tehnologije, ne samo u svakodnevnom životu, već i u nastavnom procesu, odnosno u procesu učenja i podučavanja predmeta Kemija u osnovnoškolskom i srednjoškolskom obrazovanju. Kao i primjenu bilo kojeg alata u nastavi, tako i primjenu IKT-a treba pomno planirati, odrediti strategiju i metode uz pomoć kojih će primjena IKT-a rezultirati planiranim ishodima.

Važan dio IKT-a je priprema, odabir i primjena digitalnih sadržaja. Digitalni sadržaj treba biti kvalitetno pripremljen i prilagođen predmetnom kurikulu i uzrastu učenika. Primjena digitalnog sadržaja nije sama sebi svrha, već alat kojim bi se trebalo dodatno motivirati učenika, poticati ga na angažman i bolje razumijevanje nastavnih sadržaja. Kod izbora digitalnog sadržaja ili pri pripremi istog važno je odabrati one koji omogućuju rješavanje problema iz kemije na temelju svakodnevnog iskustva i bogati su vizualnim elementima, kao što su računalno generirane animacije, simulacije, slike, 3D animacije molekula, audiovizualni materijali, grafikoni, PowerPoint prezentacije i dr. Nadalje, ne bi se smjelo dogoditi da se digitalni sadržaj koristi bez jasnog plana kako ne bi izostao cilj koji želimo postići.

Snaga eksperimenta koji se može organizirati u školskom laboratoriju ili demonstrirati u učionici za kemiju ne može se nadoknaditi digitalnim sadržajem, ali digitalni materijal se može nakon eksperimenta iskoristiti za provjeru usvojenog znanja ili kao uvodni dio sata za motivaciju. I u nastavnom satu koji ne uključuje eksperiment, uloga digitalnog sadržaja također može biti iskorištena za uvodnu motivaciju ili za usustavljivanje znanja na kraju. Naravno, nastavni sat može biti osmišljen tako da digitalni sadržaj bude dominantno korišten sve vrijeme.

Vizualizacija uz pomoć digitalnih sadržaja smanjit će pojavu miskoncepcija u definiranju pojmova i pojava koje tradicionalno stvaraju problem učenicima. (Atom i njegova građa, Tvari, Kemijsko vezivanje...)

U problemskoj nastavi, kada se iz konteksta kemije obrađuju teme o zaštiti okoliša, zdravim navikama, biološko važnim spojevima i sl., primjena alata koje nudi IKT je od velike važnosti jer omogućuje pretragu literature, veliki izbor informacija, komunikaciju, uspješan samostalan rad, ali i rad u grupama, te pripremu prezentacije koja će poslužiti za izvješće o postignutim rezultatima.

Digitalni sadržaj može se primijeniti i za online učenje, samostalno kod kuće ili u manjim grupama, nakon čega će na nastavnom satu u učionici uslijediti dodatno pojašnjenje i rasprava obrađene teme (obrnuta učionica).

Tijekom učenja i podučavanja Kemije važno je koristiti raznovrsne metode kako bi se stvorilo poticajno okružje u kojem će svaki učenik tijekom nastavnoga sata pokazati interes za problematiku koja se obrađuje, ostvariti suradnju s nastavnikom i s ostalim učenicima. U poticajnom okružju učenik rado sudjeluje u samoprocjeni i učitelj dobiva pravovremenu povratnu informaciju o usvojenom znanju. Kemija je eksperimentalna znanost te su učionica za kemiju i kemijski laboratorij s pratećom opremom i priborom neophodni za modernu nastavu Kemije.

|  |
| --- |
| **F/ VREDNOVANJE I OCJENJIVANJE** |

U nastavnom predmetu Kemija vrednovanje predstavlja dio procesa učenja i poučavanja.

Vrednovanje je prikupljanja informacija o učeničkim postignućima tijekom samog procesa učenja i nakon završenog učenja kako bi se dobila povratna informacija o razini usvojenosti znanja i vještina iz kemije. Vrednovanje omogućuje učenicima sudjelovanje i učenje tijekom nastavnog procesa, a kod učenika se razvija samostalnost i samopouzdanje, kao i motivacija na aktivno sudjelovanje u nastavi. Također, vrednovanje omogućuje nastavniku  neprestano i pravovremeno unaprjeđivanje procesa učenja.

Za što bolji uspjeh u procesu vrednovanja, nastavnik treba imati na umu ciljeve i ishode, ali bez strogih formulacija određenih pokazatelja.

Vrednovanjem sustavno prikupljamo informacije o postignućima učenika vođenjem evidencije o svim informacijama i postupcima obrađenim u nastavnom procesu te o povratnoj reakciji učenika na iste.

Objašnjavanjem kemijskih promjena kod učenika treba razvijati kompetencije za razumijevanje  kemijskih sadržaja, konceptualnu primjenu znanja u različitim kontekstima te sposobnost razmišljanja i komunikacije (donošenje zaključaka o važnosti kemije u svakodnevnom životu, o tehnologijama i utjecaju na okoliš, bez postavljanja pitanja koja su nužno vezana za obrađeni sadržaj).

Vrednovanje omogućuje učeniku korištenje vještina karakterističnih za nastavu kemije (rješavanje zadataka, planiranje, pripremanje i izvođenje eksperimentalnog istraživanja, procjenjivanje plana istraživanja, analizu i interpretiranje podataka i dokaza iz nekog znanstvenog izvještaja, razlikovanje znanstvenih od neznanstvenih argumenata, prikazivanje podataka na različite načine, npr. prebacivanje tabelarnih podataka u grafikonsko predstavljanje, smišljanje načina unapređivanja, itd.).

Kontinuirano prikupljanje informacija o učenikovu napretku je nužno – kako za samog učenika, tako i za nastavnika. Ove informacije su potrebne za kvalitetno planiranje procesa učenja i podučavanja s ciljem ostvarenja planiranih ishoda učenja.

Vrednovanje bi trebalo biti u funkciji razvoja učenika, zasnovano na jasnim kriterijima s kojima su učenici unaprijed upoznati, te obvezno treba rezultirati korisnim povratnim informacijama za učenika.

Elementi vrednovanja u nastavnom predmetu Kemija su:

* usvojenost kemijskih koncepata, što podrazumijeva prosudbe o znanju i razumijevanju koncepata, pojmova, činjenica i postupaka u kemiji
* primjena znanja, što podrazumijeva vladanje kemijskom terminologijom, pisanje kemijskih jednadžbi, rješavanje problemskih i stehiometrijskih zadataka, te pravilno prikazivanje i prezentacija dobivenih rezultata
* prirodoznanstvene kompetencije, što podrazumijeva prosudbe o vještinama povezivanja rezultata pokusa s konceptualnim spoznajama, primjenu matematičkih vještina i uočavanje zakonitosti uopćavanjem podataka.

Preporučene tehnike vrednovanja u nastavi kemije su: pismena provjera, usmena provjera, provjera kroz domaće zadaće, praktičan rad, eksperimentalni zadatci, konceptualne mape, prezentacije, eseji, seminarski radovi, portfolio, dnevnik učenja, problemski i projektni zadatci. Preporučuje se, kad god je to moguće, kombinirati tehnike vrednovanja. Na početku procesa vrednovanja učenike je potrebno upoznati s kriterijima vrednovanja.

* Kombiniranjem tehnike vrednovanja usmene provjere s izradom konceptualne mape može se vrednovati konceptualno razumijevanje (znanje) učenika. Konceptualnim mapama učenici prikazuju međusobnu povezanost kemijskih pojmova te razvijaju naviku umrežavanja znanja kemije.
* Izrada računskih zadataka je važna za vrednovanje vještina te konceptualno i proceduralno znanje učenika, pri čemu je potrebno  izraditi kriterije za vrednovanje od postavke zadatka do konačnog rješenja
* Vrednovanje vještina također se može učinkovito provesti i kroz problemske i projektne zadatke. Mogući kriteriji za vrednovanje mogu biti sadržaji, pisani izvještaj, kvaliteta prezentacije, rasprava i osvrt na naučeno. Uz upotrebu ovih tehnika ocjenjivanja, kod učenika je moguće razvijati poduzetnost i komunikacijske vještine.
* Različite vještine i misaoni procesi mogu se razvijati i kroz eksperimentalne zadatke, kod kojih vrednujemo rad u laboratoriju, pisani izvještaj o provedenom eksperimentu i kvalitetu rasprave o eksperimentalnim rezultatima.
* Eseji i seminarski radovi mogu biti efikasan način provjere utjecaja nastave kemije na razvoj stavova i viših kognitivnih procesa. Osim prikazanih podataka, pri vrednovanju treba uzeti u obzir i logičku strukturu rada, jezičnu i grafičku kvalitetu rada te način izlaganja i raspravu.

Budući da različiti pristupi i metode vrednovanja dopuštaju učenicima da pokažu što znaju, razumiju i mogu učiniti, razlikujemo: vrednovanja za učenje, vrednovanja kao učenje i vrednovanje naučenoga.

**Vrednovanje za učenje** sastoji se od niza aktivnosti kojima je svrha praćenje rada i napredovanja svakoga učenika (formativno vrednovanje). Kako bi svaki učenik postigao optimalne rezultate potrebno je neprekidno praćenje rada učenika i pravovremeno poduzimanje potrebnih mjera. Povratnim informacijama o svome radu i napredovanju učenici mogu aktivno sudjelovati u ostvarivanju odgovarajućih razina postignuća. Metode kojima se provodi vrednovanje za učenje su: razgovor, učeničke mape (portfolio), školski i domaći rad, kratke pisane provjere znanja, opažanje učenikova ponašanja tijekom rada (individualnoga ili u skupini), provjera domaćega rada, sudjelovanje u razrednim raspravama ili u raspravama u skupinama, dnevnik učenja i dr.

**Vrednovanje kao učenje** je pristup vrednovanju koji se temelji na ideji da učenici vrednovanjem uče, a podrazumijeva aktivno uključivanje učenika u proces vrednovanja uz stalnu podršku nastavnika kako bi se maksimalno potaknuo razvoj učeničkoga autonomnog pristupa učenju. Za ovakav način vrednovanja u kemiji je poželjno koristiti tehnike vrednovanja kao što su dnevnik učenja i portfolio.

**Vrednovanje naučenoga** podrazumijeva procjenu razine usvojenosti znanja, vještina i vrijednosti na kraju određenoga obrazovnoga razdoblja u odnosu na odgojno-obrazovne ishode (sumativno vrednovanje). Kriteriji vrednovanja učeničkih postignuća temelje se na razinama ostvarenosti ishoda postavljenim u kurikulu nastavnoga predmeta Kemija. Metode vrednovanja naučenog su: usmena i pismena provjera, vrednovanje praktičnog rada, laboratorijski izvještaj, eseji i dr.

Suvremeni pristup procesu učenja i poučavanja razlikuje dva bitno različita načina vrednovanja: formativno i sumativno.

* Formativno vrednovanje provodi se tijekom procesa učenja i poučavanja i ima za cilj pružanje povratne informacije učitelju, učeniku i roditelju o ostvarenim učeničkim postignućima u odnosu na kurikulom propisane ishode učenja.
* Sumativno vrednovanje provodi se na kraju procesa učenja i podučavanja i rezultira brojčanom ocjenom.

Brojčane i opisne ocjene dobivene vrednovanjem za učenje i samovrednovanjem mogu se unositi u bilješke o radu i napredovanju učenika. U nastavku školovanja postignuća učenika opisuju se brojčanom ocjenom: nedovoljan (1), dovoljan (2), dobar (3), vrlo dobar (4) i odličan (5).

Zaključna ocjena iz predmeta Kemija mora se temeljiti na razini usvojenosti ishoda učenja. U tu svrhu nužno je ostvarenost ishoda provjeravati u što više vremenskih točaka i na što više načina.

##### KURIKUL NASTAVNOGA PREDMETA BIOLOGIJA

**Voditelj predmetne Radne skupine:**

dr. sc. Olgica Marušić, izv. prof.

**Radna skupina za izradu predmetnog kurikula:**

Željka Soldo

Jelena Bobetić

Svjetlana Stanić-Koštroman

Violeta Šimić

Antonija Jurčić

Marina Mihalj

Mladenka Markotić

Katarina Čamber

**Recenzenti:**

prof. dr. Milica Balaban

dr. sc. Amela Medar, doc.

|  |
| --- |
| **A/ OPIS PREDMETA** |

Svrha učenja i poučavanja nastavnoga predmeta Biologija je usvajanje spoznaja o organizaciji živoga svijeta, razvoju različitih oblika života na molekularnoj i staničnoj razini, na razini organizma, populacije, ekosustava te biosfere. Istražuje interakcije i međuovisnosti na svim razinama, kao i procese iskorištavanja i pretvorbi energije koje su temelj održivosti. Razvija se prirodoznanstvena pismenost, konceptualno razumijevanje te kritičko promišljanje. Suvremena koncepcija obrazovanja zasniva se na aktivnim metodama poučavanja te se usvajaju spoznaje kroz istraživačke zadatke koji se temelje na znanstvenim metodama kroz koje učenici stječu vještine postavljanja problema i pretpostavki, planiranja i realizacije eksperimenata ili zapažanja, te analiziranja i tumačenja rezultata. Biologija doprinosi stvaranju elementarnog, bazičnog znanja iz prirodoslovlja, ukazuje na bioraznolikost, razvija osobne vrijednosti, kao i odgovornost i poštivanje spram živog svijeta i okoliša.

Poučavanjem predmeta formiraju se trajne vrijednosti poput brige za sebe, ostale članove zajednice, očuvanja života i njegove raznolikosti, te osobito svijest o očuvanju okoliša. Istraživanjem organizacije živoga svijeta, struktura, funkcija i razvoja različitih oblika života na molekularnoj i staničnoj razini, na razini organizama, populacija, ekosustava i biosfere učenicima se omogućuje stjecanje osnova za sveobuhvatno poimanje pojava i procesa. Razvija se svijest o čovjeku kao dijelu prirode, jača njegova ekološka svijest, kao i pravilan odnos prema svemu što ga okružuje.

Biologija potiče zanimanje za prirodu te njezino istraživanje i razumijevanje na temelju znanstvenih spoznaja. Učeći biologiju, učenici se osposobljavaju za suradnju i komunikaciju, kritički odnos prema informacijama, argumentirano iznošenje ideja, provođenje istraživanja postavljajući pitanja, predviđajući rješenja i izvodeći eksperimente. Učenici upoznaju sebe i svijet oko sebe, te razvijaju svijest o zdravim životnim navikama, te odgovornom odnosu prema drugim živim bićima i okolišu. Znanja iz biologije omogućuju razvoj interesa prema različitim područjima života te učenike usmjeravaju u daljnjem školovanju.

Podučavanjem predmeta učenici razvijaju znanstveno-istraživačke, socijalne i tehnološke kompetencije, kao i poduzetnost. Uključivanjem IKT-a u učenje i poučavanje razvija se digitalna kompetencija, koja se temelji na sigurnoj uporabi IKT-a u svakodnevnom životu te komunikaciji, a nužna je za svladavanje osnovnih vještina u području prirodoslovlja. Prirodoslovna kompetencija se odnosi na osposobljenost na primjenu znanja i zaključivanja na temelju činjenica. Ključne kompetencije uključuju i razumijevanje promjena uzrokovanih antropogenom djelatnošću, kao i odgovornost pojedinca kao građanina.

Kroz prirodoslovnu kompetenciju razvija se sposobnost praktične primjene stečenih znanja i donose znanstveno-zasnovani i argumentirani  zaključci na temelju promatranja rezultata eksperimenta i drugih izvora. Omogućuje se učenje kroz istraživački rad te prikupljanje podataka i njihovo prezentiranje u istraživačkom radu. Razvija se kritički odnos prema informacijama, pravilan odabir i korištenje literature, kao i ostalih tehnologija koje doprinose novim spoznajama. Učenje biologije omogućava razvijanje kritičkog mišljenja kao preduvjeta znanstvenog i tehnološkog napretka.

Svladavanjem sadržaja nastavnog predmeta dobiva se određeno predznanje za nastavak obrazovanja u prirodoslovnom području, a kombinacija osnovnih znanja i aktualnih tema omogućava povezivanje bioloških spoznaja sa spoznajama svih prirodoslovnih predmeta, kao i s međupredmetnim temama. Kroz realizaciju međupredmetnih tema (Osobni i socijalni razvoj, Poduzetnost, IKT i Građanski odgoj) i njihovo integriranje u nastavni predmet, moguće je raznolikost živog svijeta, problematiku okoliša, odgovorno gospodarenje prirodnim resursima te zdravlje i zdrave životne navike promatrati interdisciplinarno, s različitih aspekata.

Biologija pripada prirodoslovnom području, uz kemiju, fiziku i geografiju, kao i s informatikom i  matematikom.

Učenjem biologije potiče se znatiželja, motivacija, samostalnost pri radu, ali i suradnja pri primjeni naučenog u svakodnevnom životu. Učenik razvija i odgovornost prema sebi, prirodi i okolišu. Učeniku je omogućeno djelovanje u zajednici, izgrađuje jasne stavove o općem dobru, značaju zaštite okoliša, očuvanja energije te bioraznolikosti. Proces poučavanja nastavnoga predmeta Biologija usmjeren je na učenike, prilagođen njihovoj dobi, potrebama i interesima. Odabirom odgovarajućih metoda učenja kod učenika se razvija interes za biološke teme, istraživanje istih te potiče uključivanje učenika u proučavanje živoga svijeta. Nastavnik ostaje važan čimbenik u tom procesu, usmjerava učenike i balansira između uloge moderatora i predavača.

Nastavni predmet Biologija dio je prirodoslovnoga područja. Biologija se podučava u 8. i 9. razredu osnovne škole te u 1., 2., 3. i 4. razredu gimnazije, kao i u nekim razredima strukovnih škola. Konceptualno se nadovezuje na nastavne predmete Prirodu i društvo, koja se podučava od 1. do 5. razreda osnovne škole i Prirodu, koja se podučava u 6. i 7. razredu osnovne škole. Podučava se i kao izborni predmet u 2. 3. i 4. razredu gimnazije.  U svim razredima gimnazije i u osnovnim školama predmet Biologija se podučava 2 sata tjedno.

|  |
| --- |
| **B/ CILJEVI UČENJA I PODUČAVANJA PREDMETA** |

Postići razumijevanje kompleksnosti živoga svijeta na različitim organizacijskim razinama (od molekule do biosfere) povezujući pojavu novih svojstava sa sve složenijom građom živih bića te razviti znatiželju za upoznavanje raznolikosti živoga svijeta odgovorno se ponašajući prema njemu uz poštivanje i uvažavanje različitosti.

Upoznati čimbenike i procese koji su omogućili postanak i razvoj života na Zemlji te razviti svijest o složenoj međuovisnosti svih organizama na Zemlji.

Razumjeti utjecaj bioloških dostignuća na kvalitetu života uz usvajanje zdravih navika te osposobiti učenike za ulogu aktivnoga građanina, koji će doprinijeti održivomu razvoju, na lokalnoj i globalnoj razini te razviti potrebu za cjeloživotnim učenjem.

Razviti prirodoznanstvene kompetencije, te kritičko promišljanje radi samostalnog rješavanja problema vezanih za svakodnevni život i znanost, razmatranjem svih mogućih opcija u rješavanju svakodnevnih problema. Povezati znanja Biologije s relevantnim spoznajama prirodoslovnih predmeta te s drugim područjima i međupredmetnim temama, zbog razvoja osobnih potencijala i osposobljavanja za upravljanje obrazovnim i profesionalnim razvojem.

Usvajati i primijeniti znanja iz Biologije u životnom okruženju te razvijati nove vještine.

Uočiti značaj osobne interakcije s drugim ljudima i prirodom te shvatiti značaj za vlastito zdravlje i zdravlje zajednice, usvajajući zdrave životne navike.

|  |
| --- |
| **C/ PREDMETNO PODRUČJE KURIKULA** |

U izradi kurikula nastavnoga predmeta Biologija definirane su četiri oblasti: Organiziranost živoga svijeta, Procesi i međuovisnosti u živome svijetu, Energija u živome svijetu i Prirodoznanstveni pristup.

Svaka oblast je široko definirana, a u sebi integrira više različitih tema koje su međusobno povezane. Kriterij za definiranje oblasti su makrokoncepti važni za nastavni predmet Biologija. Oblasti se međusobno prožimaju i povezuju te omogućuju učenicima povezivanje znanja iz biologije s drugim predmetima prirodoslovnog područja. Također, različite oblasti povezane s međupredmetnim temama kao što su: Zdravlje, Održivi razvoj, Građanski odgoj, Primjena informacijske i komunikacijske tehnologije, doprinose postizanju biološke pismenosti učenika. Redoslijed oblasti u kurikulu ne utječe na redoslijed sadržaja, kao što ni širina opisa i zastupljenost ne određuju značaj pojedinih oblasti. Oblasti su označene slovima (A, B, C i D).

**A/ Organiziranost živoga svijeta**

Organiziranost živoga svijeta objašnjava molekularno ustrojstvo, organizacijske razine od stanice do organizma, ekološke razine od populacije do biosfere kao i biološke subjekte bez stanične organizacije (viruse, viroide i prione). Objašnjava pojavu novih osobina sve složenijih sustava. Organizmi se razvrstavaju u pojedine sistematske kategorije prema zajedničkim osobinama, što omogućava razumijevanje različitih životnih sustava, prepoznavanje osobina vezanih za određeno stanište i razvijanje niza prilagodbi djelovanjem različitih ekoloških čimbenika.

**B/ Procesi i međuovisnosti u živome svijetu**

Međusobna povezanost životnih sustava te usporedna morfologija i anatomija organizama razvija interes učenika za istraživanjem pojedinih skupina organizama i njihova položaja u okolišu. Za održavanje dinamičke ravnoteže sustava, organizmi su razvili različite mehanizme reagiranja na podražaje iz okoliša, različite prilagodbe na uvjete iz okoliša, te različite regulacijske mehanizme. Razmnožavanje, nasljeđivanje i djelovanje okolišnih čimbenika na nasljeđivanje stvaraju biološku raznolikosti te omogućuju opstanak života na Zemlji. Zbog prevelikog utjecaja čovjeka na dinamičku ravnotežu sustava, važno je kod učenika razvijati svijest o održivom razvoju te ih poticati na promišljeno i inovativno djelovanje u zaštiti prirode i okoliša. Nove organizacije živih bića, od najjednostavnijih do najsloženijih, upućuju na evolucijski poredak, međusobne odnose, sličnosti i razlike pojedinih životnih sustava. Međusobna povezanost životnih sustava te usporedna morfologija i anatomija organizama razvija interes učenika za istraživanjem pojedinih skupina organizama, njihova položaja u okolišu i razvoj tehnologija koje će omogućiti očuvanje istih. Utjecaj okoliša na genotip i fenotip organizama donosi nove spoznaje o važnosti poznavanja čimbenika nasljeđivanja.

**C/ Energija u živome svijetu**

Život na Zemlji ovisi o energiji koju organizmi pretvaraju i iskorištavaju na različite načine. Procesi izmjene tvari i procesi vezanja, oslobađanja i pretvorbe energije zbivaju se na svim organizacijskim razinama živoga svijeta, od stanice i organizma do ekosustava i biosfere. Energija je potrebna za funkcioniranje svih živih sustava, stoga njihovo održavanje i opstanak ovisi o njezinu konstantnom unosu, počevši od vezanja Sunčeve energije procesom fotosinteze do pretvorbi, skladištenja i iskorištavanja u nizu organizama, od proizvođača do razlagača. Živim je sustavima energija dragocjena, zbog čega je nastoje maksimalno iskoristiti.

**D/ Prirodoznanstveni pristup**

Prirodoznanstveni pristup međusobno povezuje prirodne znanosti i preduvjet je razumijevanja svijeta koji nas okružuje, a temelji se na promatranju i tumačenju pojava i procesa u prirodi. Nastavni predmet Biologija, kao i matična znanost iz koje proizlazi, počiva na primjeni prirodoznanstvene metodologije, a pojave u živome svijetu tumače se na osnovi znanstvenih dokaza. Današnje razumijevanje živoga svijeta rezultat je istraživanja brojnih znanstvenika, a njihova otkrića doprinose unaprjeđivanju kvalitete svakodnevnoga života jer se primjenjuju u različitim područjima ljudskih djelatnosti. Biološka pismenost obuhvaća razumijevanje znanstvenih spoznaja i teorija biologije, razvoj vještina i stavova povezanih s postavljanjem pitanja o živome svijetu te primjenu osnovnih principa znanstvenoga istraživanja pri donošenju zaključaka na osnovi prikupljenih dokaza. Time biološka pismenost, primjenjujući načela etičnosti, doprinosi razvoju građanske kompetencije koja je nužna za prosudbu pouzdanosti podataka i odlučivanje o vlastitim postupcima. Važno je upoznati i razvoj znanstvene misli i razumjeti njezino značenje u vrijeme nastanka - danas i u budućnosti. Biološka je pismenost utkana u cjelokupnu prirodoslovnu pismenost i njezina metodološka komponenta čini jasnu poveznicu s ostalim prirodoslovnim predmetima dajući temelj za upoznavanje i razumijevanje svih ostalih makrokoncepata u kurikulu nastavnoga predmeta Biologija.

|  |
| --- |
| **D/ ODGOJNO-OBRAZOVNI ISHODI** |

1. **razred gimnazije /70 nastavna sata godišnje/**

|  |  |
| --- | --- |
| **PREDMETNO PODRUČJE: A/ Organiziranost živoga svijeta** | |
| **Odgojno-obrazovni ishod učenja** | **Razrada ishoda** |
| **A.I.1.** Učenik objašnjava nova svojstva različitih organizacijskih razina živog svijeta. | * razlikuje organizacijske razine navodeći primjere i načela sistematike * klasificira biljne i životinjske vrste iz neposrednog okruženja primjenjujući  načela sistematike. |
| **Poveznice sa ZJNPP** | [**BIO-1.3.1**](https://kurikulum-zzoo.ba/hr/node/1691) |
| **Ključni sadržaji** | |
| * klasificiranje živoga svijeta * organizacijske razine: jedinka, populacija, životna zajednica, ekosustav, biosfera. | |
| **Preporuke za ostvarenje ishoda** | |
| Za učinkovitije usvajanje nastavnih sadržaja preporučuje se izrada grafičkih prikaza organizacijskih razina.  Aktivnosti je nužno provesti kroz praktični rad te potencirati zornost u nastavi, učenjem na temelju promatranja npr. zbirka kukaca, herbarij, algarij.  Preporučuje se i terenska nastava, rad u botaničkom vrtu te intenziviranje nastave u prirodi.  Preporučuje se i učenje na principu crtanja te uočavanja složenosti organizacijskih razina na temelju crteža.  Sadržaj ove tematske cjeline može se povezati sa sadržajima nastavnoga predmeta Latinski jezik (nazivlje različitih organizama). | |
| **Odgojno-obrazovni ishod učenja** | **Razrada ishoda** |
| **A.I.2.** Učenik opisuje građu i ulogu virusa i specijalizaciju stanica u složenijim sustavima. | * sistematizira viruse prema tipu nukleinske kiseline i navodi parazitska obilježja virusa * povezuje građu te uloge staničnih dijelova * uspoređuje prokariotsku i eukariotsku stanicu * objašnjava građu stanične membrane povezujući je s ulogama u različitim stanicama * povezuje građu i uloge tkiva * uspoređuje uloge dijelova jednostaničnoga organizma s razvojem organskih sustava u višestaničnom organizmu * analizira ulogu bakterija i virusa u živom svijetu. |
| **Poveznice sa ZJNPP** | [**BIO-1.2.1**](https://kurikulum-zzoo.ba/hr/node/1686) |
| **Ključni sadržaji** | |
| * virusi i bakterije u živom svijetu * građa prokariotske i eukariotske stanice * građa i uloga staničnih dijelova * specijalizacija stanica od jednostaničnih do višestaničnih organizama * građa i uloga tkiva. | |
| **Preporuke za ostvarenje ishoda** | |
| Preporučuje se korištenje simulacija, videoisječaka ili animacija u cilju povećanja zanimanja i motiviranosti učenika.  Također, poželjna je izrada modela prokariotske i eukariotske stanice, kromosoma ili njihovo crtanje.  Praktični rad, mikroskopiranje prokariotskih stanica i različitih vrsta eukariotskih stanica/tkiva omogućuje povezivanje teorije te njenu primjenu.  Sadržaj ove tematske cjeline može se povezati sa sadržajima nastavnih predmeta: Kemija (kemijske reakcije) i Fizika (optika). | |
| **PREDMETNO PODRUČJE: B/ Procesi i međuovisnosti u živome svijetu** | |
| **Odgojno-obrazovni ishod učenja** | **Razrada ishoda** |
| **B.I.1.** Učenik objašnjava životni i stanični ciklus eukariota. | * analizira životni ciklus eukariota * analizira stanični ciklus eukariota * uspoređuje izradom modela faze mitoze i mejoze. |
| **Poveznice sa ZJNPP** | [**BIO-1.2.1**](https://kurikulum-zzoo.ba/hr/node/1686) |
| **Ključni sadržaji** | |
| * životni ciklus * stanični ciklus * stanična dioba * mitoza * mejoza * mikroskopiranje gotovih preparata različitih eukariotskih stanica i tkiva. | |
| **Preporuke za ostvarenje ishoda** | |
| Za učinkovitije usvajanje nastavnih sadržaja preporučuje se mikroskopiranje preparata i usporedba građe prokariotske i eukaritske stanice.  Preporučuje se zornost u nastavi učenjem na temelju promatranja modela biljne i životinjske stanice isticanjem osnovnih dijelova stanice i principa građe.  Povezati građu i uloge stanice u organizmu.  Korištenje simulacija, video isječaka ili animacija.  Crtanje biljne i životinjske stanice.  Sadržaj ove tematske cjeline može se povezati sa sadržajima nastavnih predmeta: Fizika (optika), Matematika (računske operacije), Likovna umjetnost (crtanje objekata) i Informatika (prikaz modela u 3D). | |
| **Odgojno-obrazovni ishod učenja** | **Razrada ishoda** |
| **B.I.2.** Učenik analizira mehanizme održavanja homeostaze. | * povezuje ulogu staničnih organela u održavanju homeostaze * objašnjava ulogu nukleinskih kiselina u prijenosu informacija koje reguliraju životne procese * identificira mehanizam alergijske reakcije kao dio imunološkog odgovora organizma * povezuje značaj zdravih životnih navika s očuvanjem zdravlja. |
| **Poveznice sa ZJNPP** | [**BIO-1.2.1**](https://kurikulum-zzoo.ba/hr/node/1686) |
| **Ključni sadržaji** | |
| * uloga staničnih organela u regulaciji homeostaze * uloga nukleinskih kiselina u prijenosu informacija * značaj homeostaze kao imunološkog odgovora na alergijske reakcije * razvijanje zdravih životnih navika s ciljem očuvanja zdravlja*.* | |
| **Preporuke za ostvarenje ishoda** | |
| Za učinkovitije razumijevanje mehanizama održavanja homeostaze preporučuje se korištenje video materijala.  Preporučuje se učenje na principu crtanja građe nukleinskih kiselina s naglaskom na način prijenosa informacija.  Preporučuje se aktivnost izrade grafičkog prikaza mehanizma alergijske reakcije, projektne nastave kroz izradu peludnog kalendara s naglaskom na značaj očuvanja zdravlja.  Sadržaj ove tematske cjeline može se povezati sa sadržajima nastavnih predmeta: Kemija (kemijske reakcije), Fizika (energija), Informatika (prikaz 3D modela) i Likovna umjetnost (crtanje objekata). | |
| **Odgojno-obrazovni ishod učenja** | **Razrada ishoda** |
| **B.I.3.** Učenik povezuje narušavanja homeostaze i zdravlja s promjenama okolišnih uvjeta. | * povezuje ulogu staničnih organela u održavanju homeostaze * uspoređuje razlike u načinima održavanja homeostaze u jednostaničnih i višestaničnih organizama * objašnjava ulogu nukleinskih kiselina u prijenosu informacija koje reguliraju životne procese * razumije mehanizam alergijske reakcije kao dio imunološkog odgovora organizma * povezuje značaj zdravih životnih navika s očuvanjem zdravlja. |
| **Poveznice sa ZJNPP** | [**BIO-1.2.1**](https://kurikulum-zzoo.ba/hr/node/1686) |
| **Ključni sadržaji** | |
| * uloga staničnih organela u regulaciji homeostaze * uloga nukleinskih kiselina u prijenosu informacija * značaj homeostaze kao imunološkog odgovora na alergijske reakcije * razvijanje zdravih životnih navika s ciljem očuvanja zdravlja. | |
| **Preporuke za ostvarenje ishoda** | |
| Preporučuje se izvođenje eksperimenata za razumijevanje mehanizma održavanja homeostaze.  Aktivnost je poželjno provesti kroz praktični rad istraživanja utjecaja rizičnih čimbenika na održavanje zdravlja živih bića.  Preporučuje se korištenje audio-vizualnih sredstava za bolje razumijevanje nastavnih sadržaja.  Sadržaj ove tematske cjeline može se povezati sa sadržajima nastavnih predmeta: Kemija (kemijske reakcije), Fizika (energija), Informatika (prikaz 3D modela) i Likovna umjetnost (crtanje objekata). | |

|  |  |
| --- | --- |
| **PREDMETNO PODRUČJE: C/ Energija u živome svijetu** | |
| **Odgojno-obrazovni ishod učenja** | **Razrada ishoda** |
| **C.I.1.** Učenik navodi temeljne metaboličke procese organizama važne za kruženje tvari i protjecanje energije u biosferi. | * navodi primjere osnovnih metaboličkih procesa na razini stanice * opisuje uloge biomolekula u metaboličkim procesima * objašnjava procese fotosinteze i staničnog disanja * uspoređuje procese fotosinteze i staničnog disanja. |
| **Poveznice sa ZJNPP** | [**BIO-1.3.5**](https://kurikulum-zzoo.ba/hr/node/1695) |
| **Ključni sadržaji** | |
| * iskoristivost hranjivih tvari u anaerobnim i aerobnim procesima * usporedba fotosinteze, staničnog disanja i alkoholnog vrenja u pogledu pretvorbe i iskorištavanja energije * osnovni metabolički procesi na razini stanice * uloge biomolekula u metaboličkim procesima * uloge ugljikohidrata, lipida, nukleinskih kiselina i proteina u organizmu * uloga proteina i hormona u komunikaciji stanica te raspolaganju energijom. | |
| **Preporuke za ostvarenje ishoda** | |
| Za učinkovito usvajanje nastavnih sadržaja preporučuje se izvođenje eksperimenata npr. razgradnja hranjivih tvari djelovanjem enzima, alkoholno vrenje i/ili mliječno-kiselo vrenje.  Preporučuje se učenje korištenjem videomaterijala, simulacija/animacija metaboličkih procesa i problemske nastave. Uočavanje bitnih značajki pojedinih procesa može se postići crtanjem strukturnih kemijskih formula bioloških molekula,  izradom modela i prezentacija.  Sadržaj ove tematske cjeline može se povezati sa sadržajima nastavnih predmeta: Kemija (kemijske reakcije), Fizika (energija) i Informatika (prikaz 3D modela). | |
| **Odgojno-obrazovni ishod učenja** | **Razrada ishoda** |
| **C.I.2.** Učenik analizira principe iskorištavanja energije na razini stanice i organizma. | * opisuje načine iskorištavanja hranjivih tvari u anaerobnim i aerobnim procesima. * objašnjava kako se biljke i životinje uključuju u procese kruženja tvari u prirodi. |
| **Poveznice sa ZJNPP** | [**BIO-1.3.5**](https://kurikulum-zzoo.ba/hr/node/1695) |
| **Ključni sadržaji** | |
| * iskoristivost hranjivih tvari u anaerobnim i aerobnim procesima * usporedba fotosinteze, staničnog disanja i alkoholnog vrenja u pogledu pretvorbe i iskorištavanja energije * osnovni metabolički procesi na razini stanice * uloge biomolekula u metaboličkim procesima * uloge ugljikohidrata, lipida, nukleinskih kiselina i proteina u organizmu * uloga proteina i hormona u komunikaciji stanica te raspolaganju energijom. | |
| **Preporuke za ostvarenje ishoda** | |
| Aktivnost je nužno provesti kroz praktični rad izvođenjem eksperimenata.  Preporučuje se učenje na principu crtanja te uočavanja razlika između procesa fotosinteze, staničnog disanja i alkoholnog vrenja s naglaskom na problemski zadatak o načinu pretvorbe i iskorištavanje energije.  Sadržaj ove tematske cjeline može se povezati sa sadržajima nastavnih predmeta: Kemija (kemijske reakcije) i Fizika (energija). | |

|  |  |
| --- | --- |
| **PREDMETNO PODRUČJE: D/ Prirodoznanstveni pristup** | |
| **Odgojno-obrazovni ishod učenja** | **Razrada ishoda** |
| **D.I.1.** Učenik kroz istraživački rad primjenjuje stečena znanja o načinu znanstvenog istraživanja i opisuje povijesni razvoj znanstvene misli. | * postavlja ciljeve istraživanja i koristi primjerenu metodologiju * promatra i prikuplja podatke te donosi zaključke tijekom učenja i poučavanja * obrađuje podatke uz odgovarajuće analize * raspravlja o rezultatima analize te donosi argumentirane zaključke * koristi različite izvore literature. |
| **Poveznice sa ZJNPP** | [**BIO-1.4.2**](https://kurikulum-zzoo.ba/hr/node/1697) |
| **Ključni sadržaji** | |
| * formuliranje ciljeva istraživanja i hipoteza u izradi nacrta istraživanja * grafički i tablični prikazi * izbor i ispravno navođenje literature * pisanje kraćih rasprava i zaključaka * kritički odnos prema vlastitome radu * uočavanje vlastitih pogrešaka tijekom rada | |
| **Preporuke za ostvarenje ishoda** | |
| Aktivnost je nužno provesti uz korištenje video isječaka/simulacija/animacija radi boljeg razumijevanja nastavnih sadržaja i realizacijom terenske nastave u neposrednom školskom okružju.  Preporučuje se učenje na temelju crtanja i obrade podataka koja uključuju uočavanje uzročno-posljedičnih veza.  Za učinkovitije usvajanje nastavnih sadržaja preporučuje se izrada i predstavljanje rezultata istraživanja putem  PPT prezentacija uz pravilno navođenje izvora informacija.  Sadržaj ove tematske cjeline može se povezati sa sadržajima nastavnih predmeta: Matematika (metode istraživanja), Povijest (arheološki nalazi) i Informatika (pravila pisanja znanstvenog rada). | |
| **Odgojno-obrazovni ishod učenja** | **Razrada ishoda** |
| **D.I.2.** Učenik opisuje dobrobiti razvoja znanstvene misli i pravilno se koristi opremom koja je potrebna za realizaciju istraživanja. | * opisuje uzročno-posljedične veze prirodnih pojava i rezultata znanstvenog istraživanja * prikazuje rezultate istraživanja u pisanoj formi * opisuje otkrića u znanstvenom području koje istražuje * razlikuje značajna otkrića povijesti biologije koja su promijenila znanost. |
| **Poveznice sa ZJNPP** | [**BIO-1.1.1**](https://kurikulum-zzoo.ba/hr/node/1682) |
| **Ključni sadržaji** | |
| * primjena metodologije znanstvenog istraživanja s jasno definiranim ciljem * grafički i tablični prikazi * pravilan odabir literature * kvalitativna i kvantitativna analiza dobivenih podataka i usporedba rezultata * kritičko razmišljanje o problemima u lokalnoj zajednici * kritički osvrt na osobno sudjelovanje | |
| **Preporuke za ostvarenje ishoda** | |
| Za ostvarenje odgojno obrazovnih ishoda preporučuje se iskustveni i istraživački pristup kroz realizaciju projekata u neposrednom okolišu.  Preporučuje se pisanje kraćih rasprava i zaključaka kroz osvrt na naučeno.  Preporučuje se prezentacija rezultata uz primjenu audiovizualnih sredstava.  Sadržaj ove tematske cjeline može se povezati sa sadržajima nastavnih predmeta: Matematika (grafički i tablični prikaz), Kemija (metode spoznaje) i Informatika (grafički i tablični prikaz, pravila pisanja znanstvenog rada). | |
| **Odgojno-obrazovni ishod učenja** | **Razrada ishoda** |
| **D.I.3.** Učenik provodi istraživanja i prikazuje rezultate istraživačkog rada na temelju kojih donosi zaključke. | * postavlja ciljeve istraživanja i koristi primjerenu metodologiju * opisuje uzročno-posljedične veze prirodnih pojava i rezultata znanstvenog istraživanja * prikazuje rezultate istraživanja u pisanoj formi * koristi grafičke prikaze i prezentira dobivene rezultate. |
| **Poveznice sa ZJNPP** | [**BIO-1.1.3**](https://kurikulum-zzoo.ba/hr/node/1684) |
| **Ključni sadržaji** | |
| * metodologije znanstvenog istraživanja * grafički i tablični prikazi * kvalitativna i kvantitativna analiza dobivenih podataka i usporedba rezultata * kritičko razmišljanje o problemima u lokalnoj zajednici * kritički osvrt na osobno sudjelovanje | |
| **Preporuke za ostvarenje ishoda** | |
| Za učinkovito usvajanje nastavnih sadržaja preporučuje se učenje otkrivanjem kroz realizaciju terenske nastave, a uz naglasak na stjecanje vještina izricanja ciljeva istraživanja i hipoteza, te ispravno korištenje grafičkih i tabličnih prikaza.  Sadržaj ove tematske cjeline može se povezati sa sadržajima nastavnih predmeta: Matematika (kvantitativna analiza), Kemija (kvalitativna i kvantitativna analiza) i Informatika (grafički i tablični prikaz). | |

|  |
| --- |
| **E/ UČENJE I PODUČAVANJE** |

Kurikul nastavnoga predmeta Biologija nije podijeljen na cjeline koje uključuju definirane sadržaje i teme, nego je usmjeren na aktivnu ulogu nastavnika u kreiranju sadržaja i definiranje odgojno obrazovnih ishoda. Prilikom procesa planiranja učenja i poučavanja  treba uzeti u obzir različite uvjete rada u neposrednom okruženju i uvažavati specifične potrebe učenika.

Učenje i poučavanje nastavnoga predmeta Biologija u gimnaziji polazi od pretpostavke da su učenici u središtu procesa, a optimalno okruženje potiče na učenje s ciljem ostvarenja što boljih rezultata. Prilikom planiranja učenja i poučavanja, nastavnik treba imati u vidu sposobnosti, interes i razine znanja učenika. Osnovne smjernice koje bi trebalo koristiti tijekom učenja i poučavanja su: iskustveno učenje, značenje i uloga nastavnika, pravilno korištenje metoda i nastavnih sredstava, mjesto gdje se izvodi nastava.

Prilikom učenja i poučavanja trebali bi se koristiti osnovnim načelima:

1. Individualni pristup učeniku koji podrazumijeva sudjelovanje svakog učenika u ostvarenju odgojno-obrazovnih ishoda
2. Aktivna uloga učenika koja se ogleda u različitim aktivnostima koje su usmjerene ka osamostaljivanju, razvoju vještina i komunikacija; primjenom metoda aktivnog učenja osigurava se stjecanje znanja kroz rješavanje različitih problemskih zadataka koji uključuju samostalno istraživanje, promatranje, bilježenje opažanja i zaključivanje na temelju opaženog, jer se tako povećava intelektualni angažman učenika kao i vjerojatnost primjene naučenog u različitim životnim situacijama.
3. Znanja i vještine naučenog mogu se iskoristiti za osobnu i dobrobit drugih, što može doprinijeti kvaliteti svakodnevnog života.
4. Poticanje na razmišljanje omogućava rješavanje postavljenih zadataka, razvijanje kritičkog mišljenja, kreativnosti i inovativnosti.
5. Suradničko učenje omogućava stvaranje osobnih i socijalnih veza, te potiče suradnju s drugim učenicima, roditeljima i lokalnom zajednicom.
6. Motivacija je bitan segment podučavanja, jer potiče znatiželju, kreativnost, želju za postizanjem znanja i uspjeha.

|  |
| --- |
| **F/ VREDNOVANJE I OCJENJIVANJE** |

U nastavnom predmetu Biologija vrednovanje predstavlja dio procesa učenja i podučavanja. Vrednovanje je prikupljanja informacija o učeničkim postignućima te vođenje evidencije tijekom samog procesa učenja i nakon završenog učenja kako bi se dobila povratna informacija o razini usvojenosti znanja i vještina iz biologije.

Kontinuirano prikupljanje informacija o učenikovu napretku je nužno, kako za samog učenika tako i za nastavnika. Ove informacije su potrebne za kvalitetno planiranje procesa učenja i poučavanja s ciljem ostvarenja zacrtanih ishoda učenja.

Kontinuiranim vrednovanjem motiviramo učenike na aktivno sudjelovanje u nastavnom procesu, što dovodi do rasta samopouzdanja kod učenika.

Za što bolji uspjeh u procesu vrednovanja, nastavnik treba imati na umu ciljeve i ishode, no bez strogih formulacija određenih pokazatelja. Sukladno definiranim odgojno-obrazovnim ishodima, vrednuju se postupci i procesi pri istraživanju, kao i učenikova sposobnost prikazivanja  podataka o nekoj pojavi ili procesu. Vrednuju se sposobnosti učenika da raspravlja uvažavajući drugačije mišljenje kroz argumentirano raščlanjivanje problema i predlaganje osobnog rješenja.

Vrednovanje bi trebalo biti u funkciji razvoja učenika, zasnovano na jasnim kriterijima s kojima su učenici unaprijed upoznati, te treba rezultirati obvezno korisnim povratnim informacijama za učenika. Da bi mogli kvalitetno vrednovati učenička postignuća, potrebno je redovno praćenje, provjeravanje i ocjenjivanje. Također, potrebno je bilježiti sva postignuća i napredovanja učenika kako bi se na kraju moglo pravilno vrednovati.

Elementi vrednovanja u nastavnom predmetu Biologija su:

* usvojenost bioloških koncepata
* prirodoznanstvene kompetencije.

**Usvojenost bioloških koncepata** obuhvaća znanja svih kognitivnih razina koja je učenik stekao u skladu s odgojno-obrazovnim ishodima definiranim u kurikulu nastavnog predmeta Biologije, bez obzira na način provjeravanja znanja (usmeno ili pismeno). U ovom elementu vrednuje se poznavanje temeljnih pojmova i stručnoga nazivlja, razumijevanje pojava i procesa, uz objašnjavanje međusobnih odnosa i uzročno-posljedičnih veza u živome svijetu, kao i složene međuovisnosti žive i nežive prirode, primjena znanja i rješavanje problemskih zadataka pomoću usvojenoga znanja.

**Prirodoznanstvene kompetencije**  odnose se na vrednovanje vještina i sposobnosti kao i praktične primjene teoretskog znanja putem praćenja aktivnosti učenika i rezultata tih aktivnosti (terenska nastava, izrada herbarija, mikroskopiranje i crtanje promatranog, praktični radovi, prezentacije, plakati, seminarski radovi, prikazi rezultata radova, istraživanja, zaključaka i dr). Prema definiranim odgojno-obrazovnim ishodima, vrednuju se postupci i procesi pri istraživanju, sposobnosti učenika u prikazivanju dobivenih rezultata, umijeće debate s različitih gledišta, mogućnost analize problema, povezivanje međuodnosa u sklopu neke pojave, uočavanje mogućih grešaka i nalaženje novih rješenja.

Oba elementa vrednovanja imaju jednaku važnost, iako se u specifičnim okolnostima mogu primijeniti i nešto drugačiji omjeri.

Svrha vrednovanja u nastavnom predmetu Biologija bi trebala biti praćenje napredovanja učenika, njegova individualnoga razvoja te usmjeravanje i poticanje učenika kako bi postigao maksimalne rezultate sukladno svojim sposobnostima.

Suvremeni pristup procesu učenja i poučavanja razlikuje dva bitno različita načina vrednovanja: formativno i sumativno.

* Formativno vrednovanje provodi se tijekom procesa učenja i poučavanja i ima za cilj pružanje povratne informacije učitelju, učeniku i roditelju ostvarenim učeničkim postignućima u odnosu na kurikulom propisane ishode učenja.
* Sumativno vrednovanje se provodi na kraju procesa učenja i poučavanja i rezultira brojčanom ocjenom.

Kako bi učenici imali priliku pokazati stečene kompetencije u nastavi biologije na način na koji to njima najviše odgovara, prilikom svakog vrednovanja je poželjno primjenjivati različite metode vrednovanja.

* Vrednovanje za učenje
* Vrednovanje kao učenje
* Vrednovanje naučenoga

**Vrednovanje za učenje** sastoji se od niza aktivnosti kojima je svrha praćenje rada i napredovanja svakoga učenika (formativno vrednovanje). Kako bi svaki učenik postigao optimalne rezultate potrebno je neprekidno praćenje rada učenika i pravovremeno poduzimanje potrebnih mjera. Povratnim informacijama o svome radu i napredovanju učenici mogu aktivno sudjelovati u ostvarivanju odgovarajućih razina postignuća. Vrednovanje za učenje ne rezultira ocjenom već je usmjereno na utvrđivanje ostvarenog napretka učenika kroz određeno razdoblje. Učenička postignuća ne treba uspoređivati s postignućima drugih učenika, već isključivo s ranijim postignućima samog učenika. Metode kojima se provodi vrednovanje za učenje su: razgovor, učeničke mape (portfolio), školski i domaći rad, kvizovi znanja, kratke pisane provjere znanja, opažanje učenikova ponašanja tijekom rada (individualnoga ili u skupini), provjera domaćega rada, sudjelovanje u razrednim raspravama ili u raspravama u skupinama, dnevnik učenja i dr.

**Vrednovanje kao učenje** je pristup vrednovanju koji se temelji na ideji da učenici vrednovanjem uče. Podrazumijeva aktivno uključivanje učenika u proces vrednovanja uz stalnu podršku nastavnika kako bi se maksimalno potaknuo razvoj učeničkoga autonomnog pristupa učenju. Nastavnik planira vrijeme za poticanje, usmjeravanje i oblikovanje vrednovanja kao učenja. Kako bi učenik postigao poželjni stupanj sposobnosti samovrednovanja, učeniku je, u samom početku, potrebna podrška, sigurno vođenje i pravovremena povratna informacija. Za ovakav način vrednovanja u biologiji je poželjno koristiti tehnike vrednovanja (dnevnik učenja i portfolio).

**Vrednovanje naučenoga** podrazumijeva procjenu razine usvojenosti znanja, vještina i vrijednosti na kraju određenoga obrazovnog razdoblja u odnosu na odgojno-obrazovne ishode (sumativno vrednovanje). Kriteriji vrednovanja učeničkih postignuća temelje se na razinama ostvarenosti ishoda postavljenim u kurikulu nastavnoga predmeta Biologija. Metode vrednovanja naučenog su: usmena i pismena provjera, vrednovanje praktičnoga rada, laboratorijski izvještaji, eseji i dr.

Radi postizanja što objektivnijeg vrednovanja, korisno je primjenjivati i kriterijsko vrednovanje npr. pomoću rubrika za vrednovanje. Tako se pruža podrška za sva tri načina vrednovanja: učenici znaju što se od njih očekuje, imaju povratnu informaciju o svome rezultatu, mogu se njima koristiti za samovrednovanje, a nastavniku omogućuju objektivnu procjenu postignuća učenika. Rubrike za vrednovanje potrebno je kontinuirano usavršavati i dosljedno primjenjivati.

Pismeno provjeravanje i ocjenjivanje učeničkih postignuća provodi se različitim pismenim tehnikama. Tehnike ocjenjivanja pismenih radova najčešće obuhvaćaju ocjenjivanje školskih pismenih radova (izvještaji i referati o provedenim istraživanjima, eksperimentima, ekskurzijama i sl.), nizova zadataka objektivnog tipa, testova znanja, te ocjenjivanjem praktičnih radova (terenske nastave, laboratorijskih vježbi, izrada herbarija, mikroskopiranje...). Pismenom provjerom postiže se veća razina objektivnosti vrednovanja učeničkih postignuća što podrazumijeva ravnopravne uvjete ispitivanja.

Brojčane i opisne ocjene dobivene vrednovanjem za učenje i samovrednovanjem mogu se unositi u bilješke o radu i napredovanju učenika. U nastavku školovanja postignuća učenika se opisuju brojčanom ocjenom: nedovoljan (1), dovoljan (2), dobar (3), vrlo dobar (4) i  odličan (5).

Zaključna ocjena iz nastavnoga predmeta Biologija mora se temeljiti na razini usvojenosti ishoda učenja. U tu svrhu nužno je ostvarenost ishoda provjeravati u što više vremenskih točaka i na što više načina.

##### KURIKUL NASTAVNOGA PREDMETA GEOGRAFIJA

**Voditelj predmetne Radne skupine:**

dr. sc. Ivan Madžar

**Radna grupa za izradu predmetnog kurikula:**

Ivica Jozić

Zdenka Čolak

Bruno Grebenar

Paulina Hrsto

**Recenzent:**

dr. sc. Jelena Putica Džajić, doc.

|  |
| --- |
| **A/ OPIS PREDMETA** |

Geografija je znanost koja se bavi proučavanjem odnosa i odraza prirodnih i društvenih elemenata u geografskome prostoru (njihovim distribucijama, obrascima, međudjelovanjima i promjenama, odnosno zakonitostima) radi planiranja funkcionalne i prema mogućnosti, optimalne prostorne organizacije (na skali od lokalne do globalne) te upravljanja prostorom u skladu s održivim, pametnim i uključivim razvojem. Geografija ima u svojoj biti integrativni karakter te stoga i poseban položaj u sustavu znanosti kao mosna znanost, odnosno kao poveznica između prirodoslovnoga i društveno-humanističkoga područja. Razvijanjem socijalne osjetljivosti i ekološke svijesti učenici razvijaju solidarnost. Stečene vrijednosti potiču prihvaćanje kulturnih i drugih razlika i uvažavanje potreba drugih, uz međusobno razumijevanje i poštovanje. Usvojena znanja i razvijene kompetencije pogoduju poduzetnom djelovanju uz razumnu procjenu mogućnosti, ograničenja i rizika u svakodnevnom i profesionalnom životu.

Učenje i poučavanje Geografije doprinosi ostvarivanju svih temeljnih vrijednosti odgojno-obrazovnoga sustava. Ono omogućava usvajanje znanja potrebnih za uspješan nastavak školovanja i početak profesionalne karijere. Stečeno znanje omogućava odgovorno ponašanje i djelovanje u zajednici prema drugima i prema prirodi. Stečeni integritet omogućava argumentirano zastupanje vlastitih mišljenja i stavova. Poučavanje Geografije neposredno promiče prostor kao identitetnu osnovu, razvija identitet od osobnoga, lokalnog, regionalnog do nacionalnog, ali i do nadnacionalnog ili globalnog identiteta građanina svijeta.

Poučavanjem predmeta na svim razinama obrazovanja potiče se razvijanje znatiželje za svijet, nadahnuća za građenje bolje budućnosti te osposobljavanje učenika za cjeloživotno učenje.

Svrha učenja i poučavanja Geografije je usvajanje geografskih znanja i vještina te pozitivnih etičkih stavova (koje kao skup kompetencija možemo nazvati geografskom pismenošću) kako bi učenici postali osposobljeni članovi zajednice, koji svjesni svoje odgovornosti prema drugim ljudima i prirodi, poštujući načela održivoga razvoja, aktivno sudjeluju u oblikovanju i preoblikovanju funkcionalne prostorne organizacije na različitim razinama, od lokalne preko nacionalne do globalne.

U nastavnome predmetu Geografija učenici razvijaju prostorno mišljenje, uče o prostoru, ali i u prostoru. Uče orijentirati se, kretati se, promatrati i prikupljati podatke u prostoru, koristiti se geografskim kartama, novim tehnologijama, uključujući i geografske informacijske sustave. Osposobljavaju se za prepoznavanje prostorno relevantnih problema od lokalne ka sve višim prostornim razinama. Potiče ih se na predlaganje rješenja tih problema i na aktivno sudjelovanje u oblikovanju bolje budućnosti.

Učenjem i poučavanjem Geografije u učenika se razvija osjećaj odgovornosti kako bi svaki naraštaj iza sebe ostavio skladniji i uređeniji prostor nego što ga je dobio u nasljeđe.

Geografija pruža znanja i vještine koje omogućuju učenicima potpunije razumijevanje vrlo složenoga i promjenjivoga svijeta i njihova položaja u njemu. Učenje i poučavanje Geografije posebno doprinosi razumijevanju održivosti. Suvremeni je svijet suočen s brojnim izazovima, kao što su osiguranje pitke vode, hrane i energije, a koji su posljedica intenzivnoga razvoja koji nije usklađen s prirodnim mogućnostima.

U svojim istraživanjima Geografija se koristi i spoznajama humanističkoga i tehničkoga područja znanosti. Geografija stoga jedina u sustavu odgoja i obrazovanja holistički poučava o prostornome kompleksu i njegovoj identitetnoj osnovi. Temelji se na filozofiji i logici prostora, usmjerenima ka kvalitetnom življenju i učinkovitom, dugoročno održivom djelovanju sukladnim s prirodom. Doprinosi osobnom i socijalnom razvoju, održivom razvoju i očuvanju okruženja kroz očuvanje osobnog zdravlja, ali i razvoju vještina uporabe informacijskih i komunikacijskih tehnologija.

Geografija kao dualna znanost povezana je s prirodoslovnim i društveno-humanističkim skupinama predmeta. Fizička geografija, zajedno s fizikom, kemijom i biologijom pridonosi razvoju korištenja prirodoslovnih znanosti i donošenju zaključaka temeljenih na dokazima.

Društvena geografija sudjeluje u ostvarivanju očekivanja društveno-humanističkih područja, te doprinosi proučavanju povijesnog razvoja određenog područja i objašnjavanju uzročno-posljedičnih veza i procesa.

Geografija pridonosi razvoju svih oblika mišljenja, posebno prostornog, što učenicima olakšava razumijevanje sadržaja u domeni oblik i prostor u matematici, a matematičko znanje primjenjuje se u rješavanju prostornih problema u geografiji. Geografija pridonosi razvoju jezično-komunikacijskog područja kroz geografsko znanstveno utemeljenu terminologiju.

Povezana je s tehničkim i informatičkim područjem koristeći suvremenu informacijsku tehnologiju pri provedbi istraživanja, analiza i prezentacija u izradi grafičkih prikaza i tematskih karata, te različitim oblicima istraživačkog rada. Čitanjem različitih tekstova iz više izvora učenik razvija znanja, vještine i stavove koje mu omogućuju da ideje pretvore u aktivnost. Pravilno usmjerenom komunikacijom u digitalnom okruženju učenici mogu naučiti rješavati sukobe i nesporazume te unaprijediti svoje komunikacijske vještine.

Predmetni kurikulum Geografije strukturiran je prema konceptima. Geografija je znanstvena disciplina u interdisciplinarnim područjima znanosti. Zbog toga se i njezini koncepti formiraju u odnosu na makrokoncepte prirodoslovnoga područja i društveno-humanističkoga područja. Učenje i poučavanje Geografije temelji se na četiri ključna koncepta:

-        A. Geografski prostorni identitet

-        B. Prostorne pojave, procesi i promjene

-        C. Održivi razvoj

-        D. Regionalni prostorni obuhvat

Geografska znanja i vještine stječu se integrirano u predmetu Priroda i društvo, a od šestog razreda osnovne škole do kraja četvrtog razreda gimnazije, Geografija se uči i podučava kao zaseban i obvezan nastavni predmet.

|  |
| --- |
| **B/ CILJEVI UČENJA I PODUČAVANJA PREDMETA** |

Spoznaja važnosti identiteta u globaliziranom društvu razvijanjem znanstvenog pogleda na svijet bez stereotipa i predrasuda poštujući različitosti kroz empatiju i toleranciju.

Razvijanje odgovornosti prema prirodi i drugim ljudima poštujući načela održivog razvoja kroz sudjelovanje u oblikovanju funkcionalne prostorne strukture na različitim prostornim razinama.

Korištenje geografske pismenosti i razumijevanje geografskih znanja i vještina. Razvoj kritičkog promišljanja o uzročno-posljedičnim vezama problema u prostoru radi pronalaženja njihovih rješenja u svakodnevnom životu.

Kartografsko opismenjivanje i razvoj kartografskih vještina korištenjem različitih metoda rada s naglaskom na analizu, vizualizaciju i predstavljanje geografskih podataka te istraživanje, uključujući terenski rad zbog otkrivanja novih spoznaja u geografskom prostoru.

Razvijanje osobnog prostornog identiteta njegujući ljubav prema domovini i osjećaj njezinoj pripadnosti kao i Europi i svijetu. Razvijanjem osobnih kompetencija kroz cjeloživotno učenje doprinositi izgradnji bolje države i svijeta.

|  |
| --- |
| **C/ PREDMETNO PODRUČJE KURIKULA** |

**A/ Geografski prostorni identitet**

Temeljni je geografski koncept (domena) koji obuhvaća prostor kao okvir svih geografskih istraživanja, regiju kao područje koje karakteriziraju određena obilježja te mjesto kao dio prostora kojemu su ljudi svojim aktivnostima ugradili značenja. Geografski prostorni identitet uključuje i stanovništvo i njegove strukture te kulturne fenomene i način života koji iz njega proizlaze te, u konačnici, nacionalni identitet i svijest o važnosti izrastanja u odgovornoga i savjesnog građanina.

**B/ Prostorne pojave, procesi i promjene**

Složen je koncept koji obuhvaća razumijevanje prostornih rasporeda (distribucija) različitih elemenata prirodne osnove i društvene nadgradnje, prepoznavanje i razumijevanje mogućih obrazaca u tim distribucijama, njihovih međusobnih veza i naposljetku promjena tih distribucija, obrazaca i međuodnosa tijekom vremena.

**C/ Održivi razvoj**

Treći aktualni koncept, podrazumijeva razvoj u skladu s ograničenim izvorima energije i sirovina te općenito s prirodom u kojoj je čovjek važan čimbenik različitih ekosustava. Koncept održivi razvoj možemo promatrati s tri aspekta: društvenoga, ekološkog i ekonomskog.

**D/ Regionalni prostorni obuhvat**

Kroz sadržaj u ovom konceptu učenik stječe znanja o Bosni i Hercegovini, susjednim zemljama, Europi i izvaneuropskim kontinentima, te upoznaje različite kulture, tradicije i običaje. Proučavanjem regija i razlika između njih učenik upoznaje regionalne probleme, ali i globalnu sliku Svijeta. Učenik će moći prepoznati pozitivan razvoj regija Svijeta i čimbenike koji na njega utječu, prihvaćajući pozitivna kretanja širom Svijeta. Ova oblast kroz kritičko razmišljanje analizira i valorizira prirodne i društvene pojave i procese koji formiraju kompleksne i jedinstvene prostorne organizacije više i niže razine, koje su prostorno i vremenski raznolike.

|  |
| --- |
| **D/ ODGOJNO-OBRAZOVNI ISHODI** |

1. **razred gimnazije /70 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Geografski prostorni identitet** | |
| **Odgojno-obrazovni ishod učenja** | **Razrada ishoda** |
| **A.I.1** Učenik procjenjuje važnost proučavanja Geografije u razumijevanju svih pojava i procesa u prirodi i društvu. | * definira predmet proučavanja Geografije * uspoređuje razvoj Geografije kroz povijest i uočava porast važnosti njenog proučavanja * uočava važnost međupredmetnog povezivanja * ističe važnost holističkog pristupa u Geografiji. |
| **Poveznice sa ZJNPP** | [**GEO-1.1.1**](https://kurikulum-zzoo.ba/hr/node/1744)[**GEO-1.1.4**](https://kurikulum-zzoo.ba/hr/node/1747)[**GEO-1.2.1**](https://kurikulum-zzoo.ba/hr/node/1748) |
| **Ključni sadržaji** | |
| * definicija Geografije * predmet proučavanja Geografije * geografske discipline * razvoj Geografije * Geografija kao mosna znanost * holistički pristup u Geografiji. | |
| **Preporuke za ostvarenje ishoda** | |
| Ishod povezati s domenom B (Prostorne pojave, procesi i promjene).  Govoreći o razvoju geografije, ostvaruje se povezanost s nastavnim predmetima Povijest i Filozofija.  Ostvaruje se očekivanje međupredmetne teme Osobni i socijalni razvoj.  Nastavnik treba isticanjem važnosti i kompleksnosti geografije pobuditi kod učenika želju za izučavanjem predmeta. Moguće je navesti razne primjere međuovisnog djelovanja svih prirodnih i društvenih čimbenika na oblikovanje prostorne stvarnosti. | |

|  |  |
| --- | --- |
| **Odgojno-obrazovni ishod učenja** | **Razrada ishoda** |
| **A.I.2** Učenik istražuje najnovije spoznaje o svemiru i Sunčevom sustavu. | * navodi primjere tehnoloških dostignuća koja su doprinijela istraživanju i poznavanju svemira * opisuje nastanak svemira, njegovu starost, veličinu i strukturu (na osnovu znanstvenih spoznaja) * analizira obilježja Zemlje u Sunčevom sustavu i svemiru kao i njezina gibanja (oblik, veličinu, dimenzije Zemlje, revoluciju, rotaciju) * uspoređuje sličnosti i razlike između ostalih nebeskih tijela i Zemlje, te ističe njezinu univerzalnost u svemiru * navodi kako posljedice Zemljinih gibanja utječu na život na Zemlji. |
| **Poveznice sa ZJNPP** | [**GEO-1.1.1**](https://kurikulum-zzoo.ba/hr/node/1744)[**GEO-1.2.3**](https://kurikulum-zzoo.ba/hr/node/1750)[**GEO-1.3.2**](https://kurikulum-zzoo.ba/hr/node/1753) |
| **Ključni sadržaji** | |
| * istraživanje, nastanak i obilježja svemira * Sunčev sustav * Zemlja u Sunčevom sustavu * gibanja Zemlje - posljedice i dokazi, vrijeme i računanje vremena. | |
| **Preporuke za ostvarenje ishoda** | |
| Ishod povezati s domenom B (Prostorne pojave, procesi i promjene).  Ishod ostvariti povezivanjem s nastavnim predmetima Fizika (nastanak svemira, udaljenosti u svemiru i Sunčevom sustavu...) i Matematika (nagnutost Zemljine osi, kut upada Sunčevih zraka, računanje vremena).  Mogućnost korištenja audiovizualnih snimaka (npr. animacija Zemljinih gibanja; dokumentarac o planetima, Mjesecu, Suncu). | |
| **Odgojno-obrazovni ishod učenja** | **Razrada ishoda** |
| **A.I.3** Učenik procjenjuje značaj različitih načina orijentacije u prostoru. | * razlikuje različite načine orijentacije u prostoru * objašnjava načine orijentacije u prostoru i na geografskoj mreži * zapaža važnost određivanja azimuta i kursa u određenim životnim aktivnostima (npr. u pomorstvu) * primjenjuje suvremene načine orijentacije i pronalaženja geografskog položaja (GPS, Google Earth...). |
| **Poveznice sa ZJNPP** | [**GEO-1.1.3**](https://kurikulum-zzoo.ba/hr/node/1746)[**GEO-1.3.1**](https://kurikulum-zzoo.ba/hr/node/1752)[**GEO-1.3.2**](https://kurikulum-zzoo.ba/hr/node/1753) |
| **Ključni sadržaji** | |
| * orijentacija u prostoru, suvremena sredstva za orijentaciju * geografski koordinatni sustav * geografska širina i dužina * određivanje azimuta. | |
| **Preporuke za ostvarenje ishoda** | |
| Ishod povezati s domenom B (Prostorne pojave, procesi i promjene).  Ishod se povezuje s nastavnim predmetima Matematika (geografski koordinatni sustav, azimut, deklinacija), Fizika (Zemljini magnetni polovi), Informatika (Google Earth...), Tjelesna i zdravstvena kultura (kretanje u prostoru, npr. orijentacijsko trčanje).  Ostvaruje se očekivanje međupredmetne teme Uporaba informacijske i komunikacijske tehnologije.  Učenik može demonstrirati orijentaciju u prostoru pomoću Sunca i sata. Može u prirodi odrediti svoju geografsku širinu i dužinu mjerenjem visine Sunca u kulminaciji i izračunavanjem deklinacije, te korištenjem kronometra. Točnost dobivenog rezultata može provjeriti pomoću GPS-a, zatim, koristeći Google Earth, pronaći dobivene koordinate. | |
| **Odgojno-obrazovni ishod učenja** | **Razrada ishoda** |
| **A.I.4**  Učenik analizira mogućnost prikazivanja Zemljine površine na globus i na ravan. | * uspoređuje točnost prikaza Zemljine površine na globusu i na ravni * razlikuje geografske elemente karte i koristi mjerilo za izračunavanje udaljenosti dviju točaka na Zemlji * klasificira kartografske projekcije prema položaju pola kartografske mreže, prema obliku kartografske mreže i prema očuvanim elementima vjernosti * razlikuje vrste karata prema točnosti prikaza, prema sadržaju i prema načinu uporabe. |
| **Poveznice sa ZJNPP** | [**GEO-1.3.2**](https://kurikulum-zzoo.ba/hr/node/1753)[**GEO-1.3.3**](https://kurikulum-zzoo.ba/hr/node/1754) |
| **Ključni sadržaji** | |
| * globus i geografska karta * elementi vjernosti kod prikazivanja Zemlje * elementi geografske karte (mjerilo i dr.) * kartografske projekcije * podjela geografskih karata * primjena kartografije u svakodnevnom životu (GIS). | |
| **Preporuke za ostvarenje ishoda** | |
| Ishod povezati s domenom B (Prostorne pojave, procesi i promjene).  Ishod se povezuje s nastavnim predmetima Matematika (prikazivanje Zemlje, mjerilo geografske karte, kartografske projekcije) i Informatika (primjena kartografije u svakodnevnom životu - GIS).  Ostvaruje se očekivanje međupredmetne teme Uporaba informacijske i komunikacijske tehnologije.  U ostvarenju ishoda, učenik može izračunati udaljenost između dva zadana mjesta; može nacrtati plan puta prema zadanom azimutu, udaljenostima u prirodi i mjerilu. | |

|  |  |
| --- | --- |
| **PREDMETNO PODRUČJE: B/ Prostorne pojave, procesi i promjene** | |
| **Odgojno-obrazovni ishod učenja** | **Razrada ishoda** |
| **B.I.1** Učenik povezuje rezultate svoga istraživačkog rada sa sadržajima odabranoga ishoda. | * primjenjuje geografski istraživački rad (postavlja istraživačko pitanje, prikuplja podatke na terenu ili na drugi način, analizira podatke i prezentira rezultate svoga istaživačkog rada) * koristi fotografije, grafove, geografske karte, instrumente, IKT... u svom istraživačkom radu * izrađuje grafičke prikaze, tematske karte, multimedijalne sadržaje, modele. |
| **Poveznice sa ZJNPP** | [**GEO-1.2.2**](https://kurikulum-zzoo.ba/hr/node/1749)[**GEO-3.2.1**](https://kurikulum-zzoo.ba/hr/node/1768)[**GEO-3.2.2**](https://kurikulum-zzoo.ba/hr/node/1769) |
| **Ključni sadržaji** | |
| * metode geografskih istraživanja * postavljanje istraživačkog pitanja * prikupljanje podataka * obrada podataka * donošenje zaključka * predstavljanje istraživačkoga rada. | |
| **Preporuke za ostvarenje ishoda** | |
| Ostvaruje se očekivanje međupredmetnih tema Osobni i socijalni razvoj i Uporaba informacijske i komunikacijske tehnologije.  Ishod se ostvaruje u 1. i/ili 2. razredu, u dogovoru između nastavnika i učenika.  Istraživanje treba biti usklađeno s dobi učenika i odgojno-obrazovnim ishodima za 1. razred.  Zbog specifičnosti geografije koja se ogleda u holističkom pristupu kod istraživanja prostorne stvarnosti, moguće je ostvariti povezanost i s prirodnim i s društveno-humanističkim područjem.  Korištenjem osnovnih matematičkih radnji (prikazivanje osnovnih geografskih podataka, grafova, tablica...) ostvaruje se povezanost s Matematikom.  Prezentiranjem rezultata rada kroz usmeno ili pismeno izražavanje ostvaruje se povezivanje s Hrvatskim jezikom i književnošću.  Korištenjem IKT-a i izradom multimedijalnih sadržaja ostvaruje se povezanost s Informatikom. | |
| **Odgojno-obrazovni ishod učenja** | **Razrada ishoda** |
| **B.I.2** Učenik opisuje pojedina geološka razdoblja Zemlje, razlikuje vrste stijena i osnovne strukturne elemente litosfere, objašnjava postanak reljefa i analizira endogene i egzogene procese koji utječu na oblikovanje reljefa služeći se geografskom kartom i IKT-om. | * navodi pojedina geološka razdoblja Zemlje i opisuje njihova obilježja * razlikuje vrste stijena po nastanku i navodi njihove primjere i mogućnost iskorištavanja * razlikuje glavne strukturne elemente litosfere * objašnjava granice dodira tektonskih ploča i procese koji se dešavaju na njima * objašnjava geografsku raspodjelu potresnih zona i vulkanske aktivnosti povezanih s granicama tektonskih ploča * objašnjava egzogene procese i reljefne oblike * navodi osnovne oblike reljefa i dimenzije reljefnih oblika. |
| **Poveznice sa ZJNPP** | [**GEO-1.2.1**](https://kurikulum-zzoo.ba/hr/node/1748)[**GEO-1.2.4**](https://kurikulum-zzoo.ba/hr/node/1751) |
| **Ključni sadržaji** | |
| * geološka prošlost Zemlje * fosili * vrste stijena * strukturni elementi litosfere - sloj, bora, rasjed, navlaka; epirogeneza * građa Zemlje i endogeni procesi (tektonika ploča) * vulkanizam i potresi * egzogeni procesi i reljefni oblici - trošenje, padinski, fluvijalni, marinski, glacijalni, eolski, krški, antropogeni procesi * glavni tipovi reljefa. | |
| **Preporuke za ostvarenje ishoda** | |
| Ishod se ostvaruje povezivanjem s nastavnim predmetom Kemija (minerali i stijene), zatim s Biologijom (geološka prošlost Zemlje, nastanak ugljena, razvoj biljnog i životinjskog svijeta...).  Korištenjem IKT-a (upotreba softvera, izrada raznih animacija - npr. kretanje tektonskih ploča, seizmička aktivnost...) ostvaruje se povezanost s Informatikom.  Preporučuje se korištenje audiovizualnih snimaka, npr. potresi, vulkanska aktivnost, tsunami i sl.  Moguće je, u suradnji učenika i nastavnika, npr. izrađivanje vremenske lente, modeliranje rada vulkana, određivanje veličine sljevova rijeka prema satelitskim snimkama. | |
| **Odgojno-obrazovni ishod učenja** | **Razrada ishoda** |
| **B.I.3** Učenik analizira i objašnjava klimatske pojave i procese na Zemljinoj površini, koristeći geografsku kartu i IKT. | * opisuje strukturu i sastav atmosfere, te razlikuje visinske slojeve atmosfere * razlikuje klimatske elemente i klimatske modifikatore * obrazlaže utjecaj klimatskih modifikatora na temperaturu, tlak zraka, vlagu i padaline * objašnjava geografsku raspodjelu pojedinih klimatskih elemenata na Zemlji * objašnjava uzroke i postanak planetarne, sekundarne i tercijarne cirkulacije zraka, ističući njihove posljedice * razlikuje ciklonu i anticiklonu i prikazuje ih pomoću izobara * koristi podatke iz tablica i grafičkih prikaza * opisuje obilježja vremenskih nepogoda * razlikuje zonalnu raspodjelu klima na Zemlji, te opisuje karakteristike pojedinog klimatskog razreda * grafički prikazuje obilježja pojedinih tipova klime pomoću klimatskih dijagrama * razlikuje elemente sinoptičke karte te ih koristi u cilju razumijevanja vremenske prognoze. |
| **Poveznice sa ZJNPP** | [**GEO-1.1.1**](https://kurikulum-zzoo.ba/hr/node/1744)[**GEO-1.1.2**](https://kurikulum-zzoo.ba/hr/node/1745)[**GEO-1.2.4**](https://kurikulum-zzoo.ba/hr/node/1751) |
| **Ključni sadržaji** | |
| * atmosfera - sastav, visinski slojevi, zagađivači atmosfere i posljedice zagađenja * klimatski modifikatori i elementi * utjecaj klimatskih modifikatora na pojedine klimatske elemente (temperaturu zraka, tlak, vjetar, vlagu, naoblaku, padaline) * mjerne jedinice, način mjerenja i uređaji za mjerenje klimatskih elemenata * tablični, grafički i kartografski prikazi * planetarna cirkulacija i njeni uzroci * nastanak monsuna * zračne mase i fronte * sekundarna cirkulacija * sinoptička karta i sinoptička meteorologija * tropski cikloni * vremenske nepogode * tercijarna cirkulacija * klimatska regionalizacija. | |
| **Preporuke za ostvarenje ishoda** | |
| Ishod povezati s domenom C (Održivi razvoj).  Koristeći razne tablične, grafičke i kartografske prikaze, mjerne jedinice i uređaje za mjerenje klimatskih elemenata, izradom dnevnika vremena, ostvaruje se povezanost s nastavnim predmetima Matematika i Informatika.  Analizirajući atmosferu i sve klimatske procese u njoj, ostvaruje se povezanost s nastavnim predmetima Fizika i Kemija.  Ostvaruje se očekivanje međupredmetne teme Uporaba informacijske i komunikacijske tehnologije.  Učenici mogu, po mogućnosti, posjetiti najbližu meteorološku postaju. Tijekom razdoblja od mjesec dana mogu svakodnevno bilježiti podatke o dnevnoj količini padalina služeći se podacima s najbliže službene meteorološke postaje, organizirati podatke u tablicu i tako izračunati mjesečnu količinu padalina; rezultate usporediti s podacima odabrane meteorološke postaje i analizirati uočene razlike ili sličnosti. Za mjerenje tlaka zraka i analiziranje podataka, moguće je da učenici, uz pomoć dobivenih uputa, samostalno izrade barometar kod kuće ili timski u školi. Tako učenici razvijaju metakognitivne vještine. | |
| **Odgojno-obrazovni ishod učenja** | **Razrada ishoda** |
| **B.I.4** Učenik analizira podjelu, svojstva, gibanja i gospodarski značaj Svjetskog mora, koristeći geografsku kartu i IKT. | * razlikuje oceane, otvorena i zatvorena mora, zaljeve i morske prolaze * objašnjava svojstva (boja, temperatura, slanoća i prozirnost) i gibanja mora * opisuje uzroke nastanka morskih gibanja (valovi, morske struje, morske mijene) * opisuje pojam i proces litoralizacije i analizira gospodarski značaj mora. |
| **Poveznice sa ZJNPP** | [**GEO-1.1.1**](https://kurikulum-zzoo.ba/hr/node/1744)[**GEO-1.1.2**](https://kurikulum-zzoo.ba/hr/node/1745)[**GEO-1.2.4**](https://kurikulum-zzoo.ba/hr/node/1751) |
| **Ključni sadržaji** | |
| * podjela Svjetskog mora, oceanski bazeni. * svojstva i gibanja mora. * gospodarsko značenje mora i litoralizacija. | |
| **Preporuke za ostvarenje ishoda** | |
| Ishod se ostvaruje povezivanjem sa sadržajima nastavnih predmeta Kemija (svojstva mora), Biologija (biljni i životinjski svijet) i Fizika (gibanja mora).  Ostvaruje se očekivanje međupredmetnih tema Poduzetnost i Uporaba informacijske i komunikacijske tehnologije.  Preporuka je korištenje audiovizualnih snimaka pri objašnjavanju i analizi sadržaja (npr. dinamika mora).  Poticati kontinuirani geografski istraživački rad, koristeći IKT, što je svakako poveznica s nastavnim predmetom Informatika.  Učenik može npr. odabrati jedno more tropskih područja i jedno more hladnih područja, te istražiti i usporediti njihova obilježja kroz sva svojstva i gibanja morske vode, te gospodarski značaj. | |
| **Odgojno-obrazovni ishod učenja** | **Razrada ishoda** |
| **B.I.5** Učenik razlikuje i uspoređuje obilježja kopnenih voda na Zemlji, njihov utjecaj na naseljenost, te njihovo gospodarsko i ekološko značenje. | * objašnjava tipove protočnih režima (fluvijalni, nivalni, glacijalni i kombinirani) * razlikuje egzoreička, endoreička i areička područja i navodi primjere takvih područja * opisuje osnovna obilježja tekućica u svijetu, izdvaja najveće tekućice i pokazuje ih na geografskoj karti * razlikuje jezera prema postanku, stalnosti, slanoći i organskoj produkciji, navodeći primjere istih * objašnjava ekološku važnost močvara * objašnjava ulogu kopnenih voda za naseljenost i gospodarstvo * objašnjava uzroke i posljedice poplava te različite načine obrane od poplava, navodeći primjere iz svijeta i okruženja. |
| **Poveznice sa ZJNPP** | [**GEO-1.1.1**](https://kurikulum-zzoo.ba/hr/node/1744)[**GEO-1.1.2**](https://kurikulum-zzoo.ba/hr/node/1745)[**GEO-1.2.4**](https://kurikulum-zzoo.ba/hr/node/1751) |
| **Ključni sadržaji** | |
| * vode na kopnu i u podzemlju - pojava i značenje * egzoreička, endoreička i areička područja * jezera - vrste prema položaju, postanku, stalnosti, slanoći, organskoj produkciji * ekološka važnost močvara * značenje tekućica za naseljenost i gospodarstvo * poplave - uzroci i posljedice * voda u kršu * gospodarenje vodom (vodni resursi, dostupnost vode, ugroženost vode). | |
| **Preporuke za ostvarenje ishoda** | |
| Ishod povezati s domenom C (Održivi razvoj).  Ostvaruje se očekivanje međupredmetne teme Poduzetnost.  Ishod ostvariti povezivanjem s nastavnim predmetima Kemija (sastav vode) i Biologija (živi svijet voda na kopnu).  Moguća npr. izrada hidrograma: pronaći podatke o mjesečnoj količini vode koja protječe odabranom rijekom i na osnovu podataka izraditi hidrogram; moguća je i izrada kompjutorske interaktivne karte s podacima koje je učenik prikupio i analizirao - ostvarivanje povezanosti s nastavnim predmetima Matematika i Informatika. | |
| **Odgojno-obrazovni ishod učenja** | **Razrada ishoda** |
| **B.I.6** Učenik analizira razmještaj i značaj tla, biljnog i životinjskog svijeta na Zemlji, te utjecaj čovjeka na pedosferu i biosferu. | * opisuje glavne čimbenike nastanka tla i objašnjava njegovu važnost * tumači geografski razmještaj osnovnih vrsta tala u svijetu, koristeći geografsku kartu * naglašava problem degradacije tla i navodi primjere njenog sprječavanja * povezuje međuovisnost tla i biljnog svijeta * analizira uzroke i posljedice smanjenja bioraznolikosti na Zemlji i ukazuje na potrebu njenog očuvanja. |
| **Poveznice sa ZJNPP** | [**GEO-1.1.1**](https://kurikulum-zzoo.ba/hr/node/1744)[**GEO-1.1.4**](https://kurikulum-zzoo.ba/hr/node/1747)[**GEO-1.2.1**](https://kurikulum-zzoo.ba/hr/node/1748) |
| **Ključni sadržaji** | |
| * tlo - nastanak, vrste, vrijednost i geografska rasprostranjenost * utjecaj čovjeka na tlo - degradacija * biljni pokrivač i bioraznolikost. | |
| **Preporuke za ostvarenje ishoda** | |
| Ishod povezati s oblasti C (Održivi razvoj).  Ostvaruje se očekivanje međupredmetne teme Poduzetnost.  Ishod se ostvaruje povezivanjem s nastavnim predmetima Biologija, Fizika i Kemija (izučavanje osobina tvari i razmještaja biljnog i životinjskog svijeta na Zemlji).  Preporuka je da učenici kroz samostalni ili timski rad, raspravom ili debatom iznose argumentirano stavove i mišljenja, npr. o utjecaju čovjeka na promjenu tla i živoga svijeta na Zemlji.  \* U ostvarivanju svih odgojno-obrazovnih ishoda, ako to i nije navedeno u pojedinom ishodu, učenik se koristi IKT-om i geografskim grafičkim metodama te se služi geografskom kartom za sadržaje koji se mogu prikazati na njoj, čime se ostvaruje stalna povezanost ishoda s nastavnim predmetom Informatika, kao i s međupredmetnom temom Uporaba informacijske i komunikacijske tehnologije. | |

|  |
| --- |
| **E/ UČENJE I PODUČAVANJE** |

Geografija je mosna znanost i, kao takva, pogodna je za razvoj transdisciplinarnog učenja. Učenicima se postavljaju visoka očekivanja koja su prilagođena njihovoj dobi. Oni pristupaju rješavanju problema koristeći stečena znanja na praktičan način, najbolje istraživačkim radom ili terenskom nastavom. Zato je terenska nastava neophodna u nastavi geografije i u osnovnoj i u srednjoj školi. Istraživačkim radom učenik razvija kognitivne sposobnosti koje će mu pomoći u cjeloživotnom učenju kako bi bio aktivan sudionik u životu lokalne, nacionalne i, napose, globalne zajednice.

Cilj učenja i podučavanja Geografije je pomoći učeniku u individualnom razvoju pripremajući ga zahtjevima suvremenog svijeta. Taj cilj se u kurikulu nastavnog predmeta Geografije ostvaruje kroz geografske domene (koncepte) i unutar njih definiranih odgojno-obrazovnih ishoda. Sadržaj nastavnog predmeta Geografija treba omogućiti učeniku razumjeti svijet u kojem živi a koji je odraz djelovanja prirodnih i društvenih elemenata, te zasnovan na znanstvenim temeljima i načelima održivog razvoja. U procesu učenja i podučavanja Geografije razvijaju se geografske kompetencije, što se odvija postupno kroz osnovnoškolsko i srednjoškolsko obrazovanje, a to potvrđuju sve složeniji odgojno-obrazovni ishodi definirani u pojedinim domenama. Učenjem i podučavanjem učenik, pored geografskih, razvija i metodičke, komunikacijske i socijalne kompetencije. Na raspolaganju im trebaju biti  različiti izvori znanja, kao i tehnika i tehnologija koju će svrhovito odabirati i prikladno se njima koristiti. Za višu razinu ostvarenosti odgojno-obrazovnih ishoda, poželjno je aktivnom učenju dodati načelo slobodnog izbora strategije učenja, organizacijskih oblika rada i sl., a što bi moglo dovesti do veće motivacije učenika. Takvim pristupom poučavanje nije ograničeno samo na ono što učenik treba naučiti, nego uključuje proces učenja, tj. podučava učenika kako treba učiti. U tom kontekstu, ranije glagole: slušati, pamtiti, ponoviti treba zamijeniti drugima: istražiti, promisliti, stvoriti nešto novo.

Efikasna metoda podučavanja u nastavi geografije je i problemska nastava putem koje se geografski sadržaji usvajaju kroz aktualna geografska pitanja do čijih odgovora učenik dolazi razgovorom, diskusijom ili istraživanjem. Takva pitanja su često povezana sa svakodnevnim životom, što će samo učenje učiniti zanimljivijim i korisnijim. Istraživačkim radom potiče se aktivnost i suradnja učenika, razvija se kritičko i kreativno razmišljanje, učenika se uči rješavati probleme i donositi odluke, učenik sagledava probleme iz različitih perspektiva.

Kroz interaktivno učenje povećava se motivacija i kreativnost učenika, učenici postaju kritičniji i samostalniji u izvršavanju svojih obveza. Zato je interaktivno učenje imperativ u nastavi Geografije.

U suvremenoj nastavi Geografije, nastavnik dobiva ulogu medijatora i voditelja procesa učenja te mentora i suradnika, za razliku od ranije tradicionalne uloge prenositelja znanja. On je posrednik u procesu učenja. Takva uloga nastavnika zahtijeva veću kreativnost u planiranju podučavanja prilikom vođenja učenika tijekom procesa učenja, a sve s ciljem ostvarivanja visoke razine ostvarenosti odgojno-obrazovnih ishoda.

Odnos nastavnika i učenika treba uvijek biti suradnički i fleksibilan, moraju biti jasno određena pravila rada, ponašanja i međusobnog uvažavanja. Pri tome, nastavnik treba učenicima pružiti intelektualnu i emocionalnu potporu. Nastavnik ima važnu ulogu i u praćenju, vrednovanju i ocjenjivanju učenika. On treba pružiti potpunu i pravodobnu informaciju o svakom napretku učenika kako bi se učenik i dalje usmjeravao u tom procesu ali i kao poticaj i ohrabrenje kako bi se povećalo samopoštovanje i uspješnost što je vrlo važan preduvjet individualnog napretka. Cilj je potaknuti svakog učenika na odgovornost za vlastiti rast. Upravo je individualizacija podučavanja vrlo važna kako bi se ostvario potencijal svakoga učenika. Jasno je da svi učenici ne mogu jednakim tempom svladati odgojno-obrazovne ishode, jer nemaju jednake mogućnosti, sposobnosti, interese i razine predznanja (učenici s posebnim odgojno-obrazovnim potrebama – učenici s teškoćama i daroviti učenici). Zato nastavnik prilikom planiranja nastave mora uzeti u obzir sve navedeno. Podučavanje Geografije treba omogućiti suradničko učenje koje se odvija u paru ili u skupinama. Tako učenici razvijaju komunikacijske i socijalne vještine, kao i emocionalnu inteligenciju te im se pruža mogućnost promatranja situacije iz tuđega gledišta. Broj učenika u skupni treba prilagoditi složenosti zadatka. Učenike s teškoćama treba uključivati u skupine tako da unutar skupine imaju razumijevanje i podršku i dodijeliti im one zadatke kojima mogu doprinijeti radu skupine. Usklađivanjem učeničkih potreba i mogućnosti s različitim načinima učenja, poboljšat će se sposobnost učenika za učenjem, komunikacijom, suradnjom, kritičkim razmišljanjem, analizom i rješavanjem geografskih problema.

Nastavnik treba podučiti učenika kako ispravno usvojiti i razumjeti geografske pojmove, kako razviti kauzalni način razmišljanja, koristiti geografsku terminologiju jer je sve to dio geografske pismenosti koja je neophodna u svakodnevnom životu.

Prilikom samostalnog istraživačkog rada, važno je da nastavnik učenike pouči koracima geografskog istraživanja, što će im pomoći shvatiti, objasniti, analizirati i riješiti problem. Time će se izbjeći reprodukcija informacija a učenik će u konačnici moći primijeniti svoja znanja u različitim životnim situacijama.

Za podučavanje nastave Geografije potrebno je osigurati okružje koje će učeniku biti sigurno, poticajno, ugodno i opušteno. Potrebno je pokazati brigu i interes za učenje učenika, poticati ga na iznošenje vlastitog mišljenja, osigurati uvjete za samostalno učenje. Učionica za Geografiju trebala bi biti opremljena svim potrebnim nastavnim pomagalima čije korištenje doprinosi ostvarivanju odgojno-obrazovnih ishoda.

S obzirom na to da je objekt istraživanja Geografije prostor, upravo je on idealno okružje za učenje i podučavanje i zato je nastavu Geografije potrebno, po mogućnosti, održavati i izvan učionice, tj. na terenu. Geografski terenski rad je važan u geografskom poučavanju, jer on omogućava učeniku primjenu znanja u stvarnom životu, čini nastavu Geografije zanimljivom i stvarnom, te pokazuje njenu sveobuhvatnost. Učeći na terenu, učenik povezuje teorijska znanja s vlastitim iskustvom, te se time povećava njegov interes i razvija sposobnost uočavanja uzročno-posljedičnih veza i odnosa koji se u njemu događaju. Vrijednost terenskog rada je i u tome što omogućava međupredmetno povezivanje što učenicima pomaže u boljem razumijevanju  prostorne stvarnosti.

Učenju i podučavanju Geografije služi i školska knjižnica, ako je dobro opremljena. Ona omogućava samostalno učenje i istraživanje, s obzirom na to da učenici imaju pristup stručnoj literaturi, časopisima, različitim digitalnim izvorima itd. Upravo je služenje različitim izvorima znanja važan preduvjet stjecanja vještina kod pisanja samostalnih istraživačkih radova a to je vrlo važno za cjeloživotno učenje.

Za učenje i podučavanje Geografije mogu i trebaju, po mogućnosti, poslužiti i baštinske ustanove, kao što su različiti muzeji, te lokaliteti prirodne i kulturne baštine. Takvi lokaliteti na poseban način koreliraju s ciljevima i ishodima učenja Geografije.

Ako su prostori koji se odnose na geografske sadržaje prilično udaljeni od prostora života učenika, tada se koristi IKT koji omogućava vizualan doživljaj svih dijelova svijeta. Zato je jedan od ciljeva učenja i podučavanja Geografije osposobiti učenike za djelotvorno korištenje alata digitalne tehnologije. Ta kompetencija je neophodna učeniku za njegovu budućnost i zato valja njegovati svijest i sposobnost učenika za korištenje GIS-a. To uključuje vještinu tumačenja geografskih karata koja je važna životna vještina, neophodna u svakodnevnom životu (″Google Earth″, ″Google Maps″). Njenim korištenjem je moguće riješiti mnoge probleme u stvarnom svijetu. Suvremena učionica Geografije trebala bi biti opremljena dovoljnim brojem računala povezanih na Internet i sa softverskim programima koji omogućuju implementaciju GIS-a.

Za učenje Geografije koriste se udžbenik, radna bilježnica, atlas i brojni analogni i digitalni materijali koji služe uspješnijem ostvarenju odgojno-obrazovnih ishoda. Potrebno je koristiti one materijale i izvore za koje smatramo da će dodatno motivirati učenike i poticati znatiželju kod njih. U nastavi Geografije je uvijek nužna vizualizacija geografskih sadržaja, a ona se ostvaruje korištenjem različitih vrsta geografskih karata, atlasa, modela, slikovnih materijala i raznih sadržaja u elektroničkom obliku. Tijekom nastavnog procesa, učenici mogu dio materijala samostalno pronalaziti i izrađivati. Posebno je važno E-učenje koje učenike osposobljava za korištenje računalne tehnologije kao preduvjeta za cjeloživotno učenje. Za interpretaciju i vizualizaciju prostornih pojava, procesa i promjena koristi se GIS.

Sadržaji Geografije se najprije uče i podučavaju u predmetu Priroda i društvo, a od 6. razreda osnovne škole do 4. razreda gimnazije Geografija je samostalan nastavni predmet. Određivanje vremena potrebnog za realizaciju određenog odgojno-obrazovnog ishoda je dio autonomije svakog nastavnika i ovisi o potencijalu razrednog odjela kao cjeline te o interesima, sposobnostima i vještinama učenika za usvajanjem propisanih znanja i razvijanjem vještina za pojedini razred, što treba biti vidljivo u godišnjem izvedbenom kurikulu koji samostalno izrađuje svaki nastavnik.

|  |
| --- |
| **F/ VREDNOVANJE I OCJENJIVANJE** |

Vrednovanje je kontinuirani proces koji omogućava praćenje ostvarivanja ciljeva učenja i podučavanja u nastavi Geografije kroz odgojno-obrazovne ishode definirane predmetnim kurikulom. Pokazatelj je uspješnosti samoga procesa učenja i cilj mu je poboljšati učenikovo učenje. To je složen proces i sastoji se iz više elemenata kojima se procjenjuje razina usvojenosti odgojno-obrazovnih ishoda.

Elementi vrednovanja u nastavnom predmetu Geografija su: *geografska znanja, geografsko istraživanje i vještine, kartografska pismenost te stavovi i vrijednosti*. Pri vrednovanju je važno ostvariti ravnotežu između navedenih elemenata.

*Geografska znanja* obuhvaćaju činjenično, konceptualno i proceduralno znanje. Za razumijevanje geografskih sadržaja temelj je činjenično znanje. Ono je osnova za konceptualno i proceduralno znanje koje učeniku omogućava potpuno razumijevanje prostorne stvarnosti i konkretno rješavanje prostornih problema. Ocjenjuje se sposobnost razumijevanja geografskih sadržaja i sposobnost primjene geografskog znanja u svakodnevnom životu. Procjena sposobnosti razumijevanja sadržaja se odnosi na usvojenost geografskih pojmova, zakonitosti i teorije, a procjena sposobnosti primjene znanja se odnosi na to može li učenik i u kolikoj mjeri primijeniti stečeno znanje u određenim situacijama. Geografska znanja se definiraju odgojno-obrazovnim ishodima, a njihova usvojenost se provjerava usmenim ispitivanjem i pisanim provjerama, a moguće je i vrednovanje učeničke mape.

Usmeno ispitivanje je najčešći oblik ocjenjivanja, provodi se kontinuirano tijekom nastavne godine i zato je važan dio nastavnog procesa. Pri tome, učitelj/nastavnik treba jasno i pažljivo formulirati pitanje kako bi ga učenik mogao razumjeti, učeniku treba dati dovoljno vremena za razmišljanje i davanje odgovora. Pitanja moraju biti osmišljena i smislena, imati jasan cilj, biti postavljena tako da učenik, na osnovu svojih sposobnosti i prethodnog znanja, može odgovoriti na njih. Na takav način se omogućava komunikacija koja poboljšava cjelokupni proces učenja.

Pisane provjere znanja se provode periodično, nakon učenja i poučavanja određene skupine ishoda. Sastavlja ih učitelj/nastavnik i uključuje zadatke zatvorenog i otvorenog tipa. Pri odabiru pitanja, učitelj/nastavnik mora imati u vidu svrhu ocjenjivanja. Zadatci zatvorenog tipa su zadatci povezivanja, višestrukih kombinacija, višestrukog izbora, sređivanja i korekcijski zadatci. Oni su pogodni za vrednovanje činjeničnog znanja i na njih je učeniku lako odgovoriti. Zadatci otvorenog tipa su zadatci s kratkim odgovorima, dopunjavanja i esejskog tipa. Njihova formulacija zahtjeva više razrade. Koriste se za ispitivanje novih misli i ideja, objašnjenja, analize; razvijaju razgovor, dopuštaju otvorenost za izražavanje mišljenja i osjećaja. Zadatci ovakvog tipa zahtijevaju od učenika kritičko mišljenje i višu razinu kognitivnog znanja i upravo zato su pogodni pri vrednovanju u nastavi Geografije.

Učenička mapa (portfolio) zbirka je sustavno prikupljenih učeničkih radova koji dokumentiraju učenikova postignuća. Nužno ju je kronološki organizirati kako bi omogućila evidenciju učeničkog napretka unutar predviđenog vremena. Mapa omogućava učeniku kritički osvrt na vlastiti rad i samoprocjenu, omogućava mu procjenu širine i dubine vlastita znanja i uvid u prednosti i nedostatke pri odabiru određenih zadataka. Učitelj/nastavnik na početku nastavne godine, u dogovoru s učenicima, određuje okvirni sadržaj mape te elemente i indikatore koje će primjenjivati pri procjeni kvalitete radova.

*Geografsko istraživanje i vještine* vrednuju se kroz učenikovo razumijevanje različitih metoda istraživanja i usvajanje niza vještina, kao što su: opažanje, postavljanje pitanja, planiranje istraživanja, prikupljanje podataka, bilježenje, vrednovanje i predstavljanje podataka, interpretiranje i analiziranje podataka te zaključivanje, komuniciranje rezultata i postupka istraživanja te vještina reflektiranja o provedenome istraživanju. U ovom elementu se vrednuju i matematičke, statističke, grafičke i orijentacijske vještine (orijentacija pomoću kompasa, GPS, planova), kroz izradu skica, dijagrama, profila, tematskih karata, prezentacija i slično.

*Kartografska pismenost* vrednuje se poznavanjem, razumijevanjem i primjenom elemenata i sadržaja svih vrsta geografskih karata, što učeniku pomaže u interpretaciji prostorne organizacije i procesa. Provjera se vrši usmenim ispitivanjem i pisanim provjerama koje uključuju i slijepe karte.

*Stavovi i vrijednosti* vrednuju se kroz odgovornost prema cjelokupnom geografskom prostoru i dio su formativnog vrednovanja. Naglasak se stavlja na interes i radoznalost u Geografiji, razumijevanje povezanosti Geografije i stvarnog života te usvajanje stavova i vrijednosti koje promovira Geografija a to je sposobnost i osjećaj odgovornosti prema prirodi i društvu, ljubav i odgovornost prema domovini i cijelom svijetu, odgovorno i aktivno sudjelovanje u rješavanju geografskih problema na temeljima održivog razvoja. Upravo su promatranje, razgovor, rasprave i druge svakodnevne učenikove aktivnosti pogodni načini za praćenje njegovih emocija, vrijednosti i stavova.

Zaključna ocjena proizlazi iz svih elemenata vrednovanja. Određuje se na temelju usvojenosti odgojno-obrazovnih ishoda predmetnog kurikula, pri čemu je potrebno uvažiti učenikovo napredovanje koje treba kontinuirano bilježiti i obrazlagati, kao i brojčane ocjene.

Tri su osnovna pristupa vrednovanju u predmetu Geografija: *vrednovanje naučenoga, vrednovanje za učenje i vrednovanje kao učenje.*

*Vrednovanje naučenoga (sumativno vrednovanje)* provodi se tijekom cijele nastavne godine. Ono podrazumijeva procjenu razine usvojenosti znanja, vještina nakon određene nastavne cjeline ili na kraju određenoga obrazovnog razdoblja u odnosu na kurikulom definirane odgojno-obrazovne ishode, njihovu razradu i razine usvojenosti. Vrednovanje naučenoga rezultira ocjenom postignuća učenika, a elementi vrednovanja su geografska znanja, geografsko istraživanje i vještine i kartografska pismenost.

*Vrednovanje za učenje (formativno vrednovanje)* provodi se kontinuirano i pomaže u planiranju, unapređenju i ostvarenju procesa učenja i poučavanja. Ono je pokazatelj razine usvojenosti znanja, vještina, navika, sposobnosti i stavova učenika. Kako bi provjerio navedeno, učitelj/nastavnik može postavljati ciljana pitanja tijekom nastave. Može koristiti razne metode kao što su praćenje ponašanja učenika tijekom individualnog, rada u parovima ili u skupinama, provjera domaćih zadaća, kratke pisane provjere s ciljem formativnog vrednovanja, konzultacije s učenicima tijekom geografskog istraživačkog rada. Navedeno vrednovanje ne rezultira brojčanom ocjenom, ali učitelj/nastavnik bilježi svoje praćenje i neophodno je davati učenicima povratne informacije o njihovom napredovanju u radu. Taj postupak je vrlo koristan za učenika radi poboljšanja motivacije i unapređenja procesa učenja.

*Vrednovanje kao učenje* razvija kompetenciju učiti kako učiti. Polazi se od stava da je proces vrednovanja zapravo dio samog procesa učenja i kao takav postaje prilika za učenje, za samoanalizu i samovrednovanje. Dobivajući od učitelja/nastavnika povratnu informaciju o napredovanju, učenik, uz učiteljevu/nastavnikovu pomoć i podršku, sam procjenjuje svoj rad i napredak. Metode i tehnike koje se koriste u ovom pristupu su razgovori s učenicima, refleksije o učenju (naročito nakon provedenoga istraživanja) i učenička mapa. Tako učenici prate vlastito napredovanje i ostvarivanje ciljeva učenja.

Da bi se vrednovanje provelo efikasno, potrebno ga je provoditi kontinuirano kroz različite aktivnosti učenika. S obzirom na vrijeme provedbe, procjena uspješnosti učenja može biti kratkoročna, srednjoročna i dugoročna. Kratkoročna procjena se odnosi na svakodnevne ili tjedne provjere i vrednovanja, ocjenjuju se znanja i vještine učenika npr. kroz sudjelovanje u raspravi, usmene odgovore i prezentacije, izradu tematskih karata, domaćih zadaća i slično. Srednjoročna procjena vrši se nakon završetka određene nastavne teme ili cjeline, najčešće podrazumijeva pisane provjere kroz testove ili kvizove. Dugoročna procjena uključuje jednu do dvije progresivne ocjene u tijeku nastavne godine, npr. periodični, polugodišnji ili krajnji test.

Učitelj/nastavnik geografije treba kontinuirano pratiti uspješnost učenja i reakcije učenika te davati pravovremene, odgovarajuće i poučne ocjene. Koristeći različite pristupe, načine i elemente, učitelj/nastavnik mora vrednovanje i ocjenjivanje prilagoditi svakom učeniku, uključujući osobitosti/poteškoće učenika s posebnim odgojno-obrazovnim potrebama.

Nakon vrednovanja slijedi izvješćivanje koje učitelj/nastavnik provodi kontinuirano, a usmjereno je prema svim sudionicima odgojno-obrazovnog procesa: učenicima, roditeljima, članovima razrednih vijeća i stručnoj službi škole. Tu se opisuje ukupnost i kvaliteta učenikova postignuća u određenom obrazovnom razdoblju, njegovi rezultati i napredovanja u predmetu u odnosu na postavljena očekivanja definirana kurikulom. Izravno izvješćivanje provodi se dijalogom, a neizravno izvješćivanje provodi se pisanom formom (izvješćima).

##### KURIKUL NASTAVNOGA PREDMETA INFORMATIKA

**Koordinator Tehnika i IT područja:**

dr. sc. Emil Brajković

**Voditelj predmetne Radne grupe:**

dr. sc. Emil Brajković

**Radna skupina za izradu predmetnog kurikula:**

Mate Ćuk

Dejvid Jurić

Jasminka Martinović

Igor Vidović

Snježana Damjanović

Pavao Sović

**Recenzent:**

dr. sc. Krešimir Rakić, doc.

**A/ OPIS PREDMETA**

Informatika je suvremena znanstvena disciplina koju karakteriziraju vlastiti koncepti, metode, skup znanja i otvorena pitanja. Obuhvaća temeljna načela, široko primjenjive ideje i koncepte, tehnike i metode za rješavanje problema i unapređenje znanja, kao i poseban način razmišljanja i rada. Kurikul je osmišljen tako da učenici razvijaju i koriste sve sofisticiranije vještine računalnog razmišljanja. Poznavanje temeljnih informatičkih koncepata kao što su programiranje i programski jezici, algoritmi, strukture podataka, izvedba i složenost, paralelizam i raspodijeljenost postaju nužnim u današnjem društvu koje je sve više prožeto informacijama i digitalnom tehnologijom. Informatičke kompetencije nužne su u rješavanju različitih izazova u svim područjima ljudskoga djelovanja i u svim područjima znanosti.

Težište obrazovnog procesa u nastavnom predmetu Informatika treba biti na rješavanju problema i programiranju, kako bi se poticalo razvijanje računalnog načina razmišljanja koje omogućuje razumijevanje, analizu i rješavanje problema odabirom odgovarajućih strategija, algoritama i programskih rješenja. Takvi se načini razmišljanja trebaju prenositi i u druga područja posebice matematičko i prirodoslovno, kao i u svakodnevni život.

Učenje nastavnog predmeta Informatika priprema učenika za mnoga područja djelovanja, osobna, profesionalna, društvena i poslovna. Informacije i digitalna tehnologija prisutne su svuda oko nas. U posljednjih nekoliko desetljeća razvoj računalne znanosti omogućio je stvaranje informacijske i komunikacijske tehnologije (IKT) koja je snažno i temeljito promijenila svijet oko nas koji sve više postaje E-društvo. Primjena računala u svim područjima današnjega života mijenja i način shvaćanja svijeta u kojemu živimo. Digitalna pismenost danas je prijeko potrebna svakomu pojedincu kako bi mogao upotrebljavati računala i različite računalne sustave pri obavljanju svakodnevnih obveza. Računalna znanost i digitalna pismenost su komplementarni i nužno su potrebni u školskom programu.

Učenjem Informatike učenici će razvijati i poticati:

* kreativnost i inovativnost - stvaranjem digitalnih uradaka i algoritama
* kompetencije u znanosti i tehnologiji kroz kritičko mišljenje i vrednovanje tehnologije i izvora znanja uz toleranciju suprotnih mišljenja
* socijalnu i građansku kompetenciju razvijajući sposobnost, samopouzdanje i ustrajnost u rješavanje teških, otvorenih i složenih problema i donošenju odluka
* informacijsku i digitalnu pismenost
* kulturnu svijest i kulturno izražavanje te odgovornost - razmatranjem etičkih pitanja u informatici
* sposobnost samoinicijative i poduzetništva putem komuniciranja i rada s drugim

Učeći Informatiku učenici razvijaju sposobnosti računalnog razmišljanja, kao procesa prepoznavanja aspekata računanja u svakodnevnom životu, na algoritamski, rekurzivni i apstraktni način, kroz tehnike rješavanja problema:

* predstavljanje informacija putem apstrakcija
* logičko strukturiranje i analiza podataka
* algoritamsko razmišljanje i primjenu u različitim kontekstima poput robotike i slično
* identificiranje, analiziranje i implementiranje mogućih rješenja s ciljem postizanja najučinkovitijeg rješenja
* formuliranje problema na način koji olakšava korištenje računala
* uopćavanje dobivenih rezultata.

Međupredmete teme ostvaruju se međusobnim povezivanjem odgojno-obrazovnih područja i nastavnih tema svih nastavnih predmeta. Znanja, vještine i stavovi usvojeni u Informatici podrška su svim ostalim predmetima i međupredmetnim temama. Da bi spoznaje iz prirodoslovno-matematičkog područja te svih međupredmetnih tema bile potpune, trebaju biti prožete primjenjivim znanjima iz tehničkog i informatičkog područja.

Informatika svojom prirodom pripada tehničkom i informatičkom području. Tehničko i informatičko područje kurikula je integrativnog karaktera, povezano sa svim područjima kurikula tako da kvaliteta spoznaja iz tih područja izravno utječe na kvalitetu aktivnosti učenika koji te spoznaje primjenjuju.

Nastava Informatike treba se izvoditi samo od strane učitelja/nastavnika koji su stekli formalno obrazovanje i osposobljenost kao i odgovarajuću metodičku izobrazbu. Bitan je naglasak na konstruktivističkom pristupu učenja koji stavlja učenika u najbitnije mjesto u procesu učenja. Učenici najbolje uče kroz aktivni rad i na taj su način najbolje motivirani.

Sadržaji iz predmeta Informatika trebaju se usvajati tijekom predmetne nastave u osnovnoj školi i tijekom svih razreda srednje škole. Fond sati nastave je dva sata tjedno u svim razredima osim u 8. i 9. razredu gdje je fond jedan sat tjedno. Svi učenici moraju naučiti računalnu i tehnološku pismenost uključujući računalno razmišljanje.

**B/ CILJEVI UČENJA I PODUČAVANJA PREDMETA**

Ostvarivanjem odgojno-obrazovnih ishoda propisanih ovim kurikulom predmeta Informatika, učenici će:

**Razumjeti prirodu informatike i njenog mjesta u modernom svijetu.** Učenici će postati informatički pismeni te se tako pripremiti za učenje, život i rad u društvu koje se razvojem digitalnih tehnologija vrlo brzo mijenja. Učenici će ovladati temeljnim konceptima informatike integriranjem osnovnih vještina i tehnologije s jednostavnim idejama o algoritamskom razmišljanju. Kako bi uspješno živjeli i radili u društvu koje postaje sve više digitalno, učenici moraju naučiti koristiti računala učinkovito i uključiti ideju algoritamskog mišljenja u svoje svakodnevne životne probleme.

**Shvatiti kako se unutar informatike isprepliću načela i vještine**. Odnosi se na odabir najprikladnije tehnologije, ovisno o zadatku, području ili problemu koji se rješava, te koherentno i široko razumijevanje načela, metodologije i primjene računalnih znanosti u suvremenom svijetu.

**Unaprijediti sposobnost rješavanja problema, upotrebu računalnog razmišljanja i vještinu programiranja**. Ovo podrazumijeva sposobnost definiranja problema i projektiranje digitalnih rješenja kroz implementaciju i evaluaciju rješenja korištenjem prikladnog i po mogućnosti besplatnog programskog okruženja. Upoznati učenike algoritamskim problemima i njihovim rješenjima i poboljšati algoritamsko razmišljanje, te time osposobiti učenike za provedbu različitih kontrolnih struktura i učiniti programiranje ugodnim, jednostavnim za korištenje i grafički privlačnim.

**Poboljšati kreativnost i inovativnost korištenjem informacijske i komunikacijske tehnologij**e. Ovdje je naglasak stavljen na znanstvene i inženjerske aspekte računala te na dizajn programske podrške i sklopovlja, uvod u robotiku s fokusom na algoritamski način rješavanja i umjetnu inteligenciju, a ne samo na mehaničke i električne aspekte robotike. Poželjno je kombinirati logičko razmišljanje s inženjerskim razmišljanjem, uvesti učenike u druga tehnološka područja i potaknuti učenike na samostalno učenje.

**Steći vještinu komunikacije i suradnje u digitalnome okruženju**. Odnosi se na prikupljanje, upravljanje i analiziranje podataka, prirodu i svojstva podataka, način na koji se prikupljaju korištenjem različitih digitalnih sustava i perifernih uređaja te interpretaciju podataka prilikom stvaranja informacija. Učenici će znati organizirati, analizirati i sintetizirati informacije, izvući zaključke i generalizirati iz prikupljenih informacija kao i raditi u timskom okruženju s posebnim naglaskom na razvoj programskog projekta, uključujući pisanje prijedloga projekta, modeliranje problema, osmišljavanje rješenja i njegovo implementiranje.

**Usvojiti i prikladno koristiti sigurnosne i zakonske propise u radu s digitalnom tehnologijom u svakodnevnome životu** što uključuje raspravljanje o etičkim pitanjima koja se odnose na primjenu računala i digitalne tehnologije u društvu.

**C/ MEĐUPREDMETNO PODRUČJE KURIKULA**

**A/ Informacije i digitalna tehnologija**

U ovoj domeni učenik treba steći temelj općih računalnih i radnih vještina koje omogućuju sudjelovanje u okruženju informacijske tehnologije u bilo kojem području ljudskog djelovanja. Nužno je stjecanje vještina i znanja u svrhu kompetentnosti u radu s digitalnom tehnologijom. Potrebna je kvalificirana radna snaga za upravljanje rizicima povezanim sa sigurnošću mreže i informacija i sigurnom pohranom osobnih podataka, imajući u vidu vještine potrebne za ispunjavanje zahtjeva na radnom mjestu. Sadržajno se odnosi na računalne sustave, primjenu računalnih mreža i internet usluga za pretraživanje, prikupljanje i obradu podataka. Važno je razlikovati prikaz podataka u različitim oblicima poput brojeva, teksta, slika, zvuka i video zapisa. Primjena pogodnih programa za prikaz i obradu podataka, pomaže učenicima da probleme rješavaju na inovativniji način. Učenici primjenom apstrakcije, vizualizacije, simulacije i modeliranja brže i lakše dolaze do rješenja zadanog problema. Koncepti u ovoj domeni se promatraju iz različitih perspektiva u predmetima Matematika, Fizika i Tehnička kultura.

**B/ Računalno razmišljanje i programiranje**

Računalno razmišljanje uči učenike logičkom i kritičkom pristupu u radu. Omogućuje učenicima da iskoriste napredak koji je omogućila informatika, od prikupljanja podataka do dubinskog istraživanja. Putem programiranja učenici uče prevesti ovo kritičko razmišljanje i rješavanje problema u algoritme koji mogu iskoristiti moć tehnologije za rješavanje problema. Podučava učenike kako jasno komunicirati, planirati dobro artikulirane i učinkovite procese i raditi unutar parametara postavljenih bilo kojim problemom. Računalno razmišljanje i programiranje mijenja način na koji obrazovanje izgleda, a u središtu je novih pristupa podučavanju i učenju, poput učenja temeljenog na projektu, usmjerenog na učenika te povezivanju različitih tehnologija. Dok je računalno razmišljanje proces rješavanja problema koji može dovesti do koda, programiranje je proces povezivanja različitih digitalnih alata s algoritmima. To je sredstvo za primjenu rješenja razvijenih kroz procese računalnog mišljenja. Algoritmi su u ovom slučaju, niz koraka temeljenih na logici koji komuniciraju s tehnološkim alatima i pomažu im u izvođenju različitih radnji. Prilikom pisanja programa učenici trebaju znati iskoristiti predstavljene gotove algoritme u odgovarajućim situacijama, ali i po potrebi, stvarati nove algoritme. Koncepti u ovoj domeni se promatraju iz različitih perspektiva u predmetima Matematika, Fizika, Kemija i Tehnička kultura.

**C/ Digitalna pismenost i komunikacija**

U suvremenom društvu sve je veći značaj digitalne pismenosti, neophodne za rad u gotovo svim aspektima ljudskog djelovanja, pri čemu je internet, u pravilu, ključni izvor informacija. Učenici koji su digitalno pismeni znaju pronaći i koristiti digitalni sadržaj. Oni znaju stvarati, komunicirati i dijeliti digitalni sadržaj. Učenici koji izgrađuju vještine digitalne pismenosti razumiju osnove internetske sigurnosti kao što je stvaranje jakih lozinki, razumijevanje i korištenje postavki privatnosti te znanje što dijeliti ili ne dijeliti na društvenim mrežama. Oni razumiju opasnosti nasilja na internetu i nastoje ga spriječiti. Značaj digitalne komunikacije u društvu danas potiče osposobljavanje učenika vještinama za učinkovito i odgovorno pronalaženje, vrednovanje, komuniciranje i dijeljenje sadržaja internetu.Učenike treba podučavati osnovama digitalne pismenosti i poboljšavati njihove komunikacijske vještine tijekom cijelog školovanja.  Koncepti u ovoj domeni se promatraju iz različitih perspektiva u predmetima Hrvatski jezik i Engleski jezik.

**D/ E-društvo**

Pod E-društvom se podrazumijeva zajednica u kojoj se većina transakcija može izvršiti digitalno.  Učenike treba podučavati o utjecaju digitalnih tehnologija na ponašanja i procese pojedinaca i organizacija. To je društvo u kojem je prisutna opsežna upotreba pouzdane informacijske i komunikacijske tehnologije u postizanju zajedničkih interesa i ciljeva glavnih društvenih dionika (tj. građana, poduzeća te vlade i javne uprave). Digitalna pismenost i komunikacija je nužna pretpostavka za kvalitetno ponašanje u E-društvu. Učenike treba upoznati s virtualnim okruženjima na internetu: npr. e-trgovina, e-poslovanje, e-vlada i e-građanin.

**D/ ODGOJNO-OBRAZOVNI ISHODI**

1. **razred gimnazije /70 nastavnih sati godišnje/**

|  |  |
| --- | --- |
| **PREDMETNO PODRUČJE: A/ INFORMACIJE I DIGITALNA TEHNOLOGIJA** | |
| **Odgojno-obrazovni ishod učenja** | **Razrada ishoda** |
| **A.I.1** Učenik objašnjava glavne dijelove i značajke računalnog sustava. | * nabraja osnovne dijelove računalnog sustava, opisuje njihove značajke i funkcije te način spajanja u cjelinu * definira i objašnjava pojmove sklopovlja i programske podrške * razumije ulogu koju operacijski sustav ima za rad računalnog sustava * objašnjava ulogu procesora i memorije te način na koji njihove značajke utječu na  računalni sustav * klasificira različite ulazno-izlazne uređaje. |
| **Poveznice sa ZJNPP** | [**TIT-3.1.4**](https://kurikulum-zzoo.ba/hr/node/1900)[**TIT-3.2.1**](https://kurikulum-zzoo.ba/hr/node/1901)[**TIT-3.2.2**](https://kurikulum-zzoo.ba/hr/node/1902) |
| **Ključni sadržaji** | |
| * pojmovi Informatičke tehnologije (IT) * računalni sustav * vrste podataka. | |
| **Preporuke za ostvarenje ishoda** | |
| Poželjno je objasniti dijelove i princip rada računala prema Von Neumannovoj građi računala. Navesti razliku između ulaznih jedinica, izlaznih jedinica, procesora, memorije i objasniti ulogu pojedinih dijelova. Razlikovati programsku podršku prema namjeni: sustavska programska podrška i primjenska programska podrška.  Istaknuti razlike i sličnosti između stolnog računala, prijenosnog računala i pametnih telefona.  Razgovarati o ulozi računala u svakodnevnom životu.  Preporučuje se samostalno ili u timu rješavati zadatak u kojem učenici u skladu sa zadanim budžetom od nekoliko ponuđenih konfiguracija računala trebaju odabrati optimalnu konfiguraciju računala i potrebne periferne uređaje.  Sadržaje ove tematske cjeline moguće je povezati s međupredmetnom temom: Upotreba informacijske i komunikacijske tehnologije (organizacija informacija, digitalni izvori informacija), Matematika (vrste i prikaz podataka). | |
| **Odgojno-obrazovni ishod učenja** | **Razrada ishoda** |
| **A.I.2** Učenik koristi hijerarhijsku organizaciju datoteka u računalnim memorijama i razlikuje tipove datoteka. | * objašnjava razliku između datoteka i mapa i princip hijerarhije mapa u vanjskoj memoriji * primjenjuje princip hijerarhije u organizaciji svojih datoteka na računalu, vanjskoj memoriji ili u računalnom oblaku * prepoznaje vezu između formata, tipova podataka i aplikacije * odabire odgovarajući format datoteke za pohranu podataka ovisno o tipu podataka i namjeni * opisuje način na koji operacijski sustav prepoznaje formate i povezuje datoteke s određenom aplikacijom. |
| **Poveznice sa ZJNPP** |  |
| **Ključni sadržaji** | |
| * datoteka * mapa * format. | |
| **Preporuke za ostvarenje ishoda** | |
| Poželjno je na računalu pokazati hijerarhijsku organizaciju datoteka. Izabrati mapu i pokazati svojstva izabrane mape.  Preporučuje se niz aktivnosti za učenike:   * Zadati kriterije i prema tome sortirati datoteke. * Preimenovati, kopirati, premjestiti ili obrisati izabrane datoteke. * Prema zadanom kriteriju pretraživati datoteke, npr. imenu, datumu, sadržaju. * Prema zadanoj datotečnoj oznaci pronaći na računalu datoteke unutar mapa i podmapa. * Pronaći privremene datoteke na računalu.   Sadržaje ove tematske cjeline moguće je povezati s međupredmetnom temom: Upotreba informacijske i komunikacijske tehnologije (organizacija informacija, digitalni izvori informacija), Matematika (vrste i prikaz podataka). | |
| **Odgojno-obrazovni ishod učenja** | **Razrada ishoda** |
| **A.I.3** Učenik analizira i primjenjuje sažimanje datoteka. | * razlikuje formate sažimanih sadržaja * koristi princip sažimanja datoteka i mapa * uočava razliku između slikovnih formata bez sažimanja i s sažimanjem * koristi najčešće formate sažimanja * analizira utjecaj sažimanja na veličinu i kvalitetu datoteke. |
| **Poveznice sa ZJNPP** |  |
| **Ključni sadržaji** | |
| * datoteka * mapa * komprimiranje. | |
| **Preporuke za ostvarenje ishoda** | |
| Poželjno je analizirati komprimiranje i raspakiravanje datoteka. Pokušati komprimirati datoteke PNG ili GIF i analizirati rezultat prije i poslije komprimiranja. Usporediti veličine slika prije i nakon spremanja u različitim formatima. Preporučuje se primijeniti format GIF na jednostavnom i složenom crtežu i usporediti rezultate. Istražiti komprimirane formate bez gubitka kvalitete. Usporediti kvalitetu i veličinu zvučnog i videozapisa prije i nakon komprimiranja.  Sadržaje ove tematske cjeline moguće je povezati s međupredmetnom temom Upotreba informacijske i komunikacijske tehnologije (organizacija informacija, digitalni izvori informacija), Matematika (vrste i prikaz podataka). | |
| **Odgojno-obrazovni ishod učenja** | **Razrada ishoda** |
| **A.I.4** Učenik analizira ulogu binarnog i heksadekadskog brojevnog sustava u digitalnom prikazu različitih tipova podataka. | * povezuje rad računala i binarni brojevni sustav * zapisuje cijele brojeve tehnikom dvojnog komplementa u registru zadane duljine * pravilno se koristi mjernim jedinicama za kapacitet memorije * prepoznaje oktalne i heksadekadske brojevne sustave * procjenjuje važnost kodiranja i poznavanja ASCII kodne tablice * definira vezu između tablice kodiranja i brojevnih sustava * određuje težinsku vrijednost koda u tablici. |
| **Poveznice sa ZJNPP** | [**TIT-3.1.2**](https://kurikulum-zzoo.ba/hr/node/1898)[**MTP-1.1.2**](https://kurikulum-zzoo.ba/hr/node/1520) |
| **Ključni sadržaji** | |
| * brojevni sustavi * binarna aritmetika * dvojni komplement * kodiranje. | |
| **Preporuke za ostvarenje ishoda** | |
| Potrebno je usvojiti pojam baze sustava i pretvorbe cijelog broja u binarni i obrnuto. Koristiti se dvojnim komplementom. Preporučuje se pretvarati broj iz heksadekadskog u dekadski brojevni sustav i obrnuto. Objasniti potrebu za heksadekadskim brojevnim sustavom (primjer boja u Wordu).  Istaknuti vezu između potencija i grupiranja znamenki pri pretvorbi iz binarnog u heksadekadski brojevni sustav.  Poželjno je objasniti važnost ASCII kodne tablice i uočiti vezu između kodne tablice i brojevnih sustava.  Sadržaje ove tematske cjeline moguće je povezati sa sadržajima nastavnog predmeta Matematika (Skupovi, brojevi operacije) i s međupredmetnom temom Upotreba informacijske i komunikacijske tehnologije (organizacija informacija, digitalni izvori informacija). | |
| **Odgojno-obrazovni ishod učenja** | **Razrada ishoda** |
| **A.I.5** Učenik definira logički izraz za zadani problem i prikazuje ga pomoću logičkih sklopova. | * prepoznaje logičku izjavu * povezuje logičke izjave s logičkim operatorima * nabraja i opisuje djelovanje osnovnih logičkih operatora (NOT, AND, OR) * određuje prioritete operatora u logičkom izrazu * prikazuje logički izraz tablicom istinitosti koristeći osnovna pravila i zakonitosti Booleove algebre * grafički prikazuje logički sklop zadanog logičkog operatora. |
| **Poveznice sa ZJNPP** |  |
| **Ključni sadržaji** | |
| * logička izjava * logički operatori * logički sklopovi. | |
| **Preporuke za ostvarenje ishoda** | |
| Potrebno je navesti primjere za osnovne logičke operacije. Za svaku logičku operaciju navesti tablicu istinitosti.  Istaknuti načine i upoznati pravila povezivanja logičkih izjava i logičkih operatora. Preporučuje se definirati logičke izraze za zadani zadatak, problem. Odrediti vrijednost logičkog izraza. Odrediti prioritete osnovnih logičkih operacija u korelaciji s osnovnim matematičkim operacijama.  Sadržaje ove tematske cjeline moguće je povezati sa sadržajima nastavnog predmeta Matematika (Operacije matematičke logike). | |

|  |  |
| --- | --- |
| **PREDMETNO PODRUČJE: B/ RAČUNALNO RAZMIŠLJANJE I PROGRAMIRANJE** | |
| **Odgojno-obrazovni ishod učenja** | **Razrada ishoda** |
| **B.I.1** Učenik analizira problem te određuje korake za rješavanje problem | * definira vrstu ulaznih podataka * uočava zasebne dijelove problema i u skladu s tim rastavlja problem na manje dijelove * prikazuje korake za rješavanje problema * prepoznaje vezu algoritama sa svakodnevnim životom * prepoznaje osnovne algoritamske strukture: slijed, grananje i ponavljanje * piše jednostavan algoritam, diskutira o ispravnosti i po potrebi mijenja * vrednuje prednosti i ograničenja algoritamskog pristupa u rješavanju zadanog problema. |
| **Poveznice sa ZJNPP** | [**TIT-4.1.1**](https://kurikulum-zzoo.ba/hr/node/1910) |
| **Ključni sadržaji** | |
| * algoritam * algoritamska struktura * podaci * operatori. | |
| **Preporuke za ostvarenje ishoda** | |
| Preporučuje se niz aktivnosti:   * Analiza i rješavanje problema. * Analiza i opis rada zadanog algoritma. * Analiza točnosti koraka algoritma. * Analiza različitih algoritama koji rješavaju isti problem. * Procjena točnosti algoritma za različite ulazne vrijednosti. * Analiza ulaznih podataka za koje algoritam ne radi ispravno.   Sadržaje ove tematske cjeline moguće je povezati sa sadržajima nastavnog predmeta Matematika (Algebarski izrazi, Koordinatni sustav u ravnini). | |
| **Odgojno-obrazovni ishod učenja** | **Razrada ishoda** |
| **B.I.2** Učenik koristi odabrani programski jezik za rješavanje jednostavnog problema. | * odabire odgovarajući tip podataka za rješavanje zadanog problema * opisuje vezu između pojedinih matematičkih i logičkih operacija i zadanog problema * primjenjuje standardne operacije i funkcije nad jednostavnim tipovima podataka u cilju rješenja zadanog problema. * primjenjuje funkcije unosa i ispisa * računa rezultat matematičkih i logičkih izraza * zapisuje jednostavni problem odgovarajućim izrazom * obrazlaže prednosti odabranog tipa podataka u odnosu na druge. |
| **Poveznice sa ZJNPP** | [**TIT-4.2.1**](https://kurikulum-zzoo.ba/hr/node/1913)[**TIT-4.2.2**](https://kurikulum-zzoo.ba/hr/node/1914) |
| **Ključni sadržaji** | |
| * podaci * operatori * izrazi * funkcije * modeliranje. | |
| **Preporuke za ostvarenje ishoda** | |
| Poželjno je napraviti analizu pojmova:   * podaci, vrste podataka: cjelobrojni, decimalni, znakovni * operatori, vrste: aritmetički, relacijski i logički * izrazi: matematički, relacijski, logički * funkcije: ulaza, izlaza * slijedna struktura za zadani problem.   Preporučuje se korištenje matematičkih i fizikalnih formula u izračunima.  Sadržaje ove tematske cjeline moguće je povezati sa sadržajima nastavnog predmeta Matematika (Operacije matematičke logike/iskaza, algebarski izrazi, koordinatni sustav u ravnini). | |
| **Odgojno-obrazovni ishod učenja** | **Razrada ishoda** |
| **B.I.3** Učenik kreira algoritam i stvara program u odabranome programskom jeziku koristeći se strukturama grananja i petlje. | * osmišljava algoritam za zadani problem * zapisuje algoritam koristeći strukture ponavljanja i grananja * koristi unaprijed zadani broj ponavljanja * prati izvođenje algoritma u programskom jeziku * vrednuje različite načine rješavanja istog problema. |
| **Poveznice sa ZJNPP** | [**TIT-4.2.1**](https://kurikulum-zzoo.ba/hr/node/1913)[**TIT-4.1.2**](https://kurikulum-zzoo.ba/hr/node/1911) |
| **Ključni sadržaji** | |
| * algoritam * algoritamska struktura * ponavljanje * grananje * razvojni alati. | |
| **Preporuke za ostvarenje ishoda** | |
| Poželjno je za zadani problem potrebno je izraditi program. Radi se s osnovnim tipovima podataka i s tekstualnim konstantama te naredbama grananja i petlje. Preporučuju se se razni problemi različitih težina i koji se mogu raditi u skupinama. Npr.: algoritmi za rad s cijelim brojevima, najmanji i najveći uneseni broj, prebrojavanje prema zadanom kriteriju, zadaci s primjenom grafike, itd. Poželjni kriteriji vrednovanja mogu biti: točnost, vrsta ulaznih podataka za koji program radi/ne radi, jasnoća komuniciranja između programa i korisnika programa.  Sadržaje ove tematske cjeline moguće je povezati sa sadržajima nastavnog predmeta Matematika (Operacije matematičke logike/iskaza, algebarski izrazi, koordinatni sustav u ravnini, Sustav linearnih jednadžbi). | |

|  |  |
| --- | --- |
| **PREDMETNO PODRUČJE: C/ DIGITALNA PISMENOST I KOMUNIKACIJA** | |
| **Odgojno-obrazovni ishod učenja** | **Razrada ishoda** |
| **C.I.1** Učenik stvara i objavljuje svoje digitalne sadržaje. | * odabire prikladne izvore i analizira podatke prikupljene putem web-a * stvara i uređuje digitalni sadržaj prema uputama, koristeći različite multimedijske sastavnice * sprema datoteku u odgovarajućem datotečnom formatu * prepoznaje digitalne i tehnologije u oblaku * objavljuje i prema potrebi dijeli svoj rad, koristeći se pohranom u oblaku * prezentira svoj rad. |
| **Poveznice sa ZJNPP** | [**TIT-5.1.1**](https://kurikulum-zzoo.ba/hr/node/1915)[**TIT-5.1.2**](https://kurikulum-zzoo.ba/hr/node/1916)[**TIT-5.2.2**](https://kurikulum-zzoo.ba/hr/node/1920) |
| **Ključni sadržaji** | |
| * internet servisi * digitalni sadržaj * tehnologije u oblaku. | |
| **Preporuke za ostvarenje ishoda** | |
| Poželjno je izraditi tekstualni dokument, prezentaciju, digitalni letak, online plakat, pozivnicu, multimedijski sadržaj vodeći računa o prikladnoj formi za odabranu temu.  Preporučuju se digitalni sadržaje za npr: učenike s ograničenjem vida, video zapise s titlovima za učenike sa slušnim ograničenjima, itd, pohranjuje ih u oblaku i dijeli svoj sadržaj. Poticati razvoj sposobnosti primjene različitih alata u različitim situacijama te pristup samoučenju.  Sadržaje ove tematske cjeline moguće je povezati s međupredmetnom temom Upotreba informacijske i komunikacijske tehnologije (kreativno izražavanje, programi za uređivanje i preoblikovanje sadržaja). Hrvatski jezik (glazba, film, kazalište, slikarstvo, internet, društvene mreže, blogovi, vlogovi, digitalni nomadi kao novi vid audiovizualnih putopisnih sadržaja). | |
| **Odgojno-obrazovni ishod učenja** | **Razrada ishoda** |
| **C.I.2** Učenik proučava mogućnosti učenja i poslovanja u online okruženju. | * opisuje usluge koje internet nudi i njihovu primjenu * pronalazi edukativne digitalne platforme i istražuje mogućnosti koje nude * procjenjuje korisnost postojećih alata i usluga te istražuje nove mogućnosti za učenje i rad * analizira usluge kojima se do sada nije koristio, a mogu mu pomoći pri rješavanju problema. |
| **Poveznice sa ZJNPP** | [**TIT-5.2.2**](https://kurikulum-zzoo.ba/hr/node/1920) |
| **Ključni sadržaji** | |
| * internet usluge * edukativne platforme. | |
| **Preporuke za ostvarenje ishoda** | |
| Poželjno je istražiti platforme za obrazovnu suradnju (eTwinning, Twinspace, EU Code Week, Code.org, obrazovni blogovi), obrazovne društvene mreže, platforme za podršku učenju (eTwinning, Edmodo, Moodle, Školarac). Preporučuje se istražiti platforme za videokonferencije, mrežne seminare, forume, internet bankarstvo, online trgovinu.  Sadržaje ove tematske cjeline moguće je povezati s međupredmetnim temama: Upotreba informacijske i komunikacijske tehnologije (kreativno izražavanje, programi za uređivanje i preoblikovanje sadržaja) i Poduzetnost (projektni ciklus, čimbenici poslovanja). Hrvatski jezik (glazba, film, kazalište, slikarstvo, internet, društvene mreže, blogovi, vlogovi, digitalni nomadi kao novi vid audiovizualnih putopisnih sadržaja). | |
| **Odgojno-obrazovni ishod učenja** | **Razrada ishoda** |
| **C.I.3** Učenik sudjeluje u radu na projektu. | * odabire digitalni alat za suradnju i komunikaciju primjeren svom zadatku * sudjeluje u stvaranju digitalnog sadržaja tima na projektnom zadatku * koristi mjere zaštite prilikom korištenja programa za komunikaciju i suradnju * pridržava se zakonskih propisa i pravila ponašanja prilikom rada u digitalnom svijetu. |
| **Poveznice sa ZJNPP** | [**TIT-5.1.2**](https://kurikulum-zzoo.ba/hr/node/1916)[**TIT-5.2.3**](https://kurikulum-zzoo.ba/hr/node/1921)[**TIT-5.2.4**](https://kurikulum-zzoo.ba/hr/node/1922) |
| **Ključni sadržaji** | |
| * projekt * digitalno društvo * sigurnost i zaštita * mjere zaštite. | |
| **Preporuke za ostvarenje ishoda** | |
| Preporučuje se izrada jednostavnog digitalnog sadržaja ili većeg projekta, ovisno o sposobnosti učenika.  Učenici se koriste alatima suradničkog programa za komunikaciju pri rješavanja zadataka. Korištenje alata suradničkog programa za zajedničko stvaranje i uređivanje digitalnog sadržaja. Suradnja na dijeljenim dokumentima. Primjereno ponašanje i uljudno ophođenje za vrijeme suradničkih i komunikacijskih aktivnosti tijekom projekta. Razvoj vještina raspravljanja, pregovaranja i uvjeravanja u digitalnom okruženju.  Sadržaje ove tematske cjeline moguće je povezati s međupredmetnim temama: Poduzetnost (projektni ciklus, strateško planiranje) i Upotreba informacijske i komunikacijske tehnologije (kreativno izražavanje, digitalni izvori informacija). Hrvatski jezik (auditivni, vizualni ili audiovizualni izvori). | |

|  |  |
| --- | --- |
| **PREDMETNO PODRUČJE: D/ E-DRUŠTVO** | |
| **Odgojno-obrazovni ishod učenja** | **Razrada ishoda** |
| **D.I.1** Učenik, prilikom rada na zajedničkome projektu, analizira etička pitanja pri korištenju digitalnom tehnologijom. | * u suradničkom okruženju kreira projekt * opisuje pojam privatnosti u online okruženju * analizira pravila ponašanja u online okruženju u skladu sa zakonskom regulativom. * učenik prepoznaje autorsko pravo i opisuje uvjete za korištenje autorskog djela * kritički prosuđuje promjene u društvu nastale razvojem tehnologije navodeći pozitivne i negativne utjecaje na osobni život i društvo. |
| **Poveznice sa ZJNPP** | [**TIT-5.2.4**](https://kurikulum-zzoo.ba/hr/node/1922) |
| **Ključni sadržaji** | |
| * privatnost na internetu * autorska prava. | |
| **Preporuke za ostvarenje ishoda** | |
| Poželjno je pokazati načine predstavljanja na mreži: lažni profil, zaštićeni profil, komentiranje članka, bloga, govor mržnje, postupke i pravila za dobro predstavljanje na mreži.  Preporučuje se raspravljati o relevantnim slučajevima kršenja zaštite osobnih podataka.  Sadržaje ove tematske cjeline moguće je povezati s međupredmetnom temom Građanski odgoj i obrazovanje (sloboda izražavanja, civilno društvo). Hrvatski jezik (glazba, film, kazalište, slikarstvo, internet, društvene mreže, blogovi, vlogovi, digitalni nomadi kao novi vid audiovizualnih putopisnih sadržaja). | |
| **Odgojno-obrazovni ishod učenja** | **Razrada ishoda** |
| **D.I.2** Učenik koristi sigurnosne preporuke za suzbijanje problema nastalih korištenjem zlonamjernih programa, krađom elektroničkih identiteta i elektroničkim napadom. | * nabraja opasnosti od zlonamjernih programa prilikom korištenja internetom i vanjskom memorijom: virusi, trojanski konj, crvi, krađe identiteta, pokušaji prevare * opisuje namjenske programe za zaštitu od zlonamjernih programa te postupke za sigurno korištenje računala * odgovorno kreira online račune i sigurne zaporke * prepoznaje i koristi sigurne stranice za dijeljenje podataka * redovito ažurira operativni sustav, antivirusni program i pregleda memoriju računala i vrši redovito sigurnosno kopiranje datoteka. |
| **Poveznice sa ZJNPP** | [**TIT-5.2.2**](https://kurikulum-zzoo.ba/hr/node/1920)[**TIT-5.2.3**](https://kurikulum-zzoo.ba/hr/node/1921) |
| **Ključni sadržaji** | |
| * zlonamjerni programi * elektronički identitet * elektronički napad. | |
| **Preporuke za ostvarenje ishoda** | |
| Poželjno je demonstrirati pregled i čišćenja računala od zlonamjernih programa, te postavki vatrozida. Usporediti uvjete korištenja i postavke privatnosti raznih programa i aplikacija. Preporučuje se analizirati primjere i načine narušavanja sigurnosti osobnih podataka. Upoznavanje s relevantnim portalima koji obrađuju ovu tematiku.  Potaknuti planiranje aktivnosti za obilježavanje Dana sigurnog interneta.  Sadržaje ove tematske cjeline moguće je povezati s međupredmetnom temom Građanski odgoj i obrazovanje (sloboda izražavanja, civilno društvo, demokracija). Hrvatski jezik (auditivni, vizualni ili audiovizualni izvori). | |
| **Odgojno-obrazovni ishod učenja** | **Razrada ishoda** |
| **D.I.3** Učenik unapređuje ekološku svijest s ciljem poboljšanja kvalitete života. | * objašnjava razliku između običnog otpada i elektroničkog otpada * prezentira načine prikupljanja elektroničkog otpada * opisuje posljedice na okoliš koje nastaju pri nepravilnom odlaganju elektroničkog otpada * nabraja načine recikliranja elektroničkog otpada * aktivno promiče svijest o važnosti prirodnih resursa koji se uništavaju elektroničkim otpadom * uočava mogućnost za organizirano prikupljanje elektroničkog otpada. |
| **Poveznice sa ZJNPP** | [**TIT-3.1.4**](https://kurikulum-zzoo.ba/hr/node/1900) |
| **Ključni sadržaji** | |
| * elektronički otpad * ekološka svijest * recikliranje. | |
| **Preporuke za ostvarenje ishoda** | |
| Istražiti u školi, lokalnoj zajednici gdje završava elektronički otpad i koje su mogućnosti njegova zbrinjavanja. Samostalno istražiti mogućnosti za zbrinjavanje elektroničkog otpada. Anketirati učenike o njihovim životnim navikama: zbrinjavanje elektroničkog otpada, briga o očuvanju prirodnih resursa, briga o okolišu i drugo. Organiziranje akcije u školi, lokalnoj zajednici za prikupljanje raznih vrsta elektroničkog otpada i u dogovoru sa stručnim osobama prikladno ih zbrinuti. Izrada promotivnih letaka za navedenu akciju, te promotivnih letaka za podizanje svijesti o važnosti pravilnog odlaganja elektroničkog otpada.  Sadržaje ove tematske cjeline moguće je povezati sa sadržajima nastavnog predmeta Biologija   (Organizacijske razine: jedinka, populacija, životna zajednica, ekosustav, biosfera). | |

**E/ UČENJE I PODUČAVANJE**

Nastavne metode za kreiranje poticajnog okruženja za učenje i podučavanje i ostvarivanje ciljeva učenja i podučavanja nastave Informatike uključuju pedagoške alate, različite oblike organizacije razreda, razvoj softverskog projekta pod vodstvom mentora, laboratorijski rad i korištenje interneta.

**Pedagoški alati:**

• ***Pedagoške igre***. Dobro isplanirana igra omogućuje učenje novih pojmova u alternativnoj razrednoj atmosferi, uključuje društvenu interakciju, uvodi promjenu u nastavnu metodu i vrsta je aktivnosti u kojoj su svi učenici zadovoljni. Igre, kao i drugi pedagoški alati, također mogu imati nedostatke kao što je kaos koji igra može uzrokovati u razredu. Napominjemo da ovdje ne raspravljamo o računalnim igrama, već o društvenim igrama koje imaju za cilj podučavanje informatičkih ideja; igre na koje se pozivamo mogu se igrati sa ili bez računala.

• ***Pristup računarstva bez struje (CS-Unplugged)*.** U tom su duhu različite skupine diljem svijeta razvile niz aktivnosti učenja kojima je cilj podučavanje različitih pojmova iz računalne znanosti, kao što su binarni brojevi, algoritmi za sortiranje, strukture podataka i kompresija podataka, bez njihovog izravnog povezivanja s računalima ili programiranjem. Jedan od glavnih resursa za takve aktivnosti je opsežna besplatna zbirka koju je razvio tim Computer Science Unplugged.  U svim slučajevima, koncepti Informatike predstavljeni su kroz zanimljive aktivnosti i zagonetke uz korištenje kartica, bojica i aktivnog igranja.

• ***Bogati zadac****i* su vježbe programiranja koje se mogu riješiti na različite načine, kada svako rješenje izaziva i promiče raspravu o jednoj ili više glavnih ideja računalne znanosti; može se riješiti unutar trajanja jedne nastavne jedinice na temelju trenutnog znanja učenika.

• ***Konceptualne mape*** su grafički alati za organiziranje i predstavljanje znanja. Oni uključuju koncepte, obično zatvorene u krugove ili okvire i odnose između koncepata označene linijom koja povezuje dva koncepta. Riječi na liniji, koje se nazivaju povezujućim riječima ili povezujućim frazama određuju odnos između dva koncepta.

• ***Klasifikacija  predmeta i pojava iz života***. Ovdje se usredotočujemo na klasifikaciju predmeta i pojava iz stvarnog života kako bismo podržali i usmjerili učenikovu mentalnu konstrukciju pojmova o kojima se raspravlja. Rad s poznatim objektima i pojavama omogućuje konkretiziranje pojmova Informatike koji se u kasnijim fazama konceptualiziraju na višoj razini apstrakcije.

• ***Metafore*** se koriste kako bi se razumjela i doživjela jedna specifična stvar korištenjem analogije s drugom stvari, obično poznatim konceptom. U području računalne znanosti redovito se koriste mnoge metafore o pokazivačima, izborniku, prozorima, mišu, stablu i memoriji računala. Stoga, a budući da je upotreba metafora i moćan pedagoški alat, učitelji/nastvnici Informatike trebali bi prepoznati uobičajene metafore koje se koriste u tom području, te biti svjesni njihove važnosti i naučiti ih koristiti u procesima učenja i podučavanja.

**Različiti oblici organizacije razreda:**

***Individualni rad.***

Prva, a možda i najjednostavnija organizacija razreda za aktivno učenje kada svaki učenik samostalno radi na zadanom zadatku. Ova organizacija razreda prikladna je za slučajeve u kojima učitelj/nastavnik  želi provjeriti jesu li svi učenici sposobni uspješno se nositi sa zadatkom ili su stekli određenu vještinu, kao što je rad u danom integriranom razvojnom okruženju (IDE) ili praćenje zadanog algoritma.

***Rad u parovima.***

Razred se može organizirati u parovima radeći na zadacima programiranja ili neprogramskim zadacima.  
U slučaju programskih zadataka ističemo koncept programiranja u paru kao poznatu tehniku učenja u kontekstu informatičkog obrazovanja.

***Rad u skupinama.*** Drugi oblik organizacije razreda je rad u grupama s više od dva člana. Ovo je poželjna organizacija razreda kada:

(a) učitelj/nastavnik  primijeti da zadani zadatak zahtijeva više od dva učenika da bi se izvršio

(b) učitelj/nastavnik želi iskoristiti raznolikost tima

(c) razred je relativno veliki te se želi lakše pratiti rad grupa

(d) razred je relativno velik, a učitelj/nastavnik želi omogućiti svim učenicima da budu uključeni i predstavljeni u grupnim prezentacijama od strane jednog od članova tima.

***Slagalica***je jedna od tehnika za organizaciju nastave u grupama koja se provodi na sljedeći način. Prvo se učenici u razredu dijele u grupe od pet ili šest učenika i njihov je zadatak naučiti određenu temu. Svaki od učenika u svakom timu odgovoran je za učenje određenog dijela teme i podučavanje tog specifičnog dijela cijeloj grupi. Drugo, kako bi se povećale šanse da će svako izvješće biti točno, učenici koji istražuju određenu temu ne vraćaju se odmah u svoju grupu, već se prvo sastaju s učenicima iz drugih grupa koji imaju identičan zadatak (jedan učenik iz svake grupe). U trećoj fazi, grupe se ponovno okupljaju u svojoj početnoj heterogenoj konfiguraciji i svaki učenik grupe podučava ostale članove o temi koju je naučio i koju sada smatra svojom specijalnošću. Učitelj/nastavnik može odlučiti hoće li svaka grupa poslati pisani rad, poster, drugi produkt grupe ili nešto drugo. Kao što se može vidjeti iz ovog kratkog opisa, organizacija učionice u ovim grupama ima mnoge prednosti, kako kognitivne tako i društvene, budući da poboljšava učenje, slušanje, suradnju i razmjenu znanja.

**Razvoj softverskog projekta pod vodstvom mentora**

U situaciji učenja temeljenog na projektu učenici rade individualno ili suradnički u grupama, dok učitelji/nastavnici mentoriraju proces razvoja projekta. Projekt ima za cilj učiniti naučeni predmet relevantnim za učenike i omogućiti aktivno učenje. U projektu učenici postavljaju pitanja, ispituju svoje pretpostavke, osmišljavaju proces istraživanja, prikupljaju i analiziraju podatke, koriste tehnologiju i razmjenjuju ideje, sve dok su u konstruktivističkoj interakciji u okruženju za učenje te se bave iskustvima i promišljanjima o značajnim problemima. Projekt čini učenje autentičnim jer uključuje učenike u aktivnosti koje se temelje na svakodnevnim situacijama. Nadalje, kod učenika se razvija odgovornost za svoje postupke, a njihovo suradničko učenje s vršnjacima uključuje i socijalnu interakciju. Projektne teme mogu biti povezane s drugim područjima i predmetima, životom u školi te suradnjom s drugim školama i institucijama u zemlji i inozemstvu posebice s privrednim subjektima i sveučilištima. U tom smislu preporučuje se izrada projekta u suradnji s konkretnom IT tvrtkom, što bi imalo višestruko pozitivne učinke.

U sklopu projekta poželjno je napraviti dodatnu edukaciju učenika od strane stručnjaka iz privrede ili sveučilišta, kao i održavanje tematskih predavanja od strane istih.

**Nastava temeljena na laboratorijskom radu**

Ovo okruženje za učenje omogućuje učenicima da istraže strategije rješavanja problema, da izraze svoja rješenja zadanog problema i da prodube svoje razumijevanje prirode algoritama koje razvijaju. Osim toga učenje Informatike u laboratoriju ima potencijal povećati učenikovo razumijevanje suštine računalne znanosti – što se može učiniti s računalima, odnosno što je izračunjivo, kao i utjecaj Informatike na širi društveni kontekst.

***Pristup rada najprije u laboratoriju ( engl. Lab-First)***

Prema pristupu *Lab-First*, učenici prvo istražuju informatičku temu u informatičkoj učionici, a nakon što steknu određeno iskustvo s navedenom temom, onda se na temelju tog iskustva upoznaju s navedenim pojmom na satu. S jedne strane, u duhu konstruktivizma, glavna prednost ovog pristupa izražena je aktivnim iskustvom koje učenici stječu u informatičkom laboratoriju te uspostavlja temelje na osnovu kojih učenici grade svoju mentalnu sliku o navedenoj temi. Ovdje poseban naglasak treba biti na robotici koja ima za cilj kombinirati logičko razmišljanje s inženjerskim razmišljanjem, uvesti učenike u druga tehnološka područja i potaknuti učenike na samostalno učenje.

***Vizualizacija i animacija***

Algoritamske vizualizacije: statička ili dinamička vizualizacija koje su apstrakcije više razine koje opisuju softver.

Programske vizualizacije: vizualizacija stvarnog programskog koda ili struktura podataka – apstrakcija niske razine – u statičkom ili dinamičkom obliku.

Ciljevi softverskih vizualizacija su podržati razumijevanje softverskih sustava (tj. njegove strukture) i algoritama (npr. animiranjem ponašanja algoritama za sortiranje) kao i analizu softverskih sustava i njihovih anomalija.

***Internet***je moćno okruženje za učenje u nastavi bilo kojeg predmeta. Osim općih argumenata za integraciju interneta u procese učenja i podučavanja, u informatičkom obrazovanju posvećuje se posebna pozornost budući da se web sam po sebi uvelike temelji na idejama računalnih znanosti kao što su kompresija podataka, kodiranje i algoritmi pretraživanja.

**F/VREDNOVANJE I OCJENJIVANJE**

Vrednovanje je proces kojim se kontinuirano prati dostizanje postavljenih ciljeva učenja i podučavanja i odgojno-obrazovnih ishoda određenog predmeta. Ključni element tog procesa je povratna informacija koja mora biti pravodobna, detaljna, jasna i precizna te prilagođena učeniku. Povratna informacija može ukazivati na poteškoće u učenju, ali i na prostor za napredovanje. Elementi vrednovanja se ne bi trebali zasnivati samo na usvojenosti činjeničnog znanja, već i na vještini primjene, analize, interpretacije, uočavanja uzroka i posljedice, evaluacije, kritičkog mišljenja, rješavanja problema. Elementi vrednovanja moraju biti jasni, precizni i javni. Ukoliko u različitim godinama podučavanja i učenja koristimo različite elemente vrednovanja trebamo ih obrazložiti.

Bitan je postupak kontinuiranog prikupljanja podataka u procesu učenja i postignutoj razini kompetencija -  znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a sastavnice su: praćenje, provjeravanje i ocjenjivanje.

Nastavnici na temelju podataka dobivenih vrednovanjem procjenjuju razine učeničkih postignuća. Ta procjena izražava se kroz elemente vrednovanja nastavnoga predmeta, pridavanjem određenih brojčanih ili opisnih vrijednost.

Područje vrednovanja je osjetljivo jer može imati i negativne posljedice na učenje i podučavanje. Osnovna zadaća vrednovanja nije samo pružiti informaciju o učeničkim postignućima, već i pružiti podršku učenju i napredovanju. Učenike motivira za učenje, roditeljima pomaže u razumijevanju postignuća njihove djece, a učitelje usmjerava u daljnjem planiranju podučavanja.

Predlažu se sljedeći elementi vrednovanja:

1. **Usvojenost znanja**. Ovim elementom vrednovanja utvrđuje se razina usvojenosti skupine ishoda učenja koji se odnose na:

* činjenično znanje o informatičkoj pismenosti
* razumijevanje koncepata algoritama
* analiziranje, opisivanje, objašnjavanje i poznavanju pravila
* aktivnom sudjelovanju na nastavi
* načelima i primjeni računalnih znanosti u suvremenom svijetu.

1. **Rješavanje problema.** Ovim elementom vrednovanja utvrđuje se razina usvojenosti skupine ishoda učenja koji se odnose na:

* analiziranje i modeliranje problema
* korake rješavanja
* pisanje algoritma
* provjeru ispravnosti algoritama
* metode pretraživanja i prikupljanja podataka
* istraživački rad
* konstrukciju logičkog sklopa i robota
* programiranje robota
* samostalnost i učinkovito korištenje računala i algoritamskog mišljenja i umjetne inteligencije u rješavanju svakodnevnih životnih problema
* kritičko mišljenje
* kreativnost i inovativnost upotrebom informacijske i komunikacijske tehnologije
* rješavanje problema i aktivnosti iz drugih predmeta.

1. **Digitalni sadržaji i suradnja**. Ovim elementom vrednovanja utvrđuje se razina usvojenosti skupine ishoda učenja koji se odnose na:

* odabir primjerenih programa
* vještinu upotrebe programa
* prikupljanje, upravljanje i analiziranje podataka
* izradu web stranica
* suradnju na projektu
* vještinu komuniciranja u timu
* argumentiranje rješenja
* predstavljanje svojih radova
* odgovornost i sigurnost pri korištenju tehnologije
* etička pitanja i pravne odrednice u korištenju digitalnih sadržaja.

**Formiranje zaključne ocjene**

Kako bi učitelji znali jesu li učenici savladali odgojno-obrazovne ishode i zadovoljili kriterije određene zaključne ocjene, nužno je prikupiti što više elemenata za svoju odluku.

Na taj način će ocjena biti utemeljena na više relevantnih podataka dobivenih različitim metodama vrednovanja unutar pristupa vrednovanja naučenog, vrednovanja za učenje i vrednovanja kao učenja i u najvećoj mogućoj mjeri odražavat će stvarnu razinu učeničkih postignuća.

Pri zaključivanju ocjene svi navedeni elementi vrednovanja su ravnopravni te jednako utječu na formiranje zaključne ocjene.

S obzirom na svrhu vrednovanje može biti:

* sumativno: temelji se na procjeni učeničkih postignuća, odnosno rezultata učenja. U pravilu rezultira ocjenom, a provodi se na kraju procesa učenja (na kraju određenog obrazovnog razdoblja, ili na kraju obrade nastavne cjeline)
* formativno: odvija se u svim fazama procesa učenja. Svrha mu je prikupljanje informacija o napredovanju učenika, utvrđivanju njegovih jakih/slabih strana u procesu učenja, manjkavosti u procesu učenja, te unaprjeđenja procesa učenja.

*Preporučeni pristupi vrednovanja u Informatici su: vrednovanje za učenje, vrednovanje kao učenje i vrednovanje naučenog.*

**Vrednovanje za učenje** je pristup kojim se zajednički prikupljaju informacije o procesu učenja kojemu je svrha unaprjeđenje procesa učenja i podučavanja. Učitelju/nastavniku služi za unaprjeđenje podučavanja, a učeniku za proces učenja. Ovim pristupom učeniku se pruža mogućnost da tijekom učenja postane svjestan kako uči, koje su mu jake/slabe strane te kako učiti da bi postigao bolje rezultate. Konačan ishod vrednovanja za učenje nije ocjena, nego kvalitetna povratna informacija o tijeku procesa učenja.

Moguće su metode i tehnike vrednovanja za učenje:

* razine procjene: popis aktivnosti ili zadataka koje učenik izvodi, a pomoću kojih sam prati svoju realizaciju i uspješnost
* e-portfolio: digitalna mapa u koju učenik sprema digitalne radove koje je izradio tijekom školovanja
* praćenje tijekom rada: upotreba *online* sustava za rad i davanje brzih povratnih informacija.

**Vrednovanje kao učenje** je pristup koji se temelji na ideji da učenici vrednovanjem uče. Podrazumijeva aktivno sudjelovanje učenika u procesu vrednovanja, kako bi se potaknuo razvoj samoreguliranog učenja, učeničke samoprocjene, samovrednovanja i samoocjenjivanja, te vršnjačkog vrednovanja. Učenici trebaju biti unaprijed upoznati s ishodima koji će se vrednovati te kriterijima uspješnosti i metodama vrednovanja naučenog:

* samovrednovanje i odabir složenosti zadataka prema samoprocjeni
* razmišljanje o učenju i dnevnici učenja
* razgovori s učenicima
* interaktivne lekcije, zadatci, simulacije
* digitalne značke kao verificirani pokazatelj uspjeha, vještina, kvalitete ili interesa
* učenički portfolio
* vršnjačko vrednovanje pri čemu učenici sami odlučuju o kriterijima vrednovanja.

**Vrednovanje naučenog**je pristup kojim se provjeravaju odgojno- obrazovni ishodi definirani kurikulom i uvijek rezultira ocjenom. Provodi se najčešće nakon obrađene nastavne teme i onda kad učitelj procijeni da je važno u određenim etapama odgojno-obrazovnoga procesa dokumentirati i izvijestiti o učeničkim postignućima. Učenike treba unaprijed upoznati s ciljem vrednovanja, vremenom kad će se vrednovanje provoditi, s metodama vrednovanja i kriterijima vrednovanja.

**Vrste pitanja**

Kombinacija različitih vrsta pitanja i zadataka u samom nastavnom procesu doprinosi održavanju pažnje i interesa te samim time i ostvarivanju propisanih ciljeva i ishoda:

* isticanje različitih aspekata naučenog sadržaja u skladu s Bloomovom taksonomijom znanja
* integracija različitih vrsta pitanja tijekom nastavnog procesa pomaže u održavanju interesa, pažnje i znatiželje učenika
* nastavnici mogu primjenjivati različite nastavne alate
* učenici moraju koristiti različite kognitivne vještine - mentalne sposobnosti koje koriste tijekom razmišljanja i učenja.

Predložene vrste pitanja u vrednovanju Informatike:

* razvoj rješenja u obliku algoritma, pseudo-koda ili specifičnog programskog jezika
* praćenje danog rješenja prilikom izvršenja koda
* pronalaženje svrhe danih rješenja
* procjena korektnosti određenog rješenja
* dovršavanje danog rješenja
* manipuliranje instrukcijama u kodu rješenja
* provjera učinkovitosti rješenja
* samostalno oblikovanje pitanja
* ispitivanje stila programiranja različitih rješenja predloženih za isti zadatak
* preoblikovanje rješenja - učenici moraju transformirati rješenje u drugi programski jezik ili paradigmu
* esejska pitanja: čisti algoritamski zadaci i narativni algoritamski zadaci opisani pričom
* zatvorena pitanja - popis mogućih odgovora od kojih se od učenika očekuje da odabere i označi jedan
* kao i kombinacija svih navedenih vrsta zadataka i pitanja.

Predložene metode vrednovanja naučenog:

* usmene provjere znanja
* pisane provjere i/ili provjere znanja na računalu, koristeći kombinaciju različitih vrsta pitanja i zadataka
* e-portfolio – vrednuju se pojedini radovi prema zadanim ishodima učenja
* projekti – vrednuje se sudjelovanje učenika, razine aktivnosti, komunikacije i suradnje, projektna dokumentacija te krajnji rezultati projekta i njegovo predstavljanje.

##### KURIKUL NASTAVNOGA PREDMETA TJELESNA I ZDRAVSTVENA KULTURA

**Koordinator Tjelesnog i zdravstvenog područja:**

dr. sc. Ivan Zeljko, doc.

**Voditelj predmetne Radne skupine:**

Mario Knezović, prof.

**Radna skupina za izradu predmetnog kurikula:**

Antonija Andabak

Dijana Galić

Marin Markota

Ivona Ivković

Igor Bošnjak

Andrea Galić

Zvonko Herceg

Tošo Maršić

Marko Šantić

**Recenzenti:**

dr. sc. Miran Pehar, doc.

dr. sc. Ivana Čerkez Zovko, izv. prof.

**A/ OPIS PREDMETA**

Primarna svrha nastavnog predmeta Tjelesna i zdravstvena kultura je podučiti i motivirati učenike za cjeloživotnu, sa zdravljem povezanu tjelesnu aktivnost (ZTA) i druge elemente zdravog životnog stila. Time se teži dugoročno povećati vjerojatnost boljeg zdravlja (stanja potpunog tjelesnog, mentalnog i socijalnog blagostanja) i većeg životnog zadovoljstva. Zdravlje je temeljna vrijednost Tjelesne i zdravstvene kulture, ali krajnja svrha predmeta je cjeloživotno zadovoljstvo i sretan učenik. Tjelesna i zdravstvena kultura može djelovati i na poboljšanje samopercepcije (slike o sebi) te kvalitete odnosa s drugima, što sa zdravljem čini bitne preduvjete životnog zadovoljstva. ZTA, športske igre, druženja, zabava i natjecanje trenutno djeluju izrazito pozitivno na raspoloženje, ali i dugoročno bitno doprinose znatno većem životnom zadovoljstvu u svim životnim dobima. Tjelesna i zdravstvena kultura može uvelike doprinijeti i brojnim drugim poželjnim promjenama, djelujući pojedinačno i integrativno na sve segmente antropološkog statusa. Tjelesna i zdravstvena kultura, promocijom zdrave, cjeloživotne i raznolike tjelesne aktivnosti učenika:

* pozitivno djeluje na prevenciju pretilosti i većine drugih suvremenih bolesti (posebno kardiovaskularnih i metaboličkih); veće radne sposobnosti; bolji opći školski uspjeh; kvalitetu sna; skladan rast i razvoj; pravilno držanje; samopouzdanje, samopoimanje, samopoštovanje, upornost, odlučnost i druga pozitivna psihička obilježja
* potiče zdrave prehrambene navike; poželjne ekološke navike; čest boravak u prirodi; redovite liječničke kontrole; nekonzumiranje opijata; primjenu raznih antistresnih tehnika; solidarnost, osjećaj odgovornosti promiče primjereno ponašanje i prihvaćanje etičkih vrijednosti; nenasilno rješavanje sukoba; načela fair-playa i u svakodnevnom životu; formiranje korzeta prema ostalim neprimjerenim oblicima ponašanja; stjecanje i razvijanje optimalnih higijenskih navika; razvijanje moralnih vrijednosti; razvoj emocionalne inteligencije formiranje pozitivnog stava prema tjelesnom vježbanju i zdravlju
* pridonosi upoznavanju s pozitivnim vrijednostima olimpizma i športa, razvoju nacionalnog identiteta, očuvanju tradicijske kulture i razvoju socijalne kohezije i povjerenja; prihvaćanju različitosti, boljoj socijalnoj inkluziji i skladnom razvoju osobnosti učenika
* omogućava razumijevanje i prihvaćanje važnosti cjeloživotne tjelesne aktivnosti za očuvanje i unapređenje zdravlja; učinkovitu prilagodbu novim radnim i životnim uvjetima; radost, tjelesno izražavanje, sudjelovanje, društvenost, opuštanje, razigrano natjecanje, ulaganje truda i pomaganje drugima; pravodobno prepoznavanje i usmjeravanje učenika u odgovarajuće izvannastavne i izvanškolske športske i druge kineziološke aktivnosti (rekreacija i kineziterapija); pozitivniju percepciju svog tijela; bolji osjećaj vlastitog identiteta u razvoju.

Iz svih iznad navedenih učinaka Tjelesne i zdravstvene kulture, jasno proizlazi i njezina povezanost s drugim predmetima (npr. utjecaj na školski uspjeh) i međupredmetnim temama, kao i doprinos razvoju ključnih kompetencija (motorička pismenost); specifični doprinos viziji, svrsi i ciljevima obrazovanja (npr. zdravstveni odgoj); predmetno specifične kompetencije i opće vrijednosti koje razvija kod učenika (npr. motorička inteligencija i rad u timu).

Dodatno, nastava Tjelesne i zdravstvene kulture omogućit će učenicima da dožive radost, inspiraciju i osjećaj uspješnosti kroz tjelesnu aktivnost i interakciju s drugima. Pomaže im dijagnosticirati i razumjeti ideal poželjne građe tijela i zdrave tjelesne aktivnosti, što može utjecati na njihove pozitivnije stavove o zdravlju, prehrani, treningu i načinu života. Učenici će naučiti i razumjeti da im vlastiti napori mogu pomoći da postignu svoje ciljeve.

Pored ekološkog osvješćivanja, nastava, kroz boravak u prirodi, razvija vještine potrebne za sigurno obavljanje aktivnosti u prirodi i uvid u vrijednost boravka u prirodnom okolišu.

Čovjek nije samo biće kojem je nužno dovoljno kretanja, on je i biće igre. Stoga je svrha Tjelesne i zdravstvene kulture, osim ZTA, zadovoljiti i potrebu učenika za igrom, ali i nadmetanjem, koje ih može pripremiti i za druge životne borbe. Svrha je i podučiti učenike sudjelovanju u aktivnostima u raznim okruženjima pri kojima su osjetila i motoričke funkcije stavljene na kušnju.

Pozornost treba posvetiti lokalnoj kineziološkoj tradiciji na otvorenom, korištenju lokalnog okoliša te načinu orijentacije i ponašanja u prirodi tijekom različitih godišnjih doba. Da bi učenici čuvali prirodu trebaju je voljeti, a da bi je voljeli trebaju provoditi vrijeme u njoj.

Tjelesna i zdravstvena kultura, kao dio Tjelesnog i zdravstvenog odgojno-obrazovnog područja, treba omogućiti što brojnije tjelesne aktivnosti. Za podučavanje se odabiru samo sigurni zadatci, primjereni razvojnom stupnju učenika, tako da učenici uvježbavaju svoje vještine promatranja i pronalaženja rješenja u situacijama vježbanja (npr. vježbanje na otvorenom i igre s loptom). Time razvijaju ravnotežu i stabilizaciju, lokomotorne i manipulativne vještine u različitim godišnjim dobima i okruženjima za učenje kroz svestrane oblike vježbanja. Npr. vježbanje na ledu, snijegu ili u prirodi, te osnovne glazbene i plesne vježbe i kroz razne druge športove i tjelesne aktivnosti. Podučavanje plivanja, vodenih športova, spašavanja na vodi i zimskih športova uključeno je u nastavu Tjelesne i zdravstvene kulture.

Nastavu Tjelesne i zdravstvene kulture ne treba ubrajati u ukupno nastavno opterećenje kojem je učenik izložen budući da je opuštajuća i u biti je dodatni aktivni odmor.

Zdrav razvoj i dijagnostika motoričkih sposobnosti, stjecanje kvalitetnih i životno korisnih motoričkih znanja (uz igru i zabavu) su glavni i dominantno zastupljeni sadržaji i ključne kompetencije za postizanje svrhe ovog predmeta. Bitno je naglasiti da su oni samo moguća sredstva, a nisu krajnja svrha predmeta. Npr. ako neki učenik iz opravdanih razloga ne uspije dovoljno razviti svoje motoričke sposobnosti i znanja, može i dalje ostvariti svrhu predmeta ako je dovoljno tjelesno aktivan i živi zdravim životnim stilom. Ako učitelj/nastavnik ne uspije motivirati pojedinog učenika na zdrav i aktivan životni stil, na nastavi razvijene motoričke sposobnosti i stečena motorička znanja neće imati dugoročnu korisnost.

Nastava Tjelesne i zdravstvene kulture provodi se na svim odgojno-obrazovnim razinama i razredima. Ovaj nastavni predmet je, osim za učenika, važan i za društvo i državu. Ako nastavnik uspije pridobiti učenike za zdrav životni stil, to će imati ogromne financijske koristi jer zdrav životni stil građana smanjuje enormno troškove zdravstva i bolovanja, a potiče veće radne sposobnosti, životnu energiju i motivaciju za rad te utječu na ekonomsku, ali i kulturnu razvijenost društva i države. Proračunske uštede od učinka Tjelesne i zdravstvene kulture mogu biti ogromne ako se učiteljima omogući prije svega veća satnica predmeta kroz sve razrede. Trenutnih 3 sata u razrednoj i 2 u predmetnoj nastavi je premalo!

**B/ CILJEVI UČENJA I PODUČAVANJA PREDMETA**

Nastavni predmet Tjelesna i zdravstvena kultura ima brojne mogućnosti i ciljeve pozitivnog djelovanja na učenike (detaljno su navedeni u prethodnom poglavlju). Šest ispod nabrojanih najvažnijih odgojno-obrazovnih ciljeva Tjelesne i zdravstvene kulture nisu hijerarhijski navedeni po svojoj važnosti. Nedvojbeno, najvažniji cilj je stjecanje navike cjeloživotnog redovitog, sa zdravljem povezanog tjelesnog vježbanja ili aktivnosti kod što većeg postotka učenika.

1. Kvalitetno **usvojiti**za svakodnevni život korisna kineziološka ***motorička i teorijska znanja*** s ciljem samostalne cjeloživotne primjene u redovitom tjelesnom vježbanju.
2. Osposobiti učenike za samostalno ***praćenje i razvoj*** zdravstveno i estetski bitnih ***morfoloških karakteristika***, sa zdravljem povezanih ***motoričkih sposobnosti i posturalne kontrole***, a u svrhu cjeloživotnog unapređivanja i održavanja poželjne razine zdravstvenog fitnesa, tjelesne kondicije i izgleda.
3. Osposobiti i motivirati učenike za ***samostalnu provedbu sa zdravljem povezanih kinezioloških sadržaja i trenažnih programa*** usmjerenih na sudjelovanje u raznim natjecateljskim športovima, fitnesu, rekreativnom vježbanju, prevencijskom i rehabilitacijskom (kineziterapijskom) vježbanju, a s ciljem podizanja razine zdravlja, motoričkih sposobnosti i postignuća, uz naglasak na cjeloživotnu tjelesnu aktivnost i vježbanje u prirodi te  ostalim odgovarajućim otvorenim i zatvorenim športskim i drugim prostorima. Usmjeravati učenike da kretanje i tjelesno vježbanje provode na raznolike načine u različitim oblicima učenja i okruženjima koja nude raznolike izazove u različitim godišnjim dobima i situacijama.
4. Razviti ***poželjne stavove*** prema kineziološkim aktivnostima, te usvojiti ***navike redovitoga tjelesnog vježbanja*** radi podizanja razine zdravlja i kvalitete življenja. Usmjeriti i motivirati učenika da preuzme odgovornost za cjeloživotno motoričko učenje, te razvoj i održavanje poželjne razine kinantropoloških obilježja i najvažnije dovoljne količine, sa zdravljem povezane, tjelesne aktivnosti.
5. Usvojiti ***poželjne odgojne vrijednosti*** pri tjelesnom vježbanju i primjenjivati ih u svakodnevnim životnim situacijama. Usmjeriti učenika da radi s drugima i pri tomu kontrolira svoje postupke i emocionalno izražavanje u situacijama vježbanja uzimajući u obzir opća pravila, vlastite potrebe, ali i želje i prava drugih.
6. Krajnji cilj ovog nastavnog predmeta iz kuta onih koji ga financiraju (društvo i država) je dostići barem 50 % ili poželjno 80 % tjelesno aktivnih učenika, mladih ljudi i odraslih građana koji su prošli obrazovanje u okvirima ovog kurikula te dugoročno postići isti cilj i u kompletnoj populaciji. Time osigurati ogromne proračunske uštede na troškovima zdravstva, bolovanja, ali i boljim radnim sposobnostima.

Važno je postaviti ovako kvantitativan i time lako provjerljiv cilj zato što je dosadašnja nastava Tjelesne i zdravstvene kulture polučila vrlo mali postotak tjelesno aktivnih građana u populaciji. Možda zato što u dosadašnjim planovima i programima to uopće nije navedeno sudionicima nastavnog procesa (učenicima, učiteljima/nastavnicima i roditeljima), a najvažniji i krajnji je cilj s gledišta društva u cjelini.

**C/ PREDMETNO PODRUČJE KURIKULA**

**A/ Kineziološka znanja**

Usvajanje motoričkih znanja će zbog raznovrsnosti i kompleksnosti zauzeti najveći postotak vremena u nastavi Tjelesne i zdravstvene kulture. Bez kvalitetnih i odgovarajućih motoričkih znanja je teško očekivati vjerojatnu cjeloživotnu primjenu brojnih složenih kinezioloških aktivnosti (npr. športovi s loptom) i transformacija. S druge strane, često je pogrešno razmišljanje nastavnika Tjelesne i zdravstvene kulture u praksi, kako je stjecanje motoričkih znanja najvažniji cilj ili krajnja svrha, previđajući da su motorička znanja samo sredstvo, a ne svrha predmeta. Naime, samo stjecanje motoričkih znanja bez poticanja i motiviranja njihove buduće primjene u kineziološkim aktivnostima i motoričkim i morfološkim transformacijama učenika, upitne je svrhovitosti. Stoga je važno da profesor Tjelesne i zdravstvene kulture pri odabiru motoričkih znanja koje će podučavati ima na umu njihovu potencijalnu buduću i cjeloživotnu vjerojatnost primjenjivosti od strane učenika, ali i zdravstvene koristi.

Visoka razina kvalitete motoričkih znanja ne samo da povećava vjerojatnost primjene tih znanja u kineziološkim aktivnostima i unapređenje zdravlja, nego osigurava i manju vjerojatnost povreda i oštećenja lokomotornog sustava. Npr. motorički i morfološki transformacijski sadržaji iz područja zdravstvenog fitnesa kao što su npr. vježbe jakosti ili sadržaji za razvoj aerobne izdržljivosti (npr. trčanja) ako se izvode nepravilnom tehnikom mogu dovesti do povreda. Usvajanje kineziterapijskih prevencijskih sadržaja i poticanje učenika za njihovu redovitu primjenu omogućava zaštitu od povreda i bolnih stanja. Zdravstveni fitnes, rekreacijsko vježbanje i kineziterapijski sadržaji ne smiju biti zanemareni na štetu natjecateljskog športa. Trendovi nedvosmisleno pokazuju da postotak građana koji se bave fitnesom i rekreacijom  je puno veći od onih u sustavu natjecateljskog športa. Podučavanje elemenata natjecateljskih športova je važan dio Tjelesne i zdravstvene kulture, ali treba imati na umu da nije jedini i da nisu svi učenici u stanju usvojiti tehnike kompleksnih športova na potrebnoj razini za njihovu uspješnu i motiviranu primjenu, te je forsiranje tih sadržaja kod takvih učenika neefikasno.

U Tjelesnoj i zdravstvenoj kulturi od velike je važnosti i usvajanje teoretskih znanja. Nažalost, u praksi je i ovdje česta pogreška da se pod stjecanje teoretskih znanja od strane učitelja/nastavnika ovog predmeta, u prvom redu forsiraju znanja o pravilima nekih športova ili dimenzija igrališta i sl., a zanemaruju se znanja o utjecaju tjelesne (ne)aktivnosti na zdravlje, ali i  važnosti drugih dijelova zdravog životnog stila (prehrana, san, stres, opijati,…). Bez poznavanja i prihvaćanja znanstvenih spoznaja o štetnom utjecaju tjelesne neaktivnosti na ljudski organizam u cjelini, teško je očekivati cjeloživotnu motiviranost učenika za zdravstveni fitnes ili tjelesno aktivan životni stil. Pored usvajanja i usavršavanja raznovrsnih znanja, važno je istovremeno raditi i na poticanju za njihovu redovitu primjenu u slobodnom vremenu. Motorička pismenost bez primjene u svakodnevnom životu je i beskorisna.

Individualizacija u pristupu podučavanju motoričkih znanja je od izrazite važnosti. Spektar razlika od darovitih učenika, koje treba usmjeriti u njima odgovarajuće športske klubove, do širokog spektra različitih interesa prosječnih učenika, do učenika s posebnim potrebama, zahtijevaju od učitelja/nastavnika da prilagodi izbor i dubinu obuke motoričkih znanja potrebama, mogućnostima, ali i željama pojedinog učenika te u prvom redu vjerojatnosti primjene tih znanja u svakodnevnom i budućem životu učenika.

**B/ Motorička i morfološka dijagnostika i transformacija**

Učenici moraju svladati tehnike korištenja mjernih instrumente za procjenu svog morfološkog i motoričkog statusa i znati vrednovati  rezultate s gledišta učinkovitosti transformacijskih procesa, odnosno razvijenosti motorike i morfoloških obilježja te rizika ili dobrobiti po vlastito zdravlje. Postavljanje osobnih ciljeva (rezultata), njihovo dostizanje i stjecanje osjećaja uspješnosti i izvrsnosti odličan su motivator mnogima da ustraju u cjeloživotnoj tjelesnoj aktivnosti.

Razvoj motoričkih sposobnosti, posebno onih vezanih uz zdravstveni fitness (aerobna izdržljivost, jakost, pokretljivost-fleksibilnost) omogućavaju zdravstvene koristi i stoga su jako bitan dio Tjelesne i zdravstvene kulture. Učitelj/nastavnik i učenik su dužni sustavno raditi na razvoju ili održavanju učeničkog zdravstvenog fitnesa. Ipak je pri tomu važno imati na umu da ako učenik, iako se trudio i redovito trenirao, nije uspio u dovoljnoj mjeri razviti motoričke sposobnosti (najčešće zbog genetskih, ali i drugih ograničenja) ne smije to doživjeti kao neuspjeh! Znanstvena istraživanja pokazuju da tjelesna aktivnost i tjelesno vježbanje/trening blagotvorno djeluju na zdravlje i onda kada s njima nisu na visokoj razini dostignuti mjerljivi parametri za procjenu njihove razvijenosti.  Stoga, učitelj/nastavnik mora poslati učeniku jasnu poruku da je važno njegovo redovito vježbanje i širok spektar redovite tjelesne aktivnosti i ako, usprkos tomu, izostane rezultat u motoričkom testu, to nije pokazatelj neuspjeha.

U slučaju da učenik i pored duge, redovite i opsežne tjelesne aktivnosti i zdrave prehrane i generalno zdravog životnog stila, ne uspijeva reducirati svoju povišenu razinu potkožne masti, treba ga podržati da ustraje i  jasno mu ukazati da takav njegov životni stil sprječava negativne zdravstvene rizike uslijed njegove pretilosti. Prema zdravstvenim istraživanjima osoba koja redovito trenira aerobnu izdržljivost ima jednake zdravstvene rizike kao osoba koja nije pretila.

Motoričke sposobnosti nemaju jednak utjecaj na zdravlje čovjeka i stoga je važno najveći naglasak dati na, za zdravlje najvažniju, aerobnu izdržljivost. Ogroman broj znanstvenih istraživanja je nedvojbeno dokazao daleko najveću vrijednost aerobne izdržljivosti za zdravlje čovjeka u odnosu na ostale motoričke sposobnosti. Jakost, stabilnost i kontrola, pokretljivost zglobova i fleksibilnost mekog tkiva su također jako bitne sastavnice zdravstvenog fitnesa i treba sustavno raditi na njihovu razvoju te motivirati učenike da kroz cijeli život drže svoj zdravstveni fitnes na visokoj razini. Sastavnice skill fitnesa (brzina, snaga, agilnost, koordinacija) su s gledišta zdravlja direktno znatno manje važne, ali su bitne u učinkovitosti kod participiranja u športskim igrama. Stoga, njihov razvoj u nastavi Tjelesne i zdravstvene kulture ima ulogu omogućiti učenicima da budu uspješni u raznim eksplozivno brzinskim športovima kako bi se povećala vjerojatnost učeničke participacije u rekreativnom ili klupskom natjecateljskom športu. S tim da trening pliometrije (tipa preskakanje vijače) povoljno dugoročno djeluje na gustoću kostiju kod žena i prevenira osteoporozu.

S gledišta morfologije važno je praćenje stanja potkožnog masnog tkiva (prekomjerne tjelesne mase i pretilosti). Pretilost je bolest i zato je borba protiv učeničke trenutne ili potencijalne pretilosti u budućem životu, jedan od primarnih ciljeva ovog nastavnog predmeta. Učenik mora naučiti pratiti svoje stanje pretilosti nekim od parametara (BMI, kožni nabori, uređaji za mjerenje postotka masti u tijelu koji rade na principu metode *bioelektrične impedance*, omjer opsega struka i kukova) i znati interpretirati rezultate, te usvojiti naviku redovitog praćenja svoje tjelesne mase u odrasloj dobi kako bi na vrijeme reagirao ako dođe do običnim okom neprimjetnih promjena.

Također, važno je da učenici usvoje znanja i vještine za samo praćenje vlastite posture (pravilnog tjelesnog držanja), ali i tehnike prevencije, te ako dođe do potrebe i korekcije. Kineziterapija (terapija vježbanjem) je jedan od četiri dijela kineziologije (uz Tjelesnu i zdravstvenu kulturu, rekreaciju i šport), u praksi u nastavi je najviše nezasluženo zapostavljena. Obučiti i pridobiti učenike da redovito rade vježbe pokretljivosti, stabilnosti i kontrole, te jakosti u svrhu prevencije povreda i posturalnih deformacija mora imati važno mjesto u nastavi Tjelesne i zdravstvene kulture.

Radi iskorištavanja rezultata mjerenja u nastavi (za analizu stanja zdravlja djece i mladeži, za prepoznavanje talenata i usmjeravanje u natjecateljski šport i športske klubove, ali i za olakšavanje prikupljanja i mogućnosti komparacije rezultata učenicima i učiteljima/nastavnicima) potrebno je kreirati na međužupanijskoj razini centralnu bazu podataka o motoričkim sposobnostima i morfološkim obilježjima pojedinog učenika.

**C/ Primjena kinezioloških sadržaja i igara**

Ovo predmetno područje se odnosi na primjenu u prvom području usvojenih motoričkih i teoretskih znanja i u drugoj razvijenih motoričkih sposobnosti pri participiranju učenika u različitim kineziološkim aktivnostima na nastavi, ali i izvan nastave te izvan škole. Te aktivnosti mogu biti i često jesu iz područja kineziologije športa, ali i iz područja rekreativnog vježbanja i kineziterapijskih sadržaja. Konkretnije, u ovo područje spadaju sve športske igre i drugi športovi koji se koriste kao nastavne jedinice u nastavi, zatim trenažni sadržaji i trenažni programi za samostalno tjelesno vježbanje učenika u nastavi i svakodnevnom životu usmjerenih na podizanje ili održavanje motoričkih postignuća. Dodatno je tu i primjena motoričkih znanja i sposobnosti za pravilnu izvedbu prirodnih oblika kretanja u svakodnevnom životu, u što spada i plivanje i druge slične kineziološke aktivnosti važne za život čovjeka (rolanje, planinarenje, skijanje, jahanje,…).

Važno je osim nastavne primjene poticati učenike i za cjeloživotnu redovnu primjenu kinezioloških aktivnosti. U samoj nastavi važno je ne zanemariti zadovoljavanje učeničke potrebe za igrom i natjecanjem. Ali i obrnuto, ne zanemariti i sve ostale dijelove nastave i ciljeve Tjelesne i zdravstvene kulture, na račun prečeste ili gotovo isključivo primjene športskih igara i natjecateljskih aktivnosti u nastavi.

Potrebno je redovito (bar jednom mjesečno) podsjećati učenike na cjeloživotnu primjenu kinezioloških aktivnosti, ali i naglašavati im kako kineziološke aktivnosti nisu same sebi svrha ili da nisu samo tu za zadovoljavanje potrebe za igrom i nadmetanjem, nego da su ona biološka nužnost u zadovoljavanju čovjekove potrebe za kretanjem, ali i potrebe za poboljšanjem zdravlja i prevencijom bolesti. Učenicima treba jasno kazati kako tjelesno aktivan i zdrav životni stil koji promovira Tjelesna i zdravstvena kultura nisu stvar samo izbora ili volje pojedinca, nego su njegova dužnost kao građanina da brine o svom zdravlju i dobrobiti jer u suprotnom će kroz troškove liječenja, bolovanja, smanjenih radnih sposobnosti biti na teret društvene zajednice.

**D/ Zdrav životni stil i zdravstveno odgojni efekti kinezioloških aktivnosti**

Predmetu Tjelesna i zdravstvena kultura cilj je **odgojiti tjelesno i zdravstveno kulturnog učenika** i buduću odraslu osobu. Stoga je sadržaj ovog područja krajnji cilj predmeta i njen najvažniji dio je kineziološki odgojen učenik. Ovaj nastavni predmet ima i širu ulogu od kineziološkog odgoja učenika, odnosno treba osigurati odgoj učenika za tjelesno aktivan, ali i generalno zdrav životni stil. U to spada, pored primjerene tjelesne, aktivnosti i zdrava prehrana, nekonzumiranje lakših (alkohola i nikotina) i težih droga, poznavanje i primjena antistresnih tehnika, boravak u prirodi, kvalitetan društveni život i liječničke kontrole. I sve ostalo što trenutno čini ili će u budućnosti činiti bitan dio zdravog životnog stila čovjeka. Stoga učitelj/nastavnik mora povremeno, ali sustavno (npr. u prosjeku jednom mjesečno) poticati učenike na generalno zdrav životni stil.

Ovo područje osigurava razumijevanje utjecaja tjelesnog vježbanja, kvalitetne prehrane, vježbi opuštanja i pravilnog abdominalnog disanja na zdravlje. Potiče kod učenika svijest o važnosti njegova zdravlja, ali i važnosti zaštite prirode za zdravlje i opstanak ljudske vrste. Tjelesne aktivnosti u prirodi, osim što su zdrave dodatno razvijaju ekološku svijest.

Ovo područje treba potaknuti učeničku odluku o nužnosti usvajanja cjeloživotne navike primjerenog i pravilnog tjelesnog vježbanja zbog izrazito pozitivnog utjecaja na kvalitetu života.

Cilj ovog područja je formiranje pozitivnih stavova i vrijednosti, samostalnosti i odgovornosti prema potrebi tjelesno aktivnog i zdravog životnog stila, stvaranja cjeloživotnih navika redovne tjelesne aktivnosti.

Brojne su i opće odgojne vrijednosti koje Tjelesna i zdravstvena kultura može potaknuti i ojačati kod učenika (vidi poglavlje Svrha predmeta).

**D/ ODGOJNO-OBRAZOVNI ISHODI**

**1. razred gimnazije /70 nastavnih sati godišnje/**

|  |  |
| --- | --- |
| **PREDMETNO PODRUČJE: A/ Kineziološka znanja - biotička motorička znanja** | |
| **Odgojno-obrazovni ishod učenja** | **Razrada ishoda** |
| **A.I.1** Učenik demonstrira razne kretne strukture i tehnike športskih igara prilagođene njegovim preferencijama i razinama njegovih vještina. | * napredno usavršava teorijska i motorička znanja iz izabrane motoričke aktivnosti * razlikuje i primjenjuje osnove tehnike i taktike raznih športova. |
| **Poveznice sa ZJNPP** | [**TZP-1.2.1**](https://kurikulum-zzoo.ba/hr/node/1972) |
| **Ključni sadržaji** | |
| * Odabrati raznovrsne kineziološke aktivnosti vodeći se zdravstvenom korisnošću, potencijalom za cjeloživotnog korištenja i interesima pojedinog učenika. * preporučeni kineziološki sadržaji (za koje postoje materijalni uvjeti i motoričke mogućnosti učitelja): plivanje, atletika, fitnes, gimnastika (športska i ritmička), nogomet, rukomet, plesovi, košarka, odbojka, tenis, stolni tenis, badminton, skijanje. * izborni kineziološki sadržaji (za koje postoje materijalni uvjeti, interes učenika i motoričke mogućnosti učitelja) npr.: vaterpolo, rolanje, hrvanje, judo, nordijsko hodanje, karate, aerobika, odbojka na pijesku, rukomet na pijesku, akrobatika, pilates, samoobrana, taekwondo, penjanje na umjetnu stijenu, športsko rekreativne aktivnosti u vodi (jedrenje ronjenje na dah, sinkronizirano plivanje …), skijaško trčanje, sanjkanje, jahanje, biciklizam, hokej na travi, triatlon, kajak, golf, parkour, street workout,… * Zbog smislenosti učenja motoričkih znanja, najvažnije je osigurati i njihovu primjenu u slobodnom vremenu kroz sudjelovanje u raznovrsnim kineziološkim aktivnostima. Poticati o bavljenje izvannastavnim i izvanškolskim kineziološkim sadržajima te aktivno vježbanje doma i u športskim i fitnes klubovima. | |
| **Preporuke za ostvarenje ishoda** | |
| Nastavnik odabire kineziološke sadržaje na osnovu materijalnih uvjeta, sklonosti/želja učenika, zdravstvene vrijednosti i, najvažnije, vjerojatnosti korištenja u svakodnevnom životu učenika.    Poticati aktivno sudjelovanje u raznovrsnim svakodnevnim kineziološkim aktivnostima, u čistom i sigurnom prostoru.  Naglašavati važnost bavljenja izvannastavnim i izvanškolskim športskim sadržajima te aktivnog vježbanja u športskim klubovima.  Ohrabrivati učenike za organizirane aktivnosti, slobodne aktivnosti i eksperimentiranje.  Interakcija i zajednički rad ključni su za ovaj koncept.    Sadržaj ove tematske cjeline može se povezati sa sadržajima nastavnog predmeta Biologija i s međupredmetnom temom Osobni i socijalni razvoj. | |

|  |  |
| --- | --- |
| **PREDMETNO PODRUČJE: B/ Motorička i morfološka dijagnostika i transformacija** | |
| **Odgojno-obrazovni ishod učenja** | **Razrada ishoda** |
| **B.I.1** Učenik mjeri i vrednuje rezultate mjerenja morfoloških obilježja, motoričkih i funkcionalnih sposobnosti. | * samostalno mjeri * samostalno vrednuje rezultate mjerenja * definira poželjnu razinu razvijenosti svojih motoričkih sposobnosti i morfoloških obilježja. |
| **Poveznice sa ZJNPP** | [**TZP-1.2.1**](https://kurikulum-zzoo.ba/hr/node/1972) |
| **Ključni sadržaji** | |
| * testovi za procjenu morfoloških obilježja, motoričkih i funkcionalnih sposobnosti * inicijalno, tranzitivno i finalno praćenje kinezioloških transformacija. | |
| **Preporuke za ostvarenje ishoda** | |
| Aktivnosti usmjeriti na procjenu vrijednosti mjera i testova.    Sadržaj ove tematske cjeline može se povezati sa sadržajima nastavnog predmeta Fizika i s međupredmetnom temom Osobni i socijalni razvoj. | |
| **Odgojno-obrazovni ishod učenja** | **Razrada ishoda** |
| **B.I.2** Učenik poboljšava svoje morfološke osobine i motoričke sposobnosti. | * reducira po potrebi potkožnu mast * povećava svoju mišićnu masu * podiže razinu aerobne izdržljivosti * povećava jakost i snagu * poboljšava pokretljivost zglobova i fleksibilnost mekih tkiva * razvija preostale motoričke sposobnosti u skladu s njegovim potrebama za uspješnost u kineziološkim aktivnostima koje preferira. |
| **Poveznice sa ZJNPP** | [**TZP-1.1.2**](https://kurikulum-zzoo.ba/hr/node/1971) |
| **Ključni sadržaji** | |
| * vježbe za razvoj motoričkih sposobnosti * trenažni programi za izazivanje morfoloških transformacija. | |
| **Preporuke za ostvarenje ishoda** | |
| Prioritet staviti na sadržaje za poboljšanje zdravstvenog fitnesa (aerobni trening, trening jakosti i fleksibilnosti) s ciljem poboljšanja zdravlja, ali i oblikovanje tijela kroz redukciju potkožne masti i povećanje mišićne mase.  Sadržaj ove tematske cjeline može se povezati sa sadržajima nastavnog predmeta Fizika i s međupredmetnom temom Osobni i socijalni razvoj. | |

|  |  |
| --- | --- |
| **PREDMETNO PODRUČJE: C/ Primjena kinezioloških sadržaja i igara** | |
| **Odgojno-obrazovni ishod učenja** | **Razrada ishoda** |
| **C.I.1**  Učenik aktivno participira u različitim vrstama športova i drugim oblicima tjelesne aktivnosti. | * prati, uspoređuje i poboljšava rezultate osobnih motoričkih postignuća u različitim športovima i oblicima tjelesne aktivnosti. |
| **Poveznice sa ZJNPP** | [**TZP-1.1.2**](https://kurikulum-zzoo.ba/hr/node/1971) |
| **Ključni sadržaji** | |
| * sve vrste kinezioloških (motoričkih) aktivnosti, športsko natjecateljskih i rekreacijskih * manipulativne vještine (koordinacijski sadržaji). | |
| **Preporuke za ostvarenje ishoda** | |
| Potaknuti i usmjeriti učenike na primjenu njihovih manipulativnih vještine na različite načine u različitim situacijama.  Usmjeriti učenike na zajednički rad i regulaciju svog emocionalnog izražavanja u situacijama vježbanja.  Osigurati da učenici imaju dovoljno pozitivnih iskustava o vlastitom tijelu, samoučinkovitosti i zajedništvu.    Sadržaj ove tematske cjeline može se povezati sa sadržajima nastavnog predmeta Fizika i s međupredmetnom temom Osobni i socijalni razvoj. | |

|  |  |
| --- | --- |
| **PREDMETNO PODRUČJE: D/ Zdrav životni stil i zdravstveni efekti kinezioloških aktivnosti** | |
| **Odgojno-obrazovni ishod učenja** | **Razrada ishoda** |
| **D.I.1** Učenik primjenjuje higijenske, zdravstvene i ekološke navike u motoričkim aktivnostima. | * izvodi vježbe za simetriju tjelesnog držanja, vježbe pokretljivosti, vježbe aktivacije trupa, uspostave pravilnog obrasca (abdominalnog) disanja te aktivacije mišića gornjih i donjih udova s primjerenim opterećenjem. |
| **Poveznice sa ZJNPP** | [**TZP-2.1.1**](https://kurikulum-zzoo.ba/hr/node/1975)[**TZP-2.1.2**](https://kurikulum-zzoo.ba/hr/node/1976)[**TZP-2.2.1**](https://kurikulum-zzoo.ba/hr/node/1977) |
| **Ključni sadržaji** | |
| * kineziološke motoričke aktivnosti u slobodno vrijeme s naglaskom na poticanje zdravstvenog stanja i podizanja razine ekološke svijesti * različite športske aktivnosti u slobodno vrijeme u svrhu zdravog načina življenja * raznovrsne kineziološke motoričke aktivnosti koje će utjecati na stvaranje pozitivnog stava prema tjelesnom vježbanju. | |
| **Preporuke za ostvarenje ishoda** | |
| Planiranje dnevne i tjedne aktivnosti učenika, upotreba novih tehnologija radi samopraćenja i samovrednovanja, lista provjera,...  Poticanje samostalnog vježbanja, usvajanje znanja o očuvanju i promicanju zdravlja.  Aktivno sudjelovanje u raznovrsnim svakodnevnim kineziološkim aktivnostima primjenom standardizirane opreme za tjelesno vježbanje i športska natjecanja.  Uključivanje u izvannastavne i izvanškolske kineziološke/športske sadržaje te uključivanje u športske klubove.  Uzimanje u obzir potencijalnih prijetnji i rizičnih situacija na nastavi.    Sadržaj ove tematske cjeline može se povezati sa sadržajima nastavnog predmeta Biologija i s međupredmetnom temom Osobni i socijalni razvoj. | |

**E/ UČENJE I PODUČAVANJE**

Ciljani tjelesni trening je postao biološka nužnost za održanje zdravlja čovjeka. Stoga učenje i podučavanje mora biti usmjereno prema cjeloživotnoj tjelesnoj aktivnosti. Da bi učenike motivirali za zdrav i tjelesno aktivan život nužno je objasniti im zašto je poželjno živjeti zdravo i tjelesno aktivno i kako to postići. Stoga je to u ovom kurikulu zasebno predmetno područje (D). Naime, učeničko poznavanje djelovanja tjelesne aktivnosti i vježbanja na organizam i zdravlje čovjeka može povećati motiviranost za tjelesnu aktivnost.

Objašnjenja zašto je poželjno živjeti zdravo moraju biti takva da ih učenici motivirano saslušaju, razumiju i prihvate kao ispravna i poželjna. Učenici se nalaze u fazi kada su najčešće zdravi, te ih je teško sve motivirati samo argumentima kako je tjelesna aktivnost i vježbanje zdravo. Važno je da osjete radost igre, natjecanja i užitak uslijed aktivnosti vlastitog tijela. Važan motiv učenicima za tjelesnu aktivnost i zdrav životni stil je i građa njihova tijela. Pretilost s jedne strane i mišićno oblikovanje tijela s druge, odličan su motiv većini učenika za tjelesnu aktivnost. Pri tomu im treba naglasiti kako za trajno održavanje poželjne građe tijela treba ne samo biti tjelesno aktivan i zdravo se hraniti, nego i generalno živjeti zdravim životnim stilom. Znanost je potvrdila da su spavanje i stres bitni u održavanju postotka masti na poželjnoj razini.

Kod većine učenika nije problem da saslušaju i razumiju objašnjenja, pogotovo ako se učitelj/nastavnik trudi prenijeti im to na zanimljiv način i autentično svojim stilom života stoji iza onoga što očekuje od učenika. Važnije je da učenici trebaju ono što su naučili i prihvatiti kao vrijednost, ali i sustavno prakticirati. Najčešće većina učenika zakazuje u krajnjoj fazi u stjecanju trajnih navika tjelesno aktivnog života. Pridobiti učenika koji živi neaktivnim i nezdravim životnim stilom za promjenu, nije lako. Tjelesna aktivnost traži vrijeme i iziskuje napor. Ako se stručno, predano, uz opušteno okruženje i osobno autentično motivira učenik za zdrav životni stil, te ako mu u tomu pomažu mediji, društvena okolina, političke vlasti koje osiguravaju povoljne materijalne uvjete za tjelesnu aktivnost, značajno se povećava vjerojatnost da učenici postanu tjelesno aktivni i ustraju.

Jedan od važnih činitelja je slanje poruke učenicima da je tjelesna aktivnost u slobodnom vremenu presudna. Ta poruka se može poslati i davanjem ocjena za izvannastavnu i izvanškolsku aktivnost učenika. Tako se nastavnik ne smije oglušiti na činjenicu da učenik trenira u športskom klubu i ne nagraditi tu aktivnost odličnom ocjenom. Ne zbog ocjene nego zbog poruke o važnosti takvog učeničkog angažmana. Isto važi za fitnes klub ili za sustavno vježbanje doma koje je primjetno kroz morfološke transformacije učenika.

Poticajno okruženje za učenje i podučavanje podrazumijeva okruženje u kojem učenik neće osjećati pritisak, bilo od rezultata, ocjene ili pogleda vršnjaka. Pored isključivanja elemenata pritiska i tenzije, na motiviranost čovjeka za neku aktivnost djeluju još i osjećaj kompetentnosti, važnost, interes i uživanje.

Osjećaj kompetentnosti je najvažniji. Iluzorno je očekivati da će neki učenik voljeti igrati neki loptački šport ako ga ne zna dobro igrati. Šport vole oni učenici koji se u tom športu osjećaju uspješni i koji ga znaju igrati, te obrnuto. Važno sustavno obučavanje različitih kinezioloških aktivnosti kako bi se svaki učenik *ulovio*za neku ili više njih. Za one učenike koji ne postanu kompetentni niti u jednom športu, preostaju jednostavnije kineziološke aktivnosti kao što su fitnes sadržaji, vježbe oblikovanja, brzo hodanje i trčanje i slično. To ne mora biti problem jer veliki dio učenika koji su i postali kompetentni u nekoj športskoj igri nekada u odrasloj dobi se obično prestanu baviti tim športom. Stoga je važno da fitnes sadržaje (za jakost, aerobnu izdržljivost, fleksibilnost-pokretljivost) prođu svi učenici i svladaju ih na visokoj razini. Pri tomu učenici moraju biti informirani o dominantnoj vrijednosti treninga aerobne izdržljivosti za ljudsko zdravlje.

Učenici trebaju usvajati brojna motorička znanja (1. područje) posebno ona koja imaju veću zdravstvenu vrijednost i veću vjerojatnost cjeloživotnog korištenja kod pojedinog učenika.

Važnost koju učenik pridaje kineziološkim aktivnostima i zdravom životnom stilu, svakako ovisi o učitelju/nastavniku i njegovom trudu u objašnjavanju utjecaja vježbanja, prehrane, sna, stresa, opijata na zdravlje čovjeka. Ako učenik nije svjestan važnosti tjelesne aktivnosti za zdravlje, on će biti aktivan samo kad i dok mu je to zabava ili igra. Teško će prihvatiti zdrav životni stil. Stoga učitelj/nastavnik ima zadatak pored stvaranja kineziološki pismenog učenika u kontekstu stjecanja motoričkih znanja i razvoja motoričkih sposobnosti, također biti (osobnim primjerom) promotor važnosti zdravog života.

Interes i uživanje također djeluju na motivaciju čovjeka. Važno da učenik prođe različite vrste kinezioloških aktivnosti i pronađe one u kojima uživa ili ima izražen interes. Učitelj/nastavnik je dužan osigurati na nastavi dovoljno sadržaja u kojima će učenici kroz aktivnost, igru i nadmetanje uživati. Pri tomu ne smije otići u krajnost da se nastava svodi dominantno i samo na igru. Ovo je rizično stoga što je nemotiviranom učitelju/nastavniku najlakše kada se učenici igraju. Motivacija učitelja/nastavnika za ostvarivanje suštinskih ciljeva Tjelesne i zdravstvene kulture (zdrav i aktivan životni stil) je od presudne važnosti. I stoga, pored toga što prilagođava nastavu učenicima ili pojedinom učeniku, također dijelom treba prilagoditi nastavu i sebi kako bi održao i svoju motiviranost na visokoj razini.

Princip individualizacije je od velike važnosti u Tjelesnoj i zdravstvenoj kulturi i treba težiti izaći ususret učeničkoj želji i preferencijama, ali s druge strane imati pri tomu u vidu i njegove potrebe. Ignorirati konstantno želju učenika je jednako pogrešno kao i konstantno joj udovoljavati.

Jedna od važnih komponenti poticajnog okruženja u nastavi je i raspoloženje učitelja/nastavnika. Ako je  vedar, veseo, komunikativan, pokazuje energiju i želju za podučavanje učenika, to će svakako pozitivno djelovati na nastavni proces, ali i na dugoročne ciljeve. Naime, učenik svoju odluku o zdravom životnom stilu veže i uz svoje stavove prema učitelju/nastavniku te je jako važno da oni budu pozitivni.

Informacijsko-komunikacijsku tehnologiju (IKT) u vidu aplikacije za vježbanje, brojanje koraka, prijeđenih kilometara i slično koriste mnogi učenici bez da ih se potakne. Utjecaj društvenih mreža i interneta na tjelesnu aktivnost učenika je ogromna. Zadatak učitelja/nastavnika je promicati i poticati učeničko korištenje IKT-a i pri tomu koristiti strategije tipa: „Pogledajte na Instagramu i vidjet ćete da svi treniraju i pokušavaju izgraditi svoje tijelo, trebate slijediti te trendove!“.

Opremljenost škola fitnes rekvizitima je obično slaba ne samo zbog materijalnih mogućnosti škole nego i nestavljanja naglaska na ovo popularno i važno područje kineziologije. Vjerojatnost da će učenik u odrasloj dobi koristiti fitnes sadržaje je puno veća nego bilo koje druge aktivnosti ili športa. Fitnes nema tradiciju biti sadržajem nastave Tjelesne i zdravstvene kulture. Međutim, njegova uporabna vrijednost u svakodnevnom životu učenika, ali zdravstvena vrijednost je puno iznad većine sadržaja koji se pod utjecajem zastarjele tradicije i danas rade u nastavi Tjelesne i zdravstvene kulture.

Posebnu važnost treba posvetiti motiviranju učenika za zdravu prehranu. Umjerenost, raznovrsnost i kvaliteta su tri osnovne zakonitosti zdrave prehrane. Kvaliteta je pedagoški najvažnija, s obzirom na to da u njoj većina učenika najviše griješi. Važno je objasniti zašto je integralno brašno i proizvodi zdravije od rafiniranog i poticati ih da jedu integralno; koje masti su više a koje manje zdrave; *junk food* (gazirana pića, grickalice,…) i njegove štetnosti u kontekstu sve tri zakonitosti.

Učenicima treba sustavno naglašavati kako je tjelesna aktivnost, posebno trening aerobne izdržljivosti, jakosti i fleksibilnosti jedno od oružja borbe protiv negativnog utjecaja stresa. Meditacija i tehnike disanja također. Lijekovi, budući da imaju nuspojave, dolaze tek kao krajnja i nepoželjna mjera.

Znanost naglašava veliku važnost spavanja i dovoljno kvalitetnog sna za zdravlje čovjeka. Zbog pametnih telefona i izlazaka do kasno u noć učenici često ne zaspu na vrijeme. S druge strane škola često počinje u jutro prerano i time sprječava da se učenici naspavaju. Znanstveno je nedvojbeno dokazano da to ima svoje negativne reperkusije i na učenje učenika, općenito i na zdravlje. Američka pedijatrijska udruga traži od svih škola da učenicima u pubertetu nastava ne počinje prije 9 sati u jutro. Nažalost, većina škola u BiH to ne omogućava i zato je na nastavnicima da ukazuju učenicima na ozbiljnu zdravstvenu štetnost kojoj se izlažu ako ne spavaju na vrijeme, dovoljno dugo i kvalitetno.

Nekonzumiranje opijata mora biti važan cilj učenja i poučavanja jer npr. ako učitelj/nastavnik uspije nekog učenika motivirati da ne postane pušač, napravio je time više za njegovo zdravlje nego učenjem kinezioloških sadržaja.

Kurikuli Tjelesne i zdravstvene kulture brojnih država potiču učenika na tjelesnu aktivnost i boravak u prirodi te ekološku svijest. Potrebno je ukazivati učeniku da trenira uvijek kad može u prirodi i na otvorenom, ali i na zdravstvenu korisnost boravka u šumi, pored mora, rijeka i jezera.

Redovni liječnički pregledi su važni za prevenciju mnogih bolesti i zdravstvena kultura podrazumijeva da se o našem zdravlju brinemo i da redovito posjećujemo liječnika. Nužno je kod učenika razvijati tu svijest i odgovornost.

Na navedene dijelove zdravog života učenike treba jednom mjesečno podsjetiti, te naglasiti te zdravstvene ciljeve koji proizlaze i iz samog naziva predmeta.

**F/VREDNOVANJE I OCJENJIVANJE**

Predmet Tjelesna i zdravstvena kultura ima primarnu svrhu podučiti i motivirati učenike za ***cjeloživotnu, sa zdravljem povezanu tjelesnu aktivnost i druge segmente zdravog životnog stila***. S obzirom na to da je osnovni cilj i glavni ishod vezan, ne samo uz trenutnu nego u prvom redu cjeloživotnu tjelesnu aktivnost, vrednovanje učinkovitosti nastavnog procesa u Tjelesnoj i zdravstvenoj kulturi je specifično, i u odnosu na druge predmete otežano. Nažalost, nije moguće cjeloživotno praćenje učeničkog zdravog životnog stila, ali pedagoški ideal i pretpostavka je da će tjelesno i zdravstveno odgojen učenik kroz cijeli svoj život:

* primjenjivati motorička i teoretska znanja koja je stekao na satima Tjelesne i zdravstvene kulture
* držati na visokoj razini svoje, uz zdravstveni fitnes vezane, motoričke sposobnosti (aerobna izdržljivost, jakost, pokretljivost) i morfološka obilježja (niska razina masnog tkiva i visoka razina mišićne mase)
* koristiti različite kineziološke aktivnosti i u svrhu igranja, zabave, rekreacije, boljeg socijalnog života, smislenog provođenja slobodnog vremena po mogućnosti u prirodi
* živjeti općenito zdravim životnim stilom
* zdravo se hraniti, ne pušiti i ne piti, koristiti antistresne strategije, imati kvalitetnu higijenu spavanja, redovito se liječnički kontrolirati,…

Izrazito je važno da proces vrednovanja (ocjenjivanja ili davanja povratnih informacija) za vrijeme učeničkog školovanja ne utječe negativno na vjerojatnost ostvarivanja iznad navedenih cjeloživotnih ciljeva i ishoda ovog predmeta. Stoga ocjene ili kritike od strane učitelja/nastavnika moraju biti u prvom redu u funkciji poticanja učenika na pozitivne emocije, stavove i navike vezane uz tjelesno aktivan i zdrav životni stil.  Npr. ako učenik nije iz opravdanih razloga uspio usvojiti dovoljno dobro motorička znanja stoga što ima slabiju koordinaciju ili nije uspio dovoljno razviti motoričke sposobnosti i/ili reducirati masno tkivo zbog svoje genetike, kontraproduktivno je vrednovati ga lošijom ocjenom ako se on trudio napredovati, ako je tjelesno aktivan i živi zdravim životnim stilom.

Elementi vrednovanja proizlaze navedenog i odnose se konkretno na vrednovanje:

1. Kvalitete usvojenosti i usavršenosti motoričkih i teoretskih kinezioloških znanja
2. Razine napretka u razvijenosti motoričkih  i funkcionalnih sposobnosti i morfološkim transformacijama
3. Navika tjelesno aktivnog i zdravog životnog stila.

Budući  da vrednovanje mora biti u funkciji ostvarenja ishoda, važno je kod ocjenjivanja veći naglasak staviti na ona motorička znanja koja su više važna za budući život učenika (npr. pravilna tehnika trčanja i hodanja, pravilna tehnika izvedbe vježbi za poboljšanje motoričkih sposobnosti,…) i ona koja imaju veću vjerojatnost cjeloživotne primjene od strane učenika (oni športovi ili kineziološke aktivnosti koje učenik preferira, koje ima mogućnosti lakše koristiti zbog toga što ne zahtijevaju teško dostupnu opremu, broj sudionika i slično).

Vrednovanje je poticaj i učitelj/nastavnik mora iskoristiti svaku opravdanu mogućnost da učenika nagradi dobrom ocjenom ili zasluženom pohvalom kako bi ga motivirao da ustraje (ne samo za aktivnosti na nastavi, nego i za izvannastavne i izvanškolske aktivnosti). Učenik koji ide na neku od školskih športskih sekcija treba biti nagrađen odličnom ocjenom. Također, ako sudjeluje na međurazrednim i međuškolskim športskim natjecanjima ili nenatjecateljskim kineziološkim aktivnostima (npr. biciklijada i drugi). Učenik koji redovito trenira u nekom športskom klubu ili fitnes klubu ima puno veći tjedni fond sati tjelesne aktivnosti nego na samoj nastavi Tjelesne i zdravstvene kulture. Sudjelovanje učenika u športskim ligama i vježbanje u fitnes centrima, te vježbanje u slobodnom vremenu su bitni ciljevi ovog predmeta i trebaju biti domaća zadaća svakom učeniku čije izvršenje treba biti nagrađeno odličnom ocjenom za aktivnost u okviru jednog polugodišta. Također, oni učenici koji su svoje životne potrebe podredili tjelesnoj aktivnosti, npr. da u školu udaljenu kilometrima dolaze biciklom ili hodanjem umjesto javnim prijevozom, trebaju biti nagrađeni za tjelesno aktivan i ekološki osviješten pristup životu.

Za neke od navedenih dijelova ocjenjivanja može biti problem njihovo praćenje od strane učitelja/nastavnika. Uglavnom, postoje mogućnosti da učenik dokaže iskaznicom da je član športskog ili fitnes kluba. Naravno da učitelj/nastavnik može provjeriti znanja tog učenika iz tog športa ili fitnes sadržaja i time imati dokaz njegova sudjelovanja.

Kada je u pitanju redovito vježbanje doma, ono je izrazito poželjno i bez obzira na sve ostalo iznad navedeno cilj je da svaki učenik redovito radi na poboljšanju svoje aerobne izdržljivosti, jakosti i pokretljivosti. Budući da ove tri motoričke sposobnosti nisu visoko genetski uvjetovane, učenik koji ih redovito vježba kući će najčešće moći demonstrirati i višu razinu rezultata što treba nagraditi odgovarajućom ocjenom i verbalnom nagradom, odnosno pohvalom. Za neke učenike ocjena iz Tjelesne i zdravstvene kulture nije problem i nema veliku važnost, ali pohvala pred cijelim razredom, razredniku i roditeljima može mu biti velik poticaj da ustraje.

Pretilost je bolest i veliki problem u suvremenom svijetu. Stoga je važan cilj i ishod da učenik drži svoj sastav tijela na poželjnoj razini. Naravno da učitelj/nastavnik neće dati negativnu ocjenu učeniku ako je povećao svoju potkožnu mast, ali ako ju je uspio značajno reducirati treba ga nagraditi i ocjenom i pohvalom.

Ocjenjivanje motoričkih sposobnosti prema zadanim normama nije preporučljivo jer neki učenici zbog svojih genetskih limita ne mogu dostići norme, ali zato oni koji mogu i oni koji značajno napreduju trebaju biti za to biti nagrađeni i ocjenom.

Formativno vrednovanje je pedagoška novost i suvremenost u drugim predmetima, ali u ovom predmetu ono funkcionira oduvijek. Inicijalno mjerenje i tranzitivna mjerenja morfologije i motorike spadaju u formativno praćenje te daju informaciju o stanju i napretku učenika. I finalno mjerenje ima formativni karakter iako može imati i sumativnu ulogu. Elementi vrednovanja nisu jednako zastupljeni pri donošenju zaključne ocjene. U zaključnoj ocjeni motorička znanja mogu npr. činiti ukupno 40 %, motorička dostignuća 10 %, a tjelesna aktivnost i odgojni učinci 50 % ukupne vrijednosti zaključne ocjene.

Formativno vrednovanje u kontekstu stjecanja motoričkih znanja je konstantan dio procesa učenja jer učitelj/nastavnik konstantno daje povratnu informaciju učeniku što je kod nekog elementa tehnike dobro izveo, a što treba ispraviti.

Tjelesna i zdravstvena kulture za učenike ne smije biti stresan nego relaksirajući i zabavan predmet kako bi ga zavoljeli i ponijeli u život pozitivne emocije prema svemu što ovaj predmet promovira i potiče. Stoga je i kod sumativnog vrednovanja (ocjenjivanja) važno, kad god je to moguće, odraditi ga usporedno. Npr. dok učenik vježba neki element tehnike ugodno ga iznenaditi onog trenutka kad to bude za ocjenu *odličan* i tako izbjeći za učenike iz drugih predmeta uvjetovani stres službenog ocjenjivanja.

Također, nema razloga da pri ocjenjivanju motoričkih znanja učenik nema mogućnost većeg broja ponavljanja ili pokušaja, ali i mogućnost naknadnog popravljanja ocjene jer cilj Tjelesne i zdravstvene kulture nije uhvatiti učenika u neznanju i kazniti ga lošom ocjenom jer na vrijeme nije stekao neku motoričku vještinu, sposobnost ili dostignuće. Logično je ostaviti mogućnost učeniku da prije kraja obrazovnog razdoblja ili kraja nastavne godine ispravi slabu ocjenu ako je uspio u međuvremenu dostići ciljanu razinu.

Ocjenjivanje mora biti u funkciji poticanja učenika na tjelesno aktivan i zdrav životni stil.

#### KURIKULI MEĐUPREDMETNIH TEMA

###### GRAĐANSKI ODGOJ I OBRAZOVANJE

**Koordinator Kroskurikularnog i međupredmetnog područja:**

Ana Kordić, prof.

**Radna skupina za izradu predmetnog kurikula:**

Drago Zovko

Kristina Majić

**A/ OPIS PREDMETA**

Međupredmetna tema Građanski odgoj i obrazovanje je nužna kako bi učenike osposobila za aktivno i odgovorno obavljanje građanskih uloga i dužnosti koje iz njih proizlaze. Činjenica je da danas živimo u svijetu koji građanina načelno stavlja u centar svih zbivanja, ali vrlo često, ti isti građani nisu aktivni članovi društva. Odgovoran i aktivan učenik u razredu i školi postaje odgovoran građanin u užoj i široj lokalnoj zajednici, narodu, državi i na globalnoj razini. Građanski odgoj i obrazovanje kao međupredmetna tema pomoći će učenicima da u pluralističkom društvu prepoznaju aktualne društvene probleme i da u interakciji s drugim članovima zajednice traže odgovarajuća rješenja.

Unutar ove međupredmetne teme učenici kreiraju pravila koja se temelje na načelima pravde, odgovorno se odnose prema istima, a spremni su ih izmijeniti u svrhu unapređenja pravednijeg društva.

Kroz ovu temu učenici se osposobljavaju za odgovorno ponašanje, pravedan i tolerantan odnos prema drugima, međuljudsku i međukulturalnu suradnju, uzajamno pomaganje i prihvaćanje. Jačanjem svojih kompetencija, učenici jačaju samopouzdanje i samopoštovanje uz apsolutno poštivanje drugih i njihovog prava na privatnost. Isto tako, odgovornost, ljudsko dostojanstvo, tolerancija, uvažavanje različitosti, humanost i solidarnost temeljne su vrijednosti koje su rezultat učenja ovoga predmeta. Podučavajući o konceptu autoriteta učenici razvijaju uvjerenja o važnosti poštivanja pravila, korištenja autoriteta i prepoznaju korištenje moći bez prava.

Učenjem ove teme nastoji se postići razvoj mladih ljudi u njihovom punom potencijalu. Za postati odgovoran i aktivan građanin nije dovoljno samo poznavanje ljudskih prava, demokracije, antikorupcije ili ustroja društvene zajednice već stjecanje vještina, znanja, stavova koji razvijaju demokratsku svijest i potiču ih na aktivno sudjelovanje u demokratskim odnosima i procesima u školi, lokalnoj zajednici i društvu, razvijanju osobnog  identiteta, ali i poštivanju drugih. Prihvaćanjem različitosti drugih, u bilo kojem pogledu, učenici razvijaju osobni integritet, samostalnost te pozitivan odnos s drugima.

Kroz razumijevanje demokratskih načela i njihovu primjenu u svakodnevnom životu, učenici mogu prepoznati naznake korupcije i već u ranoj fazi života razviti mehanizam ponašanja koji se temelji ne samo na pravu i pravednosti, već i na osnovnim moralnim vrijednostima.

Ova međupredmetna tema razvija suodgovornost za vlastito učenje, koristi različite metode i strategije učenja i razvija sposobnost poboljšanja u učenju. Učenici se zanimaju za druge kulture i poštovanje drugih kultura te razumijevaju osobni  i nacionalni identitet.  Osim toga, učenici postaju svjesni svog angažmana i vlastitog doprinosa društvenim procesima oko sebe što im  povećava informiranost, samopouzdanje i motivaciju za daljnji doprinos razvoju cjelokupne zajednice. Učenici  razvijaju konstruktivnu suradnju i sudjeluju u projektima, poštuju integritet drugih te pokazuju želju za novim znanjima.

Kroz ovu međupredmetnu temu  razvijaju se znanja o ljudskim pravima, obilježjima demokratske zajednice i političkim sustavima, vještine kritičkog mišljenja na etičkim načelima, komunikacijske vještine potrebne za političko i društveno sudjelovanje, umijeće mirotvorstva i mirnog rješavanja sukoba, umijeće rješavanja društvenih problema na demokratski način. Važna kompetencija ovog predmeta odgovoran je odnos prema javnom dobru (razvoj ekološke svijesti) i spremnost donošenja zajedničkih odluka. S gledišta društvene isključenosti učenik razlikuje pasivne od aktivnih reakcija na rješavanje problema u okruženju.

Kao međupredmetna tema može povezati s gotovo svim nastavnim predmetima na svim razinama obrazovanja. Nastavnici odabiru ishode koje ugrađuju u svoje nastavne jedinice u skladu s uzrastom, temom, aktualnim trenutkom i zanimanjem učenika.

Ova tema pripada Drušveno-humanističkom području. Međupredmetna tema Građanski odgoj i obrazovanje se provlači kroz sve razine obrazovanja. Ishodi ove međupredmetne teme mogu se ostvarivati u većini nastavnih predmeta.

Podučavanje ove teme temelji se na kombinaciji sadržaja određenog nastavnog predmeta s Građanskim odgojem i obrazovanjem. Pri tome valja poštivati razvojnu dob učenika, njegove individualne razlike u predznanju, sposobnostima, zatim poštivati načelo poticanja odgovornosti za vlastito učenje te načelo promicanja aktivnog građanstva i demokratskih procesa. Nastavu treba organizirati s učenikom u središtu, a naglasak staviti na primjenu naučenih znanja i vještina u svakodnevnom životu. Učitelji imaju širok spektar sadržaja, metoda i sredstava za rad kojima mogu osmisliti integriranje tema u nastavne jedinice. Unaprijeđen aktivizam učenika u školi je garancija aktivizma građanina u cjelokupnom društvu. Spremnošću na volonterski rad pokazujemo društvenu odgovornost i posvećenost zajedničkom dobru.

Građanski odgoj i obrazovanje kao međupredmetna tema se proučava kroz sve godine osnovne škole i gimnazije te je prožet kroz većinu nastavnih predmeta.

**B/ CILJEVI UČENJA I PODUČAVANJA PREDMETA**

Osposobiti učenike za aktivno sudjelovanje u borbi i zaštiti ljudskih prava koja se temelji na znanju, kritičkom razmišljanju, vještini argumentiranja i komunikacijskim vještinama pri donošenju i prihvaćanju obveza suvremenog društva. Razvijati svijest učenika o odgovornosti pojedinca i skupine, pravičnom odnosu i poštivanju drugih te prikladnom reagiranju na društvenu isključenost.

Usvojiti znanja o političkim konceptima i procesima te obilježjima demokratske zajednice.

Razvijati vještine koje im omogućuju aktivno sudjelovanje u političkom i društvenom životu.

Primjenjivati znanja i vještine kako bi se zaštitila ljudska prava, slobode, dostojanstvo pojedinca te ista koristila u borbi za ravnopravnost.

Osposobiti učenike koji će na temelju već usvojenih znanja stjecati nove kompetencije kako bi postali informirani i odgovorni članovi društvene zajednice s pozitivnim stavom za stvaralaštvo, vlastiti doprinos i učinkovito sudjelovanje u cjelokupnom životu društvene zajednice.

Razvijati znanja, vještine i vrijednosti za prepoznavanje različitih oblika koruptivnog ponašanja u školi i društvu općenito te razvijati antikoruptivne modele ponašanja.

**C/ MEĐUPREDMETNO PODRUČJE KURIKULA**

**A/** **Ljudska prava**

Domena Ljudska prava doprinosi razvoju stavova i vještina u prakticiranju svakodnevnih dječjih, a kasnije i ljudskih prava. Učenici će usvajati znanja o načinima ostvarivanja ljudskih prava na primjerima iz svakodnevnog života. Osim znanja o ljudskim pravima, učenici razumiju da ta prava treba i zaštititi. Uče i razumiju načine ostvarivanja i zaštite ljudskih prava. Bitna zadaća ove domene je prepoznavanje i reakcija na diskriminaciju, znati kome se obratiti, od koga tražiti pomoć. Učenici razvijaju prihvaćanje međusobne različitosti, empatiju i solidarnost za druge. Ljudska prava, njihovo ostvarivanje i zaštita u svakodnevnom životu, osim slobode i dostojanstva svakog pojedinca, unapređuje univerzalne vrijednosti: slobodu, dostojanstvo, dužnost i odgovornost građana, međusobno poštovanje i zaštitu svakog čovjeka.

**B/ Demokracija**

Domena Demokracija omogućit će učenicima razumijevanje demokracije kao pravnog oblika organizacije društva. Uključivanje učenika u kreiranje pravila u razredu i školi doprinose razvoju jednakosti i uvažavanja različitosti u društvu. Stječu se znanja i razvija svijest o važnosti sudjelovanja u demokratskoj vlasti i mehanizmima zaštite prava pojedinca. Znanja o političkim procesima u društvu započinju izborom za razredno vodstvo. Učenici u skladu sa svojom dobi upoznaju načine sudjelovanja u političkim odlukama zajednice u kojoj žive. Upoznaju osnovne demokratske procese i prepoznaju važnost političkih odluka za osobni život. Osposobljavaju se za zauzimanje kritičkog stava prema već donesenim političkim odlukama. Učenici stječu kompetencije za razumijevanje i razlikovanje pravno uređenog sustava, prepoznaju razine i grane vlasti, javne politike te načine aktivnog sudjelovanja u njima.

Također, učenici se osposobljavaju za prepoznavanje korupcije i koruptivnog ponašanja u razredu, školi pa do najvećih razina vlasti. Razvijanjem mehanizma „odgovora na korupciju“ od najranije dobi, učenici će ga primjenjivati i koristiti kasnije u svim dijelovima društva. Uključenost učenika u demokratske procese u školi i društvu svakako se mora temeljiti na njihovoj odgovornosti prema sebi i prema drugima.

**C/ Društvena zajednica**

Sadržaji domene Društvena zajednica kod učenika razvijaju vještine, stavove i znanja o važnosti drugih i međusobnu povezanost s drugima. Isto tako, učenici postaju svjesni da osim osobnih, postoje i zajednički interesi u zajednici i da svaki pojedinac svojim sudjelovanjem doprinosi zajedničkom dobru.

Upoznavanjem načina sudjelovanja u zajednici razvijat će se odgovorno ponašanje, uvažavati različitosti, reagirati na društvenu isključenost, jačati solidarnost kao temeljna vrijednost u školskom okružju i široj društvenoj zajednici. Sudjelovanjem u radu zajednice (humanitarne akcije, udruge, nevladine organizacije, ekološke i volonterske akcije) učenici promiču zajedničke interese, podižu svijest o suživotu u zajednici. Volontiranje i socijalno djelovanje učenika unapređuje obrasce ponašanja za opće dobro. Učenici prepoznaju prirodne resurse i značaj njihove zaštite za napredak svoje zajednice, svjesni da neodgovornim ponašanjem prema okolišu ugrožavaju budući život na Zemlji.

**D/ ODGOJNO-OBRAZOVNI ISHODI**

**1. razred gimnazije**

|  |  |
| --- | --- |
| **MEĐUPREDMETNO PODRUČJE: A/ Ljudska prava** | |
| **Odgojno-obrazovni ishod učenja** | **Razrada ishoda** |
| **A.I.1** Učenik se zalaže za ravnopravnost spolova u svim životnim situacijama. | * prepoznaje spolnu diskriminaciju u školi i lokalnoj zajednici * primjereno reagira na svaki oblik spolne diskriminacije * zagovara spolnu ravnopravnost u svim životnim situacijama.. |
| **Poveznice sa ZJNPP** | [**GRO-1.1.1**](https://kurikulum-zzoo.ba/hr/node/1839) |
| **Ključni sadržaji** | |
| * spol * ravnopravnost spolova * diskriminacija * odgovor na diskriminaciju. | |
| **Preporuke za ostvarenje ishoda** | |
| Diskriminacija je pravljenje razlike po obrazovnim, vjerskim, kulturnim, rasnim, jezičnim, spolnim i drugim osobinama. Diskriminacija rezultira otežanim ili onemogućenim ostvarenjem određenih ljudskih prava.  Ravnopravnost spolova zakonska je obveza svih država i bilo kakva spolna diskriminacija mora imati rješenje u zakonskim i podzakonskim aktima. Ukoliko vjerujete da ste diskriminirani, zakon vam omogućava prijave slučaj Instituciji ombudsmana za ljudska prava.  Učenik prikuplja primjere iz lokalne zajednice i predlaže rješenja za zaštitu prava ravnopravnosti spolova. Volontira u radu nevladinih udruga koje se bave ravnopravnošću spolova, priprema projekte na ovu temu i prezentira ih u javnosti putem javnih nastupa. Organizira radionice u kojima sudjeluju predstavnici medija i nevladinih udruga koji se bore za ravnopravnost spolova. na satu razrednika raspravlja o bliskim temama. Poziva u goste osobe koje su angažirane u borbi za ravnopravnost spolova.  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

|  |  |
| --- | --- |
| **MEĐUPREDMETNO PODRUČJE: B/ Demokracija** | |
| **Odgojno-obrazovni ishod učenja** | **Razrada ishoda** |
| **B.I.1.** Učenik argumentira važnost civilnog društva u razvoju demokracije. | * opisuje razvoj i potrebu civilnog društva * analizira karakteristike civilnog društva * procjenjuje međuovisnost razvoja civilnog društva i slobode izražavanja. |
| **Poveznice sa ZJNPP** | [**GRO-1.3.1**](https://kurikulum-zzoo.ba/hr/node/1846) |
| **Ključni sadržaji** | |
| * civilno društvo * sloboda izražavanja * nevladine udruge * demokracija. | |
| **Preporuke za ostvarenje ishoda** | |
| Putem organiziranja okruglih stolova i debata u školi učenici raspravljaju o važnosti civilnog društva. Prate događaje u lokalnoj zajednici po pitanju razvoja civilnog društva i volontira u nekim njihovim aktivnostima. Također, može sudjelovati u društveno korisnom radu u školskom okruženju, sudjeluje u literarnim natjecanjima s bliskim temama. Poželjno je organizirati dolazak onih gostiju koji doprinose razvoju civilnog društva u zajednici (predstavnika neke udruge).  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

|  |  |
| --- | --- |
| **MEĐUPREDMETNO PODRUČJE: C/ Društvena zajednica** | |
| **Odgojno-obrazovni ishod učenja** | **Razrada ishoda** |
| **C.I.1.** Učenik provodi projekte s antikorupcijskim aktivnostima. | * prepoznaje ulogu medija u borbi protiv korupcije * navodi i kritizira koruptivne radnje u lokalnoj zajednici * sudjeluje na projektima s antikorupcijskim temama. |
| **Poveznice sa ZJNPP** | [**KMP-1.3.1**](https://kurikulum-zzoo.ba/hr/node/1992) |
| **Ključni sadržaji** | |
| * korupcija * antikorupcija * nepotizam * korumpirana vlast. | |
| **Preporuke za ostvarenje ishoda** | |
| Nepotizam je termin kojim se označava popunjavanje radnih mjesta članovima vlastite obitelji ili davanje prednosti pri zapošljavanju poznanicima.  Ovaj ishod povezan je s ishodom C.IX.1 i svi drugi pojmovi su gore objašnjeni.  Ishod možemo ostvariti kroz suradnju s lokalnim medijima i upoznavanju s njihovom važnošću i svrhom postojanja u borbi za pravednije društvo. Gost razrednog odjela ili škole može biti osoba tzv. zviždač (borac protiv korupcije), putem radionica možemo proučavati ulogu državnog aparata u borbi protiv korupcije. Ovaj ishod može poslužiti kao tema pismenih radova iz nastave Hrvatskog jezika, osmišljavanje dramatizacije. Korupcija i nepotizam u školi i lokalnoj zajednici mogu nam biti temom naših okruglih stolova.  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

**E/ UČENJE I PODUČAVANJE**

Osnovna odlika učenja i podučavanja u Građanskom odgoju i obrazovanju kao međupredmetnoj temi je iskustveno učenje, učenje koje povezuje učioničku nastavu s posjetima institucijama ili ustanovama, aktivno sudjelovanje u životu škole i šire lokalne zajednice i povezivanje naučenog s konkretnim životnim situacijama.

Kako bi proces odgoja i obrazovanja bio što djelotvorniji potrebno je koristiti različite metode učenja i podučavanja kako bi unaprijedili znanja i vještine učenika, ali i način praćenja i vrednovanja učenika. Pravilno odabrane metode učenja i podučavanja potiču aktivno sudjelovanje i odgovornost učenika u školi, ali i u svakodnevnom životu što je i jedna od svrha Građanskog odgoja i obrazovanja kao međupredmetne teme. Na izbor metoda utječu zadatci nastavnog predmeta i njegovi sadržaji, učenikova dob i predznanje učenika. U suvremenoj nastavi sve više se promiče aktivno učenje i podučavanje koje podrazumijeva samostalnost učenika u učenju. Takvo učenje učeniku omogućuje samostalno rangiranje sadržaja po važnosti, raščlanjivanje podataka i usporedbu informaciju te njihovu povezanost s prethodnim znanjem. Isto tako, učenici mogu dati i svoj kritički osvrt i značaj za upotrebu novih informacija u svakodnevnom životu.

Učitelj samostalno odlučuje o metodama koje će primjenjivati s naglaskom da se koriste pristupi koji će razvijati aktivnost učenika, stjecanje vještina i vrijednosti za život u demokratskom društvu. Učenje sadržaja iz međupredmetne teme Građanski odgoj i obrazovanje treba se prilagoditi individualnim karakteristikama i iskustvima učenika, njihovoj kronološkoj dobi i predznanju. Učenik treba biti u središtu. Frontalna nastava bi trebala biti najmanje zastupljena, rad u paru, grupi, skupini učenika iste generacije, mreži učenika nekoliko škola i sl. trebalo bi motivirati učenike za rad i osobni rast . Učitelj ima poseban značaj u motiviranju učenika za aktivno sudjelovanje u radu. U učenju i podučavanju ove međupredmetne teme, pored klasičnih metoda rada (čitanja, usmenog izlaganja, razgovora, demonstracije i dr.) preporučuje se korištenje sljedećih metoda: iskustvenih metoda i tehnika (igranje uloga, simulacija suđenja, prepričavanje vlastite povijesti), korištenje interaktivnih metoda (razgovor, diskusija, debata, aktivno slušanje), metoda rješavanja problema ili sporova (posredovanje, pregovaranje, arbitriranje), metoda analize i interpretacije sadržaja (zajednička rekapitulacija, izvješća, instalacije, izložbe), akcijske metode (zastupanje, kampanja, pismo potpore, prosvjed, volonterski rad u zajednici), metode analize i interpretacije (analiza tekstova, slikovnog i drugoga materijala i sl.), istraživačke metode (projekt, akcijska istraživanja, terenska istraživanja, analiza slučaja), metode prikupljanja podataka (oluja ideja, upitnik, intervju, promatranje, ankete), metoda kreativnog izražavanja (pisanje eseja, likovno izražavanje, modeliranje, školske novine), metode predstavljanja (izlaganje, predavanje, izvještavanje), metode podržane novim tehnologijama (on- line pretraživanje, debate, umrežavanje), metode zagrijavanja i opuštanja (razbijanje leda, igre riječi i sl.). Upotreba informacijsko-komunikacijske tehnologije je u ovoj temi neizbježna, gdje učenici mogu prikupljati potrebne informacije, podatke, istraživačkih studija s različitih razina (Vijeće Europe, EU, UNICEF, Zajednička jezgra), analizirati medijske sadržaje i upotrebljavati ih u svojim projektima, plakatima, debatama i istraživanjima. Isto tako, putem društvenih mreža i medija mogu promovirati svoj rad i vrijednosti koje promovira međupredmetna tema Građanski odgoj i obrazovanje. U izvedbi ove međupredmetne teme mogu se koristiti različita nastavna sredstva udžbenici, priručnici, enciklopedije, književna i znanstvena djela, znanstveno-popularni tekstovi i sl. Učenici se koriste međunarodnim i nacionalnim dokumentima (deklaracije, konvencije, zakoni i pravilnici). Suradnja s udrugama iz šire lokalne zajednice, drugim školama, institucijama, sudjelovanje na manifestacijama, projektima, kampanjama, izborima, angažman učenika i aktivno uključivanje u kulturni, društveni, humanitarni, politički život (učenici završnih razreda srednje škole) je ono što je glavna zadaća ove međupredmetne teme i njenih ishoda utkanih u kurikule određenih predmeta.

**F/VREDNOVANJE I OCJENJIVANJE**

Ono što je bitno u ovoj međupredmetnoj temi je formativno vrednovanje, a ono što bi se sumativno vrednovalo bilo bi zalaganje i aktivnost učenika unutar predmeta preko kojih se ishodi ostvaruju.

Elementi vrednovanja ne smiju biti usmjereni na usvajanje činjeničnog znanja već na sposobnost primjene i analize znanja stečenih kroz nastavne sadržaje. Mora biti usmjereno na sposobnost kompariranja, evaluiranja, kreiranja novog. Rješavanje problema i kritičko promišljanje su nezaobilazni elementi vrednovanja u Građanskom odgoju i obrazovanju.

Volontiranje učenika i njihove aktivnosti koje doprinose razvijanju općeg dobra, realizacije projekata i različita istraživanja su načini provjere vještina u ovoj međupredmetnoj temi.

Upravo ove razine doprinose razvoju kompetencija koje se provjeravaju u povezanosti s nastavnim predmetima i primjenom stečenih znanja, usvojenih vještina i formiranih stavova. Primjeri iz svakodnevnog života i konkretne životne situacije su široko područje na koje možemo primijeniti listu procjene za ovu međupredmetnu temu. Projektni i esejski zadaci, prezentacije, praktični i terenski rad su primjenjive vrste zadataka. Vrednovanje nam daje korisne informacije što određeni učenik može uraditi, razumiju li učenici gradivo i mogu li ga primijeniti, postoji li povezanost vrednovanog i onog očekivanog izvan škole, potiče li vrednovanje razvoj ključnih kompetencija za život i rad.

###### OSOBNI I SOCIJALNI RAZVOJ

**Koordinator Kroskurikularnog i međupredmetnog područja:**

Ana Kordić, prof.

**Radna skupina za izradu predmetnog kurikula:**

Mario Brkić

**A/ OPIS PREDMETA**

Svrha podučavanja međupredmetne teme Osobni i socijalni razvoj je razvijanje kompetencija za prepoznavanje društvenih vrijednosti i normi kako bi učenik mogao kompetentno formirati vlastita mišljenja i stavove kao osnovu svojih djelovanja unutar zajednice.

Učenik razvija sposobnost introspekcije, jača svoje socijalne i komunikacijske vještine kao i samopouzdanje. Razvijajući empatiju, uči se aktivnom društvenom životu. Osnažujući svoj potencijal, napreduje k uspješnijem izražavanju osobnih stavova te postaje samopouzdaniji i aktivan član zajednice. Ovom međupredmetnom temom promiče se pozitivan i odgovoran odnos učenika prema zdravlju koje promatramo kao stanje fizičkog, psihičkog i socijalnog blagostanja. Učenika se potiče na usvajanje zdravih životnih stilova, primjerenih fizičkih aktivnosti te odgovornog odnosa prema sebi i drugima.

Stjecanjem uvida u vlastite psihičke procese i učenjem o grupnim procesima i potrebama drugih učenik oblikuje osobni identitet. Također razvija socijalne vještine potrebne za konstruktivnu participaciju u okolini u kojoj živi. Razumijevajući svoje cjelokupno ponašanje, učenik iznalazi konstruktivne načine suočavanja sa životnim izazovima. Prepoznajući psihološke fenomene u skupinama, učenik postaje stabilniji i konstruktivniji sudionik društvene zajednice.

Za učenike je izuzetno bitno ovladavanje osnovnom terminologijom psihičkih procesa, prepoznavanje određenih zakonitosti ljudskog ponašanja, kao i različitosti među pojedincima i njihovom djelovanju.

Učenjem o osobnom i socijalnom razvoju učenik zauzima proaktivan stav prema životu, prepoznaje i zadovoljava vlastite potrebe vodeći računa o potrebama drugih ljudi. Ostvaruje i njeguje zadovoljavajuće odnose kao zaštitni faktor mentalnog zdravlja i zdravlja općenito.

Učenik postaje emocionalno pismena osoba koja posjeduje kompetencije introspektivnosti, refleksije, asertivnosti, altruizma i empatije.

Stjecanjem uvida u teme iz osobnog i socijalnog razvoja učenik usvaja širu sliku o sebi kao biću protkanom fizičkom, psihičkom i socijalnom stvarnošću. Time sebi otvara put boljeg razumijevanja sebe i svijeta u kojem živi, što posredno utječe na sve njegove osobne i profesionalne odabire te ga čini funkcionalnim stanovnikom svijeta.

Osobni i socijalni razvoj kao međupredmetna tema svojim sadržajem prožima odgojno- obrazovna područja društvenih i prirodnih znanosti.

Teme ovog međupredmetnog područja podučavaju se kroz više oblika rada. U početnim razrednima osnovne škole, s ciljem emocionalnog opismenjavanja učenika, provodi se više interaktivnih aktivnosti u vidu radionica u kojima učenici uče aktivnim sudjelovanjem koristeći prigodne materijale. U predmetnoj nastavi i kroz srednjoškolsko obrazovanje učenici više sudjeluju i uče dijeleći stavove i propitujući osnovne pojmove naučenog kroz osobne istupe ili kroz rad u grupama. Poticanjem kritičkog razmišljanja pronalaze i uklapaju teorijsko znanje u kontekst vlastitog životnog iskustva. Dodatna dimenzija podučavanju je učenje odgovornom ponašanju i zaštiti zdravlja u digitalnom okruženju.

Osobni i socijalni razvoj kao međupredmetna tema može se podučavati na svim razinama podučavanja, nadopunjujući sadržaj nastavnih predmeta od početka osnovnoškolskog pa sve do kraja srednjoškolskog obrazovanja.

**B/ CILJEVI UČENJA I PODUČAVANJA PREDMETA**

* Stjecanje uvida u vlastite psihičke procese, prepoznavanje i verbaliziranje vlastitih emocija i misli te razvijanje samopouzdanja.
* Razvijanje socijalnih vještina nužnih za zadovoljavajuće odnose s drugim ljudima i aktivno sudjelovanje u društvenoj zajednici
* Usvajanje osnovnih znanja o zdravlju kao i zdravih navika u cilju zaštite vlastitog zdravlja i zdravlja drugih ljudi.
* Upoznavanje i razumijevanje oboljenja u fizičkom i psihičkom funkcioniranju te prevencija istih.

**C/ MEĐUPREDMETNO PODRUČJE KURIKULA**

## A/ Ja

Domena Ja podrazumijeva emocionalno opismenjavanje u najranijoj fazi te prepoznavanje i imenovanje psihičkih procesa i oblika ponašanja u kasnijoj fazi obrazovanja. Unutar ove domene učenici će steći bolji uvid u vlastite psihičke procese, aktivno preispitujući zamjedbu vlastitog ponašanja i ponašanja drugih, te razvijati samopouzdanje u vidu verbaliziranja stavova pred drugima.

**B/ Ja i drugi**

Kao važan element u funkcioniranju čovjeka, osim psihološkog aspekta, ističe se i socijalni aspekt. Učenici će kroz sadržaje iz domene Ja i drugi stjecati znanja o djelovanju pojedinca u skupini kao i o društvenoj okolini te ih implementirati u svoj život kroz različita ponašanja poput pomažućih oblika ponašanja. Ova domena pružat će sadržaje u cilju razvijanja socijalnih vještina, sadržaje o formiranju zamjedbe vlastitog ponašanja i ponašanja drugih te analizu ponašanja pojedinca u skupini i psihološke fenomene koji se pojavljuju u skupinama.

**C/ Zdravlje**

Domenom Zdravlje promiče se pozitivan i odgovoran odnos učenika prema zdravlju, podrazumijevajući zdravlje kao stanje fizičkog, psihičkog i socijalnog blagostanja. Učenike se potiče na usvajanje zdravog životnog stila, primjerenih fizičkih aktivnosti, odgovornog odnosa prema sebi i izgradnji zadovoljavajućih odnosa s drugima. Dodatan naglasak je na psihološkim i socijalnim aspektima zdravlja jer su navedeni aspekti često nepravedno zapostavljeni uslijed učenja o zdravlju kao stanju izričito fizičkog blagostanja. Promatrat će pojavnost oboljenja organizma kroz cjelokupnost čovjekova funkcioniranja destigmatizirajući psihička oboljenja. Promatrajući svoj organizam u cjelini, učenici će steći bolji uvid u ukupno funkcioniranje čovjeka.

**D/ ODGOJNO-OBRAZOVNI ISHODI**

**1. razred gimnazije**

|  |  |
| --- | --- |
| **MEĐUPREDMETNO PODRUČJE: A/ Ja** | |
| **Odgojno-obrazovni ishod učenja** | **Razrada ishoda** |
| **A.I.1** Učenik otvoreno verbalizira svoje stavove i revidira ih na temelju novih informacija. | * razvija vještinu samomotrenja * kontrolira vlastito ekspresivno ponašanje i ima uvid u moguće posljedice za svoje ponašanje * reflektira svoja promišljanja kada čuje drugačije stavove od svojih. |
| **Poveznice sa ZJNPP** |  |
| **Ključni sadržaji** | |
| * samomotrenje * ekspresija * stav * samoprikazivanje. | |
| **Preporuke za ostvarenje ishoda** | |
| Učenik se uči aktivno slušati druge i u isto vrijeme pratiti svoje razmišljanje te ga izražavati. Aktivno slušajući zamjedbu drugih ljudi i uspoređujući ju sa svojom te poduzimanjem određenih akcija (poput argumentiranja svog stava), učenik širi svoje spoznaje i preuzima odgovornost za svoje ponašanje.  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

|  |  |
| --- | --- |
| **MEĐUPREDMETNO PODRUČJE: B/ Ja i drugi** | |
| **Odgojno-obrazovni ishod učenja** | **Razrada ishoda** |
| **B.I.1** Učenik analizira svoje stavove upoznajući značaj referenične (referentne) grupe. | * opisuje pojam referenične (referentne) grupe * analizira tendenciju pristranosti potvrđivanja i povezuje ju s vlastitim iskustvom * procjenjuje ulogu osobne odgovornosti pojedinca unutar formalnih i neformalnih grupa. |
| **Poveznice sa ZNJPP** |  |
| **Ključni sadržaji** | |
| * referenična (referentna) grupa * vanjski utjecaj * osobna odgovornost i sloboda pojedinca. | |
| **Preporuke za ostvarenje ishoda** | |
| Referenična (referentna) grupa je svaka skupina s kojom se osoba emocionalno veže i identificira, uspoređuje i vrednuje sebe. Učenik treba prepoznati svoje članstvo u formalnim i neformalnim grupama, poput vršnjačkih, smatra li kako samo članstvo definira njegovo ponašanja ili je ta skupina sačinjena od pojedinaca koji se udružuju zbog sličnih stavova te koliko slobode ima kao pojedinac unutar skupine. Također kroz grupni rad kritički preispituje konstruktivne i destruktivne primjere utjecaja grupe i zaključuje kako je pojedinac slobodan činiti izbore i suprotne izborima drugih članova grupe, te svojevoljno pristaje primjenjivati formalna pravila i norme koje skupina postavlja.  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

|  |  |
| --- | --- |
| **MEĐUPREDMETNO PODRUČJE: C/ Zdravlje** | |
| **Odgojno-obrazovni ishod učenja** | **Razrada ishoda** |
| **C.I.1** Učenik generira plan  zaštite zdravlja analizirajući nepovoljne faktore po zdravlje učenika u razdoblju rane i srednje adolescencije. | * uočava značajnije faktore koji mogu destruktivno djelovati na učenike njegove dobi * razlikuje faktore koji mogu djelovati izvana i one koji su stvar izabrane zamjedbe * izrađuje plan zaštite zdravlja. |
| **Poveznice sa ZJNPP** |  |
| **Ključni sadržaji** | |
| * stres * stresori * izabrana zamjedba (percepcija) * rizični faktori i prevencija oboljenja. | |
| **Preporuke za ostvarenje ishoda** | |
| Učenik definira adolescenciju kroz njenu ranu fazu (pubertet), srednju i kasnu fazu. Uspoređuje potencijalne ugrožavajuće faktore za mlade u razdoblju srednje adolescencije i osmišljava kroz rad u grupi načine prevencije, poput vršnjačkog savjetovanja.  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

**E/ UČENJE I PODUČAVANJE**

Međupredmetna tema Osobni i socijalni razvoj iziskuje kontinuiranu psihoedukaciju, emocionalno opismenjavanje učenika te rad na osobnom razvoju. Također analizirajući zdravlje kroz ukupnost fizičkog, psihičkog i socijalnog, nadograđuje se zamjedba zdravlja kroz izričito fizičku komponentu. Isticanjem tema iz oblasti zaštite mentalnog zdravlja, promatrajući pojedinca u kontekstu njegovih uvjerenja i dijelom društvene zajednice u kojoj živi, učeniku se ukazuje na važnost njegove učestale refleksije tijekom sazrijevanja. Učeći kako pratiti vlastite psihičke procese i održavati se u stanju ravnoteže, stvaramo samopouzdanog stanovnika svijeta koji iznalazi načine kako živjeti u realnosti, zadovoljavajući vlastite potrebe.

Sadržaji ove međupredmetne teme mogu se prilagoditi individualnim karakteristikama učenika i njegovim svakodnevnim iskustvima. Svaki učenik ima određena uvjerenja i načine ponašanja, formirane tijekom odrastanja. Iste je potrebno učeniku predstaviti kao samo jedan oblik ponašanja i poticati ga na kritičko prosuđivanje uvjerenja u podlozi ponašanja suprotstavljajući mu drugačija uvjerenja. Ističući individualnost zamjedbe koju svaki čovjek ima, ne zaboravlja se na nužnost usklađivanja s drugačijim zamjedbama drugih ljudi, u cilju iznalaženja kompromisnih rješenja koja su nužna, ali, nažalost, često zanemarena u današnjem društvu. Važno je svaki psihologijski pojam koji se stavlja pred učenike pojasniti i povezati s konkretnim primjerima iz života učenika. Tako ga učenik povezuje sa svojim iskustvom. Podučavajući učenika o važnosti verbaliziranja svojih misli na određenu temu, poštuje se njegova individualnost i pravo svakog od njih na jedinstven način izražavanja.

Učenike se može organizirati u grupni rad preko formiranja debatnih skupina, pogotovo na teme utjecaja društva na pojedinca kroz analizu fenomena društvenog pritiska i ponašanja pojedinca u grupi. Također u grupnom radu učenici mogu izrađivati planove zaštite zdravlja, pogotovo istražujući načine zaštite mentalnog zdravlja. Od velike koristi može biti povezivanje s međupredmetnom temom Upotreba informacijske i komunikacijske tehnologije gdje će učenici pretraživati internetske sadržaje na ovu temu, suprotstavljati različite savjete koje su pronašli i prezentirati svoja iskustva što im pomaže u nadilaženju određenih kriznih trenutaka u svom životu. Učenici mogu izrađivati obrazovne plakate, prezentirati medijske sadržaje iz ove oblasti i tako obrazovati svoje vršnjake ili lokalnu zajednicu. Tako potičemo i razmišljanje o konceptu samopouzdanja u kontekstu javnih nastupa koje ljudi često ističu kao problematične i izvor neugode. S druge strane u grupnom radu ostavljamo dovoljno prostora za svakog pojedinca koji iskazuje drugačija razmišljanja i pristup radu te na licu mjesta detektiramo o kakvom se ponašanju u grupi radi. Kroz umjetničke predmete, pogotovo u osnovnoj školi poželjno je poticati učenike na izražavanje, odnosno svojevrsnu presliku nutarnjih procesa (emocija).

Naglašavamo važnost učenikove zamjedbe sebe u virtualnom svijetu gdje često imaju tendenciju razvijati pogrešna uvjerenja, odnosno sliku o vlastitom tijelu, vrijednosti, ideje poželjnog i nepoželjnog te ponekad i rizična, nasilna ponašanja. U koraku s vremenom, analizirajući utjecaj društvenih mreža na zdravlje pojedinca pred učenika stavljamo promišljanje o mogućim lošim posljedicama pretjerane konzumacije navedenih medija.

U cilju nadogradnje općeg znanja i izražavanja vlastitih promišljanja te praćenja aktualne stručne literature preporučuje se termine emocija, samopouzdanja, samopoštovanja i sl. naučiti i na stranom jeziku koji učenik uči u školi.

**F/VREDNOVANJE I OCJENJIVANJE**

Osobni i socijalni razvoj kao međupredmetna tema uči se i podučava tijekom cijelog osnovnoškolskog i srednjoškolskog obrazovanja te se vrednovanje ostvarenosti ciljeva i ishoda učenja i podučavanja provodi kao formativno vrednovanje. Sumativno vrednovanje je moguće unutar nastavnog predmeta na kojem je realiziran određeni ishod.

Tema nije zamišljena s ciljem sumativnog vrednovanja usvojenosti sadržaja.

Sustavnim učenjem o psihičkim procesima unutar pojedinca, načinima razvijanja socijalnih vještina, uspoređivanjem vlastite zamjedbe i zamjedbe drugih i njezi mentalnog zdravlja i zdravlja općenito, učenici pristupaju sebi kao biću upoznajući se u cjelini.

Svi ishodi učenja i podučavanja definirani su na najvišoj razini koju svaki učenik može i treba ostvariti. Polazeći od toga, zadatak učitelja/nastavnika je stalno pratiti učenika, način njegova rada i učenja usvojenost ishoda i njegov odnos prema radu, a sve u cilju poboljšanja učenja.

Zadatak učitelja/nastavnika je stvoriti ozračje u kojem učenici mogu slobodno dijeliti svoja zapažanja, mišljenja, pitanja i prijedloge. Posebnu pažnju treba posvetiti individualnosti svakog učenika u donošenju zaključaka koji često ne mogu biti univerzalni, ali i isticanju vrijednosti svake osobe i onih karakteristika čovjeka koje trebaju biti neupitne.

Preporučuje se organiziranje debata na teme iz oblasti mentalnog zdravlja, psiholoških fenomena u grupi, izlaganje različitih teorija o ljudskog funkcioniranju i analiziranje onog što učenici imaju pred sobom, konfrontiranje različitih uvjerenja itd.

###### PODUZETNOST

**Koordinator Kroskurikularnog i međupredmetnog područja:**

Ana Kordić, prof.

**Radna skupina za izradu predmetnog kurikula:**

Viktorija Bošnjak

Ana Čerkez

|  |
| --- |
| A/ OPIS PREDMETA |

Svrha učenja i podučavanja ove međupredmetne teme je razvijanje poduzetničkog načina promišljanja i djelovanja u svakodnevnome životu i radu kako bi se ostvarili osobni, profesionalni i društveni ciljevi. Poduzetan učenik je aktivan sudionik društvene zajednice koji, stjecanjem radnih navika i razvojem osobina poduzetne osobe osposobljene za kritičko promišljanje o vlastitim snagama i slabostima, te prepoznavanje i upravljanje prilikama i prijetnjama iz okoline, pretvara ideje u djelo. Razumijevanje temeljnih ekonomskih i financijskih pojmova i procesa bez isključive usmjerenosti na pokretanje vlastitog poslovanja omogućuje učeniku da prepozna i iskoristi prilike ili realizira svoje ideje i time donosi koristi sebi i drugima. Učenik preuzima odgovornost za strateški boljitak zajednice, živi u skladu s prirodom i usvaja ponašanja u skladu s održivim razvojem.

Integracijom poduzetničke ključne kompetencije u školsko učenje u današnjem turbulentnom i dinamičnom društvu i uvjetima ubrzanog tehnološkog razvoja osigurava se osnova za poboljšanje kvalitete i učinkovitosti obrazovanja, cjeloživotnog učenja i sposobnost prilagodbe. Obrazovanje se usmjerava na razvoj kompetencija potrebnih za život i rad u 21. stoljeću.

Razvojem poduzetničke kompetencije razvijaju se znanja, vještine i stavovi učenika koji mu omogućavaju da pretvori ideje u aktivnosti, da sam pokrene neku promjenu, odnosno da prihvaća promjene na koje ne može utjecati. Spreman je na rizik i osposobljen da planira i upravlja projektima kako bi se ostvarili ciljevi. Učenik prihvaća odgovornosti za vlastite postupke, razvija stratešku viziju, postavlja ciljeve i odgovara za njihov uspjeh. Ekonomski i financijski pismen učenik ideju pretvara u aktivnosti koje daju vrijednosti, brzo se prilagođava promjenama na tržištu rada na način koji je pozitivan za zajednicu i društvo i učinkovito upravlja osobnim ili društvenim financijama.

Učenik je odgovoran i samokritičan prema svojim postupanjima i odlukama, racionalan u odnosu na upravljanje osobnim i društvenim dobrima i financijama, motiviran za individualni rad, ali i rad u skupini. Aktivan je sudionik društva u kojem svojim promišljanjem i djelovanjem istražuje i pronalazi nove načine zaštite okoliša i racionalan je pri upotrebi resursa iz okoline. Prilagodljiv je u neizvjesnim i rizičnim okolnostima, svoje odluke donosi kompleksnim i kritičkim promišljanjem, svjestan posljedica svojih odluka te argumentirano raspravlja o svojim zaključcima i donesenim odlukama.

Upotrebom informacijsko-komunikacijskih tehnologija učenik uspoređuje različite izvore informacija te utvrđuje izazove i probleme u zajednici. Otvoreno pristupa drugačijem i tuđem mišljenju te se komuniciranjem na materinskom i stranim jezicima, argumentirano uključuje u konstruktivan i kritički dijalog. Koristi matematičke izračune i prikaze kako bi riješio probleme i izazove u svakodnevnim situacijama, na matematički procijenjenim činjenicama temelji analize i donosi zaključke. Suočava se s vlastitim pogreškama i motivira druge na zajedničko djelovanje.

Didaktičko-metodički pristup razvoju poduzetničke kompetencije treba biti interaktivan, motivirajući i svrsishodan te prilagođen razvojnoj dobi učenika uz uvažavanje individualnih razlika. Projektni rad zahtijeva suradničko učenje uz razvijen sustav samovrednovanja i vrednovanja drugih. Analizom stvarnih situacija i zahtjevom za kritičkim promišljanjem potiče se samostalno traganje za činjenicama, pronalaženje relevantnih veza i odnosa među prikupljenim i sortiranim podacima, prestrukturiranje podataka, donošenje zaključaka te predlaganje kreativnih i inovativnih rješenja.

Međupredmetna tema Poduzetnost pripada interdisciplinarnom području i kao takva se može kombinirati sa svim nastavnim predmetima i međupredmetnim temama.

Međupredmetna tema Poduzetnost proteže se kroz sve razrede osnovne i opće srednje škole.

|  |
| --- |
| B/ CILJEVI UČENJA I PODUČAVANJA PREDMETA |

* Osposobljavati učenika da primjenom organizacijskih, upravljačkih i poduzetničkih sposobnosti te razvojem osobine poduzetne osobe razvija poduzetničke ideje od koncepta do realizacije.
* Osposobljavati učenika za razumijevanje i primjenu osnovnih ekonomskih i financijskih pojmova i procesa u svakodnevnom životu i radu i za odgovorno upravljanje osobnim i društvenim financijama.
* Osposobljavati učenika za preuzimanje aktivne uloge u procesu pozitivne i održive budućnosti u skladu s ciljevima održivog razvoja.

|  |
| --- |
| C/ PREDMETNO PODRUČJE KURIKULA |

## A/ Promišljaj i djeluj poduzetnički

Poduzetničko promišljanje se veže za razvoj osobina učenika, a to su: samosvjesnost, samokritičnost, odgovornost, samostalnost, samopouzdanje, racionalnost, kreativnost i inovativnost. Kroz ovu domenu učenik prepoznaje svoje snage i slabosti, nalazi načine da ih pretvori u izazove i mogućnosti, prepoznaje prilike, otvara se prema različitim mogućnostima te definira i daje prijedloge inovativnih rješenja. Pri donošenju odluka, analizi potencijalnih rizika i posljedica donesenih odluka, učenik postaje svjestan odgovornosti ne samo za sebe kao pojedinca, nego za cjelokupnu društvenu zajednicu.

Poduzetničko djelovanje usmjereno je na preuzimanje inicijative, racionalnu upotrebu ograničenih resursa, angažiranje drugih učenika, usmjerenost cilju, planiranje i upravljanje, rješavanje nejasnih i rizičnih situacija i učenje putem iskustva. Kroz ovu domenu učenik definira ciljeve pojedinih aktivnosti koje stvaraju vrijednosti, ne ustručava se pogriješiti, radi u timu ili se profilira kao vođa, pronalazi i razumno koristi resurse, ostaje fokusiran i ne odustaje, snalazi se u rizičnim i neizvjesnim situacijama iz neposredne okoline određujući najbolja rješenja, prilagođava se nepredviđenim promjenama, odnosno razvija poduzetničke ideje od koncepta do realizacije.

**B/ Osnovni financijski i ekonomski koncepti**

Ova domena upoznaje učenika sa svijetom rada i financija i omogućava mu razumijevanje ekonomskih i financijskih pojmova. Pored toga, učenik je osposobljen primijeniti osnovne ekonomske i financijske koncepte u svakodnevnom životu i radu, ali i ekonomski i financijski procijeniti rad i odluke drugih. Uči ga kako se odgovorno i učinkovito ponašati prema osobnim i društvenim dobrima, radu i novcu kako u profesionalnom smislu, tako i u svakodnevnim situacijama. Kroz ovu domenu učenik se osposobljava za realizaciju svoje poduzetničke ideje, procjenu korisnosti i posljedica donesenih odluka i planiranih aktivnosti te procjenu utjecaja odluka drugih na njega i okolinu. Učenik je osposobljen procjenjivati troškove pretvaranja ideje u aktivnosti koje stvaraju vrijednosti, planirati, uvoditi, vrednovati i procjenjivati financijske odluke, učinkovito upravljati osobnim i društvenim financijama, prepoznati i upravljati rizikom, odnosno donositi bolje financijske odluke, upravljati vlastitim prihodima. Upoznat je s financijskim institucijama, profitnim i neprofitnim organizacijama i prepoznaje njihovu ulogu.

**C/ Održivi razvoj**

Učenik se osposobljava da svoje promišljanje, ponašanje i djelovanje usmjeri u razvoj društva koje raspoloživim resursima zadovoljava ljudske potrebe, ne ugrožavajući prirodne sustave i životnu sredinu. Time se osigurava dugoročna održivost, obnovljivost i racionalna upotreba prirodnih resursa. Učenik istražuje prirodni okoliš, ograničene prirodne resurse koji mu stoje na raspolaganju i njihovu racionalnu upotrebu te predlaže kreativna i inovativna rješenja za obnavljanje resursa i kvalitetniju iskoristivost.

U ovoj domeni se usmjerava učenike na postavljanje kritičkih pitanja, na propitivanje posljedica i utjecaja donesenih odluka na prirodu i društvo te predviđanje pozitivne i održive budućnosti. Učenik razumije utjecaj svojih izbora i ponašanja na zajednicu i sredinu. Prepoznaje smisao i ulogu volontiranja i aktivno sudjeluje u društveno korisnom radu.

|  |
| --- |
| D/ ODGOJNO-OBRAZOVNI ISHODI |

**1. razred gimnazije**

|  |  |
| --- | --- |
| **MEĐUPREDMETNO PODRUČJE: A/ Promišljaj i djeluj poduzetnički** | |
| **Odgojno-obrazovni ishod učenja** | **Razrada ishoda** |
| **A.I.1.** Učenik razvija održivi  poslovni plan. | * obrazlaže svoju projektnu ideju * postavlja kratkoročne, srednjoročne i dugoročne ciljeve i pokazatelje njihove ostvarenosti * razvija plan aktivnosti * procjenjuje potrebne ljudske, materijalne i financijske resurse * istražuje strategije prevladavanja prepoznatih rizika i neizvjesnosti. |
| **Poveznice sa ZJNPP** | [**KMP-1.1.2**](https://kurikulum-zzoo.ba/hr/node/1985) |
| **Ključni sadržaji** | |
| * projektni ciklus * strateško planiranje * akcijski plan * resursi * oskudnost resursa * neizvjesnost i rizik. | |
| **Preporuke za ostvarenje ishoda** | |
| Kroz ovaj ishod naglasak je na održivosti. Učenici su, do sada, upoznati s fazama projektnog ciklusa, strateškim planiranjem, ograničenošću resursa i prepoznavanjem neizvjesnosti i rizika. Kod donošenja odluka bilo u smislu ostvarivanja osobne koristi, bilo društvene koristi ili odluka u okviru svakodnevnih aktivnosti, treba potaknuti učenike na razmišljanje o održivosti. Postavljaju se pitanja kao što su: Donose li moje aktivnosti i ideje inovacije prepoznate u lokalnoj zajednici?, Mogu li s raspoloživim resursima ostvarivati svoje ciljeve ako postanu nedostupni i nedovoljni?, Jesam li predvidio sve rizike i neizvjesnosti?, Odgovaraju li moja rješenja za otklanjanje neizvjesnosti i rizika? i sl.  Učenike treba potaknuti na međusobno dijeljenje ideja, provođenje samovrednovanja i vrednovanje svojih aktivnosti, kritički raspravljanje o planu aktivnosti, te odgovorno donošenje odluke.    Ovaj ishod se može ostvariti kroz projektni rad - kombinirani rad razrednog projekta i projektnog rada u timu (u razgovoru s učenicima, oni prepoznaju određene nedostatke ili probleme u svojoj lokalnoj zajednici, recimo nezainteresiranost mladih za posjete kazalištu, u raspravi zajedno postavljaju kratkoročne, srednjoročne i dugoročne ciljeve (recimo: organizirati radionice za mlade, uprizoriti određeno kazališno djelo koje će napisati polaznici tih radionica i radionice učiniti dostupne široj populaciji mladih) i razvijaju faze projektnog ciklusa, zatim jedan tim treba osmisliti projektne aktivnosti, prateći faze projektnog ciklusa, drugi tim treba prepoznati rizike i neizvjesnosti i načine njihova neutraliziranja, treći tim treba identificirati potrebne resurse i analizirati njihovu dostupnost, a četvrti tim odrediti nositelje aktivnosti i njihova zaduženja, te predložiti odgovornosti i nositelje kako bi se održala dugoročna održivost. Nakon završenog rada u timovima, učenici raspravom sastavljaju akcijski plan) i sl.  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

|  |  |
| --- | --- |
| **MEĐUPREDMETNO PODRUČJE: B/ Osnovni financijski i ekonomski koncepti** | |
| **Odgojno-obrazovni ishod učenja** | **Razrada ishoda** |
| **B.I.1.** Učenik procjenjuje utjecaj globalizacije na pojedinca i društvo. | * razlikuje pojmove mikro okruženje, makro okruženje i globalizacija * istražuje utjecaj globalizacije na pojedinca i društvo * raspravlja o pozitivnom/negativnom utjecaju * globalizacije na pojedinca i društvo na konkretnom primjeru. |
| **Poveznice sa ZJNPP** | **KMP-1.1.2** |
| **Ključni sadržaji** | |
| * mikro okruženje * makro okruženje * globalizacija u * utjecaj globalizacije * pojedinac u odnosu na društvo. | |
| **Preporuke za ostvarenje ishoda** | |
| Nijedan pojedinac, kao ni poslovni subjekt, ne može u svom poslovnom okruženju djelovati izolirano, njegovo djelovanje uvjetovano je brojnim čimbenicima koji proizlaze iz mikro i makro okruženja. Mikro okruženje ima izravan utjecaj na djelovanje. Čimbenici mikro okruženja utječu na uspješnost i svakodnevno poslovanje (dobavljači, konkurenti, marketinški posrednici, kupci i sama tvrtka). Makro okruženje ima neizravan utjecaj na poslovanje određenog poslovnog subjekta, ono se manifestira kroz utjecaj na funkcioniranje svih poslovnih subjekata u gospodarstvu. Makroekonomski čimbenici su vanjske snage koje nisu pod kontrolom poslovnog subjekta, ali imaju snažan utjecaj na njegovo funkcioniranje (pojedinci, grupe, organizacije, agencije i drugi subjekti s kojima tvrtka posluje tijekom svog poslovanja).  Globalizacija, u najširem smislu, je proces integriranja gospodarskih, društvenih, političkih i kulturnih normi u ukupnost svjetskog standarda. Stoga, ona ima utjecaj, pozitivan ili negativan, ne samo na ekonomske aktivnosti nego i na život i rad pojedinca kao člana društvene zajednice.  Učenike treba ojačati u smislu kritičkog promišljanja kod donošenja odluka i realizacije aktivnosti, jer njihova uspješnost nije određena samo kvalitetom njihove poduzetničke ideje i djelovanjem već i izravnim i neizravnim utjecajima okruženja.  Ovaj ishod se može ostvariti kroz projektni rad (učenici imaju zadatak da istraže konkretne primjere utjecaja globalizacije na pojedinca i društvo i prezentiraju ostalim učenicima), suradnja s lokalnim partnerima (učenici uspostavljaju suradnju s partnerom iz lokalne sredine, te na njegovom primjeru razvijaju analizu utjecaja mikro i makro okruženja koju prezentiraju ostalim učenicima), radom na tekstu ili rješavanjem problema (učenicima se daje tekst s problemskom situacijom gdje moraju donijeti zaključke o utjecaju globalizacije na pojedinca i društvo, te prepoznati uzročno posljedične veze) i sl.  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

|  |  |
| --- | --- |
| **MEĐUPREDMETNO PODRUČJE: C/ Održivi razvoj** | |
| **Odgojno-obrazovni ishod učenja** | **Razrada ishoda** |
| **C.I.1** Učenik prosuđuje kako različiti oblici djelovanja utječu na okoliš i društvo**.** | * objašnjava kako čovjek kao individua svojim postupcima utječe na okoliš * istražuje kako različite ekonomske aktivnosti utječu na okoliš * raspravlja o posljedicama koje utjecaj čovjeka i različitih ekonomskih aktivnosti na okoliš ostavljaju na društvo. |
| **Poveznice sa ZJNPP** | [**KMP-1.1.2**](https://kurikulum-zzoo.ba/hr/node/1993) |
| **Ključni sadržaji** | |
| * kultura življenja (odnos čovjeka prema okolišu) * ekonomske aktivnosti * ciljevi održivog razvoja. | |
| **Preporuke za ostvarenje ishoda** | |
| Kroz ovaj ishod bitno je kod učenika razviti ekološku sliku svijeta budući da izgled Zemlje i život na njoj ovisi, u najvećoj mjeri, o našem djelovanju. Učenici trebaju spoznati posljedice djelovanja čovjeka na okoliš, ali kroz socijalno, ekonomsko i ekološko gledište. Pred njima stoje odluke koje treba donijeti, a koje nisu ni jednostavne ni bez posljedica. Svaka odluka ima dugoročne i koristi i propuštene prilike. Učenici se razgovorom navode na razmišljanje koje odluke su pogrešno donesene u njihovoj lokalnoj zajednici i koja su moguća rješenja kako bi se posljedice tih odluka neutralizirale ili otklonile.  Ovaj ishod se može ostvariti projektnim radom (učenici istražuju različite izvore energije i načine njihovog korištenja, te konkretne primjere prezentiraju ostalim učenicima), suradnjom s lokalnim partnerima (ekološkim udrugama, donosiocima odluka, općinama/gradovima, poslovnim subjektima u smislu prepoznavanja loše donesenih odlika u lokalnoj zajednici ili šire, te pripremanja mjera i akcija za njihovo neutraliziranje ili otklanjanje), primjerenim videoprikazima (učenicima se prikazuje primjereni video uradak bez prethodnog uvoda, a onda se od njih traži da u raspravi iznesu svoja viđenja i zaključke), različitim manifestacijama (dani kruha, dan škole, dan zaštite okoliša kada učenici osmišljavaju prezentaciju svojih zaključaka na navedenu temu u obliku video ili glazbenog uratka, likovne izložbe, prezentacija, igrokaza) i sl.  Ovaj ishod se može povezati s ishodima svih nastavnih predmeta te međupredmetnih tema, ovisno o sadržaju koji učitelj koristi za ostvarenje ishoda. | |

|  |
| --- |
| E/ UČENJE I PODUČAVANJE |

Preduvjet za povezivanje međupredmetne teme Poduzetnost s nastavnim predmetima je stvaranje poticajnog okruženja za podučavanje i učenje koje će biti motivirajuće za svakog pojedinog učenika. Razvoj poduzetničke ključne kompetencije zahtijeva individualizirani pristup svakom učeniku kako bi postigao svoj puni potencijal s obzirom na osobine ličnosti te iskustva i navike s kojima dolazi.

Škola u potpunosti treba biti otvorena za suradnju. Pri tome govorimo o suradnji u školi i suradnji s društvenom zajednicom. Svi djelatnici škole, bez obzira jesu li u neposrednom odgojno-obrazovnom radu s učenicima ili ne, trebaju surađivati u smislu ostvarivanja zajedničkog cilja i vizije, razmjene informacija i podrške kako bi se Poduzetnost kao međupredmetna tema integrirala u školsko učenje. Isto tako, škola se treba u potpunosti otvoriti za suradnju s vanjskim partnerima pri čemu se ne smije ograničiti samo na jednu populaciju (poslovni subjekti, nevladin sektor, školska populacija i slično), već treba surađivati s pripadnicima svih slojeva, generacija, djelatnosti i uloga u društvu. Učenik je, pri tome, aktivno uključen, bilo da radi individualno, u timu ili na aktivnostima na razini razrednog projekta.

Prednost takvog učenja je trenutačna primjena onoga što je naučeno, učenje praktičnih vještina funkcionalnih u osobnom i poslovnom životu.

Uloga učitelja/nastavnika bitno se mijenja. Učitelji/nastavnici postaju moderatori odgojno- obrazovnog procesa. U dosadašnjem, tradicionalnom načinu podučavanja i učenja glavna odrednica je bila učiteljevo/nastavnikovo izlaganje primjenom verbalnih metoda, kao i dominantan status koji učenicima pruža gotovo sve informacije uz visok stupanj vođenja učeničkog spoznajnog procesa i njihovu nedovoljnu aktivnost. Takav način podučavanja i učenja treba mijenjati: umjesto učiteljeva/nastavnikova izlaganja učenik otkriva nove sadržaje, umjesto izlaganja problema – samostalno (ili grupno) rješavanje problema, umjesto istomišljenja – divergentno, stvaralačko mišljenje itd. Nove spoznaje treba temeljiti na postojećim znanjima i iskustvima te zahtijevati primjenu. Učenje je nužno povezati sa stvarnim životom i pokazati primjenu razvijenih kompetencija u školskom učenju na konkretnim primjerima i svakodnevnim životnim situacijama.

Kako bi se postigla aktivna uloga i osobna odgovornost učenika potrebno je tradicionalne metode učenja i podučavanja koje se vežu uz razred i udžbeničko gradivo zamijeniti aktivnim i suvremenim metodama usmjerenim na primjenu. Ishode je moguće realizirati individualnim i timskim radom učenika gdje se posebna prednost daje suradničkom učenju. U suradničkom učenju učenici grupirani u skupine dolaze s različitim razinama znanja i sposobnostima i uče zajedno. Uspjeh cjelokupne grupe ovisi od uspjeha svakog pojedinog učenika, a uspjeh jednog

učenika unutar grupe pomaže drugom učeniku da bude uspješniji. Pri tome učenici preuzimaju odgovornost za vlastito učenje. Suradničko učenje je moguće ostvariti primjenom aktivnih metoda kao što su: projektni rad, istraživanje, rasprava, oluja mozgova, obrnuta oluja mozgova, metoda velikog sna, simulacija, Gordonova metoda, metoda zapisivanja misli, metoda slučajne veze, metoda kontrolnih listi, učenje putem rješavanja problema, rad na tekstu, ilustraciji ili problemskoj situaciji, anketa, centri učenja i slično.

Vrijeme za realizaciju ishoda nije ograničeno niti definirano. Učitelj/nastavnik samostalno donosi odluku kada će realizirati određeni ishod, na koji način ga povezuje s ishodima nastavnih predmeta ili drugih međupredmetnih tema. Naglasak je na mjestu realizacije ishoda. Učionica služi kao svojevrsni središnji centar učenja i podučavanja gdje se organizira rad učenika, vrše dogovori, daju upute, te kompletiraju prikupljeni podaci, informacije, radni zadatci i slično, o njima se raspravlja i razmjenjuje mišljenje. Rad učenika je usmjeren na okruženje (školsko i društveno okruženje) i suradnju s različitim partnerima. Realizacija ishoda zahtijeva terenski rad, posjete, intervju, istraživanje, te je veoma bitno poticati korištenje informacijsko-komunikacijskih tehnologija. Tako se osigurava postizanje vještina pronalaženja različitih informacija iz različitih izvora informiranja, približavanje svakodnevnoj praksi i primjena kako u svakodnevnom, tako i u poslovnom životu.

Za realizaciju ishoda ove međupredmetne teme potrebno je planirati materijalne i druge resurse (potrošni materijal, prijevoz, prostor i slično). Poduzetnost, u jednom djelu, podrazumijeva planiranje, ekonomično i učinkovito korištenje i upravljanje resursima, stoga učenicima trebamo prepustiti predlaganje rješenja u smislu koji su nam resursi potrebni i kako ih pribaviti pa i samo pribavljanje resursa.

|  |
| --- |
| F/ VREDNOVANJE I OCJENJIVANJE |

Svrha vrednovanja poduzetnosti kao međupredmetne teme je kontinuirano napredovanje učenika kroz stalno unapređivanje procesa učenja i podučavanja. Kako bi vrednovanje ispunilo svrhu potrebna je suradnja između učitelja/nastavnika s jedne strane, i učenika s druge strane, ali i učenika međusobno.

Prilikom vrednovanja ove međupredmetne teme naglasak je na vrednovanju procesa i primjene, a ne samo rezultata dodijeljenog zadatka. Pratimo i vrednujemo učenikovo napredovanje u svim aktivnostima na određenom zadatku, od faze planiranja pa do same realizacije, te razvoj njegovih poduzetničkih osobina: kreativnosti, odgovornosti, kritičkog i kompleksnog mišljenja, empatije, motiviranosti, prilagodljivosti i slično. U pogledu primjene, naglasak nije usmjeren isključivo na razumijevanje i razlikovanje pojmova, već na njihovo prepoznavanje u realnim uvjetima te primjeni u svakodnevnim životnim i radnim situacijama.

Vrednovanje se zasniva na formativnoj procjeni napredovanja učenika. To znači da se kontinuirano prati napredovanje učenika, u smislu napredovanja u učenju i stjecanju kompetencije, primjeni naučenog i osigurava povratna informacija učeniku. Učenik dobiva povratnu informaciju o tome koliko je aktivan i odgovoran u izvršavanju dodijeljenih zadataka, koliko je postigao u odnosu na očekivani ishod te smjernice koje elemente u svom učenju treba popraviti, raditi drugačije ili unaprijediti.

Pored učitelja/nastavnika, bitno je provoditi kontinuirano i proces samovrednovanja i vršnjačkog vrednovanja. Cilj je samovrednovanja preuzeti odgovornost za vlastito učenje i napredovanje kritičkim i kompleksnim promišljanjem. Učenike je potrebno osposobiti da kontinuirano postavljaju pitanja: *Što očekujem da ću postići učenjem, koji je moj cilj? Gdje sam sada?, Kako mogu doći do postavljenog cilja na najučinkovitiji način?* i daju odgovore na ista. Pri tome, cilj možemo definirati kao ishod učenja i on mora biti poznat i jasan učeniku kako bi znao što se od njega očekuje.

Vršnjačko vrednovanje je ujedno i doprinos procesu učenja. Učenik preuzima odgovornu ulogu procjene postignuća drugih učenika, ali i daje jasne smjernice za napredovanje kroz povratnu informaciju, istodobno vrednujući sebe kroz uspoređivanje s drugima.

Proces formativne procjene, samovrednovanja i vršnjačkog vrednovanja ujedno ima i zadatak da ukaže učitelju/ nastavniku o opravdanosti izbora i primjene korištenih nastavnih metoda i oblika u procesu podučavanja. Učitelj/nastavnik na osnovi prikupljenih informacija prilagođava nastavne metode i oblike pojedinačnim potrebama, zahtjevima i interesima učenika.

U okviru ove međupredmetne teme zastupljena su tri oblika vrednovanja:

* vrednovanje za učenje – odvije se kontinuirano i usmjereno je na prilagodbu i unaprjeđenje trenutačnog učenja i podučavanja i planiranje budućeg kako bi svaki učenik postigao puni potencijal
* vrednovanje kao učenje – s ciljem preuzimanja odgovornosti za vlastito i samostalno učenje, ali i učenje drugih učenika, što uključuje samovrednovanje i vršnjačko vrednovanje
* vrednovanje naučenog – podrazumijeva provjeru usvojenosti svih ishoda učenja i podučavanja ove međupredmetne teme i rezultira sumativnom ocjenom unutar predmeta na kojem je realiziran određeni ishod.

Posebnu pozornost treba posvetiti prikladnom načinu vrednovanja u odnosu na nastavne metode i oblike podučavanja. Recimo, ako smo koristili istraživanje kao metodu učenja i podučavanja u realizaciji ishoda, tada primjerene metode vrednovanja mogu biti: esejski zadaci, prezentacija, rasprava i slično.

###### UPOTREBA INFORMACIJSKE I KOMUNIKACIJSKE TEHNOLOGIJE

**Koordinator Kroskurikularnog i međupredmetnog područja:**

Ana Kordić, prof.

**Radna skupina za izradu predmetnog kurikula:**

Branimir Gagro

**A/ OPIS PREDMETA**

Međupredmetna tema Upotreba informacijske i komunikacijske tehnologije je nužna kako bi učenici bili u koraku s tehnologijom koja se razvija iz dana u dan te kako bi je mogli primjenjivati u svakodnevnom radu i životu. Činjenica je da je razvoj IKT-a jedna od najbrže rastućih grana tehnologije. Promijenio se način na koji ljudi komuniciraju i obavljaju svoje poslove (što posebno dolazi do izražaja u otežanim uvjetima rada). Sama tema podrazumijeva učinkovito, primjereno, odgovorno i stvaralačko korištenje informacijsko-komunikacijskom tehnologijom učenika radi njihovog osobnog razvoja i doprinosa društvu. Današnja djeca i mladi odrastaju s informacijskom i komunikacijskom tehnologijom pa im je ona u svakodnevnom životu bliska, stoga je korištenje aplikacija za objavljivanje i dijeljenje sadržaja, komentara, poveznica, pretraživanje informacija i služenje različitim izvorima u svakodnevnim aktivnostima potrebno premjestiti u redovni nastavni proces.

Služeći se tehnologijom, u početku uz pomoć i podršku učitelja, a kasnije samostalno, učenici razvijaju odgovornost za svoje učenje, doživljaj vlastitog integriteta i digitalnog identiteta (odlučuju gdje će, kada i na koji način učiti). Učenicima tehnologija može biti podrška za samostalno, kreativno i odgovorno učenje i ostvarivanje odgojno-obrazovnih očekivanja.

Učenici imaju priliku izraziti svoju kreativnost putem videosadržaja, interaktivnih materijala, animacija, plakata. Pri tome je potrebno učenika usmjeravati na zaštitu privatnosti i poštivanje drugoga i drugačijeg, te na ispravno odlaganje elektroničkog otpada.

Podučavanjem međupredmetne teme Upotreba informacijske i komunikacijske tehnologije kroz sve nastavne predmete dostiže se standard znanja koji se može uspoređivati na međusobnoj, europskoj i svjetskoj razini te se učenici osposobljavaju za cjeloživotno učenje u suvremenom svijetu.

Učenjem i podučavanjem ove teme nastoji se postići razvoj mladih osoba u njihovom punom potencijalu i mogućnostima. Digitalno doba traži od njih da kritički promišljaju, analiziraju i obrađuju informacije, donose zaključke, razvijaju komunikacijske kompetencije. Učenik postaje inovativan, surađujući s drugim učenicima razvija komunikacijske vještine kako na materinskom tako i na stranim jezicima, te je svjestan određenih opasnosti koje tehnologija nosi sa sobom, poput razvijanja ovisnosti.

Podučavanje i učenje ove međupredmetne teme, potpomognuto računalima i drugim digitalnim

uređajima, smješteno u stvarnim, ali i virtualnim učionicama i računalnim oblacima, doprinosi razvijanju digitalne, informacijske, računalne i medijske pismenosti djece i mladih.

Međupredmetna tema Upotreba informacijske i komunikacijske tehnologije je kao i sve ostale međupredmetne teme povezana sa svim predmetima i ostalim međupredmetnim temama. Ovladavanje ovom temom povoljno utječe na učenikovo samopouzdanje, otvara mu više mogućnosti za daljnje obrazovanje kao i zaposlenje. Podučavanjem ove teme dobivamo mladu osobu koja je konkurentna i aktivna na globalnom tržištu rada.

Ova tema po svom određenju pripada području tehnike i informacijske tehnologije, no ovdje o njoj govorimo u kontekstu međupredmetne teme koja se provlači kroz sve razine obrazovanja.

Podučavanje ove teme temelji se na kombinaciji sadržaja određenog nastavnog predmeta s upotrebom IKT te je kao takvo provedivo kroz sve nastavne predmete. Pri tome valja poštovati razvojnu dob učenika, njegove individualne razlike u predznanju i izloženosti učenika sredstvima IKT-a te svrsishodnost same upotrebe IKT-a. Nastavni proces s učenikom u središtu i naglaskom na praktičnim zadatcima učenika su temelj za stjecanje ključnih kompetencija. Učitelj/nastavnik ima široku paletu sadržaja, metoda, sredstava za osmišljavanje nastave uzimajući u obzir činjenicu da se to područje najbrže razvija te se svakodnevno pojavljuju novi, dostupni alati za korištenje u nastavi.

Međupredmetna tema Upotreba informacijske i komunikacijske tehnologije proteže se kroz sve razrede osnovne i opće srednje škole.

**B/ CILJEVI UČENJA I PODUČAVANJA PREDMETA**

Osposobiti učenike za funkcionalnu i odgovornu primjenu informacijske i komunikacijske tehnologije za obrazovne, radne i osobne potrebe.

Osposobiti učenike za komunikaciju i suradnju u digitalnom okruženju na materinskom i stranim jezicima, poštujući i uvažavajući druge i drugačije.

Osposobiti učenike za primjenu usvojenih znanja i vještina za pronalaženje potrebnih informacija, istraživanje o relevantnosti i vjerodostojnosti tih informacija te kritičko vrednovanje u digitalnom okruženju.

Poticati i razvijati inovativnost i kreativnost učenika u digitalnom okruženju.

**C/ PREDMETNO PODRUČJE KURIKULA**

## A/ Funkcionalna i odgovorna upotreba IKT-a

## Domena Funkcionalna i odgovorna upotreba informacijsko-komunikacijske tehnologije prvenstveno obuhvaća učenikovo upoznavanje s tehnologijom kao nastavnim pomagalom te pomagalom za samostalno učenje. Učenik samim time razvija pozitivan stav prema tehnologiji, uviđa da njezino korištenje može uvelike olakšati proces učenja i podučavanja. Učenik istovremeno uviđa važnost odgovorne upotrebe tehnologije, pravilnog odlaganja elektroničkog otpada, razumije što je primjereno odnosno neprimjereno ponašanje kako u virtualnom svijetu tako i pri samom rukovanju tehnologijom. Odgovorna upotreba informacijsko-komunikacijske tehnologije također podrazumijeva pravilno raspoređivanje količine vremena korištenja iste, uvažavajući mogućnost razvijanja ovisnosti. Uz stalno naglašavanje od strane učitelja/nastavnika kod učenika se razvija osjećaj za održavanje sigurnosti kod upotrebe informacijsko-komunikacijske tehnologije. Od najranijih razreda se kod učenika razvija svijest o poželjnim i prihvatljivim oblicima ponašanja, a samim time i nepoželjnim odnosno neprihvatljivim. Skretanje pažnje na govore mržnje, bilo kakve vrste uvreda, zloupotrebe nečijih privatnih podataka i medijskog sadržaja kod učenika razvija svijest o poštovanju i obrani drugih, bilo u stvarnom ili virtualnom svijetu. Na temelju usvojenih znanja učenik kreira vlastiti virtualni identitet uz pridržavanje mjera zaštite privatnosti svojih osobnih podataka kao i podataka o drugima.

**B/ Komunikacija i suradnja u digitalnom okruženju**

Domena Komunikacija i suradnja u digitalnom okruženju obuhvaća sposobnost učenika da na primjeren način ostvari komunikaciju putem raznih oblika suradničkog učenja. Korištenje raznih društvenih mreža u svrhu suradnje podrazumijeva i primjereno ponašanje kod korištenja istih. Učenik razvija empatiju, uvažava i poštuje druge i drugačije, uviđa bogatstvo u međusobnom pomaganju pri postizanju istoga cilja te razvija sposobnosti pisane komunikacije te usmene komunikacije putem audio/video poziva. Ova domena obuhvaća aktivno korištenje stranih jezika prilikom suradnje. Kroz rad na zajedničkim projektima učenici argumentirano zastupaju svoja stajališta, razmatraju stajališta i viđenja drugih te ih ugrađuju u vlastiti rad.

## C/ Istraživanje i kritičko vrednovanje u digitalnom okruženju

## Pronalazeći informacije, najprije uz vodstvo i pomoć učitelja, a kasnije samostalno, učenici potiču istraživački duh te uočavaju vrijednost samostalnog rada i multi funkcionalnost informacijske i komunikacijske tehnologije. Ova domena uključuje primjenu informacijske pismenosti na tehnologiji. Učenici razvijaju sposobnosti kritičkog promatranja kako informacija, tako i izvora informacija. Kroz rad u samostalnim projektima učenici sortiraju informacije, dijele na bitne i manje bitne, te ih koriste u rješavanju zadanog problema.

## D/ Stvaralaštvo i inovativnost u digitalnom okruženju

## Ova domena obuhvaća poticanje i razvijanje inovativnosti kod učenika, želju za stvaralaštvom te otkrivanje i njegovanje njegovih talenata. Koraci u procesu stvaranja su skiciranje ideje i kreiranje plana realizacije. Nakon toga slijede koraci ostvarenja zamišljene ideje. Kao zaseban dio se ističe i analiza napravljenog, odnosno kritički osvrt na cijeli proces od prvog koraka do realizacije, što će učeniku omogućiti samovrednovanje, uz vrednovanje od strane učitelja.

Također koristeći razne oblike suradničkog učenja i društvene mreže, učenici objavljuju i predstavljaju svoje radove. Sve to omogućuje iskazivanje vlastite nadarenosti i jedinstvenosti.

**D/ ODGOJNO-OBRAZOVNI ISHODI**

# 1. razred gimnazije

|  |  |
| --- | --- |
| **PREDMETNO PODRUČJE: A/ Funkcionalna i odgovorna upotreba IKT-a** | |
| **Odgojno-obrazovni ishod učenja** | **Razrada ishoda** |
| **A.I.1.** Učenik ažurira vlastiti online dnevnik učenja. | * planira elemente dnevnika * pravi plan učenja * kontinuirano objedinjuje elemente u formu dnevnika. |
| **Poveznice sa ZJNPP** | [**TIT-2.2.3**](https://kurikulum-zzoo.ba/hr/node/1891) [**TIT-3.1.3**](https://kurikulum-zzoo.ba/hr/node/1899) |
| **Ključni sadržaji** | |
| * programi za izradu i predstavljanje sadržaja * izazovi učenja * planirani cilj * plan ostvarenja cilja * bilješke o procesu * osvrt na uspjeh. | |
| **Preporuke za ostvarenje ishoda** | |
| Dnevnik učenja može učenicima poslužiti kao sredstvo praćenja vlastitog napredovanja u učenju. Većina učenika prilikom učenja pravi određene zapise i prikuplja materijale. Osim tih bilježaka u dnevnik se mogu zapisati i vlastita mišljenja o određenoj temi učenja, osjećaji i iskustva. Svatko tko uči u tom procesu nailazi i na određene poteškoće te pronalazi i rješenja tih poteškoća, što također može biti jedan od elemenata dnevnika učenja.  Dnevnik također treba poslužiti učeniku za planiranje budućih aktivnosti te kao osvrt koji mu pomaže vrednovati vlastiti napredak.  Preporučuje se učenike potaknuti na samom početku srednjoškolskog školovanja na redovno vođenje online dnevnika učenja. Pomoći im u osmišljavanju forme dnevnika, što sve bilježiti u dnevnik. Budući da je riječ o online pohrani, moguće je ažuriranje s bilo kojeg uređaja te tako učenici imaju mogućnost stalnog ažuriranja sadržaja dnevnika. | |
|  | |
| **MEĐUPREDMETNO PODRUČJE: B/ Komunikacija i suradnja u digitalnom okruženju** | |
| **Odgojno-obrazovni ishod učenja** | **Razrada ishoda** |
| **B.I.1.** Učenik surađuje s  učenicima u digitalnom okruženju**.** | * primjenjuje e-mail za dogovor i izvještavanje o tijeku realizacije zadatka * primjenjuje oblak za dijeljenje dokumenata * preispituje i diskutira o realizaciji zadatka. |
| **Poveznice sa ZJNPP** | [**TIT-5.1.4**](https://kurikulum-zzoo.ba/hr/node/1918)[**TIT-3.1.3**](https://kurikulum-zzoo.ba/hr/node/1899) |
| **Ključni sadržaji** | |
| * suradnja u digitalnom okruženju * elektronička pošta * programska podrška za komunikaciju * disk za online pohranu * programi za uređivanje sadržaja * primjereno ponašanje. | |
| **Preporuke za ostvarenje ishoda** | |
| Svrha ishoda je razviti kod učenika želju za suradnjom te pokazati prednosti suradničkog učenja. Suradnja se treba odvijati putem sredstava IKT-a. Preporuka je za dogovor i suradnju koristiti e-mail, koji se također može koristiti i za izvještavanje o tijeku realizacije zadatka. Učenici mogu potrebne dokumente za rješavanje te realizirane dijelove zadatka postavljati na oblak za pohranu. Poticati učenike na raspravu o onom što su napravili, na argumentiranje vlastitog uratka i na važnost primjerenog ponašanja prilikom suradnje.  Preporučuje se ostvarivanje ishoda kroz sve predmete gdje postoji mogućnost zajedničke obrade određenog sadržaja iz redovne ili dodatne nastave. Također se savjetuje na ovaj način povezati učenike iz različitih odjela istoga razreda ili, ako je moguće, omogućiti suradnju učenika različitih razreda. | |
|  | |
| **MEĐUPREDMETNO PODRUČJE: C/ Istraživanje i kritičko vrednovanje u digitalnom okruženju** | |
| **Odgojno-obrazovni ishod učenja** | **Razrada ishoda** |
| **C.I.1.** Učenik provodi  istraživanje na zadanu temu upotrebom IKT-a. | * analizira temu o kojoj treba provesti istraživanje * skicira plan i opisno prati korake istraživanja * pronalazi i raščlanjuje informacije iz različitih izvora. * formulira i prezentira rezultate istraživanja. |
| **Poveznice sa ZJNPP** | [**TIT-2.2.3**](https://kurikulum-zzoo.ba/hr/node/1891) [**TIT-5.1.4**](https://kurikulum-zzoo.ba/hr/node/1918) [**TIT-3.1.**](https://kurikulum-zzoo.ba/hr/node/1899)**3** |
| **Ključni sadržaji** | |
| * istraživački proces * digitalni izvori informacija * metode pretraživanja * samostalno planiranje i provođenje učinkovitih strategija pretraživanja * organizacija informacija * citiranje informacija. | |
| **Preporuke za ostvarenje ishoda** | |
| Zadatak koji se može zadati učeniku prilikom realizacije ovog ishoda je određena tema o kojoj treba napraviti istraživanje koristeći sredstva IKT-a. Učenik najprije treba analizirati temu u smislu da utvrdi što već zna o toj temi, a što je potrebno istražiti. Nakon toga učenik treba napraviti plan pretraživanja što uključuje određivanje gdje i na koji način će tražiti informacije te hoće li će prvo krenuti u istraživanje glavnih dijelova teme, a zatim svaki od tih dijelova istraživati dublje. Nakon konkretne pretrage i pronalaska informacija potaknuti učenika na pravljenje osvrta o rezultatima pretraživanja.  Savjetuje se ovaj ishod ostvariti u paru ili skupini jer je riječ o prvom razredu srednjoškolskog obrazovanja. | |
|  | |
| **MEĐUPREDMETNO PODRUČJE: D/ Stvaralaštvo i inovativnost u digitalnom okruženju** | |
| **Odgojno-obrazovni ishod učenja** | **Razrada ishoda** |
| **D.I.1.** Učenik razvija  kompleksnu ideju koristeći IKT. | * osmišljava i kreira plan realizacije * realizira ideju upotrebom IKT-a * realizira ideju u skladu s autorskim pravima. |
| **Poveznice sa ZJNPP** | [**T**[**IT-2.2.3**](https://kurikulum-zzoo.ba/hr/node/1891) [**TIT-5.1.4**](https://kurikulum-zzoo.ba/hr/node/1918) [**TIT-3.1.**](https://kurikulum-zzoo.ba/hr/node/1899)**3**](https://kurikulum-zzoo.ba/hr/node/1909) |
| **Ključni sadržaji** | |
| * kreativno izražavanje * uređaji za audio/video snimanja * programi za audio/video snimanja * programi za uređivanje i preoblikovanje sadržaja * objavljivanje na školskim mrežama * autorska prava * dozvole za dijeljenje sadržaja. | |
| **Preporuke za ostvarenje ishoda** | |
| Pod pojmom kompleksna ideja misli se na ideju za čiju je realizaciju potreban veći angažman, korištenje više različitih alata, određeno vrijeme za realizaciju.  Preporučuje se ishod ostvariti kroz grupni rad te uz pomoć i vodstvo nastavnika. Potaknuti učenike na osmišljavanje ideje koja je svojstvena njima, koja im može biti od pomoći (pomoći pri učenju redovnog gradiva ili je vezana za glazbu, film, sport i slično).  Primjer projektnog zadatka školski podcast: grupa učenika organizira snimanje podcasta,  gosti su nastavnici, učenici škole, bivši učenici škole, natjecatelji na raznim natjecanjima i slično. | |

**E/ UČENJE I PODUČAVANJE**

Upotreba informacijsko-komunikacijske tehnologije uvelike doprinosi unaprjeđenju učenja i podučavanja. Gledano iz obje perspektive, i učenika i učitelja/nastavnika, brojne su mogućnosti koje ova vrsta tehnologije nudi za cijeli obrazovni proces.

U sklopu ove teme bitno je napomenuti kako informacijsko-komunikacijska tehnologija ne osigurava ostvarenje odgojno-obrazovnih ciljeva i ishoda sama po sebi, odnosno ona doprinosi obrazovanju onoliko koliko ju upotrijebimo u ispravnu svrhu.

Primjenom IKT-a za rješavanje problema i pronalaženje potrebnih informacija učenici postaju aktivni sudionici nastavnog procesa te samostalno konstruiraju svoje znanje, na temelju postojećeg znanja. Budući kako velika većina učenika svakodnevno koristi tehnologiju, ona zapravo postaje značajan dio njihovog svijeta. Primjenjujući tu istu tehnologiju u nastavnom procesu, učitelj/nastavnik postaje dijelom njihovog svijeta te zadobiva njihovu pažnju što je danas, na neki način, postalo svojevrsna vještina. Također učenik na taj način uviđa novu dimenziju tehnologije, odnosno primjećuje kako alat koji on svakodnevno koristi zapravo može upotrijebiti u svrhu učenja, čime samo učenje njemu postaje zanimljivije.

Učitelj/nastavnik treba imati određeni nadzor nad upotrebom IKT-a, u nižim razredima većim dijelom, a zatim postupno prenosi tu odgovornost na učenika čime doprinosi razvoju samoregulacije učenika. Učitelj/nastavnik je taj koji s vremenom treba preuzeti ulogu koordinatora, a učenike stalno poticati na učenje temeljeno na problemima, suradnički rad, argumentirano zastupanje mišljenja.

Suvremeni pristupi nastavi podrazumijevaju prilagodbu nastave individualnim karakteristikama, IKT doprinosi većoj kreativnosti učitelja/nastavnika u toj prilagodbi. Informacijsko-komunikacijska tehnologija omogućava stvaranje okruženja u kojem je olakšano sudjelovanje svih učenika, te u kojem određene poteškoće u učenju mogu postati zanemarive.

Poticanjem kreativnosti prilikom odabira tema za istraživanje informacija te osmišljavanja projekata za čije će planiranje i ostvarenje koristiti IKT kod učenika se razvija svijest o korisnosti i primjenjivosti tehnologije u poslovnom svijetu. Također ažurirajući svoje e-portfolije, obrazovne društvene mreže i slične aplikacije i platforme učenici uviđaju praktičnost informacijsko-komunikacijske tehnologije prilikom praćenja osobnog razvoja i napretka.

Zadatak učitelja/nastavnika je realizirati nastavu pri kojoj će učenici izvoditi zadatke (projekti, istraživanja, testovi, literarni radovi, lektire...) koristeći informacijsko-komunikacijske tehnologije.

**F/VREDNOVANJE I OCJENJIVANJE**

Elementi vrednovanja:

* Primjena IKT-a za komunikaciju: ovim elementom vrednuje se učenikova sposobnost primjene tehnologije u svrhu komuniciranja.
* Primjena IKT-a za pronalaženje informacija: vrednuju se učenikova znanja i vještine primjene tehnologije za pronalaženje potrebnih informacija prilikom rješavanja zadataka.
* Primjena IKT-a za realiziranje ideja: ovim elementom vrednuje se primjena tehnologije pri izražavanju kreativnosti učenika, planiranju i ostvarivanju njegovih ideja.

Vrednovanje u okviru međupredmetne teme Upotreba informacijske i komunikacijske tehnologije preporučuje se provoditi najvećim dijelom formativno.

Svi ishodi učenja i podučavanja ove međupredmetne teme definirani su na najvišoj razini koju svaki učenik može i treba ostvariti.

Budući da se savjetuje što češće korištenje IKT-a u procesu učenja, nužno je da učenik od najranijih razreda ima povratnu informaciju o uspješnosti korištenja iste. Učestalim rješavanjem zadataka uz pomoć tehnologije, te praćenjem od strane učitelja, učenik razvija svijest o stupnju razvijenosti vještine korištenja IKT-a. Na taj način informacijsko-komunikacijska tehnologija doprinosi poboljšanju kvalitete cjelokupnog procesa obrazovanja.

Bitno je razlikovati vrednovanje zadatka od upotrebe IKT-a. Učitelj/nastavnik zadaje određeni zadatak koji učenik rješava uz pomoć tehnologije, primjerice pretraživanje informacija i prezentiranje nastavne jedinice. Sumativnu ocjenu učenik dobiva na temelju urađenog zadatka vezanog za nastavni sadržaj, a upotrebu IKT-a učitelj/nastavnik može ocijeniti u formi opisnog praćenja. Neovisno o tome, učitelj/nastavnik nužno treba učeniku dati povratnu informaciju o uspješnosti služenja tehnologijom prilikom rješavanja zadatka kako učenik ne bi smatrao taj dio nevažnim. Uključivanjem informacijsko-komunikacijske tehnologije u ostvarivanje odgojno- obrazovnih ishoda nastavnih predmeta i kod učenika i kod učitelja/nastavnika se razvija svijest o važnosti digitalnog opismenjavanja.